
Tresar. Cârpa pe care mi-o dă este curată, dar încă miroase a sânge. 
N-ar trebui să-mi pese. Deja am hainele murdare de sânge. Cel roșu 
este al meu, fireşte. Cel argintiu aparține altora. Lui Evangeline, lui 
Ptolemus, acvaticului, tuturor acelora care au încercat să mă ucidă în 
arenă. Presupun că o parte din el este și al lui Cal. Tăiat și învineţit de 
așa-zișii noştri călăi, a sângerat puternic prăbuşit acolo, pe nisip. 
Acum stă vizavi de mine și se holbează la propriile picioare, așteptând 
ca rănile să înceapă procesul lent de vindecare pe cale naturală. Eu 
arunc o privire spre una dintre numeroasele tăieturi pe care le am pe 
braţ, cel mai probabil de la Evangeline. E proaspătă și suficient de 
profundă ca să-mi lase o cicatrice. O parte din mine se bucură. Rana 
asta zimţată din carnea mea nu se va vindeca prin magie la atingerea 
mâinilor reci ale vreunui tămăduitor. Cal şi cu mine nu ne mai aflăm 
în lumea argintiilor, unde mereu se găsește câte cineva care să ne 
şteargă cicatricele dobândite pe merit. Am scăpat. Sau, cel puţin, eu 
am scăpat de-acolo. Lanţurile lui Cal îi vor aminti mereu de 
captivitate. 

Farley îmi atinge mâna ca să mă facă atentă. O atingere 
surprinzător de blândă. 

— Ascunde-ţi chipul, fetiţo, cu fulgerele! Asta caută ei. 

Măcar acum fac ce mi se spune. Ceilalți mă imită, trăgându-și 
pânzele roșii peste gură și nas. Chipul lui Cal rămâne neacoperit, dar 
nu pentru multă vreme. Nici nu se împotrivește atunci când Farley îi 
pune masca la loc, făcându-l să arate la fel ca noi. 

Măcar de-ar fi fost ca noi. 

Un bâzâit electric îmi încinge sângele, amintindu-mi de scrâșnetele 
trenului subteran. Ne duce inexorabil înainte, spre orașul care 
odinioară a fost un paradis. Trenul aleargă, zbierând amarnic pe şinele 
vechi, aidoma unui alergător argintiu într-o cursă pe teren deschis. 
Ascult scârțâitul de metal pe metal, îl simt adânc, până în oase, unde 
se instalează o durere rece. Furia care mă cuprinsese, forța pe care o 
simțisem în arenă mi se par acum doar niște amintiri îndepărtate, care 
lasă în urmă numai suferință și teamă. Nici nu vreau să-mi imaginez la 
ce s-o fi gândind Cal. El a pierdut totul, a pierdut tot ce-i fusese mai 
drag pe lume. Un tată, un frate, un regat. Habar n-am cum de încă mai 
poate să-și păstreze calmul. 

Nu trebuie să-mi explice nimeni motivul grabei noastre. Farley și 
oamenii ei, încordațţi ca nişte arcuri, sunt toată explicaţia de care am 
nevoie. Încă mai fugim. 

Maven a trecut pe aici înainte și Maven va veni din nou. De data 
aceasta, însoțit de întreaga furie a soldaţilor lui, a mamei sale și a noii 


sale coroane. Ieri era prinț, astăzi e rege. Am crezut că îmi este 
prieten, logodnic. Acum știu însă că m-am înșelat. 

Pe vremuri am avut încredere în el. Acum am învățat să-l urăsc, să 
mă tem de el. A participat la asasinarea propriului tată ca să pună 
mâna pe coroană și i-a înscenat fratelui său crima aia odioasă. Ştie că 
radiațiile din jurul Orașului Ruinelor sunt o minciună - o șarlatanie — 
şi mai știe și încotro se îndreaptă trenul. Adăpostul construit de Farley 
nu mai este sigur. Nu mai este sigur pentru noi. Nu mai este sigur 
pentru voi. 

Este posibil să ne îndreptăm spre o capcană. 

Sesizându-mi neliniștea, cineva mă strânge de umeri. Shade. Tot nu- 
mi vine să cred că fratele meu este aici, că este în viață și, lucrul cel 
mai ciudat, că este asemenea mie. Roșu și argintiu — și cu putere 
dublă. 

— N-o să permit să te răpească din nou, murmură el atât de încet, 
că de-abia îl aud. 

Presupun că este interzis să fii loial oricui, în afară de Garda 
Stacojie. Nici măcar loialitatea față de propria familie nu este permisă. 

— Îţi promit. 

Mă alină prezența lui, mă poartă înapoi în timp. Dincolo de 
momentul când a fost recrutat, mă duce într-o primăvară ploioasă, 
când amândoi ne puteam preface că mai suntem copii. Atunci nu 
exista nimic altceva decât noroiul, satul și obiceiul nostru prostesc de 
a ignora viitorul. Acum nu mă gândesc decât la viitor și mă întreb pe 
ce potecă întunecată ne-au împins acțiunile mele. 

— Ce facem acum? 

Întrebarea mea i se adresează lui Farley, însă privirea mea se 
oprește asupra lui Kilorn. Stă lângă umărul ei, protector bine 
intenționat, cu maxilarele încleştate și cu bandaje pline de sânge. Și 
când te gândești că până de curând fusese un biet ucenic de pescar. 
Aidoma lui Shade, și el pare stingher aici, fantomă a unor vremuri 
trecute. 

— Mereu există un loc unde să fugi, răspunde Farley, mai atentă la 
Cal decât la orice altceva. 

Se așteaptă ca el să se lupte, să opună rezistență, dar nu face 
niciuna, nici alta. 

— Ţine-o în braţe în continuare, îi spune Farley lui Shade după o 
tăcere îndelungată. 

Fratele meu dă din cap, iar mâna lui grea mă cuprinde și mai strâns 
de umeri. 

— Nu trebuie s-o pierdem. 

Nu sunt nici conducător de armată și nici strateg, dar logica ei este 
evidentă. Eu sunt fetița cu fulgerele — sunt electricitate vie, un fulger 
în formă de om. Oamenii îmi cunosc numele, știu cum arăt, știu ce 


sunt în stare să fac. Sunt valoroasă, sunt puternică, iar Maven va 
încerca prin orice mijloace să mă împiedice să ripostez. Nu știu cum 
m-ar putea apăra fratele meu de regele ăsta degenerat, chiar dacă 
seamănă cu mine, chiar dacă este cea mai rapidă ființă pe care am 
văzut-o eu vreodată. Dar trebuie să cred că așa va fi, cu toate că pare 
un miracol. La urma urmei, am văzut atâtea lucruri imposibile. Dacă 
am scăpa din nou cu viaţă, ar fi cel mai mic dintre ele. 

Zgomotul făcut de armarea puștilor răsună prin tot trenul: Garda se 
pregăteşte. Kilorn se mută mai aproape de mine și rămâne să mă 
păzească, clătinându-se uşor pe picioare şi cu mâna încleștată pe patul 
armei agăţate în bandulieră. Se uită cu blândeţe în jos, spre mine. 
Încearcă să-mi zâmbească încurajator, să mă facă să râd, dar ochii lui 
verzi și strălucitori sunt serioși și speriați. 

Spre deosebire de el, Cal stă tăcut pe jos, aproape netulburat. Pare 
senin, deşi el are cele mai multe motive de teamă: pus în lanţuri, 
înconjurat de dușmani, vânat de propriul frate. Dar nu mă mir. Soldat 
din născare, înțelege războiul mai bine decât noi toți. Și evident că 
acum suntem în război. 

— Sper că n-aveţi de gând să vă luptaţi, spune el. 

Este prima oară după multe minute când deschide gura. Ochii lui 
sunt ațintiți asupra mea, dar cuvintele lui o ironizează pe Farley. 

— Sper că intenţionaţi să fugiți. 

— Ţine-ţi părerile pentru tine, argintiule! îl repede ea, îndreptându- 
și umerii. Știu ce avem de făcut. 

Vorbele îmi ies din gură fără voia mea: 

— Și el ştie. 

Mă arde privirea ei furioasă, dar am înfruntat priviri și mai urâte. 
Nici măcar nu tresar. 

— Cal ştie cum se luptă ei, știe la ce fel de tertipuri vor recurge ca 
să ne oprească. Foloseşte-l! 

Ce simţi când ești folosită? Mi-a scuipat cuvintele astea în față pe 
când mă aflam în închisoarea de sub Circul Oaselor și atunci mi-am 
dorit să mor. Acum nu mă mai dor. 

Farley nu spune nimic, iar lui Cal îi este de-ajuns. 

— Vor aduce cu ei o mulțime de Gura-Leului, spune el posomorât. 

Kilorn izbucnește în râs: 

— Flori? 

— Avioane, spune Cal, cu ochii lucindu-i de dezgust. Aripi 
portocalii, corp argintiu, un singur pilot, ușor de manevrat, perfecte 
pentru războiul urban. Fiecare transportă câte patru rachete de luptă. 
La o escadrilă, asta înseamnă patruzeci şi opt de rachete de care 
trebuie să vă feriți, plus muniția ușoară. Credeţi că o să reușiți? 

Îi răspunde doar tăcerea. Nu, nu o să reuşim. 

— Iar avioanele sunt cele mai mici dintre grijile pe care trebuie să 


ni le facem. Vor zbura în cerc, ca să apere perimetrul, ca să ne țină pe 
loc până ajung trupele terestre. 

Se uită în jos, făcând o socoteală rapidă în gând. Se întreabă cum ar 
proceda el dacă ar fi liber şi în cealaltă tabără. Dacă el ar fi regele, nu 
Maven. 

— Ne vor înconjura și ne vor prezenta condiţiile lor. Vă vor cere să 
ne predați pe mine și pe Mare în schimbul vieților voastre. 

Încă un sacrificiu. Trag încet aer în piept. Ieri-dimineață, cam pe 
vremea asta, înainte de declanșarea acestei nebunii, aș fi fost fericită 
să mă predau, dacă așa îi puteam salva pe Kilorn și pe fratele meu. 
Însă acum... acum știu că sunt deosebită. Acum trebuie să-i protejez 
eu pe alții. Acum nu mai trebuie să dispar. 

— Nu putem fi de acord, dau eu glas crudului adevăr. 

Simt privirea pătrunzătoare a lui Kilorn, dar nu-mi ridic ochii. Nu i- 
aş suporta dezaprobarea. 

Cal nu este la fel de aspru. E de aceeași părere cu mine și dă din 
cap. 

— Regele nu se așteaptă să ne dăm bătuţi, spune el. Avioanele ne 
vor îngropa sub ruine, iar ceilalți îi vor extermina pe supraviețuitori. 
Va fi ceva mai mult decât un masacru. 

Nici măcar atunci când este peste măsură de îngrijorată, Farley nu 
renunță la orgoliul care o caracterizează. 

— Adică, ce sugerezi? îl întreabă, aplecându-se către el. Să ne 
predăm necondiționat? 

O expresie aproape scârbită traversează chipul lui Cal. 

— Şi aşa Maven o să vă omoare. Ori în celulă, ori pe câmpul de 
luptă, n-o să se lase până nu vă vede morţi pe toți. 

— Atunci, mai bine să murim luptând. 

Vocea lui Kilorn sună mai puternic decât ar fi normal, însă degetele 
îi tremură ușor. Arată la fel ca toţi ceilalți rebeli, gata să se sacrifice 
pentru cauză. Însă prietenului meu încă îi este teamă. Nu-i încă adult, 
nu are decât optsprezece ani, prea multe motive să trăiască și prea 
puţine ca să moară. 

Cal râde batjocoritor de declaraţia forțată, dar insolentă a lui Kilorn. 
Cu toate acestea, nu mai spune nimic. Ştie prea bine că nu ar ajuta pe 
nimeni dacă ar face o descriere detaliată a morţii noastre iminente. 

Farley nu-i împărtășește sentimentele și dă din mână, arătând că nu- 
i pasă de părerile lor. În spate, fratele meu îi reflectă întocmai 
hotărârea. 

Ei știu ceva ce noi nu știm, ceva ce nu vor încă să ne spună. Maven 
ne-a învăţat pe toți cât de mare este prețul pe care trebuie să-l plătești 
atunci când ai încredere în cine nu trebuie. 

— Nu noi vom muri astăzi, se mulțumește ea să spună înainte de a 
porni ferm spre partea din față a trenului. 


Sunetele scoase de ghete amintesc de un ciocan care lovește o podea 
metalică. Fiecare pas vorbeşte despre încăpățânarea și dârzenia ei. 

Sesizez încetinirea trenului înainte să o simt. Electricitatea slăbește, 
iar lumina se reduce când alunecăm în staţia subterană. Nu știu ce 
vom găsi pe cerul de afară. Poate ceață albă sau poate dispozitive 
portocalii. Celorlalți nu le prea pasă și ies din tren gata să-și 
urmărească țelul. Învăluiţi în tăcere, înarmați și mascaţi, arată ca niște 
soldați adevărați, dar eu știu mai bine adevărul. Nu sunt deloc 
potriviţi pentru ce va urma. 

— Pregătește-te! îmi șuieră Cal la ureche și vocea lui mă înfioară. 

Îmi aminteşte de zilele lungi din trecut, de dansul la lumina lunii. 

— Amintește-ţi cât eşti de puternică. 

Kilorn își face loc cu umerii până ajunge lângă mine, separându-mă 
de Cal înainte să-i pot spune că forța și harurile mele reprezintă 
singurele lucruri de care sunt sigură acum. Am încredere doar în 
electricitatea care îmi curge prin vene. 

Vreau să cred în Garda Stacojie, dar și în Shade și în Kilorn. Totuși, 
mă voi abține, fiindcă nu am uitat dezastrul provocat de încrederea 
mea, de orbirea mea și de situația în care ne-a adus Maven. Cal iese și 
el din discuţie. E prizonier, un argintiu, un dușman care ne-ar trăda 
dacă ar putea, dacă ar avea unde să fugă. 

Curios, dar mă simt atrasă de el. Îmi amintesc de băiatul care mi-a 
dat o monedă de argint când nu aveam nimic. Cu un simplu gest, mi-a 
schimbat viitorul și l-a distrus pe al lui. 

Ne unește o alianță, una neobișnuită, făurită din sânge și trădare. 
Suntem legaţi, conectaţi și luptăm împotriva lui Maven, împotriva 
tuturor celor care ne-au amăgit, împotriva lumii care se află pe 
punctul de a fi sfâșiată din interior. 

Ne așteaptă tăcerea. O ceață cenușie, jilavă plutește peste ruinele 
din Naercey, aducând cerul atât de aproape de noi, că l-aş putea 
atinge. Este rece, se simte frigul toamnei, acest anotimp al schimbării 
și al morţii. Deocamdată nu se vede nimic pe cer, nu au apărut încă 
avioanele care să distrugă un oraş distrus deja. Impunându-ne un ritm 
alert, Farley ne conduce de la șine către bulevardul larg și pustiu. 
Ruinele se cască în fața noastră ca un canion, mai întunecate și mai 
zdrobite decât îmi aduc eu aminte. 

Ne îndreptăm spre est, spre linia ascunsă a țărmului. Clădirile 
înalte, pe jumătate dărâmate, se apleacă deasupra noastră; ferestrele 
lor sunt ca niște ochi care ne urmăresc. Argintiii s-ar putea ascunde 
printre ruine și prin gangurile întunecate, gata să ucidă Garda 
Stacojie. Maven m-ar obliga să mă uit cum îi doboară pe rebeli, unul 
câte unul. Nu mi-ar oferi luxul unei morți rapide și fără chinuri. Sau 
mai rău, îmi spun. Poate nici nu mă va lăsa să mor. 

Gândul ăsta îmi îngheață sângele ca un „fior” argintiu. Indiferent 


cât de multe minciuni mi-a spus Maven, încă mai cunosc o părticică 
din inima lui. Îmi amintesc cum îi tremurau degetele atunci când m-a 
înșfăcat printre gratiile celulei. Și îmi amintesc numele rostit de el, 
numele care îmi spune că totuși îi bate o inimă în piept. Numele lui era 
Thomas și a murit sub ochii mei. Nu l-a putut salva pe băiatul acela. Dar 
mă poate salva pe mine, în felul lui pervers. 

Nu. Nu i-aș da niciodată această satisfacție. Prefer să mor. 

Însă, oricât aș încerca, tot nu pot să uit cum mi-l închipuiam eu: un 
prinț pierdut şi părăsit de toți. Îmi doresc să fi fost așa în realitate. Îmi 
doresc ca persoana aceea din imaginația mea să existe și în altă parte 
decât doar în amintirile mele. 

Ruinele din Naercey au un ecou straniu, mult mai tăcut decât ar fi 
normal. Înţeleg motivul și tresar. Au dispărut refugiații. Femeia care 
mătura munți de praf, copiii care se ascundeau prin canale, umbrele 
fraţilor şi ale surorilor mele roșii — toţi au fugit. Doar noi am mai 
rămas. 

— Poţi să crezi ce vrei despre Farley, dar să știi că proastă nu e, 
spune Shade, răspunzându-mi la întrebarea pe care nu i-o pusesem 
încă. A dat azi-noapte ordinul de evacuare, după ce a evadat din 
Archeon. Și-a închipuit că tu și Maven nu veţi rezista la tortură și veți 
vorbi. 

S-a înșelat. Nu a fost nevoie să-l tortureze pe Maven. Și-a pus 
imediat mintea la dispoziția lor și le-a oferit toate informaţiile. A lăsat- 
o pe mama lui să-i cotrobăie prin minte și să afle despre trenul 
subteran, despre orașul secret, despre listă. Acum toate astea îi aparțin 
ei, așa cum îi aparține și el. 

Membrii Gărzii se înșiră în urma noastră, o gloată haotică de 
bărbați și de femei, toți înarmaţi. Cu ochii în patru, Kilorn pășeşte în 
spatele meu, iar Farley se află în frunte. Ţinându-l strâns de brațe, doi 
soldaţi îl ajută pe Cal să meargă după ea. Din cauza eșarfelor roșii, 
arată ca niște creaturi de coșmar. Atât de puțini am rămas, poate nu 
mai mult de treizeci. Și toți răniți și de-abia târându-ne. Atât de puţini 
am supravieţuit. 

— Nu suntem destui ca să continuăm rebeliunea, chiar dacă ar fi să 
scăpăm cu viață, îi șoptesc eu fratelui meu. 

Mă aude, cu toată ceața joasă care îmi înăbușă vocea. Și îi zvâcnește 
colțul gurii, ca și cum ar dori să zâmbească. 

— Asta nu-i treaba ta. 

Înainte să-l întreb ce vrea să spună, soldatul din faţa noastră se 
opreşte brusc. Și nu este singurul. În fruntea coloanei, Farley stă cu 
pumnul ridicat, uitându-se urât la cerul de ardezie cenușie. Toţi 
ceilalți facem la fel, căutând cu ochii ceva ce nu putem vedea. Numai 
Cal stă cu privirea în pământ. Deja știe cum arată osânda noastră. 

Ceaţa este sfârtecată de un strigăt îndepărtat, inuman. Sunetul este 


mecanic și constant şi se rotește pe deasupra noastră. Nu este singur. 
Douăsprezece umbre în formă de săgeți gonesc pe cer, sfredelind norii 
cu aripile lor portocalii. Nu am văzut niciodată un avion atât de 
aproape și pe timp de zi, așa că rămân cu gura căscată şi cu ochii la 
ele. Farley urlă niște ordine la Garda Stacojie, dar eu nu o aud. Sunt 
prea absorbită de ce se petrece pe cer și mă holbez la moartea cu aripi 
care face un arc pe deasupra noastră. La fel ca motocicleta lui Cal, 
mașinile astea zburătoare sunt frumoase, doar curbe imposibile din 
sticlă și din oțel. Presupun că au fost construite cumva cu ajutorul 
unui magnetron, altminteri cum ar putea metalul să zboare? Motoarele 
în nuanţe de albastru de sub aripi scot scântei, indiciu al acţionării 
electrice. Simt curenţii de aer stârniți de trecerea lor ca o răsuflare 
ușoară pe piele, dar adevărul este că sunt prea departe ca să simt 
altceva. Dar de văzut le văd și mă holbez îngrozită la ele. 

Avioanele zbiară și se învârtesc în jurul insulei Naercey, fără să se 
desprindă din cercul perfect al formaţiei lor. Aș putea chiar să-mi 
închipui că sunt inofensive, că nu sunt nimic altceva decât niște păsări 
bizare care au venit să vadă urmările unei rebeliuni. Apoi o săgeată 
din metal gri trece pe deasupra mea. Zboară prea repede ca să-mi dau 
seama ce este și lasă în urmă o dâră de fum. Se ciocnește de o clădire 
din josul străzii și dispare printr-o fereastră spartă. O fracțiune de 
secundă mai târziu se aude un bubuit puternic, iar explozia vărgată în 
roșu și portocaliu distruge întregul etaj al casei deja pe jumătate 
năruite. Şi construcția se sfărâmă cu totul, prăbușindu-se pe pilonii 
vechi de o mie de ani, care se frâng ca niște scobitori. Prăbușirea 
întregii structuri se desfășoară mult prea lent, dându-mi senzaţia că nu 
se întâmplă cu adevărat. Simt șocul zdruncinăturii în capul pieptului 
de-abia atunci când dărâmăturile se rostogolesc pe stradă, blocându- 
ne drumul. Ne izbește un nor de fum și praf, dar nu mă feresc. Acum e 
nevoie de mult mai mult ca să mă sperii. 

Negura cafenie ne învăluie. La fel ca mine, și Cal rămâne în 
picioare, chiar atunci când paznicii lui se ghemuiesc la pământ. 
Privirile ni se întâlnesc preţ de o clipă și își gârboveşte umerii. Este 
singurul semn de înfrângere pe care mi-l va arăta vreodată. 

Farley se agaţă de bărbatul de lângă ea și se ridică în picioare. 

— Risipiţi-vă! strigă ea, indicându-ne aleile laterale. Spre nord, spre 
tuneluri! 

În timp ce vorbeşte, le face semn și locotenenţilor ei, spunându-le 
unde să se ducă. 

— Shade, în partea cu parcul! 

Fratele meu dă din cap. Știe ce vrea să-i spună Farley. O altă 
rachetă se izbește de clădirea de lângă noi, acoperindu-i vorbele. Dar 
este ușor să ghiceşti ce strigă. 

Fugiţi! 


O parte din mine îmi cere să rămân pe poziţie, să mă lupt, să nu 
cedez. Fulgerele mele alb-purpurii mă vor transforma imediat într-o 
țintă şi vor atrage avioanele, salvând astfel Garda. Ba chiar aș putea să 
dobor unul sau două avioane înainte să mor. Însă nu se poate. Valorez 
mai mult decât toți ceilalți, mai mult decât măștile și bandajele roşii. 
Shade şi cu mine trebuie să rămânem în viață - dacă nu pentru cauză, 
măcar pentru ceilalți. Pentru sutele la fel ca noi de pe listă — corcituri, 
anomalii, monștri, absurdități cu sânge roșu și argintiu - care cu 
siguranţă că vor pieri dacă noi dăm greș. 

Shade știe asta la fel de bine ca mine. Mă ia de braț atât de strâns, 
că precis mă învineţește. Îmi este aproape prea uşor să alerg în pas cu 
el, să-l las să mă conducă departe de bulevardul larg, într-un pâlc 
verde-cenuşiu de copaci neîngrijiți. Cu cât intrăm mai adânc, cu atât 
copacii sunt mai deși, răsuciți unul în jurul celuilalt ca niște degete 
bolnave și diforme. O mie de ani de părăsire au transformat terenul 
acesta micuț într-o junglă moartă. Așa că ne adăpostim aici de 
mașinăriile din cer, care se aud tot mai aproape. Kilorn se ține după 
noi. O clipă doar îmi pot imagina că suntem acasă și că hoinărim prin 
satul nostru, Pilonii, în căutare de distracţii şi de belele. Dar se pare că 
doar de belele avem parte. 

În cele din urmă, Shade se opreşte — lăsând dâre prin țărână cu 
călcâiele —, iar eu am ocazia să mă uit împrejur. Kilorn se oprește și el 
lângă noi, cu pușca inutil îndreptată spre cer. Nu ne mai urmează 
nimeni. Nu mai văd nici strada și nici cârpele roșii fugind printre 
ruine. 

Fratele meu se uită în sus, printre crengile dese, așteptând ca 
avioanele să se îndepărteze. 

— Unde mergem? îl întreb eu cu respiraţia tăiată. 

În locul lui, îmi răspunde Kilorn: 

— La râu. Și dup-aia, la ocean. Poţi să ne duci? 

Se uită la mâinile lui Shade de parcă i-ar putea citi talentul pe trup. 
Însă puterea lui Shade este una ascunsă, la fel cum este şi a mea, o 
putere invizibilă până în momentul în care el hotărăște să o 
deconspire. 

Fratele meu clatină din cap. 

— Nu dintr-un singur salt. Este prea departe. Şi aș prefera să alerg, 
mi-aş economisi puterile. 

I se întunecă privirea și adaugă: 

— Până când va fi neapărat necesar să mi le folosesc. 

Eu sunt de acord cu el. Știu din proprie experiență ce înseamnă să-ți 
secătuiască puterile, să fii obosit până în măduva oaselor, de-abia în 
stare să te mişti, darămite să mai și lupți. 

— Unde îl duc pe Cal? 

Întrebarea mea îl face pe Kilorn să se cutremure. 


— Al naibii să fiu dacă-mi pasă! 

— Păi ar trebui să-ți pese, îl reped eu, chiar dacă tremurul din glas 
îmi trădează nesiguranța. 

Ba n-ar trebui să-i pese. Și nici tie. Prinţul nu mai este, și cu asta basta. 

— Ne poate ajuta să scăpăm. Poate să se lupte alături de noi. 

— Va fugi sau ne va ucide de îndată ce i-am da ocazia! se răstește el 
la mine, smulgându-și eșarfa de la gură ca să-mi arate expresia plină 
de furie întipărită pe chip. 

Cu ochii minţii, văd focul lui Cal. Mistuie totul în drumul lui, de la 
metal la carne de om. 

— Te-ar fi ucis până acum, dacă așa ar fi vrut, spun eu. 

Nu exagerez, iar Kilorn știe foarte bine asta. 

— Nu ştiu de ce mi-am imaginat că ați depășit faza ciondănelilor, 
intervine Shade. Prost am fost! 

Kilorn scoate niște scuze chinuite printre dinții încleștaţi, dar eu mă 
abţin. Sunt atentă la avioane, le simt inimile electrice bătând alături 
de inima mea. Pulsaţiile lor slăbesc cu fiecare secundă, se 
îndepărtează. 

— Pleacă de-aici. Dacă vrem să mergem acolo, trebuie să pornim 
chiar acum. 

Şi fratele meu, și Kilorn îmi aruncă priviri ciudate, dar nu mă 
contrazice niciunul. 

— Pe aici, spune Shade, arătând o potecă îngustă, aproape 
invizibilă, care șerpuiește printre copaci, pe unde țărâna a fost 
împrăștiată, dezvelind piatra şi asfaltul de dedesubt. 

Mă ia din nou de braţ, iar Kilorn se năpustește înainte, imprimându- 
ne un ritm alert. 

Ne zgârie ramurile copacilor aplecate peste poteca tot mai strâmtă, 
atât de strâmtă că, la un moment dat, devine imposibil să mai alergăm 
unul lângă altul. Însă, în loc să-mi dea drumul, Shade mă strânge și 
mai tare de braț. Și atunci îmi dau seama că nu pe mine mă strânge. 
Ci aerul, lumea. Totul se comprimă într-o secundă neagră, acidă. Apoi, 
cât ai clipi, ne aflăm dincolo de copaci și îl așteptăm pe Kilorn să iasă 
din crângul cenușiu. 

— Dar era în fața noastră, șoptesc eu, privind de la Shade la potecă 
și iar la Shade. 

Traversăm până în mijlocul străzii, sub cerul întunecat și vălătucii 
de fum. 

— Ai... 

Shade zâmbeşte. Reacţia asta a lui pare deplasată pe fundalul 
urletelor îndepărtate ale avioanelor. 

— Să zicem că... am făcut un salt. Atâta timp cât te ţii bine de 
mine, ai să poți să mă urmezi, îmi spune el și imediat ne îndeamnă să 
ne grăbim spre aleea din apropiere. 


Îmi sare inima din piept la gândul că tocmai ce mă teleportasem. 
Entuziasmul m-ar putea face să uit pentru moment de situaţia grea în 
care ne aflăm. 

Dar mi-o amintesc imediat avioanele. O altă rachetă explodează mai 
la nord de noi, dărâmând o clădire într-un vuiet ca de cutremur. Un 
val uriaș de praf se rostogolește pe alee, acoperindu-ne cu un alt strat 
cenușiu. Într-atât m-am obișnuit cu fumul și cu focul, că de-abia mai 
simt mirosul de ars atunci când cenușa se cerne peste noi ca o 
ninsoare. Lăsăm urme în ea. Poate ultimele pe care le vom face 
vreodată. 

Shade știe unde ne ducem și știe cum trebuie să alerge ca să 
ajungem repede. Kilorn ţine pasul cu el fără probleme, cu toate că 
arma îl cam încurcă. Deja am făcut un ocol și am ajuns iar la 
bulevardul cel mare. Spre est, praful și ţărâna se învolburează într-o 
rază de lumină care aduce cu ea o boare sărată de aer marin. La vest, 
prima dintre clădirile prăbușite zace aidoma unui uriaș mort, 
blocându-ne drumul înapoi la tren. Suntem înconjurați de cioburi, de 
ziduri ce stau să se dărâme și de scheletele metalice ale caselor. Ne 
aflăm într-un palat al ruinelor. 

Ce-a fost asta? mă întreb eu vag. Julian ar ști să-mi spună. Mă doare 
şi să mă gândesc la numele lui, așa că alung întrebarea. 

Câteva cârpe roșii se ivesc din norul de cenușă și eu caut din priviri 
o siluetă cunoscută. Însă Cal nu se vede nicăieri și mi se face teribil de 
frică. 

— Nu plec fără el. 

Shade nici nu se obosește să mă întrebe despre cine vorbesc. Ştie. 

— Prinţul va veni cu noi. Pe cuvânt! 

Răspunsul pe care i-l dau îmi sfârtecă sufletul. 

— N-am încredere în cuvântul tău. 

Shade este soldat. Nu a avut o viață ușoară, așa că suferința nu-i 
este străină. Totuși, cuvintele mele îl rănesc profund. Îi citesc pe chip 
durerea. 

Am să-i cer iertare mai târziu, îmi spun. 

Dacă va exista un „mai târziu”. 

O altă rachetă zboară pe deasupra noastră și cade la câteva străzi 
mai încolo. Bubuitul îndepărtat al exploziei nu acoperă zgomotul mai 
strident și mai înspăimântător care sporește de jur-împrejurul nostru. 

Cadenţa a o mie de picioare în marș. 


DOI 


Datorită perdelei groase de cenușă, câştigăm câteva secunde în care 
privim ţintă la soarta care ne așteaptă. Siluetele soldaților mărșăluiesc 
pe stradă venind dinspre nord. Încă nu le deslușesc armele, dar o 
armată de argintii nu are nevoie de arme ca să facă prăpăd. 

Alți membri ai Gărzii ţâşnesc pe bulevard și o iau la fugă, 
abandonând lupta. Deocamdată se pare că vor scăpa, dar unde vor 
ajunge? Mai încolo nu se află decât râul şi apoi marea. Nu ai unde să 
fugi, nu ai unde să te ascunzi. Armata mărșăluiește încet, în pas ciudat 
şi cumva târșâit. Mijesc ochii încercând să văd prin norul de praf. Și 
îmi dau seama despre ce este vorba, îmi dau seama ce a făcut Maven. 
Șocul pe care-l resimt scapără în mine, prin mine, obligându-i pe 
Shade și pe Kilorn să se dea repede înapoi. 

— Mare! strigă Shade, pe jumătate surprins, pe jumătate supărat. 

Kilorn nu spune nimic, doar se uită atent la mine cum mă clatin pe 
picioare. 

ÎI apuc de braț și nici nu tresare. Scânteile mele s-au stins deja — ştie 
că nu i-aş face niciun rău. 

— Uite, spun eu și îi arăt. 

Știam că aveau să vină soldaţii. Cal ne-a spus, ne-a avertizat că 
Maven va trimite o legiune în urma avioanelor. Dar nici măcar Cal nu 
ar fi putut să prevadă una ca asta. Doar un suflet atât de strâmb ca al 
lui Maven ar fi putut plăsmui un asemenea coşmar. 

Cei din primul rând nu poartă uniformele de un cenușiu mat pe care 
le au soldații argintii instruiți de Cal. Cei din primul rând nici măcar 
nu sunt soldați. Ci servitori în haine roșii: eșarfe roșii, tunici roşii, 
pantaloni roșii, pantofi roșii. Atât de mult roșu îți dă impresia că toți 
sângerează. Iar în jurul gleznelor au lanţuri din fier, care zornăie când 
se lovesc de sol. Zgomotul lor îmi scrijelește auzul, acoperind urletul 
avioanelor, chiar și ordinele lătrate ale ofițerilor argintii care se 
ascund în spatele acestui zid roșu. Nu aud decât lanţurile. 

Kilorn se enervează și mormăie amenințător. Face un pas înainte și 
vrea să tragă, dar pușca îi tremură în mâini. Armata se află încă 
dincolo de bulevard, mult prea departe ca el să poată nimeri pe 
cineva, fie și fără scutul acela omenesc. Este mai mult decât imposibil. 

— Trebuie să o luăm din loc, murmură Shade. 

Ochii îi scapără de furie, dar știe ce trebuie să facem, ce trebuie să 
ignorăm ca să rămânem în viață. 

— Kilorn, dacă nu vii acum cu noi, să știi că te lăsăm aici. 

Cuvintele usturătoare ale fratelui meu mă dezmeticesc din năuceala 
îngrozită care mă cuprinsese. Când văd că Kilorn nici nu se clintește, îl 
apuc de braţ și îi șoptesc la ureche, sperând să acopăr zgomotul 


lanțurilor. 

— Kilorn. 

Este tonul pe care l-am folosit cu mama atunci când frații mei au 
plecat la război, când tata a făcut o criză respiratorie, când toată 
lumea noastră s-a năruit. 

— Kilorn, nu putem să-i ajutăm. 

Mă privește peste umăr și șuieră printre dinţi: 

— Nu-i adevărat. Fă ceva. Tu poți să-i salvezi. 

Spre veşnica mea rușine, eu scutur din cap. 

— Ba nu, nu pot. 

Explodează alte rachete, cu fiecare secundă care trece, tot mai dese 
și tot mai aproape de noi. Îmi ţiuie atât de tare urechile, de mă și mir 
că mai aud ceva. Structurile din oțel și din sticlă se leagănă ca trestiile 
în vânt, se sfărâmă, iar o ploaie de cioburi ascuţite cade peste noi. 
Foarte curând va deveni periculos să mai alergăm, iar mâna lui Shade 
se încleştează mai puternic pe braţul meu. Îl înșfacă și pe Kilorn şi 
face un salt, smulgându-ne din lumea care se prăbușește în jur. 
Stomacul mi se contractă de fiecare dată când mă învăluie întunericul. 
Cenușa și molozul ne acoperă ochii, nasul, gura. Nu mai vedem nimic 
şi de-abia dacă mai putem respira. Geamurile caselor se sparg în valuri 
și cioburile mă taie pe obraji și pe mâini. Îmi sfâșie hainele. Kilorn 
arată mai rău decât mine; bandajele i s-au înroșit de sânge proaspăt, 
dar se mișcă în continuare, atent să nu ne-o ia înainte. Fratele meu nu- 
mi dă drumul din mână, dar îmi este limpede că a început să 
obosească și face mult mai greu fiecare nou salt. Nu stau degeaba și 
îmi folosesc scânteile ca să parez bucăţile zimţate de metal pe care 
nici măcar Shade nu le poate evita în saltul lui. Însă nu este destul, 
nici măcar pentru salvarea noastră. 

— Cât mai avem? 

Vocea îmi sună firav, înecată de torentul războiului. Din cauza ceţii, 
nu văd decât la câțiva metri distanță. Dar pot să simt. Şi simt aripi, 
motoare, electricitate vuind pe deasupra noastră, apropiindu-se. 

Shade ne oprește brusc. Ochii de culoarea mierii îi aleargă în toate 
părțile. Preţ de o secundă îngrozitoare, mă tem că și-a pierdut minţile. 

— Aşteptaţi, spune el, știind ceva ce nouă ne scapă. 

Se uită în sus, la scheletul unei construcţii superbe pe vremuri. 
Masivă, mai înaltă decât cea mai înaltă turlă a Reședinţei Soarelui, 
mai largă decât Piaţa lui Caesar din Archeon. Mă trec fiorii pe șira 
spinării când îmi dau seama că se mișcă. Se leagănă înainte și-napoi, în 
dreapta și-n stânga, pe piloni strâmbi, deja mâncaţi de secole de 
paragină. Chiar sub ochii noștri începe să se încline, prăbușindu-se 
mai lent la început, ca un moș care se așază cu greu pe scaun. Apoi, 
din ce în ce mai repede, cade spre noi. 

— Ţineţi-vă de mine! ne strigă Shade printre bubuituri, apucându- 


ne și el mai bine. 

Mă cuprinde strâns de umeri, aproape strivindu-mă, aproape 
lăsându-mă fără aer. Aștept senzația neplăcută pe care mi-o dă saltul, 
dar o aştept în zadar. În locul ei, aud un zgomot mult mai familiar. 

Focuri de arme. 

Acum trupul lui Shade îmi salvează viaţa, nu talentul lui. Glonţul 
care îmi era destinat îl nimerește în braţ, iar altă rafală îi distruge 
piciorul. Urlă de durere și aproape se prăvălește pe solul crăpat. Simt 
șocul împușcăturii, dar nu am timp pentru durere. Alte gloanţe șuieră 
prin aer, prea rapide și prea multe ca să le putem evita. Așa că nu ne 
rămâne decât să fugim, să fugim și de clădirea care se năruie peste 
noi, și de armata care se apropie. Se vor neutraliza reciproc, pentru că 
scheletul metalic al casei va cădea între noi și legiune. Cel puţin așa ar 
trebui să se întâmple. Gravitaţia și incendiul duc la surparea 
edificiului, dar forța magnetronilor îl împiedică să ne protejeze. Mă uit 
în spate și îi văd. Sunt vreo doisprezece, așa cum îi știam, cu păr 
argintiu și cu armuri negre. Îndepărtează toate grinzile căzute și toate 
suporturile din oțel. Nu sunt suficient de aproape ca să le pot distinge 
chipurile, dar cunosc bine Casa Samos. În fruntea familiei lor, 
Evangeline şi Ptolemus deblochează strada, pentru ca legiunea să 
poată înainta. Ca să ne ucidă pe toţi, terminând astfel ce au început. 

Măcar dacă l-ar fi distrus Cal pe Ptolemus în arenă; măcar dacă i-aş 
fi arătat lui Evangeline aceeași bunăvoință de care a dat ea dovadă 
față de mine. Atunci poate că am fi avut o șansă. Dar clemența noastră 
are un preţ, iar prețul acesta s-ar putea să fie viaţa noastră. 

Mă ţin strâns de fratele meu, încercând să-l sprijin cât de bine sunt 
eu în stare. Kilorn are parte de sarcina cea mai grea. Susţine aproape 
toată greutatea lui Shade și îl târăște spre un crater de impact care 
încă fumegă. Ne aruncăm în el, adăpostindu-ne de potopul de gloanţe. 
Dar nu pentru mult timp. 

Kilorn gâfâie și fruntea i se broboneşte de transpiraţie, își sfâșie o 
mânecă și îi bandajează piciorul lui Shade. Ţesătura se acoperă repede 
cu pete de sânge. 

— Mai poți să faci saltul? 

Fratele meu se încruntă, încercând să nu mai simtă durerea, 
încercând să simtă puterea. Pot să înțeleg ce face. Clatină încet din 
cap și ochii i se întunecă. 

— Deocamdată nu pot. 

Kilorn înjură în surdină. 

— Atunci ce facem? 

Am nevoie de o secundă ca să înţeleg că întrebarea îmi este adresată 
mie, nu fratelui meu mai mare. Nu soldatului care știe mai bine decât 
noi ce înseamnă războiul. Dar, de fapt, nici pe mine nu mă întreabă. 
Nu o întreabă pe Mare Barrow din Pilonii, hoaţă și prietenă a lui. 


Kilorn i se adresează altcuiva acum, se adresează celei în care m-am 
transformat eu în sălile unui palat și pe nisipul unei arene. 

Se adresează fetiţei cu fulgerele. 

— Ce facem, Mare? 

— Mă lăsați aici, asta faceţi! mârâie Shade printre dinţi, 
răspunzându-i înaintea mea. Fugiţi la râu, o găsiți pe Farley. Am să fac 
şi eu saltul până la voi de îndată ce voi putea. 

— Nu-i spune minciuni unui mincinos, îi zic eu, străduindu-mă să 
nu mai tremur. 

De-abia mi-am regăsit fratele, fantomă întoarsă din morți. Și pentru 
nimic în lume nu voi mai permite să ne despărțim. 

— Plecăm de-aici împreună. Toţi. 

Pământul se cutremură sub pașii apăsaţi ai soldaților legiunii. Arunc 
o privire peste marginea craterului și văd că se află la mai puţin de o 
sută de metri de noi și avansează repede. Îi văd pe argintii prin 
golurile din rândul roșiilor. Infanteriștii poartă uniformele cenușii ale 
armatei, însă unii și-au pus armurile, cu platoşele gravate în culorile 
familiei. Războinici din Înaltele Case. Văd frânturi de albastru, galben, 
negru, maro și altele. Acvatici și telekinetici, și mătăsoși, și oțeliți, cei 
mai puternici luptători pe care argintiii îi pot trimite împotriva 
noastră. Ei cred că pe rege l-a ucis Cal și că eu sunt o teroristă, drept 
urmare intenționează să demoleze întregul oraș doar ca să ne distrugă. 

Cal. 

Doar sângele fratelui meu și respirația neregulată a lui Kilorn mă 
împiedică să sar afară din crater. Trebuie să-l găsesc, trebuie. Dacă nu 
pentru mine însămi, atunci pentru cauza noastră, pentru a ne putea 
asigura retragerea. Face cât o sută de soldați experimentați. Este ca un 
scut din aur. Însă probabil că a dispărut, a scăpat, și-a topit lanţurile şi 
a fugit atunci când orașul a început să se prăbușească. 

Ba nu, Cal nu ar fugi. N-ar fugi niciodată de armata asta, n-ar fugi de 
Maven, n-ar fugi de mine. 

Sper să nu mă înșel. 

Sper să nu fi murit deja. 

— Ridică-l, Kilorn! 

În Reședința Soarelui, defuncta lady Blonos m-a învăţat cum să 
vorbesc ca o prințesă. Pe un ton rece, intransigent, nelăsând loc pentru 
compromisuri. 

Kilorn se supune, dar Shade protestează. 

— O să vă încetinesc. 

— Și ai să ne ceri scuze mai târziu, îi răspund eu, ajutându-l să se 
ridice în picioare. 

Însă de-abia dacă sunt atentă la ei. Mă concentrez în altă parte. 

— Porniţi! 

— Mare, dacă tu îți închipui că o să te lăsăm aici... 


Când mă întorc cu fața spre Kilorn, am scântei în mâini și o hotărâre 
de neclintit în inimă. Cuvintele i se sting pe buze. Se uită dincolo de 
mine, la armata care se apropie cu fiecare secundă. Telekinetici și 
magnetroni curăță dărâmăturile de pe stradă, deschizând drumul în 
scrâșnetele prelungi ale metalului pe piatră. 

— Fugiţi! 

Și din nou Kilorn face ce-i spun, în timp ce Shade șchiopătează 
încet, lăsându-mă în urmă. Se cațără pe pereţii craterului, ies din el și 
pornesc către vest. Eu fac câțiva pași spre est. Armata se va opri 
pentru mine. Trebuie să se oprească. 

După o secundă oribilă de îndoială, văd cum roșiii încetinesc și apoi 
se opresc în zgomot de lanţuri. În spatele lor, argintiii îşi duc puştile 
negre pe umeri ca și cum acestea ar cântări cât o pană. Mașinăriile de 
război, uriaşe și cu roți tocite, se opresc şi ele cu un scrâșnet asurzitor 
undeva, în spatele soldaților. Forţa lor îmi vibrează prin vene. 

Armata s-a apropiat suficient ca să pot auzi ordinele răstite ale 
ofițerilor. 

— Fetiţa cu fulgerele! 

— Nu ieşiţi din rând, rămâneţi pe poziţii! 

— Ţintiţi! 

— Nu trageţi! 

Cel mai cumplit ordin este ultimul și răsună lung pe strada amuţită 
dintr-odată. Vocea bine cunoscută a lui Ptolemus, plină de furie și de 
ură. 

— Faceţi loc regelui! zbiară el. 

Mă clatin pe picioare şi fac un pas înapoi. Mă aşteptam la armatele 
lui Maven, însă nu la Maven însuși. Nu este soldat, așa cum a fost 
fratele lui. Și nu se pricepe să conducă o armată. Dar iată-l aici, pășind 
ţanțoș printre trupe, urmat imediat de Ptolemus și de Evangeline. 
Când apare din spatele rândului de roșii, simt că mi se înmoaie 
genunchii. Armura lui lustruită este neagră, pelerina este purpurie. Și 
mi se pare mai înalt decât de dimineaţă. Încă mai poartă coroana 
înflăcărată a tatălui său, deși aceasta nu are ce căuta pe un câmp de 
luptă. Probabil că vrea să arate lumii întregi ce a reușit să câștige doar 
prin minciuni, ce trofeu sublim a reușit să fure. Chiar și de la distanța 
asta, privirea lui încruntată şi mânia lui clocotitoare mă ard. Focul din 
ele mă mistuie pe dinăuntru. 

Nu se aude decât șuieratul avioanelor de pe cer; singurul zgomot 
rămas pe lume. 

— Văd că nu ţi-ai pierdut curajul, spune Maven. 

Vocea lui acoperă bulevardul, răsună printre ruine, îşi bate joc de 
mine. 

— Şi nici nerozia. 

La fel ca în arenă, nici acum nu îi voi da satisfacţie, nu-l voi lăsa să- 


mi simtă furia și spaima. 

— Ar trebui să ți se zică fetița mută. 

Hohoteşte uscat, iar întreaga armată râde împreună cu el. Roșiii nu 
scot niciun sunet și nici nu-și ridică ochii din pământ. Nu vor să vadă 
ce se va întâmpla. 

— Ei bine, fetiță mută, spune-le prietenilor tăi trădători că s-a 
terminat. Sunt înconjurați. Cheamă-i, și eu la voi oferi o moarte bună. 

Nici dacă aș putea da un asemenea ordin, nu aș face-o. 

— Nu mai sunt aici. 

Nu spune minciuni unui mincinos. lar Maven este cel mai mare mincinos 
din lume. 

Totuşi, pe chip i se aşterne o expresie de nesiguranță. De atâtea ori 
i-a scăpat printre degete Garda Stacojie, în Piaţa lui Caesar, în 
Archeon. Probabil că îi va scăpa și acum. Ce rușine ar fi asta! Ce mod 
dezastruos de a-și începe domnia! 

— Și trădătorul? 

Vocea i se face și mai tăioasă, iar Evangeline se apropie de el. Mai 
strălucitor decât armura ei poleită, părul argintiu îi sclipește ca o lamă 
de brici. Dar Maven o împinge la o parte așa cum un motan ar da de-a 
dura o jucărie. 

— Unde-i nenorocitul ăla de frate al meu? Prințul cel decăzut? 

Nu-mi aude răspunsul, pentru că nu există niciunul. 

Maven izbucnește din nou în râs și, de data asta, hohotele lui îmi 
străpung inima. 

— Și el te-a părăsit? A fugit și el? Lașul ăla ne-a omorât tatăl și a 
încercat să-mi fure tronul, doar ca să fugă pe furiș și să se ascundă? 

Se preface din cauza nobililor și a soldaţilor. Din cauza lor trebuie 
să mai păstreze aparența de fiu îndurerat, de rege căruia nu-i fusese 
scris să urce pe tron, de om care nu vrea decât să facă dreptate celor 
morți. 

Îmi ridic bărbia cu un gest sfidător. 

— Chiar crezi că ar face Cal așa ceva? 

Maven nu-i deloc prost. Este rău până în măduva oaselor, dar nu 
prost, și își cunoaște fratele mai bine decât oricine din lumea asta. Cal 
nu este laș și nu va fi niciodată. Un adevăr pe care Maven nu-l poate 
schimba prin minciunile aruncate supușilor lui. Ochii îi trădează 
emoția și se uită pieziș la aleile și la străzile care se desfac din 
bulevardul sfârtecat de război. Cal s-ar putea ascunde pe oricare dintre 
ele, așteptând momentul prielnic pentru a lovi. Ba chiar s-ar putea ca 
eu să fiu capcana, momeala care îl scoate la lumină pe păduchele ăsta 
trădător pe care odinioară l-am considerat prietenul și logodnicul 
meu. Coroana, prea mare pentru ţeasta lui, îi alunecă atunci când 
întoarce capul. Până și metalul ăla știe că nu-i locul lui acolo. 

— Mi se pare că ai rămas singură, Mare. 


Vorbeşte cu blândeţe. În ciuda tuturor grozăviilor pe care mi le-a 
făcut, încă mă trec fiori atunci când îl aud cum îmi rostește numele. 
Mă gândesc la zilele de demult, când mi-l spunea cu duioşie și cu 
dragoste. Acum sună ca un blestem. 

— Prietenii tăi te-au părăsit. Ai pierdut. Și ești un monstru, unicul 
din neamul tău nenorocit. Va fi o dovadă de clemenţă să scap lumea 
asta de tine. 

Alte minciuni și o știm amândoi. Îi imit râsul ca de gheață. O clipă 
parcă am fi iarăși prieteni. Nimic mai neadevărat. 

Pe deasupra noastră trece un avion, aproape rașchetând cu aripa 
vârful unor ruine din apropiere. Este atât de aproape. Prea aproape. Îi 
simt bătăile inimii electrice. Însă motoarele lui huruitoare reuşesc 
cumva să-l menţină în aer. Mă întind după el așa cum pot, așa cum am 
făcut-o de-atâtea ori înainte. Și, aşa cum am procedat cu luminile, cu 
camerele de supraveghere, cu toate rețelele și circuitele de când am 
devenit fetița cu fulgerele, pun stăpânire pe el și îi opresc motoarele. 

Avionul planează o fracțiune de secundă pe aripile lui grele, apoi se 
prăbușește cu botul în jos. Traiectoria lui inițială ar fi trebuit să-l 
poarte pe deasupra bulevardului, pe deasupra legiunii, ca să-l 
protejeze pe rege. Acum se repede în picaj spre soldaţi, trecând peste 
rândul de roșii și intrând în coliziune cu sute de argintii. Magnetronii 
lui Samos și telekineticii lui Provos nu sunt îndeajuns de iuți ca să-l 
împiedice să se izbească de stradă, stârnind un uragan din bucăţi de 
asfalt amestecate cu trupuri de oameni. Explozia aproape că mă 
doboară, iar suflul ei mă împinge mai departe. Bubuitul este asurzitor, 
derutant și dureros. Nu am timp pentru durere, îmi repet în minte. Nici 
nu mă uit spre haosul care cuprinde armata lui Maven. Deja am luat-o 
la fugă împreună cu fulgerele mele. 

Spatele îmi este protejat de un scut din scântei purpurii și albe, care 
mă apără de agilii care vor să mă ajungă din urmă. Câţiva încearcă să- 
l străpungă și sunt loviți de fulgerele mele. Se prăbușesc și ei peste 
grămezile de carne afumată şi oase care încă mai zvâcnesc. Îmi pare 
bine că nu le pot vedea fețele, pentru că altfel m-ar bântui coșmarurile 
mai târziu. Urmează gloanţele, însă fuga mea în zigzag mă face o ţintă 
greu de atins. Cele câteva gloanţe care mă ajung se dezintegrează când 
îmi ating scutul, la fel cum ar fi trebuit să mi se întâmple și mie atunci 
când am căzut în rețeaua electrică la Turneul Reginelor. Ce mult mi se 
pare că a trecut de-atunci! Avioanele zbiară din nou pe cer, dar acum 
au grijă să păstreze distanța. Din păcate, rachetele lor nu sunt la fel de 
politicoase. 

Ruinele orașului Naercey au dăinuit mii de ani, însă nu vor reuși să 
supraviețuiască acestei zile. Se prăbușesc clădirile, se sfărâmă străzile, 
distruse de rachetele și de forțele terestre ale argintiilor. Mașinării și 
oameni deopotrivă s-au dezlănţuit împotriva acestui oraș. Magnetronii 


îndoaie și rup grinzile din oţel, în timp ce telekineticii și oţeliții 
tasează dărâmăturile sub cerul de cenușă. Din canale țâșnește apă, 
deoarece acvaticii încearcă să inunde orașul. Soldaţii țţesevânt dau 
putere de uragan vântului. Rafalele lui aproape mă orbesc, îmi aruncă 
în ochi apă și moloz. Exploziile provocate de ruinători zguduie 
pământul, iar eu mă poticnesc. Sunt confuză: înainte aș fi căzut lată. 
Însă acum îmi zgârii doar fața de asfalt, lăsând urme de sânge. Când 
mă ridic, zbieretul unui urlător mă doboară din nou și mă obligă să-mi 
astup urechile. Îmi curge sânge gros printre degete. Dar iată că 
urlătorul care m-a pus la pământ mi-a salvat, fără să vrea, viața. 
Pentru că tocmai atunci o rachetă explodează deasupra capului meu. 

Arşiţa exploziei pulsează prin scutul pe care mi l-am improvizat din 
fulgere. Total aiurea, mă întreb dacă nu cumva am să fiu o moartă 
fără sprâncene. Însă, în loc să treacă prin mine, focul nu mai 
înaintează. Senzaţia pe care mi-o dă este foarte neplăcută, dar nu 
insuportabilă. Niște mâini puternice mă apucă brutal și mă saltă în 
picioare. Șuvițe blonde strălucesc în lumina flăcărilor. Abia dacă pot 
desluși chipul prin vijelia care-mi biciuieşte simţurile. Farley. Fără 
armă, cu hainele zdrențuite, tremurând din toate încheieturile, dar 
uite că nu-mi dă drumul. 

Pe fundalul portocaliu al exploziei, se conturează o siluetă neagră în 
spatele ei. Silueta înaltă a cuiva cunoscut. Blochează focul cu mâna 
întinsă. Nu mai are lanţuri la picioare -— s-au topit ori s-a descotorosit 
altcumva de ele. Când se întoarce, văpaia crește iar, lingând cerul și 
strada distrusă, dar fără să se atingă de noi. Cal știe ce face: dirijează 
furtuna de foc în jurul nostru, ca apa unui râu care ocolește pietrele. 
Așa cum a făcut și în arenă, ridică un zid de flăcări de-a latul străzii, 
care să ne apere de fratele lui și de legiunea din spatele acestuia. Însă 
focul de acum este mai puternic, alimentat atât de oxigen, cât și de 
furie și de ură. Flăcările fac salturi prin aer, pe deasupra temeliei de 
un albastru spectral. 

Cad alte rachete, dar Cal le controlează forța, folosind-o pentru a și- 
o alimenta pe a lui. În alte condiţii, scena aceasta ar fi minunată: 
brațele lui se arcuiesc și se răsucesc, transformând neabătut 
distrugerea în protecție. 

Farley este mai puternică decât mine și mă trage de-acolo. Apărată 
acum de zidul din flăcări, mă întorc să mă uit la râul aflat la o sută de 
metri de noi. Și reuşesc să văd cum umbrele masive ale lui Kilorn și 
Shade șchiopătează spre o presupusă siguranță. 

— Haide, Mare, mârâie Farley, pe jumătate târându-mi după ea 
corpul slăbit și învineţit. 

O las să mă tragă câteva secunde. Doare prea tare când încerc să 
gândesc limpede. Însă nu am nevoie decât de o singură privire în 
urmă ca să înțeleg ce face Farley, ce vrea să mă pună pe mine să fac. 


— Nu plec fără el! strig eu pentru a doua oară astăzi. 

— Cred că se descurcă de minune și singur, spune ea. 

În ochii ei albaștri se reflectă flăcările. Pe vremuri gândeam la fel ca 
ea. Că argintiii sunt invincibili, zei coborâți pe pământ, prea puternici 
pentru a-i putea distruge. Dar eu am ucis deja trei de azi-dimineaţă: pe 
Arven, pe oțelitul Rhambos și pe lordul acvatic Osanos. Poate am ucis 
chiar mai mulți cu furtuna de fulgere. Și ei aproape că m-au ucis pe 
mine. Și pe Cal, dacă tot a venit vorba. În arenă am fost nevoiţi să ne 
salvăm unul pe celălalt. Și trebuie s-o facem din nou acum. 

Farley este mai zdravănă decât mine, mai înaltă și mai puternică. 
Dar eu sunt mai sprintenă. Chiar şi-așa, amețită și pe jumătate surdă. 
O singură mișcare din gleznă, un brânci la momentul potrivit, și 
Farley se dă de-a berbeleacul. Sunt liberă. Mă întorc imediat, cu 
palmele întinse, căutând ce-mi trebuie. Naercey are mult mai puțină 
electricitate decât Archeon, mai puţină chiar și decât Pilonii, dar acum 
nu mai am nevoie să-mi extrag puterea din vreo sursă exterioară. Mi-o 
produc singură. 

Primul val de apă provocat de acvatici lovește flăcările cu forța unui 
tsunami. Cea mai mare parte din el se transformă în vapori, dar restul 
cade pe zid, stingând limbile uriașe ale focului. Răspund apei cu 
electricitate, ţintind valurile care se rostogolesc și se sparg în aer. În 
spatele lor, legiunea de argintii mărșăluiește înainte, spre noi. Roșiii 
înlănțuiți au fost retrași și duși în spatele soldaților. Ideea lui Maven. 
Nu vrea să fie încetinit. 

Soldaţii lui nimeresc drept în fulgerele mele, apoi vine din urmă și 
focul lui Cal, năpustindu-se spre ei din jarul aprins. 

— Retrage-te încet, spune Cal, gesticulând cu palma deschisă. 

Mă iau după el şi pășesc cu mare grijă, fără să îmi dezlipesc privirea 
de la năpasta iminentă. Ne mișcăm în pereche, acoperindu-ne 
retragerea. Când flacăra lui se stinge, se formează fulgerul meu și tot 
așa. Împreună avem o șansă. 

Mormăie comenzi scurte: când să fac un pas, când să ridic un zid, 
când să-l las să cadă. Niciodată nu l-am văzut atât de epuizat: i se 
distinge albastrul venelor sub piele, cearcăne cenușii îi sluțesc obrajii. 
Dar ritmul pe care l-a impus ne ajută, permițându-ne să ne recăpătăm 
cât de cât puterile. 

— Mai avem puţin! ne strigă Farley din spate. 

Nu fuge. Rămâne alături de noi, chiar dacă nu-i decât o simplă 
muritoare. Este mai curajoasă decât am crezut. 

— Până unde? scrâșnesc eu printre dinți, aruncând o altă plasă de 
electricitate. 

În ciuda ordinelor lui Cal, am început să mă mișc mai încet, iar prin 
pavăza mea trece niște moloz. Cade la câțiva metri și se transformă în 
praf. Nu mai avem timp. 


Dar nici Maven nu mai are. 

Simt mirosul râului și al oceanului de dincolo de el. Pregnant și 
sărat, ne cheamă spre el, dar nu am nici cea mai vagă idee în ce scop. 
Nu știu decât că Farley și Shade sunt convinși că ne va salva din 
ghearele lui Maven. Când arunc o privire în spate, nu văd decât 
bulevardul care se termină pe malul apei. Mă așteaptă Farley. Părul 
scurt i se înfoaie în vântul fierbinte. Sari, îmi spune ea foarte clar, 
înainte de a plonja de pe marginea străzii spulberate. 

Ce-a apucat-o de se aruncă în gol? 

— Ne cere să sărim, îi spun eu lui Cal, întorcându-mă la timp ca să-i 
înlocuiesc zidul din foc. 

Mormăie aprobator, prea concentrat ca să poată vorbi. La fel ca 
fulgerele mele, și focul lui a început să slăbească și să piardă din forță. 
Acum aproape că-i vedem pe soldaţii din partea cealaltă. Dansul 
flăcărilor le distorsionează feţele, le transformă ochii în tăciuni, gurile 
în colți veninoși, transformă bărbaţii în demoni. 

Unul dintre ei se apropie de zidul din foc. Nu se aprinde, nu păţește 
nimic. Dă flăcările la o parte aşa cum faci cu o cortină. 

O singură persoană poate face asta. 

Maven își scutură jarul de pe ridicola lui pelerină. Are nerușinarea 
să zâmbească. 

Și cumva Cal găsește puterea să-i întoarcă spatele. În loc să-l sfâşie 
pe Maven cu mâinile goale, îmi prinde încheietura în strânsoarea lui 
fierbinte. O luăm amândoi la fugă, fără să ne asigurăm spatele. Maven 
ştie că nu se poate măsura cu niciunul dintre noi. Așa că nu-i rămâne 
decât să zbiere isteric. Chiar dacă are o coroană pe cap și sânge pe 
mâini, tot un june imberb a rămas. 

— Fugi, criminalule! Fugi, fetiţo cu fulgerele! Fugiţi cât puteţi voi 
de repede! 

Hohotele lui de râs răsună printre ruine, mă urmăresc. 

— Am să vă găsesc și în gaură de șarpe! 

Îmi dau vag seama că fulgerele mele slăbesc, încep să se stingă pe 
măsură ce mă îndepărtez. La fel şi flăcările lui Cal. Și rămânem 
neprotejați în fața legiunii. Însă deja am sărit şi zburăm prin aer către 
râul aflat la trei metri sub noi. 

Aterizăm, dar nu auzim sunetul vârtejului de apă, ci un zăngănit 
puternic. Mă rostogolesc repede pe-o parte, ca să nu-mi rup gleznele, 
dar tot îmi simt oasele zguduite de intensitatea dureroasă a șocului. Ce 
e! Până la genunchi în apa rece, Farley ne așteaptă lângă un tub din 
metal, cu capătul deschis. Fără niciun cuvânt, se vâră de-a bușilea în 
el și dispare. Nu avem timp de discuţii sau de întrebări, așa că o 
urmăm orbește. 

Cal trage capacul tubului în spatele nostru, separându-ne de râu și 
de armata de pe mal. Bine că măcar el mai are minte. Capacul scoate 


un șuierat pneumatic şi se închide ermetic. Însă nu ne va proteja 
multă vreme, nu de o asemenea legiune. 

— Alte tuneluri? gâfâi eu răsucindu-mă spre Farley. 

Din cauza efortului, am început să văd pete galbene și îmi tremură 
picioarele, așa că trebuie să mă sprijin de perete. 

Farley mă apucă de subraţ ca să mă sprijine, la fel cum a făcut și 
afară. 

— Nu, nu-i un tunel, răspunde ea cu un zâmbet enigmatic. 

Şi-atunci simt și eu. O vibraţie ca de baterie, dar produsă de ceva 
mult mai mare. Mai puternic. Pulsează de jur-împrejurul nostru, de-a 
lungul acelui coridor ciudat, plin de butoane cu leduri și de lumini 
galbene. În faţa noastră se văd eșarfele roșii ale membrilor Gărzii. 
Merg înainte ca niște umbre stacojii. Se aude un geamăt prelung, 
coridorul se cutremură și cade cu partea din față înclinată în jos. În 
apă. 

— O barcă, spune Cal. O barcă submarină. 

Vocea i se aude ca de la depărtare, nesigură și fără vlagă. Exact la 
fel cum mă simt și eu. 

Nu apucăm să facem decât câțiva pași și ne prăbușşim la baza 
pereților înclinați. 


TREI 


În ultimele câteva zile m-am trezit într-o celulă de închisoare şi apoi 
într-un tren. Acum, într-o barcă submarină. Oare unde am să mă trezesc 
mâine? 

Încep să cred că totul nu a fost decât un vis sau o halucinație ori 
ceva mai rău. Dar este posibil să te simţi atât de obosită în vis? Pentru 
că eu așa mă simt. Sunt epuizată până în măduva oaselor, până în 
fibrele mușchilor, până în miezul nervilor. Inima îmi este toată o rană, 
sângerând încă din cauza trădării și a eșecului. Când deschid ochii și 
mă văd sufocată de pereţi cenușii, îmi amintesc pe loc tot ce doresc să 
uit. Parcă o am iarăși în minte pe regina Elara, obligându-mă să-mi 
retrăiesc cele mai urâte amintiri. Și, oricât aș încerca, nu le pot 
împiedica să se întoarcă. 

Servitorii mei tăcuți au fost executați pentru unica vină că mi-au 
pictat pielea. Tristan, spintecat ca un porc. Walsh. Era de vârsta 
fratelui meu, o servitoare din Pilonii, prietena mea -— una de-a noastră. 
Și a murit într-un mod crud, de propria-i mână, doar ca să apere 
Garda şi cauza noastră, doar ca să mă apere pe mine. Mulţi au murit 
în tunelurile de sub Piaţa lui Caesar; membri ai Gărzii, uciși de soldaţii 
lui Cal, trimiși la moarte de planul nostru nesăbuit. Mă arde amintirea 
sângelui roșu, aşa cum mă arde și gândul la sângele argintiu. Lucas, 
prieten și protector, un argintiu cu inimă bună, executat pentru ce a 
făcut la rugămintea mea și a lui Julian. Lady Blonos, decapitată pentru 
că m-a învăţat cum să am o poziție cuviincioasă pe scaun. Colonelul 
Macanthos, Reynald Iral, Belicos Lerolan. Sacrificaţi pentru cauză. Îmi 
vine să vomit atunci când îmi aduc aminte de gemenii în vârstă de 
patru ani ai lui Lerolan, uciși în explozia care a urmat schimbului de 
focuri. Maven mi-a spus că a fost un accident — o conductă de gaze 
perforată —, dar acum știu că m-a minţit. Răutatea lui este mult prea 
mare, iar o asemenea coincidență era absurdă. Mă îndoiesc că a avut 
vreo remușcare atunci când a mai aruncat câțiva oameni în foc, dacă 
așa își imagina el că va convinge lumea că Garda este compusă din 
monştri. Îi va omorî și pe Julian, și pe Sara. Probabil i-a omorât deja. 
Nici nu mă pot gândi la ei. Doare prea tare. Acum gândul meu se 
întoarce la Maven, la ochii lui din gheață albastră și la clipa când mi- 
am dat seama că în spatele surâsului său fermecător se ascunde o 
bestie. 

Priciul pe care stau este tare, pătura subțire, nici pomeneală de 
pernă, dar o parte din mine își doreşte să se culce la loc. M-a apucat 
iar durerea de cap, pulsându-mi dureros în tâmple în ritm cu vibraţiile 
electrice ale acestei bărci miraculoase. Îmi amintește un adevăr dur: 
nu există liniște pentru mine. Nu încă, nu cât mai sunt atâtea de făcut. 


Lista. Numele. Trebuie să-i găsesc pe oamenii ăia. Trebuie să-i apăr de 
Maven și de mama lui. Mi se înfierbântă obrajii când îmi amintesc de 
cartea lui Julian, cu secrete obținute cu greu. Un dosar despre cei ca 
mine, suferind de strania mutație care ne face să avem sânge roșu și 
înzestrări de argintiu. Lista aceasta este moștenirea lui Julian. Și a 
mea. 

Îmi dau picioarele jos din pat, aproape lovindu-mă cu capul de 
priciul de deasupra, şi descopăr pe podea un rând de haine frumos 
împăturite. Pantaloni negri care îmi sunt prea lungi, o cămașă roșu- 
închis și roasă în coate, ghete fără șireturi. Mare deosebire între ele și 
straiele superbe pe care le-am găsit într-o celulă din închisoarea 
argintiilor. Dar mă simt foarte bine în ele. 

Nici nu apuc să-mi trag bine cămașa peste cap, că ușa cabinei mele 
se dă de perete, în geamătul balamalelor uriașe din fier. Kilorn mă 
așteaptă dincolo de prag, cu un zâmbet forțat și sinistru pe buze. Nu 
ar fi cazul să se mai îmbujoreze, doar m-a văzut în felurite ținute 
sumare de-a lungul atâtor veri. Și totuși, se face roșu în obraji. 

— Nu-ţi stă în fire să dormi atât de mult, spune el, și eu îi sesizez 
îngrijorarea din voce. 

Dau din umeri și mă ridic greu pe picioarele lipsite de vlagă. 

— Probabil că am avut nevoie de somn. 

Încep brusc să-mi ţiuie urechile. Sunetul este ascuţit, dar nu mă 
doare nimic. Încerc să scap de senzaţia asta neplăcută și scutur capul 
cu putere, ca un câine ieșit din apă. 

— E din cauza strigătului de urlător. 

Se apropie de mine și-mi ia capul în palmele lui blânde, dar pline de 
bătături. Oftând iritată, mă supun acestei examinări. Îmi întoarce 
capul într-o parte și în cealaltă, uitându-se cu atenţie la urechile mele, 
din care mi-a curs sânge mai demult. 

— Ai noroc că nu te-a lovit în plin. 

— Am o mulțime de lucruri, dar nu cred că norocul se numără 
printre ele. 

— Ai scăpat cu viață, Mare, îmi spune el tăios, făcând un pas în 
spate. Mulţi nu se pot lăuda cu asta. 

Privirea lui încruntată îmi aduce aminte de Naercey și de clipa când 
i-am spus fratelui meu că nu am încredere în cuvântul lui. În adâncul 
inimii, știu că nu am nici acum încredere. 

— Îmi pare rău, murmur eu. 

Bineînţeles că știu că alții și-au dat viața pentru cauză și pentru 
mine. Dar și eu am murit. Mare din Pilonii a murit în ziua când a 
căzut pe un scut din fulgere. Mareena, pierduta prințesă argintie, a 
murit în Circul Oaselor. Și habar n-am cine este cea care a deschis 
ochii în trenul subteran. Știu numai cine a fost ea și ce anume a 
pierdut, iar povara aceasta este aproape zdrobitoare. 


— Ai de gând să-mi spui unde mergem sau și ăsta e un alt secret? 

Încerc să-mi ascund amărăciunea din voce, dar eșuez lamentabil. 

Kilorn este destul de bine-crescut ca să-mi treacă astfel cu vederea 
tonul și se sprijină cu spatele de ușă. 

— Am plecat acum cinci ceasuri din Naercey și ne îndreptăm spre 
nord-est. E tot ce ştiu. Sincer! 

— Și nu te deranjează? 

Ridică din umeri. 

— Ce te face să crezi că mai-marii noștri au încredere în mine sau 
chiar în tine? Ştii mai bine decât oricine cât de nesăbuiți am fost și ce 
preţ am avut de plătit pentru asta. 

Din nou simt cum mă înjunghie amintirile în inimă. 

— Tu însăţi ai spus că nu ai încredere nici măcar în Shade. Mă 
îndoiesc că ne va fi împărtășit vreun secret în viitorul apropiat. 

Lovitura asta nu doare atât de tare cum mă așteptam. 

— Cum se simte? 

Kilorn face un semn din cap spre coridor. 

— Farley a improvizat un punct medical pentru răniți. Shade se 
simte mai bine decât ceilalți. Înjură o grămadă, dar categoric se simte 
mai bine. 

Acum ochii verzi i se întunecă și își fereşte privirea. 

— Piciorul... 

Icnesc înspăimântată: 

— S-a infectat? 

Acasă, în Pilonii, consideram infecția la fel de gravă ca un braţ 
amputat. Nu prea aveam medicamente și, în momentul în care sângele 
se strica, nu aveai altă soluţie decât să tai mai departe, sperând că 
astfel vei învinge febra și venele înnegrite. 

Spre marea mea ușurare, Kilorn clatină din cap. 

— Nu. Farley i-a dat o droaie de medicamente și oricum gloanțele 
argintiilor sunt curate. Foarte frumos din partea lor. 

Scoate niște hohote posomorâte, sperând că m-a făcut şi pe mine să 
râd. Însă eu mă cutremur. Este atât de frig aici. 

— Oricum va şchiopăta o perioadă. 

— Mă duci tu la el sau trebuie să găsesc singură drumul? 

Alte hohote sinistre și îmi întinde brațul. Îmi dau seama cu 
surprindere că am nevoie să mă sprijin de el ca să pot merge. Uite cât 
de tare m-au vlăguit cele întâmplate în Naercey și în Circul Oaselor. 

Mersiv. Așa îi zice Kilorn acestei ciudate bărci submarine. E dincolo 
de puterea noastră de înţelegere cum reușește ea să navigheze pe sub 
ocean, dar cu siguranță Cal va desluși șmecheria. El este următorul pe 
lista mea. Am să-l caut după ce mă voi asigura că fratele meu trăiește 
şi este mai bine. Mi-amintesc că, atunci când am scăpat, Cal era în 


pragul leşinului, la fel ca mine. Însă nu cred că Farley îl va instala în 
salonul medical, mai ales când acolo sunt atâţia răniți. Mult prea 
multă ostilitate şi nimeni nu-și poate dori să declanșeze un infern într- 
un tub din metal și închis ermetic cum este barca asta. 

Strigătul urlătorului încă îmi răsună în cap, un vaiet stins pe care 
mă străduiesc să-l ignor. Și cu fiecare pas îmi descopăr noi și noi 
dureri şi leziuni. Kilorn îmi observă fiecare grimasă și pășește mai 
încet, lăsându-mă să mă sprijin de braţul lui. Nu se gândește la 
propriile răni, proaspete și sângerânde, ascunse sub alte bandaje. A 
avut mereu mâinile bătătorite, învinețite și zgâriate de la cârligele de 
undiță, dar se obișnuise cu rănile acelea. Plus că ele dovedeau faptul 
că era în siguranţă, că avea o slujbă şi că scăpase de armată. Dacă 
maestrul său n-ar fi murit, zgârieturile alea mici ar fi fost singura lui 
povară. 

Gândul acesta m-ar fi întristat pe vremuri. Acum simt doar furie. 

Culoarul principal al mersivului este lung și îngust, împărțit prin 
mai multe uși metalice, cu balamale groase și cu dispozitive de 
etanșare. Pentru a închide porțiuni din el la nevoie și pentru a 
împiedica inundarea completă și scufundarea navei. Însă ușile astea 
nu mă liniștesc câtuşi de puțin. Mă gândesc doar că voi muri pe fundul 
oceanului, închisă într-un sicriu plin cu apă. Chiar și Kilorn, băiat 
crescut pe apă, pare tulburat. Becurile slabe, instalate în plafon, 
răspândesc o lumină stranie și-i aruncă pe chip umbre care îl fac să 
pară bătrân și tras la față. 

Ceilalți membri ai Gărzii nu par chiar atât de afectați și mișună 
încolo și-ncoace parcă mânaţi de treburi deosebit de importante. Și-au 
dat jos eşarfele și fularele roșii, iar pe chipuri li se citeşte o hotărâre 
cruntă. Duc cu ei hărți, tăvi cu obiecte de uz medical, bandaje, 
mâncare și chiar câte o armă. Sunt grăbiţi și vorbesc între ei. Dar se 
opresc brusc atunci când mă văd și se lipesc de pereţi pentru a-mi face 
cât mai mult loc în spațiul acela strâmt. Cei mai îndrăzneți mă privesc 
în ochi, se uită după mine cum șchiopătez. Însă cei mai mulţi se 
hotărăsc să-și admire încălțămintea. 

Ba câțiva par chiar speriați. 

De mine. 

Vreau să le mulțumesc, să îmi exprim cumva profunda recunoștință 
față de fiecare bărbat şi de fiecare femeie de la bordul acestei 
ambarcațiuni ciudate. Vă mulțumesc pentru devotamentul vostru sunt 
vorbele care aproape îmi scapă de pe buze, dar strâng din dinți și nu 
le dau voie să iasă. Vă mulțumim pentru devotament. Asta scrie în 
biletele care te anunţă că ți-au murit copiii într-un război inutil. Câţi 
părinți am văzut eu izbucnind în lacrimi amare atunci când au citit 
cuvintele astea? Și câţi le vor citi de-acum înainte, când, prin legea 
botezată Măsurile, vor începe să trimită pe front copii şi mai mici? 


Nu le va mai citi nimeni, îmi spun eu. Farley va face ceva în privința 
asta, iar noi vom încerca săi descoperim pe ceilalți la fel ca mine. O să 
facem ceva să schimbăm lucrurile. Trebuie să facem ceva. 

Oamenii care s-au tras lângă pereți murmură ceva. Până și cei care 
nu suportă să se uite la mine șoptesc între ei, fără să se ferească. 
Probabil își închipuie că îmi fac un compliment. 

— Fetiţa cu fulgerele. 

Cuvintele ricoșează din pereţii metalici. Îmi pătrund în minte și în 
suflet la fel cum au făcut-o șoaptele abjecte ale Elarei. Fetița cu 
fulgerele. Așa îmi spunea ea. Așa îmi spuneau toți. 

Dar nu, nu-i adevărat. 

Chiar dacă mă doare, îmi îndrept spatele cât de mult pot. 

Nu mai sunt o fetiţă. 

Şoaptele ne urmăresc tot drumul, până la ușa punctului medical, 
păzită de doi membri ai Gărzii. Însă nu doar ușa o păzesc ei, ci și scara 
grea, din metal, care trece prin plafon. Singura cale de ieșire și de 
intrare în tubul ăsta metalic care merge pe sub apă. Unul dintre 
străjeri are părul roșu ca al lui Tristan, însă este mult mai scund decât 
el. Celălalt arată ca un bolovan, are piele de culoarea castanei, ochi 
oblici, piept larg și mâini uriașe, ca de oțelit. Pleacă amândoi frunţile 
când mă văd, dar, spre marea mea ușurare, nu îmi acordă prea multă 
atenţie, ci se întorc spre Kilorn, căruia îi zâmbesc larg, de parcă ar fi 
fost colegi de şcoală. 

— Aşa de repede te-ai întors, Warren? chicotește roșcovanul, 
ridicând complice din sprâncene. Lena a ieșit din tură. 

Lena? Kilorn se crispează la brațul meu, dar nu spune nimic ce i-ar 
putea trăda stinghereala. În schimb, se apucă să râdă și el cu cei doi. 
Însă eu îl cunosc mai bine decât oricine pe lumea asta, așa că îi sesizez 
jena din spatele zâmbetului. Adică în tot timpul ăsta a avut treabă să 
flirteze, în timp ce eu zăceam fără cunoștință, iar Shade e rănit și 
sângerează. 

— Puștiul are destule pe cap și fără să mai umble după infirmiere 
drăguţe, spune bolovanul. 

Vocea lui groasă reverberează de-a lungul culoarului, probabil până 
la camera Lenei. 

— Dacă pe Farley o cauţi, să știi că încă e la răniți, adaugă el, 
îndreptând un deget spre ușă. 

— Și fratele meu? întreb eu, eliberându-mă din strânsoarea lui 
Kilorn. 

Mi se înmoaie pe loc genunchii, dar reușesc să rămân în picioare. 

— Shade Barrow? 

Zâmbetele lor se sting și pe chipuri li se aștern expresii mai 
protocolare. Mă simt ca și cum m-aș fi întors la curtea regală a 
argintiilor. Străjerul ca un bolovan se apucă să învârtească uriașa 


roată care ține ușa încuiată, ca să nu fie nevoit să se uite la mine. 

— Face bine, donșoară, ăăă... milady. 

Mi se întoarce stomacul pe dos la auzul titlului. Credeam că 
terminasem cu lucrurile astea. 

— Te rog, spune-mi Mare. 

— Desigur, răspunde el fără pic de fermitate în glas. 

Cu toate că amândoi facem parte din Garda Stacojie și amândoi 
luptăm pentru cauza comună, nu suntem la fel. Bărbatul acesta și 
mulți alții că el nu îmi vor spune niciodată pe numele mic, oricât i-aș 
ruga să o facă. 

Dă scurt din cap și deschide ușa spre o cabină largă, dar foarte 
joasă, ticsită cu paturi de cazarmă. Odinioară aici fusese un dormitor, 
dar acum paturile sunt ocupate numai de pacienţi, iar pe singurul 
interval dintre ele mișună bărbați și femei în costume albe, cele mai 
multe pătate de sânge. Toţi sunt prea ocupați să îndrepte vreun picior 
rupt sau să dea medicamente vreunui rănit ca să mă observe cum mă 
strecor şchiopătând printre ei. 

Mâna lui Kilorn rămâne aproape de talia mea, gata să mă prindă 
dacă aș mai avea nevoie, dar eu mă sprijin de paturi. Dacă tot se uită 
lumea la mine, mai bine să încerc să merg fără ajutor. 

Shade se propteşte de perna subțire, lipită de peretele din metal. Nu 
are cum să stea bine așa, însă ține ochii închiși, iar pieptul i se mișcă 
regulat, în ritmul natural al somnului. Piciorul îi este suspendat de 
plafon cu o curea și are umărul bandajat, de unde trag concluzia că 
cineva s-a ocupat de rănile lui. Îmi este cumplit de greu să îl văd atât 
de distrus, chiar dacă până mai ieri îl crezusem mort. 

— Ar trebui să-l lăsăm să doarmă, murmur eu către nimeni în mod 
special și fără să mă aștept la vreun răspuns. 

— Chiar te rog, spune Shade fără să deschidă ochii. 

Dar buzele îi zvâcnesc și pe ele se așterne zâmbetul ștrengăresc pe 
care îl cunosc atât de bine. Și cu toate că este rănit și arată îngrozitor, 
nu-mi pot stăpâni râsul. 

Șmecheria asta datează de pe vremea copilăriei noastre. Shade se 
prefăcea că doarme, fie la școală, fie acasă, în timpul discuţiilor dintre 
părinții noștri. Și mă amuză amintirea, pentru că în felul acesta el a 
aflat o mulțime de secrete. Poate că eu m-am născut ca să fiu hoaţă, 
dar Shade are reale calități de spion. Nu-i de mirare că a ajuns în 
Garda Stacojie. 

— Tragi cu urechea la ce vorbesc infirmierele? 

Îmi pocneşte genunchiul atunci când mă aşez pe marginea patului 
său, atentă să nu-l zdruncin prea tare. Ai aflat câte pansamente au 
dosit? 

Dar, în loc să râdă la gluma mea, Shade deschide ochii. Ne face 
semn mie și lui Kilorn să ne apropiem. 


— Infirmierele știu mai multe decât vă puteţi închipui voi, ne 
şoptește el, privind prudent spre capătul cabinei. 

Mă întorc și o văd pe Farley ocupându-se de o femeie fără 
cunoștință, probabil drogată. Îi monitorizează cu atenție pulsul. La 
lumina de-aici, cicatricea aia urâtă i se vede foarte bine. Îi trage gura 
în jos şi apoi îi traversează gâtul și i se ascunde sub guler. O porțiune 
din ea s-a crăpat și a fost cusută în grabă și prost. Nu mai poartă 
eşarfa, iar singurele pete de roșu sunt cele de sânge de pe costumul alb 
și de pe mâini. Un infirmier cu uniforma curată stă în spatele ei și îi 
şopteşte agitat ceva la ureche. Farley dă din cap alene, deși chipul i s-a 
întunecat de furie. 

— Ce-ai auzit? întreabă Kilorn, așezându-se în așa fel încât trupul 
lui să-l acopere cu totul pe Shade. 

Cine se va uita la noi va crede că-i aranjăm bandajele. 

— Ne ducem la altă bază, situată în larg. Departe de Norta. 

Fac un efort să-mi aduc aminte de harta veche a lui Julian, dar nu 
ştiu ce era mai departe de țărm. 

— Pe o insulă? 

Shade dă din cap. 

— Se numește Tuck. Probabil că nu-i cine știe ce, pentru că argintiii 
n-au nici măcar un avanpost acolo. Au uitat cu totul de ea. 

Stomacul mi se strânge de groază. Perspectiva izolării pe o insulă, 
fără posibilitate de a scăpa de-acolo, mă sperie chiar mai mult decât 
mersivul. 

— Dar trebuie să știe că există. Și asta-i suficient. 

— Farley pare să aibă încredere în baza de-acolo. 

Kilorn nu se stăpânește și râde batjocoritor. 

— Mi-amintesc că și despre Naercey spunea că e un loc sigur. 

— Nu a fost vina ei că am pierdut Naercey, îl contrazic. Eu am fost 
de vină. 

— Maven ne-a păcălit pe toți, Mare, îmi răspunde Kilorn, dându-mi 
un ghiont în umăr. Pe mine, pe tine și pe Farley. Toţi am crezut în el. 

Având-o alături pe mama lui, care îl învăța cum să ne citească 
gândurile şi cum să ne modeleze speranțele după propriile lui interese, 
nu-i de mirare că ne-a dus de nas pe toți. Și-acum a ajuns rege. Acum 
va putea să înșele — și să controleze întreaga lume. Și ce lume ar fi 
aceea unde rege este un monstru ţinut în lesă de vipera de maică-sa? 

Las deoparte gândurile astea. Pot să mai aștepte. 

— A mai zis Farley şi altceva? Despre listă. O mai are? 

Shade se uită peste umărul meu, atent să nu vorbească prea tare. 

— O are, dar acum își face mai multe probleme în privința celorlalți, 
pe care îi vom întâlni pe insula Tuck. Acolo sunt și mama, și tata. 

Mă înfierbânt toată. Fericirea care m-a cuprins la auzul veștii este 
mai puternică decât un tonic. Shade se luminează la față când îmi 


vede surâsul firav, dar atât de sincer. Mă apucă de mână. 

— O să fie acolo și Gisa. Și tălâmbii ăia de fraţi ai noștri. 

Dispare pe loc gheara pe care o simţisem în piept până acum, dar 
este curând înlocuită de alta. Îl strâng mai tare de braţ și ridic o 
sprânceană. 

— Cum adică ceilalți? Despre cine vorbeşti? Cine a mai rămas? 

După masacrul din spatele Pieței lui Caesar și evacuarea din 
Naercey, nu credeam că a mai rămas cineva în viață. 

Însă nici Kilorn și nici Shade nu-mi împărtășesc uimirea și preferă să 
schimbe între ei priviri furişe. Şi uite cum iarăși sunt lăsată pe-afară și, 
sincer, chestia asta nu-mi place absolut deloc. Dar acum este vorba 
despre un secret al fratelui și al celui mai bun prieten al meu, nu 
despre cine ştie ce uneltiri ale unei regine malefice și ale unui prinț 
intrigant. 

Şi mă doare mai tare. Mă uit urât la amândoi până când își dau 
seama că aștept răspunsuri. 

Kilorn scrâșnește, dar tot mai are bunul-simț să pară conciliant. 
Arată spre Shade. Dă vina pe el. 

— Tu ştii mai multe decât mine. 

— Garda nu-și dezvăluie planurile şi e foarte bine așa. 

Shade se ridică puţin în capul oaselor și se așază mai bine. Îl doare 
când se mișcă, gâfâie și se ține de umărul rănit, dar îmi face semn să-l 
las în pace atunci când vreau să-l ajut. 

— Trebuie să dăm impresia că am fi distruși, dezorganizați... 

Arunc o privire la bandajele lui și pufnesc fără să vreau: 

— Te descurci de minune. 

— Nu fi rea, Mare! se răstește el la mine, semănând acum foarte 
bine cu mama noastră. Încerc să-ți explic că situaţia nu este atât de 
gravă pe cât pare. Naercey n-a fost singura noastră fortăreață, așa cum 
nici Farley nu este singurul conducător pe care-l avem. De fapt, ea nici 
nu este comandantul adevărat. E doar un simplu căpitan. Mai sunt și 
alții ca ea, ba sunt încă și mai mulți deasupra ei. 

Dacă ar fi să judec după felul autoritar în care Farley dă ordine 
soldaţilor, aș zice că e vreun fel de împărăteasă. Arunc o privire spre 
ea și o văd că reface un bandaj, dojenind-o pe infirmiera care pansase 
rana înainte. Dar nu pot să ignor spusele fratelui meu. El știe mult mai 
multe decât mine despre Garda Stacojie și sunt dispusă să-l cred. 
Organizaţia este mult mai complexă decât îmi dau eu seama după tot 
ce văd în jur. Și concluzia asta îmi dă curaj, dar mă și înspăimântă în 
egală măsură. 

— Argintiii au senzaţia că sunt cu doi pași înaintea noastră, dar nici 
nu știu ce planuri avem, continuă înfierbântat Shade. Le lăsăm 
impresia că suntem slabi pentru că așa vrem. 

Mă întorc repede. 


— Daţi impresia că sunteți slabi pentru că așa și sunteți. Pentru că 
Maven v-a tras pe sfoară, v-a întins o capcană, v-a măcelărit și v-a 
alungat din casele voastre. Ori ai de gând să-mi spui că și asta făcea 
parte din vreun plan ingenios de-al vostru? 

— Mare..., mormăie Kilorn, lipindu-şi umărul de al meu ca să mă 
calmeze. 

Dar îl împing la o parte. Și el trebuie să audă ce am de spus. 

— Nu mă interesează câte tuneluri secrete, câte bărci sau câte baze 
aveți. Nu aveți cum să-l învingeți, nu în felul ăsta. 

Amintirile despre Maven îmi umplu ochii cu lacrimi pe care nu 
ştiam că le mai pot vărsa. Îmi este greu să uit cum era. Ba nu. Cum 
pretindea că este. Băiatul bun la suflet și părăsit de toți. Umbra unei 
flăcări. 

— Și-atunci, ce propui, fetiţo cu fulgerele? 

Vocea lui Farley mă zguduie așa cum o fac doar scânteile mele, 
iritându-mi toți nervii. Vreme de câteva secunde arzătoare stau cu 
ochii ațintiți la mâinile mele, înfășurate în așternuturile lui Shade. 
Poate că o să plece, dacă nu mă întorc. Poate o să mă lase în pace. 

Nu fi proastă, Mare Barrow. 

— Răspunde focului cu foc, îi spun eu și mă ridic în picioare. 

Înainte mă simțeam intimidată de înălțimea ei. Acum mi se pare 
firesc să mă uit în sus la ea. 

— Asta-i vreo glumă de-a argintiilor? ricanează ea, încrucișându-și 
braţele la piept. 

— Îţi dau impresia că îmi arde de glume? 

Nu-mi răspunde și sunt satisfăcută. Dar acum îmi dau seama că 
întreaga cabină s-a cufundat într-o tăcere mormântală. Până și cei 
grav răniți își înăbușă gemetele ca să o poată auzi pe fetița cu 
fulgerele cum se ceartă cu comandantul lor. 

— Îți place să pari slabă și să loveşti cu toată puterea, nu? Ei bine, 
atunci află că ei fac tot ce le stă în putere să pară puternici, să pară 
invincibili. Dar în arenă am dovedit că nu sunt așa. 

Repetă mai tare ce-ai spus, ca să te audă toată lumea. Și zic iar, acum 
imitând vocea fermă a lui lady Blonos: 

— Nu sunt invincibili. 

Dar nici Farley nu-i proastă şi îmi urmărește lesne raționamentul. 

— Tu ești mai puternică decât ei, îmi spune ea pe un ton calm. 

Privirea i se oprește asupra lui Shade, rănit și încordat, întins pe 
patul lui îngust. 

— Şi nu ești singura. 

Dau repede din cap, încântată că și-a dat seama ce vreau. 

— Sute de nume, sute de roșii cu diferite talente. Mai puternici, mai 
rapizi, mai buni decât ei, cu sângele roșu ca aurora. 

Mi se opresc vorbele în gât, de parcă și ele știu că prezic viitorul. 


— Maven va încerca să-i ucidă, dar, dacă vom ajunge noi primii la 
ei, atunci am avea... 

— Cea mai mare armată din câte au existat vreodată pe lumea asta, 
continuă Farley, cu ochii scânteindu-i. O armată de oameni cu 
sângenou. 

Zâmbește și cicatricea trage de cusături, pe punctul de a se crăpa 
din nou. Zâmbetul i se lăţește. Nu-i pasă de durere. 

Dar mie cu siguranță îmi pasă. Și probabil îmi va păsa mereu. 


PATRU 


Farley este mai scundă decât Kilorn, dar merge mai repede, cu mai 
multă hotărâre și e greu să ţii pasul cu ea. Eu fac tot ce pot, aproape 
alerg după ea prin culoarul mersivului. La fel ca mai devreme, străjerii 
se dau cu iuțeală la o parte din calea noastră. Singura diferență este că 
acum o salută pe Farley. Trebuie să recunosc că face impresie datorită 
mândriei cu care își poartă cicatricele și rănile, de parcă ar fi niște 
nestemate magnifice. Nu pare să-i pese de sângele de pe uniforma de 
infirmieră, ba chiar își șterge mâinile de ea, fără să ia aminte la ce 
face. O parte din sângele ăla este al lui Shade. I-a scos glonţul din 
umăr fără să clipească măcar. 

— Nu l-am închis, dacă asta te întrebi, îmi spune ea pe un ton 
nepăsător, de parcă arestarea lui Cal ar fi subiect de bârfă frivolă. 

Nu sunt chiar atât de fraieră ca să-i fac jocul. Știu că mă pune la 
încercare, îmi testează reacțiile, loialitatea faţă de el. Însă nu mai sunt 
fata care îi cerșise ajutorul. Nu mai sunt atât de ușor de descifrat. Am 
trăit pe muchie de cuţit, am trăit în minciună, am ascuns cine sunt eu 
de fapt. Îmi este ușor să mă port din nou astfel și să-mi tăinuiesc 
gândurile și emoţiile. 

Așa că încep să râd, afișând zâmbetul pe care mi l-am perfecționat 
la curtea Elarei. 

— Îmi dau seama şi singură. Nu s-a topit încă nimic, răspund eu, 
arătând spre pereții din metal. 

Îi citesc gândurile, la fel cum ea încearcă să le citească pe ale mele. 
Îşi maschează destul de bine uimirea, însă un licăr tot i-a rămas în 
privire. Un licăr de surprindere și de curiozitate. 

Nu am uitat cum s-a purtat cu Cal în tren — lanţuri, gărzi înarmate și 
dispreţ. Iar el a îndurat totul ca un câine de pripas. După trădarea 
fratelui său și asasinarea tatălui, nu mai avea forță să riposteze. Nu l- 
am învinuit pentru asta. Însă Farley nu-i cunoaște sentimentele — şi 
nici puterile — la fel de bine ca mine. Nu știe cât de periculos poate să 
fie. De fapt, nu știe nici cât de periculoasă pot eu să fiu. Chiar și acum, cu 
toate rănile pe care le am, tot simt cum se acumulează puterea în 
mine, atrăgând electricitatea care pulsează prin mersiv. Aș putea s-o 
controlez, dacă aș vrea. Aș putea să opresc vasul ăsta. Aș putea să-i 
înec pe toți cei aflați la bord, în frunte cu mine. Ideea asta sinistră mă 
face să roșesc, rușinată de gândurile care îmi trec prin minte. Dar îmi 
aduce și alinare. Eu sunt cea mai puternică armă de pe o navă plină cu 
războinici, iar ei habar nu au. 

Le lăsăm impresia că suntem slabi pentru că așa vrem. Shade se referea 
la cei din Garda Stacojie și le explica motivele. Acum mă întreb dacă 
nu cumva încerca să transmită un mesaj. Ca acele cuvinte ascunse 


într-o scrisoare de demult. 

Cabina lui Cal este la capătul celălalt al mersivului, izolată de zarva 
din restul vasului. Uşa este mascată aproape cu totul de o împletitură 
de ţevi şi de lăzi goale cu etichete pe care scrie Archeon, Haven, 
Corvium, Golful Portuar, Delphie, ba chiar și Belleum, mai la sud de 
Piedmont. Nu am de unde să știu ce a fost în lăzi, dar numele orașelor 
argintii îmi dau fiori pe șira spinării. Farley vede că mă holbez la lăzi, 
dar nu se oboseşte să-mi ofere detalii. Încă nu a ajuns să-mi facă 
destăinuiri, în ciuda înțelegerii noastre destul de precare în privința 
celor pe care ea îi numește „oameni cu sângenou”. Probabil din cauza 
lui Cal. 

Uriașul generator care acționează nava îmi huruie sub tălpi și îmi 
vibrează în oase. Nu-mi place deloc senzaţia și strâmb din nas. Nu l-o 
fi întemnițat Farley pe Cal, dar nici amabilă cu el nu a fost. Mă 
îndoiesc că el a reușit să doarmă în zgomotul ăsta și zdruncinat în 
permanenţă. 

— Îmi închipui că doar locul ăsta l-ai găsit, nu? o întreb eu, 
uitându-mă scârbită la spaţiul strâmt. 

Ea ridică din umeri și loveşte puternic cu pumnul în ușă. 

— Deocamdată prințul nu s-a plâns. 

Nu suntem lăsate să așteptăm, deşi eu aș fi dorit să am ceva timp la 
dispoziţie ca să-mi vin în fire. Dar roata de pe ușă începe să se 
învârtească foarte repede. Balamalele din fier scrâșnesc asurzitor și Cal 
deschide ușa. 

Nu mă mir să-l văd în picioare, chiar dacă rănile trebuie să-l doară 
cumplit. După ce s-a pregătit toată viaţa să devină războinic, probabil 
că e obișnuit cu rănile și cu vânătăile. Însă rănile din suflet nu se 
pricepe deloc să le ascundă. Îmi evită privirea și se uită drept la 
Farley, care nu observă ori nu-i pasă câtuși de puţin de prințul cu 
inima sfărâmată. Şi dintr-odată parcă rănile mele sunt mai ușor de 
îndurat. 

— Doamnă căpitan Farley, spune el, de parcă Farley l-ar fi deranjat 
de la cină. 

Afișează iritarea ca să-şi mascheze durerile. 

Pe Farley o enervează tonul lui și pufnește, chipurile ca să-și dea la 
o parte părul scurt din ochi. 

— Nu mai spune, n-ai chef de musafiri? Ce lipsă de maniere din 
partea mea. 

Mă bucur că nu l-am lăsat pe Kilorn să ne însoțească. S-ar fi purtat 
şi mai urât, pentru că l-a detestat chiar din clipa când l-a văzut prima 
oară în Pilonii. 

— Farley! scrâşnesc eu. 

Opresc ușa cu mâna. Și, spre marea mea satisfacție și silă, ea se 
fereşte de atingerea mea. Se înroșește până la rădăcina părului, 


ruşinată de propriul comportament și de teama care a cuprins-o. În 
pofida exteriorului ei de persoană dură, Farley nu se deosebeşte de 
soldații din subordine. Și ei îi este frică de fetița cu fulgerele. 

— Cred că ne descurcăm singuri. 

Îi zvâcneşte obrazul de furie — are nervi atât pe ea însăşi, cât şi pe 
mine. Dar este de acord să plece, pentru că astfel scapă de prezența 
mea. Îi aruncă lui Cal o ultimă privire ucigătoare, se răsucește pe 
călcâie, după care dispare. Câteva clipe pe culoarul navei mai răsună 
ordinele pe care le zbiară la oamenii ei. 

Cal și cu mine privim lung în urma ei, apoi ne uităm la pereţi, apoi 
la podea, apoi la picioarele noastre. Ne e teamă să ne privim unul pe 
altul. Ne e teamă să ne aducem aminte de ultimele zile. De ultima 
dată când ne-am întâlnit în prag, de lecţiile de dans, urmate de o 
sărutare furată. Parcă toate astea s-au petrecut într-o altă viață. De fapt 
așa a și fost. A dansat cu Mareena, prințesa pierdută. Iar Mareena a murit. 

Însă au rămas amintirile ei. Ori de câte ori trec pe lângă el, ori de 
câte ori umărul meu îi atinge braţul puternic, îmi aduc aminte de 
parfumul și de gustul lui. Arșşiţă, lemn ars şi fum, răsărit de soare. Dar 
nu și acum. Acum Cal are miros de sânge, pielea lui este rece ca 
gheaţa și îmi spun că nu mai vreau să-i simt niciodată gustul. 

— S-au purtat frumos cu tine? deschid eu discuţia cu un subiect 
simplu. 

Nu trebuie decât să mă uit la cabina lui, strâmtă, dar curată, ca să 
aflu răspunsul. Dar trebuie să spun ceva ca să umplu tăcerea. 

— Da, îmi răspunde, fără să se miște din prag. 

Se gândește dacă să închidă ușa sau nu. 

Privirea mi se oprește pe panoul desfăcut din perete, în spatele 
căruia se vede o încâlceală de cabluri și de comutatoare. Cal se 
apucase de meșterit. 

— Crezi că-i bine? Dacă e vreun cablu defect... 

La auzul vorbelor mele, schițează un zâmbet firav, dar încurajator. 

— M-am jucat cu circuitele electrice jumătate din viață. Nu te 
îngrijora, ştiu ce fac. 

Amândoi ne prefacem că nu am sesizat sensul dublu al spuselor lui. 

Se hotărăște în sfârșit să închidă uşa, dar nu o încuie. Se sprijină cu 
o mână de peretele metalic. Ţine degetele răsfirate, ca și cum ar căuta 
ceva de care să se agațe. La mână îi sclipește brățara care scoate 
flăcări — argintiu lucios pe cenușiu mat. Îmi observă privirea și își 
trage în jos mâneca însângerată. Nimănui nu i-a dat prin cap să-i 
aducă niște haine curate. 

— Cât timp nu mă arăt la față, cred că nimeni nu va avea vreo 
problemă cu mine, spune el, întorcându-se să meșterească la panoul 
electric. E plăcut așa. 

Dar tonul îi sună nesincer, gluma este găunoasă. 


— O să am grijă ca lucrurile să rămână așa. Dacă asta vrei, adaug 
eu repede. 

Adevărul este că habar n-am ce anume vrea acum Cal. În afară de 
răzbunare. Singura dorință pe care o mai împărtășim. 

Pare amuzat când ridică din sprâncene către mine. 

— Nu mai spune? Fetiţa cu fulgerele a ajuns la conducere? 

Nu-mi dă ocazia să-i răspund la ironie și se apropie de mine dintr- 
un singur pas. 

— Am sentimentul că ești la fel de încolțită ca mine, continuă el, 
mijind ochii. Doar că tu nu-ți dai seama. 

Mă înroșesc la față — de furie și de ruşine. 

— Încolțită? Nu eu mă ascund într-o debara. 

— Nu. Eşti prea ocupată să faci pe grozava. 

Se apleacă spre mine și simt cum reînvie între noi vechea flacără. 

— Din nou. 

O parte din mine vrea să-l pălmuiască. 

— Fratele meu niciodată n-ar... 

— Și eu am crezut că fratele meu „niciodată n-ar” și uite unde am 
ajuns amândoi! strigă el mânios, desfăcând braţele. 

Vârfurile degetelor lui ating pereţii opuși ai acestei închisori unde a 
fost aruncat. Unde eu l-am aruncat. Și m-a închis și pe mine împreună 
cu el, fie că știe, fie că nu. 

O căldură dogoritoare emană din corpul lui și trebuie să mă dau 
puţin înapoi. Nu-i scapă reacția mea și se temperează. Lasă brațele jos 
și îşi pleacă privirea. 

— Scuze! mormăie el, îndepărtându-și de pe frunte o buclă de păr 
negru. 

— Nu trebuie să-mi ceri scuze. Nu merit. 

Se uită pieziș la mine cu ochii lui mari și întunecați, dar nu mă 
contrazice. 

Profit de acest respiro şi mă sprijin de perete. Spaţiul dintre noi pare 
gura căscată a unui monstru. 

— Ce ştii despre un loc numit Tuck? 

Îmi este recunoscător că am schimbat subiectul și se străduieşte să-și 
recapete stăpânirea de sine. Reintră în rolul de prinţ. 

— Tuck? repetă el, dus pe gânduri. 

Se încruntă, iar între sprâncenele lui groase şi negre apare o cută 
adâncă. Cu cât întârzie să vorbească, cu atât mai bine mă simt eu. 
Dacă el nu a auzit de insula aia, atunci este puțin probabil să știe și 
alții de ea. 

— Acolo mergem? 

— Da. 

Așa cred. Şi îmi aduc aminte îngrozită de lecţiile dure pe care mi le- 
a dat Julian la curte și în arenă. Oricine poate trăda pe oricine. 


— Așa spune Shade. 

Cal are delicatețea să nu-mi sporească îndoielile. 

— Cred că-i o insulă, spune el în cele din urmă. Una dintre insulele 
din larg. Nu face parte din Norta. Dar nu-i nimic deosebit la ea, nimic 
care să fi justificat construirea unei așezări omenești sau a unei baze 
militare, nici măcar în scop de apărare. N-am fi avut ce apăra. De jur- 
împrejur nu-i decât ocean. 

Parcă mi se ridică o greutate de pe umeri. Înseamnă că deocamdată 
vom fi în siguranță. 

— Bine, e bine. 

— Fratele tău seamănă cu tine. 

Nu este o întrebare. 

— E diferit. 

— Așa este. 

Ce altceva aș putea spune? 

— Și acum se simte bine? Îmi amintesc că a fost rănit. 

Chiar și fără o armată în spate, Cal rămâne un general care se 
îngrijește de soldaţii și de răniții lui. 

— Se simte bine, mulțumesc. A încasat câteva gloanțe care îmi 
fuseseră destinate mie, dar acum e bine și se reface. 

Când pomenesc de gloanţe, Cal tresare şi se uită în sfârşit la mine. 
Privirea îi zăbovește pe obrajii mei zgâriați și pe sângele uscat din 
jurul urechilor. 

— Şi tu? 

— Mi-a fost și mai rău. 

— Da, amândurora ne-a fost. 

Ne cufundăm în tăcere. Nu îndrăznim să spunem mai multe. Dar 
continuăm să ne holbăm unul la celălalt. Și brusc, prezenţa lui mi se 
pare de nesuportat. Însă nu vreau să plec. 

Mersivul are alte planuri. 

Simt sub tălpi cum se cutremură generatorul, schimbându-și ritmul. 

— Aproape am ajuns, șoptesc eu când simt cum electricitatea se 
retrage din anumite părți ale navei. 

Cal nu simte nimic, nu e în stare să simtă așa ceva, dar nu-mi pune 
la îndoială instinctele. Mi-a cunoscut talentul pe propria-i piele, știe de 
ce sunt în stare mai bine decât oricine de la bordul mersivului ăsta. De 
fapt, ştie ce pot mai bine decât familia mea. Deocamdată, cel puţin. 
Mă așteaptă cu toţii pe insulă - mama, tata, Gisa, băieții. Îi voi 
revedea curând. Sunt aici. Sunt în siguranță. 

Nu știu însă cât voi rămâne împreună cu ei. Dacă vreau să fac ceva 
în privinţa acelor oameni deosebiți, cu sângenou, nu am cum să stau 
prea mult pe insulă. Va trebui să mă întorc în Norta, cu oamenii și cu 
armele pe care mi le va da Farley, ca să încerc să-i găsesc. Deja am 
început să cred că va fi imposibil. Nici nu vreau să mă gândesc la asta. 


Dar nu-mi pot împiedica mintea să fiarbă, alergând încolo și-ncoace, 
alcătuind un plan. 

Deasupra noastră se porneşte o alarmă și concomitent o lumină 
galbenă se aprinde deasupra ușii lui Cal. 

— Uimitor! îl aud murmurând și îmi dau seama că atenţia i-a fost 
distrasă de mașinăriile din jur. 

N-am nici cea mai mică îndoială că a vrut să le studieze, dar nu-i loc 
aici pentru capriciile prințului curios. Băiatul care s-a îngropat în 
manuale tehnice și care a construit o motocicletă de la zero nu are loc 
în lumea asta. L-am omorât și pe el, la fel cum am omorât-o pe Mareena. 

În ciuda vocației pentru mecanică a lui Cal și a simţurilor mele 
electrice, nu avem nici cea mai mică idee despre ce va urma. Când 
mersivul îşi ridică botul din adâncul oceanului, se înclină întreaga 
cabină. Mișcarea ne ia prin surprindere şi ne dezechilibrează. Ne izbim 
unul de celălalt și de perete. Ni se ating rănile, provocându-ne gemete 
de suferință. Cel mai mult mă doare faptul că îl ating, amintirea îmi 
săgetează inima, dar reușesc să mă îndepărtez repede. 

Îmi masez una dintre multele vânătăi, mormăind: 

— Unde-i Sara Skonos când ai nevoie de ea? 

Îmi doresc să fie aici tămăduitoarea de piele care ne-ar putea 
vindeca pe amândoi. Cu o singură atingere ne-ar alunga durerile și am 
fi iar în formă. 

Suferința schimonosește chipul lui Cal, dar nu rănile îl dor. 

Bravo, Mare! Bună treabă ai făcut pomenind de femeia care știa că 
mama lui a fost ucisă de regină. Femeia pe care nu o credea nimeni. 

— Îmi pare rău, n-am vrut... 

Îmi face semn că e în regulă și reuşeşte să se ridice ținându-se de 
perete. 

— Nu-i nimic. Ea... 

Vocea îi sună răgușit. 

— Nu am ascultat-o. Nu am vrut să o ascult. Asta a fost greșeala 
mea. 

Am văzut-o o singură dată pe Sara Skonos, atunci când Evangeline 
aproape mă dăduse în vileag în timpul antrenamentului. Julian a 
chemat-o — Julian, care era îndrăgostit de ea — și a urmărit-o cum mi-a 
vindecat chipul însângerat şi spatele învineţit. Avea ochii trişti și faţa 
suptă. Nu mai avea limbă. I-o tăiaseră, pentru că o criticase pe regină, 
pentru că rostise un adevăr pe care nimeni nu cuteza să-l creadă. Elara 
a ucis-o pe mama lui Cal, Coriane, Regina Cântăreaţă. Sora lui Julian, cea 
mai bună prietenă a Sarei. Și nimănui nu i-a păsat. Le era mult mai ușor 
să privească în altă parte. 

Și Maven a fost de față atunci și o detesta pe Sara din toate fibrele 
fiinţei lui. Acum știu că era o fisură în scutul său, prin care se vedea 
cine era el cu adevărat, în spatele tuturor vorbelor atent meșteșugite și 


a zâmbetelor binevoitoare. Nici Cal și nici eu nu ne-am dat seama cum 
era omul din faţa noastră. 

Probabil că Sara este acum moartă, cum mort este și Julian. 

Și dintr-odată simt că nu mai pot suporta nici pereţii metalici, nici 
zgomotul şi nici pocnetele din urechi. 

— Trebuie să scap de-aici. 

Cabina este înclinată într-un unghi bizar, capul îmi ţiuie, dar 
picioarele mele știu ce au de făcut. Nu au uitat noroiul din Pilonii, 
nopțile petrecute pe alei, cursele cu obstacole din timpul 
antrenamentului. Forțez ușa și o deschid, gâfâind ca în pragul 
înecului. Nu mă ajută aerul stătut și filtrat al mersivului. Am nevoie să 
simt mireasmă de copaci, de apă, să simt parfumul ploilor de 
primăvară, aroma arșiței verii sau a primei ninsori. Am nevoie de ceva 
care să-mi amintească de lumea de dincolo de conserva asta de tablă 
în care mă sufoc. 

Cal mă lasă să o iau înainte și vine după mine cu pași înceți și greoi. 
Nu încearcă să mă ajungă, ci vrea să-mi acorde mai multă libertate. Ce 
m-aș bucura dacă și Kilorn ar proceda la fel! 

Pentru că uite-l cum vine din capătul culoarului, ţinându-se de roțile 
de deschidere a ușilor și de mânerele din pereți. Surâsul îi dispare de 
pe buze la vederea lui Cal și nu este înlocuit de o grimasă furioasă, ci 
de un rictus de indiferență rece. Probabil își închipuie că, dacă se va 
simți ignorat, prințul se va enerva mai tare decât în fața unei ostilități 
vădite. Ori poate Kilorn nu vrea să pună la încercare un aruncător de 
flăcări uman într-un spaţiu atât de strâmt. 

— Ne ridicăm la suprafață, anunţă el când ajunge lângă mine. 

Mă apuc mai strâns de grilajul din apropiere. 

— Nu mai spune? 

Kilorn rânjește şi se sprijină de peretele din față. Își proptește 
picioarele în stânga și-n dreapta mea, mare provocare, ce să zic! Simt 
în spate căldura lui Cal, dar se pare că și prințul a ales calea 
indiferenței și nu spune nimic. 

N-am de gând să fiu un pion în jocul lor prostesc. Mi-a ajuns cât am 
fost folosită. 

— Ce mai face fata aia, cum o cheamă? Lena? 

Numele îl loveşte pe Kilorn ca o palmă puternică. Rânjetul i se 
ofileşte, colțul gurii i se lasă în jos. 

— Cred că face bine. 

— Mă bucur, Kilorn, spun eu și îl bat pe umăr prietenește, dar cu un 
aer de superioritate. 

Diversiunea funcționează perfect. 

— E bine să ne facem prieteni. 

Mersivul se îndreaptă sub noi, dar nu se poticnește nimeni. Nici 
măcar Cal, care nu are nici pe departe echilibrul meu sau obișnuința 


de a naviga a lui Kilorn, dobândită cu greu pe o barcă de pescari. E 
încordat ca un cablu și așteaptă să iau eu inițiativa. Ideea că un prinţ 
se lasă pe mâinile mele ar trebui să-mi stârnească râsul, dar îmi este 
mult prea frig și mă simt mult prea istovită ca să mai fac și altceva în 
afară de a merge înainte. 

Așa că înaintez pe culoar, cu Kilorn și cu Cal în urma mea, către 
oamenii strânși lângă scara pe care am coborât noi aici. Mai întâi sunt 
urcați răniții, întinși pe tărgi improvizate. Farley, cu uniforma încă și 
mai murdară decât o văzusem eu, coordonează ieşirea. Arată sinistru: 
ține o seringă între dinți şi se tot apleacă să mai aranjeze bandajele 
celor care sunt transportați pe lângă ea. Unora le mai face câte o 
injecție ca să-i ajute să suporte durerea ridicării prin tubul ăla îngust. 
Ultimul este Shade. Se sprijină greoi de cei doi străjeri care l-au 
tachinat mai devreme pe Kilorn, amintindu-i de infirmieră. Aș putea 
să-mi fac loc ca să ajung la el, dar nu ar fi o treabă prea ușoară, pentru 
că înghesuiala este mare, iar eu nu vreau să se uite iarăși toată lumea 
la mine. Fratele meu încă nu și-a recăpătat puterile și nu se poate 
teleporta, aşa că șchiopătează. Roșește de furie atunci când Farley îl 
leagă de o targă. Nu aud ce îi spune, dar se pare că vorbele ei îl 
calmează cât de cât. Ba chiar îi face semn că nu are nevoie de injecție, 
nu strânge din dinţi și nici nu se vaită de durere atunci când este urcat 
pe scară. După ce Shade ajunge cu bine sus, lucrurile încep să se 
desfășoare mai rapid. Unul după altul, oamenii suie scara, eliberând 
încet culoarul. Mulţi dintre ei sunt infirmieri, bărbați și femei, pe care 
îi recunosc după uniformele albe, mai mult sau mai puţin pătate de 
sânge. 

Nu mă prefac că aș fi o mare doamnă și nu-i poftesc pe alții să mi-o 
ia înainte. În fond, mergem cu toţii în același loc. Așa că, atunci când 
ajung în dreptul scării, mă şi reped să o urc. Cal mă urmează și 
oamenii se dau la o parte din calea noastră. Se trag un pas înapoi, unii 
chiar se împleticesc ca să ne facă loc. Numai Farley nu se clintește și 
nu-și ia mâna de pe scară. Spre marea mea surpriză, ne salută cu un 
semn din cap. Pe amândoi. 

Asta ar fi trebuit să-mi dea de bănuit. 

Urc treptele şi mă ard toți mușchii, solicitați atât de mult în 
Naercey, în arenă și în momentele când am fost luată prizonieră. De 
deasupra se aude un fel de urlet straniu, dar nu mă descurajează 
câtuși de puțin. Trebuie să ies din mersiv. Cât mai repede. 

Mă uit o ultimă dată înapoi și imaginea mersivului este stranie. Stă 
înclinat şi parcă dă să se răstoarne peste Farley și să se prăbușească 
peste punctul medical. Acolo se mai află răniți, nemișcați sub păturile 
lor. Ba nu, nu sunt răniţi, îmi dau eu seama. Sunt morți. 

Mai sus pe scară se aude zgomotul vântului și picură puţină apă. 
Până ajung sus, la cercul de întuneric, presupun că n-am de ce să-mi 


fac griji. Însă acolo mă surprinde o furtună atât de puternică, încât 
picăturile de ploaie cad oblic, fără să nimerească prea mult din tubul 
de metal și scara dinăuntru. Dar mă lovesc peste obrajii zgâriați și mă 
udă până la piele în doar câteva secunde. Furtună de toamnă. Deși nu- 
mi amintesc vreo furtună atât de violentă ca aceasta. Parcă vântul 
suflă prin mine și îmi umple gura cu apă de ploaie și cu apă sărată din 
ocean. Din fericire, mersivul este bine ancorat de un doc pe care de- 
abia îl văd și astfel reușește să se împotrivească clocotului valurilor 
cenușii. 

— Pe aici! îmi strigă în ureche o voce cunoscută, călăuzindu-mă de 
la scară pe coca mersivului, alunecoasă din pricina apei. 

Din cauza întunericului, nu-l văd bine pe soldatul care mă ghidează, 
dar vocea și silueta masivă sunt ușor de recunoscut. 

— Bree! 

Îl apuc de mână, fericită să simt bătăturile din palma fratelui meu 
mai mare. Se mişcă aidoma unei ancore, lent și greoi, și mă ajută să 
cobor de pe mersiv pe doc. Nici aici nu-i mult mai bine, pe metalul 
mâncat de rugină, dar drumul duce spre uscat și doar asta mă 
interesează acum. Să ajung pe uscat și la căldură, să-mi alin suferința 
provocată de adâncurile reci ale oceanului și de amintirile mele. 

Pe Cal nu-l ajută nimeni să coboare de pe mersiv, dar se descurcă și 
singur. Și acum are grijă să nu se apropie de mine și ne urmează la o 
distanță respectuoasă. Sunt convinsă că nu a uitat prima lui întâlnire 
cu Bree, din Pilonii, când fratele meu numai politicos nu a fost cu el. 
Adevărul este că nimeni din familia Barrow nu l-a agreat pe Cal, în 
afară de mama și, poate, de Gisa. Dar la vremea respectivă nu știau 
cine este. Cu siguranță că întâlnirea de acum va fi una interesantă. 

Din cauza furtunii, insula Tuck nu se vede prea bine, însă îmi dau 
seama că este mică, acoperită cu dune și cu ierburi înalte care se 
mișcă la fel de agitat ca valurile. Un fulger în larg luminează o clipă 
noaptea, arătându-ne cărarea din faţa noastră. Pentru că acum ne 
aflăm în spaţiu deschis și nu ne mai îngrădesc pereţii mersivului sau ai 
trenului subteran, văd că suntem mai puțin de treizeci de oameni, cu 
tot cu răniți. Ne îndreptăm către două clădiri din beton, mai mult late 
decât înalte. Pe dealurile blânde din jur se disting câteva construcții 
care par a fi cazemate sau cazărmi. Dar nu-mi pot da seama ce se află 
în spatele lor. Un alt fulger, acum mai aproape de noi, îmi stimulează 
nervii într-un mod absolut încântător. Bree are impresia că mi-ar fi 
frig şi mă cuprinde cu braţul lui greu pe după umeri, trăgându-mă mai 
aproape de el. Mi-e greu să merg din cauza greutăţii lui, dar rezist. 

De-abia aştept să ajungem la capătul docului. Curând voi fi la 
adăpost, în clădire, unde nu plouă și podeaua nu se leagănă sub tălpi 
şi unde îmi voi revedea familia după o despărțire mult prea lungă. 
Perspectiva aceasta mă entuziasmează și trec în pas mai vioi prin 


mulțimea de oameni uzi. Infirmierii îi suie pe răniţi într-un mijloc 
vechi de transport, cu remorca acoperită cu o pânză impermeabilă. 
Precis că și vehiculul ăsta a fost furat, la fel ca toate celelalte de-aici. 
Cele două clădiri sunt niște depozite; ușile sunt deschise și înăuntru se 
văd alte mijloace de transport. Mai sunt și câteva ambarcaţiuni legate 
de doc și care se leagănă tare pe valurile zbuciumate de furtună. 
Nimic nu se potriveşte cu nimic - mijloace de transport vechi, de 
diverse dimensiuni; bărci noi și lustruite, unele argintii, altele negre, 
una verde. Furate sau luate cu forța, ori și una, și alta. Recunosc pe 
una dintre ambarcațiuni cenușiul mat și albastrul limpede, care sunt 
culorile marinei din Norta. Insula Tuck îmi pare o variantă mult mai 
întinsă a vechii furgonete a lui Will Whistle, plină cu tot felul de 
obiecte obținute prin negoț cinstit sau prin furtișaguri. 

Vehiculul cu răniții pornește înainte să ajungem și noi la el, 
înfruntând ploaia pe drumul nisipos. Doar mersul leneș al lui Bree mă 
împiedică să-mi iuțesc pașii. Nu-l îngrijorează starea lui Shade și nici 
ce anume ne așteaptă pe culmea colinei, așa că încerc să îi urmez 
exemplul. 

Însă Cal nu-mi împărtășește sentimentele şi se grăbeşte să ajungă 
lângă mine. Mi se pare că arată foarte palid și speriat - poate din 
cauza furtunii sau a întunericului, ori poate doar din cauza sângelui 
său argintiu. 

— Nu se poate să dureze, șoptește el ca să-l aud numai eu. 

— Ce zici tu acolo, prinţule? răcnește Bree. 

Îi dau un ghiont în coaste, dar nu reuşesc decât să-mi învinețesc 
cotul. 

— Nu contează, vom afla curând. 

Tonul lui este mai rău decât cuvintele. Rece și brutal, nu este deloc 
tonul fratelui meu cel vesel din trecut. Și pe el l-a schimbat Garda. 

— Despre ce vorbești, Bree? 

Dar Cal și-a dat deja seama și se opreşte brusc, cu ochii la mine. 
Vântul îi ciufulește părul, i-l lipește de frunte. Ochii lui ca bronzul se 
întunecă de teamă și mie mi se strânge stomacul când îl văd așa. Nu 
din nou, mă rog eu. Spune-mi că n-am intrat într-o altă capcană. 

Unul dintre depozite se conturează amenințător în spatele lui. Uşile 
se deschid larg pe balamalele straniu de tăcute. Soldaţi, mult prea 
mulți ca să-i pot număra, ies în același timp de-acolo, ordonați ca o 
armată, cu armele pregătite și cu ochii strălucind în ploaie. 
Conducătorul lor seamănă cu un fior din Casa Gliacon - același păr 
blond, bătând în alb, aceeași atitudine rece ca gheaţa. Însă acesta are 
sângele la fel de roșu ca al meu — unul dintre ochi îi este acoperit de o 
pată stacojie și sângerează sub cristalin. 

— Ce înseamnă asta, Bree?! urlu eu, repezindu-mă furioasă la 
fratele meu. 


Însă el, în loc să-mi răspundă, mă apucă strâns de mâini. Și mă 
imobilizează, folosindu-și toată puterea ca să mă împiedice să mă 
eliberez. Dacă nu ar fi vorba de el, i-aș trage un fulger de nu s-ar 
vedea. Însă îmi este frate. Și nu-i pot face una ca asta. Nu vreau. 

— Bree, dă-mi drumul! 

— Nu-i vom face niciun rău, îmi spune el. 

Şi repetă: 

— Nu-i vom face niciun rău, ai cuvântul meu! 

Deci cușca pe care au pregătit-o nu-i pentru mine. Însă asta nu mă 
calmează deloc. Mai degrabă mă înfurie și mă aduce la disperare. 

Mă uit în spate și văd că pumnii lui Cal sunt în flăcări. Stă cu 
braţele întinse în fața bărbatului cu ochiul însângerat. 

— Ei? mormăie el sfidător, mai curând ca o fiară decât ca un om. 

Ca o fiară încolțită. 

Prea multe arme, chiar și pentru Cal. Îl vor împușca, dacă trebuie. 
Se poate ca acesta să fie și scopul. O scuză ca să-l ucidă pe prinţul cel 
decăzut. O parte din mine, cea mai mare parte din mine, ştie că ar fi 
îndreptățiți să o facă. Pentru că el a vânat neabătut Garda Stacojie, 
fiind principalul responsabil pentru moartea lui Tristan, sinuciderea 
lui Walsh și schingiuirea lui Farley. Soldaţii au ucis la ordinele lui, 
nimicind cea mai mare parte din forțele rebele conduse de Farley. Și 
cine știe pe câți i-a trimis la moarte sigură pe front, câți roșii a dat la 
schimb pentru câțiva kilometri nenorociți din Ținutul Lacurilor. Nu 
este loial cauzei noastre. Reprezintă un pericol pentru Garda Stacojie. 

Dar, ca și mine, și el este o armă, una pe care o putem folosi în 
viitor. O putem pune în slujba celor cu sângenou, împotriva lui 
Maven. O torță care ne-ar ajuta să risipim întunericul. 

— N-are scăpare, Mare. 

E Kilorn, care și-a ales cel mai prost moment să se furișeze lângă 
mine. Îmi șoptește la ureche, de parcă apropierea lui m-ar putea 
influenţa în vreun fel. 

— O să moară dacă încearcă să se opună. 

Raționamentul lui este greu de ignorat. 

— În genunchi, Tiberias, spune bărbatul cu ochiul însângerat, 
păşind cutezător către prințul aprins ca o văpaie. 

Din focul lui se înalță aburi, de zici că furtuna încearcă să-l stingă. 

— Mâinile la ceafă! 

Cal nu se supune, dar tresare atunci când i se spune pe numele de 
botez. Rămâne în picioare neclintit, puternic, mândru, deși știe că 
lupta este pierdută. Pe vremuri s-ar fi predat, ar fi încercat să-și 
salveze pielea. Acum crede că pielea asta nu are nicio valoare. Și se 
pare că doar eu sunt de altă părere. 

— Cal, fă ce-ţi spune. 

Vântul îmi poartă vocea până departe, așa că mă aude tot depozitul. 


Și mă tem că mi-ar putea auzi și bătăile puternice și speriate ale 
inimii. 

— Cal. 

Foarte încet, în silă, ca o statuie care se năruie, Cal se lasă în 
genunchi, iar focul sfârâie și se stinge. La fel a făcut și ieri, când a 
îngenuncheat lângă trupul decapitat al tatălui său. 

Bărbatul cu ochiul însângerat rânjeşte. Dinţii îi sclipesc răutăcios în 
noapte. Se uită în jos la Cal, savurând imaginea unui prinț la 
picioarele lui. Savurând sentimentul de putere pe care i-l dă această 
imagine. 

Însă eu sunt fetița cu fulgerele şi omul ăsta habar n-are ce înseamnă 
adevărata putere. 


CINCI 


Încearcă toți să mă convingă că așa este cel mai bine, dar pretextele 
lor jalnice ajung la urechi neînţelegătoare. Kilorn și Bree epuizează 
rapid toate argumentele pe care le-au primit. 

Cal este periculos, chiar și pentru tine. Dar eu știu mai bine decât 
oricine că nu mi-ar face niciodată rău. Nici măcar atunci când avea tot 
dreptul, nu mi-a dat niciun motiv să mă tem de el. 

Este unul de-al lor. Nu putem avea încredere în el. După ce Maven i-a 
răpit moștenirea și i-a pătat reputaţia, Cal nu ne mai are decât pe noi 
acum, chiar dacă încă refuză să recunoască asta. 

Valorează mult. Este general, prinț de Norta, cel mai căutat om din 
regat. Afirmația asta mă face să şovăi şi îmi trezește un sentiment de 
spaimă. Dacă bărbatul cu ochiul plin de sânge se hotărăște să-l 
folosească pe Cal împotriva lui Maven - să-l dea la schimb sau să-l 
ucidă —, voi face tot ce-mi stă în putere să-l împiedic. Îmi voi folosi 
întreaga influență, întreaga forță, dar nu știu dacă va fi de-ajuns. 

Așa că mă mulțumesc să dau încet din cap la vorbele lor, 
prefăcându-mă că aș fi de acord. Prefăcându-mă că aș putea fi 
controlată. Prefăcându-mă că aş fi neputincioasă. Am avut dreptate. 
Shade m-a mai avertizat și înainte. Încă o dată și-a dat seama că se va 
schimba cursul evenimentelor înainte ca acestea să se producă. Cal 
este putere pură, foc produs de carnea omenească, creatură de temut 
care trebuie înfrântă. Iar eu sunt fulger. Oare ce vor încerca să-mi facă 
şi mie, dacă nu joc așa cum mi se cântă? 

Încă nu am intrat într-o altă temniță, nu, nu încă, dar deja simt cum 
cheia amenință să se răsucească în ușă. Din fericire, am ceva 
experiență în domeniul ăsta. 

Bărbatul cu ochiul însângerat și oamenii lui îl duc pe Cal în depozit. 
Nu-i prost, nu încearcă să-i lege mâinile. Însă soldaţii sunt vigilenți şi 
își țin armele aţintite asupra lui, păstrând cu prudenţă distanţa, pentru 
ca nu cumva să fie prăjiți din cauza cutezanței lor. Eu nu pot face 
nimic altceva decât să mă uit după ei, cu ochii mari, dar cu gura 
zăvorâtă, până când uşile depozitului se închid, despărțindu-ne din 
nou. Nu-l vor ucide dacă nu le dă motiv. Și nu pot decât să sper din 
tot sufletul că va fi cuminte. 

— Purtaţi-vă frumos cu el, îi șoptesc eu lui Bree. 

Îl simt cum dogoreşte. Cu toată ploaia rece de iarnă, parcă ar fi un 
furnal. Anii lungi de luptă pe frontul de nord l-au făcut imun la frig și 
la umezeală. Îmi aduc aminte de vorbele tatălui nostru. Războiul nu se 
termină niciodată. Am aflat şi eu asta pe pielea mea, deși războiul meu 
este diferit de al lui. 

Bree se face că nu mă aude și mă grăbește să părăsim docul. Kilorn 


vine în urma noastră, foarte aproape, ba chiar mă și calcă pe călcâie o 
dată sau de două ori. Aș vrea să-i dau una, dar reuşesc să mă 
stăpânesc și mă concentrez asupra treptelor din lemn pe care trebuie 
să le urcăm ca să ajungem la cazarma de pe colină. Treptele sunt 
deteriorate, tocite de nenumăratele picioare care au pășit pe ele. Câţi 
le-or fi urcat? mă întreb eu. Câţi mai sunt aici? 

Ajungem în vârful dealului și, când mă uit la insula întinsă în fața 
noastră, văd că baza militară este mai mare decât îmi închipuiam eu. 
Cazarma de pe creastă este doar una dintre cele douăsprezece pe care 
le observ acum, înșirate pe două rânduri și separate de o curte lungă, 
acoperită cu beton, netedă și bine întreținută, nu cum sunt treptele 
sau docul. Pe mijlocul ei este trasată cu vopsea o dungă albă, perfect 
dreaptă, care se pierde în noaptea furtunoasă. Dar habar nu am 
încotro duce. 

Încremenită din cauza vijeliei, insula este cufundată în tăcere. 
Presupun că atunci când va veni dimineaţa, când se va opri ploaia și 
se va risipi întunericul, voi vedea baza în toată splendoarea ei și voi 
reuși, în cele din urmă, să înțeleg cu ce fel de oameni am de-a face. 
Am căpătat prostul obicei de a-i subestima pe ceilalți, mai cu seamă 
pe cei din Garda Stacojie. 

La fel ca în cazul lui Naercey, și insula Tuck este mai mult decât 
pare la prima vedere. 

Mi-a intrat în oase frigul pe mersiv și apoi în ploaia rece și nu mă 
încălzesc nici atunci când intru în cazarma pe zidul căreia cineva a 
scris un „3” mare cu vopsea neagră. Mi-a îngheţat până și inima de 
frig. Dar îmi iubesc prea mult părinţii ca să-i las să vadă cum mă simt. 
Măcar atâta lucru le datorez. Trebuie să creadă că sunt bine, 
sănătoasă, că nu sufăr din cauza situaţiei lui Cal și a calvarului îndurat 
la palat, apoi în arenă. lar membrii Gărzii trebuie să creadă că mă aflu 
de partea lor — bucuroasă că sunt în „siguranţă”. 

Și nu sunt? Nu am jurat credință lui Farley și Gărzii Stacojii? 

La fel ca mine, și ei cred că va veni curând sfârșitul perioadei când 
doar argintiii pot fi regi și doar roşiii pot fi sclavi. Și-au sacrificat 
soldați pentru mine, din cauza mea. Ei sunt aliații mei, camarazii mei 
de arme, fraţii și surorile mele, însă bărbatul cu ochiul însângerat mă 
pune pe gânduri. Fl nu este Farley. O fi ea severă și încăpățânată, dar 
ştie prin ce am trecut. Cu Farley se poate discuta rațional. Mă îndoiesc 
că rațiunea ocupă vreun loc în mintea bărbatului cu ochiul însângerat. 

Kilorn este curios de tăcut. Tăcerea asta nu ne caracterizează deloc. 
Obișnuim să trăncănim mereu, aruncându-ne insulte, tachinându-ne 
sau, în cazul lui, îndrugând prostii. Nu ne stă în fire să tăcem atunci 
când suntem împreună, însă acum se vede treaba că nu avem nimic să 
ne spunem. El știe ce intenţii au ei cu Cal și a fost de acord. Mai rău, 
nici măcar nu mi-a spus. lar gândul ăsta mă năucește, îmi amorțește 


emoţiile, parcă ar fi un zumzet electric în aer. 

Bree nu observă răceala dintre noi, dar nici nu mă aşteptam să o 
facă. Pe lângă faptul că este un naiv simpatic, fratele meu mai mare a 
plecat de acasă când eu eram un năpârstoc de fată de treisprezece ani, 
care nu se gândea decât la distracţii, nu la datorie, și nu prevestea prin 
nimic duritatea tinerei în care s-a transformat. Bree nu mă cunoaște 
așa cum sunt acum, pentru că nu ne-am mai văzut de cinci ani. Însă 
nu e mai puțin adevărat că viața mea s-a schimbat cel mai mult în 
ultimele două luni. Şi doar doi oameni au fost alături de mine când s-a 
întâmplat asta. Primul este prizonier, iar al doilea poartă o coroană 
pătată cu sânge. 

Orice om raţional ar spune că cei doi îmi sunt dușmani. Da, este 
ciudat că dușmanii mă cunosc cel mai bine și că familia mea nu mă 
cunoaște deloc. 

Bine măcar că este cald în cazarma luminată, cu plafonul înțesat de 
cabluri. Pereţii groși din beton transformă coridorul într-un labirint 
fără indicatoare care să-ţi arate drumul. Toate ușile de culoarea 
oțelului, absolut banale, sunt închise, însă unele poartă semne care 
dau de înţeles că există cineva în spatele lor. Câteva fire de iarbă, din 
aceea care creşte pe țărmuri, împletite și legate de o clanţă; un colier 
spart, aruncat pe un prag, şi tot așa. Aici nu stau doar soldaţii de 
temut, ci și refugiații din Naercey și din cine ştie ce alte locuri. După 
ce a fost promulgată legea botezată Măsurile, pe care eu însămi am 
citit-o cu voce tare, mulți membri ai Gărzii şi roşii au fugit de pe 
continent. Cum să fi rămas, când erau amenințați cu înrolarea forțată 
sau chiar cu condamnarea la moarte? Dar cum au reușit să scape? Și 
cum au reușit să ajungă aici? 

Altă întrebare pe care s-o adaug la cele foarte multe care mă 
frământă. 

În ciuda gândurilor care nu-mi dau pace, am grijă să țin minte 
drumul pe care mă duce fratele meu. La dreapta aici, unu, două, trei 
coturi, la stânga pe lângă ușa pe care este scrijelit cuvântul „PRERIE”. 
Mă întreb într-o doară dacă nu cumva a luat-o dinadins pe un drum 
ocolit, însă știu că Bree nu-i suficient de istet ca să recurgă la 
asemenea stratagemă. Cred că ar trebui să fiu recunoscătoare. Shade 
n-ar fi avut nicio problemă să facă pe șmecherul, dar nu și Bree. Acest 
frate al meu este forță brută, un bolovan pornit la vale, dar pe care îţi 
este uşor să-l eviți. Și el este membru al Gărzii; a scăpat de o armată 
doar ca să se înroleze în alta. Și, judecând după felul în care m-a 
imobilizat pe doc, înseamnă că este loial doar Gărzii și nimănui 
altcuiva. Probabil că Tramy s-ar purta la fel, pentru că el a fost mereu 
gata să urmeze exemplul fratelui nostru mai mare. Numai Shade are 
bunul-simţ să caște bine ochii și să stea în expectativă până când își va 
da seama ce fel de soartă ne așteaptă pe noi, cei cu sângenou. 


Ușa din fața noastră este întredeschisă, ca și cum ne-ar aștepta. Nu 
am nevoie să-mi spună Bree că aici este cabina familiei noastre, 
pentru că văd și singură o cârpă purpurie legată de clanță. Este 
destrămată la capete şi brodată stângaci. Fulgere din aţă scapără de-a 
lungul ei, un simbol care nu le aparține nici roșiilor, nici argintiilor, ci 
este al meu. O combinaţie între culorile Casei Titanos, masca mea și 
fulgerul care se aprinde în mine, scutul meu. 

Ne apropiem și din spatele ușii se aude zgomot de roți. Mă 
năpădește un val de căldură: aș recunoaşte oriunde sunetul făcut de 
scaunul cu rotile al tatălui meu. 

Bree nu bate în ușă. Știe că toată lumea este trează și mă așteaptă. 

Cabina aceasta este mai spațioasă decât cea de pe mersiv, dar tot 
mică și înghesuită. Dar măcar ai pe unde să te mişti și sunt paturi 
suficiente pentru membrii familiei Barrow, ba chiar există și o zonă 
liberă lângă ușă. Unica fereastră se află pe peretele opus, aproape de 
tavan, și este închisă bine din cauza ploii. Prin ea se vede că cerul s-a 
mai luminat puţin. Zorii se apropie. 

Da, zorii, îmi spun eu, măsurând cu privirea abundența de roșu. 
Eșarfe, cârpe, petice, steaguri, stindarde - complet roșii şi atârnate de 
toți pereţii. Ar fi trebuit să-mi dau seama că aici se va ajunge. Pe 
vremuri, Gisa a cusut rochii pentru doamnele nobile argintii, iar acum 
migălește la steagurile Gărzii Stacojii, decorând toate suprafețele cu 
soarele rupt în două al Rezistenței. Cusăturile nu sunt regulate, 
modelele sunt prea simple, lucrătura nu-i deloc plăcută ochiului. Nici 
nu se compară cu minunăţiile care i-au ieşit din mâini înainte. Și asta-i 
tot vina mea. 

Gisa stă la o măsuță din metal, iar acul i-a încremenit în mâna 
schilodită și doar pe jumătate vindecată. O clipă se holbează la mine 
aşa cum fac toți ceilalți. Mama, tata, Tramy, toți se holbează, dar nu o 
recunosc pe fata dinaintea lor. Ultima oară când m-au văzut eram o 
persoană care nu se putea controla - înșelată, slăbită, cu mintea 
rătăcită. Acum sunt rănită, duc cu mine povara vânătăilor și a 
trădărilor, dar știu cine sunt şi ce trebuie să fac. 

Nici în visurile mele cele mai îndrăzneţe nu am sperat că voi deveni 
ceea ce sunt eu astăzi. Și realitatea asta mă sperie. 

— Mare. 

Ca prin vis aud vocea mamei. Numele meu îi tremură pe buze. 

Este prima care vine să mă îmbrăţișeze, la fel cum a făcut-o acasă, 
în Pilonii, când scânteile mele amenințau să ne distrugă casa. Dar nu 
mă ţine în braţe cât mi-aş dori și se grăbeşte să mă conducă spre un 
scaun gol. 

— Șezi, puiule, șezi, mă îndeamnă ea. 

Puiule. De ani buni nu mi-a mai spus nimeni așa. Și mi se pare 
straniu să aud vorba asta mângâietoare tocmai acum, când numai 


copil nu mai sunt. 

Mama îmi atinge cu sfială hainele cele noi, căutându-mi rănile de 
sub ele, de parcă ar fi în stare să vadă prin țesătură. 

— Eşti rănită, murmură ea, clătinând din cap. Nu-mi vine să cred că 
ti-au dat drumul după... după tot ce s-a întâmplat. 

În sinea mea mă bucur că nu pomenește de Naercey, de lupta din 
arenă sau de ce a fost înainte de toate astea. Nu mă simt în stare să 
retrăiesc toate acele episoade. Este mult prea curând. 

Tata își râde în barbă. 

— Face ce vrea ea. Nu trebuie să-i dea nimeni drumul. 

Îşi schimbă poziţia şi acum observ că părul îi este mai cărunt. Și a 
mai slăbit, parcă se pierde în scaunul ăla vechi. 

— La fel ca Shade. 

Shade este un subiect despre care putem vorbi cu ușurință. 

— L-aţi văzut? întreb eu, așezându-mă pe scaunul din metal rece. 

Ce bine e să stai jos... 

Tramy mai că se lovește cu capul de tavan când se scoală din patul 
lui îngust. 

— Acum mă duc la infirmerie. Am vrut doar să văd dacă ești... 

Bine este un cuvânt care nu mai face parte din vocabularul meu. 

— ... în regulă. 

Nu pot decât să dau încet din cap. Mă tem că, dacă aş deschide 
gura, le-aş povesti tot. Despre chinuri, despre frig, despre prințul care 
m-a trădat și prințul care m-a salvat, despre oamenii pe care i-am ucis. 
Chiar dacă ei poate că știu deja ce s-a întâmplat, eu tot nu mă simt 
capabilă să-mi recunosc toate acțiunile. Nu mă simt în stare să le 
citesc pe chipuri dezamăgirea, sila, teama de mine. Ar fi mai mult 
decât aș putea eu să îndur în noaptea asta. 

Bree mă bate pe umăr și apoi pleacă împreună cu Tramy. Kilorn 
rămâne, dar nu scoate nicio vorbă și se sprijină de perete, ca și cum ar 
vrea să se contopească cu el și să dispară de-aici. 

— Ţi-e foame? mă întreabă mama, trebăluind pe lângă un dulap 
improvizat. Am păstrat niște rații, dacă te interesează. 

Clatin din cap, deși nici nu mai știu de când nu am mâncat. Sunt 
atât de obosită, încât nu mă pot gândi decât la somn. 

Gisa înțelege cum mă simt și mă priveşte pe sub sprâncene. Își dă la 
o parte de pe frunte o șuviță de păr bogat și roșu, de aceeași nuanţă ca 
sângele nostru. 

— Trebuie să dormi. 

Vorbește cu atâta siguranță, că mă întreb care dintre noi este sora 
mai mare. 

— Lăsaţi-o să doarmă. 

— Desigur, ai dreptate. 

Și mama mă ridică de pe scaun și mă conduce spre un pat pe care se 


află mai multe perne decât pe celelalte. Dă păturile la o parte și mă 
ajută să mă întind. Nu mai am putere și o las să mă învelească și să 
mă îngrijească așa cum nu a mai făcut-o niciodată. 

— Gata, puiule, dormi acum. 

Puiule. 

De zile bune nu m-am mai simţit în siguranță ca acum, înconjurată 
de oamenii pe care îi iubesc cel mai mult pe lumea asta și totuși parcă 
niciodată nu mi-a venit să plâng mai tare. Dar îmi stăpânesc lacrimile 
de dragul lor. Mă retrag în mine însămi și plâng acolo, unde nu mă 
vede nimeni. 

Aţipesc repede, în ciuda luminii puternice din tavan și a șoaptelor 
celor din jur. Cel mai tare se aude vocea groasă a lui Kilorn, care a 
început să vorbească acum, când nu mai fac parte din ecuație. 

— Vegheaţi-o. 

Atât mai reușesc să aud înainte de a mă cufunda în întuneric. 

La un moment dat în timpul nopții, pe când mă aflam undeva între 
somn și starea de trezie, îl simt pe tata că mă ia de mână. Nu ca să mă 
deștepte, ci doar ca să mă simtă aproape. Preţ de o clipă, am impresia 
că este doar un vis și că mă aflu tot în celula de sub Circul Oaselor. Că 
evadarea, lupta din arenă, execuțiile nu au fost decât un coşmar pe 
care îl voi retrăi curând. Însă mâna tatii este caldă, noduroasă, 
familiară. Și îmi strâng degetele în jurul ei. Tata este aici, nu e un vis. 

— Știu ce înseamnă să ucizi pe cineva, îmi șopteşte el, cu ochii 
privind în gol — două puncte de lumină în bezna din cabina strâmtă. 

Dar vocea lui este diferită de cea pe care o cunosc atât de bine, așa 
cum și el este diferit în momentul acesta. Este imaginea unui soldat 
care a supravieţuit prea mult în mijlocul unui război. 

— Ştiu ce simți. 

Încerc să spun și eu ceva. Încerc din răsputeri. 

Dar îi dau drumul la mână și adorm. 

De dimineaţă mă trezește mirosul sărat al aerului marin. Cineva a 
deschis geamul și cabina s-a umplut de adierea răcoroasă a toamnei și 
de lumina strălucitoare a soarelui. Furtuna s-a terminat. Nu deschid 
imediat ochii și încerc să mă amăgesc puţin. Acesta este pătuțul meu, 
vântul bate dinspre râu și singura alegere pe care o am de făcut este 
dacă să mă duc sau nu la școală. Însă gândul ăsta nu-mi aduce alinare. 
Chiar dacă aș putea, nu m-aş întoarce la viața aceea, oricât de uşoară 
era. 

Am multe de făcut. Trebuie să mă ocup de lista lui Julian, să încep 
pregătirile pentru marea operațiune. Și, dacă am nevoie de Cal pentru 
asta, cine sunt ei să mă refuze? Cine ar fi în stare să se opună când 
este vorba despre salvarea tuturor acelor oameni de ștreangul lui 
Maven? 


Ceva îmi spune că bărbatul cu ochiul însângerat ar putea s-o facă. 
Dar nu vreau să ascult. 

Gisa se tolăneşte pe patul de vizavi de mine și culege cu mâna cea 
zdravănă câteva aţe de pe o bucată de pânză neagră. Nici nu se uită la 
mine când mă întind și îmi trosnesc oasele. 

— Bună dimineața, puiule! îmi zice, fără să-și ascundă zâmbetul. 

Pentru asta primește o pernă în nas. 

— Nu începe, mormăi eu, deşi sunt bucuroasă în sinea mea pentru 
gluma ei ironică. 

Ce bine ar fi dacă și Kilorn s-ar purta la fel, dacă mi-ar mai aduce un 
pic aminte de băieţelul pescar pe care l-am cunoscut demult. 

— Toţi s-au dus la cantină. Se servește micul dejun. 

— Unde-i infirmeria? o întreb eu, gândindu-mă la Shade și la 
Farley. 

Pentru moment, ea este una dintre cei mai buni aliați pe care îi pot 
avea. 

— Trebuie să mănânci ceva, Mare, îmi spune Gisa pe un ton tăios, 
ridicându-se în capul oaselor. Zău așa. 

Mă opresc când îi văd neliniștea din privire. Probabil că arăt mult 
mai rău decât mi-am imaginat, de vreme ce Gisa mă tratează cu atâta 
blândeţe. 

— În cazul ăsta, unde-i cantina? 

Se dă jos din pat, pufăind enervată și aruncându-şi lucrul de mână 
pe pat. 

— Ştiam eu că o să ajung să te dădăcesc, bombăne ea, aproape ca o 
mamă exasperată. 

De data aceasta reușește să fenteze perna. 

Străbat mai repede labirintul de coridoare. Îmi amintesc drumul și 
îmi notez în minte ușile pe lângă care trecem. Unele sunt deschise, 
dezvăluind compartimentele goale din spatele lor sau câțiva roșii care 
stau degeaba. Tot ce văd ilustrează scopul Cazărmii 3, ca adăpost 
pentru familii. Oamenii de-aici nu par a face parte din Gardă și mă 
îndoiesc că au participat la vreo luptă în viața lor. Observ și semne că 
ar exista și copii în locul acesta, ba chiar și câțiva bebeluşi, veniți cu 
părinţii lor sau aduși pe Tuck de membrii Gărzii. Una dintre încăperi 
iese în evidență în sensul acesta, pentru că este ticsită cu jucării vechi 
sau stricate, iar pereţii sunt vopsiți într-un galben palid, în încercarea 
de a înveseli betonul cenușiu. Pe ușă nu scrie nimic, dar înţeleg și 
singură cui anume îi este destinată cabina. Orfanilor. Îmi feresc iute 
privirea, ca să nu mai văd această cușcă a fantomelor vii. 

De-a lungul plafonului sunt trase cabluri prin care se simte pulsul 
lent, dar constant al electricității. Habar n-am ce anume ţine în 
funcțiune insula, însă mă simt mai liniștită când aud zumzetul acesta 
profund, care îmi amintește cine sunt. Şi asta nu mi-o poate lua 


nimeni, atât de departe de talentul de amuțţitor al defunctului argintiu 
Arven. Ieri era să mă ucidă, anihilându-mi abilitatea cu a lui și 
transformându-mă la loc în fetița roșie cu țărână sub unghii. Nici nu 
am avut timp să fiu îngrozită de o asemenea perspectivă când am fost 
în arenă, dar acum mă obsedează. Talentul meu este cea mai de preţ 
avere a mea, cu toate că mă separă de ceilalți oameni. Dar este un preț 
pe care sunt dispusă să-l plătesc în schimbul puterii, în schimbul 
puterii mele. 

— Cum e? mă întreabă Gisa, urmărindu-mi privirea aţintită în 
plafon. 

Se concentrează și ea asupra cablurilor, încercând să simtă ce simt 
eu, dar nu reușește. 

— Electricitatea? 

Nu știu ce să-i răspund. Julian i-ar explica destul de uşor, probabil 
intrând în polemică cu el însuși în timp ce i-ar prezenta în amănunt 
istoria acestor talente și felul în care s-au dezvoltat ele. Însă ieri 
Maven mi-a spus că bătrânul meu profesor nu a scăpat. A fost 
capturat. Și, cunoscându-l pe Maven, ca să nu mai pomenesc de Elara, 
sunt aproape sigură că Julian este mort, că a fost executat pentru toate 
cunoștințele pe care mi le-a transmis și pentru crimele lui de demult. 
Pentru că era fratele singurei fete pe care o iubise cu adevărat 
bătrânul rege. 

— Putere, spun eu în cele din urmă, deschizând ușa către lumea de 
afară. 

Aerul marin mă loveşte peste obraji, se joacă cu lațele mele 
murdare. 

— Forţă. 

Cuvinte de argintiu, dar nu mai puțin adevărate. 

Gisei nu-i stă în fire să mă lase să scap așa de uşor. Însă acum nu 
mai spune nimic. Soarele strălucește pe cer, încălzind aerul toamnei. 
Iar dincolo de cazarmă se înalță câţiva copaci, rătăciți prin iarba-de- 
mare. Nu seamănă nici pe departe cu stejarii și cu pinii de acasă, dar 
mă mulțumesc și cu ei în situaţia dată. Gisa mă conduce dincolo de 
curtea din beton, croindu-și drum cu ușurință prin agitația de-aici. 
Bărbaţi cu eșarfe roșii descarcă lăzi peste lăzi, asemănătoare cu cele pe 
care le-am văzut pe mersiv. Încetinesc puţin pasul, sperând să văd mai 
bine despre ce e vorba, dar mă împiedică niște soldați ciudaţi. Sunt 
îmbrăcaţi în uniforme noi, albastre, însă nu albastrul strălucitor al 
Casei Osanos, ci o nuanță întunecată și rece. Mi se pare cunoscută, dar 
nu știu de unde. Soldaţii aceștia seamănă cu Farley - înalți și palizi, cu 
părul blond, tuns foarte scurt. Străini, îmi dau eu seama. Păzesc cu 
puștile în mâini lăzile descărcate. 

Bine, le păzesc. Dar de cine? 

— Nu te uita la ei, şoptește Gisa, apucându-mă de mânecă. 


Mă trage după ea, dorind să ne îndepărtăm cât mai repede de 
soldaţii în albastru. Mai ales unul dintre ei se uită după noi printre 
gene. 

— De ce să nu mă uit? Cine sunt ăștia? 

Sora mea scutură cu putere din cap și începe din nou să tragă de 
mine ca s-o urmez. 

— Nu aici. 

Evident că vreau să mă opresc și să-l privesc fix pe soldatul ăla până 
când îşi dă seama cine sunt eu. Dar ar fi o reacție prostească, puerilă. 
Trebuie să păstrez aparențele, trebuie să par în ochii tuturor doar o 
sărmană fată, oropsită de lumea crudă și rea. Așa că mă iau după Gisa. 

— Oamenii colonelului, îmi șoptește ea atunci când consideră că ne- 
am îndepărtat suficient. Au venit din Nord, împreună cu el. 

Din Nord. 

— Adică lacuştrii? exclam eu cu răsuflarea tăiată de uimire. 

Sora mea dă din cap nepăsătoare. 

Acum pricep rostul acelor uniforme de culoarea unui lac cu apă 
rece. Sunt soldați dintr-o altă armată, soldați ai unui alt rege, dar iată-i 
aici, alături de noi. Norta se află de un secol în război cu Ţinutul 
Lacurilor, luptându-se pentru pământuri, hrană și glorie. Regii focului 
împotriva regilor iernii, cu sânge roșu și cu sânge argintiu. Dar se pare 
că zorii răsar pentru toți. 

— Colonelul este lacustru. După toate cele petrecute în Archeon... 

Chipul surorii mele se strâmbă de durere, cu toate că nu știe nici 
măcar jumătate din chinurile pe care le-am îndurat acolo. 

— ... vrea să „rezolve lucrurile”, după cum spune Tramy. 

Ceva nu-i tocmai în regulă în toată povestea asta și nu-mi dă pace, 
la fel cum nici Gisa nu-mi dă pace și mă trage în continuare de 
mânecă. 

— Cine este colonelul ăsta, Gisa? 

Am nevoie de câteva clipe ca să-mi dau seama că am ajuns la 
cantină, o clădire plată, asemănătoare cu cazarma. Zarva celor care 
iau micul dejun se aude de afară, dar noi nu intrăm încă. Stomacul îmi 
ghiorăie de la mirosul mâncării, dar prefer să aștept răspunsul Gisei. 

— Bărbatul cu ochiul însângerat, îmi spune ea în cele din urmă. Ela 
preluat conducerea. 

Comandantul adevărat. Asta îmi şoptise Shade când ne aflam în 
mersiv, dar nu i-am dat prea multă importanță. Oare la asta s-a referit 
el atunci? Oare în privința colonelului a vrut să mă avertizeze? 
Trebuie să cred că așa este, mai ales când mă gândesc la modul 
sinistru în care s-a purtat cu Cal azi-noapte. Și nu mă liniștește deloc 
gândul că un asemenea om se ocupă de insula asta și de toți oamenii 
de pe ea. 

— Deci Farley nu mai are de lucru. 


Gisa ridică din umeri. 

— Doamna căpitan Farley a dat greş. Și asta l-a nemulțumit. 

Înseamnă că pe mine o să mă urască. 

Sora mea întinde o mână micuță spre uşă. Cealaltă i s-a vindecat 
mai bine decât mă aşteptam eu. Doar inelarul și degetul mic sunt 
strâmbe și încovoiate către palmă. I s-au zdrobit oasele, drept 
pedeapsă pentru că a avut încredere în mine mai demult. 

— Gisa, unde l-au dus pe Cal? 

Atât de încet vorbesc, încât mi-e teamă că nu mă aude. Dar o văd 
cum rămâne cu mâna în aer. 

— Au discutat despre el azi-noapte, după ce-ai adormit tu. Kilorn nu 
ştia unde este, dar Tramy s-a dus să-l vadă. Să se uite. 

Un junghi ascuţit îmi străpunge inima. 

— La ce să se uite? 

— A zis că deocamdată doar i-au pus întrebări. Nu i-au făcut niciun 
rău. 

Mă crispez toată pe dinăuntru. Știu o mulțime de întrebări care i-ar 
face mai mult rău lui Cal decât orice tortură. 

— Unde l-au dus? întreb eu din nou, acum pe un ton inflexibil, așa 
cum ar trebui să vorbească o prinţesă argintie. 

— În Cazarma 1, șoptește Gisa. Aşa i-am auzit spunând: Cazarma 1. 

Deschide ușa cantinei, iar eu mă uit peste capul ei, la rândul de 
cazărmi care duce până la pâlcul de copaci. Numerele vopsite pe ele se 
disting clar — negre pe betonul decolorat de soare: 2, 3, 4... 

Mă trec fiori reci pe şira spinării. 

Cazarma 1 nu există. 


ȘASE 


Mâncarea este fadă, terci cenușiu și apă călduță. Numai peștele este 
bun, cod pescuit direct din ocean. Are gust sărat, marin, la fel ca 
aerul. Kilorn se minunează și se întreabă ce fel de năvoade folosesc cei 
de-aici ca să-l prindă. Noi suntem într-un năvod, idiotule, îmi vine mie 
să-i strig, dar cantina nu este locul potrivit pentru asemenea cuvinte. 
Aici sunt şi lacuștri, rezervaţi și sobri în uniformele lor albastre. În 
timp ce membrii Gărzii în uniforme roșii mănâncă împreună cu ceilalți 
refugiați, lacuștrii nu se așază la mese, sunt în permanentă alertă. Ei 
îmi aduc aminte de ofițerii de securitate și retrăiesc fiorii de atunci. 
Insula Tuck nu se deosebește prea mult de Archeon. Și aici diferite 
facţiuni se luptă pentru obţinerea controlului, iar eu sunt la mijloc. Și 
Kilorn, prietenul meu, cel mai vechi prieten al meu, nu crede că este 
periculos. Sau, mai rău, poate că înțelege ce se întâmplă, dar nu-i 
pasă. 

Îmi mănânc tăcută peștele. Mă urmăresc toți îndeaproape, așa cum 
li s-a cerut. Mama, tata, Kilorn și Gisa se prefac că nu se holbează la 
mine, dar nu le iese. Băieții nu sunt aici, au rămas lângă Shade. Și ei 
au crezut că a murit, iar acum încearcă să recupereze timpul pierdut. 

— Cum aţi ajuns aici? 

Cuvintele mi se încurcă în gură, dar mă forțez să le rostesc. Mai 
bine să le pun eu întrebări lor. 

— Cu barca, spune tata posac, molfăind terciul. 

Chicoteşte ca la o glumă bună, mulțumit de sine. De dragul lui, 
zâmbesc şi eu ușor. 

Mama îl înghionteşte, plescăind exasperată din limbă. 

— Ştii ce a vrut să te întrebe, Daniel. 

— Nu-s prost, mormăie el și mai ia o lingură din fiertura cenușie. 
Acu două zile, pe la miezul nopţii, Shade a apărut din senin în 
pridvor. Zic „din senin” și nu te mint. 

Face un semn din mână, pocnește din degete. 

— Də’ tu ştii cum a fost, nu? 

— Ştiu. 

— Mai că ne-a îmbolnăvit de inimă, când a apărut așa și când l-am 
văzut că-i... hm... în viață. 

— Îmi închipui, murmur eu, amintindu-mi ce reacție am avut eu 
când l-am văzut din nou pe Shade. 

Credeam că amândoi trecuserăm într-o altă lume, departe de toată 
nebunia asta. Dar, la fel ca mine, și Shade a devenit altul — s-a 
transformat în altceva — ca să poată supraviețui. 

Tata rostogolește povestea mai departe. La propriu. Scârțâind din 
rotile, scaunul lui se mișcă înainte și-napoi, în ritm cu gesturile lui 


dezordonate. 

— Ei bine, și după ce mumă-ta a terminat cu plânsul, el a trecut 
direct la subiect. A început să arunce tot felul de lucruri într-o geantă, 
lucruri de niciun folos. Steagul din pridvor, pozele, cutia în care îţi 
țineai tu scrisorile. N-avea nicio noimă ce făcea el acolo, dar ne era 
greu să-l luăm la întrebări pe fiul nostru care se întorsese din morți. 
Când ne-a zis că trebuie să plecăm acum, chiar acum, mi-am dat 
seama că nu-i de șagă. Așa că l-am ascultat. 

— Nu trecuse ora de stingere? 

Tot mă mai obsedează Măsurile, cuie care mi-au fost bătute în cap, 
gheare care mi-au zgâriat pielea până la sânge. Cum să le uit, când 
tocmai eu am fost obligată să le anunţ? 

— Puteau să vă omoare! 

— Păi era cu noi Shade și... și... 

Tata gesticulează și mai tare, făcând eforturi vizibile să găsească 
cuvântul potrivit. 

Plictisită de clovneriile tatălui nostru, Gisa își dă ochii peste cap. 

— Salt îi zice el, nu mai ţii minte? 

— Așa îi zice, dă el din cap. Shade ne-a dus într-un salt peste 
patrule, până în pădure. De-acolo am ajuns la râu și la barca aia mare. 
Vezi tu, mărfurile pot fi transportate pe timp de noapte, așa că am 
ajuns într-o ladă cu mere unde am rămas multă vreme. 

Mama se cutremură când își amintește și completează: 

— Mere putrede. 

Gisa chicotește ușor. Tata parcă zâmbește. Preţ de-o clipă, terciul 
cenușiu s-a transformat în tocana fără gust a mamei, pereții din beton 
sunt din lemn brut și familia Barrow ia cina. Sunt din nou acasă și 
sunt doar Mare, pur și simplu Mare. 

Nu mă grăbesc, îi las să vorbească și surâd. Mama spune vrute și 
nevrute și mă lasă să mănânc în tihnă. Ba chiar se uită urât, cu 
privirea aia pe care o cunosc din proprie experiență, la toți cei din 
cantină care se holbează la mine și îi determină să-și coboare ochii. 
Gisa își joacă și ea rolul, ținându-l ocupat pe Kilorn cu cele mai noi 
veşti din Pilonii. El o ascultă absorbit, iar sora mea își mușcă buzele, 
încântată de atenţia pe care i-o acordă. Bănuiesc că nu i-a trecut de tot 
pasiunea aia copilărească pentru el. Aşa că rămâne doar tata, care 
învârtește dezgustat cu lingura prin al doilea castronaș cu terci. Mă uit 
la el și îl văd pe bărbatul care a fost cândva, înalt, puternic, soldat 
falnic, un om pe care abia mi-l mai amintesc, atât de diferit de cum 
este astăzi. Însă, la fel ca mine, ca Shade, ca toată Garda Stacojie, tata 
nu este distrus, oricât ar părea el cu mințile duse. Deși nu mai are un 
picior și este obligat să se deplaseze într-un scaun cu rotile, deși i s-a 
înlocuit un plămân cu un dispozitiv care îl ajută să respire, tatăl meu a 
dus multe bătălii și a reușit să le supraviețuiască aproape tuturor 


camarazilor săi. Și-a pierdut și piciorul, și plămânul cu trei luni 
înainte de a fi lăsat la vatră, după aproximativ douăzeci de ani de 
serviciu militar. Câţi reușesc asta? 

Le lăsăm impresia că suntem slabi pentru că așa vrem. Poate că nu lui 
Shade îi aparțin vorbele astea, ci tatălui nostru. Eu de-abia am prins 
puteri, iar el și le ascunde pe ale lui de când s-a întors acasă. Ca prin 
vis îmi amintesc ce mi-a zis azi-noapte: Știu ce înseamnă să ucizi pe 
cineva. N-am nici cea mai mică îndoială în privința asta. 

În mod cu totul straniu, tocmai mâncarea îmi aduce aminte de 
Maven. Nu gustul, ci acțiunea de a mânca. Ultima dată am stat la 
masă lângă el, în palatul tatălui său. Am băut din pahare de cristal, iar 
furculita mea avea mâner din perle. Cu toate că eram înconjurați de 
servitori, ne simțeam foarte singuri. Nu puteam să vorbim despre 
noaptea ce-avea să vină, dar eu mă tot uitam pe furiș la el, sperând că 
nu-mi voi pierde curajul. El mi-a dat putere în clipele alea. 

Credeam că mă alesese pe mine și revoluția mea. Credeam că 
Maven era salvatorul meu, binecuvântarea mea. Credeam în ce ne 
putea el ajuta să facem. 

Atât de albaștri îi erau ochii în care ardea un alt fel de foc! Un foc 
flămând, iute, ciudat de rece, cu nuanţe de teamă. Credeam că ne 
temem amândoi pentru cauza noastră, pentru celălalt. Cât m-am 
înșelat! 

Împing încet farfuria din fața mea. Destul. 

Hârşâitul ei pe masa din lemn îl face pe Kilorn să ridice îngrijorat 
ochii și să se uite la mine. 

— Gata? mă întreabă el privind la farfuria pe jumătate plină. 

Drept răspuns, mă ridic în picioare, iar el sare imediat de la masă. 
Ca un câine care ascultă de comenzile stăpânului. 

Însă nu sunt eu stăpânul. 

— Acum putem să mergem la infirmerie? 

Putem. Adică noi. Mi-am ales cu grijă cuvintele — o perdea de fum ca 
să uite cine și ce sunt eu acum. 

Dă din cap la mine, zâmbind larg. 

— Shade se simte din ce în ce mai bine. 

Și adaugă, aruncând o privire spre singurii oameni care-i sunt ca 
niște rude. 

— Familia Barrow ce zice? Are chef de plimbare? 

Fac ochii mari. Trebuie neapărat să discut cu Shade, să aflu unde l- 
au dus pe Cal și ce planuri are colonelul pentru el. Oricât de dor mi-ar 
fi fost de familia mea, acum mai mult mă încurcă. Din fericire, tata 
înțelege. Face o mișcare rapidă din mână pe sub masă, oprind-o pe 
mama din ce mai voia să spună. Ea se foiește pe scaun, schițând un 
zâmbet care nu-i luminează și ochii. 

— Cred că o să venim și noi mai încolo. 


De fapt, vrea să spună mult mai mult decât atâta. 

— E vremea să ne încărcăm bateriile, nu? 

— La naiba! mormăie tata, aruncându-și lingura în castronul cu 
mâzgă cenușie. 

Gisa se uită repede la mine, ca să priceapă de ce am nevoie. Timp, 
spaţiu, o ocazie ca să pot începe să clarific toată aiureala asta. 

— Mai am de aranjat niște steaguri, oftează ea. Mi le-aţi stricat pe 
toate. 

Kilorn nu pare deranjat de împunsătura malițioasă și râde strâmb, 
aşa cum a mai făcut-o de o mie de ori. 

— Cum vreţi. Pe aici, Mare. 

Mă tratează cu superioritate, dar nu spun nimic și îl urmez afară din 
cantină. Am grijă să procedez în așa fel încât toţi ochii să fie aţintiți 
asupra mea, mă prefac că șchiopătez, îmi ţin privirea în pământ. Mă 
împotrivesc dorinței de a mă holba și eu la ei, la membri ai Gărzii, 
lacuștri, ba chiar la refugiați. Ce am învăţat în perioada petrecută la 
curtea regelui mort îmi este de folos și într-o bază militară, unde 
trebuie din nou să ascund cine sunt. La curte mă prefăceam că sunt 
argintie, hotărâtă, neînfricată, puternică, o stâncă pe nume Mareena. 
Însă fata aceea ar trebui să se afle alături de Cal, întemnițată în 
cazarma lipsă. Așa că trebuie să redevin roșie, să redevin Mare 
Barrow, o fată pe care nu ar suspecta-o nimeni, de care nimeni nu s-ar 
teme, dependentă de un băiat roșu, nu de propriile-i puteri. 

Avertismentul lui Shade și al tatălui nostru nu a fost niciodată mai 
limpede. 

— Încă te doare piciorul? 

Atât de concentrată sunt să șchiopătez într-o manieră credibilă, că 
de-abia îl aud pe Kilorn. 

— N-am nimic, răspund eu într-un târziu, cu buzele strânse ca de 
durere. Am suportat dureri și mai mari. 

— Ca atunci când ai sărit de pe pridvorul lui Ernie Wick, îşi aduce 
el aminte, cu o sclipire veselă în ochi. 

În ziua cu pricina mi-am rupt piciorul şi luni întregi după aceea l- 
am avut imobilizat într-un ghips care ne-a costat jumătate din 
economiile noastre. 

— N-a fost vina mea. 

— Ba cred că tu ai vrut să sari. 

— Am fost provocată. 

— Cine să îndrăznească să te provoace pe tine? 

Şi îl apucă râsul, în timp ce mă conduce prin ușile duble. Holul din 
cealaltă parte pare să fi fost construit mai recent. Varul încă este ud pe 
anumite porțiuni. lar becurile din tavan pâlpâie. Instalaţie electrică 
proastă, îmi dau eu seama pe loc, intuind locurile unde cablurile sunt 
destrămate și crăpate. Însă unul dintre ele este intact şi duce în stânga 


holului. Din păcate, Kilorn cotește la dreapta. 

— Ce-i aia? îl întreb eu făcând un semn în direcție opusă. Nu mă 
minte: 

— Habar n-am. 

Infirmeria de pe insula Tuck nu este la fel de lugubră ca punctul 
medical de pe mersiv. Ferestrele înalte și înguste sunt deschise și prin 
ele intră aerul proaspăt și lumina soarelui. Uniforme albe mișună 
încolo şi-ncoace printre pacienţii ale căror pansamente sunt, din 
fericire, curate, fără pete de sânge. Se aud fragmente de conversații 
şoptite, câteva accese de tuse uscată, ba chiar și un strănut. Nici măcar 
un geamăt de durere sau un pocnet de os nu tulbură sunetele acestea 
blânde. Nu moare nimeni aici. Sau poate au murit deja. 

Shade nu-i greu de găsit. De data aceasta, nu se mai preface că 
doarme. Are piciorul încă suspendat de tavan, acum cu o fașă realizată 
cu mai multă pricepere, și pansamentul de la umăr este recent. Nu îmi 
dau seama cu cine stă de vorbă. O perdea este trasă în jurul patului de 
alături, ascunzându-l pe ocupantul acestuia de ochii celorlalți bolnavi. 
Shade spune ceva în șoaptă. Nu reuşesc să-i citesc cuvintele pe buze. 

Se întrerupe brusc când mă vede și gestul lui are pentru mine gust 
de trădare. 

— Tocmai ce le-ai ratat pe bestii, strigă el, trăgându-se puţin într-o 
parte ca să îmi facă loc pe marginea patului. 

O infirmieră se apropie să-l ajute, dar fratele meu îi face semn cu 
mâna învineţită că nu are nevoie. 

Bestiile, porecla de demult a celorlalți frați ai noștri. Shade s-a 
dezvoltat mai încet și a fost folosit adesea drept sac de box de către 
Bree. Tramy era mai bun la suflet, dar se lua mereu după matahala de 
Bree. Până la urmă, Shade s-a mai deșteptat și a devenit mai rapid, 
reuşind astfel să-i evite pe amândoi. M-a învăţat și pe mine cum să fac. 
Nu am nicio îndoială că i-a alungat de la căpătâiul lui, ca să poată sta 
de vorbă cu mine — și cu persoana din spatele perdelei. 

— Bravo, deja au început să mă calce pe nervi, îi spun eu cu un 
zâmbet blajin. 

Cine nu ne cunoaște ar zice că suntem doi frați care stau la taifas. 
Dar Shade știe că nu-i vorba despre așa ceva și se încruntă la mine. 
Mi-a observat șchiopătatul fals și dă aproape imperceptibil din cap. Îl 
imit. Ti-am înţeles foarte bine mesajul, Shade. 

Nu apuc să-l întreb despre Cal, pentru că sunt întreruptă de o altă 
voce. O recunosc și scrâșnesc din dinți, străduindu-mă să-mi păstrez 
calmul. 

— Îţi place pe insula Tuck, fetițo cu fulgerele? mă întreabă Farley 
din patul ascuns de perdea. 

Se așază pe marginea lui și se uită drept la mine. Observ că are 


mâinile încleștate pe așternuturi. Chipul ei odinioară atrăgător, acum 
distrus de cicatrice, este o mască a durerii. 

Îmi vine uşor să evit un răspuns. 

— Nu mi-am dat seama încă. 

— Și colonelul? Pe el îl placi? continuă ea pe un ton mai scăzut. 

Privirea îi este rezervată, impenetrabilă. Greu de spus ce vrea să 
audă de la mine. Așa că ridic doar din umeri, prefăcându-mă ocupată 
cu aranjarea păturilor lui Shade. 

Buzele i se strâmbă într-o încercare de zâmbet. 

— Face o primă impresie remarcabilă. Simte că trebuie să 
demonstreze prin toate gesturile că el este şeful, mai ales în faţa unora 
ca voi doi. 

Nu-mi ia mai mult de o secundă ca să ocolesc patul lui Shade și să 
mă postez între Farley și fratele meu. Atât de mare e disperarea care 
m-a cuprins, că uit să mai șchiopătez. 

— Din cauza asta l-a luat pe Cal? 

Vocea îmi sună tăios, cuvintele îmi ies din gură ca din pușcă. 

— S-a temut că un asemenea războinic de excepţie l-ar face de râs 
dacă îl lăsa liber? 

Farley coboară repede privirea, de parcă i-ar fi ruşine de cele 
întâmplate. 

— Nu, șopteşte ea pe un ton de scuză. 

Deşi nu-mi dau seama pentru ce anume s-ar putea scuza. 

— Nu din cauza asta l-a luat pe prinţ. 

Spaima mă sufocă. 

— Atunci, de ce? Ce-a făcut? 

Nu apucă să-mi răspundă. 

O tăcere ciudată cuprinde infirmeria, infirmierele, inima, vorbele lui 
Farley. Perdeaua de la patul ei mă împiedică să văd ușa de la intrare, 
dar aud tropăitul cadențat de cizme. Nu vorbește nimeni, dar când 
zgomotul se apropie, câţiva soldaţi încearcă să salute așa cum stau 
lungiţi în paturile lor. Văd cizmele alea prin spaţiul dintre perdea și 
podea. Piele neagră, murdară de nisip ud. Se apropie. Până și Farley se 
înfioară la vederea lor și își înfige unghiile în saltea. Kilorn vine lângă 
mine, încercând să mă ascundă cu trupul lui, în timp ce Shade se 
chinuiește să se ridice în capul oaselor. 

Deşi mă aflu într-o sală destinată bolnavilor, plină cu roșii răniți și 
cu pretinși aliați de-ai mei, o mică parte din mine invocă fulgerul. 
Electricitatea îmi încinge sângele. Dacă voi avea nevoie de ea, acum 
ştiu că este la îndemână. 

Colonelul ocolește perdeaua. Ochiul lui însângerat parcă a 
încremenit într-o privire feroce. Spre marea mea uimire, se uită la 
Farley, lăsându-mă în pace pentru moment. Soldaţii care îl însoțesc, 
lacuștri după uniforme, sunt niște variante mai palide și mai ursuze 


ale fratelui meu Bree. Cu mușchi parcă sculptați în piatră, înalți ca 
niște arbori şi supuși. Îl flanchează pe colonel, cu mişcări îndelung 
exersate. Apoi își ocupă poziţiile la picioarele paturilor lui Shade și 
Farley. Colonelul s-a oprit pe intervalul dintre ele, blocându-ne 
drumul mie și lui Kilorn. Demonstrând că el este șeful. 

— Te ascunzi, doamnă căpitan? întreabă el, atingând cu degetele 
perdeaua de la patul lui Farley. 

Ea se enervează vizibil când aude titlul și aluzia aceea perfidă. Ba 
parcă se face mai mică, atunci el țâţâie cu dispreț. 

— Eşti destul de inteligentă ca să știi că niciun public nu te poate 
proteja. 

— Am încercat să fac tot ce mi-ai cerut, indiferent cât de dificil sau 
imposibil mi-a fost, ripostează ea. 

Mâinile îi tremură printre pături, dar de furie, nu de teamă. 

— Mi-ai lăsat o sută de soldaţi cu care să cuceresc Norta, o ţară 
întreagă. La ce te-ai așteptat, domnule colonel? 

Replica lui nu se lasă așteptată: 

— Am crezut că ai să te întorci cu mai mulți, nu doar cu douăzeci și 
şase. M-am așteptat să ai mai multă minte decât un prințișor de 
șaptesprezece ani. M-am așteptat să-ți protejezi soldaţii, nu să-i arunci 
într-un bârlog de lupi argintii. M-am așteptat la mult mai mult de la 
tine, Diana, la mult mai mult decât ai fost în stare să faci. 

Diana. Numele este lovitura lui nimicitoare. Numele ei adevărat. 

Furia se transformă în rușine, prefăcând-o pe Farley într-o epavă. Se 
uită fix la picioarele ei și la podeaua de sub ele. Cunosc bine privirea 
asta de suflet sfărâmat. Dacă vorbeşti, dacă te mişti, te vei dezintegra. 
Deja a început să se facă fărâme, strivită de vorbele colonelului și de 
propriul ei nume. 

— Eu am convins-o, domnule colonel. 

O parte din mine şi-ar dori ca vocea să-mi tremure, ca să-l determin 
pe bărbatul ăsta să creadă că îmi este frică de el. Dar am avut de-a 
face cu unii mult mai înspăimântători decât un soldat cu un ochi 
însângerat şi cu temperament irascibil. Mult, mult mai 
înspăimântători. Îl împing ușor pe Kilorn și pășesc în față. 

— Eu am garantat pentru Maven și planul meu. Soldaţii tăi și-au 
pierdut viața din cauza mea. Eu am mâinile pătate cu sângele lor, nu 
ea. 

Mă mir foarte tare când colonelul se mărginește să chicotească 
înfundat. 

— Nu totul se învârteşte în jurul tău, domnişoară Barrow. Soarele 
nu răsare și nu apune la comanda ta. 

Nu asta am vrut să spun. Dar vorbele astea sună aiurea, chiar și în 
capul meu. 

— Greşelile sunt numai și numai ale ei, continuă el, întorcându-se 


din nou spre Farley. Îţi iau comanda, Diana. Contești această hotărâre 
a mea? 

O clipă aerul mocnește în jur și am sentimentul că Farley i se va 
opune. Dar ea lasă bărbia în piept și ochii în pământ, retrăgându-se în 
sine. 

— Nu, domnule. 

— Cea mai bună alegere a ta din ultima vreme! se răstește el, 
întorcându-se să plece. 

Numai că Farley nu a terminat de vorbit. 

— Cum rămâne cu misiunea mea? întreabă ea, ridicând încet 
privirea. 

— Misiune? Care misiune? 

Colonelul pare mai degrabă nedumerit decât supărat. Ochiul sănătos 
i se agită în orbită. 

— Nu mi s-au adus la cunoștință eventuale noi ordine. 

Farley se uită acum la mine și parcă simt o stranie afinitate între 
noi. Încă mai luptă, chiar dacă este clar că a pierdut. 

— Domnișoara Barrow a avut o propunere interesantă, căreia 
intenționez să-i dau curs. Şi cred că domnul comandant va fi de acord. 

Îmi vine să-i zâmbesc larg lui Farley, încurajată de declaraţia ei 
înaintea unui asemenea adversar. 

— Despre ce fel de propunere este vorba? se îmbăţoșează colonelul. 

Pentru că se află aproape de mine, reușesc să observ cum se mișcă 
încet vârtejul firişoarelor de sânge din ochiul lui, ca niște nori în 
bătaia vântului. 

— Am primit o listă de nume. Nume de roșii, așa cum suntem 
fratele meu și cu mine, născuți cu mutația aceasta care ne dă... 
anumite înzestrări speciale. 

Trebuie să-l conving, trebuie. 

— Avem cum să-i găsim ca să-i protejăm și să-i pregătim. Roşii, la fel 
ca noi, dar cu putere de argintii, capabili să se lupte cu aceștia. Poate 
chiar înzestrați cu destulă putere ca să poată câștiga războiul. 

Vocea îmi sună firavă și răgușită, înfiorată de gândul la Maven. 

— Regele are cunoștință despre listă și cu siguranţă că îi va omori 
pe toți dacă nu îi vom găsi noi înaintea lui. Nu va permite să existe o 
armă atât de puternică împotriva lui. 

Câteva clipe, colonelul nu spune nimic. Strânge din maxilare în timp 
ce se gândește. Ba chiar începe să se joace cu un lănțișor subțire 
ascuns sub guler. Observ zale fine de aur între degetele lui - o 
podoabă delicată, nepotrivită pentru un soldat. Mă întreb de la cine l- 
o fi furat. 

— Cine ţi-a dat numele astea? mă întreabă el în cele din urmă, pe 
un ton uniform, greu de descifrat. 

Chiar dacă nu-i decât o brută, se pricepe de minune să-și ascundă 


gândurile. 

— Julian Jacos. 

Mi se umplu ochii de lacrimi când rostesc acest nume. Dar nu le las 
să cadă. 

— Un argintiu, mormăie batjocoritor colonelul. 

— Un simpatizant al nostru, ripostez eu, enervată de tonul lui. A 
fost arestat pentru că i-a salvat pe doamna căpitan Farley, pe Kilorn 
Warren și pe Ann Walsh. A ajutat Garda Stacojie, a trecut de partea 
noastră. Și probabil că a murit deja din cauza asta. 

Colonelul se încruntă, deși e limpede că l-am luat prin surprindere. 

— O, nu! Julian al tău trăiește. 

— Trăieşte? murmur eu cu răsuflarea tăiată. Dar Maven a spus că o 
să-l omoare... 

— Ciudat, nu? Adică regele Maven ar putea să lase în viață un 
asemenea trădător? 

Savurează din plin reacția mea de surprindere. 

— Uite ce cred eu: Julian ăsta nu a fost niciodată de partea ta. Ţi-a 
dat lista aia ca să ne-o aduci nouă și să trimitem Garda după potcoave 
de cai morți, intrând într-o altă capcană. 

Oricine poate trăda pe oricine. Dar refuz să cred aşa ceva despre 
Julian. Îl cunosc destul de bine ca să știu cui îi este el loial — mie, 
Sarei și oricui s-ar opune reginei care i-a ucis sora. 

— Și chiar dacă, dacă, lista ar fi adevărată, iar numele de pe ea ne- 
ar duce la alte... 

Caută un cuvânt cât mai potrivit, fără să-i pese dacă este sau nu 
jignitor. 

— ... la alte creaturi la fel ca voi... ce-i cu asta? Ar trebui să ne 
ascundem de cei mai buni agenţi ai regatului, de vânători mai buni și 
mai rapizi decât noi, doar ca să-i găsim pe ăia de pe listă? Ar trebui să 
organizăm un exod al acelora pe care putem să-i salvăm? Ar trebui să 
înființăm Școala Barrow pentru Anormali și apoi să pierdem ani buni 
învățându-i cum să lupte? Ar trebui să ignorăm orice altceva, toate 
suferințele, toți copiii luaţi cu arcanul în armată, toate execuțiile, doar 
pentru ei? 

Scutură cu putere din cap, încordându-șşi mușchii groși ai gâtului. 

— Războiul ăsta se va termina și noi vom fi oale și ulcele înainte să 
putem cuceri un singur centimetru de pământ după planul tău. 

Se uită la Farley și-i strigă: 

— Restul dispozițiilor rămân aceleași, Diana. Așa că, dacă nu vrei să 
te faci de râs încă o dată, ţi-aş sugera să nu sufli nicio vorbă despre 
toată povestea asta. 

Fiecare vorbă a lui mi se pare o lovitură de ciocan care mă izbește 
în moalele capului. Are dreptate în anumite privințe. Evident că 
Maven și-ar trimite cei mai buni soldați ca să-i prindă și să-i ucidă pe 


cei de pe listă. Ar încerca să păstreze secretul, ceea ce l-ar încetini 
oarecum, dar nu prea mult. Cu siguranță că ne-ar strica planurile. Dar, 
dacă așa ar exista o șansă pentru un alt soldat ca mine, ca Shade, oare 
nu merita efortul? 

Deschid gura să-i spun toate astea, însă el mă opreşte cu un gest. 

— Am încheiat discuţia, domnișoară Barrow. Și adu-ți aminte de 
legământul făcut înainte de a te apuca să-ți verși sarcasmul pe mine. 
Ai jurat credinţă Gărzii Stacojii, nu intereselor tale egoiste. 

Arată cu mâna spre încăperea plină cu soldați răniți în timp ce mă 
apărau. 

— Şi dacă fețele lor nu te pot ţine în frâu, atunci adu-ți aminte de 
prietenul tău și de situaţia lui. 

Cal. 

— N-ai să cutezi să-i faci vreun rău. 

Ochiul însângerat capătă culoarea purpurie a furiei. 

— Ba i-aș face, dacă așa mi-aş putea apăra oamenii. 

Un zâmbet batjocoritor îi încrețeşte buzele. 

— Exact aşa cum ai făcut și tu. Nu te amăgi singură, domnişoară 
Barrow. Ai făcut mult rău ca să-ţi atingi scopurile. Și pe prinț l-ai rănit 
cel mai tare. 

O clipă am senzaţia că propriii mei ochi înoată în sânge. Văd doar 
roșu înaintea mea. Scântei mi se aprind în vârfurile degetelor, îmi 
dansează pe sub piele. Însă strâng pumnii ca să le rețin. Când mi se 
limpezește privirea, singurul semn al mâniei sunt luminile care îmi 
pâlpâie deasupra capului. Iar colonelul a plecat, lăsându-ne să fierbem 
singuri. 

— Ușurel, fetițo cu fulgerele, murmură Farley pe un ton dulce, pe 
care nu l-am mai auzit niciodată la ea. Nu-i chiar atât de rău. 

— Nu este? mă răstesc eu printre dinții încleștați. 

Îmi vine să răbufnesc, să mă arăt așa cum sunt eu cu adevărat, 
pentru ca oamenii ăștia bicisnici să înţeleagă exact cu cine au de-a 
face. Dar o asemenea reacție m-ar duce într-o celulă, în cel mai bun 
caz. Și, în cel mai rău, m-ar pune în fața unui glonţ. Va trebui să mor 
convinsă de dreptatea colonelului. Deja am făcut mult rău și doar 
oamenilor care îmi sunt dragi. În numele a ceea ce am crezut eu că este 
drept, îmi spun. Pentru o lume mai bună. 

În loc să mă compătimească, Farley își îndreaptă umerii şi se 
mulțumește să mă urmărească cum clocotesc. Sunt surprinsă să văd 
cât de ușor dispare persoana umilită de mai devreme. Altă mască. Își 
duce mâna la gât și trage de un lănţișor de aur identic cu al 
colonelului. N-am vreme să mă gândesc la această coincidenţă, pentru 
că observ un obiect atârnat de el. O cheie din fier ghimpi. Nu este 
nevoie să întreb ce ușă deschide. Cazarma 1. 

O aruncă senină spre mine, iar pe buze îi înflorește un surâs 


indolent. 
— Ai să vezi că mă pricep teribil de bine la dat ordine și că sunt 
îngrozitoare atunci când vine vorba să le respect. 


ȘAPTE 


Pe tot drumul de la infirmerie și până în curtea de beton, Kilorn 
mormăie nemulțumit. Ba chiar merge foarte încet, obligându-mă să-mi 
potrivesc paşii după ai lui. Încerc să nu-l iau în seamă — de dragul lui 
Cal și pentru cauza noastră —, dar nu mai rezist și mă opresc brusc 
atunci când aud pentru a treia oară cuvântul nesăbuită. 

Nu-i atent și se împiedică de mine. 

— Îmi pare rău, zice pe un ton care arată că nu-i pare rău deloc. 

— Ba nu, mie îmi pare rău, mă răstesc eu, întorcându-mă cu faţa la 
el. 

Un strop din furia care a clocotit în mine când l-am înfruntat pe 
colonel dă acum pe-afară și îmi simt obrajii arzând. 

— Îmi pare rău că nu eşti în stare să încetezi a fi idiot măcar două 
minute, ca să înţelegi ce se petrece aici. 

Mă aştept să ţipe și el la mine, să-mi răspundă cu aceeași monedă, 
așa cum îi stă în obicei. Dar nici vorbă de așa ceva. Kilorn inspiră 
adânc și face un pas în spate, încercând din răsputeri să se calmeze. 

— Crezi că-s prost? spune el. Atunci, te rog, Mare, educă-mă tu! 
Luminează-mă! Ce știi tu și mie mi-a scăpat? 

Cuvintele mi se îngrămădesc pe buze. Dar ne aflăm în curte și pe 
aici mișună soldaţii colonelului, membri ai Gărzii și refugiați. Însă nu 
există șoptitori argintii care să-mi citească gândurile și nici camere de 
supraveghere care să-mi spioneze toate mișcările, așa că n-am de gând 
să mă prefac că nu s-a întâmplat nimic. Kilorn îmi urmărește privirea 
şi ajunge să se uite la un grup de oameni care se antrenează la câțiva 
metri de noi. 

— Crezi că n-au altă treabă decât să te pândească pe tine? își bate el 
joc, coborându-și glasul. Haide, Mare. Suntem toţi în aceeași tabără. 

— Oare? îl întreb eu, știind ce efect va avea cuvântul acesta asupra 
lui. Ai auzit cum m-a numit colonelul. O creatură. O anormală. 

Kilorn se îmbujorează. 

— N-a vorbit serios. 

— Nu mai spune! De când îl cunoşti tu atât de bine, ca să știi când e 
serios și când nu? 

Din fericire nu are niciun răspuns. 

— Se uită la mine de parcă eu aș fi dușmanul, de parcă aș fi un fel 
de bombă gata să explodeze. 

— Nu se... 

Kilorn se bâlbâie, nesigur de cuvintele care-i ies din gură. 

— Nu se înșală cu desăvârşire, nu-i așa? 

Mă răsucesc atât de iute, că tocul cizmei lasă dâre negre pe beton. 
Ce bine m-aș simţi dacă i-aș putea lăsa și lui Kilorn un semn identic pe 


mutra aia neroadă și gângavă. 

— Ei, haide! strigă el după mine, ajungându-mă din câțiva pași. 

Dar eu nu mă opresc şi Kilorn vine repede în urma mea. 

— Stai, Mare. N-am vrut să zic... 

— Eşti prost, Kilorn Warren, îl anunț eu peste umăr, cu ochii la 
Cazarma 3, unde voi fi la adăpost. Prost şi orb, şi crud. 

— Ce să-ți povestesc! Află că nici tu nu ești vreo zână! tună el, 
redevenind tembelul supărăcios pe care îl cunosc atât de bine. 

Nu-i răspund și grăbesc pasul. Când aproape ajung la ușa cazărmii, 
mă apucă de braţ şi mă opreşte. Încerc să mă smulg din mâna lui, dar 
Kilorn îmi cunoaște toate trucurile. Mă trage de lângă ușă și mă duce 
pe aleea întunecoasă dintre Cazărmile 3 și 4. 

— Dă-mi drumul! îi ordon eu indignată. 

În tonul meu s-a strecurat un pic din atitudinea rece și princiară a 
Mareenei. 

— Uite-o, mârâie Kilorn, întinzând un deget spre chipul meu. Uite- 
o. 

Îmi adun toate puterile și-l îmbrâncesc, reușind astfel să mă eliberez 
din strânsoare. 

Oftează exasperat şi îşi trece o mână prin părul roșcat, zbârlindu-l. 

— Știu că ai pătimit multe. Toţi ştim asta. Ai fost nevoită să faci o 
mulțime de lucruri ca să rămâi în viață atunci când erai la ei și ne-ai 
ajutat în tot timpul ăla, și tot atunci ai aflat ce te face să fii altfel decât 
noi. Nu-mi pot imagina cum a fost să treci prin toate. Dar experiența 
asta te-a schimbat. 

Ai un simţ de observaţie extrem de dezvoltat, Kilorn. 

— Doar pentru că Maven te-a trădat nu înseamnă că trebuie să-ți 
pierzi cu desăvârșire încrederea în oameni. 

Îşi lasă ochii în jos și începe să-şi frământe mâinile. 

— Mai ales în mine. Nu sunt doar un paravan în spatele căruia să te 
ascunzi, sunt prietenul tău și am să te ajut cu orice vrei și cum voi 
putea. Așa că, te rog, ai încredere în mine. 

Ce mult mi-aș dori să pot. 

Dar, în loc de asta, spun: 

— Maturizează-te odată, Kilorn! 

Tresare la auzul tonului meu usturător. 

— Ar fi trebuit să-mi spui ce intenții aveau. Dar nu, tu te-ai gândit 
să mă faci complice, să mă pui să mă uit când l-au mânat ca pe-o vită, 
amenințându-l cu armele. Și-acum ai tupeul să-mi ceri să am încredere 
în tine? Cum aș putea, când ești de partea oamenilor care de-abia 
așteaptă să găsească un pretext ca să mă întemniţeze și pe mine? Cât 
de proastă mă crezi? 

I se aprinde o lumină stranie în ochi, semnul vulnerabilității pe care 
încearcă din răsputeri să o ascundă sub aparența aceasta calmă. El 


este băiatul care a plâns sub casa mea. Băiatul care nu voia să plece în 
armată şi să moară. Am încercat atunci să-l salvez de la serviciul 
militar, dar l-am pus într-un pericol și mai mare când l-am adus în 
Garda Stacojie și i-am cerut să ne împărtășească soarta. 

— Înţeleg, spune el în cele din urmă. 

Se îndepărtează repede de mine. Acum aleea întunecată se cască 
între noi. 

— E logic, adaugă el, ridicând din umeri. De ce-ai avea încredere în 
mine? Nu sunt decât un amărât de ucenic de pescar. Nici nu pot 
îndrăzni să mă compar cu tine, corect? Sau cu Shade. Sau cu el... 

— Kilorn Warren! 

Folosesc tonul cu care aș certa un copil, tonul pe care îl folosea 
mama lui înainte de a-l abandona. Femeia aia obișnuia să zbiere la el 
ori de câte ori își zgâria genunchii ori vorbea neîntrebat. Nu-mi 
amintesc prea multe despre ea, dar n-o să-i uit vocea și privirile 
supărate, dezamăgite, nimicitoare pe care le păstra anume pentru fiul 
ei. 

— Ştii bine că nu e adevărat. 

Kilorn își îndreaptă spatele și strânge pumnii. Mai mult mârâie 
cuvintele: 

— Dovedeşte-mi! 

Nu știu ce să-i răspund. Habar n-am ce vrea de la mine. 

— lartă-mă, spun eu înăbușit. 

Şi de data asta sunt sinceră. 

— Îmi pare rău pentru că am fost... 

— Mare! 

O mână caldă mă atinge pe braț și îmi oprește bâlbâielile. A venit 
lângă mine, e atât de aproape că îi pot simți mirosul. Bine că a 
dispărut duhoarea de sânge. Acum miroase a sare. A înotat în ocean. 

— Nu trebuie să îţi ceri iertare pentru ce ţi-au făcut ei, murmură el. 
Niciodată să nu-ți ceri iertare pentru asta. 

— N-nu c-cred că eşti prost. 

— Cred că ăsta-i cel mai drăguţ lucru pe care mi l-ai spus vreodată. 

Tace câteva clipe și apoi schițează un zâmbet forțat. 

— Să înțeleg deci că ai un plan. 

— Am. Vrei să mă ajuţi? 

Ridică din umeri și întinde braţele spre restul bazei. 

— Nu prea e mare lucru de făcut aici pentru băiatul pescar. 

ÎI îmbrâncesc iarăși și îmi răspunde cu un surâs sincer. Care însă nu 
durează. 

Când mi-a dat cheia, Farley mi-a explicat în amănunt cum se ajunge 
la Cazarma 1. Ca pe continent, Garda Stacojie rămâne și aici adepta 
tunelurilor. Prin urmare, închisoarea unde este ținut Cal se află sub 


pământ. 

Mai exact, sub apă. Temniţa perfectă pentru un piroman precum Cal. 
Construită sub docuri, ascunsă în apele oceanului, păzită de valurile 
albastre și de uniformele albastre din subordinea colonelului, Cazarma 
1 nu este doar o simplă închisoare, ci cuprinde și depozitul de 
armament, dormitoarele  lacuștrilor, biroul și apartamentul 
colonelului. Se poate ajunge acolo printr-un tunel săpat din depozitul 
de pe plajă. Însă Farley m-a asigurat că mai există și un alt drum. S-ar 
putea să te uzi, m-a avertizat ea cu un zâmbet strâmb. 

Mă neliniștește ideea de a mă scufunda în ocean, fie și în apropierea 
plajei. Calmul lui Kilorn mă scoate din sărite. De fapt, probabil că-i 
entuziasmat, fericit că își poate folosi experiența dobândită în apele 
râului. 

Vigilența străjilor s-a diminuat de când am ajuns pe insulă, chiar și 
lacușştrii s-au mai domolit. Soldaţii se ocupă mai mult de mărfuri și de 
depozitarea lor decât de patrulare. Doar câțiva au rămas la posturi și 
se plimbă agale prin curte cu armele pe umeri, oprindu-se adesea să 
mai schimbe o vorbă. 

Îi urmăresc mult timp, prefăcându-mă că ascult flecăreala mamei 
sau a Gisei. Amândouă sortează pături și haine - alături de alți 
refugiaţi, le scot din lăzile anonime și le aşază în mormane separate. 
Ar trebui să pun și eu mâna să le ajut, dar sunt atentă la cu totul 
altceva. Bree şi Tramy s-au dus la Shade, la infirmerie, iar tata stă și 
cască gura la noi. Nu poate să facă muncă fizică, însă asta nu-l 
împiedică să dea ordine. În viața lui nu a împăturit vreo haină. 

O dată sau de două ori se uită la mine și îmi surprinde mișcările 
nervoase ale degetelor și privirile agitate. Întotdeauna a părut că ştie 
ce am de gând să fac și nici acum nu s-a schimbat nimic în privința 
asta. Își dă puţin înapoi scaunul cu rotile ca să-mi permită să văd mai 
bine întreaga curte. Îi fac un semn din cap, mulțumindu-i fără cuvinte. 

Străjile îmi amintesc de felul în care se purtau argintiii în Pilonii, 
înainte de intrarea în vigoare a Măsurilor, înainte de Turneul 
Reginelor. Trândăveau cea mai mare parte a timpului, mulțumiți că au 
ajuns în cătunul acela pașnic, unde răzmeriţele erau extrem de rare. 
Cât de mult se înșelau. Toţi acei bărbaţi și toate acele femei nu-mi 
vedeau furtișagurile, nu vedeau piaţa neagră, nu-l vedeau pe Will 
Whistle și nici activităţile clandestine ale Gărzii Stacojii. Acum și 
străjile de-aici sunt oarbe la acțiunile mele, iar asta este în avantajul 
meu. 

Nu mă văd că stau la pândă, nu-l văd nici pe Kilorn când vine cu o 
tavă plină cu tocană de pește. Familia mea mănâncă recunoscătoare. 
Gisa îi mulţumeşte mai mult decât toți. Când Kilorn nu-i atent la ea, 
își răsuceşte părul între degete ca să-l facă să-i cadă pe umăr într-o 
cascadă de bucle rubinii. 


— Acum i-ai prins? îl întreabă ea, arătând spre peștii din tocană. 

Kilorn strâmbă din nas și face o grimasă de dezgust în faţa fierturii 
cenușii. 

— N-ai să vezi, Gi. Bătrânul Cully n-ar da nimănui să mănânce aşa 
ceva. Poate doar șobolanilor. 

Izbucnim toți în râs. Eu râd mai mult din obișnuință. De data asta, 
Gisa nu mai încearcă să se poarte ca o mare doamnă și se hlizește 
plină de veselie. Pe vremuri îi invidiam bunele maniere, deprinse în 
urma unor lungi exerciții. Acum îmi doresc să nu mă fi transformat 
Bess Blonos într-o doamnă și să pot renunţa la atitudinea asta 
artificială la fel de uşor cum o face sora mea. 

În timp ce noi ne silim să înghiţim mâncarea, tata își varsă pe jos 
conținutul străchinii atunci când crede că eu nu-l văd. Păi cum să nu 
slăbească? Înainte să apuc să-l cert — ori, mai rău, să-l certe mama -—, 
el începe să pipăie una dintre pături. 

— Sunt făcute în Piedmont. Din bumbac curat. Sunt scumpe, 
murmură atunci când își dă seama că am venit lângă el. 

Chiar și la curtea regală a argintiilor, bumbacul de Piedmont era 
considerat extrem de fin, putând înlocui cu ușurință mătasea, din el se 
confecționau uniformele militare, ale agenţilor de securitate și ale 
santinelelor cu grade superioare. Îmi amintesc că Lucas avea o 
uniformă din asta, pe care a purtat-o până în clipa morții. Acum îmi 
dau seama că nu l-am văzut niciodată îmbrăcat cu altceva. Dar nu mai 
ştiu cum arăta. Și chipul lui a început să-mi dispară din amintire. 
Peste câteva zile îl voi uita complet pe omul acesta pe care eu l-am 
trimis la moarte. 

— O fi furate? mă întreb cu glas tare, pipăind și eu pătura. 

Tata își continuă cercetările și îşi vâră mâna în ladă. E făcută din 
scânduri groase, vopsite în alb, de curând. Singurul semn distinctiv 
este un triunghi verde-închis, mai mic decât mâna mea, ștanţat în colț. 
Nu știu însă ce semnificaţie are. 

— Sau date, zice tata. 

Nu e nevoie să spună mai multe ca să înțeleg că ne gândim la 
același lucru. Dacă lacuștrii sunt cu noi aici, pe insula noastră, atunci 
înseamnă că Garda Stacojie mai are și alți prieteni în alte părți, în alte 
țări sau regate. Le lăsăm impresia că suntem slabi pentru că așa vrem. 

Cu o mișcare rapidă, conspirativă, de care nu-l credeam în stare, 
tata mă apucă de mână. 

— Să fii prudentă, fetița mea. 

Lui îi este teamă, dar eu sunt plină de speranță. Garda Stacojie are 
rădăcini mai adânci decât știam până acum, mai adânci și mai întinse 
decât și-au imaginat argintiii. Iar colonelul este doar unul dintre cei o 
sută sau mai mulți de comandanți. La fel și Farley. Categoric că este 
un obstacol, dar unul pe care îl pot depăși. Că doar nu-i un rege. Am 


avut de-a face cu atâția regi, că m-am săturat de ei până peste cap. 

ÎI imit pe tata și îmi deșert strachina într-o crăpătură din beton. 

— Am terminat, spun eu. 

Kilorn sare în picioare. Cunoaște semnalul. 

Urmează să-i facem o vizită lui Shade. Cel puţin asta îi lăsăm să 
creadă pe cei din jur. Familia mea știe că nu-i adevărat, chiar și mama 
s-a prins. Din vârful degetelor, mama îmi trimite un sărut pe care îl 
păstrez în inimă. 

Îmi ridic gulerul, devenind şi eu o refugiată oarecare. Soldaţii nici 
nu ne bagă în seamă. Străbatem fără probleme toată curtea, mergând 
pe linia albă din mijloc, îndepărtându-ne de docuri și de țărm. 

De-abia acum, la lumina zilei, văd că betonul se întinde până la 
niște coline domoale și seamănă foarte bine cu un drum larg, care nu 
duce nicăieri. Dunga de vopsea se prelungește, dar la un moment dat 
se ramifică în unghi drept și din ea pornește o alta, mai subțire și mai 
tocită. Aceasta leagă linia centrală de o construcţie situată la capătul 
cazărmilor. O clădire mai înaltă decât toate celelalte de pe insulă. Pare 
o variantă mai mare a depozitului de pe țărm, înalt și suficient de 
spaţios ca să încapă în el șase mijloace de transport așezate unul peste 
celălalt. Știu foarte bine că și Garda se dedă la furtișaguri și mă întreb 
ce o fi înăuntru. Însă uşile sunt închise și câțiva lacuștri îşi pierd 
vremea la umbra clădirii. Stau la palavre, cu armele la îndemână. Se 
vede treaba că va trebui să mai aștept până voi afla răspunsul. Poate 
nu-l voi afla niciodată. 

Eu și Kilorn cotim la dreapta, spre aleea dintre Cazărmile 8 și 9. 
Geamurile lor înalte sunt întunecate, au un aer părăsit — clădirile sunt 
goale. Așteaptă să vină și alți soldați, alți refugiaţi sau — mai rău -— alți 
orfani. Mă înfior când trecem prin umbra lor. 

Nu-i prea greu să ajungem pe plajă. În fond, ne aflăm pe o insulă. 
Şi, cu toate că baza militară este bine dotată, restul insulei Tuck este 
pustiu, acoperit doar de dune, dealuri îmbrăcate în ierburi înalte și 
câteva crânguri cu arbori bătrâni. Nu există nici măcar poteci prin 
iarbă, ceea ce înseamnă că aici nu trăiesc animale mari care să umble 
pe-acolo. Ne pierdem frumușel urma printre plantele care se leagănă 
în briza oceanului și ajungem repede pe țărm. De-aici, lacuștrii care 
patrulează se văd ca nişte pete albastre fâțâindu-se încolo și-ncoace. 
Majoritatea se uită la cargobotul care se apropie din cealaltă parte a 
docului. Rămân cu gura căscată la vederea unei nave atât de mari, 
evident condusă de roşii. Kilorn este mai concentrat la ce avem de 
făcut. 

— E adăpostul perfect, zice el și începe să se descalțe. 

Îi urmez exemplul şi îmi arunc din picioare ghetele fără şireturi și 
şosetele murdare. Dar mă opresc atunci când îl văd că-și scoate 
cămașa,  dezvelindu-și mușchii netezi, dezvoltați de la trasul 


năvoadelor, mușchi pe care i-am văzut de atâtea ori în trecut. Nu-mi 
surâde ideea de a alerga în pielea goală printr-un buncăr. 

Îşi împăturește frumos cămașa și o aşază peste ghete. 

— Înţeleg că nu-i vorba despre o misiune de salvare. 

Cum să fie? N-avem unde să fugim de-aici. 

— Trebuie să-l văd. Să-i povestesc despre Julian. Să-i spun ce se 
petrece. 

Kilorn tresare, dar dă din cap că-i de acord cu mine. 

— Intrăm şi ieşim. N-ar trebui să fie prea complicat, mai ales că nu 
se aşteaptă să se întâmple ceva în zona oceanului. 

Se întinde bine, își scutură picioarele și își trosnește degetele, 
pregătindu-se pentru înot. În tot acest timp, recapitulează 
instrucțiunile lui Farley. La fundul buncărului există o trapă de acces 
care dă într-un laborator de cercetare. Pe vremuri acolo se studia viața 
organismelor marine, dar acum este locuința colonelului, deși acesta 
nu intră niciodată în apartamentul lui pe timpul zilei. Încăperea este 
închisă pe dinăuntru, dar va fi uşor de deschis, iar drumul pe 
coridoare nu este complicat. La ora aceasta cabinele sunt goale, 
pasajul spre doc este sigilat, iar cei lăsaţi de pază sunt foarte puțini. 
Copii fiind, Kilorn și cu mine ne-am confruntat cu probleme mult mai 
grave atunci când am furat pentru tata o cutie cu baterii de la un 
avanpost al securității. 

— Încearcă să nu faci zgomot în apă, adaugă Kilorn, înainte de a 
intra în valuri. 

Văd cum pielea i se face de găină la contactul cu temperatura de 
toamnă târzie a oceanului, dar el pare să nici nu simtă. Nu același 
lucru îl pot spune despre mine, iar dinţii încep să-mi clănțăne încă 
dinainte ca apa să-mi ajungă până la talie. Arunc o ultimă privire spre 
docuri și mă scufund sub un val, lăsându-l să mă îngheţe până în 
măduva oaselor. 

Kilorn taie fără efort valurile, înoată ca o broască, fără pic de 
zgomot. Încerc și eu să-i imit mişcările și îl urmez la mică distanță. Ne 
îndepărtăm de țărm. Apa asta are ceva ce îmi ascute simțul electric, 
ajutându-mă să intuiesc cablul care porneşte de la țărm. Dacă aş vrea, 
aş putea să-i urmăresc traseul cu mâna, luându-mă după parcursul 
curentului electric de la docuri, prin apă, până la Cazarma 1. La un 
moment dat, Kilorn se întoarce spre ea, ajungând în diagonală față de 
țărm, apoi paralel cu el. Înaintează cu măiestrie, ascunzându-se în 
spatele ambarcațiunilor ancorate. O dată sau de două ori îmi atinge 
brațul prin apă și îmi comunică indicaţiile prin apăsări ușoare. 
Opreşte, du-te, încet, repede. În tot acest timp, stă cu ochii ațintiți 
asupra docului. Norocul nostru e că nava descarcă mărfurile, atrăgând 
atenția oricărui soldat care altminteri ne-ar putea observa capetele 
ițindu-se din apă. Alte lăzi, tot albe și tot cu triunghiul verde ștanțat 


pe ele. Alte haine? 

Ba nu, înțeleg eu atunci când una dintre lăzi se răstoarnă și se 
deschide. Pe doc se împrăștie o mulțime de arme. Puști, pistoale, 
muniție, probabil câte douăsprezece în fiecare ladă. Sunt noi și lucesc 
în razele soarelui. Alt cadou pentru Garda Stacojie, alt semn de la 
relațiile acelea extinse despre existența cărora nici nu aveam habar. 

Gândul ăsta mă determină să înot mai repede și, chiar dacă mă dor 
toți mușchii, reușesc să-l întrec pe Kilorn. Mă scufund sub doc, la 
adăpost de privirile celor de sus, iar el mă urmează imediat. 

— Este chiar sub noi. 

Şoaptele lui răsună straniu în mediul acesta format din apă și docul 
din metal de deasupra capetelor noastre. 

— Îl simt cu degetele de la picioare. 

Îmi vine să râd când îl văd cum se încruntă concentrat și se întinde 
să atingă cu piciorul buncărul ascuns unde se află Cazarma 1. 

— Ti se pare nostim? mârâie el. 

— Eşti extrem de util, răspund eu cu un zâmbet răutăcios. 

Ce bine e să avem din nou un scop secret ca pe vremuri. Deși de 
data asta ne pregătim să pătrundem într-un buncăr militar, nu în casa 
neîncuiată a unui oarecare sătean. 

— Aici, zice el și capul îi dispare sub apă. 

Reapare imediat la suprafață, dând din mâini ca să plutească. 

— Marginea. 

Acum de-abia vine greul. Scufundarea în bezna aia care te sufocă. 

Kilorn îmi citeşte cu ușurință teama din ochi. 

— Nu trebuie să faci nimic altceva decât să te ţii bine de piciorul 
meu. 

Cu mare greutate reușesc să dau din cap. 

— Bine. 

Trapa de acces se află pe fundul buncărului, la mai puţin de opt metri 
adâncime. 

„O nimica toată”, spusese Farley. 

Mie nu mi se pare, o contrazic eu în gând, uitându-mă la apa de sub 
mine. 

— Auzi, Kilorn, Maven o să fie teribil de dezamăgit dacă mă ucide 
oceanul înaintea lui. 

Oricui altcuiva i s-ar fi părut o glumă proastă. Dar Kilorn chicoteşte 
înfundat, luminând apa cu zâmbetul lui. 

— Oricât de mult mi-aş dori să-l scot din sărite pe Maiestatea Sa, 
oftează el, haide să vedem cum procedăm ca să nu ne înecăm, vrei? 

Îmi face cu ochiul și se scufundă, iar eu mă prind bine de piciorul 
lui. 

Mă ustură ochii de la apa sărată, însă nu mi se pare chiar atât de 
întuneric cum îmi închipuiam că va fi. Razele soarelui pică oblic în 


apă, risipind umbra aruncată a docului. Și Kilorn se mișcă repede, mă 
trage după el de-a lungul cazărmii scufundate. Dâre de lumină se 
ondulează pe spatele lui gol, iar prietenul meu seamănă acum cu o 
creatură a adâncurilor. Mă concentrez asupra mișcărilor din picioare și 
încerc să nu mă încurc în nimic. Aștia nu-s doar opt metri, mormăie 
supărată mintea mea atunci când simte lipsa de oxigen. 

Expir încet, iar bulele de aer se ridică, pe lângă obrajii mei, până la 
suprafața apei. Pe alături curg şi bășicile de aer din respiraţia lui 
Kilorn, unică mărturie a eforturilor sale. Simt cum i se încordează 
mușchii atunci când găsește fundul buncărului și dă mai puternic din 
picioare ca să ne ducă pe amândoi până sub el. Ca prin vis mă întreb 
dacă trapa nu cumva este încuiată. Ce farsă a destinului ar mai fi și 
asta! 

Înainte să mă dezmeticesc, Kilorn ţâșnește în sus, prin ceva, 
trăgându-mă după el. Un val de aer stătut mă lovește în față și îl 
inhalez lacomă, îl înghit fericită. 

Kilorn stă pe marginea trapei, cu picioarele atârnându-i în apă. Îmi 
zâmbește. 

— Nici măcar o dimineață n-ai rezista la descâlcit de năvoade, îmi 
spune el, clătinând dezamăgit din cap. În comparaţie cu ce mă punea 
bătrânul Cully să fac, asta n-a fost decât o băiță. 

— Te pricepi de minune să mă lovești acolo unde mă doare mai 
tare, îi răspund eu sec, săltându-mă lângă el. 

Intrăm în compartimentul colonelului. Este extrem de răcoros, 
foarte puţin luminat, dar enervant de bine organizat. Echipamentele 
vechi stau aliniate lângă peretele din dreapta, acoperite de praf. Lângă 
peretele din stânga se află un birou mare, pe care sunt înșirate 
teancuri ordonate de dosare și hârtii. La început nici măcar nu observ 
patul, dar este aici un pat îngust de campanie care iese de sub birou. 
Este clar că domnul colonel nu petrece prea mult timp dormind. 

Întotdeauna Kilorn a fost de o curiozitate exagerată și nici acum nu 
se poate abţine. Se îndreaptă spre birou, lăsând o dâră de apă pe jos. 

— Să nu pui mâna pe nimic! îi șuier eu, în timp ce îmi store 
mânecile și crăcii pantalonilor. O să-și dea seama că a fost cineva aici 
dacă o să vadă vreo picătură de apă pe hârtiile alea. 

Kilorn dă din cap și își trage mâna înapoi. Dar îmi spune pe un ton 
tăios: 

— Trebuie să vezi chestia asta. 

Într-o clipită ajung lângă el. Mă tem de ce e mai rău. 

— Care chestie? 

Cu mare grijă, întinde degetul spre singurul obiect care decorează 
pereţii cabinei. O fotografie, deformată de ani și de umezeală. Însă 
chipurile din ea încă se pot desluși destul de bine. Patru persoane, 
toate blonde, pozând încruntate în fața aparatului de fotografiat. Cu 


greu reușesc să-l recunosc pe colonel fără ochiul însângerat. Are un 
braţ petrecut pe după umerii unei femei înalte, cu trăsături delicate. 
Cealaltă mână și-o sprijină pe umărul unei fetițe. Hainele femeii și ale 
fetiţei sunt murdare de țărână, așa cum sunt în general hainele 
țăranilor care își lucrează singuri pământul. Dar lanțurile de aur pe 
care le poartă la gât contrazic această primă impresie. Fără zgomot, 
îmi scot lanţul din buzunar, ca să îl compar cu cele din fotografie. Cu 
excepția cheii care atârnă de al meu, lanţurile sunt identice. Kilorn îmi 
ia ușor cheia din mână, nedumerit de toată povestea asta. 

A patra persoană din fotografie explică totul. O adolescentă cu părul 
auriu, împletit într-o cosiță lungă, stă alături de colonel și are 
întipărită pe chip o expresie de superioritate satisfăcută. Atât de 
tânără îmi pare, atât de schimbată fără părul scurt și fără cicatricele 
de acum. Farley. 

— E fiică-sa, spune Kilorn tare, prea șocat ca să mai adauge ceva. 

Reușesc să-mi stăpânesc impulsul de a atinge fotografia, de a mă 
convinge că-i reală. Nu are cum să fie, dacă mă gândesc la felul în 
care s-a purtat cu ea la infirmerie. Dar i-a spus „Diana”. Îi cunoștea 
numele adevărat. Plus că aveau și lănţișoarele la gât, unul de la soră, 
celălalt de la soție. 

— Haide, murmur eu, trăgându-l pe Kilorn din fața fotografiei. Nu-ţi 
mai bate capul. 

— Dar de ce n-a zis nimic? 

Din vocea lui îmi dau seama că se simte trădat, așa cum mă simt și 
eu de câteva zile. 

— Nu știu. 

Îl trag spre ușa cabinei. La stânga pe scări, la dreapta pe palier, apoi la 
stânga din nou. 

Ușa se deschide lin în balamalele unse, dând la iveală un culoar 
pustiu, foarte asemănător cu cele de pe mersiv. Îngust și curat, cu 
pereți din metal și ţevi de-a lungul tavanului. Curentul electric curge 
pe deasupra capetelor noastre, pompând printr-o reţea de cabluri ca 
niște vene. Vine dinspre țărm ca să alimenteze becurile și celelalte 
aparate. 

Exact cum a spus Farley, nu-i nici țipenie aici. Nimeni care să ne 
oprească. Probabil că știa asta direct de la sursă, doar este fata 
colonelului. Îi urmăm instrucţiunile, mișcându-ne ca niște pisici, fără 
zgomot, atenţi la fiecare pas. Îmi aduc aminte de celulele de sub 
Reşedinţa Soarelui, unde Julian și cu mine am scos din luptă un 
detașament de santinele cu cagule negre și i-am eliberat pe Kilorn, pe 
Farley şi pe sărmana Walsh. Toate astea îmi par foarte îndepărtate, 
deși s-au întâmplat doar acum câteva zile. O săptămână a trecut de- 
atunci. Doar o săptămână. 

Mă îngrozesc când mă gândesc unde voi fi peste alte șapte zile. 


Până la urmă ajungem la un coridor mai scurt, care nu duce 
nicăieri. Pe stânga sunt trei uși și alte trei pe latura dreaptă, iar între 
ele se află tot atâtea ferestre de observaţie. Toate sunt întunecate, mai 
puţin cea din capăt. Geamul acesteia pâlpâie ușor, cu o lumină albă și 
stridentă. Un pumn se izbeşte de sticlă şi eu tresar puternic, 
aşteptându-mă ca fereastra să se crape sub mâna lui Cal. Dar rezistă, 
răsunând înfundat la fiecare bubuit al pumnilor lui. Se acoperă cu pete 
de sânge argintiu. 

Fără îndoială că m-a auzit și își închipuie că sunt una dintre ei. 

Când pășesc în faţa ferestrei, pumnul însângerat îi încremenește în 
aer. Brăţara care produce flăcări îi alunecă pe încheietura mâinii. Mă 
liniştesc când o văd. Nu i-a dus capul să-l lase fără cea mai puternică 
armă pe care o are. Atunci, de ce încă mai este închis în celulă? Nu 
putea să topească geamul ăsta și să scape de-aici? 

Ochii ni se întâlnesc prin fereastră preț de o clipă fierbinte și am 
sentimentul că privirile noastre ar putea sparge sticla. Din mână îi 
curg stropi de sânge gros, argintiu. S-a rănit încercând să spargă 
geamul ca să evadeze sau ca să-și ostoiască un pic furia. 

— E încuiat. 

Vocea îi sună înăbușit din spatele ferestrei. 

— N-aș fi zis, răspund eu în glumă. 

Kilorn e lângă mine și îi arată cheia. 

Cal tresare, de parcă de-abia acum l-a văzut. Îi surâde cu 
recunoștință, însă Kilorn nu-i răspunde în același fel. Nici măcar nu 
vrea să-l privească în ochi. 

De pe coridor se aud strigăte. Pași. Răsună ciudat în buncărul 
acesta, dar este clar că se apropie. Vin după noi. 

— Au aflat că suntem aici, șuieră Kilorn, uitându-se în spate. 

Bagă repede cheia în broască și o răsucește. Ușa nu se clintește. Mă 
apuc să lovesc cu umărul în metalul ei rece, neîndurător. 

Kilorn forțează din nou broasca. De data aceasta reușesc să aud 
pocnetul sec al mecanismului. Ușa se deschide în momentul în care 
primul soldat apare de după colț. Dar gândurile mele se îndreaptă 
numai și numai la Cal. 

Se pare că prinții au darul de a mă face oarbă la tot ce se petrece în 
jur. Perdeaua invizibilă cade chiar când Kilorn mă îmbrâncește în 
celulă. Senzaţia îmi este cunoscută, însă nu-mi dau seama de unde. M- 
am mai simțit așa, știu că m-am mai simţit așa, dar unde? N-am vreme 
de asemenea întrebări. Cal se repede pe lângă mine. De pe buze îi 
scapă un urlet sugrumat. Întinde braţele. Nu către mine sau către 
fereastră. Ci spre ușa care se trântește. 

Pocnetul încuietorii îmi răsună în creier, iar și iar și iar. 

— Ce s-a întâmplat? întreb eu aerul închis și greu. 

Însă singurul răspuns care mă lămurește este chipul lui Kilorn. Se 


holbează la mine din partea cealaltă a geamului. Cheia îi atârnă din 
pumnul strâns și expresia de pe chipul lui este o combinaţie de 
supărare şi tristeţe. 

Îşi mișcă buzele, formând cuvintele îmi pare rău şi imediat apare 
lângă el primul soldat lacustru. Îl urmează și alţii, flancându-l pe 
colonel. Rânjetul lui satisfăcut seamănă cu cel de pe buzele fiicei sale 
din fotografie. Încep să înţeleg ce s-a petrecut aici. Iar colonelul are 
chiar impertinenţa de a izbucni în râs. 

Zadarnic se izbește Cal de ușă, lovindu-și umărul de metalul 
rezistent. Înjură de durere, îl înjură pe Kilorn, pe mine, locul ăsta, se 
înjură pe sine însuși. Dar eu îl aud foarte slab, pentru că vocea lui 
Julian îmi umple capul. 

Oricine poate trăda pe oricine. 

Fără să mă gândesc, apelez la fulgere. Scânteile mele mă vor elibera 
şi vor preface în urlete de durere hohotele de râs ale colonelului. 

Dar fulgerele nu-mi răspund. Nu se întâmplă nimic. Absolut nimic. 

Așa cum nimic nu s-a întâmplat nici în celule, nici în arenă. 

— Piatră Tăcută, spune Cal, sprijinindu-se istovit de ușă. 

Cu pumnul plin de sânge îmi arată colțurile pardoselii și tavanul. 

— Au făcut rost de Piatră Tăcută. 

Ca să-ţi slăbească puterile. Ca să te facă aidoma lor. 

Acum este rândul meu să bat cu pumnii în fereastră, spre capul lui 
Kilorn. Dar sticlă lovesc eu, nu carnea lui, iar pocnetul pe care îl aud 
este al degetelor mele, nu sunetul de spart al tigvei lui tâmpite. Chiar 
dacă este un perete între noi, Kilorn tot încearcă să se ferească. 

Nici nu se poate uita la mine. Și se cutremură atunci când colonelul 
pune mâna pe umărul lui și îi șoptește ceva la ureche. Se uită la mine 
cum urlu de frustrare. Iar sângele meu se contopește cu al lui Cal deja 
întins pe geam. 

Roșu cu argintiu, transformându-se în ceva mai întunecat. 


OPT 


Picioarele scaunului din metal zgârie podeaua, unicul zgomot din 
celula pătrată. Las scaunul celălalt acolo unde l-am găsit. Cu fundul în 
sus și pe jumătate sfărâmat. Înainte de sosirea mea, Cal a lovit în 
pereți cu ambele scaune și cu masa, ciobită acum. Dar în pereți nu se 
vede decât o singură crăpătură, chiar sub fereastră, în locul unde 
colțul mesei și-a făcut treaba. Spre deosebire de el, pe mine nu m-ar 
ajuta să arunc cu mobila. Prefer să-mi conserv energia, nu s-o risipesc 
aiurea, aşa că mă aşez în centrul încăperii. Cal se plimbă încolo și- 
ncoace prin fața geamului, mai degrabă ca un animal în cușcă, nu ca 
un om. Fiecare milimetru din corpul lui tânjește după foc. 

Kilorn a plecat de multă vreme, împreună cu noul său prieten — 
colonelul. 

Iar eu mi-am dezvăluit adevărata fire — de peşte al naibii de prost, 
care trece dintr-un cârlig în altul, fără să se înveţe minte niciodată. 
Totuși, pe lângă ce am pătimit în Reşedinţa Soarelui, în Archeon și în 
Circul Oaselor, ce mi se întâmplă acum ar putea fi o vacanță. Ca să nu 
mai spun că nici colonelul nu-i mare lucru în comparaţie cu regina sau 
cu plutonul de execuţie. 

— Ar trebui să stai și tu jos, îi spun eu lui Cal, sătulă de agitația lui. 
Dacă nu cumva ai de gând să faci şanţ în podea. 

Se strâmbă iritat, dar se opreşte. Nu se așază pe scaun, ci se sprijină 
de perete, ca un copil bosumflat. 

— Încep să cred că îţi plac închisorile, îmi spune el, lovind alene cu 
pumnii în perete. Şi că ai gusturi foarte proaste la bărbaţi. 

Observaţia asta ustură al naibii de tare. Da, am ţinut la Maven, am 
ţinut la el mult mai mult decât aș dori eu să recunosc. Iar Kilorn este 
prietenul meu cel mai bun. Și amândoi sunt niște trădători. 

— Nici tu nu știi să-ţi alegi prietenii, ripostez eu, dar vorbele mele 
nu-l ating. Și, da (aici cuvintele îmi ies de-a valma, artificiale și 
nesincere), nu mă pricep deloc la bărbaţi. Dar asta n-are nicio legătură 
cu ce s-a întâmplat. 

— Nicio legătură, chicotește Cal, aproape amuzat. Cine sunt cei doi 
care ne-au încuiat în celula asta? 

Pentru că mă apucă ruşinea și nu-i răspund, el insistă: 

— Haide, recunoaște, ţi-e tare greu să-ţi ţii la distanță inima de cap. 

Atât de repede mă ridic în picioare, că scaunul se răstoarnă cu 
zgomot metalic. 

— Nu te purta acum de parcă tu nu l-ai iubit pe Maven. De parcă tu 
nu ai luat decizii cu inima în privinţa lui. 

— E fratele meu! Normal că am fost orb! Normal că nu m-am gândit 
că ar fi capabil să-l omoare pe... pe tatăl nostru. 


Amintirea tragediei îi frânge vocea, iar eu zăresc copilul acela 
neglijat şi distrus, ascuns sub chipul de războinic neînfricat. 

— Din cauza lui am făcut multe greșeli. 

Şi se grăbeşte să adauge: 

— Am făcut greșeli și din cauza ta. 

Și eu am făcut. Cea mai gravă greşeală a fost atunci când l-am lăsat 
să mă ia de mână și să mă scoată din camera mea ca să mă înveţe să 
dansez. De dragul lui am permis Gărzii să ucidă nevinovaţi, doar ca 
să-l împiedic să plece la război. Ca să-l ţin aproape de mine. 

Iar egoismul acesta al meu a avut un preț îngrozitor. 

— Nu trebuie să mai continuăm așa. Niciunul dintre noi nu trebuie 
să mai facă greşeli din cauza celuilalt, şoptesc eu, ocolind adevărul de 
care încerc să mă conving de câteva zile. 

Cal nu este destinul pe care l-am ales sau pe care mi l-am dorit. Cal 
nu este decât o unealtă, ceva de care mă pot folosi sau de care se pot 
folosi alții împotriva mea. Și trebuie să mă pregătesc pentru ambele 
variante. 

După o clipă prea lungă, Cal dă din cap. Am sentimentul că la fel 
mă vede și el pe mine. 

În oase îmi intră umezeala din cazarmă, de parcă nu mi-ar ajunge 
frigul de care nu mai pot să scap. În mod normal ar trebui să tremur, 
dar deja m-am obișnuit cu senzația asta. Probabil că ar trebui să mă 
obișnuiesc și cu singurătatea. 

Cu singurătatea din inima mea. 

O parte din mine se amuză de necazul care a dat peste noi. Suntem 
din nou împreună într-o celulă, așteptând deznodământul pe care va 
dori soarta să ni-l ofere. Însă de această dată furia îmi este mai mare 
decât teama. Colonelul, nu Maven, este cel care va veni să ne râdă în 
nas. Şi pentru asta mă simt recunoscătoare. Nu-mi doresc să mai am 
vreodată parte de batjocura și de sarcasmul lui Maven. Chiar și gândul 
la el mă doare. 

Circul Oaselor era o închisoare subterană întunecată și pustie, mai 
înspăimântătoare decât cea în care ne aflăm acum. Maven avea chipul 
palid și ochii îi ardeau în orbite. Întindea mâinile după mine din 
cealaltă parte a gratiilor. Retrăiesc amintirea asta otrăvită și degetele 
lui par a se preface în gheare de fiară. Vor să mă rănească. 

Ti-am spus cândva să-ţi ascunzi sentimentele. Ar fi trebuit să mă asculți. 

Au fost ultimele cuvinte pe care mi le-a spus înainte de a ne 
condamna la moarte. Bun sfat, păcat că nu l-am ascultat. 

Expir încet, sperând să alung amintirile odată cu aerul din plămâni. 
Nu merge. 

— Ce facem cu ăștia, generale Calore? îl întreb eu pe Cal, arătând 
spre cei patru pereţi care ne ţin captivi. 


Acum văd contururile vagi din colțuri, unde au fost montate în 
pereți lespezile puțin mai închise la culoare. 

Cal are nevoie de câteva secunde ca să se smulgă din gândurile 
precis la fel de dureroase ca ale mele. Bucuros de întrerupere, ridică 
repede celălalt scaun și îl împinge la perete. Se urcă pe el, aproape că 
dă cu capul de tavan, și pipăie Piatra Tăcută. Aceasta reprezintă cel 
mai mare pericol pentru noi, mai mare decât orice altceva de pe insula 
asta, mai mare decât orice fel de armă. 

— Să n-am parte de culorile mele! Cum de-au făcut rost de ea? 
murmură el, încercând să găsească o margine. 

Însă piatra este foarte bine încastrată printre celelalte și vârful 
degetelor lui nu descoperă marginea. Cu un oftat, Cal sare de pe scaun 
şi se uită pe fereastra de observaţie. 

— Singura noastră șansă e să spargem geamul. N-avem cum să 
trecem pe-aici. 

— Dar piatra asta are mai puţină forță, spun eu, cu ochii țintă la 
Piatra Tăcută. 

Se holbează și el la mine. 

— În Circul Oaselor am avut senzaţia că mă sufoc. Acum nu simt 
aşa ceva. 

Cal ridică din umeri. 

— Nuss la fel de multe aici. Dar tot sunt destule. 

— Le-au furat? 

— Altă explicaţie nu-i. Nu există o cantitate prea mare de Piatră 
Tăcută și doar guvernul are drept de folosință, din motive evidente. 

— În Norta. 

Se uită uluit la mine. 

— Crezi că astea provin din altă parte? 

— Sosesc mărfuri de contrabandă de pretutindeni. Piedmont, 
Ţinutul Lacurilor și alte locuri. N-ai văzut soldaţii de-aici? Nu le-ai 
văzut uniformele? 

Clatină din cap. 

— Nu. N-am văzut pe nimeni de când ticălosul ăla cu ochiul roșu m- 
a adus aici. 

— Este colonelul lor și tatăl lui Farley. 

— Îmi pare rău pentru ea, dar familia mea este infinit mai rea. 

Zâmbesc, ușor amuzată de naivitatea lui. 

— Sunt lacuștri, Cal. Farley și colonelul, și toți soldaţii lui. Iar asta 
înseamnă că mai există și alții. 

Chipul i se întunecă. Nu mai înţelege nimic. 

— Dar nu... nu se poate. Am văzut linia frontului cu ochii mei. N-ai 
cum să treci prin ea. 

Îşi priveşte mâinile, care conturează o hartă în aer. N-are niciun 
înţeles pentru mine, dar el o cunoaște foarte bine. 


— S-a instituit blocada pe ambele maluri ale lacurilor; Năduful este 
exclus. Una este să transporți mărfuri și alte bunuri și alta e să 
deplasezi oameni, mai ales la anvergura asta. Ar fi avut nevoie să le 
crească aripi ca să scape de-acolo. 

Înţeleg despre ce este vorba și mi se taie imediat respirația. Curtea 
din beton, depozitul imens de la capătul bazei militare, drumul larg 
care nu duce nicăieri. 

Nu-i drum. 

E o pistă. 

— Cred că le-au crescut. 

Spre marea mea uimire, pe buzele lui Cal apare un surâs adevărat. 
Se întoarce cu faţa la fereastră și se uită la coridorul gol. 

— Manierele lor lasă mult de dorit, dar cred că cei din Garda 
Stacojie îi vor da multă bătaie de cap fratelui meu. 

Acum zâmbesc şi eu. Dacă astfel se poartă colonelul cu așa-zișii lui 
aliați, aş dori să văd ce le face dușmanilor. 

Ora cinei vine și trece, marcată doar de apariția unui lacustru 
bătrân și cărunt, care ne-a adus o tavă cu mâncare. Ne face semn să ne 
îndepărtăm de geam și să ne întoarcem cu fața la perete, ca să poată 
strecura tava printr-o fantă din ușă. Nu-l ascultăm și ne încăpățânăm 
să rămânem lângă fereastră. Stăm așa un timp destul de lung, după 
care lacustrul pleacă, încântat că s-a ales cu mâncarea noastră. Pe 
mine nu mă deranjează câtuşi de puţin. De mică știu ce-i foamea. 
Rezist câteva ore fără să mănânc. Însă Cal păleşte când vede cum se 
îndepărtează cina noastră și nu își poate lua ochii de la strachina cu 
pește cenușiu. 

— Ar fi trebuit să-mi spui că voiai să mănânci, mormăi eu și mă 
așez la loc. Nu vei fi bun de nimic dacă ești flămând. 

— Asta vreau să creadă și ei, îmi răspunde, cu un licăr vesel în 
privire. Mă gândesc chiar să leșin mâine, după micul dejun. Atunci 
vom vedea cum o să reacționeze medicii lor când o să mă apuc să 
împart pumni în dreapta și-n stânga. 

Ăsta-i un plan șubred, ca să nu zic mai multe. Şi strâmb 
nemulțumită din nas. 

— Ai tu vreo idee mai bună? 

— Nu, răspund eu posomorâtă. 

— Aşa mi-am închipuit și eu. 

— Hm. 

Piatra Tăcută are un efect straniu asupra noastră. Deposedându-ne 
de înzestrările noastre, pe care ne bazam cel mai mult, celula ne 
transformă. Pe Cal îl face mai isteț, mai calculat. Lipsit de iadul 
flăcărilor sale, el caută sprijinul propriei rațiuni. Deși, dacă e să mă 
iau după ideea aia leșinată, nu pot spune că mintea lui e cea mai 


ascuțită din arsenal. 

Schimbarea mea nu este la fel de evidentă. La urma urmei, am trăit 
liniștită șaptesprezece ani, neștiind ce putere zace în mine. Acum îmi 
amintesc din nou de fata de-atunci, de fata aceea egoistă și fără suflet, 
care s-ar fi dedat la orice doar ca să-şi salveze pielea. Dacă lacustrul se 
va întoarce cu o altă tavă, atunci îl voi strânge de gât și, dacă reușim 
să scăpăm din celula asta, fulgerele mele îi vor sfărâma oasele. 

— Julian trăieşte. 

Nu știu de unde au venit cuvintele astea, dar acum plutesc în aer, 
fragile ca niște fulgi de nea. 

Cal tresare cu putere și îmi aruncă o privire neașteptat de 
luminoasă. Posibilitatea ca unchiul său să fie în viaţă îl încântă 
aproape la fel de mult ca libertatea. 

— Cine ţi-a zis? 

— Colonelul. 

E rândul lui Cal să pufnească neîncrezător. 

— Hm! 

— Ba eu înclin să-l cred. 

Vorbele mele îi provoacă o altă privire disprețuitoare, dar nu mă 
las. 

— Colonelul crede că Julian făcea parte din planul lui Maven, că nu 
a fost decât un alt argintiu care m-a trădat. Din cauza asta nu crede că 
lista are un temei real. 

Cu ochii pierduţi, Cal dă încet din cap: 

— Lista cu numele celor ca tine. 

— Farley le zice — ne zice — oameni cu „sângenou”. 

— Mă rog, oftează el, o să li se zică „morţi”, dacă nu reușești să 
scapi de-aici mai curând. Maven îi va vâna pe toți. 

Remarcă grosolană, dar perfect adevărată. 

— Ca să se răzbune? 

Şi mă mir foarte tare când îl văd cum clatină din cap. 

— Tocmai a luat locul tatălui său. Nu-i chiar cea mai bună 
modalitate de a-și începe domnia. Casele Înalte, mai ales Samos şi Iral, 
de-abia așteaptă o ocazie ca să-i submineze poziţia. Și exact ăsta ar fi 
efectul veștii despre oamenii cu sângenou, mai ales după acuzaţiile 
publice pe care ţi le-a adus. 

Deși soldat, instruit în cazărmile războiului, Cal este totodată și fiu 
de rege. Poate nu la fel de perfid ca Maven, dar sigur înțelege arta 
guvernării mai bine decât noi, ceilalți. 

— Adică fiecare om pe care noi îl salvăm nu numai că îi va face rău 
pe câmpul de luptă, ci îi va slăbi și autoritatea de rege. 

Cal zâmbește strâmb și se sprijină de perete. 

— Spui cam des că „noi” vom face şi vom drege. 

— Te deranjează? îl iscodesc eu. 


Dacă îl pot convinge să mă ajute să-i găsesc pe cei cu sângenou, 
atunci chiar s-ar putea să i-o luăm înainte lui Maven. 

I se zbate ușor un mușchi din obraz - singurul indiciu al șovăielii 
lui. Dar nu apucă să-mi răspundă, pentru că se aude un tropăit deja 
cunoscut de cizme. Cal scoate un geamăt înăbușit, iritat de apariția 
colonelului. Dă să se ridice, dar fac un gest fulgerător și-l împing la loc 
pe scaun. 

— Nu te ridica în picioare înaintea lui, șoptesc eu, rezemându-mă 
de spetează. 

Cal mă ascultă și se așază mai comod, cu braţele încrucișate peste 
pieptul lat. A dispărut cel care a lovit geamul cu pumnii și a aruncat 
cu masa în pereți și a rămas un bărbat ferm, calm, un munte de 
mușchi care de-abia așteaptă să-l strivească pe nesăbuitul care se va 
apropia prea mult de el. Măcar de-ar putea. Dacă n-ar fi Piatra Tăcută, 
în locul lui Cal s-ar afla acum un infern în flăcări, mai fierbinte şi mai 
strălucitor decât soarele. Iar în locul meu ar fi o furtună. Însă am fost 
reduși la starea de simpli muritori și acum nu suntem decât doi 
adolescenţi care bombăne într-o cușcă. 

Fac tot posibilul să stau cât mai nemișcată atunci când în cadrul 
ferestrei apare figura colonelului. Nu vreau să-i dau satisfacția de a 
vedea că sunt furioasă. Însă mă cutremur din tot trupul atunci când 
lângă el apare și Kilorn, ostil și încruntat. Este rândul lui Cal să mă 
potolească, apăsându-mă uşor pe picior ca nu cumva să mă ridic de pe 
scaun. 

Colonelul se uită la noi câteva secunde, de parcă ar vrea să-și 
întipărească în memorie imaginea prințului și a fetiţei cu fulgerele 
prizonieri. Mă cuprinde o dorință nebună să scuip pe geamul pătat cu 
sânge, dar reușesc să mă stăpânesc. Se întoarce cu spatele la noi și 
face un semn cu degetele lui lungi și strâmbe. Zvâcnește din ele o 
dată, de două ori, chemând pe cineva. Sau cerând să-i fie adus cineva. 

Farley se luptă ca o leoaică, obligându-i pe oamenii colonelului să o 
care pe sus. Cu un pumn în falcă, îl aruncă pe unul dintre ei de-a 
berbeleacul și îşi eliberează braţul. Îl îmbrânceşte pe celălalt în 
peretele coridorului și îi striveşte gâtul prinzându-i-l între cotul ei și 
geamul altei celule. Loviturile ei sunt brutale, menite să pricinuiască o 
durere cât mai mare. Deja se văd vânătăi înflorind pe pielea 
temnicerilor ei. Însă oamenii colonelului au mare grijă să nu riposteze, 
să nu-i facă niciun rău. Încearcă doar să o împiedice să se miște. 

Presupun că așa le-a ordonat colonelul. O să-și arunce fiica într-o 
celulă, dar nu vrea s-o lovească. 

Spre marea mea uimire, Kilorn nu stă cu mâinile în sân. Atunci când 
bărbaţii reușesc s-o lipească de un perete, fiecare ținând-o strâns de 
câte un umăr și un picior, colonelul îi face un semn băiatului pescar. 
Cu mâini tremurânde, Kilorn scoate o cutie gri. În ea lucesc niște 


seringi. 

Din cauza geamului, nu aud glasul lui Farley, dar îmi este ușor să-i 
citesc vorbele pe buze. Nu. Nu face asta. 

— Kilorn, opreşte-te! 

Geamul este rece și neted sub palma mea. Lovesc cu putere în el, 
încercând să atrag atenţia vechiului meu prieten. 

Dar nu vrea să mă audă și își îndreaptă umerii, întorcându-se cu 
spatele ca să nu-i pot vedea chipul. În vreme ce colonelul face exact 
invers: se uită fix la mine, nu la seringa din gâtul fiicei sale. O scânteie 
stranie i se aprinde în ochiul sănătos — de regret, oare? Nu, omul 
acesta nu are îndoieli. Va face mereu ceea ce trebuie, indiferent cine 
este victima. 

Kilorn și-a terminat treaba și se dă un pas înapoi, cu seringa golită 
în mână. Se uită cum Farley se zbate în mâinile temnicerilor ei și 
aşteaptă. Dar drogul pune treptat stăpânire pe ea și mișcările îi devin 
tot mai lente, iar ochii încep să i se închidă. În cele din urmă, cade 
moale, fără cunoștință, în braţele lacuștrilor care o târăsc spre celula 
de vizavi de a noastră. O culcă pe jos ca să poată descuia ușa, apoi o 
închid înăuntru - așa cum l-au închis pe Cal, așa cum m-au închis și 
pe mine. 

Când ușa celulei lui Farley se închide, se deschide cea de la celula 
noastră. 

— Renovaţi? zice batjocoritor colonelul când dă cu ochii de masa 
crăpată. 

Kilorn vine în spatele lui. Ascunde cutia cu seringi în buzunar, dar 
avertismentul lui îmi este limpede: La fel ai să pățești și tu dacă întreci 
măsura. Îmi evită privirea, ocupându-se de cutia aia. Ușa se închide în 
spatele lor, lăsându-i pe cei doi lacuștri să supravegheze coridorul. 

Cal le aruncă priviri ucigașe. Cu siguranță că prin minte îi trec toate 
modurile prin care l-ar putea ucide pe colonel și încearcă să-l aleagă 
pe cel care ar produce mai multă durere. Colonelul îi citește gândurile 
şi scoate din toc un pistol mic, dar foarte eficace. Stă nepăsător în 
mâna lui, un șarpe încolăcit, gata de atac. 

— Ia loc, te rog, domnişoară Barrow, îmi spune colonelul, făcând un 
semn cu pistolul. 

Mă încearcă un sentiment de capitulare atunci când îi ascult 
ordinul, dar nu am încotro. Mă așez pe scaun, în vreme ce colonelul și 
Kilorn rămân în picioare, dominându-ne. Poate că am avea o șansă 
dacă n-ar fi pistolul ăla și gărzile de pe coridor. Colonelul este înalt, 
dar în vârstă, și i-ar sta bine cu mâinile lui Cal în jurul gâtului. Eu ar 
trebui să mă ocup de Kilorn, să-l lovesc în locurile unde știu că nu i s- 
au vindecat încă rănile ca să-l dobor pe trădătorul ăsta. Dar, chiar 
dacă i-am dovedi pe amândoi, ușa tot încuiată ar rămâne și gărzile tot 
în faţa ei ar fi. Iar confruntarea noastră n-ar avea niciun rezultat util. 


Colonelul pare că știe ce gândesc, pentru că îmi aruncă un rânjet 
trufaș. 

— Mai bine șezi cuminte la locul tău. 

— Ai nevoie de pistol ca să ţii doi copii la respect? îl reped eu, 
făcând un semn cu bărbia spre arma micuță din mâna lui. 

Nu există nimeni pe tot pământul ăsta care ar îndrăzni să zică 
despre Cal că este un copil, indiferent de talentele lui. Numai 
pregătirea lui militară îl face un adversar de temut, imbatabil. Iar 
colonelul știe asta foarte bine. 

Așa că preferă să-mi ignore insulta și se proțăpește în fața mea, 
sfredelindu-mă cu privirea lui însângerată. 

— Ai noroc că sunt o persoană cu vederi progresiste, așa să știi. Nu 
sunt mulți care l-ar lăsa în viață, spune el, arătând spre Cal. 

Apoi se uită din nou la mine. 

— Și cunosc câţiva care ar fi bucuroși să te omoare și pe tine. 

Îi arunc o privire lui Kilorn, sperând ca măcar acum să-și dea seama 
de a cui parte a ales să fie. Se foiește ca un băiețel speriat. Dacă am fi 
din nou copii, i-aş trage un pumn zdravăn în burtă. 

— Nu mă ţii în viață pentru că-ți place să te afli în preajma mea, 
intervine Cal, tăind elanul melodramatic al colonelului. Știu că ai de 
gând să mă dai la schimb. Întrebarea este pentru ce sau pentru cine 
anume? 

Reacţia colonelului este singura confirmare de care am nevoie: își 
încleștează furios maxilarele. Voia să îi dea el vestea, dar Cal i-a luat-o 
înainte. 

— La schimb, murmur eu, deși mai degrabă s-ar spune că șuier. Ai 
de gând să te lipsești de cea mai bună armă pe care o poţi avea? Cât 
de prost ești? 

— Nu chiar atât de prost încât să-mi imaginez că ar fi de acord să 
lupte pentru noi, îmi răspunde colonelul. Nu, îţi las ție speranța asta 
ridicolă, fetiţo cu fulgerele. 

Nu-i face jocul. Exact asta își dorește. Şi totuși, abia reuşesc să nu mă 
uit la Cal. Adevărul este că habar nu am cui îi este el loial sau pentru 
cine luptă. Știu doar împotriva cui ar dori să lupte — Maven. S-ar zice 
că am fi în aceeași tabără. Dar nu sunt naivă. Nici viaţa și nici războiul 
nu sunt atât de simple. 

— Foarte bine, domnule colonel Farley. 

Tresare când mă aude spunându-i pe numele de familie. Întoarce 
foarte puţin capul, dar își stăpânește pornirea de a se uita spre celula 
de vizavi unde fiica lui zace fără cunoștință. Suferă, observ eu și 
păstrez informaţia aceasta pentru că s-ar putea să-mi fie de folos la un 
moment dat. 

Şi îmi răspunde cu aceeași monedă. 

— Regele ne-a oferit o înțelegere, rostește el cuvintele tăios ca o 


lamă de cuţit. În schimbul prințului proscris, regele Maven a fost de 
acord să restabilească vârsta tradițională pentru încorporare. Adică 
optsprezece ani, în loc de cincisprezece, cum este acum. 

Îşi coboară privirea și, odată cu ea, şi vocea. O fracțiune de secundă 
parcă îl întrezăresc pe tatăl din spatele acestui exterior brutal. Se 
gândeşte la copiii aceia trimiși la moarte. 

— E o înţelegere bună. 

— Prea bună, spun eu repede, pe un ton răspicat care îmi ascunde 
temerile. Maven nu va onora niciodată o asemenea înțelegere. 
Niciodată. 

Îl aud pe Cal expirând încet în stânga mea. Își împreunează mâinile, 
etalându-și tăieturile și rănile căpătate în ultimele zile. Zvâcnește pe 
rând din degete. Își abate atenţia de la adevărul pe care încearcă să-l 
ocolească. 

— N-ai de ales, spune el, încetând în cele din urmă să-și miște 
mâinile. Dacă refuzi înțelegerea, îi condamni pe toți la moarte. 

Colonelul dă din cap. 

— Așa este. Curaj, Tiberias. Moartea ta va salva mii de copii 
nevinovați. Ei sunt motivul pentru care tu încă trăiești. 

Mii. Desigur că pentru ei merită să fie sacrificat Cal, desigur. Dar în 
adâncul inimii, în acea partea a mea sucită și realistă, pe care am 
început să o cunosc foarte bine, ceva se împotriveşte. Cal este un 
luptător, un conducător, un ucigaș, un vânător. Și tu ai nevoie de el. 

În mai multe privinţe. 

Surprind licărul din privirea lui Cal. Dacă n-ar fi Piatra Tăcută, 
mâinile lui s-ar aprinde acum. Se apleacă uşor înainte și își dezvelește 
dinții regulați și albi. Rânjește atât de agresiv și de animalic, că mă 
aştept să văd cum îi cresc colți de fiară. 

— Eu sunt regele vostru legitim, de sânge argintiu, dintr-o dinastie 
veche de secole, răspunde el, clocotind de furie. Singurul motiv pentru 
care tu încă trăieşti este neputința mea temporară de a consuma 
oxigenul din celula asta prin ardere. 

N-am mai auzit niciodată o asemenea ameninţare din partea lui Cal. 
Atât de viscerală este, că mă sfârtecă pe dinăuntru. Îl sperie și pe 
colonel, în ciuda temperamentului său calm și indiferent. Face grăbit 
un pas înapoi și dă peste Kilorn. Se simte jenat de teama lui, la fel cum 
s-a simţit și Farley. Preţ de o clipă, culoarea din obrajii lui se asortează 
cu a ochiului bolnav, făcându-l să arate ca o roșie cu mâini și cu 
picioare. Totuşi, plămada din care e făcut colonelul se dovedeşte mai 
dură şi el reușește să-și alunge imediat teama. Își netezește părul de un 
blond foarte deschis, aproape alb, și își pune pistolul în toc, cu un 
oftat de satisfacție. 

— Barca pleacă la noapte, Alteță, spune el, trosnindu-și gâtul. Te 
sfătuiesc să-ți iei rămas-bun de la domnișoara Barrow. Nu cred că ai s- 


o mai vezi vreodată. 

Mă apuc strâns de scaunul din metal rece. Ce mult îmi doresc să mă 
fi numit Evangeline Samos! Atunci aș fi putut să înfășor scaunul ăsta 
în jurul beregatei lui și l-aș fi strâns până când ar fi simțit gust de 
metal în gură și i-ar fi ţâșnit sângele din ambii ochi. 

— Cu Mare ce se va întâmpla? 

Cât de prost este Cal să-și facă griji în privinţa mea când de-abia și-a 
auzit condamnarea la moarte? 

— Va fi supravegheată, intervine Kilorn. 

E prima oară când deschide gura de când a intrat în cușca noastră și 
îi tremură vocea. Mi se pare normal. Mişelul ăsta are toate motivele să 
se teamă, mai ales de mine. 

— Va fi păzită. Dar nu i se va face niciun rău. 

Pe chipul colonelului mijeşte o expresie de dezgust. Presupun că și- 
ar dori să mă vadă și pe mine moartă. Însă nu știu cine a avut 
autoritatea să treacă peste voința lui. Poate comandantul acela 
misterios la care făcuse referire Farley. 

— Așa vă purtați cu cei ca mine? mă răstesc eu, ridicându-mă 
instinctiv de pe scaun. Cu cei cu sângenou? Urmează să-l aduceţi și pe 
Shade aici şi să-l închideţi într-o altă cușcă, ca pe un animal? Şi ne veţi 
ţine închiși până învăţăm să ne supunem? 

— Asta depinde de el, răspunde calm colonelul. 

Dar eu simt fiecare cuvânt al lui ca pe o lovitură în moalele capului. 

— A fost un soldat destoinic. Până acum. La fel ca prietenul nostru 
de-aici, adaugă el, punând mâna pe umărul lui Kilorn. 

Emană mândrie paternă, sentiment de care Kilorn a fost lipsit 
întreaga lui viață. Orfan de multă vreme, probabil că și un tată atât de 
îngrozitor cum este colonelul îl face fericit. 

— Fără el nu aș fi avut nici pretextul și nici ocazia de a te închide- 
aici. 

Nu pot face altceva decât să mă uit urât la Kilorn, sperând că 
privirea mea îl rănește tot atât cât m-a rănit el pe mine. 

— Cât de mândru trebuie să fii de ce-ai făcut. 

— Nu încă, îmi răspunde băiatul pescar. 

Dacă nu am fi petrecut împreună atâţia ani în Pilonii, dacă nu am fi 
fost parteneri la rele și la furtișaguri, nu cred că mi-aş fi dat vreodată 
seama. Însă Kilorn nu ştie să-și ascundă trăirile. Faţă de mine, cel 
puţin. Pare absolut normal atunci când se apleacă, arcuindu-și spatele 
și mișcând din șolduri. Însă nu-i nimic normal în ce are de gând să 
facă. Îi atârnă poalele hainei şi se vede conturul cutiei cu seringi. 
Aceasta alunecă între țesătură și trupul lui. Repede, din ce în ce mai 
repede. 

— Of..., exclamă el, ferindu-se de mâinile colonelului. 

Cutia sare de la locul ei, se deschide în aer și acele din ea se 


împrăștie peste tot. Seringile cad, se sparg și lichidul din ele curge, 
stropindu-ne picioarele. Dar nu sunt distruse toate, așa cum s-ar crede. 
Privirea mea ageră observă o seringă rămasă intactă, pe jumătate 
ascunsă în pumnul strâns al lui Kilorn. 

— La naiba, băiete! spune colonelul, aplecându-se să evalueze 
paguba. 

Întinde mâna spre cutie, sperând să mai salveze ceva, dar se alege 
cu un ac înfipt în gât. Este așa de surprins, că rămâne nemișcat, 
oferindu-i astfel lui Kilorn secunda necesară pentru a goli seringa în 
venele colonelului. Acum începe să se zbată, la fel cum a făcut și 
Farley. Îl loveşte zdravăn pe Kilorn cu pumnul în față. Prietenul meu 
se izbește de perete. 

Dar colonelul nu mai apucă să mai facă și altceva, pentru că prințul 
sare de pe scaun și-l ţintuiește de fereastra de observaţie. Soldaţii 
lacuștri încearcă în zadar să se uite înăuntru. Au armele pregătite, dar 
ce folos? Nu vor deschide ușa. Nu pot risca să elibereze monștrii din 
cușcă. 

Combinația dintre droguri și greutatea lui Cal îl lasă pe colonel fără 
simţire. Alunecă moale și se prăbușește într-o poziție complet lipsită 
de demnitate. Arată mult mai puțin amenințător acum, când are ochii 
închiși. De fapt, pare chiar normal. 

— Au! se aude dinspre peretele de care se sprijină Kilorn care își 
masează falca. 

Drogat sau nu, colonelul are un pumn zdravăn. Deja a început să i 
se învinețească obrazul. Fără să mă gândesc, mă îndrept repede spre 
el. 

— N-am nimic, Mare, nu-ți face griji... 

Dar nu ca să-l alin mă apropii eu de el. Celălalt obraz al lui Kilorn 
face acum cunoștință cu pumnul meu. Simt cum îi trosnesc oasele sub 
degetele mele. Scoate un urlet de durere, clătinându-se din cauza 
forței loviturii şi aproape pierzându-și echilibrul. 

Fără să iau în seamă durerea care îmi săgetează mâna, îmi scutur 
palmele și zic: 

— Acum suntem chit. 

Şi îl îmbrăţișez. Kilorn se crispează, așteptându-se la o altă lovitură. 
Dar se relaxează curând în brațele mele. 

— Oricum aveau să te prindă aici. M-am gândit că aș fi mai util 
dacă nu intru și eu în celulă cu tine. 

Oftează din rărunchi și continuă. 

— i-am zis să ai încredere în mine. De ce nu m-ai crezut? 

Nu am un răspuns. 

De lângă fereastra de observaţie, Cal oftează și el, atrăgându-ne 
atenția asupra problemelor noastre urgente. 

— Toate laudele pentru curajul tău, dar, spune-mi, în afară de 


cântecul de leagăn pe care vrei să i-l cânți scursurii ăsteia, mai ai și alt 
plan? 

Împinge cu piciorul trupul colonelului și arată cu degetul spre 
gărzile care ne urmăresc de dincolo de geam. 

— Nu înseamnă că-s prost dacă nu știu să citesc, se burzuluiește la 
el Kilorn. Uită-te pe geam. Nu mai durează mult. 

Mai precis, doar zece secunde. Atât ne uităm noi pe fereastra de 
observație până apare de nicăieri o siluetă cunoscută. Shade, mult mai 
în formă decât l-am văzut eu de dimineaţă la infirmerie. Se sprijină 
bine pe piciorul rănit şi nu mai are bandaje decât la umăr. Își folosește 
cârja pe post de ghioagă și îi lasă laţi pe cei doi lacuștri înainte ca 
aceştia să înțeleagă ce se petrece. Se prăbuşesc amândoi ca niște 
zdrenţe. Pe chipuri li se citește o uimire prostească. 

Încuietoarea scoate un pocnet vesel și, într-o fracțiune de secundă, 
Cal dă ușa de perete. Iese imediat pe coridor și inspiră adânc. Nu știu 
cum să-l urmez mai repede și suspin prelung când simt că nu mă mai 
apasă greutatea Pietrei Tăcute. Zâmbesc larg și scot scântei din vârful 
degetelor, urmărindu-le cum sfârâie şi mi se răspândesc pe piele. 

— Mi-a fost dor de voi, le şoptesc eu prietenelor mele dragi. 

— Ciudată mai ești, fetițo cu fulgerele! 

Spre marea mea surpriză, o văd pe Farley cum se sprijină de ușa 
deschisă a celulei sale, întruchipare a calmului. Nu pare câtuși de 
puţin afectată în vreun fel de droguri — presupunând că au avut vreun 
efect real. 

— Uite, ăsta-i avantajul să te împrietenești cu infirmierele, zice 
Kilorn și îmi dă un ghiont în umăr. N-a fost nevoie decât de un zâmbet 
frumos ca să-i abat atenţia Lenei și să strecor o soluţie inofensivă în 
cutie. 

— O să i se frângă inima atunci când își va da seama că ai părăsit-o, 
îi spune Farley, țuguindu-și buzele. Sărmana fată! 

Lui Kilorn nu i se pare amuzant comentariul ei. Se uită repede la 
mine. 

— Nu-i treaba mea. 

— Şi-acum? iese la iveală soldatul din Cal. 

Îşi încordează umerii sub hainele jerpelite și se uită cu atenţie în jur. 

Shade îi răspunde întinzând mâna. 

— Acum vom face un salt. 

Sunt prima care îl apucă strâns. Am toată încrederea în abilitatea sa. 
În forța sa. În puterea sa. Datorită focului lui Cal, fulgerelor mele și 
iuțelii lui Shade, nimeni și nimic nu ne va mai putea atinge. 

Așadar câtă vreme suntem împreună, nu voi mai ajunge în temniță. 


NOUĂ 


Buncărul zboară pe lângă noi în străfulgerări de culoare şi de 
lumină. Văd doar fragmente din ce se află în jur atunci când saltul lui 
Shade ne scoate din cazarmă. Fratele meu are braţele întinse, ca să ne 
putem ţine cât mai strâns de el. E puternic și ne poate salva pe toți. 
Nu abandonează pe nimeni. 

Văd o ușă, un perete, o podea care se înclină amenințător spre mine. 
La fiecare colț, dăm de gărzi care vor să ne urmărească și strigă, strigă 
după noi, dar nu rămânem nicăieri suficient timp ca să ne poată 
înhăța. La un moment dat aterizăm într-o încăpere ticsită cu tot felul 
de lucruri și mustind de electricitate. De-a lungul pereţilor sunt 
înșirate o mulțime de ecrane și foarte multă aparatură radio. Ba 
observ chiar și niște camere video înghesuite în colț. Doar atât, pentru 
că imediat cei dinăuntru se reped la noi și facem un alt salt. Mă 
pomenesc pe doc, mijindu-mi ochii în lumina soarelui. De data 
aceasta, lacuștrii se apropie atât de mult, că le pot desluși chipurile, 
prea palide pe fondul cerului. Simt nisipul sub tălpi. Dar mai facem un 
salt şi acum simt că mă aflu pe beton. Încă un salt, de la capătul pistei 
până la depozitul ăla mare cât un hangar. Îl văd pe Shade că se 
crispează. E atât de încordat, că i s-au umflat venele de pe gât. Un 
ultim salt și ajungem înăuntru, la aerul răcoros și la relativa liniște de- 
acolo. Când în sfârșit lumea din jurul meu încetează să se mai 
învârtească și să tragă de mine în toate direcţiile, parcă mă ia cu leșin. 
Sau parcă îmi vine să vomit. Dar Kilorn are grijă de mine și mă ține în 
picioare, ca să văd de ce am venit până aici. 

Hangarul este dominat de două avioane cu aripi mari şi întunecate. 
Unul este de dimensiuni ceva mai reduse decât celălalt, cu fuzelaj 
argintiu și cu vârfurile aripilor portocalii. Evident proiectat pentru un 
singur ocupant. Gura-Leului, îmi spun eu, aducându-mi aminte de 
Naercey și de avioanele extrem de rapide care revărsau potop de 
flăcări peste noi. Celălalt are un aer amenințător și e negru tuci, fără 
alte culori care să-l scoată în evidență. N-am mai văzut niciodată așa 
ceva şi mă întreb vag dacă și Cal gândeşte la fel ca mine. În fond, el ar 
trebui să-l piloteze, presupunând că Farley nu ne pregăteşte o altă 
surpriză. Însă nu prea cred, dacă e să mă iau după felul cum se 
holbează speriată la avion. 

— Ce căutaţi aici? 

Vocea răsună ciudat în hangar, reverberând din pereți. Bărbatul 
care apare de sub aripa unui avion nu pare soldat, fiindcă poartă o 
salopetă cenușie, nu uniforma lacuștrilor. Are mâinile murdare de 
unsoare, de unde deduc că-i mecanic. Se uită de la unul la altul, 
zăbovind mai mult asupra obrajilor plini de vânătăi ai lui Kilorn și 


asupra cârjei lui Shade. 

— Va... va trebui să vă reclam la superiorii voştri. 

— Reclamă-ne până nu mai poţi, se răstește Farley, acum cu aere de 
căpitan. 

Mă şi mir că mecanicul nu cade leșinat la vederea cicatricei și a 
maxilarelor ei încleștate. 

— Avem ordine clare de la domnul colonel, continuă ea, arătând 
repede spre Cal și spre avionul cel negru. Haide, deschide imediat ușa 
hangarului! 

Mecanicul nu pare prea decis și continuă să se bâlbâie, privind cum 
Cal ne conduce pe toți spre spatele avionului. Când trecem pe sub 
aripă, prințul ridică mâna și mângâie metalul rece. 

— Fluxul Negru, ne explică el în șoaptă. Mare și rapid. 

— Și furat, adaug eu. 

Dă din cap cu indulgență, pentru că a ajuns și el la aceeași 
concluzie. 

— De pe aerodromul din Delphie. 

Un exercițiu de antrenament, spusese regina Elara în timpul prânzului 
de gală de demult. A făcut un gest indiferent cu furculița pentru 
salată, nedorind să plece urechea la zvonurile despre avioanele furate 
şi umilind-o pe doamna colonel Macanthos în fața încrezutelor ei 
doamne de companie. Atunci mi-am închipuit că minte, că încearcă să 
mușamalizeze alte acțiuni ale Gărzii. Pe de altă parte, mi se părea de-a 
dreptul imposibil — cine să fure un avion, darămite două? Se pare însă 
că Garda Stacojie era în stare de așa ceva și a și făcut-o. 

Partea din spate a Fluxului Negru, chiar sub coadă, se deschide larg 
ca o gură de monstru, din care iese o rampă folosită la încărcarea și la 
descărcarea mărfurilor. Acum mărfurile suntem noi. Primul urcă 
Shade; se mișcă greu și se sprijină în cârjă, iar chipul îi este palid și 
transpirat din cauza efortului. Se resimte după toate salturile alea. 
Urmează Kilorn, care mă trage după el. Cal vine în urma noastră. 
Chiar și în interiorul avionului, cufundat în semiîntuneric, tot se mai 
aude ecoul vocii lui Farley. 

De-a lungul ambilor pereți sunt înșirate scaune, prevăzute fiecare cu 
centuri foarte rezistente. Sunt cel puțin douăzeci și patru. Mă întreb 
care o fi fost ultimul drum al acestui avion și pe cine o fi transportat. 
Au rămas în viață pasagerii lui? Au murit? Le vom împărtăși soarta? 

— Mare, am nevoie de tine, spune Cal, trecând pe lângă mine spre 
botul avionului. 

Se prăbușește în scaunul pilotului, cu fața la un panou de neînțeles 
pentru mine, plin de butoane, manete și tot felul de aparate. Toate 
sunt la zero, iar în avion nu se aud decât bătăile inimilor noastre. Prin 
geamul gros al carlingii vedem ușa hangarului — tot închisă — și pe 
Farley - tot discutând în contradictoriu cu mecanicul. 


Oftând, mă așez lângă el. 

— Ce vrei să fac? îl întreb eu strângându-mi bine fiecare centură în 
parte. 

Dacă vom reuși să decolăm, n-am niciun chef să fiu aruncată de 
colo-colo prin avion. 

— Chestia asta merge pe acumulatori, dar au nevoie de un impuls și 
nu cred că mecanicul va fi de acord să ne ajute, îmi răspunde el cu o 
sclipire ciudată în ochi. Fă ce ştii tu mai bine. 

— În regulă. 

O hotărâre de neclintit pune stăpânire pe mine, la fel de intensă ca 
scânteile. E ca și cum aș aprinde o lampă sau o cameră de filmat, îmi zic 
eu. Doar că mult mai complicat și mult mai important, și la o scară mult 
mai mare. Mă întreb în treacăt dacă pot să o fac, dacă am suficientă 
putere ca să urnesc din loc uriașul Flux Negru. Dar amintirea 
fulgerelor mele, purpurii și albe și vii, țâșnind din car ca să lovească 
Circul Oaselor, îmi spune că am. Dacă sunt în stare să stârnesc o 
furtună, atunci cu siguranţă că voi putea să trezesc avionul ăsta. 

Întind braţele și pun palmele pe panou. Nu știu ce să caut, dar 
problema e că nu simt nimic. Îmi mișc degetele pe metal, căutând 
ceva de care să mă agăţ, ceva de care aş putea să mă folosesc. 
Scânteile mi se frământă pe sub piele, gata de treabă. 

— Cal, bolborosesc eu printre dinţii încleştaţi, nedorind să dau frâu 
liber țipătului de neliniște. 

Mă înţelege și bagă repede mâna sub panoul de control. Se aude un 
scrâșnet strident de metal care se topește la margini și Cal desface 
carcasa panoului, dând la iveală o harababură de cabluri - multe 
mănunchiuri încrucișate care îmi amintesc de traseele sinuoase ale 
venelor sub piele. Nu trebuie decât să le pun în funcţiune. Fără să mă 
gândesc, vâr mâna printre toate cablurile alea, lăsând să mi se scurgă 
scânteile din vârfurile degetelor. Apoi pornesc singure să-și caute 
drumul. Nu-mi pot reține un zâmbet atunci când dau de un cablu 
neted şi mai gros decât celelalte. Închid ochii şi mă concentrez. Mă 
încordez și mai tare, îngăduind puterii care zace în mine să se reverse 
în cablul electric și să parcurgă tot avionul, intrând în toate 
ramificaţiile liniei principale. Haideţi, îmi îndemn eu scânteile. Simt 
cum însăși esența mea se varsă în acumulatori și îi umple. Capul îmi 
cade și îmi lipesc fruntea de panou, pentru ca metalul rece să-mi aline 
fruntea înfierbântată. Mă mai încordez o ultimă dată și reușesc să 
sfărâm obstacolul din circuite. Nu se vede niciun semn că motorul 
avionului s-ar ambala, dar îi simt vibrația în jurul meu. 

— Bravo! îmi spune Cal, oprindu-se din treabă doar cât să-mi 
strângă umărul. 

Conform înțelegerii noastre, mâna lui nu zăbovește pe mine. Nu 
trebuie să ne distragă nimic atenţia, mai ales acum. Deschid ochii și îi 


văd degetele cum aleargă peste panoul de comandă, cum apasă pe 
comutatoare și reglează instrumentele, aparent la întâmplare. 

Mă las pe spate şi simt o altă mână pe umăr. Kilorn nu și-o retrage — 
aşa cum a făcut Cal —, dar atingerea lui mi se pare suspect de blândă. 
Nici măcar nu se uită la mine, ci la avion, iar pe chip i s-a întipărit o 
expresie care oscilează între admirație și groază. Pare un copil, așa 
cum stă cu gura căscată și cu ochii ieșiți din orbite. Și eu mă simt 
măruntă și neînsemnată aici, în burta avionului, știind că urmează să 
facem ceva de neimaginat pentru noi. Băiatul pescar și fetița cu fulgerele 
îşi vor lua zborul. 

— Ce naiba, își închipuie că o să trec cu ăsta prin zid? mormăie în 
barbă Cal, din nou încruntat. 

Se uită înapoi peste umăr, căutând din ochi pe cineva. Nu pe mine, 
ci pe fratele meu. 

— Shade? 

Fratele meu pare în pragul leşinului și clatină încet și cu regret din 
cap. 

— Nu pot să fac salturi cu obiecte atât de mari, atât de... de 
complicate. Nici măcar în zilele mele bune. 

Este evident că mărturisirea aceasta îi provoacă durere, deși n-are 
niciun motiv să se simtă rușinat. Dar Shade este un Barrow, iar nouă, 
celor din neamul ăsta, nu ne place să ne recunoaștem slăbiciunile. 

— Dar pot s-o aduc pe Farley, continuă el și vrea să-și desfacă 
centurile de siguranță. 

Kilorn, care îmi cunoaște fratele la fel de bine ca mine, îl împinge la 
loc pe scaun. 

— Nu ne ești de niciun folos mort, Barrow, zice el, cu un zâmbet 
forțat. Deschid eu ușa aia. 

— Nu te deranja! mă răstesc eu, privind ţintă prin geamul carlingii. 

Îmi direcționez toată puterea în afară şi, cu un geamăt strident, ușa 
hangarului începe să se deschidă încet. Mecanicul cască uluit ochii la 
ea, iar Farley ţâșnește ca o săgeată de lângă el și dispare. Ușa se ridică 
şi în lumina fierbinte a apusului, vărgată cu umbre lungi, vedem vreo 
douăzeci și cinci de siluete de soldaţi care blochează ieșirea. Nu doar 
lacuștri, ci și membri ai Gărzii lui Farley, lesne de identificat după 
eșarfele și bandanele lor roșii. Stau toți cu armele îndreptate spre 
Fluxul Negru, dar ezită să tragă. Spre marea mea ușurare, nu-i văd 
printre ei nici pe Bree, nici pe Tramy. 

Unul dintre lacuștri face un pas înainte. Dacă e să mă iau după 
tresele albe ale uniformei, trebuie să fie căpitan sau locotenent. 
Întinde mâna și strigă ceva. Îi citesc pe buze staţi. Dar nici vorbă să-l 
putem auzi din cauza mugetului tot mai puternic al motoarelor. 

— Haideţi! urlă Farley, ivindu-se în spatele avionului. 

Se aruncă pe cel mai apropiat scaun și își pune centura cu mâini 


tremurânde. 

Cal n-are nevoie să i se spună de două ori. Începe să rotească iute 
manetele și să apese pe butoane, de parcă toată viața n-ar fi făcut 
decât așa ceva. Însă îl aud cum murmură în barbă instrucţiunile de 
decolare, ca pe o rugăciune. Roţile Fluxului Negru încep să se 
învârtească, iar aparatul țâșnește înainte. Rampa din spate se ridică, 
iar avionul se închide cu un șuierat pneumatic. Acum nu mai putem da 
înapoi. 

— În regulă, să pornim, spune Cal, așezându-se mai bine în scaun, 
cu o mișcare aproape entuziasmată. 

Fără să ne avertizeze ce are de gând să facă, apucă o manetă de pe 
panou și o împinge înainte. Avionul i se supune fără să crâcnească. 

Rulează înainte, spre rândul de soldați. Scrâșnesc din dinți, 
aşteptându-mă la o scenă sângeroasă, dar ei deja au luat-o la fugă, 
îndepărtându-se cât mai mult de Fluxul Negru și de pilotul lui 
răzbunător. rupem din hambar, câștigând viteză cu fiecare secundă, și 
găsim pista în haos total. Camioanele vâjâie pe lângă cazărmi și se 
îndreaptă spre noi, în timp ce alți soldaţi trag cu puștile de pe 
acoperișul hangarului. Gloanţele lor ricoșează din metalul fuzelajului, 
nereușind să-l străpungă. Fluxul Negru accelerează și face brusc la 
dreapta, zgâlțâindu-ne puternic în scaune. 

Kilorn este cel mai afectat, pentru că nu și-a fixat cum trebuie 
centurile. Se lovește cu capul de peretele curbat și își lipește mâinile 
de obrajii învinețiți, înjurând amarnic. 

— Eşti sigur că ştii să conduci drăcia asta? mârâie el, canalizându-și 
furia împotriva lui Cal. 

Cu un zâmbet disprețuitor, Cal accelerează iar, îmboldind avionul să 
atingă viteza maximă. Mă uit pe geam și văd cum camioanele rămân 
în spate, incapabile să ţină pasul cu noi. Dar și pista cenușie se va 
termina curând. Niciodată nu mi s-au părut atât de amenințătoare 
colinele astea verzi și domoale și nici copacii ăia pricăjiți. 

— Cal, șoptesc eu, sperând că mă aude peste urletul motoarelor. 
Cal. 

În spatele meu, Kilorn se chinuiește zadarnic să-și prindă centurile, 
fiindcă degetele îi tremură mult prea tare. 

— Mai eşti în stare să faci un ultim salt, Barrow? strigă el, 
aruncându-i o privire fratelui meu. 

Shade nu dă semne că l-ar fi auzit. Se uită fix înainte cu ochi 
încremeniți pe chipul alb de spaimă. Dealurile se apropie de noi cu 
viteză. Mai avem câteva secunde şi ne vom izbi de ele. Îmi și imaginez 
cum avionul va încerca să se ridice deasupra lor, dar se va da peste 
cap și va exploda cu o flacără orbitoare. Bine măcar că unul dintre noi 
va supraviețui. Cal. 

Însă el nu ne va arunca în ghearele morții. Nu astăzi. Se împinge cu 


tot trupul într-o altă manetă. I se umflă venele pe pumnul încleștat. Și 
imediat dealurile dispar, ca o față de masă la sfârșitul cinei. Nu mai 
văd insula, ci cerul albastru intens al toamnei. Senzaţia ridicării în 
văzduh îmi taie răsuflarea. Presiunea mă lipește de scaun și provoacă 
ochilor mei o senzaţie aproape dureroasă: parcă mi-i scoate din orbite. 
În spatele meu, Kilorn îşi înăbușă un scâncet, iar Shade înjură în 
şoaptă. Farley nu are nicio reacție. Stă încremenită ca o statuie, cu 
ochii măriți de groază. 

Multe lucruri ciudate mi-a fost dat să trăiesc în ultimele luni, dar 
niciunul dintre ele nu se poate compara cu zborul. Este un contrast 
şocant între senzația pe care o am când avionul se avântă spre cer și 
trupul meu, atât de neajutorat, atât de pasiv, atât de dependent de 
coaja asta din metal în care mă aflu. Este mai rău decât pe motocicleta 
lui Cal, dar şi mai bine. Îmi muşc buzele şi mă străduiesc să nu închid 
ochii. 

Urcăm și tot urcăm, în zgomot de motoare și bătăi înnebunite de 
inimi. Pe lângă noi zboară fuioare de nori și învăluie carlinga în 
draperiile lor albe. Nu pot să mă abțin și îmi lipesc nasul de geam ca 
să văd mai bine afară. Insula se rotește sub noi, verde mohorât pe 
marea albastră, din ce în ce mai mică, până când nici nu se mai 
disting cazărmile și pista. 

După ce avionul începe să zboare orizontal, la înălțimea pe care el i- 
a stabilit-o, Cal se răsuceșşte să se uite la noi. Aerul lui îngâmfat l-ar fi 
făcut mândru pe Maven. 

— Ei? îl întreabă pe Kilorn, ţintuindu-l cu privirea. Pot să pilotez 
mașinăria asta sau nu? 

Nu primeşte decât un „da” — și ăla mormăit și fără tragere de inimă 
—, dar nici nu are nevoie de mai mult. Se întoarce spre panoul de 
comandă și pune mâinile pe un instrument în forma literei U. Avionul 
răspunde imediat la atingerea lui și se înclină ușor. Mulțumit, Cal mai 
apasă pe câteva butoane și se sprijină de spătarul scaunului. Îmi dă 
senzaţia că a lăsat avionul să zboare de capul lui. Ba chiar își desface 
centurile de siguranță ca să poată sta mai comod. 

— Bun, acum spuneți-mi încotro ne îndreptăm? se adresează el 
tăcerii din avion. Sau ne lăsăm în voia sorții? 

Kilorn se lovește sonor peste genunchi cu un teanc de hârtii. Hărţi. 

— Ale colonelului, explică el, sfredelindu-mă cu privirea. 

Încearcă să mă facă să pricep. 

— E o pistă de aterizare lângă Golful Portuar. 

Însă Cal scutură din cap, la fel cum ar face un profesor iritat de 
prostia fără margini a elevului său. 

— Vrei să zici la Fort Patriot? îl ia el în râs. Vrei să aterizez chiar în 
mijlocul unei baze aeriene din Norta? 

Farley sare din scaun, aproape rupând centurile. Începe să 


examineze hărțile cu mișcări precise, parcă studiate. 

— Da, suntem bătuţi în cap, Înălțimea Ta, spune ea cu răceală. 

Despăturește o hartă și i-o vâră sub nas. 

— Nu la fort. Pe Câmpul Nouă-Cinci. 

Cal strânge din dinți ca să nu-i dea replica și ia cu băgare de seamă 
harta ca să se uite la pătratul colorat de pe ea. După câteva momente 
îl apucă râsul. 

— Despre ce e vorba? întreb eu, luându-i harta din mână. 

Spre deosebire de imensul pergament vechi și greu de înţeles din 
sala de clasă a lui Julian, pe harta aceasta sunt denumiri și locuri 
cunoscute. Orașul Golful Portuar domină partea de sud, pe țărmul 
oceanului, iar Fort Patriot ocupă o peninsulă care înaintează mult în 
apă. Cordonul gros, de culoare maro, din jurul Orașului Nou, prea 
uniform ca să fie natural, nu poate reprezenta decât o altă porțiune 
acoperită cu arbori-barieră. La fel ca în Archeon, și aici pădurile 
ciudate, create de verdieni, protejează Golful Portuar împotriva 
poluării. 

Altă mahala, îmi dau eu seama. Aidoma Orașului de Cenușă, unde 
roşiii trăiesc şi mor sub un cer îmbibat cu fum, obligaţi să construiască 
tot felul de mijloace de transport, becuri, avioane, absolut tot ce 
argintiii nu sunt capabili să înțeleagă. Tehnicienilor nu le este permis 
să-și părăsească niciodată așa-zisele orașe, nici măcar pentru a se 
înrola în armată. Talentele lor sunt mult prea valoroase ca să fie 
irosite în război. Mă înţeapă inima când îmi amintesc de Orașul de 
Cenușă, dar durerea este și mai profundă acum, când am aflat că nu 
este singura ticăloșie de acest fel. Oare câți oameni trăiesc în 
mahalaua aceea? Sau în aceasta? câți oameni ca mine sunt acolo? 

Simt gust de fiere, dar îmi înghit nodul din gât și fac un efort să mă 
uit în altă parte. Privesc la orașele din jur, majoritatea industriale, și 
la pădurea deasă, prin care sunt presărate câteva ruine ca vai de ele. 
Dar Câmpul Nouă-Cinci nu pare a fi nicăieri pe harta asta. Poate că 
existența lui este un secret, ca tot ce are legătură cu Garda Stacojie. 

Cal îmi observă nedumerirea și nu-şi poate stăpâni un ultim chicotit. 

— Prietena ta vrea să aterizez un Flux Negru pe o amărâtă de ruină, 
spune el, bătând în hartă. 

Degetul lui indică o linie punctată, simbol al unuia dintre drumurile 
foarte mari de demult. Am văzut și eu unul atunci când m-am rătăcit 
cu Shade în pădurea de lângă Pilonii. Crăpat de miile de ierni care 
trecuseră peste el și decolorat de secolele de soare arzător, drumul 
acela semăna mai degrabă cu o cărare printre stânci decât cu o 
magistrală. Asfaltul era străpuns de cei câțiva copaci care se găsiseră 
să crească în mijlocul lui. Mi se întoarce stomacul pe dos numai când 
mă gândesc că un avion ar încerca să aterizeze pe așa ceva. 

— Imposibil, bâigui eu, imaginându-mi nenumăratele modalități în 


care am putea muri dacă am vrea să aşezăm avionul pe drumul acela 
vechi. 

Cal este de acord cu mine, dă din cap și îmi ia repede harta din 
mână. O întinde și începe să caute ceva, urmărind cu degetul orașe și 
cursul diferitelor râuri. 

— Pentru că o avem pe Mare cu noi, nici nu trebuie să aterizăm. Nu 
este cazul să ne grăbim. Ne putem încărca acumulatorii oricând avem 
nevoie și putem zbura oricât vrem, oricât de departe vrem. 

Şi adaugă, ridicând din umeri: 

— Sau până când acumulatorii nu mai vor să se încarce. 

Mă străpunge o altă săgeată de panică. 

— Şi cât timp am avea până atunci? 

Îmi răspunde cu un zâmbet strâmb. 

— Avioanele Flux Negru au fost date în folosință acum doi ani. În 
cel mai nefericit caz, băiatul ăsta o mai duce bine-mersi încă doi. 

— Atunci nu mă mai speria în halul ăsta, mormăi eu. 

Doi ani, îmi zic. Am putea face înconjurul lumii în timpul ăsta. Să 
vedem Prerie, Tiraxes, Montfort, Citron, ţinuturi care deocamdată nu 
înseamnă pentru noi decât niște nume pe o hartă. Le-am putea vedea pe 
toate. 

Dar acesta este un vis frumos. Eu am o misiune, am de apărat 
oameni cu sângenou și mai am și de reglat conturile cu un anumit 
rege. 

— Atunci, încotro? întreabă Farley. 

— O să hotărască lista. O ai la tine, nu-i așa? 

Mă străduiesc să nu-mi tremure vocea, să nu le arăt cât sunt de 
speriată. Dacă agenda lui Julian a rămas pe insula Tuck, atunci 
plimbarea asta se va termina înainte de a începe. Pentru că nu am de 
gând să plec nicăieri fără ea. 

Răspunsul mi-l dă Kilorn, care scoate agenda de sub cămașă. Mi-o 
aruncă, iar eu o prind cu îndemânare din zbor. Încă păstrează căldura 
trupului său şi îmi încălzește palmele. 

— Am furat-o de la colonel, explică el, străduindu-se să pară 
nepăsător. 

Dar satisfacția i se citește pe chip. 

— Din camera lui? mă mir eu, aducându-mi aminte de buncărul 
auster de pe fundul oceanului. 

Kilorn scutură din cap. 

— Nu-i atât de prost. O ţinea sub cheie în depozitul de armament, 
iar cheia era exact aia de pe lanţul pe care-l purta la gât. 

— Şi tu...? 

Cu un zâmbet fudul, își desface gulerul, arătându-mi lănțișorul de 
aur de la gât. 

— N-oi fi eu pungaș la fel de bun ca tine, dar... 


Farley intervine și îmi explică: 

— Oricum aveam de gând să furăm lista, dar, atunci când te-au 
închis, am fost nevoiți să improvizăm. Şi încă foarte repede. 

— Aha. 

Adică la asta au folosit orele pe care le-am petrecut în celulă. Ai 
încredere în mine, îmi ceruse Kilorn înainte să mă atragă în cursă. 
Acum înțeleg că a făcut-o pentru listă, pentru oamenii cu sângenou. Și 
a făcut-o și pentru mine. 

— Bună treabă, îi şoptesc eu. 

Kilorn se preface că nu-i deloc impresionat de lauda mea, dar 
zâmbetul radios îl dă de gol. 

— Mda, mă rog, acum iau eu lănţișorul, dacă nu te superi, spune 
Farley pe un ton blând pe care nu i l-am mai auzit niciodată. 

Nu așteaptă încuviințarea lui Kilorn și întinde repede mâna. Aurul 
sclipește în pumnul ei și dispare numaidecât într-un buzunar. Gura îi 
zvâcnește ușor — singurul semn al tulburării provocate de lănțișorul 
tatălui ei. Dar nu, nu-i al lui. Nu cu adevărat. Iar fotografia din camera 
colonelului o dovedește. Mama sau sora sa a purtat lănţișorul acesta 
care, dintr-un motiv sau altul, nu a ajuns apoi la gâtul ei. 

Când ridică iar ochii, zvâcnetul gurii a dispărut, purtarea aspră a 
revenit. 

— Nu aterizăm pe Nouă-Cinci, spune Cal pe un ton ferm. 

Mă văd nevoită să fiu de acord cu el în privința asta. 

Shade nu a scos niciun sunet de când ne-am urcat în avion, dar 
acum îl auzim cum geme. Nu mai e palid la față, ci aproape verde. În 
oricare altă situaţie cred că m-aș amuza - adică se descurcă de minune 
cu teleportarea, dar zborul cu avionul îi vine de hac. 

— Nouă-Cinci nu-i o ruină, bolborosește el, încercând din răsputeri 
să nu vomite. Aţi şi uitat de Naercey? 

Cal oftează prelung și își freacă bărbia gânditor. Pe maxilar și pe 
obraji i-a apărut umbra întunecată a începutului de barbă. 

— Aţi repavat drumul. 

Farley dă încet din cap și zâmbește. 

— Și te durea dacă ziceai așa de la bun început, Diana? mă răţoiesc 
eu la ea, ca să-i şterg rânjetul ăla infatuat de pe mutră. Ştii că n-ai 
nimic de câștigat cu melodrama. Fiecare secundă pierdută doar ca să- 
ţi alimentezi tu vanitatea poate însemna moartea unui alt om cu 
sângenou. 

— Și fiecare secundă pe care o irosești interogându-ne pe mine, pe 
Kilorn și pe Shade despre absolut tot ce se petrece în jurul tău, 
inclusiv aerul pe care îl respiri, înseamnă exact același lucru, fetiţo cu 
fulgerele, spune Farley apropiindu-se de mine. 

E mai înaltă, dar nu mă intimidează. Îi susțin privirea fără să mă 
înfior și, cu aerul acela de superioritate pe care mi l-au insuflat lady 


Blonos şi viaţa la curtea argintiilor, îi spun: 

— Dă-mi un singur motiv să am încredere în tine și așa voi face. 

Normal că mint. 

După o clipă, Farley clatină din cap și face un pas înapoi, lăsându- 
mi loc să respir. 

— Nouă-Cinci chiar era o ruină, explică ea. Pentru oricine suficient 
de curios ca să-l cerceteze pare doar o porțiune de drum abandonat. 
Un kilometru și jumătate de asfalt întreg încă. 

Şi ne arată pe hartă alte drumuri distruse. 

— Nu este singurul. 

O reţea de asemenea trasee acoperă harta, ascunse printre vechile 
ruine, dar situate în apropierea orașelor mai mici și a cătunelor. Pentru 
protecţie, spune ea, deoarece acolo securitatea este minimă, iar roșiii 
de la țară au obiceiul de a se face că nu văd. Poate nu și în vremurile 
astea, de când au intrat în vigoare Măsurile, dar cu siguranță că așa 
stăteau lucrurile înainte ca regele să înceapă să le ia tot mai mulți 
copii. 

— Fluxul Negru și Gura-Leului sunt primele avioane pe care le-am 
furat, însă vor urma și altele, adaugă ea cu mândrie. 

— Eu n-aş fi atât de sigur, intervine Cal. 

Atitudinea lui nu este ostilă, ci doar pragmatică. 

— După ce s-a descoperit furtul lor din Delphie, a devenit și mai 
greu să pătrundeți într-o bază militară, ca să nu mai vorbesc de 
carlinga unui avion. 

Şi iarăși Farley zâmbește, total convinsă de importanța secretelor 
dobândite cu atâta greutate. 

— În Norta, sigur că da. Însă aerodromurile din Piedmont sunt 
foarte prost păzite. 

— Piedmont? exclamăm în același glas eu și Cal. 

Ţara aliată de la sud se află mult prea departe, mai departe chiar și 
decât Ţinutul Lacurilor. Agenţilor din Garda Stacojie le-ar fi aproape 
imposibil să ajungă acolo. Nu-i dificil de crezut că se scot mărfuri din 
regiunea aia, pentru că am văzut lăzile cu ochii mei. Dar să se 
infiltreze acolo niște spioni? Mi se pare... cu neputinţă. 

Farley este de altă părere. 

— Prinții din Piedmont sunt convinși că Garda Stacojie este o 
problemă a Nortei. Din fericire pentru noi, se înșală. Șarpele ăsta are 
mai multe capete. 

Îmi muşc buzele ca să-mi rețin strigătul de uimire şi să-mi păstrez ce 
mi-a mai rămas din masca impasibilă. Ținutul Lacurilor, Norta și acum 
şi Piedmontul? Oscilez între surprindere și teama față de o organizaţie 
atât de mare și de perseverentă încât se poate infiltra nu în unu, ci în 
trei state suverane conduse de regi și prinți argintii. 

Se vede treaba că nu-i o gloată de partizani zdrențăroși, așa cum îmi 


imaginam eu. 

Este o mașinărie uriașă și bine unsă, care acţionează de mai multă 
vreme decât și-ar putea închipui cineva. 

În ce m-am băgat? 

Nu vreau să mi se citească gândurile astea în privire, aşa că deschid 
agenda. Și mă mai calmează însemnările lui Julian, presărate cu 
numele și adresele tuturor oamenilor cu sângenou din Norta. Dacă îi 
vom putea recruta și instrui, pentru ca apoi să-i demonstrăm 
colonelului că nu suntem argintii și că nu trebuie să se teamă de noi, 
atunci poate că vom reuși să schimbăm lumea. 

Iar Maven nu va mai avea ocazia să omoare pe nimeni în numele 
meu. Refuz să duc în suflet povara altor pietre de mormânt. 

Cal se apleacă peste umărul meu, însă nu la paginile scrise se uită 
el. Ci la mâinile mele, la degetele care răsfoiesc agenda. Genunchiul 
lui se lipește de al meu și îl simt fierbinte prin pantalonii zdrenţuiți. 
Chiar dacă nu spune nimic, eu înțeleg mesajul. Ca și mine, Cal știe că 
nimic nu-i atât de simplu pe cât pare și că mereu este vorba despre 
mai mult decât poate cuprinde mintea noastră. 

Fii cu ochii în patru, îmi spune atingerea lui. 

Îi răspund împingându-l ușor cu cotul. Știu. 

Apoi dau peste o denumire din agendă și zic cu glas tare: 

— Coraunt. Cât de aproape este Coraunt de pista de aterizare de la 
Nouă-Cinci? 

Farley nici măcar nu se uită pe hartă. Nu are nevoie. 

— Destul de aproape. 

— Ce e în Coraunt, Mare? mă întreabă Kilorn, strecurându-se lângă 
mine. 

Are grijă să păstreze distanţa față de Cal şi se ascunde după mine ca 
în spatele unui zid. 

Rostesc cu greu cuvintele. Faptele mele l-ar putea elibera pe omul 
acesta. Sau l-ar putea condamna la moarte. 

— Numele lui este Nix Marsten. 


ZECE 


Fluxul Negru era avionul personal al colonelului, cu care făcea 
naveta între Norta și Ţinutul Lacurilor. Însă pentru noi este mai mult 
decât un mijloc de transport. Este un cufăr cu comori, plin de arme, 
materiale de uz medical, ba chiar și pachete cu hrană rămase de la 
ultimul zbor. Farley şi Kilorn se apucă să le sorteze și să separe armele 
de pansamente, în timp ce Shade își schimbă bandajul de la umăr. 
Piciorul lui stă bizar de drept în atelă și nu îl poate îndoi, dar fratele 
meu nu dă semne că l-ar durea. Chiar dacă nu-i prea înalt, Shade a 
fost mereu cel mai rezistent din familia noastră, întrecut doar de tata, 
care a strâns din dinți și a îndurat chinuri groaznice aproape toată 
viaţa lui. 

Mi se taie răsuflarea, încep să mă înțepe plămânii. Tata, mama, Gisa, 
băieţii. În nebunia fugii noastre, am uitat complet de ei. La fel ca 
înainte, când m-am transformat în Mareena, când regele Tiberias și 
regina Elara m-au despuiat de zdrențe și m-au îmbrăcat în mătăsuri. 
Atunci am avut nevoie de mai multe ceasuri ca să-mi aduc aminte de 
părinții care își așteptau fiica. Iar fiica lor nu avea să se mai întoarcă 
niciodată acasă. Și acum i-am lăsat din nou să aştepte. Îmi iau capul în 
mâini și încep să înjur. Cum am putut să-i uit? De-abia ce ne-am regăsit. 
Cum de-am putut să-i părăsesc așa? 

— Mare? șoptește Cal, încercând să nu atragă atenţia celorlalți 
asupra mea. 

Nu trebuie să mă vadă nimeni cum mă chircesc de durere, cum mă 
pedepsesc cu fiecare respirație firavă. 

Eşti o egoistă, Mare Barrow. O fetiță proastă și egoistă. 

Înainte mă liniștea zumzetul monoton al motoarelor, dar acum mă 
apasă cumplit. Îmi loveşte tot trupul așa cum lovesc valurile la 
nesfârșit țărmul insulei Tuck. Mă gândesc o clipă că ar fi bine să-l las 
să mă mistuie complet. Pentru că, după aceea, nu voi mai avea decât 
fulgerele. Nicio durere, nicio amintire, doar putere. 

O mână mi se așază pe ceafă, eliberându-mă de o parte din 
tensiune, încălzindu-mi pielea îngheţată. Degetul mare al acelei mâini 
trasează încet cercuri regulate până când găsește un punct de presiune 
despre existența căruia habar nu aveam. Și îmi face bine un pic. 

— Trebuie să te liniștești, continuă Cal. 

Îi aud vocea foarte aproape, așa că mă uit cu coada ochiului și îl 
văd chiar lângă mine, cu buzele lipite de urechea mea. 

— Avioanelor nu le plac furtunile cu fulgere. 

— Bine. 

Atât de greu îmi este să rostesc cuvântul ăsta. 

— În regulă. 


Dar nu-și ia mâna de pe mine. 

— Inspiră, expiră, mă îndeamnă el pe tonul coborât și mângâietor 
cu care îi vorbeşti unui animal înfricoșat. 

Probabil că așa și este. 

Mă simt ca un copil, dar îi urmez sfatul. Cu fiecare respirație mai 
alung încă un gând, unul mai negru decât cel dinainte. Ai uitat de ei. 
Inspir. Ai ucis. Expir. Ai împins oameni la moarte. Inspir. Ai rămas 
singură. Expir. 

Ultimul gând nu este corect. Dovadă stau Cal și Kilorn, Shade și 
Farley. Dar nu mă pot elibera de sentimentul că, deși ei se află lângă 
mine, niciunul nu-mi este alături. Chiar și cu o armată în spate, tot 
singură sunt. 

Poate oamenii cu sângenou vor schimba situația asta. Oricum ar fi, 
trebuie să aflu. 

Mă așez încet la locul meu, iar mâna lui Cal mă urmează. Și-o 
retrage mai târziu, atunci când e sigur că nu mai am nevoie de el. Fără 
căldura lui, pielea mi se răceşte brusc, dar sunt mult prea orgolioasă 
ca să i-o arăt. Privesc afară, concentrându-mă la norii care trec pe 
lângă noi, la soarele aflat la asfinţit, la oceanul de dedesubt. Valuri cu 
creste albe se îndreaptă în diagonală spre un lanţ lung de insule, 
legate între ele prin fâșii de nisip, mlaștini sau printr-un pod degradat. 
Câteva cătune de pescari și niște faruri, în aparență inofensive, 
punctează arhipelagul, dar încleștez pumnii la vederea lor. Poate stă 
cineva la pândă pe vreun acoperiș. Am putea fi observați. 

Cea mai întinsă dintre insule are un port plin de ambarcaţiuni. 
Judecând după dimensiunile lor și după dungile argintii cu care sunt 
decorate, nu mă îndoiesc că aparțin marinei militare. 

— Presupun că ştii ce faci, îi spun eu lui Cal, fără să-mi iau ochii de 
la insule. 

Cine știe câți argintii sunt acolo jos și ne caută? Iar portul ăla, ticsit 
cu tot felul de nave, ar putea ascunde o mulțime de lucruri. Sau 
oameni. Maven, de exemplu. 

Dar pe Cal parcă nu-l interesează ce se întâmplă acolo jos. Își freacă 
din nou obrajii acoperiți de țepii aspri ai bărbii. 

— Alea sunt Insulele Bahrn. N-ai de ce să-ţi faci griji. Fort Patriot, 
pe de altă parte..., adaugă el, arătând vag spre nord-vest. 

Nu reușesc să disting țărmul în ceața aurie a soarelui. Și Cal 
continuă: 

— Am să încerc să stau cât pot de mult în afara razei de acţiune a 
senzorilor lor. 

— Și când n-ai să mai poţi? 

Nici nu știu când a apărut Kilorn lângă noi. Acum se sprijină de 
spătarul scaunului meu și se uită speriat când la Cal, când la insulele 
de jos. 


Chipul prințului este calm și încrezător. 

— Ştiu că pot. 

Sunt nevoită să-mi ascund zâmbetul, fiindcă știu că l-ar înfuria și 
mai tare pe Kilorn. Cu toate că nu am mai zburat niciodată cu Cal, l- 
am văzut în acţiune pe motocicletă. Şi, dacă e măcar pe jumătate la fel 
de priceput la pilotarea avioanelor pe cât este la condusul mașinăriei 
ăleia a morții pe două roți, atunci suntem pe mâini foarte bune. 

— Dar nu va trebui s-o fac, spune el mai departe, mulțumit că i-a 
închis gura lui Kilorn. Fiecare avion are un semnal de localizare, care 
informează forturile despre poziția lui curentă. Când vom intra în raza 
senzorilor, voi trimite un semnal mai vechi și, cu puţin noroc, nimeni 
nu se va gândi să-l verifice. 

— Mi se pare riscant, mormăie Kilorn, căutând alte motive ca să-i 
demonteze planul, însă băiatul pescar este nevoit să se recunoască 
învins. 

— Mie mi se pare o idee bună, intervine Farley, din locul ei de pe 
jos. Aşa reușește să treacă și colonelul atunci când nu poate evita 
senzorii. 

— Plus că probabil nimeni nu se gândeşte că rebelii știu să piloteze 
avioane, adaug și eu, încercând să atenuez cumva stinghereala lui 
Kilorn. Nu se vor apuca să caute pe cer avioane furate. 

Spre marea mea surpriză, Cal se crispează și se ridică iritat din 
scaun. 

— Instrumentele reacționează prea lent, murmură el, grăbindu-se 
să-și explice gestul. 

O minciună, și încă una nereușită, dacă e să mă iau după expresia 
cruntă de pe chipul lui. 

— Cal? îl strig eu. 

Dar nu se întoarce spre mine. Nici măcar nu dă vreun semn că m-ar 
fi auzit și se duce către partea din spate a avionului. Toţi ceilalți se 
uită după el pe sub sprâncene. Încă se mai tem de ce ar putea face. 

Cât despre mine, eu mă holbez năucă. Ce l-a mai apucat? 

Îl las cu gândurile lui şi mă duc să văd ce face Shade. Stă lungit pe 
jos, iar piciorul îi arată mai bine decât m-aș fi așteptat, susținut de 
atela aia reușită. Însă tot mai are nevoie de cârja din metal, pe care o 
ține alături. În fond, a încasat două gloanțe la Naercey și nu avem 
printre noi tămăduitori care să-l vindece cu o simplă atingere. 

— Vrei să-ți aduc ceva? îl întreb eu. 

— N-aş zice nu la niște apă, îmi răspunde el, invidios pe mișcările 
mele dezinvolte. Nici la ceva de mâncare. 

Fericită să-i pot fi de folos, iau un bidon și două pachete cu alimente 
din proviziile lui Farley. Mă aștept să-mi atragă atenţia asupra 
raționalizării hranei, dar nici nu se uită la mine. Mi-a luat locul în 
carlingă și priveşte pe geam, fascinată de lumea care se desfășoară sub 


noi. Kilorn pierde vremea pe lângă ea, dar fără să se atingă de scaunul 
gol al lui Cal. Nu vrea să-l dojenească prințul și are mare grijă să-și 
țină mâinile departe de panoul cu instrumente. Seamănă cu un băiețel 
înconjurat de cioburi de sticlă pe care vrea să le atingă, dar știe că nu 
are voie. 

Cal nu a mai mâncat de când l-a aruncat colonelul în temniță, așa că 
îmi vine să iau încă un pachet cu alimente și să i-l duc, dar o singură 
privire spre coada avionului mă face să mă opresc. Cal este singur 
acolo și meșterește ceva la un panou deschis — poate încearcă să ne 
impresioneze prefăcându-se că repară ceva ce nu este stricat. Și-a pus 
deja una dintre uniformele de la bord, un costum de zbor negru cu 
argintiu. Hainele rupte pe care le-a avut în arenă și la execuţie zac la 
picioarele lui. Acum aduce mai mult cu el însuși, un prinţ de foc, un 
războinic înnăscut. Dacă nu aș vedea pereţii inconfundabili ai Fluxului 
Negru, aș crede că suntem la palat, unde dansăm unul în jurul celuilalt 
ca niște molii în jurul unei lumânări. Pe pieptul costumului este cusut 
un ecuson — un simbol în negru și roșu, flancat de două aripi argintii. 
Chiar și de la distanța asta, pot recunoaște vârfurile negre răsucite 
într-o flacără. Coroana Înflăcărată. Care le-a aparținut bunicului și 
tatălui său. Care îi aparţine și lui prin naştere. Însă coroana a fost 
furată în cel mai josnic mod, plătită cu sângele tatălui său și cu 
sufletul fratelui. Oricât de mult l-am urât pe rege și am detestat tronul 
şi tot ce reprezenta el, nu îmi pot stăpâni compasiunea față de Cal. A 
pierdut totul -— și-a pierdut întreaga viaţă, chiar dacă viaţa aceea nu 
era așa cum trebuie. 

Îmi simte privirea aţintită asupra lui și ridică ochii de la ce face el 
acolo. O clipă nici nu se mișcă, apoi își duce mâna la ecuson și 
trasează cu degetul conturul regatului ce i-a fost furat. Cu o mișcare 
neașteptată, îl smulge din țesătura costumului și îl azvârle cât colo. 
Pare calm, însă ochii îi scânteiază de furie. Oricât ar încerca să și-o 
ascundă, mânia lui dă întotdeauna în clocot și poate fi lesne intuită 
prin crăpăturile măștii lui mult prea uzate. Îl las să fiarbă singur, ştiu 
că angrenajele interne ale avionului vor reuși să-l calmeze mult mai 
bine decât orice i-aș spune eu. 

Shade se trage în lături ca să-mi facă loc lângă el și eu mă așez fără 
prea multă grație. Stăm așa, într-o tăcere mohorâtă, trecem bidonul de 
la unul la altul şi cinăm în familie într-un mod al naibii de ciudat, pe 
podeaua unui Flux Negru furat de două ori. 

— Am făcut bine, nu-i așa? şoptesc eu, sperând într-un fel de iertare 
a păcatelor. 

Chiar dacă nu-i decât cu un an mai mare decât mine, m-am bazat 
mereu pe sfaturile lui Shade. 

Spre marea mea ușurare, îl văd cum dă din cap. 

— Era doar o chestiune de timp până aveau să mă închidă alături de 


tine. Colonelul nu știe cum să reacționeze în fața oamenilor ca noi. Îl 
înspăimântăm. 

— Nu numai pe el, spun eu posomorâtă, amintindu-mi cum își 
întorceau privirile şi șușoteau toți cei pe care i-am întâlnit până acum. 

Chiar și în Reşedinţa Soarelui, unde mă înconjurau indivizi cu 
talente incredibile, eu tot ieșeam în evidență. Iar pe insula Tuck, am 
fost fetița cu fulgerele. Respectată, recunoscută și temută. 

— Bine măcar că ceilalți sunt normali. 

— Mama și tata? 

Încuviinţez din cap, înfiorându-mă când mă gândesc la ei. 

— Şi Gisa, şi băieţii. Sunt roșii autentici, aşa că nu poate... nu le va 
face nimic. 

Sună ca o întrebare. 

Shade mestecă, dus pe gânduri, un dumicat din pachetul cu 
alimente: un baton compact din ovăz uscat. Se umple tot de firimituri. 

— Altfel ar fi stat lucrurile dacă ne-ar fi ajutat. Însă n-au știut nimic 
despre planul nostru, așa că nu mi-aş face griji. 

I se taie brusc răsuflarea. La fel păţesc și eu. 

— A fost mai bine pentru ei că am plecat de-acolo așa cum am 
plecat, continuă el. Pentru că, dacă ar fi știut, tata ar fi insistat să ne 
ajute. Şi mama. Bree și Tramy sunt loiali cauzei ca să scape de orice 
bănuială. Ca să nu mai spun că niciunul dintre ei nu are atâta minte 
cât să pună la cale așa ceva. 

Se gândește puţin și adaugă: 

— Cred că nici măcar lacuștrii nu s-ar apuca să arunce în închisoare 
o femeie bătrână, un invalid și pe micuța Gisa. 

— Bine, rostesc eu mai liniștită și încep să-i culeg fărâmele de ovăz 
de pe cămașă. 

— Nu-mi place când zici că sunt normali, șoptește el și mă apucă de 
mână. Nu-i nimic în neregulă cu noi. Suntem diferiți, da, dar nu într- 
un sens rău. Și cu siguranţă că nici într-unul bun. 

Suntem oricum, numai normali nu, aș dori eu să-l contrazic, dar mă 
împiedică vorbele lui dure. 

— Ai dreptate, Shade, încuviințez eu din cap, sperând că nu-și va da 
seama că mint. Întotdeauna ai dreptate. 

Începe să râdă și termină batonul dintr-o singură îmbucătură. 

— Îmi dai în scris? 

Continuă să chicotească și îmi eliberează mâna. De dragul lui, 
schițez şi eu un zâmbet care mi se șterge iute de pe buze când aud 
pașii grei ai lui Cal. 

Pășește peste piciorul întins al lui Shade și trece pe lângă noi. 
Privește fix spre carlingă. 

— Vom intra curând în raza senzorilor, spune el, fără a se adresa 
cuiva anume. 


Dar cuvintele lui ne pun pe toţi în mișcare. 

Kilorn pleacă în grabă de-acolo, ca un băieţel izgonit. Cal nici nu-l 
bagă în seamă. Este atent doar la avion și la nimic altceva. Cel puțin 
deocamdată animozitatea dintre ei pică pe planul al doilea față de 
obstacolele care ne așteaptă. 

— În locul vostru, eu mi-aş pune centurile, adaugă Cal peste umăr, 
surprinzându-mi privirea când se așază la panoul de comandă. 

Cu o precizie detașată, își fixează și el centurile, strângând-o bine pe 
fiecare. Pe scaunul care fusese al meu, Farley face același lucru. Nu 
mă deranjează. M-am îngrozit când am privit decolarea avionului — 
pot doar să îmi imaginez cum va arăta aterizarea. 

O fi Shade orgolios, dar prost nu-i deloc, așa că îmi permite să-l 
ajut. Kilorn îl sprijină din cealaltă parte și împreună reușim să-l 
punem pe picioare. Odată ridicat, Shade se descurcă mai bine și își 
fixează centurile, ținându-și cârja la subraţ. Eu mă așez alături de el, 
iar Kilorn ocupă scaunul de lângă mine. Prietenul meu și-a învățat 
lecţia de mai devreme și își strânge bine centurile, apoi își încleștează 
mâinile pe ele, pregătindu-se pentru dezastrul care va urma. 

Şi eu mă concentrez asupra centurilor mele, simțindu-mă ciudat de 
protejată când acestea se strâng în jurul meu. Tocmai ce te-ai legat de o 
bucată de metal care o să cadă de la mare înălțime. Foarte adevărat, dar, 
cel puțin în următoarele câteva minute, viaţa şi moartea noastră 
depind exclusiv de pilot. Eu doar îl însoțesc. 

Cal pregăteşte avionul pentru ce urmează să se întâmple, 
manevrând vreo zece butoane și manete. Mijește ochii, ferindu-i de 
strălucirea orbitoare a soarelui, care îi conturează trupul, luminându-l 
în roșu și în portocaliu, aidoma flăcărilor sale. Și eu îmi aduc aminte 
de Naercey, de Circul Oaselor, ba chiar și de antrenamentele noastre, 
când Cal renunța la manierele lui de prinţ și devenea un adevărat 
infern. Pe atunci eram şocată, peste măsură de uluită, ori de câte ori 
își dezvăluia personalitatea violentă. Dar mi-a trecut. Nu am cum să 
uit vreodată ce dogorăşte sub pielea lui și nici furia care îl animă. 

Oricine poate trăda pe oricine, iar Cal nu face excepţie. 

Simt o atingere pe ureche și tresar speriată în centurile strânse. Mă 
întorc și îl văd pe Kilorn cu mâna în aer și zâmbind amuzat. 

— Încă sunt acolo, spune el, făcând un semn spre capul meu. 

Da, Kilorn, normal că urechile mele sunt la locul lor, îmi vine să-i zic. 
Dar îmi dau seama la ce se referă. Patru pietricele, roz, roșie, 
purpuriu-închis și verde - cerceii mei. Primele trei pietricele le-am 
primit de la frații mei: făceau parte dintr-un set pe care l-am împărțit 
cu Gisa. Daruri plăcute și deopotrivă dureroase, pentru că ni le-au 
oferit când au fost luaţi în armată și au plecat de acasă, neștiind dacă 
se vor întoarce vreodată. 

Pe ultima mi-a dăruit-o Kilorn chiar înainte ca lumea noastră să se 


schimbe, înainte ca Archeonul să fie atacat de Garda Stacojie, înainte 
de trădarea care încă ne obsedează pe toți. Am purtat cerceii ăştia tot 
timpul: de la înrolarea lui Bree până în momentul când am aflat 
despre perfidia lui Maven. Și fiecare piatră este încărcată cu amintiri. 

Privirea lui Kilorn zăbovește asupra cercelului verde, de culoarea 
ochilor săi. Și se înmoaie, renunțând la duritatea pe care a dobândit-o 
în ultimele luni. 

— Bineînţeles, îi spun eu. Îi voi purta până va fi să mor. 

— Hai să vorbim cât mai puţin despre moarte, mai ales într-un 
moment ca ăsta, bolborosește Kilorn, verificându-și din nou centurile. 

De unde stau, îi văd mai bine chipul învineţit. Ochiul i l-a înnegrit 
pumnul colonelului, vânătaia din falcă e de la mine. 

— Iartă-mă, spun eu, cerându-mi scuze atât pentru vorbele mele, cât 
şi pentru durerea fizică pe care i-am provocat-o. 

— M-ai bătut și mai rău, râde Kilorn. 

Şi nu minte. 

Șuieratul aspru, care ne zgârie timpanele, al paraziţilor de la 
aparatul de emisie spulberă acest moment de liniște. Mă întorc și îl 
văd pe Cal aplecându-se în față, cu o mână pe pârghia de comandă și 
cu cealaltă pe microfon. 

— Către turnul de control de la Fort Patriot, aici BR unu opt linie 
şapte doi. Cu plecare din Delphie, destinație Fort Lencasser. 

Vocea lui calmă și monotonă răsună în tot avionul. Să sperăm că 
Fort Patriot va fi de acord. Pe un ton care se vrea plictisit, Cal repetă 
de două ori indicatorul de apel. Dar stă ca pe ace și își mușcă 
îngrijorat buzele în aşteptarea răspunsului. 

Aşteptăm și noi, cu urechile ciulite. Și secundele ni se par lungi ca 
niște ore. Nu auzim nimic decât paraziţii din cealaltă parte a 
conexiunii radio. Kilorn își strânge și mai bine centurile, pregătindu-se 
pentru ce e mai rău. Îi urmez şi eu exemplul. 

Când aparatul de transmisie pârâie, vestindu-ne că urmează să 
primim răspunsul, mă apuc instinctiv cu mâinile de marginea 
scaunului. Oricâtă încredere aș avea în talentul de pilot al lui Cal, nu 
îmi doresc să văd cum s-ar descurca dacă ar trebui să fugă de niște 
avioane de luptă. 

— Recepţionat, BR unu opt linie șapte doi, răspunde o voce 
autoritară. Următorul apel se face la turnul de control Cancorda. 
Recepție. 

Cal răsuflă încet, incapabil să-și rețină un zâmbet larg. 

— Recepție, turnul de control Patriot. 

Nu apuc să mă relaxez, că radioul fâșâie încă o dată, făcându-l pe 
Cal să-și încleșteze fălcile. Mâinile i se duc spre manșă, degetele i se 
strâng hotărâte în jurul fiecărei laturi. Numai acest gest simplu al lui 
are darul de a ne băga pe toţi în sperieţi, chiar și pe Farley. Cu ochii 


bulbucaţi și gura întredeschisă, ea îl urmărește de alături, de parcă 
anticipează cuvintele care vor urma. La fel face și Shade, care se 
holbează la aparatul de emisie și își ţine cârja aproape. 

— Furtuni peste Lencasser, recomandăm prudenţă, spune vocea 
după un lung moment de groază generală. 

Tonul este plictisit, sec şi total dezinteresat de soarta noastră. 

— Recepție? 

De această dată, Cal lasă bărbia în piept și închide pe jumătate 
ochii. Se simte ușurat. Îmi vine şi mie să fac același lucru. 

— Recepție, repetă el în microfon. 

Fâsâitul se curmă după un pocnet care nu poate decât să ne bucure, 
pentru că anunţă încheierea transmisiei. Gata. Nu am stârnit bănuielile 
nimănui. 

Cal este primul care vorbește, întorcând capul spre noi și zâmbindu- 
ne strâmb. 

— Simplu ca bună ziua, zice el, după ce își șterge sudoarea de pe 
frunte. 

Pe mine mă apucă râsul când îl văd — un prinţ de foc care transpiră. 
Lui Cal nu-i pasă. De fapt, zâmbetul i se lăţește înainte de a se întoarce 
la manșă. Până și pe buzele lui Farley se observă umbra unui surâs, iar 
Kilorn scutură din cap și își trage mâna dintr-a mea. 

— Bravo, Înălțimea Ta! spune Shade. 

Kilorn rostește titlul acesta ca pe o înjurătură, dar în gura fratelui 
meu sună extrem de respectuos. 

Probabil că din cauza asta prințul zâmbeșşte și clatină din cap. 

— Numele meu este Cal și-atât. 

Aud icnetul batjocoritor al lui Kilorn și îi dau un ghiont în coaste. 

— Mori dacă încerci să fii politicos? 

Se îndepărtează de mine, pentru că nu mai dorește să capete încă o 
vânătaie. 

— Nu vreau să risc, şoptește el. 

Apoi i se adresează lui Cal. 

— Să înțeleg că nu vom anunța turnul de la Cancorda, Înălțimea Ta? 

Acum îl calc zdravăn cu călcâiul, smulgându-i un scâncet care mă 
unge pe suflet. 

Douăzeci de minute mai târziu, soarele a apus deja, iar noi am 
trecut de Golful Portuar și de mahalalele Orașului Nou și zburăm din 
ce în ce mai jos. Farley se tot foiește pe scaun și își întinde gâtul ca să 
vadă cât mai multe. Acum trecem pe deasupra unei păduri masive 
care ocupă mare parte din suprafaţa Nortei. Mă simt acasă aici, de 
parcă Pilonii m-ar aștepta după următorul deal. Dar casa mea este în 
vest, la o distanţă de o sută cincizeci de kilometri. Nu cunosc râurile 
care curg pe aici, drumurile mi se par ciudate și nu am fost niciodată 
în vreunul dintre satele înghesuite pe maluri. Într-unul dintre ele 


trăiește omul cu sângenou care poartă numele Nix Marsten, fără să 
ştie ce reprezintă el și fără să cunoască pericolul în care se află. 
Presupunând că este încă în viaţă. 

Ar trebui să mă gândesc la o eventuală capcană, însă nu o fac. Nu 
pot. Singurul lucru care mă motivează este dorința de a găsi alți 
oameni aidoma mie. Nu doar pentru cauza noastră, ci și pentru mine, 
ca să-mi dovedesc că nu doar în sângele meu și al lui Shade s-a 
petrecut mutația aceea ciudată. 

Am greșit când am avut încredere în Maven, dar nu și atunci când 
am crezut în Julian Jacos. Îl cunosc mai bine decât majoritatea 
oamenilor. Și Cal îl cunoaște la fel de bine și știe că lista cu nume este 
adevărată. Poate ceilalți nu sunt de acord cu noi, dar au grijă să nu ne- 
o arate. Îmi imaginez că ei vor să creadă în lista asta, care le oferă 
speranța că există o armă formidabilă, o șansă de a purta un război. 
Lista este ca o ancoră pentru noi toți - ne dă ceva de care să ne 
agățăm. 

Când avionul coboară în picaj peste pădure, încerc să mă concentrez 
asupra hărții din mână ca să-mi abat atenţia de la ce se întâmplă. 
Degeaba: tot simt un gol în stomac. 

— Ia te uită, mormăie Cal, privind pe fereastră la niște ruine. 

Îmi închipui că este vorba despre pista de aterizare. Mai întoarce un 
comutator și podeaua de sub tălpile noastre începe să vibreze. 
Concomitent, un zbârnâit răsună în tot avionul. 

— Pregătiţi-vă de aterizare. 

— Adică ce să facem? îl întreb eu printre dinți. 

Mă întorc să mă uit pe geam și nu mai văd cerul, ci vârfurile 
copacilor. Înainte să primesc vreun răspuns, avionul se izbeşte de ceva 
şi se cutremură cu putere. Inerția mișcării ne zguduie și săltăm în 
scaune, cu mâinile încleștate pe centurile de siguranță. Cârja lui Shade 
zboară cât colo, lovind spătarul de care se sprijină Farley. Dar ea nici 
nu observă, încheieturile degetelor i s-au albit pe brațele scaunului și 
ţine ochii larg deschişi, fără să clipească. 

— Am ajuns jos, șoptește ea. 

De-abia o aud din cauza urletului asurzitor al motoarelor. 

Înserarea coboară liniștită peste așa-zisele ruine. Nu se aud decât 
ciripitul păsărilor și vaietul scăzut al avionului. Motoarele se învârtesc 
tot mai încet și, în cele din urmă, se opresc complet. Se stinge și tenta 
albastră de sub aripi, iar singurele lumini de-aici sunt acum cele din 
interiorul avionului și stelele de pe cer. 

În tăcerea desăvârșită, aşteptăm să vedem dacă aterizarea noastră a 
fost observată de cineva. 

Miroase a toamnă, aerul e încărcat de parfumul frunzelor uscate și 
al ploilor, iar eu îl respir cu nesaț atunci când cobor rampa. Liniştea 


este întreruptă doar de sforăitul lui Kilorn care, mort de oboseală, s-a 
hotărât să tragă un pui de somn. Farley și-a scos arma și a și dispărut 
de lângă noi, ca să cerceteze restul pistei. Pentru orice eventualitate, 1- 
a luat pe Shade cu ea. Așa că, pentru prima dată după multe 
săptămâni, luni chiar, nu mă păzește nimeni, nu stă nimeni cu ochii pe 
mine. Îmi aparțin din nou doar mie însămi. 

Firește, asta nu durează prea mult. 

Cal coboară grăbit rampa, cu o pușcă pe umăr, un pistol la şold și o 
raniță în mână. Parcă-i o umbră, cu părul lui negru și cu costumul 
închis la culoare. Sunt convinsă că are de gând să se folosească de 
înfățișarea lui de acum. 

— Ce crezi că faci? îl întreb eu, apucându-l de braț. 

S-ar putea desprinde într-o clipă din mâna mea, însă nu o face. 

— Nu te teme, n-am luat prea multe, zice el, arătându-mi ranița. 
Oricum pot să fur ce-mi trebuie. 

— Tu? Să furi? 

Mă umflă râsul la gândul că un prinț, mai cu seamă o brută ca el, ar 
face așa ceva. 

— În cel mai fericit caz, ţi-ai pierde degetele. În cel mai rău, capul. 

Ridică din umeri, încercând să-mi arate că nu se teme. 

— Şi ce-ţi pasă ţie? 

— Îmi pasă, şoptesc eu, încercând să nu-i arăt cât mă doare. Știi 
bine că avem nevoie de tine. 

Colţul gurii îi zvâcnește, dar nu din cauză că i-ar veni să zâmbească. 

— Și de ce mi-ar păsa mie? 

Aș vrea să-i trag una ca să-i bag minţile în cap, dar este vorba 
despre Cal, nu despre Kilorn. Mi-ar primi pumnul fără să tresară și ar 
merge mai departe. Cu prinţul trebuie să discut, să-l conving. Să-l 
manipulez. 

— Tu însuţi ai spus că fiecare om nou salvat este o altă lovitură dată 
lui Maven. Nu te-ai răzgândit, nu? 

Nu-mi răspunde afirmativ, dar nici nu mă contrazice. Bine măcar că 
stă să mă asculte. 

— Ştii de ce sunt eu în stare, de ce e Shade în stare. lar Nix s-ar 
putea să fie mai puternic, mai bun decât noi doi. Corect? 

Tot nu răspunde. 

— Știu că îți doreşti să moară. 

Cu tot întunericul, deslușesc un licăr straniu în ochii lui Cal. 

— Și eu îmi doresc același lucru, îi mărturisesc eu. Vreau să-mi pun 
mâinile în jurul gâtului său și să strâng. Vreau să-l văd cum suferă și 
sângerează pentru tot ce a făcut, pentru fiecare om pe care l-a ucis. 

Atât de bine este să spun cu glas tare ce simt, să recunosc ce mă 
sperie mai mult decât orice în fața singurei persoane care mă poate 
înțelege. Vreau să-i fac cel mai mare rău. Vreau să-i străpung oasele cu 


fulgerele mele până când nu va mai putea nici măcar să țipe. Vreau să 
distrug monstrul în care s-a transformat Maven. 

Dar când mă gândesc cum l-aş omorî, o parte din mine își amintește 
că îl crezusem un tânăr bun la suflet. Îmi spun că nu era adevărat. Că 
acel Maven pe care l-am cunoscut eu și la care am ţinut nu a fost decât 
o fantezie, concepută special pentru mine. Elara și-a dresat în așa fel 
fiul, încât să devină un bărbat de care eu m-aș fi putut îndrăgosti. Și 
şi-a făcut nespus de bine treaba. Dar iată că încă mă gândesc la 
persoana aceea care nu a existat niciodată, la persoana aceea care mă 
bântuie mult mai rău decât toate fantomele trecutului meu. 

— Nu avem cum să ajungem la el, spun eu, atât pentru binele lui 
Cal, cât și pentru al meu. Dacă ne ducem acum după el, o să ne 
îngroape pe amândoi. Stii și tu că așa ar fi. 

Cal a fost general și încă este un luptător de elită, așa că înțelege 
arta războiului. În ciuda furiei sale, în ciuda faptului că fiecare fibră a 
lui urlă după răzbunare, știe prea bine că nu ar putea câștiga această 
bătălie. 

— Eu n-am nicio treabă cu revoluţia ta, șoptește el cu o voce care se 
pierde în noapte. Nu fac parte din Garda Stacojie. Nu mă priveşte 
toată povestea asta. 

Mă aștept să bată din picior de exasperare. 

— Atunci ce te privește, Cal? 

Deschide gura, așteptând să-i țâșnească răspunsul din ea. Zadarnic. 

Îi înţeleg tulburarea, chiar dacă nu-mi place. Prin naștere, Cal este 
tot ce detest eu mai mult și mai mult. Şi nu știe cum să fie altfel nici 
măcar acum, când este de partea roșiilor, vânat de ai lui, trădat de 
propriul sânge. 

După o clipă prea lungă și cumplit de dureroasă, Cal face stânga- 
mprejur şi intră din nou în avion. Își leapădă ranița, armele și 
hotărârea. Răsuflu adânc, ușurată. Rămâne cu noi. 

Dar nu știu cât timp. 


UNSPREZECE 


După cum ne spune harta, Coraunt se află la șase kilometri și 
jumătate spre nord-est, unde se intersectează Râul Regentului cu 
întinsul Drum al Portului. Nu pare cine știe ce, doar un avanpost 
comercial, unul dintre ultimele cătune dinainte ca Drumul Portului să 
se întoarcă şi să șerpuiască printre impracticabilele ținuturi 
mlăștinoase, ca să se îndrepte apoi către frontiera de nord. Dintre cele 
patru drumuri mari ale Nortei, Drumul Portului este cel mai umblat, 
pentru că face legătura între Delphie, Archeon și Golful Portuar. Din 
această cauză este și cel mai primejdios, chiar situat atât de departe în 
nord. Pe aici ar putea trece o grămadă de argintii, soldaţi sau nu, și, 
chiar dacă nu ar fi pe urmele noastre, nu există în tot regatul niciun 
argintiu care să nu-l recunoască pe Cal. Cei mai mulți ar încerca să-l 
aresteze, însă vor exista și unii care vor dori să-l omoare cum dau cu 
ochii de el. 

Și ar reuși, îmi spun eu. Mă înviorează gândul acesta, în loc să mă 
înspăimânte. Cu toată puterea și talentele lor, Maven, Elara, 
Evangeline și Ptolemus Samos sunt vulnerabili. Pot fi înfrânți. Iar 
pentru asta nu avem nevoie decât de armele potrivite. 

Speranţa mă face să uit de durerea din ultimele zile. Parcă nu mă 
mai doare umărul chiar atât de rău și îmi dau seama că nici capul nu- 
mi mai țiuie atât de tare. Încă vreo câteva zile și nici n-am să-mi mai 
aduc aminte de zbieretul de urlător. Nu mă mai dor nici încheieturile 
degetelor, învineţite de pumnul pe care i l-am dat azi lui Kilorn. 

Shade sare printre copaci. Silueta lui apare și dispare la fel ca 
lumina stelelor printre nori. Are grijă să nu imprime un ritm prea alert 
teleportării. Șoptește de câteva ori, arătându-ne fie vreun obstacol pe 
cărare, fie vreo viroagă ascunsă. De fapt, se poartă așa spre binele lui 
Cal. În vreme ce eu, Kilorn şi Shade am crescut prin păduri, prințul a 
trăit doar în palate și în cazărmi militare, unde nu l-a pregătit nimeni 
pentru traversarea unei păduri dese pe timp de noapte. Îi dovedesc 
stângăcia pocnetele sonore ale crengilor rupte și zgomotele făcute 
atunci când se împiedică. Este obișnuit să-şi croiască drumul prin foc, 
doborând astfel obstacole și dușmani deopotrivă. 

Ori de câte ori prinţul se împiedică, pe buzele lui Kilorn se ivește un 
zâmbet ironic, dezvelindu-i dinţii albi. 

— Ai grijă acolo, spune el, trăgându-l pe Cal de lângă un bolovan 
mascat de umbre. 

Cal se smulge din mâna băiatului pescar, dar din fericire asta e tot 
ce face. Până când ajungem la râu. 

Ramurile copacilor de pe fiecare mal se arcuiesc deasupra apei. 
Printre frunzele lor clipesc stelele, luminând râul care șerpuiește prin 


pădure până la întâlnirea cu Râul Regentului. Albia este îngustă, dar 
nu avem cum să ne dăm seama cât e de adâncă. Bine măcar că apa nu 
curge prea repede. 

Kilorn se simte mai bine pe apă decât pe uscat, pentru că sare de pe 
mal fără să stea pe gânduri. Aruncă o piatră în mijlocul râului și 
ascultă atent zgomotul produs de ea când cade în apă. 

— Doi metri, poate doi şi-un pic, zice el după o clipă. 

Adică mie mi-ar trece bine de cap. 

— Vrei să-ți facem o plută? adaugă el, zâmbind spre mine. 

Prima dată am înotat în Râul Capitalei, râu adevărat, de trei ori mai 
adânc și de zece mai lat decât acesta. Și nu aveam decât paisprezece 
ani. Așa că nu-i mare lucru să mă scufund cu totul în apa rece și 
întunecată. Are un gust ușor sărat, pentru că ne aflăm foarte aproape 
de ocean. 

Kilorn mă urmează fără ezitare, traversând râul în câteva secunde, 
cu mișcările lui de înotător cu experiență. Mă uimește că nu face mai 
mult pe grozavul, adică nu se dă peste cap și nu încearcă să-și țină 
respirația câteva minute. Dar imediat ce ajung pe malul celălalt, îmi 
dau seama de ce a fost atât de reținut. 

Shade şi Farley s-au aşezat pe malul de pe care am pornit noi și se 
uită îngrijorați la apa de sub ei. Stau cu ochii la prințul care a intrat în 
râu și par că încearcă să-și stăpânească zâmbetele ironice. Apa 
clipocește în jurul gleznelor lui Cal, blândă ca mângâierea unei mame, 
însă, chiar și la lumina lunii, tot reușesc să văd cum se albeşte la față. 

— Cal? îl chem eu, având grijă să nu zbier prea tare. Ce s-a 
întâmplat? 

Kilorn s-a sprijinit deja de trunchiul unui copac și acum pufnește 
dezaprobator. Își scoate jacheta îmbibată de apă și o stoarce cu gesturi 
exersate îndelung. 

— Haide, Calore, adică știi să pilotezi un avion, dar habar n-ai să 
înoți? îl persiflează el. 

— Ba știu să înot, răspunde furios Cal. 

Se forțează să mai facă un pas în apa care acum îi ajunge până la 
genunchi. 

— Doar că nu-mi place. 

Normal că nu-i place. Cal este un piroman, un stăpân al flăcărilor și 
nimic nu-l sleieşte mai mult de puteri decât apa. Apa îl transformă 
într-un individ neajutorat, neputincios. Îl transformă în genul de om 
de care el a fost învăţat să se teamă, pe care să-l urască și împotriva 
căruia să lupte. Îmi amintesc cum a fost la un pas de moarte în arenă. 
Încolţit de lordul Osanos, captiv într-o sferă de apă învolburată pe 
care nu a reușit să o distrugă cu focul lui. Îmi imaginez că s-a simţit 
atunci ca într-un sicriu, ca într-un mormânt acvatic. 

Mă întreb dacă și el retrăieşte acum aceleași amintiri și dacă ele fac 


acest râu molcom să semene cu un ocean înspumat și fără de margini. 

Primul meu instinct mă îndeamnă să înot înapoi și să-l ajut să 
traverseze râul, însă știu că gestul meu i-ar provoca lui Kilorn o criză 
de râs, greu de digerat pentru Cal. Și o încăierare este ultimul lucru de 
care avem nevoie în mijlocul pădurii. 

— Inspiră pe nas, Cal. 

Ridică ochii şi privirile ni se întâlnesc deasupra apei. Îi fac un semn 
de încurajare din cap. Expiră pe gură. De fapt repet sfatul pe care el mi 
l-a dat, dar văd că reușesc să-l mai calmez. 

Mai face un pas, apoi altul, pe urmă încă unul. Pieptul i se umflă și 
se dezumflă la fiecare respirație. Şi începe să înoate ca un câine uriaș. 
Pe Kilorn îl zguduie hohotele de râs pe care și le înăbușă cu mâna 
lipită de gură. Arunc câteva pietre înspre el. Și îl fac să amuţească 
până când Cal ajunge în apa mică de lângă mal și iese repede din râu. 

— F-frig, bolboroseşte el, scuturându-și capul ca să nu fie obligat să 
se uite la noi. 

Părul negru i s-a lipit de unul dintre obrajii cu bujori argintii. Fără 
să mă gândesc, i-l dau la o parte și i-l netezesc peste cap, încercând să- 
i dau o înfățișare mai demnă. În tot acest timp, el mă priveşte în ochi, 
plăcut surprins de gestul meu. 

Şi vine rândul meu să mă îmbujorez. Am stabilit că nimic nu trebuie 
să ne distrugă atenţia. 

— Să nu-mi zici că şi ţie ţi-e frică de apă! îi strigă supărat Kilorn 
cuiva de pe celălalt mal. 

Farley izbucnește în râs și îl apucă de mână pe fratele meu. O 
fracțiune de secundă mai târziu, se află amândoi lângă noi, complet 
uscați și zâmbindu-ne cu un aer de superioritate. 

Au făcut un salt. Normal. 

Shade râde și el şi începe să-mi stoarcă părul ud, prins în coadă. 

— Idioţilor! ne apostrofează el cu blândeţe. 

Dacă nu i-aș vedea cârja care să-mi amintească de faptul că încă e 
infirm, i-aş da cu bucurie un brânci în apă. 

Părul îmi este aproape uscat când ajungem pe dealul de lângă 
Coraunt. Pe cer se rostogolesc norii, acoperind luna și stelele, însă 
satul este destul de aproape ca să ne putem orienta după luminile lui. 
Din punctul unde ne aflăm, Corauntul este un fel de Pilonii, dar aflat 
pe malul Regentului, la răscruce de drumuri. Unul dintre acestea, bine 
pietruit şi ușor mai sus decât nivelul mlaștinii sărate, este, fără 
îndoială, Drumul Portului. Celălalt este un drum de pământ și merge 
de la est la vest, prin spatele satului. Pe malul râului se înalță un 
foişor, luminat de un proiector rotativ. Mă înfior când raza lui trece pe 
deasupra noastră. 

— Crezi că-i acolo? şoptește Kilorn, referindu-se evident la Nix. 


Se uită fix la casele turtite din vale, înghesuite în umbra foișorului. 

— Nix Marsten. În viață. Sex masculin. Născut la 20/12/217 în 
Coraunt, Coasta Mlăștinoasă, Statul Regentului, Norta. Domiciliul 
actual: același ca la naștere. Asta-i tot ce scria pe listă, repet eu din 
memorie. 

Am omis să citez ultima parte, care mă arde ca un fier înroşit. Grupa 
de sânge: nu este cazul. Mutaţie genetică, caracteristici necunoscute. Așa 
scrie lângă fiecare nume de pe listă, inclusiv lângă al meu. Este 
elementul distinctiv pe care Julian îl folosea ca să-i descopere pe 
oamenii aceia în baza de date a grupelor de sânge. Acum este rândul 
meu să folosesc informațiile — și sper că nu este prea târziu. 

Mijesc ochii ca să văd mai bine în întuneric. Din fericire, Regentul 
pare liniștit, un râu negru și domol. Iar drumurile sunt pustii. Până și 
oceanul pare nemișcat — o întindere nemărginită de sticlă. Încă se mai 
respectă ora stingerii impusă de nenorocitele alea de Măsuri. 

— Nu văd nicio navă militară. Și nici trafic pe Drumul Portului. 

Cal încuviințează din cap, iar inima mea se umple de bucurie. În 
niciun caz oamenii lui Maven nu s-ar aventura până aici fără o escortă 
de soldaţi, care i-ar face ușor de reperat. Înseamnă că au rămas doar 
două posibilități: ori nu au venit încă să-l ridice pe Nix, ori au venit și 
au şi plecat. 

— N-ar trebui să fie greu, chiar dacă s-a dat stingerea. 

Farley studiază atentă satul, măsoară cu privirea fiecare acoperiș și 
colț de uliţă. Am sentimentul că nu-i prima oară când face asta. 

— Oraş leneș, ofițeri puturoși. Pe zece tetradrahme că nici nu s-au 
deranjat să pună la adăpost arhiva. 

— Accept pariul, răspunde Shade, înghiontind-o în umăr. 

— Ne vedem acolo, spune Cal, arătând spre un pâlc de copaci situat 
la vreo opt sute de metri de noi. 

Este înconjurat de teren mlăștinos și de ierburi înalte și abia dacă îl 
distingem în beznă. Adăpostul perfect, dar eu clatin din cap. 

— Nu ne despărțim. 

— Adică preferi să mergem toţi acolo, cu noi doi în frunte? De ce să 
nu arunc în aer avanpostul, iar tu să te apuci să-i pârjoleşti pe toți 
ofițerii care îţi ies în drum? se răstește Cal la mine. 

Încearcă să-și păstreze cumpătul, dar vocea lui sună ca a unui 
profesor scos din răbdări. La fel ca a unchiului său, Julian. 

— Sigur că nu... 

— Niciunul dintre noi nu poate pune piciorul în satul ăla, Mare. 
Dacă nu cumva ai intenţia să ucizi fiecare persoană care îţi vede 
chipul. Fiecare persoană. 

Mă sfredelește cu privirea, dorind să mă facă să pricep ce vrea să 
spună. Fiecare persoană. Adică nu doar agenţii de securitate, nici 
măcar doar argintiii civili. Toată lumea. Maven ar prinde de veste și ar 


ajunge într-un suflet aici. Cu santinelele lui, cu soldaţii, cu legiunile, cu 
absolut tot ce se află în subordinea lui. Nu ne putem apăra decât dacă 
ne ascundem şi dacă ne menţinem avansul. Însă nu putem face nimic 
din lucrurile astea dacă lăsăm urme. 

— Bine, spun eu, cu o voce neajutorată, așa cum mă și simt acum. 
Dar Kilorn rămâne cu noi. 

Lui Kilorn i se aprinde o sclipire în ochi și se uită când la mine, când 
la Cal. 

— Toată treaba ar merge mult mai repede dacă nu m-ai mai dădăci 
atâta, Mare. 

Crede că îl dădăcesc. Probabil că aşa m-am obișnuit să mă port cu el 
și continui să o fac și acum, când e capabil să gândească, să se bată și 
să-și poarte singur de grijă. Mi-aș dori nespus să nu fie atât de 
nesăbuit și să nu-mi mai refuze protecția cu atâta încrâncenare. 

— Maven îți cunoaște numele, îi spun eu. Am fi niște proști dacă ne- 
am închipui că poza ta nu a fost deja trimisă fiecărui ofițer și fiecărui 
avanpost din țară. 

Strâmbă supărat din buze. 

— Dar Farley... 

— Eu sunt o lacustră, băiete, îi răspunde Farley în locul meu. 

Bine măcar că acum gândim la fel. 

— Băiete? o ironizează Kilorn. Nu ești cu mult mai mare decât 
mine. 

— E mai mare cu patru ani, dacă ţii neapărat să afli, intervine 
Shade, încercând să-i împace. 

Farley își dă ochii peste cap. 

— Regele vostru nu are acces la datele mele personale și nici nu-mi 
cunoaște numele adevărat. 

— Iar eu merg pentru că toată lumea crede că am murit, se bagă din 
nou în vorbă Shade, sprijinindu-se în cârjă. 

Pune cealaltă mână pe umărul lui Kilorn, dar acesta i-o dă la o 
parte. 

— Bine, mormăie el încet. 

Și, fără să se mai uite înapoi, porneşte spre pâlcul de copaci, iute și 
fără zgomot, ca un șoarece de câmp. 

Cal se uită urât după el. Un colţ al gurii îi zvâcnește cu dezgust. 

— N-am putea să ne descotorosim de el? 

— Nu fi rău, Cal, îl reped eu și pornesc în urma lui Kilorn. 

Am grijă să-i dau un brânci prințului când trec pe lângă el. Îl lovesc 
cu umărul meu bun. Dar nu ca să-i fac vreun rău, ci doar ca să-i 
transmit un mesaj: Lasă-l în pace. 

Cal vine după mine. Îi simt degetele fierbinţi pe braţ, încercând să 
mă liniștească. Și îmi șoptește: 

— Glumesc. 


Dar eu ştiu că nu-i adevărat. Nu-i deloc adevărat. Și cel mai rău e că 
mă întreb dacă nu cumva are dreptate. Kilorn nu-i soldat, nu-i nici 
măcar cărturar sau om de știință. Știu că poate întinde o plasă mai 
repede decât oricine altcineva, dar la ce bun, dacă noi vrem să 
prindem oameni, nu pești? Habar n-am ce fel de instruire a urmat el în 
Gardă, dar n-a stat acolo decât o săptămână și ceva. Datorită mie a 
reușit să supraviețuiască în Reşedinţa Soarelui și printr-un noroc chior 
n-a murit în masacrul din Piaţa lui Caesar. Fără vreun talent special, 
cu prea puţină pregătire militară și fără minte așa cum este, nu poate 
decât să ne încetinească. 

L-am salvat de înrolare, dar nu pentru asta. Nu ca să lupte într-un 
alt război. O parte din mine își dorește să-l pot trimite acasă, în 
Pilonii, pe malul râului nostru, la viaţa pe care o cunoaștem. S-ar 
zbate în sărăcie, ar munci din greu, nu ar avea prieteni, dar măcar ar 
rămâne în viață. Pentru mine nu mai este posibil viitorul acela, trăit 
între pădure și malurile râului. Dar pentru el este. Și vreau să-l aibă. 

Sunt nebună dacă-l las să rămână cu noi? 

Dar cum să-i spun să plece? 

N-am răspuns la niciuna dintre întrebări, așa că nu mă mai gândesc 
la Kilorn. Voi vedea mai târziu ce e de făcut. Mă uit în spate ca să-mi 
iau rămas-bun de la Shade și de la Farley, dar au dispărut. Mă trec 
fiori de spaimă când îmi imaginez că în Coraunt i-ar aștepta o 
ambuscadă. În cap îmi răsună numai focurile de armă pe care n-am 
reuşit să le uit. Nu. Cu talentul lui Shade și cu experiența lui Farley, 
nimic nu-i poate opri. Și, din moment ce nu vor fi nevoiți să mă 
ascundă pe mine, fetița cu fulgerele, nimeni nu va trebui să moară. 

Kilorn este o umbră în iarba înaltă. Cu mâini dibace își croiește 
drum printre tulpinile verzi. Nici nu lasă urme, deşi nu contează. Cal 
vine în spatele meu, zdrobind totul în cale, așa că nu mai avem cum să 
ne ascundem prezența. Plus că vom pleca de-aici înainte să se 
lumineze de ziuă. În cel mai fericit caz, cu Nix alături de noi. Cu puţin 
noroc, nimeni nu va băga de seamă absența unui roșu. Iar asta ne-ar 
oferi un avantaj față de Maven atunci când el va înțelege ce facem. 

Adică ce? Vocea din capul meu este o combinaţie ciudată între 
Julian, Kilorn, Cal și puţin din Gisa. Mă tot sâcâie, insistând pe ce îmi 
este teamă să recunosc. Lista nu este decât primul pas pentru găsirea 
oamenilor cu sângenou. Și după aceea ce vom face cu ei? Ce voi face eu? 

Frustrarea mă îmboldeşte să merg mai repede. Până când îl 
depășesc pe Kilorn. Nici nu-l văd când încetinește ca să mă lase să o 
iau înainte, pentru că ştie că vreau să fiu singură. Suntem tot mai 
aproape de pâlcul de copaci, învăluit în întuneric. Și chiar că aș vrea 
să fiu singură. Complet singură. N-am mai avut nici măcar o singură 
clipă de liniște de când m-am deșteptat la bordul mersivului. Dar chiar 
și clipa aceea a fost prea scurtă, fiindcă a apărut Kilorn. Atunci m-am 


bucurat să-l văd, acum îmi doresc să fi avut ceva timp doar pentru 
mine. În care să mă gândesc, să-mi fac planuri, să jelesc. Să încerc să 
mă împac cu ce s-a ales de viața mea. 

— Îi vom cere să aleagă, spun eu cu voce tare, știind că mă aud atât 
Cal, cât și Kilorn. Ori vine cu noi, ori rămâne aici. 

Cal se sprijină relaxat de un copac din apropiere, dar își ţine ochii 
aţintiți asupra orizontului. Nu-i scapă nimic din tot ce mișcă. 

— Îi explicăm și consecinţele alegerii pe care o va face? 

— Va trebui să treci de mine dacă vrei să-l omori, îi răspund eu. Nu 
sunt de acord să ucidem un om cu sângenou pentru simplul motiv că 
refuză să ni se alăture. În plus, dacă va dori să informeze vreun ofițer 
de prezența mea aici, va fi nevoit să-i explice motivele. Iar asta ar fi 
echivalentul unei condamnări la moarte pentru domnul Marsten. 

Prințul strâmbă din buze. Îi vine să se răstească la mine, dar se 
abţine. Ştie că nu obține nimic acum dacă discută în contradictoriu. 
Evident că nu-i obișnuit să asculte de ordinele cuiva. 

— Îi spunem despre Maven? Îi zicem că e în pericol de moarte dacă 
rămâne? Că vor muri alții dacă Maven îţi ia urma? 

Las capul în piept. 

— Îi vom spune tot ce putem, apoi îl vom lăsa pe el să hotărască ce 
şi cine vrea să fie. Cât despre Maven... 

Caut cuvintele potrivite, însă mi se pare că acestea sunt din ce în ce 
mai puţine. 

— Vom avea grijă să nu ne ajungă. Cred că asta-i tot ce putem face 
deocamdată. 

— Dg’ de ce? se bagă în vorbă Kilorn. De ce să-i dăm de ales? Tu 
singură ai spus că avem nevoie de toată lumea. Și dacă tipul ăsta, Nix, 
e măcar pe jumătate la fel de bun ca tine, nu ne permitem să 
renunțăm la el. 

Răspunsul este atât de simplu, că mă străpunge până în măduva 
oaselor. 

— Pentru că mie nu mi-a dat nimeni de ales. 

Îmi spun că tot pe drumul ăsta aș fi apucat-o și eu, chiar dacă aș fi 
ştiut în ce mă bag - l-aş fi salvat pe Kilorn de armată, mi-aş fi 
descoperit talentul, m-aș fi înrolat în Garda Stacojie, aș fi distrus vieți, 
m-aș fi luptat, aș fi ucis. Aş fi devenit fetița cu fulgerele. Dar nu știu 
dacă este adevărat. Sincer, nu știu. 

Aproape o oră se scurge într-o tăcere grea, încordată. Mie îmi 
convine de minune, pentru că așa am vreme să mă gândesc, iar Cal 
adoră liniştea. Și el își doreşte un respiro după nebunia ultimelor zile. 
Nici măcar Kilorn nu se mai încumetă să facă glume. Se mulțumește să 
stea pe o rădăcină noduroasă și să împletească din fire de iarbă o plasă 
sfărâmicioasă și inutilă. Surâde ca pentru sine, bucurându-se de 


nodurile vechi, familiare. 

Mă întreb ce o face acum Nix. Poate că este smuls din pat, poate i se 
pune căluș la gură, prins într-o plasă pe care eu am ţesut-o. Oare 
Farley s-ar apuca să-l amenințe că le va face rău soției lui, copiilor lui, 
doar ca să-l convingă să o însoțească? Sau Shade l-ar prinde pur și 
simplu de mână și ar face un salt, luându-l cu el în menghina hidoasă 
a teleportării care îi va aduce în crângul acesta? Născut la 20/12/217. 
Nix are aproape patruzeci şi nouă de ani, la fel ca tatăl meu. Oare 
seamănă cu el și în alte privinţe? Oare este la fel de distrus și invalid? 
Sau este nevătămat și ne aşteaptă pe noi să-l distrugem? 

Nu apuc să cad în spirala întrebărilor funeste, pentru că văd 
ierburile mișcându-se. Vine cineva. 

Cal reacționează de parcă cineva l-a băgat în priză. Cu toți mușchii 
încordați, se îndepărtează brusc de copacul lui, pregătit să înfrunte 
orice se va ivi din ierburi. Aproape că mă aștept să văd flăcări în 
vârfurile degetelor lui, dar îndelungata sa pregătire militară își spune 
acum cuvântul. Pe întuneric, focul lui ar fi ca un far care ne-ar face 
cunoscută prezența tuturor ofițerilor din zonă. Spre marea mea 
surpriză, Kilorn îmi pare la fel de precaut ca prințul. Aruncă plasa din 
ierburi și o calcă sub tălpi când se ridică. Ba chiar scoate jungherul pe 
care îl ţine ascuns în cizmă, cuțitul mic și ascuţit pe care îl folosea să 
curețe peștii. Îl recunosc și strâng din dinți. Nu știu când anume a 
devenit o armă cuțitul ăla vechi și nici când a început să-l poarte 
ascuns în cizmă. Poate atunci când oamenii au început să tragă în el. 

Şi eu am armele mele. Zbârnâitul înăbușit pe care îl simt în sânge, 
mai tăios decât orice pumnal, mai ucigător decât orice glonţ. Scânteile 
se transformă pe sub pielea mea, pregătite pentru momentul în care aş 
avea nevoie de ele. Talentul meu are o fineţe care îi lipsește lui Cal. 

Un tril de pasăre străpunge noaptea și răsună prin iarbă. Kilorn îi 
răspunde cu un fluierat ușor. Parcă e unul dintre sturzii care și-au 
făcut cuibul în streşinile caselor de la noi. 

— Farley, murmură el, arătând spre ierburile înalte. 

Iese prima din umbre, dar nu este singură. O urmează două siluete: 
una îi aparține fratelui meu, sprijinit în cârjă, cealaltă este a unui om 
scund și îndesat, cu membre musculoase și abdomenul bombat pe care 
îl capătă bărbații odată cu vârsta. Nix. 

Cal mă apucă de braţ, deasupra cotului, și mă strânge ușor. Apoi mă 
trage încet în întunericul crângului. Îl urmez fără şovăială, ştiind că 
trebuie să fim foarte prudenţi. Ca prin vis, mă gândesc că nu mi-ar 
strica o cârpă stacojie, cu care să-mi acopăr chipul, așa cum am făcut 
în Naercey. 

— Aţi avut probleme? îi întreabă Kilorn pe Farley şi pe Shade, 
apropiindu-se de ei. 

Tonul lui pare cumva mai matur, mai autoritar decât i-l știu eu. Nu- 


și ia ochii de la Nix și îi urmărește fiecare zvâcnet al degetelor lui 
durdulii. 

Farley face un semn agasat, ca și cum întrebarea ar enerva-o la 
culme. 

— Ba a fost foarte simplu. Chiar și cu șchiopul ăsta după mine, 
spune ea, arătând spre Shade. 

Apoi se întoarce către Nix. 

— Ăsta nu s-a împotrivit deloc. 

În ciuda întunericului, reușesc să văd cum Nix se aprinde la față. 

— Păi doar nu-s tâmpit! mormăie el supărat. 

Nu-i plac secretele. Deși sângele lui ascunde cel mai mare secret dintre 
toate. 

— Voi faceţi parte din Garda aia Stacojie. M-ar spânzura dacă ar 
afla că mi-ați intrat în casă. Chiar neinvitaţi. 

— Bine că ne-ai spus! șoptește Shade. 

Strălucirea din ochi îi păleşte puţin atunci când îmi aruncă o privire 
plină de înțeles. Simpla noastră prezență l-ar putea osândi la moarte pe 
omul ăsta. 

— Domnule Marsten... 

— Nix, bolboroseşte el. 

I se aprinde un licăr în ochi și urmărește privirea lui Shade. Mă 
observă în umbre și se uită mai bine, încercând să-mi deslușească 
astfel chipul. 

— Dar cred că ştiţi cum mă cheamă. 

Kilorn se mișcă repede, ascunzându-mă în spatele lui. Gestul lui 
pare unul nevinovat, dar Nix se încruntă, înțelegând despre ce anume 
este vorba. Se zburleşte și îl înfruntă pe Kilorn. Tânărul meu prieten 
este mai înalt, dar Nix nu dă niciun semn că s-ar teme de el. Îndreaptă 
un deget arămiu spre pieptul lui Kilorn. 

— M-aţi târât aici după stingere. Pentru delictul ăsta te spânzură. 
Acum faceți bine și ziceți-mi ce poftiți de la mine sau o să mă întorc 
acasă și o să încerc să nu mor pe drum. 

— Tu ești special, Nix. 

Vocea mea este prea subțire, pare prea tânără. Cum să-i explic? Cum 
să-i spun ce-mi doresc să-mi fi spus și mie cineva? Cum să-i explic ceva ce 
nici eu nu înţeleg cu adevărat? 

— Ştii bine că eşti diferit de ceilalți oameni, că ai ceva deosebit, 
ceva ce nu-ți poți explica. Poate crezi că ceva... ceva nu-i în regulă cu 
tine. 

Ultimele mele cuvinte ajung la ţintă. Omuleţul acesta bosumflat 
tresare cu putere atunci când le aude, furia parcă i se topeşte. Ştie 
foarte bine la ce mă refer. 

— Da, șoptește el. 

Nu mă mișc de la adăpostul copacilor, dar îi fac semn lui Kilorn să 


se dea la o parte din fața mea. Mă ascultă și îi permite lui Nix să 
treacă pe lângă el. Începe să-mi bată inima mai repede, văzându-l cum 
se apropie de mine. Și bătăile ei îmi răsună în urechi, răpăit nervos, 
înverșunat. Este un om cu sângenou, ca mine, ca Shade. Este un om 
care poate înțelege. 

Nix Marsten nu seamănă deloc cu tata. Doar ochii lor sunt la fel. Nu 
au aceeași culoare, nu au aceeași formă, însă, cu toate acestea, sunt la 
fel. Au aceeași privire pierdută care îți arată pustiul din suflet, o 
pierdere pe care timpul nu o poate vindeca. Mă înspăimânt când îmi 
dau seama că rănile lui Nix sunt mai profunde decât ale tatălui meu, 
care de-abia poate să mai respire, darămite să meargă. Îi văd suferința 
în umerii căzuţi, în părul cărunt și neîngrijit, în hainele murdare. Dacă 
aş mai fi hoaţă, o haimana nenorocită, nici nu m-aș deranja să fur 
ceva de la omul ăsta. N-aș avea ce. 

Se holbează și el la mine, îmi studiază atent chipul și corpul. Și 
ochii i se măresc atunci când își dă seama cine sunt. 

— Fetiţa cu fulgerele. 

Dar imediat îl recunoaște și pe Cal în spatele meu și uluirea i se 
preschimbă în furie nestăpânită. 

Pentru un bărbat de aproape cincizeci de ani, Nix este surprinzător 
de rapid. Îl văd cu greu prin întuneric cum își lasă un umăr în jos și îl 
atacă, apucându-l cu mâinile de mijloc. Chiar dacă are doar jumătate 
din greutatea lui Cal, îl doboară ca un taur și se izbesc amândoi de 
trunchiul zdravăn al unui copac. Acesta scoate un pocnet răsunător și 
se cutremură de la rădăcină și până la crengi. Mă gândesc că ar trebui 
să intervin. Cal e Cal, dar habar nu avem cine este Nix și nici de ce 
este el în stare. 

Deocamdată îi dă un pumn atât de puternic în falcă lui Cal, încât 
mă tem că i-a spart-o. Reușesc să-mi înfăşor braţele în jurul gâtului 
lui. 

— Nu mă provoca, Nix! îi murmur eu la ureche. Nu mă provoca! 

— Ia să te văd! îmi răspunde el, încercând să mă îmbrâncească. 

Dar nu mă las și încep să-l strâng mai tare de gât. Carnea lui mi se 
pare dură ca piatra. Foarte bine. Îmi adun puterile și îl năucesc. Șocul 
îi ridică părul în cap. Scânteile mele purpurii îi lovesc pielea și mă 
aştept să-l văd că se retrage, poate chiar cum se cutremură puțin, 
pentru ca apoi să termine cu prostiile. Dar parcă nici nu-mi simte 
fulgerele. Nu reușesc decât să-l irite și mai tare, ca o muscă zumzăind 
în jurul unui cal. Îl lovesc cu un alt fulger, mai puternic de data 
aceasta. Tot nimic. Spre marea mea surpriză, reușește să mă azvârle 
din spinarea lui și cad rău, izbindu-mă cu spatele de un copac. 

Cal se descurcă mai bine: evită şi parează cât de multe lovituri 
poate. Dar îl aud cum șuieră de durere atunci când pumnii lui Nix își 
ating ținta, chiar dacă doar razant. În cele din urmă, brăţara începe să 


scoată scântei, iar în palma prinţului se formează o bilă de foc. Se 
sparge de umărul lui Nix aidoma unui val de o stâncă, îi arde hainele, 
dar pielea îi rămâne neatinsă. 

În cap îmi răsună cuvântul pietrificator, însă omul acesta nu este aşa 
ceva. Pielea lui încă arată netedă și rumenă, nu-i ca o piatră cenușie. 
Este pur şi simplu impenetrabilă. 

— Încetează! mârâi eu la el, încercând să nu ridic tonul. 

Dar încăierarea sau mai bine zis „măcelul” continuă. Din gura lui 
Cal țâșneşte sânge argintiu, care-i mânjeşte pumnii lui Nix. 

Kilorn și Farley trec în goană pe lângă mine. Nu știu ce ar putea să 
facă ei împotriva acestei ghiulele de demolare cu înfățișare 
omenească. Așa că întind mâna ca să-i opresc. Însă Shade ajunge la 
Nix înaintea lor. A făcut un salt până în spatele lui. Îl apucă de gât la 
fel cum am făcut şi eu. Și dispar amândoi. Într-o fracțiune de secundă 
reapar trei metri mai departe şi Nix se prăvălește la pământ. Observ că 
obrajii lui au căpătat o uşoară nuanţă verzuie. Dă să se ridice, dar 
Shade îi înfige cârja în ceafă, ţintuindu-l. 

— Mai încearcă tu să te mişti și n-o să-mi fie milă, îl ameninţă el cu 
o privire încrâncenată și ostilă. 

Nix ridică o mână pătată cu sânge argintiu. Se predă. Cu cealaltă 
mână se ține de stomacul încă răvășit de senzația deplasării prin aer. 
Cât de bine cunosc senzația asta! 

— Gata, gâfâie el. 

Pe frunte i s-au ivit broboane de transpirație, este epuizat. 
Impenetrabil, dar nu de neoprit. 

Kilorn se trântește pe rădăcina pe care a stat înainte și culege de jos 
ce a mai rămas din plasa de iarbă. Surâde uşor, dar eu știu că-i vine să 
râdă în hohote văzându-l pe Cal bătut măr și plin de sânge. 

— Îmi place omul, spune el. Foarte mult îmi place. 

Mă ridic în picioare cu efort și încerc să ignor vechile dureri care 
îmi explodează din nou în oase. 

— Prinţul este de partea noastră, Nix. Vrea să te ajute, așa cum vreau 
și eu. 

Vorbele mele n-au deloc darul de a-l calma. Nix se așază cu fundul 
pe călcâie și rânjește, dezvelindu-și dinţii îngălbeniți. Respiră sacadat. 

— Să mă ajute? spune el în bătaie de joc. Nemernicul ăsta argintiu 
mi-a „ajutat” fetele să ajungă mai repede în mormânt. 

Cal face tot posibilul să adopte o mină politicoasă, în ciuda sângelui 
care i se prelinge pe bărbie. 

— Domnule... 

— Dara Marsten! Jenny Marsten! șuieră Nix printre dinți. 

Privirea lui dușmănoasă mă străpunge ca un pumnal ivit din beznă. 

— Legiunea  Ciocanului. Bătălia Cascadelor. Aveau doar 
nouăsprezece ani. 


Au murit în război. O tragedie, poate chiar o crimă. Însă ce vină are 
Cal? 

Expresia de rușine care se citește pe chipul lui Cal îmi dă de înțeles 
că este de acord cu Nix. Iar când prințul vorbeşte, are vocea răgușită, 
sufocată de emoție. 

— Am învins, şoptește el, incapabil să-l privească pe Nix în ochi. 
Am învins. 

Nix strânge pumnul, dar își stăpânește dorința de a se năpusti spre 
el. 

— Tu ai învins. Ele s-au înecat în râu, iar trupurile lor au plutit până 
la Cascada Fecioarei. Groparii nu le-au găsit nici măcar pantofii. Ce 
zicea scrisoarea aia? continuă el, făcându-l pe Cal să se înfioare. A, da, 
zicea că fetele mele „au murit pentru victorie”. Ca să „apere regatul”. 
Și la sfârșit erau niște semnături foarte frumoase. De la regele mort 
acum, de la general și de la geniul tactic care a hotărât că întreaga 
Legiune a Ciocanului trebuia să treacă râul pe jos. 

Toţi ochii se întorc în direcţia lui Cal, care se îmbujorează în stilul 
argintiilor sub privirile noastre. Obrajii i se fac albi de ruşine. Îmi 
aduc aminte de camera lui din Reşedinţa Soarelui, ticsită cu cărți și cu 
manuale de strategie militară. Mi-a fost scârbă atunci când m-am uitat 
la ele și îmi este scârbă și acum, de Cal și de mine. Pentru că am uitat 
cine este el cu adevărat. Nu doar un prinţ, nu doar un soldat, ci și un 
criminal. Într-o altă viață, eu aş fi fost cea pe care ar fi trimis-o la 
moarte. Sau frații mei ori Kilorn. 

— Îmi pare rău, şoptește Cal. 

Se străduieşte să privească în ochii acestui tată îndurerat şi mânios. 
Presupun că gestul acesta face parte tot din pregătirea lui. 

— Știu că vorbele mele nu înseamnă nimic. Fiicele tale... niciunul 
dintre soldați... nu meritau să moară. Nici tu nu meriți, domnule. 

Nix se ridică în picioare, iar genunchii îi trosnesc puternic. Dar nu 
pare să simtă. 

— Mă ameninţi, băiete? 

— Te avertizez, răspunde Cal, clătinând din cap și arătând spre noi. 
Eşti la fel ca Mare, la fel ca Shade. Eşti diferit. Eşti ceea ce noi numim 
un om cu sângenou. Roșu și argintiu. 

— Să nu cutezi să-mi zici că-s argintiu! scrâșnește Nix. 

Dar cuvintele lui nu-l opresc pe Cal. 

— Fratele meu îi va vâna pe cei ca voi. Vrea să vă ucidă pe toți și să 
susțină că n-aţi existat niciodată. Intenționează să vă șteargă definitiv 
din cartea istoriei. 

Lui Nix parcă i se pune un nod în gât și consternarea îi întunecă 
ochii. Se uită la mine, parcă cerându-mi să-i explic. 

— Mai sunt... și alții? 

— Şi încă foarte mulți, Nix. 


Îl ating din nou, dar fără intenţia de a-l electrocuta. 

— Fete, băieţi, tineri și bătrâni. Sunt pretutindeni în țară și așteaptă 
să fie găsiți. 

— Și când o să-i găsiți... când o să ne găsiți? Atunci ce-o să fie? 

Deschid gura să-i răspund, dar nu sunt în stare. Nu m-am gândit atât 
de departe. 

Farley îmi observă neputinţa și face un pas înainte, întinzând mâna. 
Ţine în ea o eșarfă roşie, zdrenţuită, însă curată. 

— Îi va proteja Garda Stacojie și îi va ascunde. Ba chiar îi va pregăti 
de luptă, dacă vor. 

Îmi vine să o contrazic, pentru că îmi aduc aminte de colonel. 
Ultimul lucru pe care și l-ar dori el este să aibă oameni noi în jur. Dar 
Farley pare atât de sigură de ce spune, atât de convingătoare! 
Presupun că, așa cum m-a obișnuit, mai are un as în mânecă, pe care 
n-ar trebui să-l pun la îndoială. Încă. 

Foarte încet, Nix ia eșarfa și o întoarce pe toate părțile în mâinile lui 
pătate. 

— Și dacă refuz? întreabă el pe un ton voit degajat, deși nu reușește 
să-i mascheze asprimea. 

— Atunci Shade te va duce acasă, în patul tău. Și nu vei mai auzi 
niciodată de noi, îi spun eu. Dar să știi că Maven tot va veni. Iar dacă 
nu vrei să ni te alături, ar fi mai bine să fugi încotro vezi cu ochii. 

Strânge mai tare eșarfa roșie. 

— Nu prea am de ales. 

— Ba ai. 

Sper că mă crede. Sper asta pentru binele meu, pentru sufletul meu. 

— Poţi alege să rămâi sau să vii cu noi. Ştii mai bine decât oricine 
cât de mult am pierdut, dar ne poţi ajuta să recâștigăm câte ceva. 

Termin de vorbit, iar Nix rămâne multă vreme tăcut. Începe să se 
plimbe prin jur, cu eșarfa în mână. Din când în când se uită printre 
crengile copacilor la proiectorul din foișor. 

— Fetele mele sunt moarte, nevastă-mea a murit și ea, iar eu sunt 
sătul de duhoarea asta de mlaștină, spune el, oprindu-se în fața mea. 
Vin cu voi. 

Apoi aruncă o privire peste umărul meu. Nu-i nevoie să mă întorc 
pentru a ști că se uită la Cal. 

— Dg’ vă rog să-l ţineţi pe ăla departe de mine. 


DOISPREZECE 


Pornim înapoi, prin pădure. Se vede treaba că deocamdată am 
scăpat cu bine, căci nu ne urmăresc decât norii și briza oceanului. Cu 
toate astea, nu pot scăpa de o senzaţie vagă de spaimă care îmi 
strânge inima. 

Da, de acord, Nix mai că i-a crăpat capul lui Cal. Însă recrutarea lui 
a fost un lucru ușor. Prea ușor. Dacă am învăţat ceva în ultimii 
șaptesprezece ani, în ultima lună, atunci am învăţat că nimic nu este 
uşor. Totul are un preţ. Chiar dacă Nix nu are misiunea de a ne duce 
într-o capcană, oricum el reprezintă un pericol. 

Oricine poate trăda pe oricine. 

Așa că, deși îmi aminteşte de tata, deși este mai mult decât un om 
cărunt și îndurerat, deși este la fel ca mine, îmi zăvorăsc inima în faţa 
acestui bărbat din Coraunt. Trebuie să merg mai departe, să fac același 
lucru cu un altul și cu altul, și cu altul. Tot ce contează acum este 
următorul nume. 

Stelele luminează suficient pădurea ca să-mi arunc o privire grăbită 
pe paginile scrise de Julian. Mai sunt câţiva oameni noi în zonă, în 
jurul orașului Golful Portuar. Doi au domiciliul chiar acolo, iar unul, 
în mahalaua Orașului Nou. Habar n-am cum vom reuși să ajungem la 
ei. Precis orașul este fortificat, la fel cum sunt Archeon și Cetatea 
Soarelui, iar restricțiile impuse asupra mahalalelor în care trăiesc 
tehnicienii sunt chiar mai aspre decât Măsurile. Dar îmi aduc aminte: 
lui Shade nu-i pasă nici de ziduri și nici de restricții. Din fericire, dă 
semne că piciorul îl deranjează tot mai puţin și cred că, în câteva zile, 
nici n-o să mai aibă nevoie de cârja aia. Iar atunci vom fi de neoprit. 
Poate chiar vom învinge. 

Gândul ăsta mă emoţionează și mă tulbură în egală măsură — cum ar 
arăta atunci lumea? Nu pot decât să-mi închipui unde voi fi eu. Acasă, 
împreună cu familia mea, undeva într-o pădure de unde voi putea auzi 
clipocitul râului. Și Kilorn va fi lângă mine, desigur. Dar Cal? Nu am 
nicio idee unde va alege el să se ducă când toate astea se vor fi 
terminat. 

Este ușor să-ți lași mintea s-o ia razna atunci când este noapte. Sunt 
obișnuită cu pădurile și nu am nevoie să fiu prea atentă ca să nu mă 
împiedic de rădăcini și să nu alunec pe frunze. Așa că merg înainte, 
gândindu-mă la cum va fi. O armată formată doar din oameni cu 
sângenou. Farley, în fruntea Gărzii Stacojii. O răzmeriţă roșie în 
adevăratul sens al cuvântului, de la tranșeele din Năduful și până la 
aleile din Orașul Cenușiu. Cal zice mereu că nu merită să duci un 
război total, că ar fi prea mari pierderile de vieți roșii și argintii. Sper 
să aibă dreptate. Sper că Maven va înţelege cine suntem, ce suntem și 


ce putem face și îşi va da seama că nu are sorți de izbândă. Nu-i chiar 
prost. Până și el e capabil să priceapă când este învins. Cel puțin, sper 
să priceapă. Pentru că, din câte știu eu, Maven nu a pierdut niciodată 
vreo luptă. Din cele care contează. Cal i-a câștigat de partea lui pe 
tatăl lor și pe soldați, însă Maven a câștigat coroana. Maven a câștigat 
toate bătăliile care au contat cu adevărat. 

Cu timpul... m-ar fi câștigat şi pe mine. 

Parcă îl văd aievea în umbrele tuturor copacilor, nălucă semeaţă în 
furtuna din Circul Oaselor. Apa curge șiroaie printre vârfurile coroanei 
sale din fier, i se prelinge în ochi și în gură și îi intră pe sub guler, 
ajungând în abisul înghețat al sufletului său pierdut. Și văd cum apa 
se face roșie și nu mai este apă, ci este sângele meu. Deschide gura să 
o guste, iar dinţii lui sunt ascuţiţi, ca bricele din os alb. 

Clipesc repede ca să alung această vedenie, ca să izgonesc amintirea 
prințului trădător. 

Farley murmură ceva prin întuneric. Explică obiectivele Gărzii 
Stacojii. Nix este un om isteț, dar, la fel ca toată lumea, a auzit numai 
şi numai minciuni în perioada Coroanei înflăcărate. Terorism, anarhie, 
sete de sânge. Astea sunt cuvintele folosite în emisiunile de știri pentru 
a descrie Garda Stacojie. Se prezintă imagini cu copii uciși în Atacul 
Soarelui, imagini cu ruinele Podului din Aerchon, se prezintă orice 
imagini care i-ar putea convinge pe cetățenii acestei țări că suntem o 
organizație malefică. Și în tot acest timp adevăratul dușman șade bine- 
mersi pe tron și râde. 

— Și ea? șopteşte Nix, aruncându-mi o privire aspră. E adevărat că 
l-a sedus pe prinţ și l-a îndemnat să-l omoare pe rege? 

Atât de tăioasă este întrebarea lui, atât de tare mă doare, că mă 
aştept să văd că am un pumnal împlântat în piept. Dar nu suferințele 
mele sunt importante acum. Umerii lui Cal se ridică și coboară în 
ritmul respirației regulate prin care încearcă să-şi calmeze nervii. 

Pun mâna pe braţul lui, sperând să-l pot liniști și eu așa cum mă 
linişteşte el pe mine. Pielea i se aprinde sub degetele mele și mă frige. 

— Nu, nu este adevărat, îi spun lui Nix pe cel mai dur ton de care 
sunt capabilă. Nu așa au stat lucrurile. 

— Adică regele a rămas fără cap pentru că așa a vrut el? 

Chicoteşte, așteptând să declanșeze un val de râsete în rândul 
celorlalți. Însă până şi Kilorn are bunul-simţ să nu scoată niciun sunet. 
Nici măcar nu zâmbește. Înțelege foarte bine ce simte un om rămas 
fără tată. Apoi ne surprinde pe toți când se apucă să-i răspundă lui 
Nix. 

— Maven a fost, mormăie el. Maven şi maică-sa, regina. Poate 
controla mințile oamenilor. Și... 

Vocea i se stinge. Nu reuşeşte să continue. Moartea regelui a fost 
prea oribilă. Nimeni nu merita aşa ceva, nici măcar un om pe care îl 


ura din tot sufletul. 

— Și? insistă Nix, făcând câţiva pași către Cal. 

Îi fulger cu privirea şi, din fericire, se oprește la câțiva metri de 
prinț. Dar de-abia aşteaptă să-l vadă pe Cal cum suferă și o expresie 
plină de batjocură îi deformează chipul. Știu că are motive să-l 
tortureze, dar asta nu înseamnă că eu trebuie să-i permit să o facă. 

— Mergi înainte, șoptesc eu atât de încet, încât doar Cal mă aude. 

Dar el se întoarce cu fața spre Nix. Simt sub degete cum i se 
încordează mușchii. Parcă sunt niște valuri de foc pe o mare de piatră. 

— Elara m-a împins s-o fac, Marsten. 

Ochii lui ca bronzul îl privesc ţintă pe Nix, provocându-l să mai facă 
un pas. 

— Mi-a intrat în cap și mi-a controlat trupul. Dar nu mi-a luat 
mințile. A vrut să privesc și să înțeleg ce fac atunci când i-am luat 
sabia și i-am retezat capul. Şi apoi a spus întregii lumi că acesta fusese 
dintotdeauna planul meu. 

Adaugă mai încet, ca şi cum ar dori să-și reamintească. 

— M-a împins să-mi ucid tatăl. 

O parte din dușmănia lui Nix se stinge, scoțând la iveală sufletul 
omului din spatele ei. 

— Am văzut imaginile, bolborosește el, ca și cum și-ar cere scuze. 
Erau peste tot, pe toate ecranele din oraș. Am crezut... mi s-au părut... 

Privirea lui Cal rătăcește printre copaci. Dar nu la frunzele lor se 
uită el, ci în trecut, la ceva mult mai dureros. 

— Regina mi-a ucis şi mama adevărată. Şi ne va ucide pe toți, dacă 
îi permitem. 

Tonul este dur, cuvintele aspre - pumnal ruginit înfipt în carne. Dar 
mă simt extraordinar de bine atunci când le rostesc: 

— Nu și dacă o omor eu prima. 

Cal are multe talente, dar nu este o persoană violentă. Te-ar putea 
ucide într-o mie de moduri, e capabil să conducă o armată, să 
incendieze un sat, dar nu o face cu bucurie. De aceea mă uluiesc peste 
măsură cuvintele lui: 

— Când va sosi momentul, vom da cu banul. 

Flacăra lui strălucitoare s-a făcut neagră. 

Când ieşim din pădure, simt un fior scurt de teamă. Dacă a dispărut 
Fluxul Negru? Dacă ni s-a luat urma? Dacă, dacă, dacă. Însă avionul se 
află exact acolo unde l-am lăsat. Aproape invizibil în întuneric, 
contopindu-se cu pista cenușie. Cu greu îmi stăpânesc dorința de a o 
lua la goană ca să ajung cât mai repede la adăpostul lui. Mă forțez să 
merg în pas cu Cal. Dar nu prea aproape de el. Nimic nu trebuie să ne 
distragă atenţia. 

— Deschide bine ochii, mormăie Cal. 


Avertisment scurt, dar ferm. El nu-și ia privirea de la avion și caută 
semnele unei eventuale capcane. 

Îi urmez exemplul şi mă uit atentă la rampa coborâtă pe pistă. Mi se 
pare în regulă, dar în burta Fluxului Negru s-au strâns umbre negre ca 
smoala. Imposibil să vezi ceva prin ele de la distanţa asta. 

Atunci când am pornit avionul, am avut nevoie de o cantitate 
enormă de energie și de extrem de multă concentrare. Dar becurile 
sunt o cu totul altă poveste. Chiar și de la zece metri îmi este ușor să 
ajung în circuitele lor, să le aprind și să luminez puternic interiorul 
avionului. Nu-i nimeni acolo, dar tovarășii mei au o reacție de spaimă, 
surprinși de explozia de lumină. Farley își scoate pistolul din tocul 
legat de picior. 

— Sunt eu, îi zic, făcându-i un semn din mână. Avionul e gol. 

Acum grăbesc pasul. De-abia aștept să ajung înăuntru, să mă înfășor 
în energia electrică, tot mai puternică pe măsură ce mă apropii. Urc pe 
rampă, intru în avion şi am senzația că sunt cuprinsă de niște brațe 
calde, drăgăstoase. Trasez cu degetele conturul unui panou din perete. 
Şi mai multă putere se revarsă din mine și străbate circuitele electrice, 
intrând în acumulatorii uriași, fixaţi sub fiecare aripă. Încep să 
zumzăie la unison, distribuindu-şi propria energie și realizând restul 
de conexiuni. Fluxul Negru se trezește la viață. 

Aud icnetul speriat al lui Nix în faţa mașinăriei uriașe din metal. 
Probabil că n-a văzut niciodată un avion de la o distanță atât de mică 
şi nici vorbă să se fi urcat în vreunul. Mă întorc spre el, așteptându-mă 
să-l văd că se holbează la carlingă sau la scaune. Când colo, ochii lui 
sunt aţintiți asupra mea. Se înroșeşte şi lasă capul în jos, într-o 
încercare nu tocmai reușită de plecăciune. Nu apuc să-i spun cât de 
tare mă enervează reacțiile de genul acesta, pentru că trece pe lângă 
mine, se îndreaptă spre un scaun și se uită nedumerit la centurile de 
siguranţă. 

— Îmi daţi şi o cască? sparge el tăcerea. Se poate să ne prăbușim, 
aşa că vreau o cască. 

Kilorn începe să râdă și se așază lângă el. Cu mișcări rapide și agile, 
fixează și centurile lui, și pe cele ale lui Nix. 

— Măi omule, cred că ești singurul dintre noi care nu are nevoie de 
aşa ceva. 

Chicotesc amândoi, ca şi cum ar împărtăși un secret doar al lor. 
Dacă nu aș fi fost eu, dacă nu ar fi fost Garda Stacojie, Kilorn probabil 
că ar fi ajuns ca Nix. Un biet bătrân, sărac lipit pământului. Acum sper 
să aibă șansa de a îmbătrâni în liniște. Măcar de mi-ar da voie să-l 
protejez. Măcar de nu s-ar încăpățâna să se arunce înaintea tuturor 
gloanţelor. 

— Deci ea e fetița cu fulgerele. Și ăla e... 

Face un semn spre Shade, aflat în cealaltă parte a avionului, și caută 


un cuvânt prin care să-i descrie talentul. 

— Săritorul, îl ajută Shade, dând binevoitor din cap. 

Îşi strânge bine centurile, deja înspăimântat la gândul unui alt zbor. 
Farley nu pare la fel de afectată și privește fix pe geamul carlingii. 

— Săritorul. Bine. Și tu, băiete? 

Nix îi dă un ghiont lui Kilorn, fără să observe că acestuia i se stinge 
zâmbetul pe buze. 

— Tu ce ştii să faci? 

Mă prăbușesc în scaunul din cabina de pilotaj, nedorind să mă uit la 
suferința de pe chipul prietenului meu. Dar nu sunt suficient de iute. 
Apuc să văd cum se îmbujorează de rușine, cum îi înțepenesc umerii, i 
se îngustează ochii și se uită urât la Nix. Motivul este uluitor de 
simplu. Invidia îl roade pe dinăuntru, răspândindu-se la fel de repede 
ca o infecție. Ce mă surprinde cel mai mult este intensitatea ei. Nici 
măcar o dată nu m-am gândit că și-ar dori să fie ca mine, că și-ar dori 
să semene cu un argintiu. Știu că întotdeauna a fost mândru de sângele 
lui. Ba chiar s-a supărat foc pe mine când a înțeles în ce m-am 
transformat. Acum ești una de-a lor? a mârâit el atunci, cu o voce aspră 
și străină. Cât de furios a fost! În cazul ăsta, ce-l deranjează acum? 

— Prind pește, răspunde el cu un zâmbet forțat și sec. 

Niciunul dintre noi nu spune nimic, lăsând amărăciunea din tonul 
lui să se dizolve în tăcerea din jur. 

Nix îl bate prietenos pe umăr și îi spune, fluturându-și degetele: 

— Crabi. Eu am prins crabi toată viaţa. 

O parte din stinghereala lui Kilorn dispare, retrăgându-se în spatele 
surâsului strâmb. Se întoarce să se uite la Cal care apasă pe butoanele 
panoului de comandă și pregăteşte Fluxul Negru pentru un alt zbor. 
Simt cum avionul răspunde, propagându-şi energie către motoarele 
montate pe aripi. Acestea încep să se rotească din ce în ce mai repede. 

— Totul pare în regulă, spune Cal, spărgând tăcerea noastră 
stânjenită. Acum unde mergem? 

M-aș fi așteptat să întâmpin oarece opoziție când îi spun că trebuie 
să ajungem într-o fortăreață argintie. Însă Cal dă din cap. 

— Nu va fi ușor, mă previne el cu ochii de culoarea bronzului 
sclipind în luminile panoului de bord. 

— Cât de mult mă bucur că ești cu noi și ne spui ce nu știm, sună 
replica mea acidă. Farley, tu ce zici? Crezi că o să reuşim? 

Farley dă din cap și obișnuita ei mască de indiferență se fisurează 
puțin, dezvăluind emoția pe care o ascunde. Entuziasmul. Bate 
darabana cu degetele pe picior. Și mă cuprinde impresia dezgustătoare 
că pentru ea totul este doar un joc. 

— Am destui prieteni în Golf, spune ea. Fortificațiile nu ne vor crea 
probleme. 

— Atunci, spre Golf pornim, zice Cal. 


Dar tonul lui abătut nu are deloc darul de a ne linişti. 

Așa cum nu mă linişteşte nici senzația că mi se duce stomacul în 
genunchi când avionul țâşnește urlând pe pistă. Acum știu să închid 
ochii când ne ridicăm în aer. Este înfricoșător de lesne să adorm în 
zumzetul monoton al motoarelor, mai ales când știu că nimeni nu are 
nevoie de mine. 

Oscilez între somn și starea de veghe, fără să mă abandonez cu totul 
întunericului tihnit la care jinduiește cu atâta disperare mintea mea. 
Ceva în legătură cu avionul mă împiedică să dorm cum trebuie și, cu 
toate că nu deschid deloc ochii, creierul nu încetează să funcționeze. 
Mă simt așa cum s-a simțit Shade când s-a prefăcut că doarme, dar 
avea urechile ciulite la discuţiile celor din jur. Numai că toţi tovarășii 
mei de drum tac și, dacă e să mă iau după sforăitul lui Nix, unii deja 
dorm buștean. Doar Farley a rămas trează. O aud cum își desface 
centurile ca să se apropie de Cal. Pașii ei sunt acoperiți de zgomotul 
motoarelor. Și atunci aţipesc și apuc câteva minute de somn agitat, 
înainte ca șoaptele ei să mă trezească. 

— Suntem deasupra oceanului, murmură ea uimită. 

Lui Cal îi trosnește gâtul când se întoarce spre ea. Concentrat asupra 
avionului, nu a auzit-o venind. 

— Cât simț de observaţie, o ironizează el după ce își revine din 
surpriză. 

— Dar de ce zburăm deasupra oceanului? Golful este la sud, nu la 
est... 

— Pentru că avem suficient combustibil ca să dăm ocol coastei, iar 
ei trebuie să doarmă puţin. 

Îi sesizez în voce o undă de neliniște. Cal nu poate să sufere apa. 
Probabil că e îngrozit acum. 

Farley scrâşneşte cu dispreţ. 

— Au timp să doarmă după ce aterizăm. Pista este ascunsă, așa cum 
a fost și cea dinainte. 

— Ba ea n-o să doarmă. Nu atunci când știe că sunt oameni noi în 
jur. O să meargă până o să cadă răpusă de oboseală și nu trebuie s-o 
lăsăm să facă asta. 

O pauză lungă. Probabil că se uită la ea, încercând s-o convingă cu 
privirea. Ştiu din proprie experienţă cât de grăitori sunt ochii lui Cal. 

— Dar tu când dormi, Cal? 

Şi vocea lui scade, nu ca volum, ci ca stare. 

— Nu dorm. Nu mai dorm. 

Vreau să deschid ochii. Să-i spun să facă stânga-mprejur și să 
accelereze cât de mult poate. Pierdem vremea aici, deasupra 
oceanului, irosim secunde prețioase care ar putea face diferența dintre 
viață și moarte pentru oamenii cu sângenou din Norta. Însă graba mea 
este temperată de epuizare. Și de frig. Chiar dacă sunt lângă acest 


furnal ambulant care este Cal, tot îmi simt trupul străbătut de fiori de 
gheaţă, la fel ca în trecut. Nu știu de unde vin ei, dar îi simt atunci 
când sunt liniștită, când mă gândesc. Când îmi aduc aminte de toate 
câte le-am făcut şi de toate câte mi-au fost făcute. Și gheața se aşterne 
acolo unde ar trebui să-mi fie inima, amenințând să mă despice. Încerc 
să pun capăt acestei dureri cumplite și îmi strâng braţele în jurul 
pieptului. Reușesc să mă încălzesc puţin. Dar gheaţa se topește, iar în 
locul ei rămâne un gol. Un abis. Pe care nu știu cum să-l umplu la loc. 

Dar îmi voi reveni. Trebuie. 

— Îmi pare rău, murmură el, de-abia auzit. 

Suficient însă ca să mă împiedice să adorm iar. Dar nu cu mine 
vorbeşte. 

Simt o atingere pe braţ. Este Farley, care se apropie şi mai mult de 
Cal. 

— Pentru cum m-am purtat cu tine. Înainte. În Reşedinţa Soarelui. 

Parcă se îneacă acum - Cal are propria lui gheaţă care îl macină pe 
dinăuntru. Amintirile cu sângele răcit, cu torturile la care a fost 
supusă Farley în temnițele palatului. A refuzat să-și trădeze oamenii, 
iar Cal a făcut-o să urle de durere pentru asta. 

— Nu mă aştept să-mi accepți scuzele și nici nu ar trebui... 

— Le accept, spune ea scurt, dar sincer. Și eu am făcut greșeli în 
noaptea aia. Toţi am făcut. 

Chiar dacă am ochii închiși, ştiu că la mine se uită. Îi simt privirea 
plină de regret și hotărâre. 

Mă trezeşte izbitura roților de betonul pistei şi mă face să salt în 
scaun. Deschid ochii, dar îi închid imediat ca să-i feresc de razele 
orbitoare ale soarelui care intră pe geamul carlingii. Ceilalți sunt deja 
treji şi vorbesc încet între ei. Chiar dacă încă rulăm pe pistă, Kilorn 
vine clătinându-se lângă mine. Probabil că îi este de folos perioada 
petrecută la pescuit, pe malul apelor, pentru că nu pare să-l afecteze 
prea mult mișcarea avionului. 

— Mare Barrow, o dată dacă te mai prind că dormi, am să te reclam 
comandanților. 

O imită pe bătrâna noastră învățătoare, care ne-a școlit pe amândoi 
până când Kilorn a împlinit șapte ani și a plecat să-şi facă ucenicia 
lângă un pescar. 

Ridic ochii la el şi zâmbesc amintirii. 

— Atunci am să mă culc în magazie, domnișoară Vandark, îi răspund 
eu, declanșându-i o criză de râs. 

Mă mai dezmeticesc puţin și îmi dau seama că sunt învelită cu ceva. 
O stofă moale, roasă, de culoare închisă. Haina lui Kilorn. O ia de pe 
mine și mi se face iarăși frig. 

— Mulţumesc, îi șoptesc eu, uitându-mă la el cum se îmbracă. 


Ridică nepăsător din umeri. 

— Tremurai. 

— Avem drum lung până în oraș. 

Cal vorbeşte tare ca să acopere vuietul motoarelor care încă se 
rotesc. Nu-și ia ochii de la pistă și opreşte avionul. La fel ca pista din 
Câmpul Nouă-Cinci, și aceasta pare distrusă, se află în mijlocul unei 
păduri și este abandonată. 

— Șaisprezece kilometri prin pădure și mahalale, adaugă el, 
întorcându-se către Farley. Sau poate ai tu un plan de rezervă? 

Ea râde înfundat și își desface centurile. 

— Te dai pe brazdă, eh? 

Despăturește harta colonelului pe genunchi. 

— Putem reduce distanţa la nouă kilometri și ceva dacă o luăm prin 
tunelurile vechi. Și evităm astfel mahalalele. 

— Alt tren subteran? 

Gândul mă face să sper și să mă îngrozesc în același timp. 

— Nu-i periculos? 

— Ce-i ăla tren subteran? 

Mormăitul lui Nix se aude ca de la mare distanță. Dar eu n-am de 
gând să-mi pierd vremea explicându-i cum era tubul acela metalic din 
Naercey care se zgâlțâia din toate încheieturile. 

Nici Farley nu-l bagă în seamă. 

— Încă nu staționează niciunul în Golf, dar tunelul trece chiar pe 
sub Drumul Portului. Cu condiţia să nu fi fost deja închis? 

Este o întrebare pe care i-o adresează lui Cal, iar prințul clatină din 
cap. 

— N-au avut suficient timp. Acum patru zile credeam că tunelurile 
s-au prăbușit și au fost abandonate. Nici măcar nu sunt trecute pe 
hartă. Maven nu a avut cum să le închidă pe toate până acum. 

Într-atât îl apasă amintirile, că începe să-i tremure vocea. Știu la ce 
se gândește. 

N-au trecut decât patru zile de-atunci. Patru zile de când Cal și Ptolemus 
au găsit-o pe Walsh în tunelurile de sub Archeon. Patru zile de când am 
văzut-o cum își ia singură viața doar ca să nu divulge secretele Gărzii 
Stacojii. 

Ca să nu mă mai gândesc la ochii morți și sticloși ai lui Walsh, mă 
ridic de pe scaun și încep să mă întind ca să mă dezmorţesc. 

— Să pornim, spun eu și îmi dau seama că tonul meu a fost mai 
autoritar decât aș fi vrut. 

Am memorat următorul grup de nume. Ada Wallace. Născută la 
1/6/290 în Golful Portuar, Beacon, Statul Regentului, Norta. Domiciliul 
actual: același ca la naștere. Iar celălalt, trecut în dreptul aceluiași oraș 
— Wolliver Galt. Născut la 20/1/302. În aceeași zi, lună și an cu Kilorn. 
Dar nu este Kilorn. Ci un om cu sângenou, un om care, din cauza 


mutaţiei, este deopotrivă și roșu, și argintiu. Un alt om pe care Kilorn 
să-l invidieze. 

Și tocmai din cauza asta mi se pare ciudat că prietenul meu nu 
manifestă niciun fel de animozitate față de Nix. Ba chiar pare mai 
amabil decât de obicei şi se tot învârtește ca un cățeluș pe lângă 
bărbatul mai vârstnic. Între ei s-a creat o legătură, fiindcă amândoi și- 
au trăit viața săraci, roşii și fără speranță. Renunţ să mai trag cu 
urechea la conversaţia lor atunci când Nix începe să vorbească despre 
plase şi noduri, subiect cumplit de plictisitor, pe care Kilorn îl adoră. 
Însă o parte din mine și-ar dori să intre în vorbă cu ei, și-ar dori mai 
degrabă să dezbată importanţa unei bucle duble decât cea mai bună 
strategie de infiltrare în rândurile inamice. M-ar face să mă simt 
normală. Pentru că, indiferent ce spune Shade, noi numai normali nu 
suntem. 

Farley și-a tras o haină maro-închis pe umeri și s-a apucat deja de 
treabă. Își îndeasă eșarfa sub guler, ca să-i ascundă culoarea roșie și 
începe să împacheteze câte ceva din proviziile noastre. Încă mai avem 
destule, dar îmi propun să fur tot ce voi găsi pe drum, dacă voi putea. 
Altfel stau lucrurile în cazul armelor — nu avem decât șase și nu ne va 
fi deloc ușor să furăm altele. Trei puști, trei pistoale. Farley deja are 
câte o armă de fiecare fel: pușca cu ţeavă lungă și-a petrecut-o peste 
umăr, iar pistolul este în tocul de la şold. A dormit fără să le scoată, 
parcă ar face parte din corpul ei. Drept urmare mă holbez șocată la ea 
când o văd că acum le pune în dulapul din peretele avionului. 

— Nu-ţi iei nicio armă? nu înţelege Cal, care deja are pușca în 
mană. 

Farley își ridică un crac de la pantaloni și-i arată cuțitul îndesat în 
cizmă. 

— Golful e un oraș mare. O să pierdem toată ziua ca să-i căutăm pe 
oamenii lui Mare și apoi toată noaptea ca să-i scoatem de-acolo. Nu 
vreau să risc să fiu prinsă cu o armă de foc neînregistrată. Orice ofițer 
m-ar executa pe loc. Sunt de acord să risc în zonele rurale, unde 
sancțiunile sunt mai mici, dar nu și în Golf, adaugă ea, ascunzând la 
loc cuțitul. Mă mir că nu cunoști legile date de propria ta familie, Cal. 

De rușine, în obrajii prințului apar bujori argintii, iar vârfurile 
urechilor i se fac albe. Oricât s-ar strădui, Cal nu s-a priceput niciodată 
la legi și la politică. Acesta a fost domeniul lui Maven, numai și numai 
al lui Maven. 

— Oricum, continuă Farley, străpungându-ne pe amândoi cu 
privirea, cred că tu și fetița cu fulgerele sunteți arme mai bune decât 
pistoalele. 

Aud scrâșnetul din dinți al lui Cal. Bineînţeles că-i supărat. 

— Ţi-am zis că nu..., începe el, dar eu n-am nevoie să-i aud 
argumentele ca să știu ce vrea să spună. 


Suntem cei mai căutați oameni din regat, suntem o ameninţare pentru 
oricine, îi punem în mare pericol pe toţi cei care se apropie de noi. Şi, cu 
toate că prima mea pornire este să-l ascult pe Cal, instinctul care nu 
mă părăsește niciodată mă sfătuiește să nu am încredere în el. Pentru 
că eu sunt cea care se pricepe să se furișeze neobservată, nu el. Îl las 
să se contrazică mai departe cu Farley și mă pregătesc în liniște pentru 
drumul prin tunel și pentru ce ne așteaptă în Golful Portuar. Îmi 
amintesc orașul din cărțile lui Julian și şterpelesc harta de la Farley, 
care, prea ocupată să se certe cu Cal, nici nu bagă de seamă. Shade îi 
ia partea și se apucă toţi trei să discute aprins, lăsându-mă pe mine să 
mă gândesc în tihnă și să fac planuri. 

Harta cu Golful Portuar pe care o avem de la colonel este mai nouă 
şi mai detaliată decât cea pe care mi-a arătat-o Julian. La fel cum 
Archeon a fost construit în jurul uriașului pod, distrus apoi de Garda 
Stacojie, Golful Portuar, așa cum îi spune și numele, se află în centrul 
cunoscutului bazin portuar. O mare parte din el este ridicată de mâna 
omului, ca să traseze un arc perfect între ocean și țărm. Atât orașul, 
cât și portul au fost clădite de acvatici și de verdieni, care au îngropat 
şi au inundat ruinele construcțiilor de demult. Prin mijloc, ieșind 
direct din apă, este un drum drept, cu porţi, patrule militare și 
porțiuni înguste. Drumul acesta separă Portul Vărsătorului de cel pe 
bună dreptate numit Portul Războiului și duce mai departe la Fortul 
Patriot, ridicat în mijlocul portului, pe o bucată întărită de pământ. 
Fortul acesta este considerat cel mai valoros din întreaga ţară, singura 
bază militară care deservește toate cele trei ramuri ale forțelor armate. 
Patriot este cartierul general al soldaţilor din Legiunea Beacon, dar și 
al escadrilelor din Forţele Aeriene. Apa din Portul Războiului este 
suficient de adâncă, pentru a încăpea acolo cele mai mari și mai 
importante nave ale marinei din Norta. Chiar și de pe hartă, fortul are 
darul de a te intimida — așa că sper din suflet să-i găsim pe Ada și pe 
Wolliver în afara zidurilor lui. 

Orașul propriu-zis se desfășoară în jurul portului, înghesuit între 
docuri. Golful Portuar este mai vechi decât Archeon, ridicat pe ruinele 
orașului de odinioară. Drumurile se răsucesc și se ramifică în mod 
imprevizibil. Pe lângă rețeaua ordonată de străzi ale capitalei, Golful 
pare un ghemotoc de sârme înnodate. Perfect pentru niște infractori ca 
noi. Există şi străzi care coboară în subteran, făcând legătura cu 
structura de tuneluri. Farley pare să le cunoască extrem de bine. Deși 
nu va fi simplu să scoatem din Golful Portuar doi oameni cu sângenou, 
nu mi se pare chiar imposibil. Mai cu seamă dacă în oraș se va 
întrerupe curentul la momentul potrivit. 

— Tu poți să rămâi aici, Cal, zic eu ridicându-mi ochii de la hartă. 
Dar eu trebuie neapărat să mă duc. 

Prințul, care tocmai spunea ceva, se opreşte în mijlocul propoziției. 


Se întoarce spre mine și mă simt exact ca un braț de lemne puse pe 
foc. 

— În cazul ăsta, sper că eşti pregătită să faci ce trebuie. 

Adică să-i ucid pe toţi cei care m-ar recunoaște. Pe oricine m-ar 
recunoaște. 

— Sunt. 

O mincinoasă desăvârşită. 


TREISPREZECE 


Nu trebuie să ducem muncă de lămurire cu Nix ca să-l convingem să 
nu ne însoţească. Deşi este conștient de invulnerabilitatea lui, rămâne 
tot un sărman pescar de crabi, care n-a ieşit niciodată din satul lui 
înconjurat de mlaștini sărate. N-are ce căuta într-o misiune de salvare 
desfășurată într-un oraș fortificat, și o știe prea bine. Pe de altă parte, 
Kilorn nu este la fel de ușor de convins. Este de acord să rămână în 
avion numai după ce îi spun că trebuie să-l păzească cineva pe Nix. 

Când mă îmbrățișează strâns ca să-şi ia rămas-bun, mă aştept să-mi 
şoptească ceva la ureche, un avertisment, poate un sfat. Nici 
pomeneală. Îmi spune doar vorbe de încurajare, care mă mângâie mai 
mult decât ar fi normal. 

— Ai să-i salvezi, murmură el. Sunt convins. 

Ai să-i salvezi. Cuvintele lui îmi răsună în minte când cobor rampa 
avionului și intru în pădurea luminată de soare. Așa voi face, îmi spun 
eu de multe ori, până când ajung să cred în mine tot atât cât crede 
Kilorn. Așa voi face, așa voi face, așa voi face. 

Pădurea nu-i deloc deasă și ne obligă să fim în permanenţă cu ochii 
în patru. Pentru că este ziuă, Cal nu mai trebuie să-şi ascundă flăcările 
și le ține la îndemână, în vârfurile degetelor. Shade nici nu calcă pe 
pământ, ci sare din copac în copac. Cercetează pădurea cu precizie 
militară și nu se declară mulțumit până când nu se uită în toate 
direcțiile cu ochii lui de șoim. Și eu am toate simțurile încordate, ca să 
pot surprinde orice undă de electricitate care ar putea trăda un 
vehicul ori un avion zburând la mică înălțime. Dinspre sud-est, 
dinspre Golful Portuar, se aude un zumzet monoton perfect normal, 
aşa cum normală este și larma traficului de pe Drumul Portului. 
Suntem destul de departe de el, dar busola mea internă îmi spune că 
ne apropiem cu fiecare pas. 

Le simt chiar înainte de a le putea vedea. O presiune foarte uşoară 
în minte. Din bateriile acelea micuțe se revarsă curent electric, 
probabil pentru alimentarea unui ceas sau a unui radio. 

— De la est, șoptesc eu, întinzând mâna către sursa aceea de 
energie. 

Farley se întoarce repede în direcţia indicată, fără să se mai 
ghemuiască la pământ. Dar eu sunt prudentă și mă las într-un 
genunchi pe covorul de frunze, ca să-mi camuflez cămașa roșie și 
părul castaniu printre culorile toamnei. Cal este lângă mine, cu flăcări 
pe piele, pe care însă le controlează atent, ca să nu dea foc pădurii. 
Respiră regulat, așa cum a fost antrenat să o facă, iar ochii lui ca de 
bronz iscodesc prin spatele copacilor. 

Întind un deget spre baterie. O singură scânteie îmi alunecă pe 


mână ca să cheme electricitatea care se apropie de noi. Apoi dispare. 

— La pământ, Farley! mârâie Cal, de-abia auzit prin foşnetul 
frunzelor. 

În loc să-l asculte, ea se retrage în spatele unui copac şi se ascunde 
în umbra trunchiului gros. Razele soarelui îi luminează ici şi colo 
pielea, și Farley stă nemișcată, contopindu-se cu pădurea. Dar nu tace. 
Întredeschide buzele şi scoate un ciripit slab, care se pierde printre 
crengi. La fel cum a făcut în Coraunt, ca să comunice cu Kilorn. Un 
semnal. 

Al Gărzii Stacojii. 

— Farley, şuier eu printre dinţi. Ce se petrece? 

Dar ea stă cu ochii la copaci și nu-mi răspunde. Așteaptă. Ascultă. O 
clipă mai târziu, auzim tril asemănător cu al lui Farley, dar nu identic. 
Din copaci, Shade adaugă un ciripit la cântecul acesta straniu. Și 
atunci mă mai liniștesc puţin. Farley ar fi capabilă să mă împingă într- 
o cursă, dar nu și Shade. Așa sper. 

— Doamnă căpitan, am crezut că te-ai împotmolit pe insula aia 
nenorocită. 

Vocea aspră vine dintr-un pâlc des de ulmi. Vocale dure, absenţa r- 
ului și accent ușor de recunoscut — cel care a vorbit este originar din 
Golful Portuar. 

Farley zâmbește şi iese repede din spatele copacului. 

— Crance! zice ea, făcându-i un semn omului care răsare dintre 
tufe. Unde-i Melody? Nu cu ea trebuia să mă întâlnesc? De când ai 
ajuns tu să faci pe curierul lui Egan? 

Individul apare complet dintre frunze și încerc să-l cântăresc din 
priviri, atentă la toate detaliile pe care am învăţat de multă vreme să 
le observ. Merge aplecat înainte, din cauza unui obiect greu pe care îl 
târâie după el. O puşcă mare sau poate o măciucă. Halal curier, ce să 
zic! Are mutră de docher scandalagiu, braţe groase și pieptul cât un 
butoi înghesuit sub vesta vătuită și ponosită din stambă. 
Nenumăratele petice din diferite materiale de pe vestă formează un 
model pestriț din toate nuanțele pe care le poate avea culoarea roşie. 
Mi se pare ciudat că vesta e atât de jerpelită, dar cizmele din piele par 
noi și strălucesc puternic, de lustruite ce sunt. Probabil că le-a furat. 
Un om pe gustul meu. 

Crance ridică din umeri. Un mușchi îi zvâcnește pe chipul negricios. 

— Are treabă la docuri. Și prefer să mi se zică om de încredere, dacă 
nu îţi e cu supărare. 

Zvâcnetul se transformă în rânjet și individul face o plecăciune 
exagerată. 

— Bineînţeles că domnu șef Egan îți urează bun venit, doamnă 
căpitan. 

— Nu mai sunt căpitan, șopteşte Farley, încruntându-se când îl 


apucă de braț într-un gest ciudat de salut. Și sunt convinsă că ați aflat 
deja. 

Omul scutură din cap. 

— Nu-s mulți pe-aici care să fie de acord cu chestia asta. Matrozii 
răspund în faţa lui Egan, n-au nicio treabă cu colonelul tău. 

Matrozii? Presupun că-i altă divizie din Garda Stacojie. 

— Prietenii tăi au de gând să rămână în tufișuri? adaugă el, 
aruncând o privire în direcția mea. 

Are ochi de un albastru electric, scos în evidență de tenul măsliniu. 
Dar nu reușesc să-mi abată atenţia de la chestiunea mai presantă — 
încă simt pulsul bateriei de ceas, iar Crance nu are aşa ceva la 
încheietura mâinii. 

— Dar prietenii tăi unde sunt? îl întreb eu, ridicându-mă de pe 
covorul de frunze. 

Cal se mișcă odată cu mine și îmi dau seama că se uită foarte atent 
la Crance, măsurându-l din cap până în picioare. Acesta nu se lasă mai 
prejos și îi întoarce privirea pătrunzătoare - așa, ca de la soldat la 
soldat. Apoi zâmbește larg, dezvelindu-și dinții. 

— Aha, ăsta-i motivul pentru care colonelul face atâta zarvă. 

Şi păşeşte îndrăzneţ înainte, chicotind înfundat. 

Niciunul dintre noi nu se clinteşte, chiar dacă individul e masiv. 
Suntem mult mai periculoși decât el. 

Crance fluieră uimit și se uită iarăși la mine. 

— Prințul proscris şi fetița cu fulgerele. Și, mă rog, unde-i 
iepurașul? Mi s-a părut că-l aud. 

Iepurașul? 

Shade apare în spatele lui Crance, îl apucă strâns cu un braț de 
vintre şi cu celălalt de gât. Dar fratele meu zâmbește, fratele meu râde. 

— Ţi-am spus să nu-mi mai zici așa, îl ceartă el, scuturându-l de 
umeri. 

— Taci și rabdă, răspunde Crance, smulgându-se din mâinile lui 
Shade. 

Râde și face cu mâna un gest care imită salturile. Dar râsul i se 
stinge atunci când dă cu ochii de cârja și de bandajele fratelui meu. 

— Ce-ai păţit? Ai căzut pe scară sau ce? 

Tonul lui este glumeţ, dar ochii strălucitori i se întunecă. Shade face 
un semn indiferent și-l apucă de umărul lat. 

— Mă bucur să te văd, Crance. Cred că ar trebui să ţi-o prezint pe 
sora mea... 

— Nu-i nevoie de nicio prezentare, spune Crance, întinzându-mi 
mâna. 

Bucuroasă, i-o întind și eu pe a mea și îl las să-mi strângă antebraţul 
cu mâna lui ca o lopată. 

— Îmi pare bine să te cunosc, Mare Barrow, dar trebuie să-ți 


mărturisesc că arăţi mai bine pe afişele cu cea mai căutată persoană. 
Nu credeam că-i posibil așa ceva. 

Ceilalți se strâmbă, speriaţi ca și mine de vestea că fotografia mea e 
lipită pe toate ușile și ferestrele. Ar fi trebuit să ne așteptăm la asta. 

— Îmi pare rău că te dezamăgesc, reușesc eu să îngaim și îmi trag 
mâna dintr-a lui. 

Epuizarea și grijile nu-mi priesc. Îmi simt pielea murdară, ca să nu 
mai spun că nu m-am pieptănat de foarte multă vreme. 

— Am fost nițeluș cam ocupată și n-am avut timp să mă uit în 
oglindă. 

Crance trece cu ușurință peste ironia mea și zâmbește și mai larg. 

— Chiar că scânteiezi, murmură el. 

Nu-mi scapă privirea pe care o aruncă spre degetele mele. Îmi înfig 
unghiile în palme încercând să-mi stăpânesc dorința de a-i arăta 
despre cât de multe scântei este vorba. 

Dar în tot timpul acesta nu uit de bateria din apropiere. 

— Spune, câtă vreme ai să mai pretinzi că nu ne-aţi încercuit? insist 
eu, arătând spre copacii din jur. Sau aveţi de gând să ne faceți 
probleme? 

— Ba deloc, zice el, ridicând mâinile ca şi cum s-ar preda. 

Apoi mai fluieră o dată, acum mult mai subțire, ca șoimul la 
vânătoare. Deși se străduiește să-și păstreze zâmbetul pe buze, să pară 
relaxat, mie nu-mi scapă licărul bănuitor din ochii lui. Mă aștept să fie 
atent la Cal, dar de fapt în mine nu are încredere. Sau nu mă înţelege. 

Foșnetul uscat al frunzelor vestește apariţia prietenilor lui Crance — 
și aceștia îmbrăcaţi în zdrenţe și straie elegante, furate de undeva. 
Combinația asta aiuritoare este ca un fel de uniformă pentru ei. Sunt 
două femei și un bărbat, iar bărbatul are un ceas rablagit, dar încă în 
stare de funcționare. Nu par a fi înarmați. Cei trei o salută pe Farley, îi 
zâmbesc lui Shade și habar n-au ce atitudine să adopte față de Cal și 
de mine. Cred că-i mai bine așa. N-am nevoie să-mi fac alți prieteni pe 
care apoi să-i pierd. 

— Așa, iepurașule, haide să vedem dacă poți să ţii pasul, glumește 
Crance și o ia din loc. 

Shade sare într-un copac din apropiere și rămâne acolo, cu piciorul 
bolnav în aer și un zâmbet vesel pe chip. Dar dă cu ochii de mine și 
expresia i se schimbă brusc. Într-o fracțiune de secundă apare în 
spatele meu și apoi dispare iarăși. 

Însă aud ce îmi șopteşte: 

— Să nu ai încredere în nimeni. 

Tunelurile sunt pline cu igrasie, pereţii lor curbați sunt acoperiți cu 
mușchi, dar pe jos este curat — fără pământ și fără pietre. Presupun că 
din cauza trenurilor subterane care, la nevoie, ar trebui să se furișeze 


în Golful Portuar. Însă nu se aude niciun fel de scrâșnet de metal pe 
metal, niciun fel de uruit de motor al vreunui tren care să se repeadă 
spre noi. Nu simt decât pulsaţia lanternei din mâna lui Crance, undele 
venite de la ceasul celuilalt bărbat și vuietul neîntrerupt al traficului 
de pe Drumul Portului, aflat la zece metri deasupra capetelor noastre. 
Vehiculele grele fac cel mai mult zgomot: le simt în ceafă zbieretele 
circuitelor și ale mecanismelor. Mă crispez ori de câte ori trece unul 
pe deasupra și foarte repede pierd şirul acelora care se grăbesc spre 
Naercey. Dacă le-aș simţi că merg grupate, atunci aş bănui că este 
vorba despre coloana oficială a lui Maven, dar se pare că trec la 
întâmplare. E ceva normal, îmi zic eu ca să mă calmez și să nu 
scurtcircuitez lanterna și să rămânem toți pe întuneric. 

Camarazii lui Crance vin în urma noastră, iar asta ar trebui să-mi 
dea de gândit, dar nu îmi pasă. Am scânteile pregătite şi Cal este 
alături de mine, gata să intervină dacă vreunul dintre ei ar face ceva 
nechibzuit. Aspectul lui Cal este mai înspăimântător decât al meu - o 
mână îi arde în flăcări vii. Acestea aruncă umbre care tremură, se 
metamorfozează, se transformă, pictând tunelul în roșu și în negru. 
Culorile lui de pe vremuri. Însă le-a pierdut, așa cum a pierdut totul. 

Totul în afară de mine. 

N-are niciun rost să vorbim în șoaptă aici, în subteran. Orice sunet, 
cât de mic, se propagă departe, așa că prințul își ține gura închisă. Dar 
îi pot citi gândurile pe chip. Nu-i în apele lui și se împotriveşte tuturor 
instinctelor lui de soldat, de prinţ și de argintiu. Pentru că iată-l unde 
a ajuns, de mână cu dușmanul și pornind în necunoscut — și pentru ce? 
Ca să mă ajute pe mine? Ca să-i facă rău lui Maven? Indiferent care i- 
ar fi motivele, va veni și ziua când nu i se vor mai părea suficiente ca 
să continue pe drumul ăsta. Va veni și ziua când nu se va mai lua 
după mine și trebuie să mă pregătesc pentru momentul acela. Trebuie 
să mă hotărăsc ce vreau -— și câtă singurătate sunt capabilă să îndur. 
Dar nu încă. Deocamdată căldura lui mă însoțește și nu mă pot 
împiedica să mă bucur de ea. 

Tunelurile astea nu apar pe harta noastră sau pe orice hartă am mai 
văzut eu, dar Drumul Portului apare și cred că ne aflăm chiar sub el. 
Duce drept în centrul Golfului, pe la Barieră, se arcuiește în jurul 
portului și apoi porneşte către nord, spre mlaștinile sărate, Coraunt și 
mai departe, până la ţinuturile îngheţate de la hotare. Însă mai 
important decât Drumul Portului este Centrul de Securitate, nucleul 
administrativ al orașului, unde am putea găsi documentele Adei și ale 
lui Wolliver și, mai important, adresele lor actuale. Am putea găsi 
acolo și documente legate de cel de-al treilea nume de pe lista mea, 
care îi aparține unei tinere din mahalalele Orașului Nou. 

Cameron Cole o cheamă, îmi amintesc eu, însă restul informațiilor 
îmi scapă deocamdată. Nu îndrăznesc să scot agenda lui Julian ca să le 


verific, pentru că sunt în jur prea multe persoane pe care nu le cunosc. 
Cu cât vor ști mai puţine despre oamenii noi, cu atât mai bine. 
Numele acestora te pot condamna la moarte și nu am uitat 
avertismentul lui Shade. 

Cu puţin noroc, vom face rost de tot ce ne trebuie până la lăsarea 
întunericului și vom ajunge înapoi la Fluxul Negru până la micul 
dejun, însoțiți de trei oameni cu sângenou. Kilorn ne va bombăni, 
supărat că l-am lăsat singur atâta timp, dar asta-i cea mai mică dintre 
grijile mele de acum. De fapt, de-abia aştept să-i văd mutra aia roșie și 
să-i aud văicăritul. Cu toată Garda Stacojie și cu noul lui motiv de 
supărare, băiatul alături de care am crescut nu a dispărut complet și 
prezența lui mă alină la fel de mult ca focul lui Cal sau ca îmbrăţișarea 
fratelui meu. 

Shade dă din gură ca să umple tăcerea și glumește cu Crance și cu 
tovarășii lui. 

— Omul ăsta m-a ajutat să scap teafăr din Năduful, îmi explică 
fratele meu, arătându-mi-l pe Crance cu cârja. Călăii n-au reușit să mă 
doboare, dar foamea era cât pe ce să-mi vină de hac. 

— Ai furat o căpățână de varză. N-am făcut altceva decât să te las să 
o mănânci, spune Crance, clătinând din cap, deși roșeața din obraji îi 
trădează satisfacția. 

Dar Shade nu-l lasă să scape așa de ușor. Afişează un zâmbet a cărui 
strălucire ar putea lumina tunelul. Însă nu-i niciun fel de sclipire în 
ochii lui. 

— Contrabandist cu inimă de aur. 

Le urmăresc schimbul de replici privindu-i printre gene. Dar sunt 
extrem de atentă la ce spun: parcă ar fi un meci de tenis. Îşi fac 
complimente peste complimente, amintindu-și de fuga din Năduful, de 
felul cum au reuşit să se ferească și de agenţii de securitate și de 
soldaţii legiunilor. Însă prietenia pe care au legat-o în acele săptămâni 
pare să nu mai existe acum. Acum sunt doar doi bărbaţi care 
împărtășesc aceleași amintiri și au aceleași zâmbete forțate, în timp ce 
fiecare încearcă să-şi dea seama ce anume vrea celălalt. Iar eu le 
urmez exemplul și ajung la propriile mele concluzii. 

Crance este un hoț de renume, ocupaţie care îmi este cunoscută. 
Partea bună în legătură cu hoţii este că poți să ai încredere în ei — că 
îți vor face rău. Dacă situaţiile noastre ar fi inversate, iar eu aș fi 
aceeaşi de pe vremuri și aş escorta un evadat înapoi în Pilonii, oare i- 
aş da drumul pentru câteva tetradrahme? Sau pentru câteva săptămâni 
cu rații de alimente sau de electricitate? Mi-aduc aminte foarte bine 
de acele ierni cumplite, de zilele acelea care păreau că nu se mai 
termină, când îmi era cumplit de frig şi cumplit de foame. De bolile 
uşor de vindecat, dar mortale din cauză că nu aveam bani să 
cumpărăm medicamentele necesare. Îmi aduc aminte până şi de 


durerea amară că nu-mi puteam îndeplini niște dorințe simple, că nu- 
mi puteam lua ceva frumos sau util, pur și simplu pentru că așa aveam 
chef. Am făcut lucruri îngrozitoare în momentele acelea. Atât de 
disperată eram, că m-am apucat să fur. Ca să supraviețuiesc. Ca să-mi 
țin familia în viaţă. Așa îmi justificam faptele când eram în Pilonii și îi 
lăsam fără ultimul ban pe părinţii ai căror copii mureau de foame. 

Nu am nicio îndoială că, dacă ar putea, Crance m-ar da imediat pe 
mâna șefului Egan. Eu așa aș face. Şi m-ar vinde lui Maven la un preţ 
exorbitant. Însă, din fericire pentru mine, Crance este în inferioritate. 
Şi o ştie, așa că își păstrează zâmbetul pe buze. Pentru moment. 

Tunelul coboară, iar șinele trenului subteran se termină brusc. Locul 
a devenit prea îngust pentru el. Cu cât coborâm mai adânc, cu atât se 
face mai frig şi aerul este mai greu. Încerc să nu mă gândesc la 
apăsarea pământului de deasupra noastră. Pereţii sunt tot mai crăpați 
şi mai deteriorați şi probabil că s-ar prăbuși dacă nu li s-ar fi adăugat 
de curând mai mulți stâlpi de susținere. Grinzi din lemn sprijină 
tavanul tunelului până departe, în întuneric. Datorită lor nu suntem 
îngropaţi de vii. 

— Unde ieşim la suprafață? 

Întrebarea lui Cal se adresează celor care cunosc răspunsul. Repulsia 
i se simte în fiecare cuvânt. Tunelurile acestea adânci îl scot din minţi, 
la fel cum mă scot din minţi şi pe mine. 

— La vest de Dealul Oceanului, îi răspunde Farley, referindu-se la 
reşedinţa regală din Golful Portuar. 

Însă Crance o contrazice, scuturând puternic din cap. 

— Tunelul e închis, mormăie el. Se ridică o construcţie nouă din 
porunca regelui. Nu-s nici trei zile de când e pe tron și deja îmi dă 
dureri de cap. 

Îl aud pe Cal cum scrâşneşte din dinți. Furia îi întețește focul şi o 
vâlvătaie străbate tunelul. Ceilalţi se fac că nu bagă de seamă. Porunca 
regelui. Fără să ştie, Maven ne pune și acum bețe în roate. 

Cal coboară privirea. 

— Maven a detestat întotdeauna Dealul Oceanului. 

Vorbele astea răsună straniu în tunel și ne învăluie în amintirile 
prințului. 

— Zicea că-i prea mic pentru el. Prea vechi. 

Umbrele tremură pe pereți, deformându-ne siluetele. Îl văd pe 
Maven în fiecare contur strâmb, în fiecare pată întunecată. Mi-a zis 
odată că el este umbra flăcării. Acum mă tem că a devenit umbra din 
mintea mea, mai înfricoșătoare decât o fantomă. Bine măcar că nu 
sunt singura bântuită. Bine că și Cal simte la fel. 

— Atunci, ieşim la Piaţa de Peşte. 

Strigătul răgușit al lui Farley mă readuce cu picioarele pe pământ. 

— Dar va trebui să ne întoarcem și avem nevoie de o diversiune la 


Centrul de Securitate. Sper că vă simțiți în stare. 

Mă uit iarăşi la hartă şi mii de gânduri îmi bâzâie prin minte. Din 
ce-mi pot da eu seama, Centrul de Securitate este legat de vechiul 
palat al lui Cal sau pare a fi parte a aceluiași complex. Presupun că 
Piaţa de Peşte se află la o distanță destul de mare. Deci vom fi nevoiți 
să ne furișăm până la locul unde vrem să ajungem. Judecând după 
privirea încruntată a lui Cal, înțeleg că nici el nu-i entuziasmat de 
planul ăsta. 

— Vă va ajuta Egan, intervine Crance. Cu orice aveţi nevoie. Nu că 
aţi avea nevoie de prea multe, de vreme ce-l aveţi pe iepuraș cu voi. 

Shade zâmbește, încercând să-și mascheze neplăcerea pe care i-o 
provoacă această poreclă. 

— Dar cât de bine îi știți pe roșşiii din Golf? Dacă vă zic niște nume, 
credeţi că le recunoaște-ți? 

Trebuie să-mi mușc buzele ca să nu-mi avertizez fratele. Ultimul 
lucru pe care mi-l doresc ar fi ca el să-i spună lui Crance pe cine 
căutăm — mai ales pentru că se va întreba ce treabă avem cu oamenii 
aceia. Dar Shade ridică din sprâncene la mine, îndemnându-mă să 
rostesc numele. Crance încearcă să pară indiferent, dar un licăr straniu 
i s-a aprins în ochi. Este extrem de curios să afle ce îi voi spune. 

— Ada Wallace, şoptesc eu, de parcă mi-ar fi teamă ca nu cumva 
pereţii tunelului să-mi afle secretul. Wolliver Galt. 

Galt. Obrazul lui Crance zvâcnește, semn că a recunoscut numele. 
Nu are cum să nege, așa că dă din cap. 

— Îl ştiu pe Galt. Familie veche, lângă Drumul de Mangal. Toţi 
berari de meserie. 

Mijeşte ochii, încercând să-și amintească mai multe. 

— A mai bună bere din Golf. Oameni cumsecade. 

Inima începe să-mi bată mai repede — se vede treaba că o încântă 
descrierea auzită. Însă entuziasmul ei este temperat de faptul că acum 
și Crance, și misteriosul Egan au aflat numele celor pe care îi căutăm. 

— Dæ’ nu pot să zic că eu aș ști-o pe Wallace asta, continuă el. 
Numele e destul de obișnuit, dar nu-mi vine nimeni în minte. 

Mă enervez pentru că nu-mi dau seama dacă minte sau nu. Așa că 
mă văd nevoită să insist, să-l fac să spună mai multe. Poate că se va 
trăda cumva sau îmi va oferi un pretext ca să-l conving să se trădeze. 

— Parcă ziceai că vă numiţi Matrozi, nu? îl întreb eu, având grijă 
să-mi păstrez tonul neutru. 

Se uită rânjind la camarazii lui, apoi își suflecă mâneca și îmi arată 
tatuajul de pe antebraț. O ancoră vânătă, înconjurată de o funie roșie. 

— Ai mai buni contrabandiști din Beacon, zice el cu mândrie. Îți 
aducem orice îți poftește inimioara. 

— Și faceţi parte din Garda Stacojie? 

Întrebarea mea îi şterge rânjetul de pe față și îl face să-şi lase în jos 


mâneca. Dă foarte uşor din cap, dar deloc convingător. 

— Înţeleg că Egan e un fel de căpitan. 

Grăbesc pasul până îl ajung din urmă pe Crance. Apropierea mea îl 
tensionează și observ cum i se ridică părul pe ceafă. 

— Atunci tu ce ești? Locotenentul lui? 

— Nu ne batem capul cu rangurile, răspunde el, făcându-se că nu- 
mi înțelege sarcasmul. 

Habar n-are că de-abia am început. Ceilalți nu pricep ce m-a apucat 
şi ne urmăresc muţi. Kilorn ar înţelege. Ba mai mult, ar intra în jocul 
meu. 

— Iartă-mă, Crance. 

Tonul meu este greţos de amabil. Parcă aș fi o doamnă de la curtea 
regală, nu o escroacă, o hoaţă de buzunare, iar asta îl enervează. 

— Pur şi simplu aș vrea să aflu mai multe despre fraţii și surorile 
noastre din Golf. Spune-mi, te rog, ce anume v-a convins să vă 
alăturaţi cauzei noastre? 

Tăcere de mormânt. Mă uit în spate - prietenii lui sunt la fel de 
tăcuţi. Ochii lor îmi par negri în lumina slabă din tunel. 

— V-a convins Farley? Aţi fost recrutați? insist eu, așteptându-l să 
facă o greșeală. 

Dar nici acum nu-mi răspunde. Și mă trece un frison de spaimă. Ce 
ne ascunde? 

— Ori ați căutat voi singuri Garda, aşa cum am făcut eu? Însă eu 
aveam un motiv foarte bun. Vedeţi voi, credeam că Shade a murit și 
voiam să mă răzbun. Şi m-am înrolat fiindcă voiam să-i ucid pe cei 
care mi-au omorât fratele. 

Tot nimic. Însă Crance grăbeşte pasul. Înseamnă că am atins un 
punct sensibil. 

— Pe cine ți-au omorât argintiii? 

Mă aștept ca Shade să mă certe că nu termin odată cu întrebările, 
dar fratele meu nu-mi zice nimic. ÎI priveşte țintă pe Crance, încercând 
să-și dea seama ce anume ascunde contrabandistul. Fiindcă tuturor ne 
este limpede că ne ascunde ceva. Chiar și Farley devine mai 
circumspectă, deşi fusese atât de prietenoasă doar cu câteva minute în 
urmă. A sesizat ceva, a văzut ceva ce nu mai văzuse pană acum. Îşi 
strecoară mâna în interiorul hainei, unde probabil are alt cuţit ascuns. 
Despre Cal ce să spun? El nu a lăsat garda jos nicio clipită. Focul lui 
arde, amenințând să descompună bezna. Și eu mă gândesc iarăși la 
tunelul ăsta, care seamănă tot mai mult cu un mormânt. 

— Unde-i Melody? şopteşte Farley. 

Întinde mâna și-l împiedică pe Crance să mai înainteze. Ne oprim și 
noi și am senzaţia că aud cum ne bubuie inimile între acești pereți 
întunecați. 

— Niciodată Egan nu te-ar fi trimis pe tine singur. 


Mă mișc foarte încet, până ajung cu spatele la perete, ca să-i pot 
vedea și pe Crance, și pe acoliţii lui. Cal îmi imită mișcările. Din 
palma lui ţâşnește o flacără mică - așteaptă și este pregătită de 
acțiune. Scânteile mele îmi dansează pe piele, mici fulgere albe cu 
purpuriu. Îmi dau un sentiment de bine firicelele astea de forță pură. 
Aud traficul mai intens deasupra noastră și presupun că ne-am 
apropiat de porţile orașului, dacă nu cumva am ajuns chiar sub ele. 
Nu-i un loc tocmai potrivit pentru o luptă. 

Pentru că asta se va întâmpla aici. 

— Unde este Melody? repetă Farley și lama cuţitului șuieră prin aer. 

Reflectă focul lui Cal și sclipeşte puternic, aprinzând ochii 
contrabandistului. 

— Crance? 

Chiar dacă îl orbește lumina, reușește să deschidă ochii. Regretul 
din ei este sincer și eu simt fiori de spaimă pe şira spinării. 

— Ştii foarte bine ce suntem noi, ce este Egan. Răufăcători, Farley, 
asta suntem. Ne interesează doar să facem rost de bani și să scăpăm 
teferi. 

Cât de bine cunosc viaţa asta pe care o descrie el! Dar am renunțat 
la ea. Nu mai fur. Acum sunt fetița cu fulgerele și am o mulțime de 
idealuri. Libertate, răzbunare, independenţă, tot ce îmi întreține 
scânteile și mă motivează să merg mai departe. 

Complicii lui Crance se mișcă odată cu mine și îşi scot armele din 
tocurile ascunse. Trei pistoale, câte unul în fiecare mână nervoasă, 
capabilă. Bănuiesc că și Crance are unul, dar deocamdată nu îl 
folosește. E mult prea ocupat să ne explice, încercând să ne facă să 
pricepem ce anume urmează să se întâmple. Iar eu înțeleg perfect. 
Recunosc trădarea atunci când mă confrunt cu ea, dar tot îmi întoarce 
stomacul pe dos şi mă îngheaţă de frică. Îmi dau silința să-mi ignor 
reacţiile şi să mă concentrez cât mai bine. 

— Au luat-o, șoptește el. De dimineaţă i-au trimis lui Egan degetul 
ei arătător. Pretutindeni în Golf este la fel. Toate bandele au pierdut 
pe câte cineva drag. Matrozii, Piraţii. Ba chiar l-au luat și pe băieţelul 
lui Ricket, care s-a retras de ani buni. Și recompensa... 

Se întrerupe și fluieră deznădăjduit. 

— Nu-i deloc mică. 

— Pentru ce? șoptesc eu, fără a cuteza să-mi iau ochii de la femeia 
de lângă mine care mă ţintuieşte și ea cu privirea. 

Vocea lui Crance este spartă și tânguitoare. 

— Pentru tine, fetiţo cu fulgerele. Nu numai ofițerii și soldaţii te 
caută. Te căutăm şi noi — toate clanurile de contrabandiști, toate 
bandele de hoți, de-aici și până la Delphie. Toată lumea te vânează, 
domnişoară Barrow. Și argintiii, și roșşiii. N-ai unde să te ascunzi. Îmi 
pare rău, dar asta-i situația. 


Scuzele lui nu îmi sunt adresate mie, ci lui Farley și fratelui meu. 
Prietenilor lui, pe care i-a trădat. Prietenilor mei, aflați în pericol de 
moarte din cauza mea. 

— Ce fel de cursă ne-ai întins? mârâie Shade, încercând să adopte o 
atitudine cât mai amenințătoare, în ciuda cârjei de sub braţ. 

— N-o să-ți placă răspunsul meu, iepurașule. 

În lumina stranie aruncată de focul lui Cal, de scânteile mele și de 
lanterna lui Crance, aproape că-mi scapă licărul care i s-a aprins în 
ochi. Se uită repede în stânga, la grinda de lângă mine. Porțiunea asta 
de tavan este crăpată rău și printre bucăţile de beton se vede țărână. 

— Nenorocitule, mârâie Shade. 

Vorbeşte prea tare, purtarea lui este prea exagerată. Pare gata să-l 
lovească în orice moment - perfectă diversiune. Și uite cum o luăm de 
la capăt. 

Cei trei Matrozi își îndreaptă armele spre fratele meu. Spre creatura 
cea mai rapidă din toate câte există. Când el ridică pumnul, ei apasă 
pe trăgace, însă gloanţele nimeresc doar aerul și nimic altceva. Eu mă 
ghemuiesc repede, asurzită de împușcăturile lor, dar mă uit numai la 
grinda de susținere. Un fulger lovește lemnul, carbonizându-l complet. 
Grinda se spulberă, iar eu arunc al doilea fulger în tavanul crăpat. Cal 
sare într-o parte, spre Crance și Farley, încercând să se ferească de 
bucăţile mari de beton. Dacă aș avea răgaz, cred că m-aș gândi că nu 
vreau să fiu îngropată de vie alături de Matrozi. Însă simt că Shade mă 
apucă de încheietura mâinii. Închid ochii și mă lupt cu senzaţia 
ameţitoare de turbion, apoi aterizez câțiva metri mai departe. Suntem 
la o oarecare distanță de Crance și de Farley, care îl ajută pe Cal să se 
ridice în picioare. Tunelul s-a prăbușit în spatele lor și acolo nu a mai 
rămas decât pământ, bucăți mari de beton și trei trupuri strivite. 

Crance aruncă o ultimă privire spre cadavrele Matrozilor lui și 
scoate pistolul. O clipă am senzaţia că o să tragă în mine. Dar el își 
ridică ochii de un albastru electric și se uită în fundul tunelului care se 
cutremură în jurul nostru. Apoi rostește un singur cuvânt: 

— Fugiţi! 

Stânga, dreapta, iar stânga, urcați. 

Ordinele răstite ale lui Crance ne urmăresc prin tuneluri, 
călăuzindu-ne pașii grăbiţi. Ne împing din spate zgomotele altor 
porțiuni de galerii prăbușite - am declanșat o reacţie în lanţ, o 
implozie în subteran. O dată sau de două ori, tunelul se surpă atât de 
aproape de noi, că aud trosnetul strident al grinzilor de sprijin. 
Șobolanii țâșnesc din umbre și fug împreună cu noi. Mă cutremur 
toată când trec peste picioarele mele, când mă lovesc cu cozile lor 
golașe. La mine în sat nu erau prea mulți șobolani - i-ar fi înecat râul 
când ieșea din matcă —, iar acum se încreţește pielea pe mine când văd 
valurile de blană cenușie și unsuroasă. Dar mă străduiesc să-mi 
stăpânesc scârba. Nici Cal nu se dă în vânt după animalele astea 
dezgustătoare și lovește pământul cu pumnul lui în flăcări ca să le 
alunge ori de câte ori se apropie prea mult de el. 

Nori grei de praf se formează în jurul nostru și ne sufocă, iar 
lanterna lui Crance este aproape inutilă. Ceilalți se bazează pe simțuri 
şi pipăie pereţii ca să-și dea seama pe unde merg, însă eu mă gândesc 
doar la lumea de deasupra noastră, la rețeaua de cabluri electrice și la 
traficul de vehicule grele. Așa ajung să-mi desenez în minte o hartă, 
pe care o compar cu cea de pe hârtie, pe care am memorat-o. Și simt 
că tot ce caut se află în raza mea de acţiune. Senzaţia este de-a dreptul 
copleșitoare, dar merg înainte, forțându-mă să observ cât de multe 
pot. Vehiculele zbiară, îndreptându-se cu viteză spre locul unde s-a 
prăbușit tunelul. Câteva o iau pe străzile laterale, probabil ca să evite 
drumurile surpate. O diversiune. Bravo. 

Crance și Farley cunosc bine tunelurile astea. Ele sunt regatul lor 
din praf. Dar responsabilitatea de a ne scoate din beznă îi revine lui 
Cal, ironie a sorții de care suntem amândoi conștienți. Când ne 
împotmolim în fața unei uși de serviciu care este sudată, prințul nu 
are nevoie de sfaturi. Face un pas înainte cu mâinile întinse. Brățara 
lui scoate scântei și o flacără albă prinde viață și începe să-i danseze în 
palme. Cal atinge balamalele ușii și le topește. Următorul obstacol, un 
grilaj din metal ruginit, este şi mai ușor de înlăturat. ÎI demontează în 
doar câteva secunde. 

Se mai dărâmă o porţiune de tunel cu bubuit de tunet. Însă acum se 
întâmplă mai departe de noi. Ne conving de asta și șobolanii, care se 
calmează și se retrag în întunericul din care au ieșit. Umbrele lor 
micuţe și mișcătoare ne liniștesc într-un mod straniu, dezgustător. Am 
scăpat împreună de la moarte. 

Crance ne arată grilajul sfărâmat, îndemnându-ne să trecem prin el. 
Însă Cal se sprijină cu mâna fierbinte de metal şi ezită să înainteze. 


Când și-o îndepărtează, vedem fierul înroșit și deformat. 

— În Ghenă? întreabă el uitându-se în adâncul tunelului. 

Cal cunoaște Golful Portuar mult mai bine decât mine. Este firesc, 
deoarece obișnuia să locuiască în palatul numit Dealul Oceanului de 
fiecare dată când familia regală venea aici. Cu siguranță că prințul a 
cutreierat toate docurile şi aleile lăturalnice, ca atunci când ne-am 
cunoscut. 

— Da, spune Crance, cu un gest scurt din cap. Cel mai apropiat loc 
de Centrul de Securitate unde pot eu să vă duc. Egan mi-a cerut să vă 
duc prin Piaţa de Peşte, unde vă așteaptă Matrozii să vă înhaţe, plus 
un detașament de agenţi de securitate. Nici nu-i dă prin cap că ați 
putea trece prin Ghenă și n-a pus pe nimeni de pază acolo. 

Este în tonul lui ceva care mă scoate din sărite. 

— De ce? 

— Ghena e teritoriul Piraților. 

Piraţii. Altă bandă de răufăcători, probabil cu tatuaje mai funeste 
decât ancora lui Crance. Dacă nu și-ar fi vârât Maven coada, poate că 
ar fi ajutat o surată roșie de-a lor, însă uneltirile lui i-au transformat în 
niște duşmani aproape la fel de primejdioși ca oricare soldat argintiu. 

— Nu asta te întreb, continui eu, folosindu-mă de vocea Mareenei 
ca să-mi ascund frica. Te întreb de ce ne ajuţi? 

Doar cu câteva luni în urmă, m-ar fi îngrozit gândul la cele trei 
trupuri strivite sub dărâmături. Dar între timp am văzut lucruri mult 
mai rele și am și uitat de complicii lui Crance și de oasele lor 
fărâmate. Însă contrabandistul, în ciuda firii lui criminale, nu prea 
pare în apele lui. Privirea îi tot fuge înapoi, în întuneric, după 
Matrozii la a căror moarte a contribuit și el. Probabil că îi erau 
prieteni. 

Însă există prieteni pe care și eu i-aș sacrifica, vieţi pe care și eu le- 
aş jertfi pentru propriile mele victorii. Am mai făcut-o. Și nu-i deloc 
greu să-i lași pe unii să moară dacă în felul acesta se naște ceva nou. 

— Nu mă dau în vânt nici după jurăminte, nici după zori de ziuă și 
nici după toate prostiile care vă plac vouă, bolborosește Crance, 
încleștând şi  descleștând repede pumnul. Vorbele nu mă 
impresionează. Dar voi faceți mai mult decât să dați din gură. Așa că, 
din punctul meu de vedere, am avut de ales între două rele: să-mi 
trădez ori şeful, ori sângele. 

Să-și trădeze sângele. Adică pe mine. 

Îi sclipesc dinţii în penumbră la fiecare cuvânt tăios pe care îl 
rostește: 

— Până şi şobolanii vor să iasă din canale, domnişoară Barrow. 

Apoi trece prin grilaj, spre locul care ne-ar putea omori pe toți. 

Iar eu îl urmez. 

Îmi îndrept umerii și ies din zona de siguranță a tunelului. N-am 


mai fost niciodată în Golful Portuar, dar îmi sunt suficiente harta și 
simțurile mele electrice. Zugrăvesc împreună tabloul drumurilor și al 
circuitelor. Simt atât vehiculele militare care se îndreaptă către fort, 
cât și luminile din Ghenă. Mai mult decât atât, este vorba și despre 
faptul că înțeleg orașele. Mulțimi, alei, toată nebunia vieţii cotidiene — 
acestea reprezintă un camuflaj pe gustul meu. 

Ghena este o altă piață, la fel de animată ca Marea Grădină din 
Cetatea Soarelui sau ca târgul din Pilonii. Însă este mai murdară și 
mai zgomotoasă. Aici nu vezi picior de stăpân argintiu, în schimb te 
sufoci în îmbulzeala de roșii şi rămâi surd de la atâtea strigăte 
arțăgoase.  Ascunzătoarea perfectă. leşim la nivelul inferior, o 
harababură subterană de tarabe, acoperite cu prelate soioase. Ciudat, 
dar aici nu e nici fum și nici duhoare — om fi noi săraci, dar nu suntem 
deloc proşti. Arunc o singură privire prin gaura cu gratii din tavan și 
înțeleg că la etajele superioare se vinde pește împuţit și carne 
afumată, iar mirosurile lor se ridică spre cer. Aici unde ne aflăm noi, 
suntem înconjurați de precupeţi, șarlatani, țesători, fiecare încercând 
să-și vâre mărfurile pe gâtul unor clienți care n-au nici după ce bea 
apă. Sunt toți disperaţi după bani. Negustorii vor să-i capete, 
cumpărătorii vor să-i păstreze, iar ţelurile acestea îi orbesc pe toți. 
Prin urmare, nimeni nu observă câțiva bandiți care ies pe furiș dintr-o 
gaură uitată din perete. Ştiu că ar trebui să-mi fie teamă, dar mă simt 
ciudat de liniștită când știu că sunt înconjurată de ai mei. 

Crance este în frunte. Și-a schimbat mersul ţanțoș și acum 
șchiopătează la fel ca Shade. Își scoate gluga din haină și își ascunde 
chipul. Oricine l-ar crede un bătrân gârbovit de ani și de greutăţi, deși 
numai asta nu e. Îl ţine cu un braț pe fratele meu, ajutându-l să se 
deplaseze. Shade nu-și face griji că ar putea fi recunoscut și este foarte 
atent ca nu cumva să alunece pe terenul neregulat al Ghenei 
inferioare. Farley vine în urmă şi mă simt în siguranţă știind că îmi 
păzește spatele. Chiar dacă are o mulțime de secrete, am încredere în 
ea că poate ocoli toate capcanele. Iar în această lume a trădării, este 
tot ce pot să sper. 

N-am mai furat nimic de luni bune. Însă mișcările mele sunt rapide 
şi perfecte atunci când șterpelesc două broboade cenușii de pe o 
tarabă. Totuși, mă încearcă un sentiment de regret pe care nu l-am 
mai trăit până acum. Cineva și-a dat osteneala să facă broboadele 
astea, cineva a tors și a ţesut lâna și a lucrat zdrenţele astea grosolane. 
Cineva are nevoie de ele. Dar și eu am nevoie. O broboadă pentru mine 
şi una pentru Cal. El o ia repede și își acoperă cu ea capul și umerii. 
Toată lumea îi cunoaște chipul. Fac și eu la fel, chiar la ţanc. 

Nici nu intrăm bine în piața aglomerată și întunecată că trecem pe 
lângă un panou. De obicei aici se pot găsi anunțuri despre solduri, știri 
diverse, ferpare, însă acesta este acoperit cu o mulțime de afișe 


tipărite. Câţiva copii se învârt pe lângă el și rup bucăţile de hârtie la 
care pot ajunge. Apoi le mototolesc și le aruncă unii în alţii ca pe niște 
bulgări de zăpadă. Doar unul dintre ei, o fată cu părul vâlvoi și cu 
picioarele goale, se uită la ce este pe ele. Și privește fix la cele două 
chipuri cunoscute de pe zecile de afișe. Deasupra lor stă scris cu litere 
mari și negre: CĂUTAŢI DE COROANĂ pentru TERORISM, TRĂDARE 
ȘI CRIMĂ. Nu prea cred că ar fi mulți oameni aici, în Ghenă, care să 
ştie să citească, însă mesajul este și așa destul de limpede. 

Fotografia lui Cal nu este portretul făcut de casa regală, în care 
arată ca un bărbat puternic, de viță nobilă și neînfricat. Nici vorbă. 
Poza asta este tulbure, dar suficient de clară, un cadru obținut de la 
una dintre numeroasele camere de supraveghere care l-au surprins în 
clipele dinaintea execuţiei eșuate din Circul Oaselor. Este tras la față, 
sleit de atâtea pierderi şi trădări. O furie necontrolată îi lucește în 
ochi. Gâtul îi este încordat. Pe guler se văd niște pete care ar putea fi 
sânge uscat. În toate privințele arată ca un asasin, exact așa cum vrea 
Maven să-l prezinte lumii. Afişele puse mai jos sunt fie rupte, fie 
acoperite cu mâzgălituri atât de întortocheate și de furioase, încât 
aproape nu înţelegi ce vor să spună. Ucigaşul regelui. Proscrisul. 
Cuvintele astea spintecă hârtia, parcă intenționând să rănească pielea 
aia fotografiată. Și, printre ele, se împletesc alte cuvinte — găsiţi-l, 
găsiți-l, găsiţi-l. 

Şi fotografia cu mine este făcută în Circul Oaselor. Și îmi dau seama 
când. Chiar înainte de a intra în arenă, atunci când am auzit cum 
Lucas a fost împuşcat în cap. În clipa aceea am fost convinsă că voi 
muri, dar mai tare decât asta mă durea gândul că eram inutilă. Era cu 
mine și Arven, care avea să moară mai târziu. Şi îmi anihila talentul, 
mă făcea neputincioasă. În poza asta am ochii mari și temători, par 
măruntă şi nevolnică. Aici nu sunt fetița cu fulgerele. Ci doar o 
adolescentă speriată. O fată cu care nu s-ar alia nimeni și nici atât nu 
ar proteja-o. N-am nicio îndoială că Maven însuși a ales fotografia, 
știind cu exactitate ce fel de impresie trebuie să creeze. Însă există 
niște oameni pe care nu a reușit să-i păcălească. Pentru că, înainte ca 
transmisia execuţiei să se întrerupă, a fost o fracțiune de secundă când 
oamenii mi-au observat puterea. Așa că unii știu ce sunt și au scris ce 
cred peste afişele astea. 

Regina roșie. Fetița cu fulgerele. Trăiește. Ridicaţi-vă la luptă, voi, cei 
roșii ca zorii zilei. Ridicaţi-vă la luptă. Ridicaţi-vă! Ridicaţi-vă! 

Fiecare cuvânt mă arde ca un fier înroșit. Mă arde adânc, mă arde 
îndelung. Dar ştiu că nu putem zăbovi lângă panoul cu afișe. Îl 
înghiontesc pe Cal ca să-l trezesc la realitate și să-i abat atenţia de la 
pozele degradante. Se îndepărtează fără să protesteze și pornește prin 
mulţimea tumultuoasă, în urma lui Shade și a lui Crance. Îmi înăbuş 
dorința de a mă agăța de el, ca să îi iau din povara de pe umeri. Dar 


nu pot să-l ating, oricât mi-aş dori. Trebuie să privesc doar înainte, nu 
la flăcările unui prinţ decăzut. Trebuie să-mi îngheţ inima în fața 
unicului om care vrea să o aprindă. 

Ne este ușor să străbatem Ghena. Mai uşor decât în mod normal. 
Niciunul dintre mai-marii țării nu se interesează de o piaţă a roșiilor, 
aşa că aici sunt mai puţini ofițeri și camere de supraveghere decât în 
alte locuri. Dar îmi ţin toate simţurile în alertă și sunt atentă la cele 
câteva camere care reușesc să vadă dincolo de vitrinele prăvăliilor și 
de tarabele instalate la întâmplare. Mi-aș dori să le închid, în loc să 
mă străduiesc să le evit, dar este mult prea riscant. Cu siguranță că ar 
atrage atenția o asemenea întrerupere misterioasă a curentului. Mai 
mult mă îngrijorează ofițerii, ușor de identificat în mulțime după 
uniformele lor negre de securitate. Sunt din ce în ce mai numeroși, pe 
măsură ce urcăm la etajele superioare ale Ghenei, spre suprafață. Pe 
majoritatea pare să-i plictisească iureșul roșiilor, însă observ câțiva 
care își fac datoria. Și cercetează cu privirile gloata zgomotoasă. Ne 
caută. 

— Lasă-te pe vine, şoptesc eu și îl apuc strâns de mână pe Cal. 

Și imediat simt cum scânteile îmi cuprind degetele și îmi urcă pe 
braţ, obligându-mă să mă retrag mult prea repede. 

Totuşi, Cal mă ascultă și se ghemuiește, ca să-și ascundă statura 
înaltă. Dar s-ar putea să nu fie suficient. S-ar putea ca nimic din ceea ce 
facem să nu fie suficient. 

— La el trebuie să fii atentă. Să fim pregătiți dacă încearcă să fugă, 
îmi murmură Cal, aproape lipindu-și buzele de urechea mea. 

Scoate un deget dintre faldurile broboadei și mi-l arată pe Crance. 
Dar fratele meu este stăpân pe situaţie — îl ține bine pe Matroz de 
vestă. Nici el nu are încredere în contrabandist. 

— Shade se ocupă de el. Tu ai grijă să-ţi ţii capul în jos. 

Printre dinţii lui Cal răbufnește un alt oftat de exasperare. 

— Tu fii atentă la el, atât îţi spun. Dacă vrea să fugă, o s-o facă în 
următoarele treizeci de secunde. 

Nu trebuie să-l întreb de unde știe. După felul în care se mișcă 
mulțimile, în treizeci de secunde vom ajunge în vârful scării șubrede, 
în spirală, adică la parterul Ghenei. Deja văd centrul pieţei deasupra 
noastră, scăldat în lumina zilei care aproape că ne orbește după tot 
timpul petrecut în subteran. Tarabele de-aici par mai trainice, mai 
specializate și mai profitabile. Dintr-o bucătărie amenajată într-un colț 
se răspândește miros de carne gătită. Îmi lasă gura apă după atâta 
peşte în saramură și după atâta mâncare fadă. Arcade din lemn vechi 
sprijină acoperișul din pânză peticită și ruptă pe alocuri. Câteva dintre 
bolțile astea sunt deteriorate de ploi și de ninsori. 

— N-o să fugă, șopteşte Farley, băgându-se între noi. În niciun caz 
n-o să fugă la Egan. Ar rămâne fără cap pentru că i-a trădat pe 


Matrozi. Dacă e să încerce să se ascundă, atunci o va face undeva în 
oraș. 

— Păi, haide să-l lăsăm să scape, spun eu, gândindu-mă că numai de 
grija unui alt roşu n-am eu timp acum. În fond, nu mai avem nevoie 
de el, nu? 

— Și dacă îl prind și îl supun unui interogatoriu? 

Tonul lui Cal este calm, însă amenințător. Ne aminteşte sec ce 
trebuie să facem ca să ne protejăm. 

— A lăsat să moară trei oameni de-ai lui doar ca să mă apere pe 
mine. 

Nici măcar nu-mi mai aduc aminte chipurile lor. Dar asta nu mă 
oprește să insist. 

— Mă îndoiesc că tortura îl va afecta prea tare. 

— Chiar și cea mai puternică minte capitulează în fața Elarei 
Merandus, spune Cal. Amândoi am trăit experiența asta. Iar dacă ea va 
pune mâna pe el, nu va dura decât foarte puţin până să fim prinși. Şi 
odată cu noi, vor fi descoperiți și oamenii cu sângenou din Golf. 

Dacă. 

Cal vrea să ucidă un om doar pe baza unui cuvânt îngrozitor. 
Tăcerea mea îl face să creadă că aș fi de acord și, spre marea mea 
rușine, îmi dau seama că nu se înșală prea mult. Bine măcar că nu mă 
va pune pe mine să o fac, deși fulgerele mele pot lua viaţa cuiva la fel 
de rapid ca orice flacără. Îşi strecoară degetele sub broboadă ca să 
scoată cuțitul ascuns în haină. Mie încep să-mi tremure mâinile. Și mă 
rog ca Matrozul să nu aibă gânduri ascunse și să nu-i dea dreptate. Mă 
rog să nu ezite. Căci nu merită să fie înjunghiat în spate pentru curajul 
de a mă fi ajutat. 

Parterul Ghenei este mai zgomotos și mai colorat decât au fost 
nivelele inferioare. Îmi reduc puţin intensitatea simțurilor, ca să îmi 
pot păstra calmul. Becurile scâncesc, tulburate de impulsurile 
neregulate ale curentului. Instalaţia electrică este defectă și are scăpări 
pe alocuri. Începe să mi se zbată un ochi din cauza asta. Camerele de 
supraveghere sunt mai performante și sunt îndreptate spre punctul de 
securitate din centrul pieței. Este un chioșc cu șase laturi, cinci 
geamuri, ușă şi acoperiș din țiglă. Numai că înăuntru sunt ofițeri, nu 
mărfuri disparate. Prea mulți ofițeri, îmi dau eu seama cu o spaimă 
crescândă. 

— Mai repede, şoptesc. Trebuie să mergem mai repede. 

Grăbesc pașii, o iau înaintea lui Cal și a lui Farley, până când ajung 
chiar în spatele lui Crance. Shade se uită încruntat peste umăr. Dar nu 
la mine priveşte el, nu la vreunul dintre noi, ci la ceva din mulțime. La 
cineva. 

— Am fost urmăriți, bolborosește el, strângându-l mai tare pe 
Crance de braţ. Piraţii sunt pe urmele noastre. 


La naiba cu precauţia! Îmi dau la o parte broboada cât să-i pot 
vedea. Nu-i deloc greu să-i deosebesc de precupeți. Au cranii tatuate 
cu tuş alb pe capetele rase. Patru Piraţi își croiesc drum prin gloată, 
urmărindu-ne la fel cum șobolanii urmăresc un şoricel. Doi vin din 
stânga, doi din dreapta. Vor să ne înconjoare. Dacă situaţia nu ar fi 
atât de înspăimântătoare, cred că m-ar apuca râsul din cauza 
tatuajelor ălora identice. Negustorii îi cunosc din vedere și se dau la o 
parte din drumul lor. Le fac loc să treacă, să vâneze. 

Mi-e clar că roşiilor le este teamă de criminalii ăștia. Dar mie nu îmi 
este. Câţiva bandiți nu reprezintă nimic în comparaţie cu cei 
doisprezece agenţi de securitate din ghereta lor. Ei ar putea fi agili, 
oțeliți, ruinători — argintii care să ne oblige să plătim cu sânge și 
suferință pentru cele făcute. Însă ştiu că nu sunt la fel de periculoși ca 
argintiii de la curte - șoptitorii și mătăsoșii şi amuţitorii. Șoptitorii 
puternici ca regina Elara nu poartă uniforme negre de proastă calitate. 
Ei controlează armate și regate, nu câțiva metri pătrați de piaţă, şi se 
află departe de locul ăsta. Deocamdată. 

Spre surpriza noastră, prima lovitură nu vine din spate, ci chiar din 
față. De la o babă gârbovită şi sprijinită în toiag. Însă nu este ceea ce 
pare și îl apucă pe Crance de gât cu mânerul ca un cârlig al bastonului 
ei. Îl doboară la pământ și, cu o mișcare rapidă, îşi dă jos pelerina. Pe 
capul ras are tatuat un craniu. 

— Nu-ţi ajunge Piaţa de Peşte, Matrozule? mârâie ea la Crance, care 
a aterizat pe spate. 

Agăţat de brațul contrabandistului și incomodat de cârjă, Shade nu 
se mai poate ţine pe picioare şi cade și el. 

Vreau să-l ajut și mă reped spre el, dar un braț mă înșfacă de mijloc 
şi mă trage înapoi în mulțime. Lumea cască gura ca la circ. Nimeni nu 
ne vede cum ne amestecăm printre precupeţi. Nu ne observă nici 
măcar Piraţii care ne-au urmărit până aici. Nu noi suntem ţinta lor — 
nu încă. 

— Mergi mai departe, îmi spune Cal la ureche. 

Dar nu mă dau dusă. Nici măcar el nu mă poate convinge. 

— Nu plec de-aici fără Shade. 

Femeia-Pirat îl lovește zdravăn cu bastonul pe Crance când încearcă 
să se ridice. Se aude un zgomot sec atunci când lemnul dur atinge 
osul. Și foarte repede, se întoarce să-l lovească și pe Shade. Însă fratele 
meu are suficientă minte să nu se miște de jos. A ridicat doar mâinile, 
într-o pantomimă batjocoritoare a capitulării. Ar putea să dispară de- 
acolo într-o fracțiune de secundă, ar putea să facă unul dintre salturile 
sale și să se pună la adăpost. Însă ştie că nu trebuie s-o facă. Nu când 
îl urmăresc atâţia ochi. Nu când agenţii de securitate sunt atât de 
aproape. 

— Nătărăi şi bandiți, asta sunt, mormăie o femeie în apropiere. 


Pare a fi singura deranjată de toată această manifestare de forță. 
Negustorii, clienţii și copiii vagabonzi continuă să privească scena cu 
entuziasm. Agenţii de securitate se uită și ei, cu amuzament mascat, 
fără să intervină. Ba chiar îi văd pe câţiva pariind pe câștigătorul 
încăierării. 

Femeia-Pirat dă o altă lovitură, acum nimerind umărul rănit al lui 
Shade. El strânge din dinţi, încercând să-și înăbușe un geamăt de 
durere. În zadar, însă. Oftatul lui răsună puternic în toată Ghena. 
Parcă îi simt și eu suferința și tresar atunci când îmi văd fratele 
chircindu-se. 

— Nu-ţi cunosc chipul, Matrozule, cârâie femeia. 

Îl loveşte din nou, îl loveşte tare, ca să-i arate cine e şeful. 

— Dar sunt convinsă că Egan știe cine ești. Și mă va plăti bine când 
i te voi preda întreg, chiar dacă nițeluș învinețit. 

Strâng pumnii, dorind să-mi declanșez fulgerele. Dar simt flăcări. 
Piele fierbinte lipită de a mea, degete care se zbat în strânsoarea 
mâinii mele. Cal. Nu am cum să fac scântei fără să-l rănesc. O parte 
din mine vrea să-l împingă la o parte, ca să-mi pot salva fratele. Dar 
ştiu că așa nu vom ajunge la niciun rezultat. 

Şi îmi dau brusc seama că nu puteam avea parte de o diversiune 
mai bună - de un moment mai prielnic ca să dispărem de-aici. Shade 
nu este o diversiune, zbiară o voce în mintea mea. Îmi mușc buzele, 
aproape până la sânge. Nu-l pot abandona. Nu pot. Nu vreau să-l pierd 
din nou. Dar nu putem rămâne aici. Este prea riscant și sunt prea multe în 
joc. 

— Centrul de Securitate, șoptesc eu, încercând să-mi stăpânesc 
tremurul din voce. Trebuie s-o găsim pe Ada Wallace și numai Centrul 
ne poate ajuta. 

Iar următoarele cuvinte îmi lasă în gură gust coclit de sânge. 

— Trebuie să plecăm. 

Următoarea lovitură îl nimerește pe Shade într-o parte. Privirile 
noastre se întâlnesc. Sper că înțelege. Îmi mișc buzele: Centrul de 
Securitate. Acolo ne vom întâlni când va scăpa. Pentru că va scăpa. Și el 
este un om cu sângenou, la fel ca mine. Piraţii ăștia habar n-au cu cine se 
pun. 

Parcă şi mie îmi vine să cred. 

Fratele meu pricepe că nu îl voi salva și chipul i se întunecă. Totuși, 
îmi face un semn din cap. Şi imediat este complet acoperit de valul de 
spectatori nesătui de violență. Mă întorc cu spatele înainte ca toiagul 
să îl lovească iarăși, însă aud zgomotul dureros și prelung. Tresar din 
nou și simt că mă ustură ochii din cauza lacrimilor. Vreau să mă uit, 
să văd ce a păţit, dar trebuie să plec de-aici, să fac ce trebuie făcut și 
să uit ce trebuie uitat. 

Gloata izbucnește în urale și se îmbulzește să vadă mai bine — 


permițându-ne astfel să ne furișăm în stradă și să ne pierdem urma 
prin Golful Portuar. 

Străzile din jurul Ghenei sunt aidoma pieței: aglomerate, 
zgomotoase, cu miros greu de pește și mulți nervi. Nici nu mă 
aşteptam să găsesc altceva în cartierul roșu al orașului, unde casele 
sunt înghesuite unele în altele și se arcuiesc peste aleile înguste, pline 
de gunoaie și de cerşetori. Nu văd niciun agent de securitate pe-aici. 
Poate s-au dus să asiste la bătaia din Ghenă sau să vadă ce s-a 
întâmplat cu tunelul prăbușit la trecerea noastră prin el. Acum Cal 
merge în frunte şi ne conduce spre sud, departe de nucleul activității 
roșii. 

— Cunoşti drumul? întreabă Farley, aruncându-i o privire 
bănuitoare prințului când acesta ne duce într-o altă alee întortocheată. 
Sau te-ai rătăcit? Pentru că eu așa am senzaţia. 

Nu se ostenește să-i răspundă și doar face un semn cu mâna. Trecem 
în fugă pe lângă o tavernă, prin ale cărei geamuri murdare se ghicesc 
umbrele numeroșilor bețivi profesioniști. Ochii lui Cal zăbovesc 
asupra uşii vopsite într-un roșu agresiv. Presupun că venea adesea aici 
pe vremuri, când se putea furișa neobservat din Dealul Oceanului, ca 
să vadă cum arată în realitate regatul lui, fără poleiala înaltei societăți 
argintii. Asta ar face un rege bun, mi-a spus el odată. Dar, aşa cum 
aveam să descopăr mai târziu, definiția pe care el o dădea „regelui 
bun” avea foarte, foarte multe fisuri. Nu au reușit să-l convingă 
cerşetorii și hoţii pe care i-a cunoscut de-a lungul anilor. Vedea în jur 
şi foamete, și nedreptate, dar nu i se păreau suficiente pentru a 
impune schimbarea. Nu îi stârneau îngrijorarea. Până în momentul 
când lumea lui l-a mestecat și apoi l-a scuipat cu silă, transformându-l 
într-un orfan, un proscris și un trădător. 

Îl urmăm pentru că aşa trebuie. Pentru că avem nevoie să fim 
conduși de un soldat și de un cârmaci cu experiență, o unealtă 
oarecare care ne poate ajuta să ne atingem scopurile. Asta îmi tot spun 
eu în timp ce merg în spatele lui Cal. Mă mint, zicându-mi că am 
nevoie de el din motive măreţe. Am nevoie de el ca să salvez vieți. Ca 
să înving. 

La fel ca fratele meu, şi eu am o cârjă. Însă a mea nu este făcută din 
metal. Ci din carne și foc și ochi de culoarea bronzului. Dacă aș putea 
să-l alung de lângă mine. Dacă aș avea putere să-l las să plece și să-și 
vadă singur de răzbunarea care-i clocoteşte în suflet. Să-l las să 
trăiască sau să moară așa cum consideră el că e bine. Dar am nevoie de 
el. Și nu-l pot lăsa să plece. 

Deși ne-am îndepărtat mult de Piaţa de Peşte, duhoarea ei oribilă s- 
a răspândit pe toate străzile. Îmi acopăr nasul cu broboada, încercând 
să nu o mai simt. Şi îmi dau seama că nu e miros de pește. Mă uit în jur 


și văd că și ceilalți au înţeles asta. 

— N-ar trebui să mergem pe aici, murmură Cal, întinzând o mână 
ca să mă oprească. 

Dar eu mă aplec și trec repede pe sub ea. Farley mă urmează 
imediat. 

leșim de pe străduța lăturalnică drept în ceva ce, probabil, pe 
vremuri a fost un parc modest. Acum este învăluit într-o tăcere de 
moarte, casele și prăvăliile dimprejurul lui au ferestrele închise. Florile 
sunt arse, solul s-a făcut cenușă. Zeci de trupuri atârnă din copacii fără 
frunze. Chipurile lor sunt vineții și umflate, iar gâturile le sunt strânse 
în laţuri. Fiecare mort a fost dezbrăcat până la piele. Doar 
medalioanele roșii nu le-au fost luate. Nu sunt niște obiecte de lux, 
doar nişte pătrate din lemn cioplit, agățate de sfori grosolane. 
Niciodată n-am mai văzut asemenea salbe şi mă concentrez asupra lor, 
ca să nu mă uit la toate fețele alea fără viaţă. 

Mirosul îngrozitor și norii de muște agitate îmi spun că sunt aici de 
ceva vreme. 

Nu îmi este străină moartea, însă nu am mai văzut — și nu am mai 
provocat eu — morți atât de oribile. 

— Măsurile? mă întreb eu cu glas tare. 

Oare bărbaţii și femeile de-aici nu au respectat ora de stingere? Sau 
au vorbit neîntrebați? Sau au fost executaţi din cauza unor ordine pe 
care eu le-am dat? Nu erau ordinele tale, îmi spun în mod reflex. Dar 
asta nu-mi diminuează sentimentul de vină. Nimic nu-l poate diminua. 

Farley clatină din cap. 

— Au făcut parte din Straja Roșie, mormăie ea. 

Vrea să se apropie de cadavre, dar se răzgândește. 

— Comunitățile roșii din orașele mari au propriile echipe de pază. 
Ca să menţină liniștea, ca să se asigure de respectarea legilor noastre, 
pentru că agenţii de securitate nu o fac. 

În cazul ăsta, nu-i de mirare că Piraţii i-au atacat pe Crance și pe 
Shade în public. Știau că nimeni nu-i va pedepsi. Știau că Straja Roşie 
nu mai există. 

— Ar trebui să-i dăm jos de-acolo, spun eu, deși știu că nu se poate. 

Nu avem timp să-i îngropăm cum se cuvine și nici nu avem nevoie 
de o bătaie de cap în plus. 

Mă forțez să mă întorc cu spatele. Ce s-a petrecut aici este o 
monstruozitate pe care nu o voi uita. Însă nu am de gând să plâng. Cal 
a rămas la o distanță respectuoasă de noi, ca și cum știe că nu are 
dreptul să intre în parcul cu spânzurați. În sinea mea sunt de acord cu 
el. Oamenii lui au făcut mârşăvia asta. Oamenii lui. 

Farley nu este la fel de calmă ca mine. Încearcă să-și ascundă 
lacrimile, iar eu mă prefac că nu i le observ. Și plecăm gârbovite de 
durere. 


— Cineva o să dea socoteală pentru asta. Fapta lor nu va rămâne 
nepedepsită! șuieră ea. 

Iar aceste vorbe sunt mai sinistre decât orice lat. 

Cu cât ne îndepărtăm de Ghenă, cu atât orașul devine mai îngrijit. 
Aleile se lărgesc, transformându-se în străzi cu coturi blânde, nu în 
unghiuri ascuţite. Clădirile de-aici sunt din piatră sau din beton și nu 
par gata să se prăbușească la prima adiere mai puternică a vântului. 
Cele câteva case pe care le vedem, bine întreținute, dar micuțe, 
trebuie să aparțină roşiilor prosperi din oraș, dacă e să mă iau după 
ușile și obloanele rumenii. Sunt însemnate prin această culoare care 
ne aparține, pentru ca toată lumea să ştie cine locuieşte acolo. La fel 
de ușor de identificat sunt și roşiii care rătăcesc pe stradă - 
majoritatea servitori, cu brățări din sfoară roșie la încheieturile 
mâinilor. Câţiva au embleme în dungi prinse de haine, fiecare în 
culorile familiei la care slujesc. 

Unul, aflat mai aproape de noi, poartă o emblemă în roșu și maro — 
Casa Rhambos. 

Îmi amintesc că prin ceață de lecţiile cu lady Blonos. Rhambos este 
una dintre Înaltele Case. Guvernează peste regiunea Beacon. Oţeliţi. 
Au avut o fată care a participat la Turneul Reginelor - o bucăţică de 
om, pe nume Rohr, care m-ar fi putut face bucăți. În Circul Oaselor 
am înfruntat un alt Rhambos. Ar fi trebuit să fie unul dintre călăii mei, 
iar eu l-am ucis. L-am curentat până când i-au țipat oasele. 

Încă îi mai aud urletele de durere. Dar, după ce am văzut parcul cu 
spânzurați, amintirea asta aproape că mă face să zâmbesc. 

Servitorii Casei Rhambos cotesc spre vest şi urcă o pantă uşoară 
spre unul dintre dealurile care domină portul. Evident se întorc acasă 
la stăpânul lor. Trebuie să fie una dintre numeroasele clădiri 
somptuoase de pe culme. Toate au pereți de un alb imaculat, 
acoperișuri albastre asemenea cerului senin și turle argintii cu stele în 
vârf. Ne luăm după ei și ajungem pe culmea dealului, în apropierea 
celei mai mari dintre toate construcţiile de-acolo. Pare înconjurată de 
adevărate constelații - asta pentru că are zidurile transparente și 
strălucitoare, ca de diamant. 

— Dealul Oceanului, spune Cal, urmărindu-mi privirea. 

Complexul domină creasta dealului, ca o pisică uriașă și leneșă, 
tolănită în tihnă în spatele pereţilor cristalini. La fel ca la Palatul 
Focului Alb, şi marginile acestui acoperiș sunt împodobite cu flăcări 
din metal, atât de iscusit modelate, că parcă dansează în razele 
soarelui. Ferestrele sclipesc aidoma unor nestemate, fiecare lustruită și 
fără pată, în urma trudei nenumăraților servitori roșii. Ecourile 
palatului se aud până la noi. O parte din mine și-ar dori să-l vadă pe 
dinăuntru și mă umflă râsul la ideea asta prostească. Dacă voi mai 


pune piciorul vreodată în vreun palat, va fi doar în lanțuri. 

Cal nu este în stare să se uite prea multă vreme la Dealul Oceanului. 
Pentru el această reședință regală este doar o amintire îndepărtată, un 
loc unde nu se mai poate duce, un cămin în care nu se mai poate 
întoarce. 

Ne asemănăm în privinţa asta. 


CINCISPREZECE 


Pe stelele care decorează acoperișurile stau cocoțați pescăruși și se 
uită la noi cum trecem prin umbrele răcoroase ale amiezii. Mă simt 
expusă sub privirile lor, un peștișor ce urmează să fie înhăţat și 
mâncat la cină. Cal ne-a impus un pas alert, iar asta îmi dă de înțeles 
că și el simte pericolul. Chiar și pe aleile dosnice, unde nu sunt decât 
ușile de serviciu și camerele servitorilor, suntem niște intruși ciudaţi, 
cu broboadele noastre și cu hainele jerpelite. Această zonă a orașului 
este liniștită, curată și primejdioasă. Iar eu devin tot mai agitată. Iar 
vibrația surdă a curentului electric se intensifică, este zumzet 
neîntrerupt care iese din fiecare casă pe lângă care trecem. Ba chiar se 
arcuieşte pe deasupra noastră, răspândindu-se prin cablurile camuflate 
de vrejuri răsucite sau umbrare cu dungi albastre. Însă nu simt 
prezența niciunei camere de supraveghere, iar vehiculele nu părăsesc 
străzile principale. Până acum am reușit să trecem neobservaţi. 

Cal ne conduce repede prin ceea ce el numește Cartierul Stelelor. 
Miile de stele cocoţate pe sutele de cupole justifică numele. Ne 
călăuzește prin labirintul de străduțe lăturalnice, având grijă să 
ocolească Dealul Oceanului, până când ajungem înapoi la o arteră 
principală, plină de mașini. O ramificație din Drumul Portului, dacă 
îmi amintesc bine harta, care face legătura între Dealul Oceanului, cu 
toate dependinţele lui, portul aglomerat și Fort Patriot, situat mai jos, 
care se întinde până pe țărm. De unde ne aflăm acum, vedem orașul 
întinzându-se de jur-împrejurul nostru, un tablou în alb și albastru. 

Ne amestecăm printre roşiii care se îmbulzesc pe trotuare. Lespezile 
albe sunt sufocate de vehiculele militare. Acestea au diferite mărimi, 
de la mașini de teren pentru două persoane și până la case blindate pe 
roți, majoritatea având inscripționat pe ele simbolul în formă de sabie 
al armatei. Cal le privește lung și îi sclipesc ochii în umbra broboadei. 
Pe mine mă preocupă mai mult vehiculele civile. Sunt mai puţine și 
mai strălucitoare şi se mișcă iute printre celelalte. Cele mai 
impresionante au arborate steaguri colorate, indicând cărei anume 
case îi aparţin ele sau pasagerul pe care îl transportă. Spre marea mea 
ușurare, nu văd steagul în roșu și negru al Casei Calore, de care 
aparține Maven, şi nici cel cu alb și albastru-închis al Casei Merandus, 
din care face parte Elara. Bine că cel puțin astăzi nu va trebui să mă 
aştept la ce e mai rău. 

Din cauza aglomerației, suntem obligați să mergem înghesuiți unul 
în altul. Cal e în dreapta mea și Farley în stânga. 

— Cât mai avem de mers? șoptesc eu, ferindu-mi chipul sub 
broboadă. 

Oricât aş încerca, nu pot să-mi amintesc prea clar harta. Sunt prea 


multe cotituri ca să pot să mă mai descurc. Chiar și mie îmi este foarte 
greu să nu mă rătăcesc. 

Cal îmi răspunde cu un semn din cap și cu un gest spre un grup 
mare de oameni și de vehicule din fața noastră. Mi se pune un nod în 
gât când văd ceea ce cu siguranță că este nucleul Portuar. Coroana de 
pe dealul orașului, încercuită cu piatră albă și cu ziduri din sticlă 
strălucitoare. Palatul albastru și argintiu se află în spatele porților 
înalte, iar eu văd din el doar câteva turnuri cu stele în vârf. Însă îmi 
pot da seama că este un loc superb, dar rece, crud și perfid. 
Primejdios. 

Pe hartă, locul unde ne aflăm noi acum arăta ca o piațetă situată în 
fața porților de la palatul Dealul Oceanului, legată printr-o pantă 
domoală de port și de Fort Patriot. Realitatea este însă mult mai 
complicată. Pentru că aici par a se contopi cele două lumi distincte ale 
regatului — roșii și argintii strânși laolaltă pentru câteva clipe. Docheri, 
soldaţi, servitori şi nobili se intersectează pe sub bolta din cristal de 
deasupra curții uriașe. Înconjurată de flori albe și albastre, încă 
neatinse de tristețea toamnei, fântâna din centru își împletește apele 
în desene superbe. Razele soarelui sclipesc prin boltă, răsfrângându-se 
apoi pe tărâmul acestui haos viu colorat. În josul străzii se află porțile 
fortului, la fel de meşteşugit lucrate ca ale palatului. Înalte de 
doisprezece metri, construite din bronz lucios și împodobite cu pești 
imenși din argint, porţile astea sunt scăldate în lumina care vine din 
bolta palatului. Dacă nu aș fi atât de îngrozită și nu aș vedea zecile de 
soldați care mișună prin fața lor, mi s-ar părea de-a dreptul magnifice. 
Ele ascund vederii atât podul din spatele lor, cât și fortul. Toate 
claxoanele, zbieretele și râsetele îmi intensifică starea de panică și mă 
văd nevoită să cobor privirea ca să-mi recapăt răsuflarea. Hoaţa din 
mine este încântată de toată harababura asta, dar Mare cea simplă și 
sinceră este înspăimântată și cu nervii întinși la maximum. Mare 
Barrow este ca un cablu electric ce încearcă să nu lase să-i scape 
scânteile dinăuntru. 

— Ai noroc că nu-i Noaptea Stelei Solitare, murmură Cal, privind în 
depărtare. Când este festivalul acela, întregul oraș parcă explodează. 

Nu am puterea să-i răspund. Și nici nu simt nevoia. Noaptea Stelei 
Solitare este o sărbătoare argintie, care cinstește o bătălie navală de 
acum câteva decenii. Pentru mine nu are nicio semnificaţie, dar este 
de-ajuns să mă uit la Cal și să-l văd cum priveşte în gol ca să-mi dau 
seama că este de altă părere. El s-a bucurat de sărbătoarea Nopţii 
chiar în orașul acesta și și-o aduce aminte cu mare drag. Muzică, 
veselie, mătăsuri. Poate și artificii deasupra apei. lar la finalul 
petrecerii, un ospăț regal. Zâmbetul aprobator al tatălui său, glumele 
pe care le făcea cu Maven. Tot ce a pierdut și nu va mai recăpăta în 
veci. 


Acum este rândul meu să privesc în gol. Viaţa aceea nu mai există, 
Cal. N-ar trebui să te mai preocupe. 

— Nu-ţi face griji din cauza mea, spune el când i se limpezesc ochii. 

Şi scutură din cap, încercând să-și ascundă tristeţea din zâmbet. 

— Am reuşit. Uite acolo Centrul de Securitate. 

Clădirea pe care mi-o arată se înalță la marginea unei piețe 
aglomerate. Zidurile ei albe ies în evidenţă în nebunia traficului din 
jur. Este ca o fortăreață frumoasă, cu geamuri din sticlă groasă și cu o 
terasă înconjurată de coloane sculptate în cozile peștilor enormi. 
Pasarelele pentru gărzi se arcuiesc deasupra zidurilor din sticlă ale 
palatului Dealul Oceanului, conectându-l cu restul complexului regal. 
Acoperișul este tot albastru, dar nu-i ornat cu stele, ci cu spini. Spini 
din fier brut, lungi de doi metri şi extrem de ascuţiţi. Presupun că au 
fost făcuți așa pentru magnetroni, ca să poată fi folosiți în cazul 
oricărui atac. Restul clădirii nu este diferit, oferind mijloace de luptă 
altor argintii. Lujeri de viță-de-vie şi tot felul de plante cu spini se 
încolăcesc pe coloane pentru a asigura un mai bun acces verdienilor, 
iar două bazine mari cu apă întunecată la culoare sunt amenajate 
pentru acvatici. 

Însă stindardele sunt mai rele decât toate gărzile. De pe ziduri, din 
turnuri şi de pe coloanele făcute în cozile de peşti, flutură cu zgomot 
în briza oceanului. Pe ele nu este pictată sulița argintie a securității, ci 
Coroana Înflăcărată - colorată în negru, alb și roşu, cu vârfurile 
cuprinse de flăcări. Reprezintă Norta, regatul, îl reprezintă pe Maven. 
Simbolizează tot ce încercăm noi să distrugem. Și printre toate 
coroanele astea se află Maven însuşi. Mai bine spus, imaginea lui. Se 
holbează la noi cu ochi moșteniți de la mama sa și poartă pe cap 
coroana tatălui său. Pare un tânăr puternic, un prinţ care se dovedește 
la înălțimea situaţiei dificile. TRĂIASCĂ REGELE zbiară la noi 
cuvintele de sub fiecare imagine a chipului său palid și ascuţit. 

În ciuda acestui sistem de apărare absolut impresionant, în ciuda 
privirii stăruitoare a lui Maven, nu-mi pot reține un zâmbet. Din 
Centru se simte pulsul armei mele. Electricitatea. Mai puternică decât 
orice magnetron, decât orice verdian, decât orice armă. Este 
pretutindeni. Și este a mea. Ce bine ar fi dacă aș putea să o folosesc 
cum se cuvine! Ce bine ar fi dacă nu am fi nevoiţi să ne ascundem! 

Dacă. Detest cuvântul ăsta idiot. 

Dacă nu vom putea intra? Dacă nu vom putea să-i găsim pe Ada și pe 
Wolliver? Dacă Shade nu va scăpa cu viaţă? Ultima întrebare mă 
chinuiește mai tare decât celelalte. Nu contează că am vederea ageră, 
că mi-am antrenat ochii pe străzile aglomerate — acum nu-mi mai pot 
vedea fratele. Cu mersul lui șchiopătat, ar trebui să fie foarte ușor de 
reperat, dar nu este nicăieri. 

Mă sufocă panica, făcându-mă să rămân și fără bruma de 


autocontrol pe care mă străduisem atâta să o dobândesc. Și trebuie să- 
mi mușc buzele ca să nu strig tare: Unde-i fratele meu? 

— Și-acum ce facem? Aşteptăm? întreabă Farley cu o voce în care i 
se simt toate spaimele. 

Ochii ei aleargă înnebuniți de colo până colo prin mulțime. Căutând 
pe cineva. Pe fratele meu. 

— Nici măcar voi doi nu sunteţi în stare să intraţi acolo fără Shade. 

Cal pufnește disprețuitor, prea ocupat să examineze sistemele de 
apărare ca să-i arunce și ei vreo privire. 

— Ba putem să intrăm fără probleme. Deși asta ar însemna să dăm 
foc clădirii. Și nu-i chiar abordarea cea mai subtilă. 

— Nu, deloc, șoptesc eu, doar ca să spun ceva. 

Însă, oricât încerc să mă concentrez asupra picioarelor mele ori 
asupra mâinilor competente ale lui Cal, nu-mi pot lua gândul de la 
Shade. Până în clipa de față nici nu mi-am pus problema că nu va veni 
după noi. Stăpânește la perfecţie arta teleportării, deci se mișcă mai 
repede decât orice altă vietate de pe pământ, iar câteva haimanale din 
port n-ar trebui să-l împiedice. Toate lucrurile astea mi le-am spus 
atunci, în Ghenă, când am plecat de lângă el. Când l-am abandonat. 
Acum câteva zile, Shade a încasat un glonț destinat mie, iar eu l-am 
aruncat în mâinile Piraților așa cum arunci un miel în colții lupilor. 

În Naercey, i-am spus lui Shade că nu am încredere în el. Probabil 
că nici el nu ar fi trebuit să aibă încredere în mine. 

Îmi strecor mâna sub broboadă și îmi masez mușchii dureroși ai 
gâtului. Dar nu mă ajută la nimic. Pentru că exact acum trecem prin 
fața unui adevărat pluton de execuţie, ca niște găini proaste prin fața 
bucătarului înarmat cu un satâr. Mă tem pentru viaţa lui Shade, dar 
mă tem și pentru a mea în egală măsură. Nu mă voi lăsa prinsă. În 
niciun caz. 

— Intrarea de serviciu, spun. 

Nu-i o întrebare. Fiecare casă are câte o ușă, dar mai are și ferestre, 
o gaură în acoperiș sau un zăvor stricat. Întotdeauna ai pe unde să 
intri. 

Cal se încruntă. Uite că l-am lăsat și eu fără cuvinte. Să nu trimiți 
niciodată un soldat să facă treaba unui hoţ. 

— Ne-am descurca mai bine dacă l-am avea pe Shade cu noi, 
protestează el. Nu-l va vedea nimeni că intră. Dacă am mai aștepta 
câteva minute... 

— Cu fiecare secundă pierdută, îi punem în primejdie și mai mare 
pe oamenii cu sângenou. Plus că Shade ne va găsi fără probleme. 

Ies de pe Drumul Portului și pășesc pe o stradă lăturalnică. Prințul 
mă urmează fără niciun chef. 

— Nu trebuie decât să se ia după fum. 

— Fum? exclamă Cal, alb la față. 


— Vom face un foc controlat, continui eu, explicându-i planul atât 
de repede, că mi se încurcă vorbele pe buze. Un incendiu pe care să-l 
supraveghem. Vom ridica un zid de foc suficient de înalt ca să-i 
împiedice să vină după noi, până când vom reuși să găsim datele care 
ne interesează. Câțiva acvatici n-ar trebui să-ți creeze probleme, dar 
dacă totuși asta se întâmplă... 

Întind palma în care s-a format o scânteie. 

—... am să mă ocup eu de ei. Farley, presupun că tu cunoşti 
sistemul de arhivare a datelor? 

Ea dă din cap fără să ezite. Un soi ciudat de mândrie îi luminează 
chipul. 

— În sfârșit, murmură ea. N-are niciun rost să vă târăsc după mine 
dacă nu-mi sunteţi de folos. 

Privirea lui Cal este cruntă și dușmănoasă, amintindu-mi de 
defunctul lui tată. 

— Ştii ce se va întâmpla, nu-i așa? mă ceartă el ca pe un copil prost. 
Maven își va da seama cine a aprins focul. Va ști că suntem aici. Va 
înţelege ce intenții avem. 

Mă răstesc la el, furioasă pentru că trebuie să-i explic. Furioasă că 
nu are încredere în niciuna dintre deciziile mele. 

— L-am luat pe Nix de mai bine de douăsprezece ore. Dispariţia lui 
o să fie observată, în caz că nu au observat-o deja. Şi va fi raportată 
autorităților. Ai impresia că Maven nu ţine socoteala tuturor numelor 
de pe lista lui Julian? 

Clatin din cap, supărată că nu mi-am dat seama mai devreme de 
asta. 

— Va înţelege ce avem de gând de îndată ce va auzi că Nix nu mai 
este de găsit. Nu contează ce facem aici. Orice s-ar întâmpla, de mâine 
încolo va începe o adevărată vânătoare de oameni. Vor face razii în 
tot orașul, se vor emite ordine să se tragă în noi fără somaţie. Așa că 
de ce să nu le-o luăm înainte? 

Nu mă contrazice, dar asta nu înseamnă că ar fi de acord cu mine. 
Oricum ar fi, mie nu-mi pasă deloc. Cal nu cunoaște partea aceasta a 
lumii, șanțurile și mocirla în care trebuie să ne aruncăm noi. Eu o 
cunosc. 

— A venit vremea să nu ne mai punem singuri bețe-n roate, Cal, 
adaugă și Farley. 

Nici acum nu răspunde. Pare descurajat, ba chiar dezgustat de ideile 
noastre. 

— Sunt oamenii mei acolo, Mare, șoptește el în cele din urmă. 

Oricare alt bărbat ar striga la mine, dar Cal nu este tipul care să-și 
impună convingerile prin tonul vocii. Însă, deşi şoaptele lui mă ard de 
obicei, acum nu simt decât fermitate. 

— Nu vreau să-i ucid. 


— Pe argintii, îi termin eu vorbele. Nu vrei să-i ucizi pe argintii. 

Clatină încet din cap. 

— Nu pot. 

— Şi totuși, mai devreme voiai să-i faci de petrecanie lui Crance, 
şuier eu. Şi el este unul dintre oamenii tăi sau ar fi fost, dacă tu ai fi 
ajuns rege. Dar bănuiesc că sângele lui nu avea culoarea potrivită, nu-i 
așa? 

— Nu-i..., începe prințul să bolborosească. Nu-i același lucru. Dacă 
ar fi fugit şi dacă ar fi fost prins, noi am fi fost într-un pericol... 

Îi rămân cuvintele în gât și nu mai continuă. Pentru că nu mai are 
ce să spună. Prințul acesta este un ipocrit, indiferent cât de corect ar 
pretinde el că este. Sângele lui este argintiu, inima lui aparține 
argintiilor. Și niciodată nu va preţui pe altcineva în detrimentul alor 
săi. 

Pleacă, îmi vine să-i spun. Însă vorbele au un gust amar. Şi nu pot să 
le rostesc. Oricât de tare mă supără loialităţile și ideile lui 
preconcepute, nu pot face ce e necesar. Nu-l pot goni de lângă mine. 
Oricât de nedrept ar fi el, tot nu sunt în stare să-l alung. 

— Atunci nu-i ucide, scrâșnesc eu. Dar amintește-ți ce a făcut el cu 
oamenii mei și ai tăi. Acum pe el îl urmează ei și nu vor ezita să ne 
ucidă în numele noului lor rege. 

Întind un deget învineţit spre strada mare, spre stindardele cu 
chipul lui Maven. Chipul aceluia care i-a sacrificat pe argintii doar ca 
să intre în grațiile Gărzii Stacojii, ca să-i transforme pe rebeli în 
teroriști și să-și distrugă dușmanii dintr-o singură lovitură. Maven, 
care i-a omorât pe toți cei de la curte care mă cunoșteau cu adevărat. 
Lucas și lady Blonos și cameristele mele au murit doar pentru că eu 
sunt diferită. Maven, care a contribuit la asasinarea tatălui său și care 
a încercat să-și execute fratele. Maven, care trebuie distrus. 

O părticică din mine se teme că prințul va pleca. Că se va pierde în 
oraș, căutând unul dintre locurile dragi inimii lui. Dar nu o va face. 
Furia lui, chiar dacă adânc îngropată, este mai puternică decât 
rațiunea. Vrea să se răzbune, exact la fel cum vreau și eu. Chiar dacă 
pentru asta ar trebui să plătim cu tot ce ne este mai drag. 

— Pe aici. 

Acum vorbeşte tare. Vremea șoaptelor a trecut. 

Când ocolim Centrul de Securitate, simțurile mi se ascut și se 
concentrează asupra camerelor de supraveghere care împestrițează 
zidurile. Zâmbesc și trec pe lângă ele, scurtcircuitându-le. Una după 
alta, cad toate pradă undelor mele. 

Intrarea din spate este la fel de impresionantă ca și cea din față, cu 
toate că este puțin mai mică. O treaptă lată cât o terasă, o ușă cu grilaj 
din oțel bombat și doar patru gărzi înarmate. Puștile lor strălucesc de- 
ţi iau ochii, dar mâinile care le țin sunt stângace. Recruţi noi. Observ 


banderolele colorate pe care le poartă, indicând casele pe care le 
slujesc și aptitudinile lor. Unul dintre ei nu are banderolă — înseamnă 
că este un argintiu dintr-o clasă inferioară şi mai nepriceput decât 
camarazii lui: un urlător din Casa Marinos, un fior din Casa Gliacon și 
un oțelit din Casa Greco. Mă bucur că nu văd roșul și negrul Casei 
Eagrie. Nu-i nimeni care să prevadă viitorul imediat, nimeni care să ne 
ghicească intenţiile. 

Cei patru ne zăresc, dar nu se alarmează. Sunt soldați și sunt 
argintii, drept care n-au de ce-și face probleme din pricina unor bieți 
roşii. Cât de tare se înșală. 

Catadicsesc să ne acorde atenție doar când ne oprim la ușa din 
spate. Urlătorul, un tânăr cu ochii oblici, pomeţi înalți și de-abia ieșit 
din pubertate, scuipă la picioarele noastre. 

— Circulați, șobolani roșii ce sunteţi! 

Tonul lui este tăios ca un brici. 

Firește că nu-l ascultăm. 

— Aş dori să fac o reclamaţie, spun eu. 

Îmi ţin privirea în pământ, dar vocea îmi este subțire şi limpede. 
Simt cum mă învăluie căldura și, cu coada ochiului, îl văd pe Cal 
încleștându-și pumnii. 

Soldaţii izbucnesc în hăhăieli batjocoritoare. Urlătorul face câțiva 
pași înainte, până ajunge în fața mea. 

— Suntem agenţi de securitate și nu plecăm urechea la văicărelile 
unora de teapa voastră. Mergeţi să vă plângeţi la Garda Stacojie. 

Și toţi încep din nou să râdă. Hohotele urlătorului îmi perforează 
timpanele rămase sensibile după ultima întâlnire cu unul din soiul lui. 

— Mi se pare că pierd vremea prin Grădina Stearpă. 

Gluma lui macabră stârnește alte râsete dezgustătoare. 

Lângă mine, Farley își strecoară mâinile în haină, după cuțitul 
ascuns acolo. Mă uit urât la ea, sperând s-o împiedic să înjunghie pe 
cineva prea devreme. 

Ușa din oţel a Centrului se deschide și iese o altă santinelă, care îi 
şoptește ceva unuia dintre soldaţi. Nu reușesc să aud decât camere și 
stricate. Însă soldatul aruncă o privire rapidă la numeroasele camere 
de securitate montate pe zidul de lângă noi. Şi ridică din umeri, 
pentru că nu vede nimic în neregulă cu ele. Nici n-ar putea să vadă. 

— Hai, valea de-aici, continuă urlătorul, dând din mână de parcă ar 
vrea să gonească niște câini. 

Vede că nu ne clintim și își îngustează ochii. 

— Sau vreţi să vă arestez pentru intrarea neautorizată pe o 
proprietate privată? 

Se aşteaptă să fugim de-acolo ca niște potârnichi. În zilele astea nu-i 
mare diferenţă între a fi arestat și a fi executat. Dar nu ne mișcăm din 
loc. Dacă urlătorul ăsta n-ar fi atât de cretin și atât de inuman, mai că 


mi-ar fi milă de el. 

— Poţi să încerci, zic eu și îmi descopăr chipul. 

Broboada îmi cade pe umeri, fâlfâind ca niște aripi mari şi cenușii, 
apoi aterizează la picioarele mele. Mă bucur când îmi ridic privirea și 
văd teroarea aşternută pe faţa urlătorului. M-a recunoscut. 

Nu sunt o frumuseţe ieșită din comun. Păr castaniu, ochi căprui, 
piele măslinie. Plină de vânătăi, istovită până în măduva oaselor, 
mititică și flămândă. Cu sânge roșu și temperament asemenea. N-ar 
trebui să înfricoșez pe nimeni, dar uite că urlătorului îi este teamă de 
mine. Înseamnă că știe ce putere îmi vibrează sub toate zgârieturile şi 
vânătăile. Știe cine este fetița cu fulgerele. 

Se împiedică de una dintre trepte și cade pe spate. Deschide și 
închide gura, încercând să-și adune curajul ca să tipe. 

— Ea... ea e-este, se bâlbâie fiorul din urma lui, îndreptând spre 
mine un deget care-i tremură amarnic. 

Nu-mi pot reţine zâmbetul batjocoritor. În pumni mi se adună 
scânteile. Nimic pe lumea asta nu mă poate alina atât de mult ca 
şuieratul lor terifiant. 

Cal adânceşte drama. Își smulge broboada cu o singură mișcare lină, 
dând la iveală chipul prințului pe care băieţii ăștia au fost educați să-l 
urmeze, iar apoi li s-a spus să se teamă de el. Brățara îi pârâie și 
flăcările îi cuprind  broboada, transformând-o într-un steag 
incandescent. 

— Prinţul! icnește oțelitul. 

Pare năucit, incapabil de vreo reacție. În fond, până acum câteva 
zile, Cal era pentru ei o legendă, nu un monstru. 

Primul care își revine este urlătorul. 

— Arestaţi-i! Arestaţi-i! zbiară el, ducând mâna la armă. 

Ne ferim toți ca unul, evitând rafala sonică. Dar aceasta sparge 
geamurile din spatele noastre. 

Şocul îi face pe militarii ăștia și înceți, şi proști. Oţelitul nici măcar 
nu îndrăzneşte să se apropie de noi și, înecat în propria-i adrenalină, 
se chinuiește să-şi scoată pistoalele din tocuri. Soldatul de lângă ușă 
are destulă minte ca să se adăpostească în Centru. Cei patru rămași nu 
ne pun nicio problemă. Urlătorul nu apucă să mai zbiere încă o dată 
pentru că îl izbește un fulger, care îi trece prin piept și gât ca să-i 
ajungă la creier. Preţ de o fracțiune de secundă reușesc să-i simt 
venele și nervii răsfirați prin carne ca niște ramuri. Se prăbușește la 
pământ și cade într-un somn profund și întunecat. 

O adiere înghețată mă împiedică să continui. Mă întorc repede și 
văd că fiorul a creat un zid din așchii de gheață care pluteşte către 
mine. Însă se topeşte imediat sub focul lui Cal. Flăcările se reped apoi 
asupra fiorului și a oțelitului. Îi înconjoară, îi blochează, permițându- 
mi să-mi termin treaba. Expediez alte două fulgere care îi doboară la 


pământ. Ultimul soldat, cel pe care nu l-am identificat, încearcă să 
fugă. Farley îl înșfacă de gât, dar el o aruncă cât colo și se eliberează. 
Este un telekinetic, dar unul cam slăbuţ. Așa că îi venim repede de hac 
și-l trimitem alături de tovarășii lui întinşi pe jos. Încă îi zvâcnesc 
mușchii de la săgețile mele electrice. Îi mai dau o lovitură urlătorului, 
drept pedeapsă pentru răutatea lui. Trupul i se zbate pe trepte aidoma 
peştilor din năvoadele lui Kilorn. 

Totul nu durează decât o secundă. Ușa deschisă se leagănă încet în 
balamalele uriașe. Întind iute mâna în aerul condiționat dinăuntrul 
Centrului de Securitate și reușesc să o prind la timp, înainte să se 
închidă. Simt cum dă năvală peste mine curentul electric de la becuri 
şi de la camerele de supraveghere. Inspir adânc și le închid pe toate, 
aruncând în beznă încăperea de la intrare. 

Cal pășește cu grijă peste soldaţii leşinaţi, în vreme ce Farley face 
tot posibilul să-l lovească pe fiecare cu piciorul în coaste. 

— Asta-i pentru Strajă, mârâie ea, spărgându-i dintr-o lovitură nasul 
urlătorului. 

Cal o oprește înainte de a apuca să-i rănească mai rău. O prinde de 
umeri și o trage după el pe trepte și prin ușa deschisă. Mai arunc o 
privire spre cer, apoi mă strecor și eu în Centru și închid bine ușa în 
spatele nostru. 

Coridoarele întunecate şi camerele de supraveghere dezactivate îmi 
amintesc de Reședința Soarelui, de clipele când m-am furișat în 
temniţele subterane ale palatului ca să-i salvez pe Kilorn și pe Farley 
de la o moarte sigură. Însă se poate spune că atunci eram o prinţesă. 
Mă îmbrăcam în straie din mătase și îl aveam cu mine pe Julian, care 
convingea gărzile să ne lase să trecem. A fost o treabă curată, nici 
măcar un strop de sânge nu a fost vărsat. În afară de al meu. Centrul 
de Securitate nu este așa. Nu pot decât să sper că nu vom face prea 
multe victime. 

Cal cunoaște drumul şi ne conduce unde vrem să ajungem, 
evitându-i pe soldaţii care încearcă să ne oprească. Are destulă grație 
pentru un bărbat atât de masiv și fentează cu ușurință loviturile 
oțeliților și ale agililor. Nu vrea să-i ucidă și îmi lasă mie sarcina asta. 
Fulgerele distrug la fel de lesne ca focul și așa ajungem să lăsăm o 
dâră de trupuri în urma noastră. Încerc să mă conving că toți soldații 
ăştia sunt doar leşinaţi, dar n-am cum să fiu sigură de asta în focul 
luptei. Valurile mele de electricitate se nasc ușor, dar sunt greu de 
controlat, deci este foarte posibil să fi omorât unu sau doi. Nu-mi pasă 
şi nici lui Farley nu-i pasă, pentru că-i văd cuțitul lung împlântându-se 
în umbre. Din vârful lui se preling stropi de sânge argintiu. Într-un 
târziu, ajungem la destinația noastră: o ușă obișnuită, ca oricare alta. 

Însă ce simt eu de dincolo de ea nu este deloc obișnuit. Acolo se află 


o mașinărie uriașă, în care pulsează electricitatea. 

— Aici e arhiva, spune Cal. 

Stă cu ochii la ușă, incapabil să privească în spate, la măcelul făcut 
de noi. Se ţine de cuvânt și învăluie întregul coridor în flăcări, creând 
un zid de foc ce ne va proteja în timp ce lucrăm. 

Deschidem ușa și intrăm. Mă aşteptam să văd munți de documente, 
de liste tipărite, de felul celei pe care mi-a dat-o Julian. Dar mă 
pomenesc în fața unui perete cu indicatoare luminoase, monitoare și 
panouri de control. Fără să mă gândesc, îmi lipesc palma de metalul 
rece, ca să mă calmez și să-mi recapăt răsuflarea. Mașinăria arhivei 
îmi răspunde în același fel și se ambalează bâzâind ascuţit. Unul dintre 
monitoare prinde viaţă și afișează o imagine neclară, în alb și negru. 
Un text începe să curgă iute pe ecran. Farley și cu mine icnim speriate. 
Niciodată nu ne-am imaginat una ca asta, necum să și vedem așa ceva 
în realitate. 

— Uluitor! gâfâie Farley, întinzând nesigură mâna. 

Degetele ei ating cuvintele de pe monitor. Acolo stă scris cu litere 
mari Arhivă recensământ, iar dedesubt, cu litere mai mici: Regiunea 
Beacon, Statul Regentului, Norta. 

— În Coraunt nu aveau așa ceva? spun eu, întrebându-mă cum l-a 
putut găsi pe Nix. 

Ea clatină posomorâtă din cap. 

— În Coraunt de-abia dacă e un oficiu poștal. 

Zâmbeşte larg și apasă pe unul dintre numeroasele butoane de sub 
monitorul aprins. Apoi pe altul și pe altul. De fiecare dată pe ecran 
apar noi cuvinte. Chicotește ca un copil şi continuă să se joace cu 
butoanele. 

O opresc, punându-mi mâna peste a ei. 

— Farley. 

— Scuze, zice ea. Crezi că ne poţi ajuta niţeluș, Înălțimea Ta? 

Cal nu se îndepărtează de ușă. Stă acolo și se uită în toate direcţiile 
după eventualii soldați care ne-ar putea surprinde. 

— Tasta albastră. Aia pe care scrie Căutare. 

O iau înaintea lui Farley și apăs eu pe tastă. Monitorul se întunecă o 
clipă, apoi se face albastru. Pe el apar trei variante, fiecare scrisă într- 
o casetă albă. Căutare după nume, căutare după adresă, căutare după 
tipul de sânge. Apăs grăbită pe butonul pe care scrie Selectaţi și aleg 
prima casetă. 

— Scrie acolo numele pe care îl cauţi, apoi apasă pe Continuaţi. 
După ce găsești ce cauţi, apasă pe Printaţi și o să-ţi tipărească o copie a 
documentului, mă instruieşte Cal. 

Și imediat, o înjurătură stridentă îi atrage atenţia - un ofiţer care 
intrase în contact cu baricada noastră arzătoare. Aud focuri de armă și 
mai că-l compătimesc pe idiotul care își imaginase că poate învinge 


focul cu gloanţe. 

— Grăbiţi-vă! 

N-am mai făcut așa ceva și tastez cu mare atenție, dar și exasperant 
de încet: Ada Wallace. Mașinăria zbârnâie din nou, ecranul pâlpâie de 
trei ori, apoi apare un text. Acesta conţine și o fotografie, cea de pe 
cartea ei de identitate. Privirea îmi zăboveşte pe chipul tinerei cu 
sângenou. Îi studiez cu luare aminte tenul auriu şi ochii plini de 
blândeţe. Mi se pare tristă, chiar și în poza asta micuță. 

Tresar când aud ecoul altui foc de armă. Îmi îndrept atenţia asupra 
textului, parcurgând rapid informaţiile despre Ada. Îi cunosc deja data 
și locul nașterii, precum și mutația petrecută în sângele ei, care o 
include în categoria persoanelor asemănătoare mie. Și Farley citește 
cuvintele de pe ecran. 

— Uite, spun eu, arătând datele de care avem nevoie. 

De multe zile nu m-am mai simţit atât de bucuroasă. 

Ocupaţie: Servitoare, în slujba guvernatorului Rem Rhambos. Adresa: 
Piaţa Bywater, Sectorul Canalului, Golful Portuar. 

— Știu unde e, exclamă Farley apăsând pe butonul Printaţi. 

Mașinăria scuipă o coală de hârtie, pe care sunt copiate informaţiile 
din dosarul Adei. 

Găsim mai repede datele despre următorul nume de pe lista noastră. 
Wolliver Galt. Ocupaţie: Negustor, angajat la Berăria Galt. Adresa: 
Grădina Bătăliei colț cu Drumul de Mangal, Sectorul Trei Pietre, Golful 
Portuar. Pasămite Crance nu a mințit în privinţa lui. Dacă am să-l mai 
întâlnesc vreodată, îi voi strânge mâna. 

— Aţi terminat? strigă la noi Cal din pragul ușii. 

Îi sesizez încordarea din glas. Este doar o chestiune de timp până 
când vor da năvală acvaticii și îi vor doborî zidul din flăcări. 

— Aproape, şoptesc eu, apăsând iarăși pe taste. Nu-i așa că 
mașinăria asta nu conține informații doar din Golful Portuar? 

Cal este prea ocupat să-și menţină scutul aprins și nu-mi răspunde. 
Dar eu știu că am dreptate. Așa că zâmbesc mulțumită, scot lista din 
haină și mă uit la prima pagină. 

— Haide, Farley, să vedem ce avem noi aici. 

Ea ţopăie ca un iepuraș și începe să apese bucuroasă pe butoane 
până când se aprinde următorul monitor. Trecem lista de la una la 
alta, căutăm nume după nume, adunăm toate copiile informaţiilor. 
Găsim date despre toate persoanele din regiunea Beacon. Sunt zece. 
Fata din mahalaua Orașului Nou, o bunicuţă de șaptezeci de ani din 
Cancorda, doi gemeni din insulele Bahrn și tot așa. Fiecare din hârtiile 
adunate pe podea îmi spune mult mai multe decât ar putea să o facă 
lista lui Julian. Ar trebui să mă simt entuziasmată, extaziată de o 
asemenea descoperire, dar ceva îmi umbreşte bucuria. Atâtea nume. 
Atâţia oameni de salvat. Și noi ne mișcăm atât de încet. N-avem cum 


să-i găsim pe toţi la vreme. Nu ne pot ajuta nici măcar avionul, nici 
dosarele și nici toate tunelurile subterane ale lui Farley. Unii vor pieri. 
N-avem cum să evităm asta. 

Gândul acesta se fărâmă la fel ca zidul din spatele meu. Face 
implozie într-un nor de praf, lăsând să se contureze o siluetă cenușie 
de bărbat, compactă ca un berbec de asalt. Un pietrificator, mai apuc 
eu să-mi spun înainte ca el să ne atace și s-o înhațe de mijloc pe 
Farley. Ea strânge în mână preţioasele documente care ies din 
mașinărie şi care acum curg în urma ei aidoma unui steag alb de 
capitulare. 

— Supune-te arestării! urlă pietrificatorul, imobilizând-o lângă 
fereastra din celălalt capăt al încăperii. 

Capul i se loveşte cu putere de geam. Ochii i se rostogolesc în 
orbite. 

Și imediat zidul de foc năvălește ca un taur turbat peste noi și îl 
încercuiește pe Cal. Smulg hârtiile din mâna lui Farley și le ascund 
lângă listă ca să nu le cuprindă flăcările. Cal se mişcă repede, uitând 
de promisiunea că nu va face rău nimănui. Cu focul lui, îl trage pe 
pietrificator la o parte și îl împinge afară, prin gaura din zid. Flăcările 
se ridică și îl împiedică pe soldat să se întoarcă și să ne atace din nou. 
Pentru moment. 

— Acum credeți că ați terminat? mârâie prințul, privindu-ne furios 
cu ochi ca de tăciuni aprinși. 

Dau din cap şi mă uit la mașinăria arhivei. Zbârnâie trist, de parcă 
şi-a dat seama ce urmează să fac. Strâng pumnul și îi supraîncare 
circuitele, trimițând un șoc nimicitor prin măruntaiele ei. Toate 
monitoarele explodează într-un nor de scântei, ștergând toate 
informațiile căutate de noi. 

— Gata. 

Împleticindu-se, Farley se îndepărtează de fereastră. Se ţine cu 
mâna de cap, îi sângerează buzele, dar încă stă în picioare. 

— Cred că acum este momentul să ne luăm tălpășița de-aici. 

Arunc o privire spre geam -— ruta firească de salvare —, dar îmi dau 
seama că suntem prea sus ca să putem sări și ateriza teferi. Iar 
zgomotele venite dinspre coridor — strigăte şi pași apăsaţi — sunt la fel 
de nefaste. 

— Încotro? 

Cal se strâmbă și întinde mâna spre podeaua din lemn lustruit. 

— În jos. 

O ghiulea ne explodează la picioare. Carbonizează modelele 
complicate ale parchetului și face o gaură prin planșeu, ca un câine 
care roade un os cu resturi de carne pe el. Podeaua se crapă imediat și 
se prăbuşeşte sub picioarele noastre. Cădem la etajul de sub noi, apoi 
la cel de mai jos. Mă lasă genunchii, dar Cal mă apucă de guler și mă 


ţine bine. Mă trage după el, către o altă fereastră. 

Nu am nevoie să-mi spună ce trebuie să fac acum. 

Flăcările și fulgerele noastre se unesc şi sparg geamul gros. Sărim. 
Cred că înălțimea ne va ucide. Dar nu. Aterizăm pe una dintre 
pasarelele din piatră şi ne rostogolim pe ea. Farley ne urmează, însă 
avântul pe care și l-a luat o expediază drept în cârca unui străjer luat 
prin surprindere. Înainte ca tânărul să-şi revină din uimire, Farley îl 
aruncă de pe pasarelă. Bufnitura sinistră care vine de jos ne spune că 
aterizarea lui nu a fost deloc agreabilă. 

— Nu vă opriți! mârâie Cal, ridicându-se în picioare și luând-o la 
fugă. 

Traversăm în goană pasarela arcuită, de la Centrul de Securitate la 
palatul regal Dealul Oceanului. Este mai mic decât al Focului Alb, dar 
la fel de funest ca acela. Și la fel de familiar lui Cal. 

Văd cum ușa de la capătul pasarelei dă să se deschidă și aud 
zbieretele altor soldați și gărzi. Un adevărat pluton de execuţie. Însă, 
în loc să se lupte cu ei, Cal își lipește mâinile în flăcări de ușă. Și o 
sudează. 

Farley se oprește dezorientată, privind când la ușa închisă, când la 
pasarela din spatele nostru. I se pare că am căzut într-o cursă. În ceva 
mai rău decât o cursă. 

— Cal...? începe ea pe un ton temător. 

Însă prinţul nu o bagă în seamă și întinde mâna spre mine. 
Niciodată nu am văzut ochi cum sunt ai lui în momentele astea. 
Flăcări pure, foc pur. 

— Am să te arunc, îmi zice el, fără să mai piardă vremea cu 
explicațiile. 

În spatele lui se aud bufnituri de trupuri în uşa sudată. 

Nu am timp să-l contrazic. Nu am timp nici măcar să-l întreb ce 
plănuiește. Capul mi se învârtește, mintea mi-e înveninată de groază. 
Dar îl apuc de încheietura mâinii, iar el mă apucă de-a mea. 

— Să explodezi când aterizezi. 

Este convins că înțeleg ce vrea să spună. 

Se opinteșşte și imediat mă pomenesc că zbor prin aer, spre o altă 
fereastră. Străluceşte puternic și nu pot decât să sper că nu-i din sticlă- 
de-diamant. Cu o fracțiune de secundă înainte de a afla din ce e făcut 
geamul, scânteile mele își împlinesc menirea. Distrug fereastra, într-un 
țipăt lung de sticlă spartă, trec prin rama goală și cad pe un covor 
gros, din pluș auriu. Văd în jur teancuri de cărți, simt parfumul 
cunoscut de piele şi de hârtie veche — am ajuns în biblioteca palatului. 
Farley zboară prin cadrul ferestrei. Ţinta lui Cal este perfectă, căci 
Farley aterizează fix peste mine. 

— Scoală-te, Mare! se răsteşte ea, aproape smulgându-mi brațul din 
umăr când trage de mine ca să mă ridice. 


Se vede treaba că mintea ei funcționează mai bine decât a mea, 
pentru că imediat se duce la fereastră și întinde brațele. Ca prin vis, îi 
imit mișcările. Capul încă mi se învârtește și nu am apucat să mă 
dezmeticesc. 

Pe pasarela de deasupra noastră, dau năvală din ambele capete 
ofițeri şi gărzi. În centrul ei s-a pornit infernul. O clipă, focul acela 
pare nemișcat. Apoi îmi dau seama ce se întâmplă: vine spre noi, sare, 
se aruncă, se prăbușește. 

Dar flăcările lui Cal se sting cu o secundă înainte de a ajunge la noi 
și prinţul nu reușește să se prindă de pervazul ferestrei. 

— Cal! urlu eu, aproape aruncându-mă după el. 

Mâinile noastre întinse nu reuşesc să se găsească. Îmi stă inima în 
loc când mă gândesc că o să-l văd cum moare. Dar uite că nu cade, ci 
se leagănă, agăţat de mâna lui Farley, care urlă din cauza efortului. I 
s-au încordat toți mușchii sub mânecile cămășii. Și reușește cumva să-l 
ţină suspendat pe prințul care cântărește peste nouăzeci de kilograme. 

— Apucă-l şi tu! zbiară ea la mine. 

I s-au albit degetele încleștate pe încheietura lui Cal. 

Dar eu trimit un fulger în sus, către pasarelă. Înspre toți soldații cu 
armele aţintite asupra țintei deosebit de ușoare care este acum trupul 
lui Cal. Se ghemuiesc toți ca unul. Pietrele din care este construită 
pasarela pârâie prelung. Încă un fulger și puntea se va prăbuşi. 

Vreau să se prăbușească. 

— MARE! zbiară Farley la mine. 

Trebuie s-o ajut, trebuie să-l salvez pe Cal. El mă apucă strâns de 
mână, aproape zdrobindu-mi încheietura. Reușim amândouă să-l 
tragem peste pervaz, în încăperea plină cu tomuri inofensive și 
cufundată într-o linişte desăvârşită. 

Lui Cal parcă nu-i vine să creadă cât de aproape a fost de moarte. 
Rămâne o clipă întins pe jos, cu ochii holbați și respirația șuierătoare. 

— Mulţumesc, reușește el să spună printre dinţi. 

— Îmi mulțumești mai încolo! mârâie Farley. 

ÎI ridicăm amândouă în picioare. 

— Scoate-ne de-aici. 

— Bine. 

Dar nu spre ușa sculptată a bibliotecii se îndreaptă el, ci traversează 
în fugă sala, către un perete acoperit cu rafturi. Se uită cu băgare de 
seamă la cărțile de-acolo, ca și cum ar căuta ceva. Ca și cum ar încerca 
să-și aducă aminte ceva. Și, gemând, se apucă să împingă cu umărul o 
porțiune a rafturilor până când aceasta culisează în lateral, dând la 
iveală un coridor îngust și înclinat. 

— Intraţi! strigă el la noi și mă împinge înăuntru. 

Zbor pe treptele acelea, tocite de pașii care le-au călcat în multe 
sute de ani. Coborâm scara în spirală domoală, prin lumina difuză, 


înecată de praf. Sunt sigură că n-aş putea să-i aud pe eventualii noștri 
urmăritori prin pereţii groşi, din piatră. Încerc să-mi dau seama unde 
ne aflăm, însă busola mea interioară se învârtește mult prea repede. 
Nu cunosc locul ăsta, nu știu unde ne ducem. Nu pot face altceva 
decât să merg încotro mi se spune. 

Coridorul pare să se blocheze la un zid din piatră, dar Cal mă 
împiedică să-mi trimit fulgerele ca să-l sparg. 

— Uşurel, spune el și îşi lipește palma de o piatră puţin mai tocită 
decât celelalte. 

Îşi apropie încet urechea de zid și ascultă. 

Eu nu aud decât ecoul din urechi al inimii mele și respirația noastră 
sacadată. Însă Cal aude mai multe sau, mai bine spus, mai puţine. Pe 
chip i se aşterne o expresie posomorâtă, pe care nu pot să o descifrez. 
Nu-i teamă, deși are tot dreptul să fie speriat. Mai curând este ciudat 
de calm. Clipește de câteva ori, încordându-se să audă ceva din spatele 
zidului. Mă întreb de câte ori a mai făcut asta, de câte ori s-a mai 
furișat astfel afară din palat. 

Dar pe-atunci gărzile aveau datoria de a-l proteja. De a-l sluji. Acum 
vor să-l ucidă. 

— Ţineţi-vă după mine, ne şoptește el în cele din urmă. Facem de 
două ori la dreapta și după aia, o dată la stânga, spre poarta de la 
curte. 

Farley se enervează și scrâșneșşte din dinți. 

— Poarta de la curte? Chiar vrei să ne duci în braţele lor? 

— Poarta aia este singura noastră scăpare, răspunde el. Tunelurile 
de sub Dealul Oceanului sunt închise. 

Farley se strâmbă și strânge pumnii. Are mâinile goale. Și-a pierdut 
cuțitul. 

— Nu cumva există și un depozit de arme pe drum? 

— Bine-ar fi! şuieră Cal, uitându-se la mâinile mele. Va trebui să ne 
descurcăm cu ce avem. 

Dau din cap. Am trecut noi prin situaţii mai grele, îmi spun eu. 

— Gata? șopteşte el. 

Încleștez maxilarele. 

— Gata. 

Zidul se roteşte încet pe un ax central. Trecem prin deschizătură, 
călcând cu atenţie, pentru ca zgomotul pașşilor noștri să nu răsune pe 
coridor. Și încăperea aceasta este goală, dar foarte frumos mobilată și 
decorată somptuos, în nuanţe de galben. Însă pretutindeni domnește o 
atmosferă de neglijare și abandon, de la mobilele acoperite de praf și 
până la tapiseriile decolorate. Cal și-ar dori să mai zăbovească, să se 
uite pe îndelete în jur. Dar își revine şi ne îndeamnă să ne continuăm 
drumul. 

De două ori la dreapta. Printr-un alt coridor și o cămară cu două 


uși. Căldura iese din Cal în valuri, pregătindu-se pentru ce trebuie să 
urmeze. Eu mă simt la fel: până și firișoarele de păr de pe braţele mele 
sunt încărcate cu electricitate. Mai că îi auzi pârâiturile. 

Ne apropiem de o ușă din spatele căreia se aud voci. Voci și pași. 

— Acum la stânga, murmură Cal. 

Vrea să mă apuce de mână, dar se răzgândeşte. Și bine face. Nu 
putem risca să ne atingem acum, când un asemenea contact este fatal. 

— Să fugi. 

Cal o ia înainte, iar lumea din drumul lui pulsează atinsă de foc. 
Flăcările se răspândesc pe holul vast de la intrare, peste pardoseala 
din marmură și covorul elegant, apoi se ridică încet pe pereţii suflați 
cu aur. O limbă de foc ajunge până la o pictură. Un portret uriaș, 
realizat de curând. Portretul proaspătului rege — portretul lui Maven. 
Rânjeşte ca un balaur până când flăcările pun stăpânire pe el și încep 
să ardă pânza. Căldura este prea mare, iar buzele lui, iscusit desenate, 
încep să se topească și să se contorsioneze într-un rictus grotesc, pe 
măsura sufletului său de monstru. Singurele neatinse de foc sunt cele 
două flamuri prăfuite, din mătase aurie, care atârnă pe peretele opus. 
Nu știu cui aparțin. 

Gărzile care ne pândeau o iau la fugă zbierând. Le iese fum din 
piele. Vor să se salveze, să nu ardă de vii. Cal trece prin foc, 
deschizându-ne un drum sigur. Cu mâna la gură, ca să nu aspire 
fumul, Farley se ține după el. Apoi vin și eu. 

Soldaţii rămași sunt acvatici sau pietrificatori, deci sunt imuni la 
foc. Însă nu și la fulgerele mele, care țâșnesc din mine și formează o 
plasă orbitoare de electricitate vie. Tot ce trebuie să fac este să nu-i 
ating pe Cal şi pe Farley. Ceilalți nu au același noroc. 

Sunt o atletă înnăscută, dar acum mă ustură plămânii. Fiecare 
respiraţie este tot mai grea, tot mai dureroasă. Îmi spun că fumul este 
de vină. Însă durerea nu dispare atunci când ţâșnesc pe monumentala 
ușă a palatului. Ci doar se schimbă. 

Suntem încercuiți. 

Curtea e ticsită de ofițeri în uniforme negre și de soldați în uniforme 
cenușii. Toţi înarmaţi, toți așteptând să ne facem apariția. 

— Supune-te arestării, Mare Barrow! strigă unul dintre ofițeri. 

Pe o mânecă are un model cu flori şi plante agățătoare. În mâna 
cealaltă ţine un pistol. 

— Supune-te arestării, Tiberias Calore! 

Se bâlbâie puţin la numele lui Cal, neobișnuit încă să se adreseze 
prințului într-o manieră atât de neprotocolară. În orice alte condiții, 
sunt sigură că m-ar pufni râsul. 

Între noi doi, Farley își înfige bine picioarele în pământ. Nu are 
armă, nici scut nu are, însă refuză să se supună. Tăria ei de caracter 
este uluitoare. 


— Ce facem acum? şoptesc eu, ştiind bine că nu există răspuns. 

Privirea lui Cal aleargă în toate direcţiile, în căutarea unei soluții pe 
care nu o va găsi niciodată. În cele din urmă, ochii i se opresc asupra 
mea. Sunt atât de goi. Atât de pustii. 

Şi chiar atunci simt cum o mână mă apucă blând de încheietură. 

Lumea se întunecă și, preț de o clipă foarte lungă, mă strecor cu 
greu prin ea, aproape sufocându-mă. 

Shade. 

Detest senzaţia pe care mi-o dă teleportarea, însă niciodată nu am 
savurat-o ca acum. Shade este teafăr. Și noi am scăpat cu viață. Mă 
pomenesc în genunchi, holbându-mă la caldarâmul unei alei ude și 
reci, departe de Centrul de Securitate, Dealul Oceanului și câmpul de 
luptă. 

Cineva vomită în apropiere — zgomotele îmi spun că este vorba 
despre Farley. Probabil că teleportarea și capul izbit de geam nu sunt 
o combinaţie tocmai reușită. 

— Cal? îl chem eu în vântul răcoros al înserării. 

Mă ia cu fiori de teamă, ce amenință să se preschimbe într-un val de 
teroare, dar îi aud vocea la câțiva pași de mine. 

— Aici sunt, spune el, întinzând mâna spre umărul meu. 

Dar nu îl las să mă atingă, nu vreau să fiu mistuită de căldura lui 
dulce acum. Așa că mă trag la o parte. Mă ridic gemând și îl văd pe 
Shade în picioare lângă mine. Este încruntat, negru, furios, iar eu mă 
pregătesc pentru o muștruluială zdravănă. Nu ar fi trebuit să-l părăsesc. 
Am greșit. 

— Îmi..., încep eu să-mi cer iertare, dar nu apuc să termin. 

Fratele meu mă strivește în îmbrăţișarea lui. Mă agăţ și eu strâns de 
el. Parcă tremură puțin, încă marcat de teama pentru viața surioarei 
lui. 

— Sunt în regulă, îi spun eu atât de încet, că doar el poate sesiza 
minciuna din tonul meu. 

— N-avem vreme de pupături, se rățoiește Farley la noi, ridicându- 
se cu greutate de jos. 

Nu prea sigură pe picioare, se uită în jur și recunoaște locul în care 
ne aflăm. 

— Grădina Bătăliei e în direcţia aia, câteva străzi mai la est. 

Wolliver. 

— Foarte bine, spun eu, întinzând mâna ca s-o împiedic să cadă. 

Chiar dacă am scăpat ca prin urechile acului de la o soartă mai rea 
decât moartea, nu trebuie să uităm de ce am venit aici. 

Nu-l slăbesc pe Shade din priviri, sperând că înţelege ce simt. Însă el 
clatină din cap, refuzându-mi scuzele. Nu pentru că nu ar dori să le 
accepte, ci pentru că este prea bun ca să aibă nevoie de ele. 

— Ia-o înainte, îi zice el lui Farley. 


Privirea i se mai îndulcește atunci când vede că, deși este rănită și 
amețită, se încăpățânează să meargă mai departe. 

Şi Cal se ridică anevoie în picioare, pentru că nici el nu-i obișnuit cu 
teleportarea. Dar își revine cât de repede poate și ne urmează prin 
labirintul de alei al cartierului cunoscut sub numele de Trei Pietre. 
Încă mai emană miros de fum. Mai emană și o furie profundă. În 
Centrul de Securitate au murit argintii de-ai lui, bărbaţi și femei care 
nu au avut altă vină decât că s-au supus unor ordine. Pe vremuri erau 
ordinele lui. Nu-i un lucru lesne de acceptat, dar nu are încotro. Dacă 
vrea să rămână alături de noi, alături de mine. Trebuie să aleagă de ce 
parte a baricadei vrea să se afle. 

Sper să aleagă partea noastră. Sper să nu-i mai văd niciodată 
privirea aceea pierdută și goală. 

Acesta este un cartier roșu, deocamdată relativ sigur pentru noi. 
Farley ne conduce pe alei întortocheate, ba chiar ne pune să intrăm în 
una sau două prăvălii și să ieşim prin ușa din spate, doar ca să evităm 
a fi descoperiți. Agenţii de securitate se agită zbierând pe drumurile 
principale, încercând să priceapă ce anume s-a petrecut la Centru. Nu 
ne caută aici. Nu încă. Tot nu sunt capabili să înțeleagă talentul lui 
Shade. Habar n-au cât de repede și cât de departe ne poate transporta 
el. 

Ne înghesuim lângă un zid, așteptând ca un agent să treacă pe lângă 
noi. E cu minţile aiurea, la fel cum sunt toți ceilalți, iar Farley are 
grijă să ne ţină la adăpostul umbrelor. 

Nu mă mai pot stăpâni și îi șoptesc lui Shade: 

— lartă-mă! 

Clatină iarăși din cap. Ba chiar mă împunge ușor cu cârja. 

— Încetează! Ai făcut ce trebuia. Și uită-te la mine, sunt bine-mersi. 
N-am păţit nimic. 

N-a pățit nimic. Trupul lui nu a păţit nimic. Dar mintea? Dar inima? 
Tocmai pe el l-am trădat, pe el, fratele meu. Așa cum a făcut și 
altcineva. Sunt atât de supărată, că îmi vine să scuip, nădăjduind că 
astfel aș da afară din mine gândul că am ceva în comun cu Maven. 

— Unde-i Crance? întreb eu, având nevoie să mă gândesc la altceva. 

— L-am scos din mâinile Piraților. După aia a plecat pe drumul lui. 
A fugit ca din pușcă, îmi răspunde Shade cu tristeţe în glas. A îngropat 
trei Matrozi în tuneluri. Nu mai are ce căuta aici. 

Cunosc sentimentul ăsta. 

— Tu cum te simți? mă întreabă el, făcând un semn vag din cap 
către Dealul Oceanului. După toate prin câte aţi trecut? 

După ce am fost la un pas de moarte. Din nou. 

— Ţi-am zis că sunt bine. 

Shade strânge nemulțumit din buze. 

— Mi-ai zis. 


Cădem într-o tăcere încordată, așteptând-o pe Farley să pornească 
iar la drum. Acum ea se sprijină de zidul aleii și lasă un grup de elevi 
zgomotoși să ne-o ia înainte. Ne luăm imediat după ei și îi folosim ca 
paravan pentru a traversa un drum mai larg, înainte de a ajunge într- 
un alt labirint de străduţe lăturalnice. 

În cele din urmă ajungem la o arcadă joasă şi ne aplecăm capetele 
ca să trecem pe sub ea — de fapt, asta fac ceilalți, eu nu am nevoie să 
mă aplec fiindcă nu sunt înaltă. Nici nu ajung bine dincolo, că Shade 
se oprește brusc și întinde mâna ca să mă împiedice să înaintez. 

— Îmi pare rău, Mare, îmi spune el, iar scuzele lui aproape că mă 
doboară. 

— Tie îți pare rău? zic eu, venindu-mi să râd de ridicolul vorbelor 
auzite. Pentru ce îți pare rău? 

Îi este rușine și nu-mi răspunde. Mă străbate un fior care n-are 
nimic a face cu temperatura de afară, atunci când îmi văd fratele cum 
se dă la o parte din drum și îmi permite să observ ce se află în partea 
cealaltă a arcadei. 

O piață, evident destinată roșiilor. Grădina Bătăliei. Modestă, dar 
bine îngrijită, cu vegetaţie bogată și statui din piatră cenușie 
înfățișând războinici legendari. Luptătorul din centru este cel mai 
mare, are arma petrecută peste umăr și brațul ridicat. 

Mâna statuii indică estul. 

De mâna statuii atârnă o funie. 

În funie se leagănă un cadavru. 

Nu este dezbrăcat și nu poartă însemnele Străjii Roșii. Este un 
bărbat tânăr și scund, iar pielea nu a apucat încă să i se usuce. Nua 
fost executat cu mult timp în urmă, probabil acum o oră. Însă în piață 
nu se află nici rude îndoliate și nici gărzi. Nu-i nimeni aici ca să-l vadă 
cum se leagănă în ștreang. 

Chiar dacă părul de culoarea nisipului i-a căzut peste ochi, 
acoperindu-i o parte din chip, știu foarte bine cine este băiatul acesta. 
I-am văzut fotografia surâzătoare de pe cartea de identitate în dosarele 
din arhivă. De acum încolo nu va mai zâmbi niciodată. Am știut că așa 
se va întâmpla. Am știut. Dar asta nu mă ajută să suport mai ușor nici 
durerea și nici eșecul. 

Tânărul acesta este Wolliver Galt, un om cu sângenou, adus acum la 
stadiul de cadavru. 

Plâng pentru băiatul pe care nu l-am cunoscut, pentru băiatul pe 
care nu am reușit să-l salvez. 


ȘAISPREZECE 


Fac mereu eforturi să nu-mi amintesc chipurile celor morți. Este 
adevărat că în general am treabă să-mi salvez propria viață, dar nici 
această amenințare constantă cu dispariția nu poate opri toate 
gândurile acestea. Există anumite pierderi imposibil de uitat. Walsh, 
Tristan şi acum Wolliver îmi ocupă colțurile minții, agățându-se de ele 
ca niște pânze cenușii și complicate de păianjen. Simpla mea existență 
le-a semnat condamnarea la moarte. 

Şi, bineînțeles, mai sunt și cei pe care i-am omorât eu intenționat, 
cu mâinile astea două. Dar pe ăștia nu-i jelesc. Nu pot să mă gândesc 
la ce am făcut. Nu acum, când încă suntem într-un pericol atât de 
mare. 

Cal este primul care întoarce spatele cadavrului lui Wolliver. Are 
propriul alai de chipuri moarte și nu vrea să mai adauge încă unul. 

— Trebuie să ne continuăm drumul. 

— Nu... 

Farley se sprijină de zid. Își astupă gura cu mâna, icnind 
îngrețoșată, încercând să nu vomite din nou. 

— Liniştește-te! îi spune Shade, luând-o de umeri. 

Ea încearcă să-l împingă, dar fratele meu nu se dă dus și o ţine de 
frunte atunci când își varsă şi sufletul în florile din grădină. 

— Trebuia să vă arăt ce s-a întâmplat aici, adaugă el, aruncându-ne 
o privire pătrunzătoare mie și lui Cal. Asta se întâmplă atunci când 
dăm greş. 

Furia lui este perfect justificată. În fond, noi am provocat lupta din 
centrul Golfului Portuar, pierzând timp preţios și permițând ca 
Wolliver să fie spânzurat. Însă sunt mult prea ostenită ca să-i suport 
dojenile. 

— Nu-i locul potrivit pentru ceartă, îi răspund eu. 

Pentru că aici este un mormânt, pe care l-am putea întina cu 
vorbele noastre. 

— Ar trebui să-l dăm jos. 

Vreau să mă îndrept spre trupul lui Wolliver, dar Cal mă apucă de 
braţ și mă conduce în direcție opusă. 

— Nu se atinge nimeni de cadavru, mârâie prințul. 

Mă șochează cât de mult îi seamănă tonul cu al tatălui său. 

— Cadavrul are un nume, îl reped eu imediat ce îmi revin din 
surpriză. Nu trebuie să-l lăsăm acolo doar pentru că sângele lui are 
altă culoare decât al tău! 

— Îl dau eu jos, murmură Farley, ridicându-se. 

Shade o însoțește. 

— Te ajut și eu. 


Însă Cal nu se lasă: 

— Opriţi-vă! Wolliver Galt a avut o familie, da? Unde sunt rudele 
lui? 

Face un gest din mână spre grădina pustie și spre ferestrele sparte 
care privesc la noi cu ochi orbi. Deși se aud din depărtare zgomotele 
orașului care se pregăteşte de culcare, piațeta aceasta este nemișcată și 
tăcută. 

— Sunt convins că mama lui nu l-ar fi părăsit aici, nu credeţi? Și de 
ce nu este nicio bocitoare? Și niciun soldat care să scuipe pe cadavrul 
lui? Sau măcar o cioară care să-i ciugulească oasele? De ce? 

Cunosc răspunsul. 

Pentru că asta este o capcană. 

Îl strâng pe Cal de braţ până când îmi intră unghiile în carnea lui 
fierbinte, care-i pe punctul de a izbucni în flăcări. O spaimă identică 
cu a mea se întinde pe chipul prințului care se uită în aleea 
întunecată. Cu coada ochiului surprind și eu sclipirea unei coroane — 
coroană pe care un băiat nătâng insistă să o poarte pretutindeni. 

Şi atunci auzim un țăcănit — cum ar face un cărăbuș metalic când ar 
pocni din clești, pregătindu-se să înfulece o masă copioasă. 

— Shade, îl chem eu în șoaptă, întinzând mâna către fratele meu 
specialist în ale teleportării. 

Ne va salva el. Ne va duce el departe de toate astea. 

Și nu ezită. Se repede la mine. 

Dar nu ajunge. 

Mă uit îngrozită cum doi agili îl apucă de sub braţe și îl trântesc la 
pământ. Se lovește cu capul de o piatră și își dă ochii peste cap. Ca 
prin vis, aud ţipătul lui Farley atunci când agilii îl iau cu ei. Mişcările 
lor sunt atât de rapide, că trupurile își pierd contururile. Până să mă 
dezmeticesc și să arunc o rafală de fulgere în direcția lor, deja au 
ajuns sub arcada principală. Durerea îmi sfârtecă braţul, ca un cuțit 
alb de foc. Dar nu-i nimic acolo, doar scânteile mele, forța mea. Și nu 
ar trebui să mă doară deloc. 

Pocnetele continuă, îmi răsună în ţeastă, capătă un ritm tot mai 
rapid cu fiecare secundă. Încerc să nu le iau în seamă, încerc să mă 
împotrivesc, dar mi se încețoşează privirea. Încep să văd o sumedenie 
de pete, care apar și dispar, apar și dispar. Ce o fi zgomotul ăsta? Nu 
contează ce este, contează doar că mă face bucăți. 

Prin toată ceața asta, reușesc să văd două focuri care izbucnesc în 
jurul meu. Unul puternic și strălucitor, celălalt întunecat - un șarpe 
din fum și flăcări. De undeva se aude urletul de durere al lui Cal. Cred 
că-mi strigă să fug. Evident că asta încerc să fac. 

Ajung să mă târăsc pe caldarâm, incapabilă să văd mai departe de 
câțiva centimetri. Chiar și aşa ceva mi se pare greu. Ce-i asta, ce-i asta, 
ce se petrece cu mine? 


Cineva mă înșfacă de braţ. Mă răsucesc fără să văd nimic și bâjbâi 
după gâtul acelei persoane. Dar dau cu degetele de o armură gravată. 

— Am prins-o, spune o voce cunoscută. 

Ptolemus Samos. De-abia dacă-i disting chipul. Ochi negri, păr 
argintiu, piele de culoarea lunii. 

Scot un strigăt și încerc să-mi adun toate puterile. Îl spintec cu un 
fulger. Urlă și urlu și eu cu el când focul mă umple pe dinăuntru. Dar 
nu, nu-i foc. Știu ce simți atunci când arzi. Este altceva. 

Cineva mă lovește cu piciorul în burtă și mă rostogolesc. Şi mă tot 
rostogolesc, până ajung să-mi îngrop fața zgâriată și plină de sânge în 
pământul grădinii. Mirosul răcoros mă alină pentru moment și reușesc 
să văd din nou. Dar, când deschid ochii, nu-mi doresc altceva decât să 
fi orbit. 

Maven se lasă pe vine în fața mea, cu capul înclinat într-o parte — 
un căţel curios în fața jucăriei lui. Lupta se dezlănțuie în spatele său. 
O luptă inegală. Shade este rănit, iar eu sunt prăbușită la pământ, așa 
că nu au rămas decât Cal și Farley. Ea a făcut rost de un pistol, dar nu 
îi e de prea mare folos în fața lui Ptolemus care îi deviază gloanțele. 
Măcar Cal reușește să topească orice se apropie de el, distrugând cât 
de repede poate toate cuțitele. Dar n-au cum să reziste prea mult. Sunt 
încolțiți. 

Îmi vine să urlu. Am scăpat de un ștreang şi am dat de altul. 

— Te rog, uită-te la mine. 

Maven își schimbă poziția, împiedicându-mă să mai văd ce se 
întâmplă în spatele lui. Dar nu vreau să-i ofer satisfacția de a mă uita 
la el. Nu vreau s-o fac, în primul rând pentru binele meu. Așa că mă 
concentrez asupra pocnetelor, pe care nimeni altcineva nu pare a le 
auzi. Parcă mă înjunghie. 

Mă apucă de bărbie şi smucește, obligându-mă să-l privesc. 

— Ce încăpățânată ești! exclamă el, iritat. Este una dintre cele mai 
fascinante calități ale tale. Împreună cu ăsta. 

Şi își trece degetul prin sângele roșu de pe obrazul meu. 

Poc. 

Mă strânge și mai tare, stârnind un foc de artificii dureroase în 
maxilarul meu. Din cauza pocnetelor, am senzaţia că durerea este mai 
mare, mai intensă. Cuprinsă de o silă fără de margini, mă uit la ochii 
lui albaștri și la chipul lui palid și ascuţit. Mă sperii când văd că este 
exact așa cum mi-l amintesc. Un băiețel tăcut, cuminte, chinuit de 
obsesii. Nu este deloc acel Maven din amintirile mele de coşmar, o 
stafie din umbre și sânge. Este din nou real și se află chiar în fața mea. 
Recunosc hotărârea care îi lucește în ochi. Am mai văzut-o și atunci 
când am navigat pe râu, până la Archeon, în ambarcaţiunea tatălui 
său, lăsând în urmă-ne tot restul lumii. Atunci mi-a sărutat buzele și 
mi-a jurat că niciodată nimeni nu îmi va face vreun rău. 


— Ţi-am zis că am să te găsesc. 

Poc. 

Mâna îi coboară de pe bărbie. Îmi găseşte gâtul. Îl strânge. Suficient 
de tare ca să mă amuțească, dar nu atât cât să mă sugrume. Atingerea 
lui mă arde. Icnesc. N-am destul aer și nu pot să tip. 

Mă doare, Maven. Încetează, Maven! 

Dar nu seamănă cu mama lui și nu-mi poate citi gândurile. Mi se 
întunecă iarăși vederea. Puncte multe și negre plutesc în faţa ochilor 
mei, dilatându-se și contractându-se la fiecare dintre pocnetele acelea 
îngrozitoare. 

— Și am zis că am să te salvez. 

Mă aștept să mă strângă și mai tare, însă nu o face. Dar își lipește 
mâna liberă de clavicula mea. O palmă aprinsă pe piele. Mă 
pârjoleşte, mă înseamnă ca pe vite. Încerc iarăși să țip, dar abia reușesc 
să scot un scâncet jalnic. 

— Sunt un om de cuvânt, spune el, înclinând din nou capul pe 
umăr. Atunci când vreau. 

Poc. Poc. Poc. 

Inima mea încearcă să ţină pasul cu pocnetele astea și bate cu o 
frenezie căreia știu că nu-i voi supraviețui. Mai are puțin și îmi va 
exploda în piept. 

— Opreşte..., reuşesc eu să bâigui, ridicând mâna în aer, dorindu-mi 
să apară fratele meu. 

Maven îmi ia mâna în mâna lui și atingerea asta mă arde la fel de 
tare. Ard toată, fiecare centimetru din trupul meu parcă a luat foc. 

— Ajunge! spune el, dar nu cu mine vorbește. Am zis că ajunge! 

Parcă-i sângerează ochii. Sunt ultimele imagini luminoase ale lumii 
care se întunecă în jurul meu. Țurțuri ascuțiți din gheață albastră îmi 
străpung vederea. Mă împrejmuiesc, mă sechestrează. Și durerea pune 
stăpânire pe lumea mea. 

Este mult prea mult, dar, în mod curios, nu se întâmplă nimic. Nu 
sunt atacată nici de gloanţe și nici de cuțite, nu mă lovește nimeni cu 
pumnii și nici nu mă sugrumă vreun vrej de plantă agățătoare. Nu m- 
am mai confruntat niciodată cu arma asta — pentru că este a mea. 
Fulgere, electricitate, scântei — o suprasarcină pe care nici măcar eu 
nu o pot duce. Am mai provocat odată o asemenea furtună, când eram 
la ananghie, în Circul Oaselor. Și m-a lăsat fără putere. Însă ce face 
Maven acum mă ucide pur și simplu. Mă descompune, nerv cu nerv, 
îmi despică oasele și îmi sfâşie mușchii. Sunt distrusă în interiorul 
propriului meu trup. 

Și brusc îmi dau seama - Oare la fel s-au simţit și ei? Toţi cei pe care i- 
am omorât? Așa te simţi când te ucid fulgerele? 

Controlează-te! Așa mi-a spus mereu Julian. Controlează-te! Însă este 
mult prea mult. Sunt un dig șubred, care încearcă să stăvilească un 


întreg ocean. Şi chiar dacă aş opri ce se întâmplă acum, tot nu aș reuși 
să scap de durerea asta explozivă. Nu pot să întind mâna. Nu pot să 
mă mișc. Sunt prizonieră în propriul trup. Urlu pe dinăuntru și nu mă 
aude nimeni. Am să mor dintr-o clipă în alta. Și atunci va înceta totul. 
Durerea îmi atacă neabătută toate simțurile. Pulsează și nu dă semne 
că s-ar diminua; se modifică, dar nu se oprește. Văd puncte albe, mai 
strălucitoare decât soarele. Vreau să clipesc, să încerc să le înlătur, să 
încerc să controlez măcar atâta lucru, dar nu se întâmplă nimic. Nici 
nu mi-aş da seama dacă s-ar întâmpla. 

Probabil că nici nu mai am piele, pentru că au carbonizat-o 
fulgerele. Poate că soarta s-a îndurat de mine și îmi permite să mor 
din cauza hemoragiei. Chiar și o asemenea moarte mi se pare mai 
rapidă decât abisul acesta alb. 

Omoară-mă! Repet iar şi iar cuvintele astea. Nu pot să spun altceva, 
nu pot să-mi doresc altceva. Au dispărut cu totul gândurile la oamenii 
cu sângenou și la Maven, și la fratele meu, și la Cal, și la Kilorn. Au 
dispărut și chipurile care îmi bântuie visele, chipurile celor morți. 
Nostim cum s-au hotărât să mă părăsească toate fantomele mele 
tocmai acum când mor. 

Îmi doresc să se întoarcă. 

Îmi doresc să nu mor singură. 


ȘAPTESPREZECE 


— Omoară-mă! 

Cuvintele mi se usucă în gură, îmi zgârie gâtlejul jupuit deja de 
atâtea strigăte. Mă aştept să simt gust de sânge — ba nu, nu mă aştept 
la nimic. Decât la moarte. 

Însă, pe măsură ce simțurile mi se reactivează, îmi dau seama că nu 
sunt despuiată de carnea de pe oase. Nici măcar nu sângerez. Sunt 
întreagă, deși numai așa nu mă simt. Fac un efort cumplit de voinţă și 
mă forțez să-mi deschid ochii. Însă nu pe Maven și pe călăii lui îi văd 
eu, ci o privire verde și dragă. 

— Mare. 

Kilorn nu mă lasă să mă dezmeticesc. Mă cuprinde de umeri și mă 
lipeşte de pieptul lui, înapoi în întuneric. Nu vreau, însă tresar la 
atingerea lui, amintindu-mi cum m-am simțit când focul și fulgerele 
îmi intraseră în oase. 

— Gata, totul este în regulă, murmură el. 

Tonul lui este prea mângâietor, prea profund și înspăimântat. Și nu 
vrea să-mi dea drumul, nici chiar atunci când încerc să mă desprind 
din braţele lui. Știe ce simt, ce-mi doresc, chiar dacă nervii mei sunt 
făcuți ferfeniță. 

— S-a terminat. N-ai pățit nimic. Te-ai întors. 

Încremenesc, cu degetele agățate de cămașa lui veche. Mă uit ţintă 
la el, ca să nu mă apuce tremuratul. 

— M-am întors? șoptesc eu. Unde m-am întors? 

— Dă-i voie să respire, Kilorn. 

Brațul îmi este apucat de o altă mână, o mână atât de fierbinte, 
încât nu-i poate aparține decât lui Cal. Mă ţine strâns, dar nu atât de 
strâns cât să mă doară. Mă ajută să mă concentrez ca să pot ieşi cu 
totul din coșmarul acela și să mă întorc cu totul în lumea reală. Mă las 
încet pe spate ca să mă îndepărtez de Kilorn și ca să văd exact unde 
mă aflu. 

Mirosul de igrasie îmi spune că ar trebui să ne aflăm în subteran, 
însă acesta nu este unul dintre tunelurile lui Farley. Dacă e să mă iau 
după simțurile mele electrice, suntem departe de Golful Portuar. Nu 
simt niciun fel de pulsație, deci probabil că am ieșit din oraș. Acesta 
este un adăpost secret, săpat în pământ, camuflat de pădure. Evident 
că roșiii l-au construit și a fost folosit de Garda Stacojie. Totul din el 
bate în roșu. Pereţii și podeaua sunt din chirpici, iar acoperișul 
înclinat este acoperit cu iarbă și susținut de niște stâlpi din metal 
ruginit. Nu există niciun fel de ornament, de fapt nu există aproape 
nimic înăuntru. Nu văd decât câţiva saci de dormit, printre care și al 
meu, pachete cu hrană, o lanternă stinsă și câteva lăzi cu provizii 


luate din avion. În comparaţie cu bordeiul ăsta, casa mea din Pilonii 
era un adevărat palat. Dar nu mă vait. Scot un oftat de ușurare, 
fericită că am scăpat cu bine și că mi-a trecut durerea aia care mă seca 
la suflet. 

Kilorn și Cal mă lasă să mă uit în voie prin jur ca să ajung la 
propriile mele concluzii. Amândoi sunt trași la față de atâtea griji. 
Parcă au îmbătrânit în doar câteva ceasuri. Privesc lung la cearcănele 
lor negre și adânci și la frunţile încruntate, întrebându-mă ce anume s- 
a putut întâmpla de au ajuns în halul ăsta. Și îmi aduc aminte. Lumina 
care intră oblic pe geamul îngust este de un portocaliu bătând în roșu, 
iar aerul s-a răcit. Vine noaptea. S-a sfârșit ziua. Noi am dat greş. 
Wolliver Galt este mort, alt om cu sângenou ucis de Maven. Din câte 
ştiu, a murit și Ada. Nu am fost în stare să-i salvez. 

— Unde-i avionul? întreb eu, încercând să mă ridic în capul oaselor. 

Dar amândoi se reped să mă oprească și mă obligă să rămân învelită 
în sacul de dormit. Gesturile lor sunt surprinzător de blânde, de parcă 
s-ar teme să nu mă sparg. 

Kilorn mă cunoaște cel mai bine și el este primul care îmi observă 
iritarea. Se sprijină cu şezutul pe călcâie ca să nu mă sufoce. Îi aruncă 
o privire lui Cal, apoi dă ofensat din cap, lăsându-l pe prinț să-mi 
explice. 

— N-am putut zbura prea mult cu tine... în starea în care te aflai, 
îmi spune el, ferindu-se să mă privească. Am reuşit să parcurgem 
câteva zeci de kilometri până când ai aprins avionul, de ziceai că-i un 
bec fosforescent şi aproape că ai prăjit tot ce era în el. Am zburat ce 
am zburat în zigzag şi după aia am aterizat şi am luat-o la pas, ca să 
ne ascundem undeva în pădure, până când aveai să te simți mai bine. 

— Îmi pare rău. 

Nu-mi vine în minte altceva, dar Cal face un semn scurt din mână. 

— Ai deschis ochii, Mare. Nimic altceva nu mă interesează, îmi 
spune el. 

Epuizarea amenință să mă doboare şi mă gândesc dacă ar fi bine să 
mă las în voia ei. Dar chiar atunci Cal îşi ia mâna de pe brațul meu și 
îmi pipăie ceafa. Tresar și mă uit la el cu ochi mari, întrebători. Dar el 
se concentrează la pielea mea, la ceva ce este acolo. Trasează cu 
degetele niște linii stranii, neregulate, bifurcate, de la ceafa mea și 
până la coloana vertebrală. Nu sunt singura care şi-a dat seama că-i 
ceva ciudat cu pielea mea. 

— Ce-i aia? mârâie Kilorn. 

Privirea lui dușmănoasă ar umple-o de mândrie pe regina Elara. 

Pun mâna peste a lui Cal, ca să simt și eu ce se află acolo. Niște 
dungi zimţate. lar cele mai lungi dintre ele îmi ajung până între 
omoplați. 

— Nu știu. 


— Seamănă cu niște... 

Cal ezită și mângâie cu un deget marginea groasă a uneia dintre 
linii. Atingerea lui îmi dă fiori. 

— Cu niște cicatrice seamănă, Mare. Nişte cicatrice făcute de 
fulgere. 

Mă trag din mâinile lui cât de repede pot și mă chinuiesc să mă 
ridic. Spre marea mea surpriză, picioarele îmi sunt teribil de slăbite și 
nu vor să mă susțină, dar Kilorn este lângă mine și nu mă lasă să cad. 

— Uşurel, mă ceartă el, fără să-mi dea drumul la mâini. 

— Ce s-a petrecut în Golful Portuar? Ce... ce mi-a făcut Maven? Ela 
fost, nu-i așa? 

Imaginea cu coroana neagră îmi arde mintea ca un fier înroșit. De 
fapt, asta și sunt cicatricele noi. Stigmate. Semnele lui pe trupul meu. 

— L-a omorât pe Wolliver și ne-a întins o cursă. De ce sunteţi 
colorați în roz? 

Kilorn nu se dezminte nici acum și începe să râdă în fața supărării 
mele. Însă râsul lui este găunos și forțat. Râde pentru mine, nu fiindcă 
ar fi vesel. 

— Ochiul tău, zice el, atingându-mi ușor pometele stâng cu degetul. 
Ţi s-a spart un vas de sânge în el. 

Închid un ochi, apoi și pe celălalt. Și îmi dau seama că are dreptate. 
Lumea se vede complet schimbată prin stângul, cu pete de roșu și de 
roz, care nu pot fi decât de sânge. Din cauza durerii provocate de 
torturile la care m-a supus Maven. 

Cal nu se ridică în picioare așa cum am făcut noi. Probabil știe că 
încă îmi tremură genunchii și că mă voi prăbuși curând înapoi. Așa că 
stă acolo să mă prindă. Talentul ăsta al lui de a ghici lucrurile înainte 
să se întâmple mă umple de nervi. 

— Da, Maven s-a furișat în Golful Portuar, răspunde el, revenind la 
întrebarea mea. Fără zarvă, ca să nu ne dăm noi seama. Și a pus mâna 
pe primul om cu sângenou pe care l-a găsit. 

Oftez din adâncul sufletului. Wolliver nu avea decât optsprezece 
ani, iar singura lui vină era că se deosebea de restul oamenilor. Era 
vinovat pentru că semăna cu mine. 

Oare cum era? mă întreb eu, plângându-l pe luptătorul pe care l-am 
pierdut. Oare ce talent avea? 

— Maven n-a trebuit decât să aștepte, continuă Cal, strângând din 
dinți. Dacă nu ar fi fost Shade, ne-ar fi prins pe toți. A făcut câteva 
salturi și ne-a scos de-acolo. Am scăpat ca prin urechile acului, dar am 
scăpat. 

Ușurată, dau încet afară aerul din plămâni. 

— Farley este bine? întreb eu. 

Cal își pleacă ochii și dă din cap. 

— Iar eu sunt în viaţă. 


Kilorn mă strânge mai tare. 

— Habar n-am cum de-a fost posibil. 

Îmi duc mâna la claviculă și simt că mă doare carnea sub cămașă. 
Deși tot restul coșmarului a dispărut, luând cu el torturile la care mi-a 
fost supus trupul, semnul lui Maven este foarte real. 

— Te-a durut tare când ţi-a făcut asta? mă întreabă Cal, 
provocându-i un rânjet plin de dispreţ lui Kilorn. 

— În caz că ai uitat, primele cuvinte pe care le-a rostit în patru zile 
au fost „omoară-mă”, se rățoiește prietenul meu. Normal că a durut-o 
ce i-a făcut mașinăria aia. 

Pocnetele. 

— Ce mașinărie? 

Mă ia cu leșin și îi privesc nedumerită pe amândoi. 

— Stați puţin, cum adică patru zile? Atâta vreme am fost 
inconștientă? 

Patru zile am zăcut fără cunoștință. Patru zile pierdute. Panica îmi 
inundă toate venele ca o apă îngheţată și alungă întreaga durere. Câţi 
au murit în vreme ce eu am fost prizonieră în propria minte? Câţi atârnă 
acum de copaci sau de statui? 

— Vă rog, spuneți-mi că nu m-aţi vegheat în tot timpul ăsta. Vă 
implor, spuneți-mi că ați făcut ceva! 

Kilorn râde. 

— Aș zice că faptul de a te fi ţinut în viaţă e lucru mare. 

— Vreau să spun... 

— Știu ce vrei să spui! mă repede el supărat și se îndepărtează puțin 
de mine. 

Cu câtă demnitate mi-a rămas, mă culc la loc pe sacul de dormit și 
încerc să-mi stăpânesc frustrarea. 

— Ca să-ți răspund, Mare, nu, nu am tăiat frunză la câini până 
acum, zice Kilorn, sprijinindu-se de peretele din chirpici și uitându-se 
pe gemulețul îngust. Am făcut destule. 

— Au continuat să ne urmărească. 

Nu-i o întrebare, însă Kilorn dă din cap. 

— Şi pe Nix? 

— Micuţul taur ne-a fost de mare folos, spune Cal. 

Îşi atinge vânătaia palidă de pe obraz. A căpătat-o atunci când a 
făcut cunoștință cu forța lui Nix. 

— Plus că este foarte convingător. La fel și Ada. 

— Ada? exclam eu, surprinsă că aud numele celei care ar fi trebuit 
să fie moartă acum. Ada Wallace? 

— Crance a scos-o din Golful Portuar după ce a reușit să scape de 
Pirați, îmi explică el. A luat-o din casa guvernatorului cu câteva 
minute înainte ca oamenii lui Maven să dea năvală acolo. Ne-au 
aşteptat amândoi la avion. 


Oricât de mult m-ar bucura să aflu că a scăpat cu viaţă, tot supărată 
sunt. 

— Deci ați aruncat-o înapoi în cușca leilor. Și pe ea, și pe Nix. 

Strâng în pumni materialul pufos al sacului de dormit, sperând ca 
măcar acolo să găsesc o alinare. 

— Nix e pescar, Ada e servitoare. Ce-aţi avut în cap când i-aţi pus 
într-un asemenea pericol? 

Cal lasă privirea în pământ, jenat de mustrările mele. Dar Kilorn stă 
la geam și chicotește, cu chipul în lumina amurgului, care îl învăluie 
într-un roșu-aprins, de parcă ar fi acoperit cu sânge. Dar nu, este doar 
ochiul meu rănit care-mi joacă feste. Cu toate acestea, mă cutremur 
să-l văd așa. Iar cel mai tare mă sperie hohotele lui de râs, cu care 
încearcă să-mi alunge temerile. 

Nici măcar acum băiatul pescar nu ia nimic în serios. O să râdă și pe 
drumul spre mormânt. 

— Am zis ceva nostim? 

— Mai ţii minte rățuşca aia pe care a adus-o Gisa acasă? îmi 
răspunde el, luându-ne prin surprindere. Cred că avea vreo nouă ani și 
luase rățușca de la mama ei. A vrut să o hrănească cu supă... 

Se întrerupe şi încearcă să-şi stăpânească alte chicoteli. 

— Ţii minte, Mare? 

Chiar dacă zâmbește, privirea lui este serioasă şi insistentă. Încearcă 
să mă facă să înțeleg ceva. 

— Kilorn, oftez eu. N-avem vreme de aiureli dintr-astea. 

Dar continuă, fără să mă ia în seamă. 

— Nu a trecut mult, poate câteva ore, până când a apărut mama- 
rață. Şi a început să dea ocol casei, cu celelalte rățuște după ea. Mare 
tămbălău a făcut cu măcăitul și cu cârâielile ei. Bree și Tramy au 
încercat s-o gonească de-acolo, nu-i așa? 

Și eu îmi amintesc episodul acela, la fel de bine cum și-l aminteşte 
Kilorn. Mă uitam de pe verandă la frații mei care aruncau cu pietre în 
mama-raţă. Dar ea nu s-a dat dusă. Stătea acolo și își chema copilul 
pierdut. Iar rățușca a început să se zbată în brațele Gisei și i-a răspuns. 

— În cele din urmă, tu ai reușit s-o convingi pe Gisa să dea puiul 
înapoi mamei lui. „Nu ești rață, Gisa”, i-ai zis tu. „Nu sunteţi de 
același soi”. Și i-ai înapoiat raței puiul și te-ai uitat după cârdul de 
rațe care se îndrepta spre râu. 

— Aştept să aflu care-i morala acestei povești. 

— Există una, murmură surprins Cal. 

Kilorn îi aruncă o privire prințului și îi face un semn aproape 
imperceptibil din cap. 

— Nix şi Ada nu sunt niște rățuște, iar tu în niciun caz nu le ești 
mamă. Se pot descurca și singuri. 

Zâmbeşte strâmb și revine la glumele lui răsuflate. 


— Pe de altă parte, arăţi ca vai de lume. 

— Crezi că nu știu? 

Încerc și eu să zâmbesc, ca să-i fac plăcere. Însă mişcarea buzelor 
îmi întinde pielea feţei și apoi a gâtului, unde se află toate cicatricele 
noi. Mă dor atunci când vorbesc și mă ustură îngrozitor la orice efort 
al mușchilor faciali. Alt lucru pe care mi l-a furat Maven. Cât de fericit 
trebuie să se simtă când știe că nu mai pot zâmbi fără să mă doară. 

— Măcar Farley și Shade sunt împreună cu ei? 

Cei doi dau din cap în același timp, făcându-mă să-mi doresc să pot 
râde. În general, Kilorn și Cal sunt persoane diametral opuse. Kilorn 
este zvelt, Cal este masiv. Kilorn este blond cu ochii verzi, în vreme ce 
Cal e brunet, cu privirea ca de foc. Însă acum, în lumina înserării și în 
spatele peliculei de sânge care îmi acoperă vederea, mi se pare că 
seamănă foarte mult. 

— Și Crance, adaugă Cal. 

Clipesc, uluită peste măsură. 

— Crance? E și el aici? A venit... cu noi? 

— Nu a avut unde să se ducă, spune Cal. 

— Şi voi... aveţi încredere în el? 

Kilorn se sprijină din nou de perete și 
buzunare. 

— A salvat-o pe Ada. Plus că, în ultimele zile, ne-a ajutat să-i 
aducem și pe alţii. De ce să nu avem încredere în el? Pentru că-i hoț? 

Ca mine. Cum am fost eu. 

— Ai dreptate. 

Dar nici așa nu pot uita prețul mare al încrederii trădate. 

— Însă nu avem cum să fim siguri, nu? 

— Nu suntem siguri în privința nimănui, oftează iritat Kilorn. 

Dă cu piciorul în pământul de pe jos, de parcă ar mai vrea să 
adauge ceva, dar știe că nu ar fi bine. 

— Acum e cu Farley. Nu-i deloc o iscoadă proastă, sare Cal în 
ajutorul lui. 

În ajutorul lui Kilorn. Sunt şocată. 

— Voi doi sunteţi de acord? În ce lume m-am trezit? 

Zâmbetul lui Cal este neprefăcut. La fel și al lui Kilorn. 

— Nu-i chiar atât de rău cum crezi tu, zice Kilorn, arătând spre 
print. 

Cal începe să râdă. 

— Nici tu nu eşti. 

Îi dau un ghiont în umăr ca să mă asigur că nu-i o nălucă. 

— Înseamnă că nu visez. 

— Să n-am parte de culorile mele, șopteşte Cal, redevenind serios. 

Îşi scarpină barba crescută în ultimele zile. Nu s-a mai bărbierit de 
când a plecat din Archeon, din noaptea când a fost martor la 

asasinarea tatălui său. 

— Dacă îți poți imagina, să știi că Ada ne este de mai mare folos 
decât bandiții. 

— Pot. 

Enumăr în minte o gamă largă de talente, unul mai impresionant 
decât altul. 

— La ce se pricepe? 

— Face niște chestii pe care nu le-am mai văzut niciodată, 
recunoaște el. 

Brăţara pe care o are la mână pârâie și scoate scântei care formează 
o bilă de foc. O ţine o clipă în palmă, apoi o aruncă leneș în șanțul mic 
din mijlocul podelei. Focul lui Cal emană căldură și ne luminează 
chipurile, înlocuind razele soarelui trecut de orizont. 

— Este incredibil de isteață. Ţine minte absolut toate cuvintele din 
absolut toate cărțile aflate în biblioteca guvernatorului. 

Și uite cum mi se stinge speranța că vom avea printre noi un alt 
luptător vrednic. 

— Splendid, zic eu ironică. Negreşit am s-o rog să ne spună o 
poveste mai încolo. 

— Ţi-am spus eu că n-o să priceapă, mormăie Kilorn. 

Însă Cal nu se dă bătut. 

— Are o memorie perfectă, o inteligență ieșită din comun. Își 
amintește fiecare clipă a fiecărei zile, fiecare chip întâlnit, fiecare 
cuvânt auzit vreodată. Înțelege fiecare fişă medicală sau carte de 
istorie ori hartă pe care le-a văzut vreodată. La fel, și când vine vorba 
despre chestiunile practice. 

Oricât mi-aş fi dorit un făurar-de-furtuni, pot înţelege cât valorează 
o asemenea persoană. Măcar de ar fi fost și Julian cu noi. Ar fi studiat- 
o pe Ada zile și nopți în șir, încercând să-i descifreze acest talent 
straniu. 

— Chestiuni practice? Te referi la antrenament? 

O expresie de mândrie traversează chipul lui Cal. 

— Nu sunt instructor, dar voi face tot ce îmi stă în putere să o învăţ. 
Deja trage destul de bine cu arma. Și de dimineaţă a terminat de 
studiat manualul de pilotaj pentru Fluxul Negru. 

— Poate să piloteze avionul? întreb uluită. 

Pe buzele lui Cal apare un zâmbet de superioritate. 

— A plecat să-i ducă pe ceilalți la Cancorda și se va întoarce curând. 
Până atunci, tu trebuie să te odihnești. 

— Patru zile m-am tot odihnit. Tu să te odihnești, îl reped eu, 
scuturându-l de umăr. 

Dar bineînțeles că nici nu se clintește sub mâna mea lipsită de 
vlagă. 

— Parcă ați fi niște zombi amândoi. 


— Trebuia să ne asigurăm că rămâi în viaţă. 

Tonul lui Kilorn este destins. Oricine altcineva și-ar putea închipui 
că glumește, dar eu îl cunosc prea bine ca să mă las înșelată. 

— Niciodată nu trebuie să mai treci prin ce ţi-a făcut Maven. 

Amintirea durerii incandescente este încă mult prea aproape și 
tresar puternic numai gândindu-mă că aș putea să o simt din nou. 

— De acord cu tine. 

Gândul la această nouă putere a lui Maven ne face pe toți trei să 
redevenim serioşi. Chiar și Kilorn, mereu plin de ticuri și fără 
astâmpăr, rămâne încremenit lângă geam. Se uită afară, la noaptea 
care se apropie cu pași repezi. 

— Cal, tu ai idee ce ar trebui să facă în caz că dă iar peste mașinăria 
aia? 

— Dacă ai de gând să-mi ţii vreo prelegere, vreau mai întâi o gură 
de apă, spun eu, dându-mi brusc seama cât de uscat îmi este gâtul. 

Kilorn sare imediat din locul lui de lângă perete, bucuros că îmi 
poate fi de ajutor. Și iese după apă, lăsându-mă singură cu Cal și cu 
căldura dinăuntru. 

— Cred că a fost o sondă cu ultrasunete. Modificată, firește, spune 
Cal. 

Ochii i se opresc pe cicatricele de pe ceafa mea, care coboară pe șira 
spinării. Cu un gest de o familiaritate șocantă, îşi trece iar degetul de-a 
lungul lor, de parcă acolo ar putea găsi răspunsul. Partea rațională din 
mine vrea să-l respingă, să-l împiedice pe prințul acesta de foc să-mi 
examineze stigmatele, dar oboseala și nevoia de tandrețe nu vor să se 
supună acestui gând. Atingerea lui este mângâietoare, atât fizic, cât și 
emoțional. Îmi dovedește că nu mai sunt singură în abis. 

— Acum câțiva ani ne-am ocupat cu sondele de pe lacuri. Le-am 
făcut să emită unde radio şi am semănat haos printre ambarcaţiunile 
lacuştrilor. Le-a fost imposibil să mai comunice între ei. Însă același 
efect l-au avut undele alea și asupra noastră. Așa că am navigat toți ca 
orbii. 

Degetele lui coboară, urmărind o cicatrice care mi se întinde peste 
omoplat. 

— Presupun că și dispozitivul ăsta emite unde electrice sau 
electricitate statică de mare amplitudine. Suficient cât să te scoată din 
luptă, să te orbească şi să întoarcă fulgerele împotriva ta. 

— L-au construit atât de repede. N-au trecut decât câteva zile de la 
Circul Oaselor. 

Vorbesc în șoaptă. Orice vorbă rostită mai tare ar putea să sfărâme 
această senzaţie fragilă de pace. 

Cal își lipește palma de pielea mea goală. 

— Maven era împotriva ta cu mult înainte de Circul Oaselor. 

Știu asta acum. O știu cu fiecare respiraţie însângerată pe care o scot. 


Parcă ceva plesnește în mine. Mă aplec și îmi acopăr fața cu mâinile. 
Degeaba am încercat să-mi țin departe amintirile — zidul pe care l-am 
construit înaintea lor se spulberă acum. Dar nu am de gând să-l las să 
mă îngroape sub el. Nu am de gând să mor sub povara greșelilor pe 
care le-am făcut. Căldura lui Cal mă învăluie, braţele lui mă cuprind 
de umeri, fruntea lui se odihnește lipită de gâtul meu. Și mă las în 
voia acestei îmbrăţișări. Îl las să mă protejeze, deși pe insula Tuck ne- 
am jurat că nu vom mai face asta. Ne distrage atenţia și ne tulbură 
reciproc. Or, o asemenea lipsă de concentrare ne-ar putea ucide. Însă 
pun mâna peste a lui, îmi împletesc degetele cu ale lui. Focul moare, 
din flăcări nu au mai rămas decât tăciunii. Însă Cal este aici. Și nu mă 
va părăsi niciodată. 

— Ce ţi-a spus? mă întreabă el în șoaptă. 

Mă trag puţin înapoi ca să-i pot arăta. Şi cu o mână care îmi 
tremură ușor, îmi desfac gulerul cămășii ca să-i arăt ce mi-a făcut 
Maven. Cal se uită cu ochi mari la semnul de pe pielea mea. Un M 
neregulat, ars în carne. Îl priveşte îndelung, iar eu mă tem ca nu 
cumva furia lui să mă aprindă din nou. 

— Mi-a spus că e om de cuvânt, îi povestesc eu. 

Şi reușesc să-i abat privirea de la cea mai proaspătă cicatrice a mea. 

— Şi că mă va găsi oricând și mă va salva. 

Scot un sunet sec, ca un lătrat. Singura persoană de care trebuie să mă 
salveze Maven este el însuși. 

Cu mișcări incredibil de blânde, Cal îmi încheie la loc cămașa, 
ascunzând semnul fratelui său. 

— Asta o știam. Acum am aflat și de ce. 

— Ce spui? 

— Maven minte la fel cum respiră. Dar, chiar dacă mama lui îl ține 
în lesă, asta nu înseamnă că-i dictează și inimii sale. 

Cal face ochii mari, parcă implorându-mă să înțeleg, să nu-l oblig să 
spună mai multe. 

— A pornit la vânătoare de oameni cu sângenou nu pentru că ar 
dori să-și apere tronul, ci ca să-ţi facă ție rău. Și ca să te găsească. Ca 
să te oblige să te întorci la el. 

Strânge pumnul și se lovește cu el în coapsă. 

— Maven își dorește să fii a lui mai mult decât orice pe lumea asta. 

Dacă Maven ar fi aici acum, m-aş bucura nespus să-i scot ochii ăia 
oribili și stăruitori. 

— Ei bine, n-are să mă aibă. 

Dar îmi dau seama de consecinţe. La fel și Cal. 

— Nici dacă promite că va pune capăt măcelului? Nici dacă așa i-ai 
putea salva pe oamenii cu sângenou? 

Mă ustură ochii din cauza lacrimilor. 

— Nu mă întorc la el. Pentru nimeni și pentru nimic. 


Mă aştept să mă judece, dar Cal surâde și lasă ochii în jos. Ruşinat 
de reacţia lui, așa cum rușinată sunt şi eu de a mea. 

— Am crezut că te vom pierde. 

Cuvintele lui sunt alese cu grijă. Întind mâna și îi ating pumnul încă 
strâns. Doar de atât are nevoie ca să continue. 

— Am crezut că eu te voi pierde. De nenumărate ori. 

— Dar nu m-ai pierdut, spun eu. 

Îmi cuprinde gâtul cu mâinile și se uită la mine ca şi cum nu m-ar 
crede. Mi-amintesc vag de strânsoarea lui Maven, însă nu tresar. Nu 
vreau ca prinţul să se îndepărteze de mine. 

De atâta amar de vreme tot fug. Dinainte de toată povestea asta. 
Chiar şi pe când trăiam în Pilonii, tot fugară eram. Îmi evitam familia, 
soarta, orice nu voiam să simt. Și acum fug. De cei care vor să mă 
ucidă — și de cei care vor să mă iubească. 

Atât de tare îmi doresc să mă pot opri. Să stau nemișcată, fără să 
omor pe nimeni, nici chiar pe mine. Însă nu se poate. Trebuie să merg 
mai departe. Trebuie să-mi fac rău tocmai ca să mă pot salva; trebuie 
să le fac rău celorlalți ca să îi salvez. Să-i rănesc pe Kilorn, pe Cal, pe 
Shade, pe Farley şi pe Nix și pe toţi aceia care sunt atât de proști încât 
să mă urmeze. Îi transform şi pe ei în fugari. 

— Atunci, ne vom lupta cu el. 

Buzele lui Cal se apropie de mine, mai fierbinți cu fiecare cuvânt 
rostit. Mă strânge tot mai tare, de parcă din clipă în clipă ar apărea 
cineva care să mă ia de lângă el. 

— Asta am stabilit că facem, asta vom face. Vom strânge o armată. 
Şi îl vom ucide. Şi pe el, şi pe mama lui. 

Moartea unui rege nu va schimba nimic. Îi va lua locul un altul. Însă 
este un început. Dacă nu vom putea scăpa de Maven, atunci va trebui 
să îl oprim noi. Pentru binele oamenilor cu sângenou. Pentru Cal. 
Pentru mine. 

Eu sunt o armă din carne, o sabie acoperită cu piele. Am fost 
născută ca să ucid un rege, ca să pun capăt unei domnii de teroare. 
Maven s-a ridicat prin foc şi prin fulgere, iar focul și fulgerele îl vor 
doborî acum. 

— Nu-i voi permite să te mai rănească. 

Răsuflarea lui mă atinge și mă înfior toată. Stranie senzație, când 
sunt înconjurată de o astfel de căldură. 

— Te cred, îl mint eu. 

Pentru că nu am voință, mă răsucesc în braţele lui. Pentru că nu am 
voinţă, îmi lipesc buzele de ale lui, căutând în sărutul acesta ceva care 
să mă oprească din fugă, ceva care să mă ajute să uit. Se pare că 
amândoi suntem lipsiţi de voinţă. 

Îşi plimbă mâinile pe trupul meu şi eu simt un alt fel de durere. Mai 
cumplită decât cea produsă de mașinăria lui Maven. Mai cumplită și 


mult mai profundă. Eu sunt o sabie, făurită din fulgere, făurită din 
acest foc — și din cel al lui Maven. Unul deja m-a trădat, iar celălalt m- 
ar putea părăsi în orice clipă. Dar o inimă frântă nu mă sperie. 
Durerea despărțirii nu mă sperie. 

Mă agăţ de Cal, de Kilorn, de Shade, de salvarea cât mai multor 
oameni noi, pentru că mi-e teamă să nu mă trezesc într-o zi și să nu 
mai găsesc pe nimeni lângă mine, mi-e teamă să nu mă trezesc într-o 
zi fără familie și fără prieteni, iar eu nu voi fi decât un fulger în bezna 
unei furtuni. 

Dacă sunt o sabie, atunci sunt o sabie făurită din sticlă. Şi simt că 
deja am început să mă sparg. 


OPTSPREZECE 


Problema cu căldura este că, indiferent cât de frig ti-ar fi, indiferent 
cât de mult ai dori să te încălzești, în cele din urmă se dovedește a fi 
prea multă. Îmi amintesc de atâtea ierni petrecute cu fereastra 
întredeschisă, ca să intre aerul rece și să compenseze căldura focului 
care ardea în camera de la parter, unde se afla familia mea. Era ceva 
în aerul acela înghețat care mă ajuta să dorm. lar acum, adierea 
vântului de toamnă mă ajută să mă calmez, mă ajută să uit că prințul 
a rămas singur în adăpostul din pădure. Nu ar fi trebuit să fac asta, îmi 
spun eu, lipindu-mi mâna de pielea înfierbântată. Cal nu numai că mi- 
ar putea distrage atenţia — și nu am nevoie de așa ceva —, dar mi-ar și 
frânge foarte curând inima. Jurămintele lui de credință sunt, în cel 
mai fericit caz, şubrede. Într-o bună zi o să plece și el sau o să moară, 
sau o să mă trădeze, așa cum au făcut-o mulţi alţii. Într-o bună zi o să 
mă rănească și el. 

Apusul de soare a pictat pe cer dâre din ce în ce mai întunecate de 
roșu și de portocaliu. Poate. Nu am cum să mă încred în ce văd. Nu am 
cum să mă mai încred în multe lucruri. 

Adăpostul este construit pe creasta unui deal, în mijlocul unui 
luminiș vast dintr-o pădure. În fața lui șerpuiește o vale cu copaci, 
lacuri şi o pâclă învolburată. Am crescut în pădure, dar locul acesta mi 
se pare la fel de străin cum mi s-au părut Archeon şi Reședința 
Soarelui. Din câte reușesc să văd, aici nu-i nimic făcut de mâna omului 
și nici nu aud larma îndepărtată a vreunui cătun sau orășel de 
provincie. Dar îmi imaginez că undeva prin preajmă trebuie să se afle 
o pistă, din moment ce încă mai putem folosi avionul. Probabil că 
suntem în interiorul Nortei, la nord de Golful Portuar. Nu cunosc 
Statul Regentului, dar locul acesta seamănă cu regiunea Marilor 
Păduri - o zonă sălbatică, cu lanțuri de munţi verzi și cu o tundră 
înghețată pe granița cu Ţinutul Lacurilor. Având o populaţie puţin 
numeroasă, guvernată de fiorii din Casa Gliacon, regiunea este o 
ascunzătoare excelentă. 

— Ai terminat cu el? 

Kilorn este o umbră sprijinită de trunchiul unui stejar cu ramurile 
întinse spre cer. Un urcior cu apă stă uitat lângă picioarele lui. Nu am 
nevoie să-i văd chipul ca să ştiu că e supărat. Îmi dau seama din felul 
cum vorbeşte. 

— Nu fi rău. 

De obicei mă port cu el ca o șefă și îi dau ordine, dar ce-i spun acum 
este mai mult o rugăminte. Așa cum m-am așteptat, el mă ignoră și 
continuă să bată câmpii. 

— Îmi închipui că toate zvonurile conţin câte un grăunte de adevăr. 


Chiar și acelea pe care le lansează nenorocitul ăla pizmaș de Maven. 
„Mare Barrow i-a luat minţile prințului şi l-a convins să-l ucidă pe 
rege”. Mă uimește că are dreptate pe jumătate. 

Face câţiva pași precauți către mine. Mi se pare că seamănă foarte 
mult cu un mătăsos din Casa Iral, furișându-se ca să-i dea lovitura 
finală victimei sale. 

— Pentru că-i evident că prințul este vrăjit. 

— Dacă mai trăncănești, am să te transform într-o baterie. 

— Ar trebui să găsești niște amenințări noi, îmi zâmbește el ironic. 

De-a lungul anilor, Kilorn s-a obișnuit cu fanfaronadele mele și nu 
cred că l-aș putea speria nici dacă aș recurge la fulgere. 

— Este un bărbat puternic din toate punctele de vedere. Nu mă 
înţelege greșit. Mă bucur că tu îl controlezi. 

Nu mă pot stăpâni și îi râd în nas. 

— Te bucuri? Eşti pur și simplu gelos. Nu știi să împarți. Și nu-ți 
place să te știi inutil. 

Inutil. Cuvântul ăsta îl doare. Îmi dau seama după zvâcnetul 
mușchiului de la gât. Dar nu-l împiedică să se apropie de mine, 
blocând cu trupul lui înalt stelele care prind viață deasupra noastră. 

— Întrebarea este dacă și tu ești vrăjită. Dacă te foloseşte și el la fel 
cum îl folosești tu. 

— Nu folosesc pe nimeni. 

Știm amândoi că-i o minciună. 

— Şi habar n-ai ce vorbeşti. 

— Ai dreptate, îmi spune el calm. 

Mai că mi se taie genunchii de surpriză. În cei peste zece ani de 
când suntem prieteni, nu l-am auzit niciodată pe Kilorn Warren 
rostind vorbele astea. E încăpățânat ca un catâr, prea sigur de sine ca 
să-i meargă bine, un pungaș slugarnic în mare parte a timpului — însă 
acum, pe creasta aceasta de deal, nu mai seamănă deloc cu cel din 
trecut. Pare mai mic, slăbit, un licăr al vieții mele trecute, pierzându- 
se în neant. 

— Nu știu prin ce ai trecut atunci când te numeai Mareena. N-am 
fost lângă tine să te ajut. Și n-am de gând să-ţi spun că te înțeleg sau 
că îmi pare rău pentru tine. Nu de asta ai tu nevoie. 

Dar exact asta îmi doresc, ca să mă pot supăra pe el. Ca să nu fiu 
nevoită să ascult ce are de gând să-mi spună. Păcat că mă cunoaște 
atât de bine. 

— Dar îți pot spune adevărul său, mai bine zis, ce cred eu că este 
adevărul. 

Vocea nu îi tremură, dar văd cum i se ridică umerii în ritmul 
respirației anevoioase. E speriat. 

— Depinde numai de tine dacă mă crezi sau nu. 

Un zvâcnet al buzelor îmi spune că zâmbetul îl doare. Sunt atât de 


obișnuită ca oamenii dragi mie să mă manipuleze, să îmi spună ce să 
gândesc și să fac. Până și Kilorn s-a purtat așa cu mine. Însă acum îmi 
oferă libertatea după care jinduiesc de atâta vreme. Îmi oferă 
posibilitatea de a face o alegere - mică, insignifiantă, dar totuși o 
alegere a mea și numai a mea. Are încredere în mine că voi face 
alegerea potrivită, chiar dacă eu am dubiile mele. 

— Te ascult. 

Începe să spună ceva, apoi se oprește. Cuvintele i se opresc pe buze, 
refuză să iasă. Preţ de o secundă, ochii lui verzi par înlăcrimați. 

— Ce este, Kilorn? oftez eu. 

— Ce? repetă el, clătinând din cap. 

Şi parcă ceva se rupe în el. 

— Ştiu că tu nu simți la fel ca mine. În legătură cu noi doi. 

Mă cuprinde o dorinţă teribilă să mă dau cu capul de o piatră. Noi 
doi. O prostie, o pierdere ridicolă de timp și de energie. Dar mai mult 
decât atâta, este un subiect jenant și penibil. Mi se aprind obrajii. 
Niciodată nu am vrut să port acest gen de discuţie cu el. 

— Și este în regulă, continuă el repede, ca să nu-l opresc. Niciodată 
nu te-ai uitat la mine cum mă uit eu la tine, nici măcar atunci când 
eram amândoi acasă, înainte de toată povestea asta. Am sperat că o 
vei face într-o bună zi, dar... 

Şi ridică din umeri. 

— Pur şi simplu nu mă poți iubi. 

Pe vremea când eram doar Mare Barrow din Pilonii, gândeam și eu 
la fel. Atunci când mă întrebam ce se va întâmpla dacă supravieţuiam 
încorporării, vedeam în viitorul meu o căsătorie bazată pe prietenie cu 
pescarul cu ochi verzi, copii pe care să-i iubim, o casă sărăcăcioasă, 
construită pe piloni. Mi se părea un vis, un lucru imposibil. Și la fel 
este și astăzi. La fel va fi mereu. Nu îl iubesc pe Kilorn așa cum și-ar 
dori el. Nu-l voi iubi niciodată în felul acesta. 

— Kilorn, şoptesc eu, făcând un pas către el. 

Dar el face doi pași îndărăt. 

— Kilorn, tu ești cel mai bun prieten al meu, îmi ești ca un frate. 

Surâsul lui este sfâşietor de trist. 

— Și aşa voi fi până am să mor. 

Nu te merit, Kilorn Warren. 

— lartă-mă, îngaim eu, neștiind ce altceva aș putea spune. 

Nici măcar nu știu pentru ce anume îmi cer iertare. 

— Nu poţi controla asta, Mare, îmi răspunde el. Nu stă în puterea 
noastră să alegem pe cine să iubim. Deşi îmi doresc asta mai mult 
decât orice pe lume. 

Mă simt sfârtecată pe dinăuntru. Pielea mea încă poartă căldura 
îmbrățișării lui Cal. Însă, în adâncul sufletului meu, gândurile îmi 
zboară dincolo de luminișul acesta, la niște ochi ca de gheaţă, la o 


promisiune  deșartă şi la o sărutare primită la bordul unei 
ambarcațiuni. 

— Poți să-l iubeşti, eu n-am să te împiedic. Dar, de dragul meu, de 
dragul părinților tăi, de dragul tuturor celor care cred în tine, te 
implor, nu-l lăsa să te controleze. 

Mă gândesc din nou la Maven. Numai că Maven este acum departe, 
o nălucă pe muchia lumii. Poate că încearcă să mă ucidă, însă nu mă 
poate controla. Nu mai poate face asta. Înseamnă că prietenul meu se 
referă la celălalt frate, la fiul cel proscris din Casa Calore. Cal. Scutul 
care mă apără de răni și de coşmaruri. Războinic, nu politician sau 
criminal. Nu are capacitatea de a manipula pe nimeni, cu atât mai 
puţin pe mine. Pur și simplu nu-i stă în fire. 

— Este un argintiu, Mare. Habar nu ai de ce e în stare sau ce-și 
doreşte cu adevărat. 

Nici Cal nu știe. Prinţul surghiunit este chiar mai dezorientat decât 
sunt eu. Nu are pe nimeni alături, niciun supus, niciun aliat. Nu o are 
decât pe temperamentala fetiță cu fulgerele. 

— Nu-i așa cum crezi, spun eu. Indiferent de culoarea sângelui său. 

Un rânjet dispreţuitor îi deformează o clipă linia gurii. 

— Nici tu nu crezi ce spui. 

— Nu cred, răspund eu cu tristeţe. Știu. Iar asta face ca totul să fie 
mai dificil. 

Odinioară credeam că sângele era răspunsul pentru tot ce se 
petrecea în lume -— diferența dintre întuneric și lumină, o divizare a 
oamenilor ce nu putea fi reparată. Sângele îi făcea pe argintii 
puternici și reci și brutali, inumani în comparaţie cu frații mei cei 
roşii. Însă oameni precum Cal, Julian şi chiar Lucas mi-au dovedit cât 
de mult mă înșelam. Sunt la fel de umani ca noi, la fel de plini de 
teamă și de speranță. Au păcatele lor, așa cum le avem și noi. Așa cum 
le am și eu. 

Măcar de-ar fi niște monștri, așa cum crede Kilorn. Măcar de-ar fi 
lucrurile așa de simple. În adâncul sufletului, invidiez furia limitată a 
lui Kilorn. Mi-aș dori să-i pot împărtăși ignoranța. Însă nu pot, pentru 
că am văzut prea multe și am suferit teribil. 

— Îl vom ucide pe Maven. Și pe mama lui, adaug eu cu o siguranță 
glacială. 

Vom ucide fantoma, vom ucide năluca. 

— Și, când ei nu vor mai fi, oamenii cu sângenou vor putea trăi în 
siguranţă. 

— lar Cal va fi liber să-și revendice tronul. Și să facă totul ca 
înainte. 

— Nu se va întâmpla una ca asta. Nimeni — niciun roșu sau argintiu 
— nu-i va permite să urce pe tron. Plus că, din câte îmi dau eu seama, 
nici nu vrea. 


— Serios? 

Detest zâmbetul batjocoritor care-i strâmbă buzele lui Kilorn. 

— A cui a fost ideea de a-l ucide pe Maven? 

Nu-i răspund, iar rânjetul se lăbărțează. 

— Exact așa mi-am închipuit și eu. 

— Îți mulţumesc pentru sinceritate, Kilorn. 

Rămâne cu gura căscată la mine. Mulțumirile mele l-au luat prin 
surprindere, la fel cum și el m-a surprins cu părerile lui. Ne-am 
schimbat mult în ultimele luni. Nu mai suntem fata și băiatul din 
Pilonii, gata să se încaiere din orice motiv. Fata și băiatul acela erau 
doar niște copii prostănaci, care au dispărut pentru totdeauna. 

— Desigur că nu voi uita ce mi-ai spus. 

Niciodată nu mi-au fost mai folositoare lecţiile de protocol. Ce am 
învăţat mă ajută să-l îndepărtez pe Kilorn fără să-l jignesc. Așa cum ar 
face o prințesă cu un servitor. 

Dar Kilorn nu se dă dus așa de ușor. Cu ochii lui ca niște fante de un 
verde întunecat, prietenul meu vede dincolo de masca politeții mele. 
Şi pare atât de scârbit, că mă aştept să scuipe. 

— Nu va trece mult și va veni o zi când ai să rătăcești calea, 
şopteşte el. Iar eu nu voi mai fi lângă tine să te salvez. 

Îi întorc spatele celui mai bun și mai vechi prieten. Vorbele lui mă 
rănesc și nu vreau să le ascult, indiferent cât de înțelepte sunt. Îi aud 
pașii grei pe pământul tare când pleacă, lăsându-mă singură cu 
copacii. Din depărtare se aude zumzetul avionului care se întoarce. 

Cel mai mult și mai mult mă tem de singurătate. Atunci, de ce mă 
port așa? De ce îi îndepărtez de lângă mine pe oamenii pe care îi 
iubesc? Ce e în neregulă cu mine? 

Nu știu. 

Și nu ştiu cum să fiu altfel. 

Strângerea unei armate este partea uşoară. Arhiva din Golful 
Portuar ne duce la oamenii cu sângenou din orașele și satele din 
întreaga regiune Beacon, de la Cancorda la Taurus și la porturile pe 
jumătate inundate din insulele Bahrn. Lista lui Julian ne ajută să ne 
extindem căutările, până când verificăm toată Norta. Ajungem chiar și 
în Delphie, orașul din sudul regatului, aflat la câteva ore de zbor cu 
avionul. 

În fiecare localitate, oricât de mică, se află o nouă garnizoană cu 
soldați și ofițeri argintii, cu misiunea de a ne captura și de a ne preda 
regelui. Însă nu au cum să stea cu ochii pe fiecare ţintă tot timpul, iar 
Maven încă nu a câștigat încrederea supușilor ca să-și permită să 
răpească sute de oameni peste noapte. Lovim la întâmplare, fără vreun 
plan. Și, de obicei, îi prindem pe picior greșit. Uneori avem noroc și 
nici nu ne simt. Shade ne este extraordinar de util, la fel Ada și Nix. 


Talentele tinerei ne ajută să ne orientăm pe lângă zidurile cetăților, iar 
Nix ne ajută să trecem prin ele. 

Însă de fiecare dată totul depinde de mine. Eu sunt mereu cea care 
le explică oamenilor noi cine sunt, ce sunt în stare să facă și ce pericol 
reprezintă ei pentru rege. Apoi îi las să aleagă, iar ei aleg întotdeauna 
viaţa. Ne aleg întotdeauna pe noi. Avem grijă să le scoatem în 
siguranță rudele în afara localităților și să le trimitem spre 
numeroasele adăposturi şi baze conduse de Garda Stacojie. La 
comandament, după cum spune Farley, fără să ne explice ce vrea să 
zică. Câţiva sunt trimiși spre insula Tuck, să ceară protecția 
colonelului. Sigur, îi urăște pe oamenii cu sângenou, dar Farley mă 
asigură că nu le va întoarce spatele unor roşii autentici. 

Oamenii noi pe care îi găsim sunt speriaţi, unii chiar supăraţi, însă 
foarte puţini sunt surprinși, de obicei copiii. Cei mai mulți nu știu ce 
anume este special la ei. Însă unii ştiu şi deja își simt sufletele 
torturate de aceste mutații ale sângelui. 

La periferia orașului Haven, îl întâlnim pe Luther Carver. Un băiețel 
de opt ani, scund pentru vârsta lui, cu păr subţire și negru. Este fiu de 
tâmplar. Îl descoperim în atelierul tatălui său. Se învoise de la școală 
ca să înveţe meserie. Îl convingem repede pe domnul Carver să ne dea 
drumul înăuntru, deși se uită destul de bănuitor la Cal și chiar la Nix. 
Iar băieţelul refuză să mă privească în ochi și își frământă nervos 
degeţelele. Tremură atunci când îi vorbesc și insistă să mi se adreseze 
cu „fetița cu fulgerele”. 

— Numele tău se află pe listă pentru că ești special, diferit de 
ceilalți, îi spun eu. Înţelegi despre ce vorbesc? 

Băiatul scutură cu putere din cap. Însă tatăl, cu nume atât de 
potrivit pentru meseria luin, încuviințează solemn. 

— Nu-i nimic, Luther, nu trebuie să-ți fie ruşine. 

Întind mâna peste masa cu modele complicate, evident create de 
Carver. Însă degetele micuțului Luther se feresc de atingerea mea. 

— Nu are ceva cu tine, intervine Carver, punând mâna pe umărul 
fiului ca să îl liniștească. Luther nu... nu vrea să-ți facă rău. Stările 
astea vin și trec, dar parcă acum sunt mai dese și mai intense. Ai să-l 
ajuţi, da? 

Suferinţa este evidentă în vocea bietului om. Mi se frânge inima de 
mila lui și mă întreb ce ar fi făcut tatăl meu în aceeași situație. 
Înconjurat de oameni care îţi înțeleg copilul, care îl pot ajuta, dar 
pentru asta trebuie să îl ia de lângă tine. 

— Ştii de ce este el altfel? 

Mi-am pus şi eu de multe ori această întrebare — întrebare pe care o 
găsesc aproape mereu pe buzele oamenilor cu sângenou. Însă tot nu 
cunosc răspunsul. 

— Îmi pare rău, domnule, dar nu știu. Tot ce pot spune este că 


talentele noastre s-au dezvoltat în urma unei mutații din sângele 
nostru, care nu poate fi explicată. 

Îmi amintesc de Julian și de cărţile lui, de cercetările lui. Nu a mai 
apucat să mă înveţe despre Prima Diviziune, acel moment din vechime 
când sângele argintiu s-a separat de cel roșu. Nu a apucat decât să-mi 
spună că tot ce s-a întâmplat atunci a dus la apariția lumii de azi. 
Presupun că a început o altă Diviziune în tipul de sânge care îmi curge 
mie prin vene. Înainte de a fi capturat, Julian începuse să mă studieze 
şi încerca să găsească răspunsul la întrebarea pe care mi-a pus-o acum 
domnul Carver. Dar nu a reușit să-şi încheie cercetarea. 

Cal pleacă de lângă mine și ocoleşte masa. Mă aştept să-i văd pe 
chip acea mască ostilă de care nu se desparte. Dar nu, iată-l că 
zâmbeşte cu blândeţe, iar zâmbetul acesta senin îi luminează ochii. 
Apoi se apleacă, se lasă într-un genunchi pentru ca să-l poată privi pe 
Luther în față. Băiețelul a încremenit, copleșit nu numai de prezența 
unui prinț în casa lui, dar mai ales de atenția pe care acesta i-o acordă. 

— Înălţimea Voastră, scânceşte el, încercând cu stângăcie să facă o 
plecăciune. 

Tatăl lui nu este la fel de protocolar și îl privește încruntat pe Cal. 
Prinții argintii nu se numără printre oaspeţii lui preferați. 

Dar Cal zâmbeşte și mai larg și nu-și ia ochii de la copil. 

— Te rog, spune-mi „Cal”, îl îndeamnă el și îi întinde mâna. 

Luther se trage înapoi, dar Cal nu pare deranjat de această reacție. 
Ba chiar aș fi în stare să pariez că se aștepta la ea. 

Obrajii micuţului se colorează într-un roșu-închis. 

— Pardon. 

— Nu face nimic, îi răspunde Cal. Să știi că și eu mă purtam la fel 
când eram puțin mai mic decât tine. Dar după aia am avut mulți, 
foarte mulți profesori, care m-au învăţat cum trebuie să mă port. 

Îi face cu ochiul băieţelului, care, cu toată teama, începe să-i surâdă. 

— Dar tu nu-l ai decât pe tăticul tău, aşa-i? 

Băiatul înghite în sec de mai multe ori și apoi dă din cap. 

— Fac tot ce pot..., spune Carver, strângând umărul fiului său. 

— Înţelegem, domnule, îl asigur eu. Mai bine decât oricine. 

Curiozitatea micuţului învinge toate temerile și Luther îl împinge 
uşor pe Cal cu piciorul. 

— Tie de ce ţi-e frică? 

Cal întinde mâinile și din palme îi țâșnesc flăcări ondulate. Stranii, 
splendide, un foc slab și săltăreţ, în care se împletesc leneș galbenul și 
roșul. Dacă nu ar emana atâta căldură, ţi s-ar părea mai degrabă o 
operă de artă, nu o armă ucigătoare. 

— Nici eu nu am știut cum să controlez asta, spune Cal, jucând 
flăcările printre degete. Mi-a fost teamă să nu dau foc oamenilor. 
Tatălui meu, prietenilor mei... 


Vocea i se îneacă. 

— ... frățiorului meu mai mic. Însă am învăţat cum să stăpânesc 
focul și să nu le fac rău oamenilor dragi. Şi tu poți, Luther. 

Băiatul se holbează ca hipnotizat la prinț. Însă tatăl nu este la fel de 
convins. Nu-i primul părinte cu care avem de-a face și eu sunt 
pregătită pentru următoarea lui întrebare. 

— Și oamenii ăștia cu sângenou, cum le ziceți voi? Pot face și ei 
același lucru? Își pot... își pot controla puterile? 

Acum este rândul meu să scot scântei din degete - fiecare 
transformându-se într-un arc purpuriu de lumină pură. Apoi dispar în 
piele, nelăsând nicio urmă. 

— Da, putem, domnule Carver. 

Cu o viteză uimitoare, bărbatul ia un ghiveci de pe o etajeră și îl 
pune pe masă, în fața fiului său. În el este o plantă, posibil o ferigă. 
Suntem toți nedumeriți, dar Luther știe ce anume vrea tatăl lui. 

— Haide, băiete, îl îndeamnă acesta pe un ton blând. Arată-le ce 
poți tu să faci. 

Şi Luther întinde o mânuţă care-i tremură rău. Atinge ușor cu un 
deget marginea frunzei de ferigă. Mişcarea lui este prudentă, dar 
sigură. Și nu se întâmplă nimic. 

— E în ordine, Luther, spune domnul Carver. Le poți arăta. 

Încruntat din cauza concentrării, băiatul mai încearcă o dată. Acum 
strânge tulpina ferigii în pumnul lui mic. Foarte încet, feriga începe să 
se încrețească, se înnegrește, se strânge — moare. Privim fascinaţi, iar 
domnul Carver aduce altceva de pe etajeră. O pereche de mănuși din 
piele, pe care le pune pe genunchii fiului său. 

— Să aveţi mare grijă de el, ne roagă tâmplarul, printre dinţii 
încleștați ca pentru a zăgăzui furtuna iscată în inima lui de tată. 
Făgăduiți-mi că veţi avea grijă de el. 

Ca un bărbat adevărat, nici nu tresare atunci când îi strâng mâna. 

— Îţi dau cuvântul meu, domnule Carver! 

Nu apuc să fiu singură decât atunci când ajungem înapoi la 
adăpostul nostru, pe care l-am botezat șanțul. Vreau să fiu doar eu cu 
mine, ca să mă pot gândi și să-mi spun că minciuna a fost necesară. 
Adevărul este că nu pot promite nici acestui băiat și nici celorlalți 
asemenea lui că vor supravieţui evenimentelor viitoare. Dar sper din 
suflet că va rămâne în viaţă și știu că voi face tot ce-mi stă în putere 
ca să-l păzesc de moarte. 

Chiar dacă îngrozitorul lui talent este moartea însăși. 

Nu fug doar rudele oamenilor cu sângenou. Intrarea în vigoare a 
Măsurilor a înrăutățit mai mult decât oricând viaţa roșiilor, făcându-i 
să-și caute ascunzători în păduri sau la frontiere, unde nu vor mai fi 
munciţi până la epuizare sau spânzurați pentru că nu au respectat nu 


ştiu ce regulă. Unii trec la câţiva kilometri de tabăra noastră, 
îndreptându-se către nord, unde se află granița deja acoperită de 
zăpada timpurie. Kilorn și Farley vor să îi ajute, să le dea alimente sau 
medicamente, însă Cal și cu mine nu cedăm în fața rugăminţilor lor. 
Nimeni nu trebuie să afle de prezența noastră aici, iar acei roşii nu fac 
excepție, oricât de dură le-ar fi soarta. Vor merge mai departe către 
nord, până la granița cu Ţinutul Lacustru. Unii se vor ciocni cu 
legiunile care apără hotarul. Cei mai norocoși vor reuși să se strecoare 
dincolo, însă apoi vor cădea victime foamei și frigului din tundră. 

Toate zilele mele sunt identice. Recrutare, instrucţie. Și de la capăt. 
Nu se schimbă decât vremea, pe măsură ce iarna este tot mai aproape. 
Când mă trezesc acum, cu mult înainte de ivirea zorilor, pământul este 
acoperit cu un strat gros de chiciură. Cal trebuie să dezgheţe singur 
avionul. În cele mai multe zile ne duce el la locul unde avem de găsit 
alți oameni cu sângenou. Dar alteori rămâne în tabără, preferând să-i 
instruiască pe recruți în loc să piloteze. Atunci îl înlocuiește Ada, care 
a învăţat să conducă foarte bine avionul, dovedindu-se un pilot la fel 
de bun ca prințul. Cunoștinţele ei despre Norta sunt uluitoare. Ştie 
absolut tot, de la sistemele de canalizare până la rutele de 
aprovizionare. Nu-mi pot da seama cum de încap atâtea informaţii în 
creierul ei și încă mai are loc pentru altele. Mă surprinde, dar la fel 
mă surprind toți oamenii noi pe care îi găsim. 

Fiecare dintre ei este diferit, înzestrat cu talente stranii, care sunt 
mai presus de orice ar fi în stare să facă un argintiu. Luther continuă 
să lucreze la deprinderea controlului asupra abilității sale și usucă tot 
ce întâlnește în cale, de la flori la copaci tineri. Cal este de părere că 
își folosește puterea pentru a se tămădui pe sine, dar asta rămâne de 
văzut. Alt om cu sângenou: o bătrână care ne-a cerut tuturor să-i 
spunem „Buni” pare capabilă să-și schimbe aspectul fizic. Ne-a speriat 
zdravăn atunci când s-a hotărât să danseze prin tabără având chipul 
reginei Elara. În ciuda vârstei înaintate, sper să o pot recruta curând. 
Se străduieşte din răsputeri în timpul şedinţelor de instrucţie ținute de 
Cal și a învăţat împreună cu ceilalți să tragă cu arma și să folosească 
cuțitul. Bineînțeles că toate aceste activități sunt extrem de 
zgomotoase și precis am fi atras atenţia chiar și aici, în regiunea 
Marilor Păduri, dacă nu ar fi fost o femeie pe nume Farrah, primul 
nostru recrut după Ada și Nix. Femeia aceasta este în stare să 
manipuleze sunetul. Absoarbe detunăturile puternice și înăbușă toate 
rafalele armelor de foc în așa fel că nici măcar ecoul lor nu ajunge 
până în vale. 

În timp ce oamenii cu sângenou își dezvoltă talentele și învaţă să le 
controleze, eu încep să nutresc oarece speranţe. Cal este un profesor 
excelent. Este minunat mai ales în relaţia cu copiii, care nu au aceleași 
prejudecăţi ca recruţii mai în vârstă și se țin după el prin tabără chiar 


şi după ce ședința de instrucţie a luat sfârşit. Iar atitudinea copiilor îi 
face pe ceilalți să privească cu ochi buni prezenţa prințului în mijlocul 
lor. E greu să-l urăști pe Cal atunci când o droaie de copii se învârtesc 
în jurul lui, rugându-l să-i mai înveţe ceva. Nici măcar Nix nu se mai 
uită urât la el, deși încă refuză să-i vorbească. 

Eu nu mă descurc la fel de bine cu cei mici și am ajuns să mă tem 
de cursurile de dimineaţă și de la sfârşitul după-amiezii. Mi-aș dori să 
pot da vina pe oboseală. Jumătate din zi mi-o petrec pe drum, în 
căutarea următoarelor nume de pe listă, însă nu despre asta este 
vorba. Pur și simplu sunt un instructor prost. 

Cel mai bine lucrez cu Ketha, al cărei talent este mai concret și mai 
asemănător cu talentul meu. Ketha nu creează electricitate sau vreun 
alt element natural, ci distruge. La fel ca ruinătorii argintii, ea poate 
face orice obiect să explodeze într-un nor de foc și fum. Deosebirea 
este că, în timp ce ruinătorii tipici sunt capabili să distrugă doar 
obiectele pe care le pot atinge, Ketha nu cunoaște asemenea limite. 

Aşteaptă cu răbdare, uitându-se ţintă la piatra din mâna mea. Îmi 
trebuie tărie interioară ca să nu mă feresc de privirea ei explozivă, pe 
care am văzut-o de atâtea ori la lucru. În săptămâna scursă de când 
am descoperit-o, Ketha a avansat de la distrugerea grămezilor de 
hârtii, frunze, chiar și crengi, la fărâmarea pietrelor. La fel ca toți 
ceilalți oameni cu sângenou, nu avea nevoie decât de șansa de a-și 
putea dezvălui adevărata personalitate. 

Restul recruţilor se țin departe de ea în timpul instrucției, aşa că 
avem la dispoziție capătul luminișului unde se află șanțul. 

— Controlează, îi cer eu și Ketha dă din cap. 

Îmi doresc să-i pot oferi mai multe, dar, din nefericire, sfaturile 
mele sunt de-a dreptul jalnice. Nici eu nu am făcut instrucție mai mult 
de o lună — cea mai mare parte sub îndrumarea lui Julian care, dacă 
este să vorbim sincer, numai instructor nu era. Plus că toată povestea 
asta mă afectează mai mult decât mi-am imaginat și îmi este cumplit 
de greu să-i explic Kethei ce anume vreau de la ea. 

— Controlez, repetă ea. 

Îşi îngustează ochii, concentrându-se. În mod straniu, ochii ei de 
culoarea noroiului nu trădează deloc puterea pe care o deţin. Și Ketha 
provine dintr-un sat aflat pe malul unui râu, la fel ca mine. Și ar putea 
trece drept mătușa sau sora mea mult mai vârstnică. Pielea ei bronzată 
şi părul cu vârfuri cenușii ne amintesc mereu de originile noastre 
umile și nedrepte. În dosarul ei scrie că a fost învățătoare. 

Când mă opintesc și arunc piatra în sus cât pot eu de mult, îmi aduc 
aminte de instructorul Arven și de antrenamentele lui. Ne obliga să ne 
folosim talentele pentru atingerea țintelor și astfel să ne perfecționăm 
direcția și concentrarea. Iar în Circul Oaselor eu am devenit ținta lui. 
Aproape m-a omorât atunci, dar uite-mă aici, vie şi nevătămată, cum 


încerc să-i copiez metodele. E un lucru rău, dar eficient. 

Piatra se face pulbere, ca și cum o bombă micuță ar fi explodat în 
interiorul ei. Ketha bate bucuroasă din palme și eu mă forțez s-o imit. 
Mă întreb dacă se va simţi la fel atunci când va trebui să-și folosească 
talentul împotriva unei ființe vii. Presupun că-l pot ruga pe Kilorn să 
ne prindă un iepure ca să vedem cum va fi. 

Însă vechiul meu prieten devine tot mai distant. Și-a asumat singur 
sarcina de a hrăni lumea din tabără, așa că își petrece cea mai mare 
parte a timpului la vânătoare sau la pescuit. Dacă nu aș fi atât de 
ocupată cu recrutările și cu instrucţia, aş încerca să-l împac, să-l 
readuc la sentimente mai bune față de mine. Dar abia dacă apuc să 
dorm şi nu am timp de o discuţie lungă cu Kilorn. 

La prima ninsoare, deja avem douăzeci de oameni noi în tabără, de 
la servitoare bătrâne şi până la băieței agitați. Din fericire, adăpostul 
este mai încăpător decât mi se păruse mie. Se întinde până în adâncul 
dealului, într-un labirint de săli și de tuneluri. Câteva dintre acestea 
au geamuri zăbrelite, dar cele mai multe sunt cufundate în beznă și 
asta ne obligă să furăm și lanterne de pe unde ne ducem, nu doar 
oameni cu sângenou. Acum în tabăra șanțul ne adăpostim douăzeci și 
şase de persoane și mai avem loc pentru alții. Mâncare este din belșug, 
mulțumită lui Kilorn și Farrah, care îl transformă într-un vânător 
iscusit. Cu fiecare val de recruți primim tot felul de lucruri 
trebuincioase, de la haine groase de iarnă și până la chibrituri și sare. 
Farley și Crance se folosesc de legăturile lor în lumea interlopă pentru 
a procura tot ce avem nevoie, dar uneori recurgem și la tradiționala 
artă a furtului. Nu a trecut decât o lună și funcționăm deja ca un 
mecanism bine uns. 

Maven nu ne-a descoperit și noi facem tot posibilul să fim la curent 
cu mișcările lui. Ziarele și afişele ne ușurează munca. Regele se află în 
vizită în Delphie, regele Maven și lady Evangeline trec în revistă soldaţii la 
Fortul Lencasser. Turneul Încoronării continuă în Statul Regelui. Titlurile 
ne indică locul unde se află Maven. Din păcate, știm foarte bine ce 
înseamnă fiecare dintre ele: oameni noi uciși în Delphie, în Lencasser, 
în fiecare localitate prin care trece. Așa-zisul „turneu al încoronării” 
nu este decât o mască a secretomaniei care îl caracterizează pe Maven, 
ascunzând un șir lung de execuţii. 

În ciuda tuturor talentelor noastre și a trucurilor de care suntem în 
stare, tot nu suntem suficient de rapizi ca să-i putem salva pe toţi. La 
fiecare om nou pe care îl descoperim și îl aducem în tabără, sunt alți 
doi care atârnă în ștreang sau sunt dați „dispăruți”, sau sângerează de 
moarte pe la margini de drum. Cele câteva cadavre pe care le-am 
văzut purtau semnele morţii provocate de un magnetron, de o sabie 
sau de bare de fier apăsate pe gât. Opera lui Ptolemus, firește, deşi 


cred că nici Evangeline nu s-a lăsat mai prejos, dându-și silința să intre 
în grațiile regelui. Curând va deveni regină și se va strădui din 
răsputeri să-l ţină aproape pe Maven. Pe vremuri m-ar fi înfuriat 
purtarea ei, dar acum nu simt decât milă pentru fata-magnetron. 
Maven nu seamănă cu fratele lui, Cal, şi n-ar ezita s-o ucidă dacă 
moartea ei i-ar servi scopurile. Ar ucide-o la fel cum îi ucide pe 
oamenii cu sângenou, doar ca să-şi păstreze minciunile, ca să ne poată 
hărțui în continuare. Maven îi omoară pe toţi dintr-o eroare de 
judecată. Crede că un număr mare de cadavre m-ar convinge să mă 
întorc la el. 
Dar nu am s-o fac. 


NOUĂSPREZECE 


După trei zile de eșecuri, în care nu am găsit decât oameni morți, ne 
ducem la Templyn. Un orășel liniștit, pe drumul către Delphie, alcătuit 
din moșii întinse ale argintiilor și din căsuțe ale roșiilor, înghesuite pe 
malul râului. Stăpâni și servitori. Templyn este un loc periculos — aici 
nu-i nicio pădure deasă, nu sunt tuneluri și nici străzi aglomerate unde 
te-ai putea ascunde. În mod obișnuit, Shade ne ajută să intrăm în case, 
însă astăzi nu ne-a însoţit. Și-a sucit glezna ieri și i-am cerut să rămână 
în tabără. Nu este nici Cal cu noi, pentru că a preferat să facă 
instrucție cu recruţii. A lăsat-o pe Ada să piloteze Fluxul Negru. Uite-o 
şi acum așezată confortabil în scaunul de pilot. Citește, așa cum face 
mai mereu. Încerc să-mi ţin nervii în frâu, să îmi conduc oamenii cu 
calm, așa cum procedează Cal, însă parcă mă simt despuiată fără el și 
fără fratele meu. Niciodată nu am mers în vreo misiune de recrutare 
fără ei, iar acesta este examenul meu. Trebuie să le dovedesc celorlalți 
că nu sunt doar o armă de folosit atunci când situaţia o impune, ci și o 
persoană dispusă să lupte alături de ei. 

Din fericire ne bucurăm de un atu incredibil: un om cu sângenou, pe 
nume Harrick, salvat acum două săptămâni din cariera de la 
Orienpratis. Va fi prima lui misiune de recrutare și sperăm să nu avem 
parte de evenimente neprevăzute. Individul este timid, chinuit de 
ticuri nervoase, cu mușchi ca de cioplitor în piatră. Farley și cu mine 
stăm lângă el în căruţă și îl păzim ca nu cumva să-i vină ideea s-o 
zbughească de lângă noi. Ceilalți din grup - Nix, care stă în faţa mea, 
şi Crance, care conduce căruța - sunt mai preocupați de drumul 
dinaintea noastră. 

Căruța noastră se amestecă printre multe altele care transportă 
negustori sau muncitori porniţi spre oraș ca să-și găsească de lucru. 
Crance strânge în mâini hăţurile calului - o iapă furată, o bătrânică 
drăgălașă, cu pete, lipsită de vedere la un ochi și cu o copită bolnavă. 
Dar o îndeamnă să ţină pasul cu ceilalți cai. Hotarul orașului apare 
înaintea noastră — o poartă deschisă, flancată de coloane din piatră cu 
gravuri complicate. Între ele este agăţat un steag, stindardul uneia 
dintre Înaltele Case pe care o cunosc atât de bine. Dungi roșii şi 
portocalii sângerând în lumina zorilor. Casa Lerolan, ruinătorii, 
guvernatorii regiunii Delphie. Privesc printre gene la culorile alea, 
amintindu-mi de cadavrele celor trei ruinători. Toţi erau membri ai 
Casei Lerolan și au fost uciși în schimbul de focuri de la Reședința 
Soarelui. Tatăl, Belicos, a fost omorât de Farley și Garda Stacojie. Iar 
gemenii lui, doar nişte copilași, au fost sfârtecați de explozia ce a 
urmat. Chipurile lor moarte au fost afișate în tot regatul, au fost 
prezentate în fiecare transmisiune de ştiri, constituind un alt pretext 


mobilizator folosit de propaganda argintie. Garda Stacojie i-a ucis 
copiii. Garda Stacojie trebuie distrusă. 

Îi arunc o privire lui Farley, întrebându-mă dacă ea cunoaşte 
semnificaţia stindardului, dar o văd că stă cu ochii la ofițerii din faţa 
noastră. La fel face și Harrick. Strânge din pleoape, semn că se 
concentrează și încleştează pumnii tremurători. Îi ating braţul ca să-i 
dau curaj. 

— Ai să reușești, îi șoptesc eu. 

Schițează un surâs, iar eu nu mai am nevoie de alte asigurări. Cred 
în talentul său, pe care îl exersează oricând are ocazia. Însă trebuie să 
creadă și el. 

Nix se încordează, i se văd mușchii umflați pe sub cămașă. La Farley 
nu se vede nimic, dar știu că arde să pună mâna pe cuțitul ascuns în 
cizmă. De dragul lui Harrick, eu nu o să-mi trădez teama. 

Agenţi de securitate păzesc poarta și studiază cu atenţie fiecare 
persoană care intră. Le examinează chipurile, le percheziționează 
mărfurile, dar nu se obosesc să le verifice cărțile de identitate. Acestor 
argintii nu le pasă câtuși de puţin ce scrie pe un petic de hârtie — au 
primit ordine să ne găsească pe mine și pe oamenii mei. N-au nicio 
treabă cu țăranii plecaţi de acasă ca să-și găsească norocul. Foarte 
curând va veni rândul nostru și doar transpiraţia de pe buza 
superioară a lui Harrick dovedește că el face ceva. 

La ordinul unui agent de securitate, Crance trage de hăţuri și 
oprește calul. Agentul îl privește lung, dar contrabandistul rămâne cu 
ochii în jos, într-o atitudine respectuoasă, înfrântă. Așa cum ne-am 
aşteptat, nu se întâmplă nimic. Crance nu este om cu sângenou și nici 
nu se știe despre el că s-ar fi întovărășit cu noi. Maven nu are niciun 
motiv să-l urmărească. Agentul dă ocol căruţei, uitându-se cu atenție 
înăuntru. Niciunul dintre noi nu cutează să se miște, necum să respire. 
Talentul lui Harrick poate ascunde doar imaginile, nu și sunetele. La 
un moment dat, ochii agentului se opresc asupra mea și mă întreb 
dacă nu cumva Harrick a dat greș. Dar, după o clipă în care mai că ne 
stă inima, argintiul pleacă mai departe, satisfăcut. Nu ne poate vedea. 

Talentul lui Harrick este extraordinar. Poate crea iluzii, miraje, îi 
poate face pe oameni să vadă ce nu există. Și acum ne-a ascuns la 
vedere, ne-a făcut invizibili în căruța goală. 

— Ce faci, roşule? Transporţi aer? zice agentul cu un rânjet 
nesuferit. 

— Strâng mărfuri pentru zona de centru a regiunii, răspunde 
Crance, exact cum l-a învățat Ada. 

Ieri tânăra a studiat rutele comerciale. N-a citit decât o oră și a 
devenit expert în importurile şi exporturile din Norta. 

— Lână toarsă, domnule, adaugă Crance. 

Dar agentul și-a pierdut brusc interesul și se îndepărtează de căruță. 


— Hai, circulă, spune el, făcând repede un semn din mâna 
înmănușată. 

Căruţa porneşte, iar Harrick mă strânge tare de mână. Îl strâng și 
eu, implorându-l fără cuvinte să reziste, să se concentreze și să 
mențină iluzia până când trecem de poartă și intrăm în Templyn. 

— Încă un minut, a șoptesc eu. Aproape am ajuns. 

Ileșim de pe drumul principal înainte de piață și străbatem străduțe 
lăturalnice pe jumătate goale, străjuite de prăvălii și case modeste de 
roșii. Tovarășii mei știu ce anume căutăm și stau cu ochii în patru, în 
vreme ce eu sunt atentă doar la Harrick. 

— Aproape am ajuns, repet eu, sperând să nu mă înșel. 

În câteva clipe nu va mai fi în stare să păstreze iluzia și ne va vedea 
toată lumea. Sigur, oamenii de-aici sunt toți roșii, dar negreșit vor 
raporta că au văzut o căruță care s-a umplut brusc cu cei mai căutați 
fugari din ţară. 

— La stânga, mormăie Nix, iar Crance îl ascultă. 

Conduce căruța spre o casă din scânduri, cu perdele rubinii. Deși 
soarele e sus pe cer, la fereastră este aprinsă o lumânare. Roșie ca zorii 
zilei. 

Chiar alături este o alee, iar dincolo de ea se află o casă a Gărzii 
Stacojii și încă două locuințe abandonate acum. Nu știu unde s-au dus 
cei care au stat acolo. Probabil că au fugit din oraș din cauza 
Măsurilor ori au fost executați pentru că au încercat să fugă. Oricum 
ar fi, adăpostul ăsta mi se pare potrivit. 

— Gata, Harrick, îi spun eu. 

Oftează din rărunchi. Și imediat dispare iluzia care ne proteja. 

— Bravo! 

În graba mare ne dăm jos din căruță și ne furișăm spre casa Gărzii, 
ascunzându-ne cât de bine putem pe sub streșini. Farley bate de trei 
ori în ușa din spate, care se deschide imediat. Este beznă înăuntru. 
Farley intră fără ezitare, iar noi o urmăm. 

Ochii mi se acomodează repede cu întunericul și mă uit în jur, 
uimită de asemănarea acestui loc cu casa mea din Pilonii. Este o 
locuință simplă, ticsită cu lucruri, având doar două camere cu 
dușumele din scânduri noduroase şi cu geamuri nespălate. Becurile 
din tavan sunt stinse — s-au ars ori poate nici nu există, pentru că au 
fost date la schimb pentru ceva mâncare. 

— Doamnă căpitan, rostește o voce. 

O femeie mai în vârstă, cu părul de culoarea oţelului, apare lângă 
geam și suflă în lumânare. Obrajii îi sunt ridaţi de ani, mâinile îi sunt 
acoperite de cicatrice. Iar la o încheietură are un tatuaj cunoscut. O 
singură dungă roșie, ca o brățară permanentă, exact cum avea 
bătrânul Will Whistle. 

Așa cum a făcut și în Golful Portuar, Farley se încruntă când strânge 


mâna femeii. 

— Nu sunt... 

Dar femeia nu o ia în seamă. 

— Așa zice colonelul, dar nu și comandantul. Are alte planuri cu 
tine. 

Din nou aud vorbindu-se despre acest comandant. Femeia îmi 
observă curiozitatea și își înclină capul spre mine. 

— Domnișoară Barrow, eu sunt Ellie Whistle. 

Ridic din sprâncene. 

— Whistle? Eşti cumva rudă cu... 

Ellie nu mă lasă să termin. 

— Nu prea cred. Whistle este o poreclă. Adică sunt o 
contrabandistă, una care se luptă cu morile de vânt, așa cum facem 
toți. 

Corect. Vechea furgonetă a lui Will Whistle era în permanență plină 
cu mărfuri furate sau de contrabandă, iar multe dintre obiectele alea i 
le aduceam chiar eu. 

— Fac parte din Garda Stacojie, adaugă ea. 

Asta ştiam. În ultimele săptămâni, Farley a păstrat legătura cu 
oamenii ei care nu se află sub comanda colonelului și care ne-ar putea 
ajuta. 

— Foarte bine, îi spun eu. Vrem să găsim familia Marcher. 

Mai exact, doi membri ai acestei familii. Tansy și Matrick Marcher, 
probabil gemeni, dacă e să ne luăm după ziua lor de naștere. 

— Trebuie să-i scoatem din oraș într-o oră, dacă se poate. 

Ellie mă ascultă cu mare atenţie. Face o mișcare și îi observ pistolul 
de la şold. Se uită la Farley, care dă din cap. Ellie îi răspunde la fel. 

— Cu asta vă pot ajuta. 

— Avem nevoie și de provizii, intervine Farley. Alimente, dacă ai, 
dar mai mare nevoie avem de niște haine groase. 

Femeia încuviințează din nou. 

— Vom încerca să vă găsim ceva, spune ea. Vom pregăti totul cât de 
repede posibil. Deși s-ar putea să avem nevoie de ajutor. 

— Mă ofer eu, spune Crance. 

Este puternic şi cu siguranță va grăbi lucrurile. 

Parcă nu-mi vine să cred în amabilitatea lui Ellie și văd că nici 
Farley nu-i prea convinsă de bunele ei intenţii. Schimbăm priviri 
circumspecte, în timp ce femeia se apucă de treabă. Deschide unul 
după altul toate dulapurile, scoate scândurile podelei, descoperind 
toate tainițele din casă. 

— Îți mulţumim pentru ajutor, îi aruncă Farley peste umăr. 

A devenit bănuitoare. La fel sunt și eu și urmăresc toate mișcările 
lui Ellie. O fi ea bătrână, dar e sprintenă. Mă întreb dacă suntem cu 
adevărat singuri în casa aceasta. 


— Cum v-am spus, primesc ordinele direct de la comandant. Ne-a 
dat tuturor de știre că trebuie să le ajutăm cu orice preț pe doamna 
căpitan Farley și pe fetița cu fulgerele, rostește ea fără să se uite la 
noi. 

Ridic din sprâncene, uimită și plăcut surprinsă. 

— Va trebui să mă pui la curent cu toată povestea asta, îi șoptesc eu 
lui Farley. 

Sunt încă o dată impresionată de cât pare de organizată și de 
extinsă rețeaua Gărzii Stacojii. 

— Mai târziu, îmi răspunde ea. Și unde stă familia Marcher? 

În timp ce Ellie îi explică cum să ajungem acolo, eu mă duc lângă 
Harrick și Nix. Pentru Harrick este prima misiune, dar Nix deja a 
devenit un veteran al recrutărilor. Nici nu mai știu de câte ori m-a 
însoțit pe teritoriu inamic și îi sunt profund recunoscătoare pentru 
asta. 

— Gata, băieți? îi întreb, dezmorțindu-mi degetele. 

Nix se străduiește să pară la fel de ursuz și de indiferent ca 
întotdeauna, dar nu are cum să-mi scape licărul de teamă din ochii lui 
Harrick. 

— Nu va fi la fel de dificil ca la venire. Sunt mai puţini oameni de 
care trebuie să ne ascundem, iar agenţii nu vor mai sta cu ochii pe 
noi. Ai să te descurci. 

— Mulţam... hm..., Mare. 

Îşi îndreaptă umerii, își scoate pieptul înainte și zâmbește de dragul 
meu. Îi zâmbesc şi eu și mă fac că n-am observat cum i-a tremurat 
vocea când mi-a rostit numele. Cei mai mulți nu știu cum să-mi zică. 
Mare, domnișoara Barrow, fetița cu fulgerele. Ba unii chiar mi se 
adresează cu milady. Porecla îmi provoacă durere, dar nu la fel de 
multă ca acest apelativ. Orice aş face, oricât aș încerca să fiu ca ei, tot 
mă consideră diferită. O conducătoare sau o leproasă, dar mereu o 
străină, o ciudățenie. Altfel decât ei. 

Crance începe să încarce căruța pe alee și nici nu se uită la noi când 
devenim invizibili, cu grația unor umbre argintii. Însă, spre deosebire 
de aceşti argintii, Harrick poate nu numai să modifice lumina, ci şi să 
creeze orice vrea din ea. Un copac, un cal, o cu totul altă persoană. 
Acum ne transformă în niște roșii oarecare, cu chipuri jegoase, 
ascunse sub glugi. Nici măcar noi nu ne mai recunoaștem. Îmi spune 
că e mai ușor decât dacă ne-ar face să dispărem cu totul și ne putem 
integra mai ușor în mulțime. Așa, oamenii nu se vor mai întreba de ce 
se simt înghiontiți când nu-i nimeni lângă ei. 

Farley merge în frunte, atentă să respecte indicaţiile date de Ellie. 
Trebuie să traversăm piața și să trecem pe lângă numeroși agenți de 
securitate, dar nu ne bagă nimeni în seamă. Mi se înfoaie părul în 
adierea vântului și îmi acoperă ochii cu o perdea de un blond aproape 


alb. Îmi vine să râd. Eu... blondă! 

Casa familiei Marcher este micuță, cu un etaj înjghebat în grabă, ce 
pare gata să se prăbușească peste noi în orice clipă. Dar grădina din 
spate este frumoasă, cu viță-de-vie crescută peste măsură și copaci 
desfrunziți. Probabil că arată superb vara. O traversăm încet, cu grijă 
să nu atragem atenţia prin zgomotul frunzelor uscate strivite sub tălpi. 

— Acum suntem invizibili, şoptește Harrick. 

Mă uit la el și nu-l mai zăresc. Zâmbesc, deși nu mă poate vedea 
nimeni. 

Cineva mi-o ia înainte și bate în ușă. Nu ne răspunde nimeni. 
Dinăuntru nu se aude nici cel mai mic zgomot. Poate că sunt toţi la 
muncă. Farley, care a bătut în ușă, înjură acum în şoaptă. 

— Îi aşteptăm? întreabă ea. 

N-o văd, dar disting aburii respirației în locul unde ar trebui să-i fie 
capul. 

— Harrick nu-i o maşinărie, răspund, vorbind în locul lui. Vom 
aștepta înăuntru. 

Mă îndrept spre ușă, mă lovesc de umărul invizibil al lui Farley și 
mă așez în genunchi în fața încuietorii. E simplă. Aș putea s-o descui și 
în somn, așa că termin cât ai clipi. 

Ușa se deschide în scârțâit de balamale ruginite și eu încremenesc, 
pregătindu-mă pentru ce ne-ar putea aștepta înăuntru. Casa este la fel 
de întunecată și domnește același aer de abandon ca în locuinţa lui 
Ellie. Dar mai rămân câteva secunde pe loc, cu urechile ciulite. Nu se 
mișcă nimic înăuntru şi nu simt niciun fel de vibraţie electrică. Fie 
familia Marcher a rămas fără raţii, fie nu au avut niciodată curent 
electric. Satisfăcută, le fac celorlalți un semn peste umăr. Dar nu se 
întâmplă nimic. Idioată ce ești, ai uitat că nu te văd? 

— Intraţi, le şoptesc eu și imediat o simt pe Farley chiar în spatele 
meu. 

De îndată ce ușa este bine închisă, ne recăpătăm formele. Îi zâmbesc 
lui Harrick, dorind să-i arăt încă o dată cât de recunoscătoare îi sunt 
pentru talentul și puterea lui. Dar mirosul dinăuntru îmi șterge urgent 
zâmbetul de pe buze. Aerul este stătut şi acru. Masa din bucătărie este 
acoperită cu un strat gros de praf. 

— Poate au fugit, spune Nix. O mulțime de oameni au făcut-o. 

Ceva, ca o șoaptă de-abia auzită, îmi atrage atenţia. Dar nu-i o voce, 
ci o scânteie. Vine de lângă sobă, dintr-un coș acoperit cu o cârpă 
roșie murdară. Mă îndrept spre el, atrasă de semnalul acesta aproape 
imperceptibil. 

— Nu-mi place chestia asta. Trebuie să ne întoarcem la Ellie. Haide, 
Harrick, concentrează-te și pregătește-te să mai faci o iluzie! îi ordonă 
Farley în șoaptă. 

Mă așez în genunchi lângă sobă. Mirosul se simte mai tare aici — 


vine din coș. La fel și scânteia. N-ar trebui să fac asta. Știu că n-o să- 
mi placă ce voi descoperi. Știu, dar nu mă pot stăpâni și trag cârpa. 
Atât de jegoasă este că mi se lipește de degete, dar o trag cu putere și 
dezvelesc coşul. Preţ de o clipă, parcă am mintea golită de orice gând. 
Apoi înţeleg la ce anume mă uit. 

Şi cad pe spate, mă târăsc, icnesc, îmi vine să zbier. Niciodată nu 
mi-am închipuit că lacrimile mi-ar putea curge atât de repede pe 
obraji. Farley se repede prima la mine, mă ia în brațe, încearcă să mă 
liniștească. 

— Ce este? Mare, ce... 

Și vorbele îi rămân în gât. Vede și ea ce văd eu. La fel și ceilalți. Nix 
icnește, îi vine să vomite. Și mă mir că Harrick nu leșină. 

În coș se află un bebeluș de doar câteva zile. Mort. Însă nu din 
cauză că ar fi fost părăsit sau neglijat. Cârpa are culoarea roșie şi este 
lipicioasă din cauza sângelui. Mesajul este oribil, dar limpede: Cei doi 
copii Marcher sunt morți. 

În pumnul micuţ, paralizat de moarte, se află un dispozitiv 
minuscul. O alarmă. 

— Harrick, şuier eu printre lacrimi. Ascunde-ne. 

Luat prin surprindere, tânărul cască gura la mine, iar eu mă agăț 
disperată de piciorul lui. 

— Ascunde-ne. 

Dispare chiar înaintea ochilor mei. La ţanc. 

La ferestre apar agenţii de securitate, sparg ușile, dau năvală cu 
armele pregătite. 

— Eşti încercuită, fetițo cu fulgerele! Supune-te arestării! 

Unul după altul urlă aceleași vorbele, de parcă repetarea lor ar 
schimba situația. 

Fără zgomot, mă retrag sub masa din bucătărie. Nu pot decât să 
sper că și tovarășii mei au avut înțelepciunea de a se ascunde. 

Vreo doisprezece agenţi se îmbulzesc înăuntru și încep să tropăie 
prin casă. Patru urcă la etaj. De sub masă, văd o pereche de cizme 
oprite lângă bebeluș. Mai văd şi cum zvâcnește mâna liberă a 
agentului și știu că se uită la cadavrul mititel. După câteva secunde, îl 
aud cum vomită în sobă. 

— Uşurel, Myros, zice un altul, trăgându-l de-acolo. Sărmanul, 
adaugă el, trecând pe lângă copil. Aţi găsit ceva sus? 

— Nimic! răspunde cineva care coboară pe scară. Probabil că s-a 
defectat alarma. 

— Sigur? O să ne jupoaie de vii guvernatorul dacă ne înșelăm. 

— Tu vezi pe cineva aici? 

Cu greu îmi rețin țipătul de spaimă când agentul se lasă pe vine în 
fața mea. Se uită cu atenţie sub masă, cercetând bine fiecare ungher. 
Simt că ceva îmi apasă ușor piciorul — unul dintre camarazii mei. Nu 


îndrăznesc să mă mișc ca să-i răspund în același fel și îmi ţin 
respiraţia. 

— Nu, nu văd, spune agentul în cele din urmă și se ridică în 
picioare. Alarmă falsă. Înapoi la posturi. 

Pleacă la fel de repede cum au venit, dar nu cutez să respir în voie 
decât după ce nu le mai aud pașii. Atunci icnesc, aproape mă înec, 
tremur din toate încheieturile. Harrick destramă iluzia și ne recăpătăm 
înfățișarea. 

— Bună treabă, oftează Farley, bătându-l pe Harrick pe umăr. 

Nici el nu prea mai poate să vorbească și trebuie să-l ajutăm să se 
ridice de jos. 

— Eu i-aș fi făcut praf, mormăie Nix, rostogolindu-se de sub scară. 

Merge cu pași mari până la ușă și pune mâna pe clanță. 

— Totuși, n-aş vrea să mă găsească aici dacă se întorc. 

— Mare? 

Farley îmi atinge brațul. Gestul este deosebit de blând și nu o 
caracterizează. 

Îmi dau seama că stau aplecată deasupra coșului şi mă holbez la 
bebeluș. Pe lista lui Julian nu se aflau sugari, nu se afla niciun copil 
mai mic de trei ani. Datele noastre și ale lui Maven ne spun că acesta 
nu este un om cu sângenou. Pruncul a fost ucis pur și simplu pentru că 
era aici. A fost ucis degeaba. 

Îmi scot hotărâtă haina. Nu o să-l las aşa, acoperit doar de sângele 
lui. 

— Nu, Mare. Îşi vor da seama că am fost aici. 

— Nu contează. 

Acopăr copilul — o fetiță — cu haina mea și mă lupt din toate puterile 
împotriva dorinței de a mă culca alături de ea, ca să nu mă mai scol 
niciodată. Îi mângâi ușor pumnişorul rece. Simt ceva sub el. Un bilet. 
Repede, fără să atrag atenţia celorlalți, îl iau și mi-l strecor în 
buzunar. 

Am curajul să-l citesc de-abia când ajungem înapoi la Ada și la 
avion. Are data de ieri. Cât de aproape am fost. 


22 octombrie 


Îngrozitor plic pentru scrisoarea asta. Știu. Dar a fost necesar. 
Trebuie să știi ce faci, ce mă forțezi pe mine să le fac acestor 
oameni. Fiecare cadavru este un mesaj către tine și fratele meu. 
Predaţi-vă și nu va mai muri nimeni. Predaţi-vă și vor trăi. Sunt 
un om de cuvânt. 


Pe curând, 
Maven 


Ajungem în tabără la lăsarea nopţii. Nu pot să mănânc, nu pot să 
vorbesc, nu pot să dorm. Ceilalți povestesc despre cele întâmplate în 
Templyn, dar nimeni nu are curaj să-mi pună vreo întrebare. Fratele 
meu încearcă să intre în vorbă cu mine, dar mă îndepărtez de el și mă 
retrag în tunelurile ascunzătorii noastre. Mă ghemuiesc în vizuina ce- 
mi ţine loc de dormitor, încercând să mă conving că acum trebuie să 
fiu singură. În alte nopţi detest această cămăruță izolată, detest 
separarea de ceilalți. Acum o urăsc şi mai tare, dar nu mă pot hotărî 
să mă alătur tovarășilor mei. Îi aştept să adoarmă ca să încep să 
rătăcesc prin jur. lau cu mine o pătură, dar aceasta nu reușește să mă 
apere nici de frigul de afară, nici de cel pe care îl simt în inimă. 

Îmi spun că aerul rece al toamnei târzii mă împinge să intru în 
camera lui, nu golul din suflet. Nu abisul îngheţat care se adâncește de 
fiecare dată când dau greş. Nu biletul pe care îl am în buzunar și care 
mă arde. 

Pe podea dansează câteva flăcări, într-un șanț mic, mărginit de 
pietre. Chiar și în lumina stranie a focului, reușesc să-mi dau seama că 
nu doarme. Flăcările i se oglindesc în ochi, dar nu este supărat. Nici 
măcar tulburat nu este. Dă la o parte păturile ca să-mi facă loc lângă 
el. 

— E frig aici, zic eu. 

Cred că înțelege ce vreau să spun. 

— Mi-a povestit Farley, murmură el după ce mă întind alături. 

Îşi pune braţul peste mijlocul meu. Gestul este blând, plin de 
căldură, nedorind altceva decât să mă aline. Cu cealaltă mână mă 
apasă pe spate, pe cicatricele de-acolo. Sunt aici, îmi transmite el. 

Aș vrea să-i spun despre oferta lui Maven. Dar la ce bun? Și el ar 
refuza-o, așa cum am refuzat-o eu. Și va trebui să îndure rușinea 
refuzului împreună cu mine. Nu aș face decât să-l rănesc dacă i-aş 
spune. Iar acesta este scopul real al lui Maven. Și nu vreau să-l ajut să 
şi-l ating. Deja m-a învins pe mine. Nu vreau să-l învingă și pe Cal. 

Nu știu cum, dar adorm. Și nu visez nimic. 


DOUĂZECI 


Din ziua aceea, dormitorul lui a devenit și al meu. Este o înțelegere 
tacită, care ne convine amândurora. De obicei dormim, pentru că 
suntem prea istoviți ca să mai facem și altceva. Deși sunt convinsă că 
Kilorn are alte bănuieli. Nu mai vorbeşte deloc cu mine și îl ignoră cu 
totul pe Cal. O parte din mine ar vrea să stea împreună cu ceilalți, 
într-unul dintre dormitoarele comune, unde copiii șușotesc noaptea, 
vegheați de Buni. Așa se împrietenesc mai bine. Însă eu i-aș speria, așa 
că rămân alături de Cal, singurul om care nu se teme de mine. 

Nu vrea să mă țină trează, dar în fiecare noapte îl simt cum se 
foieşte în sacul de dormit. Coșmarurile lui sunt mai rele decât ale mele 
și știu exact ce visează. Momentul în care i-a retezat capul tatălui său. 
Mă prefac că dorm adânc, pentru că sunt convinsă că nu vrea să fie 
văzut într-o asemenea stare. Însă îi simt lacrimile pe obraz. Uneori mă 
gândesc că mă vor arde, dar niciodată nu mă trezesc cu răni noi. Cel 
puțin, nu răni vizibile. 

Cu toate că ne petrecem împreună fiecare noapte, nu prea vorbim. 
Nici nu prea avem despre ce, în afară de planurile de instrucţie și de 
recrutare pentru a doua zi. Eu nu-i spun despre primul bilet și nici 
despre următoarele. Chiar dacă Maven se află departe, tot reușește să 
se strecoare între noi. Văd asta în privirea lui Cal — chipul fratelui său, 
ca o broască râioasă, încercând să-l otrăvească pe dinăuntru. Și mie 
îmi face același lucru cu biletele pe care mi le lasă, cu amintirile pe 
care nu le pot uita. Nu știu de ce, dar nu pot distruge biletele și nu 
spun nimănui de existenţa lor. 

Ar trebui să le dau foc, dar nu o fac. 

Am găsit încă unul în Corvium, în timpul altei misiuni de recrutare. 
Ştiam că Maven urma să ajungă în regiune, ca să viziteze ultimul oraş 
important înaintea deșertului acoperit cu cenușă care este Năduful. 
Ne-am imaginat că vom ajunge acolo primii. Când colo, aflăm că 
regele a și plecat deja. 


31 octombrie 


Te-am așteptat la ceremonia de încoronare. Mi se părea genul 
de solemnitate pe care Garda ta Stacojie ar dori să o strice, chiar 
dacă a fost destul de restrânsă. Se presupune că am fi în doliu 
după Tata și o sărbătoare prea grandioasă ar fi părut lipsită de 
respect. Mai ales cu fratele meu încă în libertate, rătăcind de colo 
până colo cu tine și cu prostimea care te urmează. Mama spune 
că mai sunt câțiva, foarte puţini, care încă îi sunt credincioși. Dar 
n-ai grijă. Avem noi ac de cojocul lor. Nu se va declanșa nicio 


criză succesorală care să-l scoată pe fratele meu din lesa în care 
îl tii tu legat. Dacă poţi, urează-i la mulţi ani din partea mea. Și 
asigură-l că este ultima zi de naștere de care se va mai bucura. 
Dar vine curând și ziua ta, nu? Nu am nici cea mai mică îndoială 
că o vom sărbători împreună. 


Pe curând, 
Maven 


În minte îi aud vocea rostind fiecare cuvânt, am sentimentul că 
însăși cerneala este tăioasă precum un cuţit. O clipă mi se răzvrătește 
stomacul, amenințând să împrăștie toată cina pe podeaua din pământ. 
Dar greaţa îmi trece şi mă strecor afară din sacul de dormit și din 
îmbrăţișarea lui Cal, ca să mă duc spre cutia din colț. Așa cum făceam 
şi acasă, îmi ţin ascunse toate lucrurile, iar două dintre biletele lui 
Maven sunt îndesate bine pe fundul ei. 

Fiecare cu același sfârşit. Mi-e dor de tine. Pe curând. 

Şi parcă niște mâini invizibile mă strâng de gât. Cu fiecare cuvânt 
mă strâng și mai tare, de parcă cerneala de pe hârtiile astea ar fi în 
stare să mă sugrume. Chiar mă tem o clipă că nu voi mai putea să 
respir. Dar nu din cauză că Maven insistă să mă tortureze. Nu, motivul 
este cu mult mai cumplit. 

Pentru că și mie îmi este dor de cineva. Mi-e dor de tânărul acela 
care credeam că este. 

Semnul pe care mi l-a făcut mă arde odată cu aducerea aminte. Mă 
întreb dacă și el simte la fel. 

Cal se foiește în somn, dar nu din cauza vreunui coșmar, ci pentru 
că a venit vremea să ne trezim. În grabă, ascund biletele și ies din 
cameră înainte ca el să deschidă ochii. Nu vreau să-i văd mila din 
privire. Nu încă. N-aș putea suporta acum. 

— La mulți ani, Cal! şoptesc eu spre tunelul pustiu. 

Mi-am uitat haina, iar frigul de noiembrie îmi înțeapă pielea când 
ies din adăpost. Nu s-a crăpat încă de ziuă și luminișul este cufundat 
în întuneric, așa că de-abia reușesc să văd crengile copacilor. Ada stă 
lângă tăciunii reci ai unui foc de tabără, cocoțată pe un buștean și 
tremurând într-un maldăr de pături şi broboade de lână. Mereu alege 
ultimul cart, deoarece preferă să se trezească înaintea tuturor. Își 
stimulează și mai mult creierul citind toate cărțile pe care i le aduc, 
dar, în același timp, nici nu pierde din ochi pădurea. În cele mai multe 
dimineţi, când noi de-abia ne trezim, ea a și dobândit câte un nou 
talent. Uite, numai săptămâna trecută, a învățat și tiraxeza - limba 
unui popor straniu, din sud-est —, și elementele de bază ale chirurgiei. 
Însă în această dimineaţă, Ada nici nu citeşte vreo carte furată şi nici 


nu este singură. 

Ketha stă aplecată deasupra focului, cu braţele încrucișate, își mișcă 
repede buzele, dar nu aud ce spune. Iar Kilorn stă cuibărit lângă Ada, 
cu picioarele în tăciuni. Mă furișez mai aproape de ei și văd că 
prietenul meu are fruntea încrețită, semn de concentrare intensă. Cu 
bățul din mână face niște linii pe pământ. Litere. Necizelate, desenate 
în grabă, literele formează cuvinte simple, precum barcă, armă, casă. 
Ultimul cuvânt este mai lung decât celelalte: Kilorn. Îmi dau lacrimile 
din nou când mă uit la ei. Dar sunt lacrimi de fericire, necunoscute 
mie. Și parcă pustiul din mine se micșorează puțin. 

— E complicat, dar uite că ai început să înveţi, spune Ketha 
surâzând ușor. 

Ce profesoară bună! 

Nu reuşesc să mă apropii mai mult, căci Kilorn mă observă și rupe 
imediat băţul cu care scria. Dă aproape imperceptibil din cap, se ridică 
de pe buştean și își pune pe umăr tolba de vânător. La șold îi 
scânteiază cuțitul, rece și ascuţit ca țurțurii care au pus colți ca de 
fiare copacilor din pădure. 

— Kilorn? îl strigă Ketha. 

Dă cu ochii de mine și prezența mea îi răspunde la întrebare. 

— Oh! 

— Oricum a venit vremea să pleci la vânătoare, spune Ada, 
întinzându-i o mână lui Kilorn. 

Chiar dacă obrajii tinerei au o culoare caldă, nu pot să nu observ că 
vârfurile degetelor i s-au învineţit de frig. Dar el îi evită atingerea și 
mâna ei nu apucă decât aerul îngheţat. 

Eu nu fac nimic să-l opresc. Ba chiar mă dau la o parte, ca să nu-i 
stau în drum. Își trage gluga de la haina cea nouă, ascunzându-și 
chipul. Apoi pornește spre linia copacilor. Piele bună și cafenie, 
căptușită cu lână - haină perfectă ca să-i ţină de cald și să-l ferească 
de ochii celor din jur. Am furat-o cam acum o săptămână din Haven. 
Nu credeam să-mi accepte darul, dar până și Kilorn știe cât de 
importantă este căldura trupului. 

Însă prezenţa mea nu-l deranjează doar pe el. Ketha se uită pieziş la 
mine și se aprinde la față. 

— El m-a rugat să-l învăţ, îmi spune ea, cerându-și parcă scuze. 

Apoi trece pe lângă mine, îndreptându-se spre căldura și relativul 
confort din adăpost. 

Ada se uită după ea, cu ochi strălucitori, dar plini de tristețe. Pune 
mâna pe bușteanul de alături, îndemnându-mă să mă așez lângă ea. O 
ascult și mă înveleșşte bine cu una dintre păturile ei. 

— Gata, domnişoară, te-am aranjat. 

Ada a fost servitoare în Golful Portuar și și-a păstrat vechile 
deprinderi, în pofida libertăţii recent descoperite, încă mi se adresează 


cu „domnişoară”, deşi am rugat-o de multe ori să-mi spună pe nume. 

— Cred că aveau nevoie să se distreze nițeluș. 

Asta-i bună. Niciun profesor n-a reușit să ajungă atât de departe cu 
Kilorn. Să nu uit să-i mulțumesc mai târziu. Dacă nu va fugi. 

— Toţi avem nevoie de nițică distracţie, Ada. 

Oftează, ca să-mi arate că-i de acord cu mine. Buzele pline și închise 
la culoare se ţuguie într-un zâmbet amar și știutor. Observ că aruncă o 
privire spre adăpost, acolo unde doarme jumătate din inima mea. Și 
apoi spre pădure, unde rătăceşte cealaltă jumătate. 

— S-a dus şi Crance cu el, iar Farrah o să ajungă la ei curând. Și nici 
urşii nu mai sunt un pericol, adaugă Ada, privind printre gene 
orizontul întunecat. 

În zilele fără ceaţă ar trebui să vedem munții din zare. 

— S-au liniștit şi au intrat în hibernare. 

Urși. Acasă, în pădurea de lângă Pilonii, abia dacă mai vedeam câte 
o căprioară, nici vorbă de aceşti monștri legendari din inima Nortei. 
Acolo orice animal mai mare decât un raton era alungat imediat de 
zgomotele făcute de tăietorii de lemne și de vasele care transportau 
cheresteaua pe râu. Dar în regiunea Marilor Păduri sunt animale 
sălbatice din belșug. Cerbi uriași cu coarne rămuroase, vulpi curioase 
şi, din când în când, câte un lup al cărui urlet răsună peste dealuri și 
văi. Încă nu am văzut niciun urs, dar Kilorn şi ceilalți vânători au zărit 
unul acum câteva săptămâni. Numai talentul de a înăbuși zgomotele, 
cu care este înzestrată Farrah, i-a salvat pe amândoi din colții lui. 

— Unde ai învăţat atâtea despre urși? o întreb eu, doar ca să zic 
ceva. 

Ada ştie ce fac, dar se supune și îmi răspunde. 

— Guvernatorului Rhambos îi place să vâneze, spune ea, ridicând 
din umeri. Avea o moșie în afara orașului, pe care fiii lui o umpluseră 
cu tot felul de fiare ciudate ca să aibă ce vâna. Mai ales urși. Erau 
nişte creaturi superbe, cu blană neagră și cu ochi pătrunzători. Dacă îi 
lăsai în pace, nici ei nu-ți făceau nimic. Fiica guvernatorului, micuța 
Rohr, a vrut un pui de urs numai al ei, însă toți urșii au fost uciși 
înainte de a apuca să se împerecheze. 

Mi-o amintesc pe Rohr Rhambos. O oțelită care semăna cu un 
şoricel, dar care putea să transforme piatra în pulbere cu mânuţele ei. 
A participat la Turneul Reginelor pe vremea când eu eram doar o 
simplă slujnică, așa cum a fost Ada. 

— Nu cred că se putea numi „vânătoare” ceea ce făcea 
guvernatorul, continuă Ada, cu tristețe amarnică în glas. Animalele 
erau puse într-o groapă, unde se lupta cu ele și le rupea gâturile. La fel 
făceau și fiii lui, ca să se antreneze. 

Când mă gândesc la urși, îmi imaginez niște fiare feroce și 
înspăimântătoare, însă felul în care vorbeşte Ada îmi spune că mă 


înșel. Are privirea înlăcrimată, iar asta înseamnă că a văzut groapa cu 
ochii ei și nu și-o mai poate scoate din minte. 

— Îngrozitor! 

— Tu l-ai omorât pe unul dintre fiii lui. Ryker îl chema. Era unul 
dintre călăii aleși pentru tine. 

Niciodată nu mi-am dorit să-i cunosc numele. Niciodată nu am 
întrebat cine erau aceia pe care i-am ucis în Circul Oaselor și nimeni 
nu s-a oferit să-mi spună. Ryker Rhambos, electrocutat pe nisipul 
arenei, transformat într-un morman de carne arsă. 

— Iertare, domnişoară. N-am vrut să te supăr. 

Afişează din nou atitudinea calmă a unei femei educate pentru a fi 
slujnică. Îmi imaginez cât de greu i-a fost să asiste la toate atrocitățile, 
dar să nu poată face nimic, să nu-și poată manifesta talentul, să nu-și 
poată arăta adevărata personalitate. Însă şi mai rău este faptul că, spre 
deosebire de mine, nu se poate ascunde după scutul oferit de o minte 
imperfectă. Tot ce știe și ce simte ar putea s-o distrugă la un moment 
dat. La fel ca mine, şi ea trebuie să continue să meargă înainte, fără 
oprire. 

— Mă superi doar când îmi spui domnișoară. 

— Mă tem că așa m-am obișnuit. 

Caută ceva printre pături. Aud foşnet de hârtie şi mă aştept să văd 
un alt ziar cu descrierea detaliată a turneului lui Maven. Dar Ada îmi 
arată un document care pare oficial, chiar dacă este mototolit și ars la 
colțuri. Poartă antetul roșu în formă de sabie al armatei din Norta. 

— Shade a luat hârtia asta de la ofițerul din Corvium. 

— Ăla pe care l-am prăjit eu. 

Pipăi cu degetul hârtia pârjolită, aspră, înnegrită, în pericol de a se 
fărâmița în orice clipă. Ciudat cum de ea a supraviețuit, iar 
proprietarul ei nu. 

— Pregătiri, murmur eu, descifrând ordinul. Pentru întărirea 
legiunilor. 

Ada încuviințează din cap. 

— Zece legiuni care să ia locul celor nouă care apără tranșeele 
Nădufului. 

Legiunea Furtunii, Legiunea Ciocanului, Legiunea Paloșului, Legiunea 
Scutului — numele și efectivele lor sunt specificate foarte clar. Câte 
cinci mii de soldați roșii în fiecare, cu cinci sute de ofițeri argintii. Se 
vor întâlni la Corvium și de-acolo vor merge împreună spre Năduful, 
pentru a-i înlocui pe soldaţii de pe linia frontului. Îngrozitoare veste, 
dar nu mă interesează deloc. 

— Bine că am apucat să ne rezolvăm treburile în Corvium, spun eu, 
fără să-mi treacă altceva prin minte. Am reușit să evităm întâlnirea cu 
câteva sute de ofițeri argintii. 

Dar Ada pune mâna pe brațul meu. Atingerea ei este blândă, însă și 


prin materialul mânecii îi simt răceala degetelor lungi și 
îndemânatice. 

— Zece legiuni ca să înlocuiască nouă. De ce? 

— Pentru că pregătesc un atac? 

Tot nu înțeleg ce legătură are asta cu mine. 

— Poate că Maven vrea să facă o demonstraţie de forță, să arate ce 
mare războinic este el, să-i facă pe toți să-l uite pe Cal... 

— Puțin probabil. Pentru orice atac pornit din tranșee este nevoie 
de cel puțin cincisprezece legiuni, cinci pentru protecție și zece pentru 
luptă. 

Priveşte în toate direcțiile, de parcă ar vedea bătălia cu ochii minții. 
Ridic din sprâncene. Din câte ştiu, nu avem niciun strateg printre noi. 

— Prinţul este un bun cunoscător al artei războiului, îmi explică ea. 
Şi un bun instructor. 

— I-ai arătat documentul lui Cal? 

Ezitarea ei este singurul răspuns de care am nevoie. 

— Mie mi se pare că este o condamnare la moarte, șoptește ea, 
coborând privirea. Nouă legiuni sunt trimise să-și ocupe poziţiile, iar a 
zecea este trimisă la moarte. 

Este o nebunie, chiar și pentru mintea sucită a lui Maven. 

— N-are nicio noimă. De ce ar irosi cinci mii de soldaţi buni? 

— Numele lor oficial este Legiunea Pumnalului, spune Ada, 
arătându-mi ce scrie în document. 

O legiune alcătuită tot din cinci mii de roșii, care trebuie să ajungă 
tot în tranșee. Fosta servitoare continuă: 

— Dar guvernatorul Rhambos îi zicea altfel. Legiunea Mică. 

— Legiu...? 

Acum înţeleg. Și parcă sunt iarăși pe insula Tuck, în infirmerie, iar 
colonelul nu mă slăbeşte din ochi. Avusese de gând să-l predea pe Cal 
în schimbul celor cinci mii de tineri care mărșăluiesc acum către o 
moarte prematură. 

— Recruţii cei noi. Copiii. 

— Între cincisprezece şi șaptesprezece ani. Pumnalul este prima 
legiune formată în totalitate din copii pe care regele îi socotește 
„pregătiți pentru luptă”. 

Ada nu se ostenește să-și ascundă disprețul. 

— Nici măcar două luni de instrucție n-au făcut. 

Îmi amintesc cum eram eu la cincisprezece ani. O hoaţă, da, însă o 
fetiță firavă şi prostuță, mai preocupată de cum să-și necăjească sora 
decât de propriul viitor. Pe atunci credeam că mai puteam să scap de 
stagiul militar. Visurile nu începuseră încă să-mi fie bântuite de puști 
şi de tranșee. 

— O să fie măcelăriți. 

Ada se înfășoară mai bine în pături și mă priveşte mohorâtă. 


— Cred că asta e și intenţia. 

Acum știu ce își doreşte, ce şi-ar dori mulți dacă ar afla de ordinele 
lui Maven pentru armata de copii. Trimiterea lor în Năduful este o 
consecință a Măsurilor, o metodă de a pedepsi populaţia regatului 
pentru rebeliunea organizată de Garda Stacojie. Am sentimentul că eu 
însămi i-am condamnat la moarte și nu mă îndoiesc că mulți ar fi de 
acord cu mine. Curând, mâinile mi se vor păta de sânge și nu am ce să 
fac. Sânge nevinovat, ca al bebelușului din Templyn. 

— Nu avem cum să-i ajutăm, spun eu cu ochii în pământ, pentru că 
nu vreau să văd dezamăgirea din privirea Adei. Nu ne putem lupta cu 
legiuni întregi. 

— Mare... 

— Tu ai vreo idee cum să-i ajutăm? o întrerup eu cu asprime. 

Nu-mi răspunde. 

— Atunci, ce aştepţi de la mine? 

— Desigur. Ai dreptate, domnişoară. 

Mă doare modul în care mi se adresează și ea ştie. 

— Te las să-ți vezi de cartul tău, bolborosesc eu. 

Mă ridic de pe buștean și îmi dau seama că încă ţin în mână ordinul 
de deplasare. Îl împăturesc încet și îl ascund într-un buzunar. 

Fiecare cadavru este un mesaj către tine. 

Predaţi-vă și nu va mai muri nimeni. 

— Zburăm spre Pitarus în câteva ore. 

Ada ştie programul zilei, dar i-l amintesc doar ca să spun și eu ceva. 

— Va pilota Cal, așa că dă-i lui Shade o listă cu proviziile de care 
avem nevoie. 

— Să fii atentă, îmi răspunde ea. Regele se află din nou în Delphie, 
la doar o oră de zbor de locul unde vă duceţi voi. 

Parcă mă ustură cicatricele când aud vestea asta. Doar o oră mă va 
separa de manipulările otrăvitoare ale lui Maven. Doar o oră mă va separa 
de acea mașinărie a terorii care a asmuţit propria-mi putere împotriva 
mea. 

— În Delphie? Iarăşi? 

Cal vine spre noi din adăpostul pe care îl numim șanțul. Are părul 
zburlit după somn, dar niciodată ochii lui nu au părut mai lucizi. 

— De ce iarăși? 

— Am văzut în Corvium un buletin de știri în care se spunea că îi va 
face o vizită guvernatorului Lerolan, spune Ada, tulburată de interesul 
lui Cal. Ca să-i prezinte personal condoleanţe. 

— Pentru Belicos și fiii lui. 

L-am văzut o singură dată pe Belicos, cu câteva minute înainte să 
moară, dar mi-am dat seama că era un om bun. Nu merita soarta urâtă 
la care am contribuit și eu. Nici fiii lui nu meritau. 

Dar Cal își mijeşte ochii spre soarele care răsare. Vede ceva ce nouă 


ne rămâne ascuns. Ceva ce nici măcar Ada, cu toate cunoștințele ei 
vaste, nu poate pricepe. 

— Maven nu și-ar pierde timpul cu așa ceva, nici măcar ca să 
păstreze aparențele. Nu-i pasă câtuși de puţin de familia Lerolan și 
deja i-a omorât pe oamenii cu sângenou din Delphie. Nu s-ar întoarce 
dacă nu ar avea un motiv întemeiat. 

— Adică? îl întreb eu. 

Deschide gura, ca și cum s-ar aștepta să-i iasă din ea răspunsul 
corect. Dar nu se întâmplă nimic de genul ăsta și atunci clatină din 
cap. 

— Nu sunt sigur. 

Pentru că nu este vorba despre o manevră militară. Ci despre 
altceva, ceva ce Cal nu poate înţelege. Se pricepe la război, nu la 
intrigi de curte. Acesta este domeniul lui Maven și al mamei sale, iar 
noi suntem în inferioritate pe terenul lor de joc. Tot ce putem face este 
să impunem noi condiţiile, să-i provocăm la o luptă a trupurilor, nu a 
minților. Dar avem nevoie de mai mulţi oameni. Repede. 

— Mergem la Pitarus, zic eu hotărâtă. Și spune-i lui Buni că vine și 
ea cu noi. 

Încă de când a venit în tabără, bătrâna ne tot cere să-i permitem să 
ne ajute. Iar Cal crede că este pregătită. Pe de altă parte, de când am 
fost în Templyn, Harrick nu a mai venit cu noi în nicio altă misiune de 
recrutare. Şi nu-l învinovăţesc pentru asta. 

N-am nevoie de Cal să-mi arate unde începe regiunea Riftului. Când 
ieşim din Statul Regelui și intrăm în Statul Prințului, diferența este 
evidentă de la altitudinea la care zburăm. Avionul nostru se avântă 
peste o sumedenie de văi, fiecare mărginită de un şir de munţi. Parcă 
ar fi fost săpate de oameni, așa arată de sus. Parcă un uriaș nervos ar 
fi zgâriat pământul cu unghiile lui lungi. Însă formele acestea de relief 
nu au fost realizate de argintii — sunt prea mari, chiar și pentru 
megalomania lor. Terenul a fost adus la forma de astăzi de o forță 
mult mai mare și mai distructivă, în urmă cu mii de ani. Toamna 
sângerează peste ţinut și pictează pădurile în nuanţe de foc. Am 
coborât la sud de tabăra noastră, dar tot mai văd pete de zăpadă pe 
culmi, ascunse de soare. Și aceasta este o regiune sălbatică, la fel ca 
Marile Păduri, însă bogată în fier, nu în lemn de construcţie. Capitala 
ei, Pitarus, este singurul oraş de-aici, dar și un important centru 
industrial. Se află la bifurcarea unui râu și face legătura între oțelării 
și linia frontului, precum și între orașele miniere din sud și restul 
regatului. Cu toate că, oficial, Riftul este guvernat de câţiva ţesevânt 
din Casa Laris, aici își are obârșia Casa Samos. Proprietari ai minelor 
de fier și ai oțelăriilor, membrii familiei Samos deţin controlul deplin 
asupra întregii regiuni. Dacă avem noroc, s-ar putea ca Evangeline să 


se ascundă chiar aici și atunci voi avea ocazia să-i plătesc pentru tot 
răul pe care mi l-a făcut. 

Cea mai apropiată vale de Pitarus se află la aproape douăzeci și 
cinci de kilometri, dar acolo putem ateriza în siguranță. Am văzut 
multe piste scoase din uz, dar niciuna atât de accidentată ca aceasta și 
mă întreb dacă nu cumva am ieșit de pe ea. Dar Cal conduce Fluxul 
Negru cu o mână fermă și ne aduce în siguranță la sol. Chiar dacă 
puțin cam zdruncinați. 

Încântată de aventura zborului, Buni bate din palme şi un zâmbet îi 
luminează chipul plin cu riduri. 

— Voi mereu vă distrați așa? ne întreabă ea, uitându-se atentă la 
noi cu ochii ei miopi. 

Shade se strâmbă. Tot nu s-a obișnuit cu zborul și se străduiește să 
nu-și verse micul dejun în poală. 

— Căutăm patru oameni noi. 

Vocea mea răsună cu putere în avion, reducând la tăcere pocnetele 
cataramelor de la centurile de siguranță. Shade parcă s-a mai liniștit 
puțin și s-a aşezat la locul lui de lângă Farley. Și îl mai avem cu noi pe 
Gareth Baument, unul dintre oamenii cu sângenou. Va fi a treia lui 
misiune de recrutare în doar patru zile, deoarece Cal a ajuns la 
concluzia că acest fost dresor de cai ne va fi de un real folos în 
expedițiile noastre. Pe vremuri a lucrat chiar pentru lady Ara Iral, 
când s-a ocupat de herghelia ei de la moşia familiei de pe Râul 
Capitalei. La curte toată lumea o botezase Pantera, datorită părului 
negru și lucios și agilităţii de felină. Gareth nu prea are cuvinte de 
laudă la adresa ei. Dacă ar fi după el, porecla lui lady Ara ar fi Scorpia 
Mătăsoasă. Din fericire însă, munca pentru Casa Iral l-a ţinut în formă, 
iar talentele lui nu sunt deloc de lepădat. Când am stat prima oară de 
vorbă cu el și l-am întrebat dacă știe să facă ceva deosebit, am ajuns 
pe tavan. Gareth a acționat asupra forței de gravitație care mă ţinea pe 
mine pe pământ. Dacă discuţia noastră ar fi avut loc în aer liber, 
probabil că aș fi ajuns în nori. Pe lângă aruncarea oamenilor în aer, 
Gareth se pricepe și să zboare. 

— Gareth o va duce pe Buni în oraș, iar ea va intra în Centrul de 
Securitate deghizată ca lordul general Laris. 

Îi arunc o privire femeii şi mă pomenesc că mă uit la un bărbat mai 
în vârstă decât camarada noastră. Dă din cap înspre mine și își 
flexează degetele, ca și cum nu și le-ar mai fi folosit niciodată până 
acum și vrea să le dezmorțească. Dar nu mă păcălește. Sub masca aia 
se află Buni, care s-a transformat în comandantul aviaţiei argintii. 

— Ea o să facă rost de lista cu adresele celor patru oameni noi din 
Pitarus și ale celorlalți din regiunea Riftului. Noi vom merge pe jos, iar 
Shade va trebui să ne extragă de-acolo. 

Ca de obicei, Farley se ridică prima de pe scaun. 


— Noroc, Buni! Să te văd cum te descurci, spune ea, întinzând un 
deget spre Gareth. O să-ți placă la nebunie ce știe să facă. 

— Zâmbetul tău nu-mi prea place, domnișorică, spune Buni cu 
vocea lui Laris. 

Chiar dacă am mai văzut-o transformându-se, tot nu am reușit să 
mă obișnuiesc cu asta. 

Începe și Gareth să râdă și o ajută pe Buni să se ridice. 

— Pe Farley am luat-o la ultimul zbor. Și-a vărsat până și maţele pe 
mine când am aterizat. 

— Nici vorbă de așa ceva, răspunde Farley. 

Probabil că vrea să-și ascundă roșeața din obraji, de se îndepărtează 
atât de repede de noi. Ca întotdeauna, Shade se duce după ea. Îşi ține 
mâna la gură, încercând să-și înăbușe râsul. În ultimul timp, Farley nu 
s-a simţit prea bine și a încercat din răsputeri să ne ascundă asta. 

Cal și cu mine coborâm ultimii din avion, deși n-am niciun motiv să- 
l aştept. Face manevrele obișnuite: apasă repede pe butoane și 
răsuceşte manetele care opresc motoarele. Simt decesul electric al 
fiecăruia până când nu mai rămâne decât zumzetul surd al bateriilor 
pline. Tăcerea pulsează în ritmul bătăilor mele de inimă și îmi dau 
brusc seama că trebuie să ies imediat din avion. Mă sperie gândul de a 
rămâne singură cu Cal pe timpul zilei. Dar când vine noaptea, nu aş 
vrea să fiu alături de altcineva. 

— Ar trebui să stai de vorbă cu Kilorn. 

Vorbele lui mă opresc la jumătatea rampei. 

— Nu vreau. 

Mi se face tot mai cald, pe măsură ce el se apropie de mine. 

— Ciudat, de obicei minți mai bine. 

Mă întorc și mă pomenesc privindu-i pieptul. Costumul de zbor, 
nou-nouț în urmă cu o lună, este acum uzat. Deși încearcă să stea 
departe de luptele noastre, acestea nu l-au ocolit. 

— Îl cunosc pe Kilorn mai bine decât tine şi nimic din ce i-aș spune 
nu l-ar scoate din pasa asta proastă. 

— Ştii că vrea să vină cu noi? 

Ochii lui Cal sunt întunecaţi, pleoapele îi sunt grele. Arată ca și cum 
va adormi dintr-o clipă în alta. 

— Mă roagă în fiecare seară să-l iau şi pe el. 

De când stau în tabăra Șanțul, am devenit mai obtuză și mai ușor de 
citit. Nu am nicio îndoială că prințul îmi sesizează tulburarea și 
puseurile de gelozie. 

— Stă de vorbă cu tine? Păi cu mine nu vrea să vorbească tocmai din 
cauza ta, așa că de ce naiba... 

Mă apucă cu degetele de bărbie ca să nu pot întoarce capul. 

— Nu pe mine este el supărat. Nu-i furios pentru că noi... 

Şi acum este rândul lui să-și caute cuvintele. 


— Te respectă și îți respectă deciziile. 

— Asta mi-a zis-o și mie. 

— Dar tu nu îl crezi. 

Tăcerea mea este și ea un răspuns. 

— Știu de ce ţi se pare că nu poți avea încredere în nimeni — să n- 
am parte de culorile mele dacă nu știu. Dar nu poţi să treci prin toate 
astea de una singură. Și nu-mi spune că mă ai pe mine, pentru că știm 
amândoi că nici asta nu crezi. 

Aproape mă doboară durerea din glasul lui. Îi tremură degetele sub 
bărbia mea. 

Mă desprind încet din strânsoarea lui. 

— N-aveam de gând să spun asta. 

Am minţit doar pe jumătate. N-am niciun drept asupra lui Cal și nu 
vreau să am încredere în el, dar nici să mă ţin la distanţă de el nu pot. 
De fiecare dată când încerc, ajung să mă întorc iarăși la el. 

— Kilorn nu mai este copil, Mare. Nu mai trebuie să ai grijă de el. 

Și când te gândești că în tot timpul ăsta Kilorn a fost supărat pentru 
că eu vreau să-i apăr viaţa. Îmi vine să râd. 

Cum de îndrăznesc să fac una ca asta? Cum de îndrăznesc să-mi doresc 
să-l știu în siguranţă? 

— Atunci ia-l și pe el data viitoare, dacă este atât de grăbit să dea 
ochii cu moartea. 

Ştiu că îmi aude tremurul din glas, dar este politicos și se preface că 
nu l-a observat. 

— Și de când te-a apucat grija față de el? 

Mă îndepărtez și abia dacă îi mai aud răspunsul. 

— Nu de dragul lui îți spun asta. 

Ceilalți ne așteaptă pe pistă. Farley îşi face de lucru cu Buni, pe care 
o leagă bine de pieptul lui Gareth cu unul dintre hamurile de 
siguranţă luate din avion. Dar Shade stă cu ochii în pământ. Expresia 
lui mohorâtă îmi spune că a auzit toată discuţia dintre mine și Cal. Se 
uită urât la mine, dar nu scoate o vorbă. Mă va certa mai târziu, 
pentru că deocamdată trebuie să ne concentrăm asupra misiunii din 
Pitarus și să sperăm că o vom duce la bun sfârșit. 

— Braţele încrucișate, capul în jos! o instruiește Gareth pe Buni. 

În faţa ochilor noştri, mătăhălosul general se transformă într-o 
bătrânică micuță și firavă, care acum își ajustează chingile. 

— Sunt mai ușoară așa, ne explică ea chicotind. 

După zile lungi de discuţii serioase și nopți fără somn, Buni mă face 
să râd acum și sunt nevoită să-mi acopăr gura cu palma. 

Gareth o mângâie stângaci pe creștet. 

— Nu încetezi să ne uimești, Buni. Poţi să închizi ochii, dacă vrei. 

Femeia scutură din cap. 

— Am stat cu ochii închiși o viață întreagă. Acum s-a terminat. 


În copilărie visam că pot zbura ca o pasăre, dar niciodată nu mi-am 
imaginat așa ceva. Gareth nu-și îndoaie picioarele, nu-și încordează 
mușchii. Nu face niciun salt ca să se desprindă de sol. Ci doar întinde 
palmele paralel cu pista și pur și simplu începe să se înalțe. Știu că 
gravitația slăbeşte în jurul lui, aidoma unui nod care se dezleagă. Se 
ridică din ce în ce mai repede, ducând-o cu el pe Buni, până când din 
ei nu se mai vede decât un punct în văzduh. Apoi nodul se strânge din 
nou, aducând punctul acela mai aproape de pământ, în arcuri line. Se 
desface și se strânge la loc, până când dispar amândoi după creasta 
muntelui. Mi se pare totul foarte ușor de-aici, de unde privesc eu, însă 
mă îndoiesc că voi afla vreodată pe pielea mea cât de uşor este cu 
adevărat. Îmi ajunge zborul cu avionul. 

Farley îşi întoarce prima privirea de la linia orizontului și se apucă 
de treabă. Face un gest către creasta acoperită de copaci cu frunze 
roşii și aurii a dealului care se ridică în fața noastră. 

— Pornim? 

O iau înainte cu pași sprinteni. Din noua noastră colecție de hărți 
am aflat că satul minier Rosen ar trebui să se afle dincolo de deal. Sau, 
cel puţin, ce a mai rămas din satul de odinioară. În urmă cu câţiva ani, 
a fost distrus de un incendiu, care i-a obligat atât pe roșii, cât şi pe 
argintii să abandoneze minele, pe cât de valoroase, pe atât de 
periculoase. Ada s-a documentat și ne-a spus că toţi locuitorii au fugit 
într-o singură noapte, de unde deducem că vom găsi acolo o mulțime 
de lucruri de care avem nevoie. Însă deocamdată doar îl vom traversa 
şi vom vedea ce putem să furăm la întoarcere. 

Mirosul de cenușă mă izbeşte mai întâi pe mine. Persistă pe latura 
vestică a pantei și devine tot mai puternic pe măsură ce coborâm. Și 
eu, și Farley, și Shade ne acoperim repede nasurile cu eșarfele, dar se 
vede treaba că pe Cal nu-l deranjează deloc parfumul greţos de fum. 
Nici n-ar trebui să-l deranjeze. Şi îl văd cum adulmecă văzduhul, parcă 
ar vrea să deslușească originea fumului. 

— Încă mai arde, ne șopteşte el, uitându-se la copaci. 

Spre deosebire de stejarii şi de ulmii de pe cealaltă parte a dealului, 
cei de-aici sunt uscați. Fără frunze, cu trunchiurile cenușii. Nici măcar 
buruienile nu mai cresc printre rădăcinile lor noduroase. 

— Undeva în adâncuri. 

Dacă el nu ar fi cu noi, mi-ar fi teamă de un asemenea incendiu 
produs în mină. Însă nici măcar focurile minelor de cărbune nu se pot 
pune cu el. Așa că ne continuăm în tăcere drumul prin pădurea 
moartă. 

Coasta dealului este împânzită cu puțuri de mină acoperite în grabă 
cu scânduri. Dintr-unul iese o dâră întunecată de fum și se înalță spre 
cerul încețoșat. Farley ar dori să verifice locul acela, dar se stăpânește 
şi se apucă să cerceteze cu mare atenție restul zonei. Shade o urmează 


la câțiva pași și nu îşi ia ochii de la ea. Îmi aduc aminte de Julian și de 
Sara, doi dansatori care se mișcau în ritmurile unei muzici doar de ei 
auzite. 

N-am mai văzut niciodată o așezare atât de cenușie cum este Rosen. 
Cenușa acoperă întregul sat ca o pătură de zăpadă, este răscolită de 
vânt, se depune lângă case în troiene înalte până la șold. Nici razele 
soarelui nu reușesc să o străbată și Rosen pare înghițit de negură. Mă 
gândesc la mahalalele tehnicienilor din Orașul de Cenușă, dar locul 
acela avea o inimă — ce-i drept, neagră și leneșă — care încă mai bătea. 
Satul acesta a murit de multă vreme într-un accident, o scânteie în 
adâncul minelor. Numai strada principală mai există, un drum ca vai 
de lume, cu câteva fațade de prăvălii și cu case din scânduri. Toate 
celelalte clădiri fie s-au prăbușit, fie au ars cu totul. Mă întreb dacă în 
cenușa pe care o respirăm este și praf din oasele celor morți. 

— Nu-i curent electric. 

Nu simt nimic, nici măcar un beculeţ. O piatră parcă mi se ridică de 
pe inimă. Rosen nu mai există și nu ne mai poate face rău. 

— Verificaţi ferestrele. 

Ne ducem toți și ștergem vitrinele prăvăliilor cu mânecile noastre 
deja murdare. Mă uit în cea mai mică dintre casele rămase în picioare, 
cam cât o cămară, înghesuită între o unitate de securitate făcută praf 
şi o școală pe jumătate dărâmată. Când ochii mi se obișnuiesc cu 
penumbra dinăuntru, îmi dau seama că mă uit la multe șiruri de cărți, 
îngrămădite pe rafturi, aruncate în grămezi, împrăștiate peste podeaua 
murdară de funingine. 

Tresar cu putere când aud un pocnet. Mă răsucesc iute și o văd pe 
Farley lângă vitrina unei prăvălii. În mână ţine o bucată de lemn și are 
o mulțime de cioburi la picioare. 

— Voiau să iasă și nu puteau, îmi explică ea, făcând un semn spre 
interiorul prăvăliei. 

Şi imediat un stol de ciori țâșnește prin geamul spart. Păsările dispar 
în cerul de cenușă, dar croncănitul lor trist răsună mult după ce nu le 
mai vedem. Parcă ar fi nişte copii aflați în suferință. 

— Pe culorile mele! exclamă Cal în șoaptă, clătinând descumpănit 
din cap în direcţia lui Farley. 

Dar ea ridică din umeri și îi zâmbește compătimitor. 

— Te-am speriat cumva, Înălțimea Ta? 

Prințul vrea să-i răspundă, dar este împiedicat de o voce pe care nu 
o recunosc, a unei persoane pe care nu am văzut-o niciodată. 

— Nu încă, Diana Farley. 

Bărbatul pare întrupat din cenușă. Pielea lui, părul și hainele sunt la 
fel de cenușii ca satul acesta mort. Însă ochii lui sunt de un roșu 
incandescent, îngrozitor, ca sângele. 

— Dar te vei speria și tu. Toţi vă veţi speria. 


Cal își cheamă focul, eu, fulgerele, iar Farley îndreaptă arma în 
direcția bărbatului cenușiu. Nimic însă nu pare să-l înfricoșeze. Face 
un pas înainte și mă priveşte cu ochii lui rubinii. 

— Mare Barrow, oftează el, de parcă simpla rostire a numelui meu 
îl doare. 

I se umezesc ochii și continuă: 

— Am sentimentul că te cunosc deja. 

Nu ne mişcăm niciunul, hipnotizaţi de apariția lui. Îmi spun că 
suntem fascinaţi de ochii săi sau de părul lung și cenușiu. Până și nouă 
ni se pare stranie înfăţişarea lui. Însă nu din cauza asta am încremenit 
eu. Altceva mă îngrijorează, o intuiție pe care nu o înțeleg. Deși omul 
acesta pare împovărat de ani, deci incapabil să se lupte cu vreunul 
dintre noi, pe mine m-a cuprins teama de el. 

— Cine ești? 

Vocea mea nesigură răsună prelung în satul pustiu. 

Bărbatul cenușiu înclină ușor capul și ne privește ţintă pe fiecare în 
parte. Chipul i se întristează până când am senzaţia că va izbucni în 
lacrimi. 

— Oamenii cu sângenou din Pitarus au murit. Regele te așteaptă 
acolo. 

Înainte ca prinţul să poată pune întrebarea care stă pe buzele 
tuturor, bărbatul cenușiu ridică o mână și îl oprește. 

— Știu pentru că i-am văzut, Tiberias. La fel cum v-am văzut și pe 
voi când ați venit. 

— Cum adică ne-ai văzut? mârâie Farley, îndreptându-se repede 
către el, cu arma în mână, gata să tragă. Spune-ne! 

— Ce fire vulcanică ai, Diana, o dojeneşte bărbatul, dându-se la o 
parte din calea ei cu mișcări surprinzător de sprintene. 

Farley clipeşte nedumerită, perplexă. Și încearcă din nou să-l 
înșface. Și din nou el se fereşte. 

— Farley, încetează! 

Mă surprinde şi pe mine ordinul pe care îl dau. Ea îmi aruncă o 
privire dispreţuitoare, dar se supune. Îl ocolește pe străin până ajunge 
în spatele lui. 

— Care îți este numele, domnule? 

Zâmbetul lui este la fel de sur ca părul. 

— Nu contează. Numele meu nu se găseşte pe lista voastră. Eu vin 
de dincolo de hotarele regatului vostru. 

Aș vrea să-l întreb de unde știe de lista lui Julian, dar tocmai acum 
Farley se repede la el cu toată viteza. Deşi nu face niciun zgomot, 
bărbatul se dă iarăși la o parte din drumul ei, cu toate că nu o poate 
vedea. Farley cade pe burtă, cu nasul în cenușă, înjură amarnic, dar se 
ridică repede în picioare. Acum are arma ațintită spre pieptul lui. 

— Și de glonțul ăsta ai să te fereşști? rânjeşte ea, ridicând piedica 


pistolului. 

— Nu voi fi nevoit să o fac, răspunde el cu un zâmbet ambiguu. Nu- 
i așa, domnişoară Barrow? 

Bineînţeles. 

— Farley, lasă-l în pace! Este un om cu sângenou. 

— Eşti... eşti un clarvăzător, murmură Cal, făcând câţiva pași timizi 
prin cenușa care acoperă drumul. Poţi vedea viitorul. 

Bărbatul zâmbește ironic și dă din mână. 

— Clarvăzătorul vede doar ce caută. Vederea lui este mai îngustă 
decât firul de iarbă. 

Şi ne fixează din nou cu privirea lui tristă și roșie. 

— Însă eu pot vedea totul. 


DOUĂZECI ȘI UNU 


Bărbatul sur reîncepe să vorbească doar după ce ne adăpostim în 
spatele pereţilor arşi ai tavernei din Rosen și ne așezăm în jurul unei 
mese înnegrite de foc. Atunci ni se prezintă. Numele lui este uluitor de 
simplu. Jon. lar prezenţa lui îmi trezeşte o stare de neliniște cum nu 
am mai simţit niciodată. De câte ori se uită la mine cu ochii ăia de 
culoarea sângelui, am impresia că privirea lui îmi străpunge pielea și 
ajunge până la organul acela strâmb al meu pe care obișnuiam să-l 
numesc „inimă”. Dar îmi păstrez aceste gânduri pentru mine, fie și 
pentru a o lăsa pe Farley să-și exprime nemulțumirile. Mormăie, ţipă, 
apoi încearcă să ne convingă că nu putem avea încredere în străinul 
ciudat, apărut din cenușă. O dată sau de două ori, Shade o prinde de 
mâini, încercând să o calmeze. Jon nu reacționează deloc, ci doar 
zâmbeşte cu buzele strânse, privind netulburat scena. Începe să 
vorbească de-abia după ce Farley acceptă să tacă. 

— Vă cunosc bine pe toți patru, așa că nu trebuie să vă prezentați, 
spune el, ridicând o mână către Shade. 

Fratele meu icnește și se trage puţin înapoi. 

— V-am găsit pentru că știam unde veţi fi. Mi-a fost extrem de ușor 
să-mi coordonez călătoria cu a voastră. 

Acum Jon se uită spre Cal, care se albește la față, semn că s-a 
îmbujorat. Dar străinul nu se mai sinchisește să-l privească și se uită la 
mine, iar zâmbetul parcă i se mai îmblânzește puțin. Ne-ar prinde bine 
dacă ni s-ar alătura, deși prezenţa lui ne dă fiori. 

— N-am nici cea mai mică intenţie să mă întorc cu voi în tabăra 
căreia îi ziceți „Șanţul”, domnişoară Barrow. 

A venit rândul meu să-mi înghit limba. Nu apuc să-mi revin bine, ca 
să-l întreb de unde știe ce gândeam, că îmi și răspunde, iar vorbele lui 
parcă mă înjunghie în pântec. 

— Nu, nu pot citi gândurile, dar văd ce va fi. De exemplu, ce urma 
să spui. Așa că m-am gândit să câştigăm timp. 

— Bună treabă, scrâșnește Farley. 

Este singura dintre noi pe care omul acesta nu a reușit să o 
hipnotizeze. 

— Atunci, ce-ar fi să ne zici ce vrei de la noi și să terminăm odată? 
Sau, mai bine, spune-ne doar ce urmează să se întâmple. 

— Ai instincte bune, Diana, îi răspunde el, plecându-și capul sur. 
Prietenii voştri, masca și zburătorul, se vor întoarce curând. Au 
întâmpinat rezistenţă la Centrul de Securitate din Pitarus și vor avea 
nevoie de îngrijiri medicale. Se va ocupa Diana de ei la bordul 
avionului vostru. 

Shade dă să se ridice de pe scaun, dar Jon îi face semn să rămână 


aşezat. 

— Nu te grăbi, mai aveţi vreme. Regele nu intenționează să vă 
urmărească. 

— De ce nu? ridică Farley din sprâncene. 

Ochii rubinii mă privesc, așteptând să dau eu răspunsul. 

— Gareth poate să zboare, lucru de care nu este capabil niciun 
argintiu. Maven nu va dori să vadă cineva un asemenea talent, nici 
măcar soldații care îi sunt credincioși. 

Cal dă din cap, pentru că își cunoaște fratele la fel de bine sau la fel 
de puţin ca mine. 

— Și-a anunţat supușii că nu există oameni cu sângenou și nu vrea 
să apară ceva care să-l contrazică. 

— Una dintre numeroasele lui greșeli, spune dus pe gânduri Jon, 
probabil privind într-un viitor de neînțeles pentru noi. Dar le veţi afla 
şi voi în curând. 

Mă aştept ca Farley să se revolte împotriva ghicitorilor pe care ni le 
înșiră străinul, dar Shade i-o ia înainte. Se apleacă peste masă, 
copleşindu-l pe Jon cu statura sa. 

— Ai venit aici ca să faci pe grozavul? Sau doar ca să ne irosești 
timpul? 

Şi eu îmi pun aceleași întrebări. 

Bărbatul cenușiu nici nu tresare în fața furiei de-abia stăpânite a 
fratelui meu. 

— Chiar așa, Shade. Câţiva kilometri dacă mai străbăteați și 
clarvăzătorii lui Maven v-ar fi văzut. Aţi fi preferat să cădeţi în cursă? 
Mărturisesc că pot vedea acțiunile, dar nu și gândurile. Aşa că poate 
aţi fi preferat să fiți capturați și executați? 

Tonul îi este surprinzător de vesel şi se uită la noi pe jumătate 
zâmbind. 

— V-aţi fi găsit moartea în Pitarus sau poate o soartă chiar mai rea. 

O soartă mai rea. Cal mă apucă de mână pe sub masă, de parcă ar 
simți ghemul de teamă care mi se înfășoară în stomac. Fără să mă 
gândesc la ce fac, îmi descleștez pumnul și îmi împletesc degetele cu 
ale lui. Nici măcar nu vreau să întreb ce soartă mai rea ne-a fost 
menită. 

— Îți mulțumim, Jon, îi spun eu cu vocea îngroșată de spaimă, 
pentru că ne-ai salvat. 

— Ba n-ai salvat pe nimeni, intervine repede Cal, strângându-mi 
mai tare mâna. Orice lucru ar fi schimbat ce ai văzut tu. Un pas greșit 
în pădure, un fâlfâit de aripi al vreunei pasări. Știu că oamenii sunt 
fascinați de previziunile tale, dar mai știu şi cât de false pot fi acestea. 

Zâmbetul lui Jon se lățește, crestându-i chipul. Și asta îl enervează 
pe Cal mai mult decât orice, mai mult chiar și decât numele cu care s- 
a născut. 


— Eu văd mai departe și mai limpede decât orice clarvăzător 
argintiu pe care l-ai cunoscut tu. Însă tu alegi dacă vrei să asculți ce 
am eu de spus. Deși vei ajunge să mă crezi, adaugă el, parcă făcându-i 
cu ochiul. Cam tot atunci când vei ajunge în închisoare. Julian Jacos 
vă este prieten, corect? 

Acum ne tremură amândurora mâinile. 

— Da, murmur eu, privindu-l cu speranţă. Trăiește, nu-i așa? 

Ochii lui Jon devin opaci. Bolboroseşte ceva ca pentru sine, cuvinte 
pe care nu le putem distinge. Și dă din cap. Degetele îi zvâcnesc, 
mișcându-se încolo și-ncoace pe masă, ca o greblă pe un teren cultivat. 
Împinge și trage, dar ce anume? 

— Da, trăiește. Dar va fi executat, la fel ca... 

Se oprește şi se gândeşte puțin. 

— Sara Skonos. 

Următoarele clipe trec într-un mod bizar: Jon ne răspunde la toate 
întrebările înainte ca noi să le rostim. 

— Maven intenţionează să anunţe execuţia lor cu surle și tobe, ca să 
vă întindă o altă capcană. Sunt întemnițați la Corros. Închisoarea nu-i 
abandonată așa cum credeai tu, Tiberias, ci a fost renovată și e folosită 
acum doar pentru închiderea argintiilor. Are ziduri cu Piatră Tăcută, 
armături din sticlă-de-diamant și pază militară. Însă nu doar pentru 
Julian și pentru Sara s-au făcut toate îmbunătățirile astea. Mai sunt 
acolo şi alți disidenţi, întemnițați pentru că s-au îndoit de regele cel 
nou sau pentru că au contrazis-o pe maică-sa. Casa Lerolan este greu 
de mulțumit, tot așa cum este și Casa Iral. Iar prizonierii cu sângenou 
se dovedesc a fi la fel de periculoși ca argintiii. 

— Oameni cu sângenou? izbucnesc eu, întrerupând rafalele de 
vorbe ale lui Jon. 

— Cei pe care nu i-ați putut găsi, cei pe care i-ați crezut morţi. Au 
fost capturați ca să fie studiaţi, dar lordul Jacos a refuzat să-i 
examineze. În ciuda tuturor... mijloacelor de persuasiune. 

Mi se umple gura de fiere. Persuasiunea nu poate însemna decât 
tortură. 

— Există lucruri mai rele decât tortura, domnişoară Barrow, îmi 
spune cu blândeţe Jon. Oamenii cu sângenou sunt acum la discreția 
reginei Elara. Şi ea intenționează să-i folosească într-un mod foarte 
precis. 

Se uită la Cal și amândoi schimbă o privire plină de înţelegere 
dureroasă. 

— Este doar o chestiune de timp până când oamenii aceștia, 
controlaţi de regină și de acoliţii ei, vor fi folosiți ca arme împotriva 
propriului lor neam. Nu trebuie să permiteţi una ca asta. 

Îşi înfige în masa înnegrită unghiile crăpate și murdare și repetă: 

— Nu trebuie să le permiteți. 


— Ce s-ar întâmpla dacă i-am elibera pe Julian și pe ceilalți? întreb 
eu. Poţi să vezi asta? 

Nu-mi dau seama dacă mă minte sau nu. 

— Nu. Nu pot vedea decât drumul pe care vă aflați acum. De 
exemplu, văd că veţi scăpa cu bine din capcana întinsă în Pitarus, dar 
veți muri la patru zile după aceea. Veţi aștepta prea mult până să luați 
cu asalt închisoarea Corros. Ba nu, stai puțin, acum se modifică tot ce- 
am spus. 

Şi schițează un alt zâmbet straniu și plin de tristeţe. 

— Hmm. 

— Aiureli, mârâie Cal, desprinzându-și mâna dintr-a mea. 

Se ridică de la masă încet și hotărât, ca un bubuit de tunet. 

— Oamenii înnebunesc ascultând profeţii ca ale tale, îi distruge 
cunoașterea unui viitor nesigur. 

— N-avem nicio dovadă că este adevărat ce spui tu. N-avem decât 
cuvântul tău, se bagă în vorbă și Farley. 

Este prima oară când îi dă dreptate lui Cal, luându-ne pe toți prin 
surprindere. Cu mișcări rapide și violente, Farley îşi împinge scaunul 
departe de masă. 

— Și câteva clovnerii. 

Clovnerii. A ştiut ce urmează să spunem, a anticipat atacurile lui 
Farley — nici pomeneală de clovnerii. Însă este mai uşor să crezi că Jon 
nu poate face așa ceva. Tocmai din cauza asta au crezut toți 
minciunile răspândite de Maven despre mine, despre oamenii cu 
sângenou. Mi-au văzut puterea cu ochii lor și au ales să dea crezare 
unui lucru pe care îl puteau înțelege, nu adevărului. Îi voi face să 
plătească pentru prostia lor, dar nu voi săvârşi aceeași greșeală. Jon 
mă tulbură, iar instinctul mă îndeamnă să am încredere — dacă nu în 
el ca om, măcar în viziunile lui. Spune adevărul, deși motivul pentru 
care ni-l împărtășește s-ar putea să nu fie atât de cinstit. 

Pe buze îi apare iarăși zâmbetul ăla exasperant, deformat apoi într-o 
grimasă urâtă care-i trădează firea irascibilă. 

— Văd cum picură sânge din coroană. O furtună fără tunete. O 
umbră care se zbate pe un pat de flăcări. 

Observă că mâna lui Cal a început să zvâcnească. 

— Văd lacuri revărsându-se peste maluri, înghițind oamenii cu 
totul. Văd un bărbat cu un ochi roșu, haină albastră, armă care 
fumegă... 

Farley dă cu pumnul în masă. 

— Destul! 

— Eu îl cred. 

Cuvintele astea au un gust ciudat. 

Nu sunt capabilă să am încredere în propriii mei prieteni, dar iată- 
mă cum mă aliez cu un străin blestemat. Cal îmi aruncă o privire atât 


de uluită, de zici că mi-a crescut un al doilea cap. Ochii lui disperaţi 
îmi pun întrebarea pe care el nu îndrăzneşte să mi-o adreseze cu glas 
tare. Ridic din umeri și evit privirea pătrunzătoare a lui Jon. Se uită 
lung la mine cu ochii lui roșii, studiind-o din cap până în picioare pe 
fetiţa cu fulgerele. Pentru prima oară după multă vreme mi-aș dori să 
fiu înveșmântată în mătăsuri și să port o armură din argint, ca să arăt 
ca o conducătoare adevărată, așa cum pretind că aș fi. Dar tremur în 
puloverul meu jerpelit, încercând să-mi ascund sub el rănile și oasele 
îndurerate. Mă bucur că nu-mi poate vedea stigmatul, dar am 
sentimentul că oricum a aflat de existenţa lui. 

Revino-ţi, Mare Barrow. Cu un mare efort de voință, îmi ridic bărbia 
şi mă foiesc în scaun, așezându-mă cu spatele la ceilalți. Jon surâde în 
lumina cenușie. 

— Unde se află închisoarea Corros? 

— Mare... 

— Mă puteţi lăsa acolo pe drum, îi ripostez eu lui Cal, fără să mă uit 
cum îl răneşte lovitura mea verbală. Nu am de gând să-i las să ajungă 
marionetele Elarei. Și nu am de gând să-l abandonez din nou pe 
Julian. 

Ridurile de pe chipul lui Jon se adâncesc, consecințe ale multor 
decenii de suferință. Este mai tânăr decât am crezut eu la început, dar 
zbârciturile obrazului și părul sur îi ascund tinerețea. Oare câte 
tragedii a văzut de arată aşa? Și îmi dau seama că a văzut totul. Toate 
lucrurile îngrozitoare sau minunate care s-au întâmplat vreodată. Moarte, 
viaţă și tot ce există între ele. 

— Eşti exact aşa cum mi-am închipuit, murmură el, acoperindu-mi 
mâinile cu ale lui. 

Pe sub piele i se zărește o rețea de vene albastre și purpurii, pline cu 
sânge roșu. Mă alină incredibil de mult vederea lor. 

— Sunt profund recunoscător că am reușit să te cunosc. 

Îi zâmbesc uşor, dar amabil. Asta-i tot ce pot face în situația dată. 

— Unde-i închisoarea asta? 

— Prietenii tăi nu te vor lăsa să te duci acolo singură, spune Jon, 
aruncând o privire peste umărul meu. Dar asta o ştii și tu, nu? 

Simt că mi se urcă sângele în obraji și mă văd nevoită să-i dau 
dreptate. 

Jon mă imită, apoi privirea i se opreşte asupra mesei. Ochii îi 
redevin visători și își trage mâinile de pe ale mele. Se ridică nesigur în 
picioare, continuând să privească la ceva ce noi nu putem vedea. Apoi 
adulmecă aerul și își ridică gulerul, făcându-ne semn să-i urmăm 
exemplul. 

— O să înceapă ploaia, ne avertizează el cu câteva secunde înainte 
ca aversa să lovească în acoperișul de deasupra noastră. Păcat că 
trebuie să mergem pe jos. 


Mergem prin noroaie și prin ploaia torențială până la avion și, când 
ajungem, sunt udă până la piele. Jon ne-a cerut de câteva ori să 
încetinim pasul ca să „ajungem la timp”, cum zice el. La câteva 
secunde după ce vedem avionul în fața noastră, îmi dau și eu seama ce 
a vrut să spună. Gareth se rostogolește din ceruri, aidoma unui 
meteorit din haine ude și sânge. Aterizează fără probleme, iar 
pachetul pe care îl ţine în braţe - un copil, din câte îmi pot da eu 
seama - sare în aer și se transformă chiar în fața noastră. Buni 
aterizează prost, se împiedică și cade în genunchii ei bătrâni. Shade se 
repede să o ajute, în vreme ce Farley îl apucă pe Gareth de mijloc. 
Recunoscător, acesta se sprijină de ea, ca să nu-și mai lase greutatea 
pe piciorul din care şiroieşte sângele. 

— Ambuscadă în Pitarus, mormăie el cu furie şi durere. Buni a 
scăpat cu bine, dar pe mine m-au încercuit. De-abia m-am salvat. 

Cu toate că Jon ne-a asigurat că nu va porni nimeni în urmărirea 
lor, nu mă pot abţine și mă uit la cerul întunecat. Fiecare nor pare un 
alt avion, dar nu aud și nu simt nimic în afară de tumultul îndepărtat 
al tunetelor. 

— Linişteşte-te, domnişoară Barrow, nu vine nimeni! strigă Jon la 
mine ca să acopere ropotul ploii. 

Gareth se uită la el fără să ştie ce să creadă, dar dă din cap. 

— Nu cred că ne-a urmărit cineva, spune el și geme de durere. 

Farley se propteşte mai bine pe picioare, sprijinind aproape întreaga 
greutate a lui Gareth. Îl ajută să meargă înspre avion, dar este atentă 
mai mult la Jon. 

— Bestia aia slăbănoagă era acolo? 

— Erau santinelele, deci regele nu putea fi departe. 

Habar nu am ce o supără atât de tare pe Farley, de se apucă să 
înjure. Poate faptul că prietenii noștri au intrat într-o capcană. Sau 
poate și că Jon a avut dreptate. 

— Rana de la picior nu-i atât de gravă pe cât pare, spune Jon. 

Arată spre Gareth, pe care Farley îl conduce acum pe rampa 
avionului. Apoi întinde degetul către Buni, care încă stă ghemuită în 
braţele lui Shade. 

— Este epuizată și îi este foarte frig. Cel mai bine ar fi s-o înfășurați 
în multe pături. 

— Ia vezi ce zici! îl repede Buni. Că doar nu mi-s vreo babă proastă 
pe care s-o acoperi cu pături și să-i astupi gura. 

Și se ridică în picioare cât de repede poate, aruncându-i priviri 
furioase lui Jon. 

— Dă-mi drumul, Shade, sau îţi zic vreo câteva de n-ai să mai știi de 
tine! 

— Cum vrei, Buni, bolborosește Shade, încercând să-și stăpânească 
zâmbetul. 


Buni trece țanțoșă pe lângă el, dar fratele meu se ține după ea ca să 
se asigure că n-o să pățească nimic. Și Buni se urcă mândră în avion, 
cu bărbia ridicată și cu spatele drept ca bradul. 

— Ai făcut-o dinadins, mârâie Cal spre Jon. 

Intră în avion, fără să se uite înapoi atunci când râsetele lui Jon 
răsună în urma lui, prin ploaia torențială. 

— Și a mers, spune el atât de încet, că numai eu îl aud. 

Ai încredere în viziune, nu în om. Bun sfat. 

— Cal are o problemă cu jocurile minţii, îl avertizez eu, ridicând 
mâna cu degetele lipite. 

O scânteie mi se prelinge pe deget. Amenințarea este clară ca 
lumina zilei. 

— Şi nici mie nu-mi plac. 

— Eu nu mă joc, dă din umeri Jon și își atinge ușor tâmpla. Nici 
măcar în copilărie nu mă jucam. 

— Nu asta... 

— Ştiu ce-ai vrut să spui, domnişoară Barrow. 

Zâmbetul lui flegmatic a început să mă calce pe nervi. Mă răsucesc 
pe călcâie și pornesc spre avion. Apuc să fac doar câţiva pași înainte 
de a-mi da seama că Jon nu mă urmează. 

Stă și se uită la ploaie cu ochi mari și strălucitori. Dar nu, nu are 
vreo viziune. Pur şi simplu se bucură de apa curată care îl spală de 
cenușă. 

— Aici ne despărțim. 

Zgomotul motoarelor care se trezesc răsună până în pieptul meu, 
deși acum mi se pare îndepărtat, neimportant. Mă holbez dezorientată 
la Jon. În lumina slabă a furtunii, am impresia că începe să dispară. 
Cenușiu ca scrumul, cenușiu ca ploaia, efemer ca amândouă. 

— Credeam că o să ne ajuţi să găsim închisoarea. 

Vocea îmi tremură de disperare, dar nu-mi pasă. Vorbele mele îl 
lasă indiferent pe Jon, așa că încerc o altă tactică. 

— Maven te urmărește și pe tine. O să ne ucidă pe toți și o să te 
ucidă și pe tine când va avea ocazia. 

Se încovoaie de atâta râs. 

— Ai senzaţia că nu știu când voi muri? Ba știu, domnişoară 
Barrow, iar moartea mea nu va avea nicio legătură cu regele. 

Scrâşnesc din dinţi de furie. Cum poate să plece? Toţi ceilalți preferă 
să lupte. El de ce nu e așa? 

— Ştii că te pot face să vii cu noi. 

Scânteile mele par de două ori mai luminoase în potopul cenușiu. 
Purpurii şi albe, sfârâind în ploaie, mi se răsucesc printre degete, 
înfiorându-mă până în măduva oaselor. 

Jon zâmbește iar. 

— Ştiu că poți, dar mai știu și că nu o vei face. Fii curajoasă, 


domnişoară Barrow. Ne vom întâlni din nou. 

Lasă capul într-o parte și se gândeşte puţin. 

— Da, da, ne vom întâlni. 

Îmi respect promisiunea. Îi dau de ales. Totuşi, îmi trebuie toată voința 
mea bicisnică ca să nu-l târăsc în avion. 

— Avem nevoie de tine, Jon! 

Dar el a și început să se retragă. Şi devine tot mai greu de deslușit 
prin ploaie cu fiecare pas pe care îl face. 

— Crede-mă când îți zic că nu aveţi! Dar iată ce sfat vă dau - 
zburați până la marginea orașului Siracas, unde este Lacul Paloșului 
Mic. Aveţi mare grijă de ce veţi găsi acolo, altminteri prietenii voştri 
din temniță vor fi ca și morți. 

Siracas, Lacul Paloșului Mic. Repet cuvintele până îmi intră bine în 
cap. 

— Dar nu mâine, nu la noapte, ci acum. Trebuie să porniţi acum. 

Urletul avionului se amplifică, făcând să vibreze văzduhul. 

— Ce anume căutăm? strig eu pentru a răzbi prin toată larma. 

Îmi acopăr faţa cu o mână, ca să mă apăr de ploaia torențială, dar 
privesc printre degete la silueta tot mai estompată a bărbatului 
cenușiu. 

— Ai să-ți dai singură seama! se aude prin ploaie. Şi când Diana are 
îndoieli, să-i spui că răspunsul la întrebarea ei este da. 

— Ce întrebare? 

Dar el ridică degetul la mine, ca și cum m-ar mustra. 

— Vezi-ţi de soarta ta, domnişoară Barrow. 

— Adică? 

— Înalță-te. Și înalță-te singură. 

Vorbele lui răsună ca un urlet de lup. 

— Văd ce ai putea deveni, văd cum ai putea să treci de la stadiul de 
fulger la cel de furtună. Furtuna care va înghiți lumea întreagă. 

Ochii i se fac incandescenţi o fracțiune de secundă. Roșu pe fond 
cenușiu, sfredelindu-mă cu focul lor, privind în tot ce ascunde viitorul. 
Buzele i se arcuiesc din nou în zâmbetul acela exasperant, iar dinții îi 
sclipesc prin lumina argintie. Și dispare. 

Urc singură în avion, iar Cal are destulă judecată ca să mă lase să 
mă calmez. Numai disperarea este mai mare decât furia care mă 
îneacă. Înalță-te singură. Singură. Îmi vâr unghiile în palmă, încercând 
să-mi alung tristeţea printr-o durere fizică. Dar soarta se poate schimba. 

Farley îi bandajează piciorul lui Gareth, dar, spre deosebire de Cal, 
ea este complet lipsită de tact. Ridică ochii și rânjeşte la mine. 

— Bravo! Oricum n-aveam nevoie de nebunul ăla bătrân. 

— Nebunul ăla bătrân ar fi putut câștiga pe loc războiul ăsta! o 
contrazice Shade, lovind-o uşor pe umăr, gest care-i atrage o privire 
fioroasă din partea lui Farley. Gândeşte-te câte ar fi putut face cu 


talentul lui. 

Pe Cal îl apucă nervii. 

— A făcut destule. 

Se uită la mine când mă așez pe scaunul de lângă el și îmi spune 
clocotind de furie: 

— Chiar vrei să iei cu asalt o închisoare construită special pentru 
oameni ca noi? 

— Preferi să-l lași pe Julian să moară? 

Nu-mi răspunde, ci doar oftează supărat. 

— Exact așa m-am gândit și eu. 

— Bine, zice el, pornind avionul. 

Ne zgâlțâim când roţile încep să se rotească pe terenul denivelat. 

— În cazul ăsta, trebuie să ne regrupăm şi să facem un plan. Ni se 
poate alătura oricine doreşte, dar fără copii. 

— Fără copii, îl aprob eu. 

Mă gândesc la Luther și la ceilalți copii cu sângenou, adăpostiți în 
tabăra Șanțul. Prea tineri pentru luptă, dar nu și pentru a fi scutiți de 
răzbunarea lui Maven. Nu le va conveni că-i lăsăm acasă, dar știu că 
lui Cal îi este drag de ei. Se va strădui din răsputeri ca niciunul dintre 
ei să nu se afle vreodată în fața țevii unui pistol. 

— Orice aţi avea de gând să faceţi, vin şi eu cu voi, ne spune Gareth 
printre dinții încleştați de durere şi uitându-se la noi peste umărul lui 
Farley. Deși aș vrea să ştiu în ce mă bag. 

Buni râde și-l pocnește ușor cu mâna ei numai piele și os. 

— Chiar dacă ai fost împușcat în picior, tot trebuie să fii atent la ce 
se discută. E vorba despre o evadare. 

— Foarte corect, Buni, se bagă și Farley în vorbă. Plus că ar însemna 
să umblăm după potcoave de cai morţi, dacă mă întrebi pe mine. Ne 
punem pielea pe băț, doar pentru că așa ne-a zis un nebun. 

Vorbele ei stăvilesc glumele lui Buni, care se uită la mine așa cum 
numai o bunică o poate face. 

— Este adevărat, Mare? 

— Nebun este un cuvânt cam aspru, murmură Shade, fără însă a 
nega ceea ce gândesc toți. Sunt singura care îl crede pe Jon, iar ei au 
atâta încredere în mine, încât mă vor urma. 

— A avut dreptate despre ambuscada din Pitarus. De ce ar minţi în 
privinţa închisorii? 

Înalță-te și înalță-te singură. 

— N-a minţit! 

Strigătul meu îi amuţeşte pe toţi și nu se mai aude decât huruitul 
motoarelor. Avionul se ridică de pe sol. Ploaia bate în hublouri și nu 
se vede nimic afară. Dar Cal este un pilot iscusit și știe ce face. După 
câteva secunde, trecem prin norii de plumb și ieșim la lumina 
strălucitoare a soarelui. Ca și cum ne-am fi descotorosit de o greutate 


uriașă. 

— Du-ne la Lacul Paloşului Mic, șoptesc eu. Jon a spus că vom găsi 
ceva acolo, ceva ce ne va ajuta. 

Mă aştept la alte proteste, dar nu cutează nimeni să mă contrazică. 
Nu-i înţelept s-o superi pe fetița cu fulgerele atunci când zbori într-un 
tub din metal. 

Prin norii de sub noi se rostogolesc tunetele, vestind fulgerele care 
se zbat în furtună. Trăsnetele lovesc pământul și pe fiecare îl simt ca 
pe o prelungire a înseși ființei mele. Fluide, dar tăioase ca sticla, 
mistuind totul în calea lor. Paloșul Mic nu este departe, ci la capătul 
dinspre nord al furtunii. Oglinda lui reflectă cerul care se înseninează. 
Cal dă un ocol. Norii ne ascund, așa că nu-și dă nimeni seama de 
apariția noastră. Și apoi găsește o pistă pe jumătate îngropată în 
dealurile împădurite din jurul lacului. Aterizăm, iar eu aproape că sar 
de pe scaun, deși nu am nici cea mai mică idee ce anume caut. 

Cobor în goana mare rampa, cu Shade lângă mine. De-abia aştept să 
ajung lângă lac. Dacă ţin bine minte, se află la un kilometru și 
jumătate spre nord de locul unde suntem acum. Dar nici nu ajung bine 
la marginea pădurii, că mă oprește brusc un zgomot foarte cunoscut. 

Sunetul scos de armarea unui pistol. 


DOUĂZECI ŞI DOI 


Ţine prost pistolul. Până și eu îmi dau seama de asta. Prea mare 
pentru ea, arma este făcută din metal negru, lucios și are ţeava lungă 
de vreo treizeci de centimetri. Este un pistol mult mai potrivit pentru 
un soldat cu experiență, decât pentru o adolescentă înspăimântată. 
Dar și ea este soldat, îmi dau eu seama cu luciditate rece. Este o 
argintie. lar arma seamănă leit cu cea cu care m-a împușcat santinela 
în celulele de sub Reședința Soarelui. Glonțul m-a lovit cu forța unui 
ciocan și mi-a străbătut coloana vertebrală. Aș fi murit, dacă nu ar fi 
fost Julian și un tămăduitor de sânge la cheremul lui. Cu tot talentul 
meu teribil, acum ridic mâinile în semn de capitulare. Oi fi eu fetița cu 
fulgerele, dar pielea mea nu este antiglonț. Fetișcana interpretează 
greșit gestul meu, are senzația că o ameninţ și își încordează degetul 
pe trăgaci. 

— Nu mișca! șuieră ea. 

Îndrăznește să facă un pas spre mine. Pielea ei are culoarea închisă 
şi intensă a scoarței de copac de esenţă tare și o camuflează perfect în 
pădure. Totuși, reuşesc să disting firișoarele roșii de sânge din albul 
ochilor ei. Și încremenesc de uimire. E roșie. 

— Nici să nu te gândeşti! 

— Nu mă gândesc la nimic, o asigur eu, făcând un semn din cap 
către Shade. Dar nu pot vorbi şi în numele lui. 

Fata se încruntă nedumerită. N-are timp să cadă pradă spaimei. 
Shade se materializează de nicăieri chiar în spatele ei și o imobilizează 
cu o singură mișcare de expert. Arma îi cade din mâini și eu o înșfac 
înainte să atingă pământul. Fata se zbate, mârâie, îşi arată dinţii, dar 
braţele lui Shade o apasă cu putere pe ceafă și nu poate face altceva 
decât să cadă în genunchi. Fratele meu o ţine strâns și rânjește 
nemilos. O fetiță slăbănoagă nu-i pune probleme. 

Pistolul este un obiect străin pentru mine. Nu-mi place să mă lupt 
cu așa ceva — nici măcar n-am împușcat vreodată pe cineva. Îmi vine 
să râd. Uite cât de departe am ajuns fără să fi tras un singur foc. 

— a-ţi mâinile alea împuțţite de argintiu de pe mine! mârâie fata, 
luptându-se să se elibereze din strânsoarea lui Shade. 

Nu-i puternică, dar e alunecoasă și are mușchi lungi, fără grăsime. 
Probabil că Shade are senzaţia că se luptă cu un ţipar. 

— Nu mă întorc! Niciodată! Mai bine mă omorâți! 

Cu o mână ţin strâns pistolul, iar cu cealaltă produc scântei. Fata 
îmi vede fulgerele și încremenește. Doar ochii, holbaţi de frică, i se 
mai mișcă. 

Îşi umezește buzele crăpate. 

— Mi s-a părut mie că tu ești. 


Mai întâi simt cum mă învăluie căldura lui Cal. De-abia după câteva 
secunde apare și el alături de mine. Degetele i s-au făcut albastre de 
teamă, dar flăcările i se sting la vederea fetei. 

— Am un cadou pentru tine, murmur eu, îndesându-i pistolul în 
mână. 

Cal se încruntă, văzând exact ce am văzut și eu. 

— Cum de ai făcut rost de ăsta? o întreabă el, aplecându-se de 
mijloc ca să o poată privi în ochi. 

Purtarea lui rece şi fermă îmi amintește de ultima dată când l-am 
urmărit interogând pe cineva. Încă mi se revoltă stomacul atunci când 
îmi aduc aminte de zbieretele lui Farley şi de sângele ei înghețat. 
Fiindcă fata nu-i răspunde, prințul se uită și mai aspru la ea. 

— Arma asta? De unde o ai? 

— Am furat-o! strigă și ea, zbătându-se. 

I se aud încheieturile pocnind. Tresar și eu de durerea ei și mă uit la 
fratele meu. 

— Dă-i drumul, Shade! Cred că n-o să ne facă probleme. 

El dă din cap, bucuros să scape de adolescenta agitată. Îi dă brusc 
drumul și ea face un pas înainte, aproape să cadă cu nasul în țărână. 
Dar își recapătă la vreme echilibrul și se fereşte de mâna întinsă a lui 
Cal, care nu voia decât să o ajute. 

— Nu mă atinge, conașule! 

Şi-a dezvelit dinţii într-un rânjet și zici că acum o să ne muște. 

— Conașule? repetă în șoaptă Cal, la fel de nedumerit ca 
adolescenta. 

Shade își îngustează ochii. A înțeles despre ce este vorba. 

— „Conaş”. Adică stăpâni, argintii. Așa se vorbește în mahalale, ne 
explică el. De unde ești? o întreabă pe fată, pe un ton mult mai amabil 
decât al lui Cal. 

Fata îi aruncă o privire speriată. Apoi se uită iarăși la mine, 
fascinată de vrejurile de scântei care mi se înalță dintre degete. 

— Orașul Nou, răspunde ea în cele din urmă. Din Orașul Nou m-au 
luat. 

Acum este rândul meu să mă aplec ca să o pot privi în ochi. Este 
exact antiteza mea — înaltă și subțire, în vreme ce eu sunt scundă. 
Părul împletit este negru și lucios, în timp ce al meu este castaniu cu 
nuanțe mai decolorate de cenușiu. Este mai mică decât mine, poate 
cincisprezece sau șaisprezece ani, dar în ochi i se citește o oboseală 
cumplită, care nu are nimic de-a face cu vârsta. Degetele îi sunt lungi 
şi încovoiate, probabil rupte de prea multe ori de vreo mașinărie. Dacă 
este din mahalaua Orașului Nou înseamnă că-i o tehniciană, 
condamnată să muncească în fabricile și la liniile de producţie ale 
unui oraș născut în fum. Are câteva tatuaje pe gât, însă nu la fel de 
fără rost ca ancora lui Crance. Numere, îmi spun eu. NT-ARSN-188907. 


Rudimentare și mari, cam de cinci centimetri, cifrele astea i se 
înfășoară pe o jumătate de gât. 

— Nu-i o priveliște prea drăguță, nu-i așa, fetiţo cu fulgerele? mă 
întreabă ea batjocoritor, când își dă seama la ce mă uit. 

Din vorbele ei picură disprețul, la fel cum picură otrava din colții de 
şarpe. 

— Dar n-ai tu treabă cu urâtele. 

Tonul ei este tăios şi mă simt tentată să-i arăt cât de urâtă pot și eu 
să fiu. Dar îmi aduc aminte de cele pătimite la curte și mă port exact 
cum s-au purtat și alții cu mine. Îi zâmbesc cu superioritate și 
chicotesc încet. Eu sunt stăpână pe situaţie și vreau să priceapă asta. 
Supărată de reacția mea, se posomorăște imediat. 

— Ai furat arma asta de la un argintiu? nu se lasă Cal, arătându-i 
pistolul. 

Îi sesizăm toți îndoiala. 

— Cine te-a ajutat? 

— Nimeni. Ar trebui să știi și tu asta! ripostează fata. Am fost 
nevoită să mă descurc singură. Gardianul Eagrie nici nu m-a observat. 

— Ce? 

Doar lecţiile de bună purtare ale lui lady Blonos mă împiedică să 
rămân cu gura căscată și cu ochii holbaţi la fetița asta. Un soldat din 
Casa Eagrie. Casa Clarvăzătorilor. Deşi mai puțin iscusiți decât Jon, ei 
pot vedea viitorul imediat. Este aproape imposibil să nu știe când îi 
atacă vreun argintiu, darămite o fată roșie. Imposibil. 

Ea ridică din umeri. 

— Credeam că argintiii sunt nişte duri, dar ăsta nu mi-a pus nicio 
problemă. Și oricum a fost mai bine să mă bat cu el decât să stau în 
celula mea. Și să-mi aştept soarta hotărâtă de ei. 

Celulă. 

Acum înţeleg și parcă nu-mi vine să cred. 

— Ai evadat din închisoarea Corros. 

Se uită la mine. Singurul semn al fricii de sub exteriorul ei furios 
este tremurul buzei inferioare. 

Cal mă apucă de cot, încercând să mă calmeze. 

— Cum te cheamă? o întreabă el pe un ton mai blând. 

Așa s-ar purta cu un animal speriat, iar asta o scoate cel mai tare 
din minţi. 

Fata se ridică repede în picioare, cu pumnii strânși și venele 
reliefate pe brațele pline de cicatrice căpătate în fabrică. Mijeşte ochii 
şi, preţ de o clipă, mă gândesc că vrea să fugă. Dar ea își proptește mai 
bine picioarele pe sol și își îndreaptă mândră spatele. 

— Mă cheamă Cameron Cole și, dacă nu vă este cu supărare, am să- 
mi văd de drumul meu. 

Este mai înaltă decât mine, graţioasă și elegantă ca oricare doamnă 


de la curte. Nu-i ajung decât până la bărbie, dar asta nu-i domolește 
teama. Știe foarte bine cine sunt și ce pot să fac. 

— Cameron Cole, repet eu. 

Revăd în minte lista lui Julian, unde se află și numele acesta, 
împreună cu câteva informaţii. Apoi trec la arhiva din Golful Portuar, 
unde găsesc mai multe detalii. Parcă aș fi Ada, atunci când turui ce-mi 
aduc aminte, pe un ton plin de siguranță. 

— Născută la 3 ianuarie 305, în Oraşul Nou. Ocupaţie: ucenic de 
lăcătuș la Atelierul de asamblare și reparaţii. Adresă: Unitatea 
Patruzeci şi Opt, Blocul Doisprezece, Sectorul Rezidenţial, Orașul Nou. 
Tipul de sânge: nu este cazul. Mutaţie genetică, origine necunoscută. 

Fata cască gura la mine și scoate un suspin firav. 

— Corect? 

De-abia dacă mai e în stare să dea din cap. 

— Da, șoptește ea fără vlagă. 

Shade fluieră a mirare. 

— Al naibii Jon! murmură el, clătinând din cap. 

Sunt perfect de acord. Ne-a trimis să găsim pe cineva, nu ceva. 

— Eşti o persoană cu sângenou, Cameron. Așa cum suntem și noi, 
Shade și cu mine. Ai sângele roșu și talente de argintiu. Ăsta-i motivul 
pentru care te-au închis în Corros și datorită talentului tău ai reușit să 
evadezi și să ne găsești. 

Pășesc către ea, dorind să-mi îmbrățişez această soră întru 
sângenou. Dar ea se fereşte de mine. 

— N-am evadat ca să vă găsesc pe voi! se răstește ea la mine. 

Zâmbesc cât de blând pot, încercând să o liniștesc. După atâtea 
misiuni de recrutare, cuvintele vin de la sine. Ştiu exact ce trebuie să 
spun și ce îmi va răspunde ea. Este mereu la fel. 

— Bineînţeles că nu te putem obliga să vii cu noi, însă vei muri 
dacă rămâi singură. Regele Maven te va găsi din nou... 

Văd cu surprindere că face încă un pas înapoi. Zâmbește 
disprețuitor și scutură din cap. 

— Singurul loc unde mă duc este Năduful și toate fulgerele tale n-o 
să mă oprească. 

— Năduful? exclam eu uluită la culme. 

Cal se străduieşte din greu să fie politicos. Din păcate, nu-i prea 
iese. 

— Mare tâmpenie, zice el din senin. În Năduful sunt atâţia argintii 
cât nu știi tu să numeri, având toți ordin să te aresteze sau să tragă în 
tine fără somaţie. Dacă ai noroc, o să ajungi înapoi în închisoare. 

Fetei îi zvâcnesc buzele. 

— În Năduful se află fratele meu geamăn și încă cinci mii ca el 
condamnați la moarte. Aș fi fost și eu alături de ei dacă nu m-ar fi 
băgat în temniță. Poate că aveți motivele voastre să vă abandonați 


oamenii, dar eu nu voi face asta. 

A început să gâfâie. Parcă văd cum balanţa pe care o are în minte se 
înclină într-o parte și în alta, cântărind opţiunile. Fata asta este ușor 
de citit, pentru că absolut toate gândurile și emoţiile i se reflectă pe 
chip. Nici nu tresar atunci când o ia la fugă spre copaci. Nu o 
urmărim, iar Shade și Cal se uită la mine, așteptând să le spun ce 
urmează să facem. 

Cred că trebuie să le permitem tuturor să aleagă. L-am lăsat pe Jon 
să plece, deși avem nevoie de el. Dar ceva îmi spune că avem și mai 
mare nevoie de Cameron, însă deocamdată nu putem conta pe ea să ia 
o asemenea decizie vitală. Habar n-are cât de importantă este, 
indiferent care i-ar fi talentul. A reușit cumva să evadeze din Corros și 
o să ne ajute să intrăm acolo. 

— Prinde-o, șoptesc eu. 

Am sentimentul că nu-i bine ce fac. 

Shade dă scurt din cap și dispare. Din adâncul pădurii se aude 
ţipătul lui Cameron. 

Am fost nevoită să fac schimb de locuri cu Farley. Am lăsat-o să stea 
pe scaunul meu de lângă pilot, ca să mă pot așeza vizavi de Cameron. 
Fata este legată fedeleș cu centurile de siguranță. Până și mâinile i le- 
am imobilizat cu niște centuri de rezervă. Asta, împreună cu 
altitudinea la care zburăm, ar trebui s-o împiedice să mai încerce să 
fugă. Dar nu vreau să risc. Poate că ştie să zboare sau e capabilă să 
supraviețuiască unei căderi din avion - habar n-am. Oricât mi-aş fi 
dorit să mai recuperez din somnul pierdut, trebuie să stau cu ochii la 
ea, să-i suport privirea încruntată. 

A făcut alegerea greșită, îmi spun eu, ori de câte ori mă încearcă un 
sentiment de vină. Avem nevoie de ea. Este mult prea valoroasă ca să ne 
permitem să o pierdem. 

Buni s-a așezat lângă ea și vorbeşte fără oprire — îi spune povestea 
vieţii ei şi tot felul de istorii despre Năduful. Mă aştept chiar s-o văd 
cum scoate pozele decolorate cu nepoții ei, aşa cum face întotdeauna. 
Dar uite că fetiţa cea nouă i se opune așa cum niciunul dintre noi nu a 
putut. Nici măcar bătrânica asta cumsecade nu reușește să ajungă la 
sufletul fetei arțăgoase, care stă mută și nu-și ridică ochii. 

— Care-i talentul tău, drăguță? Mojicie supraomenească? o 
ironizează la un moment dat Buni, sătulă să tot fie ignorată. 

Vorbele ei reușesc s-o determine pe Cameron să-și ia ochii de la 
podeaua avionului. Deschide gura să-i arunce o replică usturătoare, 
dar se pomenește că se uită la propriul ei chip, nu la cel al bătrânei 
care se așezase lângă ea. 

— Încetează cu tâmpeniile! strigă ea la Buni, revărsând apoi asupra 
dragii noastre bătrâne un șuvoi de înjurături de mahala. 


Cască ochii și începe să-și smucească mâinile, încercând să se 
elibereze. 

— Vedeţi și voi asta? 

Chicotesc și nu mă deranjez să-mi ascund satisfacția. Las-o pe Buni 
s-o sperie și s-o facă să vorbească. 

— Buni își poate schimba înfățișarea, îi zic eu. Gareth poate 
manipula gravitația. 

Tânărul îi face un semn cu mâna de pe targa improvizată, fixată de 
peretele avionului. 

— Pe ceilalți ne-ai cunoscut deja. 

— Eu nu știu să fac nimic, ciripește Farley de la locul ei. 

Răsucește în mâini un cuţit, dovedind cât de mult se înșală. 

Cameron pufneşte, privind ţintă lama strălucitoare a cuţitului. 

— La fel ca mine. 

Niciun strop de autocompătimire în glasul ei sigur și rațional. 

— Nu-i adevărat, spun eu, arătându-i agenda lui Julian de lângă 
mine. Ai reușit să treci de un clarvăzător, în caz că ai uitat. 

— Asta-i tot ce am reușit să fac și tot ce voi face vreodată. Nu sunt 
un trofeu, fetiţo cu fulgerele, sunt un nimeni. Nu ai de ce să-ți pierzi 
vremea cu mine. 

Ar fi o constatare tristă dacă ar veni din partea altcuiva, însă 
Cameron nu-i proastă. Are impresia că nu înțeleg ce vrea să facă. Însă, 
indiferent ce zice, indiferent cât de inutilă pretinde că ar fi, eu tot nu o 
cred. Numele ei este trecut pe listă, iar asta nu-i o greșeală. Poate încă 
nu și-a dat seama de talentul ei, dar i-l vom descoperi noi. Nu sunt 
oarbă. Chiar și în fața privirii ei provocatoare, când o las să creadă că 
m-a păcălit, tot îmi dau seama de jocul ei ascuns. Cu degetele-i lungi, 
călite în fabrică, încearcă, încet, dar sigur, să-şi desfacă legăturile. 
Dacă nu stau cu ochii pe ea, nu va mai dura mult până se va dezlega 
de tot. 

— Cunoști închisoarea Corros mai bine decât oricare dintre noi. 

În timp ce vorbesc, Buni își recapătă înfățișarea normală. 

— Iar asta este suficient pentru mine. 

— Înseamnă că ai vreun telepat pe-aici, că altfel n-o să scoţi niciun 
blestemat de cuvânt de la mine. 

Am impresia că o să scuipe la picioarele mele. Și, oricât m-aș strădui 
să mă stăpânesc, simt că îmi pierd răbdarea. 

— Ori eşti inutilă, ori ești puternică. Hotărăște-te! 

Surprinsă de tonul meu, Cameron ridică din sprâncene. 

— Dacă tot minţi, măcar fă-o cum trebuie, adaug eu. 

Îi zvâcnește colţul gurii, trădând un zâmbet răutăcios. 

— Am uitat că tu ești mare maestră în arta asta. 

Nu pot să sufăr copiii. 

— Nu mai face pe nebuna, continuă ea, aruncând cuvintele spre 


mine ca pe niște pumnale. 

Doar vocea ei răsună în avion, pe fondul zumzetului monoton al 
motoarelor. Ceilalți ne ascultă cu mare atenție, mai ales Cal. Dintr-o 
clipă în alta, mă aştept să simt căldura lui umplând avionul. 

— Nu ești vreo cuconiță, nici vorbă, indiferent câtora dintre noi 
încerci să ne dai ordine. Dacă te-ai culcat cu un prințișor, asta nu te 
face regina turmei. 

Pe deasupra capului ei încep să se rotească niște scântei, singurul 
semn al furiei care m-a cuprins. Cu coada ochiului îl văd pe Cal 
strângând puternic manșa avionului. Ca și mine, își dă silința să 
rămână calm și rezonabil. Dar nemernica asta ţine morțiş să ne 
îngreuneze situația. De ce n-a putut Jon să ne dea o hartă și să nu mai 
ajungem s-o cunoaștem pe fata asta? 

— Uite, Cameron, cum stau lucrurile: tu ai să ne povesteşti cu lux 
de amănunte cum ai evadat din închisoare. 

Sunt convinsă că lady Blonos ar fi mândră de calmul meu. 

— Ai să ne spui cum arată, unde sunt celulele, unde sunt gărzile, 
unde îi țin pe argintii, pe oamenii cu sângenou. Ai să ne spui absolut 
tot ce îți amintești, până la locul unde-i bătut ultimul cui afurisit. Clar? 

Îşi aruncă peste umăr una dintre numeroasele ei cozi împletite. E 
singura mișcare pe care o poate face fără să se căznească în centurile 
care o ţin legată. 

— Și mie ce-mi iese la afacerea asta? 

— Scapi nevinovată, oftez eu. Dacă mai spui prostii, o să-i laşi pe 
toți deținuții ăia în voia sorții. 

Cuvintele lui Jon îmi răsună în minte, obsedante, avertizându-mă. 

— Îi laşi pradă morţii sau unui destin şi mai rău. Te salvez de vina 
asta. 

O vină pe care eu o cunosc mult prea bine. 

Simt o prezență alături — Shade. Se sprijină de umărul meu, vrea să- 
mi dea de știre că este acolo. Frate de sânge și camarad de arme, alt 
om cu care împart reușitele și greșelile. 

Dar în loc să fie de acord cu spusele mele, așa cum ar face-o orice 
om cu ceva minte, Cameron pare și mai îndârjită decât înainte. Se 
întunecă la față, ca şi cum asupra ei s-ar fi pogorât un nor de emoții. 

— Nu-mi vine să cred că ai tupeul să vorbești aşa. Tocmai tu, care 
ai abandonat atâția oameni după ce i-ai condamnat la o viață de 
fugari. 

Lui Cal i-a ajuns. Lovește cu pumnul în brațul scaunului, care răsună 
sec. 

— Nu ea a dat ordinul... 

— Dar a fost vina ta. A ta și a clicii tale de șobolani cu zdrențe roșii 
la gât. 

Îi aruncă o privire fioroasă lui Farley, făcând-o să-și înghită orice 


replică ar fi avut. 

— Te joci cu familiile noastre, cu viețile noastre și după aia fugi și te 
ascunzi în păduri. Și îți imaginezi că ești cine știe ce mare eroină, care 
zboară de colo până dincolo și îi salvează pe cei pe care ea îi 
consideră speciali, pe cei vrednici de atenția și de timpul preţios al 
fetiţei cu fulgerele. Pun pariu că mergi prin mahalalele și cătunele 
sărace fără să te uiţi în jur. Pun pariu că habar n-ai ce mare rău ne 
faci. 

I se urcă sângele în obraji de atâta furie. Eu am rămas fără cuvinte 
şi mă holbez la ea cu gura căscată. 

— Oameni cu sângenou, argintiu sau roșu -— îți sunt totuna. Unii 
sunt speciali, unii sunt mai buni decât restul și mai sunt ceilalți, care 
n-au nimic deosebit. 

Simt că mă ia cu rău de la stomac, ca în fața unei prevestiri 
îngrozitoare. 

— Despre ce vorbești? 

— Despre Diviziune. Despre favorizarea unuia în detrimentul altuia. 
Alergi după oamenii care îți seamănă, vrei să-i protejezi, să-i 
instruiești, să-i pui să-ți ducă războiul. Nu pentru că asta ar fi ce-și 
pe care-i trimiţi la luptă? Nu-ţi pasă deloc de ei. I-ai da la schimb 
pentru o amărâtă de bujie umblătoare. 

Scânteile mele pâlpâie mai rapid decât înainte. În ciuda vitezei lor 
ameţitoare, simt fiecare rotație a motoarelor. Senzaţia asta mă 
înnebunește. 

— Încerc să-i salvez de Maven. Vrea să-i transforme în arme pe 
oamenii cu sângenou, iar asta ar avea ca rezultat și mai mulți morți, şi 
mai mult sânge... 

— Te porți exact ca ei. 

Întinde spre Cal mâinile legate, care îi tremură de furie. Cunosc 
sentimentul acesta și încerc să-mi ascund tremurul de supărare din 
propriile degete. 

— Mare! 

Rămân surdă la chemarea lui Cal, acoperită de bubuitul pulsului 
meu nebun. 

Cameron împroașcă venin în continuare. Se vede că-i place. 

— Acum multă vreme, pe când argintiii de-abia apăruseră, pe când 
încă erau foarte puţini, au fost şi ei vânaţi de oameni care îi credeau 
deosebiți. 

Vreau să mă apuc de ceva solid și îmi încleștez mâinile de marginea 
scaunului. Controlează-te! Avionul îmi zbiară în ureche, îmi perforează 
timpanele. 

Săltăm prin aer, iar Gareth scânceşte, ducând mâinile la piciorul 
rănit. 


— Încetează, Cameron! ţipă Farley, cu mâinile deja la cataramele 
centurilor, pe care le desface uimitor de repede. Dacă nu te potolești 
chiar acum, îți închid eu gura! 

Dar Cameron nu are ochi decât pentru mine. Furia ei este 
direcționată numai și numai împotriva mea. 

— Uite unde te-a dus calea pe care ai apucat-o, bombăne ea, 
aplecându-se către mine cât de mult îi permit centurile. 

Nici nu-mi dau seama când mă ridic în picioare. Mă dezechilibrez 
când se leagănă avionul. Cuvintele îi sunt acoperite de zbieretele 
metalice care mi se rostogolesc prin cap. Și brusc mâinile fetei nu mai 
sunt legate și o privesc cum își desface centurile cu o precizie 
extraordinară. Sare în picioare şi-mi mârâie în față: 

— Peste o sută de ani, un rege cu sângenou se va așeza pe tronul pe 
care tu i l-ai construit din capete de copii. 

Ceva se rupe în mine. Bariera dintre om și animal, dintre rațiune și 
nebunie. Și uit cu totul de avion, de altitudine și de toți cei care se 
bizuie pe conducerea mea tot mai șubredă. Nu mă pot gândi decât la 
cum aș putea s-o educ pe obraznica asta, cum aș putea să-i explic cine 
suntem noi și pe cine încercăm noi să salvăm. Când o lovesc în falcă, 
mă aştept să-i văd pielea acoperită de scântei. Mă aştept s-o văd cum 
se prăbușește. 

Dar nu se întâmplă nimic din toate astea. Doar pumnul mi se 
învineţește. 

Se holbează la mine, la fel de surprinsă. Luminile din jur revin la 
normal și avionul se echilibrează. Scrâșnetul strident din capul meu se 
oprește brusc, de parcă o mantie de linişte mi s-ar fi așternut peste 
toate simţurile. Mă lovește ca un pumn în plex și mă face să cad într- 
un genunchi. 

Într-o fracțiune de secundă, Shade mă apucă de braţ şi mi-l strânge 
cu grijă de frate. 

— Te simţi bine? Ce s-a întâmplat? 

Din carlingă, prințul se uită când la mine, când la panoul de 
comandă. 

— L-am stabilizat, bolborosește el. 

Ceea ce nu se poate spune și despre mine. 

— Mare... 

— N-am fost eu. 

Fruntea mi se acoperă cu transpiraţie rece și încerc să-mi stăpânesc 
dorinţa neașteptată de a vomita. Respir cu greutate, de parcă ceva îmi 
goleşte plămânii de aer. De parcă ceva mă sufocă. 

— Ea a fost. 

Cameron se trage un pas înapoi, prea şocată ca să mai mintă. Cască 
gura speriată. 

— N-am făcut nimic. N-am făcut. Mă jur pe ce vreţi voi! 


— N-ai vrut, Cameron. 

Probabil că vorbele mele o surprind mai mult decât pe ceilalți. 

— Doar calmează-te, doar... încetează... 

Nu mai pot să respir. Nu mint, chiar nu mai pot. Îl strâng mai tare 
pe Shade și îmi înfig unghiile în mâna lui. Panica pune stăpânire pe 
nervii mei, lăsaţi singuri, fără fulgerele lor. 

Fratele meu îmi sprijină întreaga greutate de umărul lui bolnav, 
ignorând durerea. Măcar el știe ce vreau să spun. 

— O reduci la tăcere, Cameron. Îi distrugi puterea, o distrugi pe ea. 

— Dar nu pot să... cum? 

Ochii ei întunecați sunt îngroziți. 

Am început să văd puncte negre, dar reușesc să-l observ pe Cal, care 
apare lângă noi. Cameron se fereşte de el, așa cum trebuie să facă 
orice persoană sănătoasă la cap, dar el știe cum să procedeze. I-a 
învăţat pe copii și m-a învăţat și pe mine cum să depășim episoade 
similare de haos. 

— Dă-i drumul! spune el cu fermitate. 

Nu o menajează, dar nici nu o ceartă. 

— Respiră. Trage aer pe nas, dă-l afară pe gură. Dă-i drumul. 

Te rog, dă-mi drumul. Te rog, dă-mi drumul. Nici să gâfâi nu mai pot. 
Parcă nu mai am deloc aer. 

— Dă-i drumul, Cameron! 

Am senzaţia că mă apasă un bolovan uriaș pe piept și mă striveşte, 
vrând să mă ucidă. 

— Dă-i drumul! 

— Asta încerc! 

— Uşor. 

— Încerc. 

Vocea ei este mai blândă, mai stăpânită. 

— Încerc. 

Cal dă încet din cap. 

— Așa. Foarte bine. 

Mai icnesc o dată, dar acum aerul îmi năvălește în plămâni și pot să 
respir din nou. Simţurile îmi sunt amorțite, dar își revin cu fiecare 
bătaie de inimă. 

— Bravo! spune Cal, privind peste umăr. 

Ochii ni se întâlnesc și parcă dispare toată tensiunea care a existat 
între noi. 

— Bravo! 

Nu mă uit la el prea mult, pentru că trebuie să o privesc pe 
Cameron. Trebuie să-i văd frica. Ţine ochii strâns închiși și își 
încreţește fruntea. Se concentrează. O singură lacrimă i se prelinge pe 
obraz. Începe să-și maseze tatuajul de pe gât. Nu are decât 
cincisprezece ani. Nu merită așa ceva. N-ar trebui să se teamă de ea 


însăși. 

— Mi-am revenit, reușesc eu să articulez, iar Cameron deschide 
imediat ochii. 

Ușurarea i se citește pe chip, dar imediat ne trântește în nas porțile 
sufletului ei. 

— Asta nu schimbă ce simt, Barrow. 

M-aș ridica în picioare dacă aș putea. Dar mușchii încă îmi sunt 
slăbiți şi-mi tremură. 

— Vrei să-i faci așa ceva și altei persoane? Fratelui tău, atunci când 
îl vei găsi? 

Iată răspunsul. Târgul pe care trebuie să-l facem. Și-a dat și ea seama. 

— Ajută-ne să intrăm în Corros și noi te vom învăța cum să-ți 
folosești talentul. Te vom face cea mai primejdioasă persoană din 
lume. 

Mă tem că voi ajunge să regret cuvintele astea. 


DOUĂZECI ȘI TREI 


Vocea mea răsună ciudat în încăperea vastă de la intrarea în 
adăpost. Furtuna din regiunea Riftului a ajuns și aici, iar în zidul 
murdar bate un amestec de ninsoare și ploaie înghețată. Odată cu ea, 
a venit și frigul, dar Cal se străduiește să-l alunge. Oamenii se 
înghesuie unii în alții, încercând să se încălzească la focul de tabără pe 
care el l-a aprins pe podea. Flăcările se reflectă în ochii tuturor, 
transformându-i în  nestemate roșii şi portocalii. Toate cele 
cincisprezece perechi de ochi sunt aţintite asupra mea. Adulții din 
adăpost au luat loc lângă Farley, Cameron, Cal și fratele meu, ca să 
asculte ce am de spus. Alături de Ada stau Ketha, Harrick și Nix. 
Fletcher, un tămăduitor de piele, imun la durere, își întinde mâinile 
palide prea aproape de foc. Gareth îl trage îndărăt înainte să i se 
aprindă pielea. Se mai află aici și Darmian, la fel de invulnerabil ca 
Nix, și Lory, din insulele stâncoase Kentosport, Chiar și Kilorn s-a 
hotărât să ne onoreze cu prezenţa lui şi s-a așezat între colegii săi de 
vânătoare, Crance și Farrah. 

Din fericire, nu există niciun copil aici. Copiii nu vor fi amestecați în 
planul acesta, ci vor continua să se bucure de atâta siguranță câtă le 
pot eu oferi. Buni îi ține ocupați în camera lor, amuzându-i cu multele 
ei transformări. Toţi cei peste șaisprezece ani sunt prezenți și mă 
ascultă povestindu-le ce am aflat pe drumul spre Pitarus. Sunt 
realmente captivaţi de ceea ce aud și expresiile de pe chipurile lor 
sunt şocate, speriate sau hotărâte. 

— Jon a zis că patru zile sunt prea multe. Așa că trebuie s-o facem 
în doar trei. 

Trei zile ca să luăm cu asalt o închisoare. Trei zile ca să facem 
planul. Eu am avut nevoie de peste o lună de instrucţie grea cu 
argintiii și, înainte de asta, am petrecut ani întregi pe străzile din 
Pilonii. Cal este soldat din naștere, Shade a fost în armată mai bine de 
un an, iar Farley are gradul de căpitan, deși nu deţine vreun talent 
deosebit. Dar ceilalți? Mă uit la recruții din adăpost și încep să șovăi. 
Măcar dacă am avea mai mult timp la dispoziție. Cel mai mult ne-ar 
putea ajuta Ada, Gareth și Nix, pentru că talentele lor sunt potrivite 
unui asemenea atac, ca să nu mai pomenesc faptul că au petrecut cea 
mai lungă perioadă de pregătire în tabăra Șanțul. Ceilalți sunt 
puternici — Ketha poate face să dispară orice obiect numai clipind din 
ochi —, dar, din păcate, le lipsește o minimă experienţă. Se află aici 
doar de câteva zile, maximum câteva săptămâni, și vin de la margini 
de drum și din sate uitate, unde nu făceau nimic și nu reprezentau 
nimic. Dacă i-aș trimite la luptă, ar fi ca şi cum aş pune un copil mic 
să conducă o mașină. Ar fi un pericol pentru toată lumea, dar mai cu 


seamă pentru ei înșiși. 

Toţi ştiu că planul este ridicol, imposibil, dar nu mă contrazice 
nimeni. Până și Cameron are bunul-simţ de a-și ține gura. Se uită fix 
în foc și refuză să-și ridice privirea. Nu mă uit prea mult la ea. Nu am 
timp, plus că mă supără și mă întristează prea tare. Atitudinea ei este 
exact aceea pe care am încercat eu să o evit. 

Farley își recapătă prima graiul. 

— Chiar dacă Jon ăla a spus adevărul despre talentul lui, nu există 
nicio dovadă că nu ne-a minţit după aia. 

Se apleacă puţin, iar silueta i se conturează clar pe fundalul 
flăcărilor. 

— Ar putea foarte bine să fie un agent de-al lui Maven. A zis că 
Elara va începe să-i controleze pe oamenii cu sângenou, dar dacă deja 
îl controla pe el? Dacă îl folosea ca să ne atragă într-o cursă? A și zis 
că Maven ne va întinde o capcană. Dacă despre asta este vorba? 

Mă cuprinde o senzaţie de slăbiciune atunci când îi văd pe câțiva 
aprobând-o. Crance, Farrah şi Fletcher. Mă aştept să-l văd şi pe Kilorn 
trecând de partea echipei lui de vânătoare, dar vechiul meu prieten nu 
se mișcă și nu scoate nicio vorbă. Dar nici el nu vrea să se uite la 
mine. 

Simt cum mă învăluie căldura din toate părțile. De la focul din față 
şi de la Cal, care se sprijină de zidul din spatele meu. Radiază ca un 
cuptor, dar este mut ca un mormânt. Ştie că nu trebuie să vorbească. 
Mulţi dintre cei de-aici îl tolerează doar datorită mie ori datorită 
copiilor sau ambele. Nu mă pot baza pe el să-i convingă pe recruți. 
Trebuie să mă ocup singură de treaba asta. 

— Ba eu îl cred. 

Cuvintele sună ca rostite de altcineva, dar cred că niciodată nu am 
folosit un ton mai ferm. 

Oamenii de-aici țin morțiş să mă considere conducătoarea lor, așa 
că am de gând să mă port în consecinţă. Și îi voi convinge să mă 
urmeze. 

— Eu mă duc la Corros, chiar dacă e vorba despre o capcană. Pentru 
oamenii cu sângenou de acolo nu există decât două posibilităţi: ori 
mor, ori vor ajunge pe mâinile păpușăresei pe care toți o numesc 
„regină”. Ambele variante sunt inacceptabile. 

Murmure de aprobare se aud de la cei pe care încerc să-i câștig de 
partea mea. Gareth este cel mai entuziast și dă vehement din cap, 
manifestându-și loialitatea. L-a văzut pe Jon cu ochii lui și nu are 
nevoie de alte argumente. 

— Nu am să oblig pe nimeni să ne însoțească. Este alegerea voastră, 
aşa cum a fost mereu. 

Cameron clatină uşor din cap, dar nu spune nimic. Shade nu se 
dezlipeşte de ea, în caz că fata încearcă să facă altă prostie. 


— Nu va fi ușor, însă nici imposibil nu este. 

Dacă repet vorbele astea de mai multe ori, o să ajung să le cred și 
eu. 

— Ce vorbeşti? spune Crance. Dacă am înţeles eu bine, închisoarea 
aia a fost construită anume pentru oameni ca tine. Așa că nu va trebui 
să treci doar de gratii și de uși zăvorâte. Vor fi clarvăzători la fiecare 
poartă, o armată de argintii, un arsenal, camere de supraveghere, 
Pietre Tăcute - și asta în cel mai bun caz, fetițo cu fulgerele. 

Lângă el, Fletcher face eforturi să-și înghită nodul din gât. Nu simte 
el durerea, dar este evident că acest om palid și trupeș poate simți 
teama. 

— Şi în cazul cel mai rău? 

— Întreab-o pe ea, îi răspund eu, făcând un semn din cap spre 
Cameron. Ea a evadat de-acolo. 

Se stârnește un vacarm de exclamațţii uluite. Nu se mai holbează la 
mine acum şi pot să mă relaxez puţin. În schimb, Cameron se 
încordează și își strânge mâinile la piept, de parcă ar vrea să se 
ascundă de toate privirile. 

Până și Kilorn ridică ochii, dar nu la Cameron se uită el. Ci la mine. 
Şi toată starea mea de ușurare se duce pe apa sâmbetei, înlocuită de o 
emoție ciudată, pe care nu o pot identifica. Nu-i teamă, dar nici furie. 
Nu, este cu totul altceva. Dor. Afară vuieşte furtuna, înăuntru arde 
focul, iar eu îmi pot închipui că suntem un băiat și o fată, cuibăriți 
unul lângă altul sub o casă pe piloni, adăpostindu-se de vaierele 
toamnei. Ce bine ar fi să existe cineva care să poată da timpul înapoi 
şi să-mi redea acele zile. Atunci aș ţine la ele ca la ochii din cap, în loc 
să mă vait de frig și de foame. Și acum îmi este la fel de frig, la fel de 
foame, dar nu există pătură care să mă încălzească, nu există mâncare 
care să mă sature. Nimic nu va mai fi vreodată la fel. Și este numai 
vina mea. lar Kilorn m-a urmat în acest coșmar. 

— Ştie să vorbească? râde cu ironie Crance, plictisit să o tot aștepte 
pe Cameron să deschidă gura. 

Farley chicotește. 

— Vorbește chiar prea mult pentru gustul meu. Haide, fetițo, spune- 
ne ce-ţi aduci aminte. 

Mă aştept ca adolescenta să izbucnească din nou, poate chiar să-i 
arunce niște cuvinte urâte lui Farley, dar se vede treaba că o 
temperează prezența unui public atât de numeros. Îmi înțelege 
stratagema, dar nu are încotro. Prea multe priviri pline de speranţă, 
prea mulți oameni gata să se expună pericolelor. Nu-i mai poate 
ignora. 

— Este după Delphie, oftează ea și amintirile dureroase îi 
înceţoşează ochii. Undeva pe lângă Puhoiul, atât de aproape, că simţi 
radiaţiile. 


Puhoiul reprezintă graniţa de sud a Nortei, între Piedmont și prinții 
argintii care domnesc acolo. La fel ca Naercey, Puhoiul este un ținut în 
ruină, mult prea distrus pentru a fi revendicat de argintii. Nici măcar 
Garda Stacojie nu are curaj să se aventureze acolo, unde radiaţiile nu 
sunt minciună, iar fumul de o mie de ani încă nu s-a risipit. 

— Ne-au izolat, continuă Cameron. Câte unul în celulă. Mulţi erau 
atât de slăbiți, că zăceau toată ziua. Iar ceilalți s-au îmbolnăvit din 
cauza locului. 

— Piatra Tăcută, răspund eu întrebării ei nerostite, fiindcă îmi aduc 
aminte foarte bine de senzația aceea. 

De două ori am fost și eu într-o asemenea celulă și de două ori 
Piatra Tăcută m-a lăsat fără puteri. 

— Nu prea aveam lumină, nu prea aveam mâncare. 

Se foiește în scaun și priveşte flăcările printre gene. 

— Nici să vorbim între noi nu prea puteam. Nu ne dădeau voie 
gardienii, care patrulau în permanență. Uneori apăreau câteva 
santinele și luau deținuți. Unii erau prea slăbiți ca să poată merge 
singuri și santinelele îi târau. Totuși, nu cred că închisoarea era plină, 
am văzut multe celule goale. 

Şi vocea i se îneacă atunci când continuă: 

— Tot mai multe în fiecare zi. 

— Descrie-ne clădirea, o îndeamnă Farley. 

O văd că îl înghionteşte pe Harrick și îmi dau seama la ce se 
gândește. 

— Noi, oamenii cu sângenou din regiunea Beacon, aveam clădirea 
noastră. Un cub mare, cu patru etaje și cu celulele aliniate la pereți. 
Nivelurile erau legate între ele prin niște pasarele, pe care magnetronii 
le dădeau jos când se înnopta. Tot magnetronii deschideau și ușile de 
la celule. Peste tot nu erau decât afurisiţii ăia de magnetroni. 

Înjură, dar nu mă supăr. În închisoarea aia nu existau oameni ca 
Lucas Samos, nu erau magnetroni cu suflet, ca acela care și-a dat viața 
pentru mine în Archeon. 

— Nu erau geamuri, ci un luminator în tavan. Mic, dar tot puteam 
zări soarele câteva minute pe zi. 

— Ca ăsta? întreabă Harrick şi își freacă mâinile. 

Deasupra focului apare o imagine care se învârtește încet. O cutie 
din linii de un verde-deschis. După ce mi se obișnuiesc ochii, îmi dau 
seama că este o schiță rudimentară, tridimensională, a clădirii în care 
a fost închisă Cameron. 

Fata privește bine iluzia lui Harrick și o studiază cu atenţie. 

— Mai mare, murmură ea. 

Degetele lui Harrick zvâcnesc. Iluzia îi răspunde. 

— Încă două pasarele. Patru porți la ultimul nivel, câte una în 
fiecare perete. 


Harrick îi urmează indicaţiile şi retușează imaginea până când 
Cameron se declară mulțumită. Bărbatul zâmbește. Pentru el este un 
simplu joc, la fel ca desenatul. Noi ne uităm tăcuţi la imagine, fiecare 
încercând să-și dea seama cum și pe unde am putea intra. 

— O groapă, geme Farrah, luându-și capul în mâini. 

Corect, clădirea seamănă cu o groapă cu laturile egale. 

Ada este mai puțin pesimistă şi mai interesată să afle cât mai multe 
despre închisoare. 

— Unde dau porțile? 

Cameron oftează și umerii i se gârbovesc. 

— Spre alte clădiri ale închisorii. Nu știu câte sunt toate. Eu am 
trecut doar prin trei când am scăpat de acolo. 

Imaginea lui Harrick se modifică şi apar alte clădiri lipite de a lui 
Cameron. Imaginea ne lovește ca un pumn în stomac. Atâtea celule, 
atâtea porți! Atâtea locuri unde am putea să ne poticnim și să dăm 
greş. Însă Cameron a reușit să scape de-acolo. Cameron, care nu are nicio 
pregătire și nici nu știe de ce este în stare. 

— Ziceai că sunt și argintii închiși acolo. 

Cal deschide pentru prima dată gura și nu trebuie să fii clarvăzător 
ca să-ți dai seama că este foarte supărat. Nici nu vrea să intre în cercul 
de lumină al flăcărilor. O clipă, pare exact așa cum îl descria mereu 
Maven: o umbră. 

— Unde? 

Nix scoate un hohot furios de râs, aspru ca sunetul unei pietre 
frecate de metal. Și întinde un deget acuzator spre prinț. 

— De ce? Vrei să-ţi scoţi amicii din cuști? Să-i trimiţi înapoi la 
conacele și la petrecerile lor? Ei, aş! Lasă-i să putrezească acolo! 

Îşi flutură mâna cu vene proeminente spre Cal, și hohotele lui de râs 
sunt reci ca ploaia de toamnă. 

— Pe ăsta ar trebui să-l lași acasă, Mare. Ba, şi mai bine, ar trebui 
să-l goneşti de-aici. Nu se gândește decât cum să-i protejeze pe ai lui. 

De obicei, gura mea e mai rapidă decât mintea, dar de data aceasta 
sunt amândouă de acord. 

— Ştiţi foarte bine că nu este adevărat. Cal şi-a vărsat sângele 
pentru noi și ne-a apărat pe toţi. Ca să nu mai spun că pe cei mai 
mulți dintre voi i-a și pregătit. Are motivele lui ca să întrebe despre 
argintiii din Corros, dar nu pentru că ar vrea să-i elibereze. 

— De fapt... 

Mă răsucesc brusc cu fața la el. Casc ochii și uluirea din glasul meu 
răsună prelung în încăpere. 

— Vrei să-i eliberezi? 

— Gândește-te puţin. Sunt închiși acolo pentru că i s-au opus lui 
Maven, Elarei sau amândurora. Fratele meu s-a urcat pe tron în 
împrejurări foarte ciudate și sunt mulți, foarte mulţi, aceia care nu cred 


minciunile spuse de mama lui. Unii au atâta minte cât să stea ascunși, 
să aștepte momentul potrivit pentru a acționa. Dar alții nu-s atât de 
deştepţi. Iar toate intrigile lor îi aruncă în închisoare. Și, firește, mai 
sunt și cei asemenea unchiului meu, Julian, care a învăţat-o pe Mare 
să-și folosească talentul. El a ajutat Garda Stacojie, i-a salvat de la 
moarte pe Kilorn și pe Farley, iar sângele lui este argintiu. Și el zace în 
închisoarea aia, alături de alții care cred într-o egalitate a oamenilor 
mai presus de culoarea sângelui. Aceștia nu sunt dușmanii noștri. 

Cal începe să gesticuleze înfierbântat, încercând să ne facă să 
pricepem cum gândește soldatul din el. 

— Dacă îi eliberăm pe toţi, atunci vom dezlănțui haosul în Corros. 
Vor ataca gărzile și vor face orice ca să iasă de-acolo. Este cea mai 
bună diversiune la care putem spera. 

Până și Nix se dezumflă, fâstâcit de strategia lui Cal. Chiar dacă îl 
detestă și îl învinovățeşte de moartea fiicelor sale, nu poate nega 
avantajele acestei propuneri. Probabil că este cel mai bun plan la care 
ne-am putea gândi. 

— În plus, adaugă prințul, retrăgându-se în umbre și adresându-mi- 
se doar mie, de argintii vor avea grijă Julian și Sara, nu oamenii cu 
sângenou. 

Oh. În graba mea, uitasem cumva că sângele lor nu are aceeași 
culoare ca al meu. Uitasem că și ei sunt argintii. 

Cal continuă, încercând să explice: 

— Gândiţi-vă ce sunt și ce simt ei. Nu sunt singurii care consideră 
că lumea aceasta este pe sfârșite. 

Nu sunt singurii. Logica îmi spune că are dreptate. În fond, în 
perioada scurtă petrecută printre argintii, i-am cunoscut pe Julian, 
Cal, Sara și Lucas - patru oameni cu sângele de altă culoare decât al 
meu, care nu erau la fel de cruzi precum ceilalți. Sigur că trebuie să 
fie mai mulți ca ei. Și, aşa cum procedează cu oamenii noi din Norta, 
Maven dorește să-i elimine și pe ei și îi aruncă în închisoare atât pe 
disidenți, cât şi pe adversarii săi politici, ca să moară acolo și să fie 
uitaţi de toată lumea. 

Cameron a început să-și muște buzele. 

— Clădirile unde sunt argintiii seamănă cu ale noastre și sunt 
dispuse alternativ. Una cu argintii, una cu oameni noi, una cu argintii, 
una cu oameni noi și tot așa. 

— Ca niște carouri, mormăie Cal, dând din cap. Îi ţin separați. Așa 
sunt mai ușor de controlat, mai ușor de învins. Și tu pe unde ai fugit? 

— O dată pe săptămână ne scoteau din celule ca să facem mișcare. 
Unii gardieni chiar râdeau pe tema asta, ziceau că celulele ne vor 
omori dacă nu ne scot puţin din ele. Ceilalți deținuți de-abia dacă își 
mai puteau târî picioarele, darămite să lupte. Dar mie celulele nu-mi 
făceau rău. 


— Pentru că pe tine nu te afectează, spune Ada pe un ton stăpânit, 
egal și blând. 

Tresar, fiindcă mi se pare că-l aud vorbind pe Julian. Preţ de o 
secundă incandescentă, mă aflu iarăși în clasa lui plină cu cărți și 
trebuie să îi spun ce am învățat. 

— Talentul tău de amuţitor este atât de puternic, încât măsurile 
normale nu au niciun efect asupra lui. Mă refer la efectul de anulare. 
O formă de tăcere împotriva alteia. 

Cameron nici că putea să pară mai indiferentă. Ridică din umeri. 

— Bine. 

— Deci te-ai furișat afară în timpul plimbării, șopteşte Cal mai mult 
pentru sine. 

Cade pe gânduri, se vede în locul lui Cameron, își imaginează 
interiorul închisorii, pentru a descoperi un loc pe unde să putem intra. 

— Clarvăzătorii n-au putut să-și dea seama ce puneai tu la cale, aşa 
că nu au știut că trebuie să te împiedice. Păzeau porțile, da? 

Fata încuviinţează din cap. 

— Câte unul la poarta fiecărei clădiri cu celule. I-am luat arma, am 
lăsat capul în pământ și am fugit. 

Crance fluieră prelung, impresionat de curajul ei. Dar Cal nu este la 
fel de orbit de cutezanţa fetei. 

— Şi porțile? Nu puteau fi deschise decât de magnetroni? 

Auzindu-i întrebarea, Cameron schițează brusc un zâmbet nervos. 

— Se pare că argintiii nu mai sunt atât de fraieri încât să 
încredințeze comanda porților închisorii câtorva mânuitori de metale. 
Există un comutator care deschide porțile în caz că nu ai vreun 
magnetron prin preajmă. 

Asta-i vina mea, înţeleg eu. L-am folosit pe Lucas ca să deschidă 
celulele din Reședința Soarelui. Maven ia măsuri ca să se asigure că niciun 
magnetron nu va mai face același lucru. 

Cal îmi aruncă o privire scurtă. Și el se gândeşte la Lucas. 

— Și tu ai cheia de la comutatorul ăla? 

Cameron clatină din cap, dar își atinge gâtul. Tatuajul este mai 
întunecat decât pielea ei, aproape negru. Semnul dovedește că este 
tehniciană, o sclavă în fabricile pline cu fum. 

— Sunt mecanic, spune ea, fluturând din degetele-i încovoiate. 
Încuietorile au mecanisme de acţionare şi sârme. Numai un idiot ar 
avea nevoie de cheie ca să le descuie. 

O fi Cameron o pacoste, dar cu siguranţă că ne va fi de mare folos. 
Chiar și eu mă văd nevoită să recunosc asta. 

— Am fost luată cu forța în armată, deși aveam de lucru în Orașul 
Nou, continuă ea, pe un ton mai scăzut. 

— Închisoarea, Cameron, îi amintesc eu. Trebuie să ne 
concentrăm... 


— Toată lumea de acolo muncește și nu aveam voie să ne înrolăm 
în armată nici dacă am fi vrut. 

Vorbește acum mai tare, ca să mă acopere. Dacă aş continua, aș 
declanșa un meci al strigătelor. 

— Intrarea în vigoare a Măsurilor a schimbat asta. A avut loc o 
loterie pentru toată lumea între cincisprezece și șaptesprezece ani. Am 
fost aleasă, împreună cu fratele meu. Care erau șansele să se întâmple 
asta, hm? 

— Mai puţin de trei la sută, şoptește Ada. 

— Ne-au despărţit. Pe mine m-au băgat în Legiunea Beacon, de la 
Fort Patriot, iar pe Morrey l-au trimis în Legiunea Pumnalului. Așa se 
purtau cu toată lumea care îi dădea de furcă — nu trebuia decât să te 
uiţi urât la un ofițer și erai trecut pe lista neagră. A face parte din 
Legiunea Pumnalului este același lucru cu o condamnare la moarte. 
Cinci mii de copii care au avut curaj să li se împotrivească sunt trimiși 
într-o groapă comună. 

Scrâşnesc din dinți. Îmi aduc perfect aminte de aceste ordine. 

— După ce pleacă din Corvium, pornesc într-un marş forțat spre 
moarte. Drept prin tranșee și apoi până în inima Nădufului. L-au 
trimis acolo pe Morrey, pentru că a încercat să o îmbrățişeze pe mama 
pentru ultima dată. 

Autoritatea îmi alunecă printre degete. Citesc asta pe chipurile 
tuturor camarazilor mei cu sângenou care încearcă să asimileze 
informațiile oferite de Cameron. Atitudinea Adei este cea mai rea. Stă 
cu ochii pironiți asupra mea, fără să clipească. Nu este o privire 
acuzatoare, ci una goală. Se străduiește să nu i se citească în ochi ce 
gândeşte, numai că nu-i prea iese. Focul se umflă în centrul podelei, 
colorându-i albul ochilor în auriu și roșu mânios. 

— În închisoarea aia se află și oameni cu sângenou, și argintii. 

Cameron știe că îi are în mână și strânge pumnul. 

— Dar mai sunt și cinci mii de copii, cinci mii de băieți și fete cu 
sângeroșu care vor dispărea pentru totdeauna. Îi veți lăsa să moară? 
Vreţi să o urmaţi pe ea... 

Şi face un semn cu capul în direcția mea. 

— ... şi pe prinţișorul ei iubit? 

Cal vrea să mă apuce de mână și eu mă feresc. Nu aici. Toată lumea 
ştie că dormim împreună și cine poate spune ce altceva mai presupun. 
Însă nu am de gând să-i ofer lui Cameron mai multă muniţie decât are 
deja. 

— Zice că nu aveţi de ales, dar nu cunoaște sensul acestui cuvânt. 
Am fost luată pe sus și adusă aici, exact la fel cum m-a luat și 
legionarul ca să mă ducă în armată și cum m-au luat santinelele 
câteva zile după aceea. Fetița cu fulgerele nu are niciun drept să dea 
oamenilor de ales. 


Se așteaptă să-i resping acuzaţiile, dar îmi țin gura. Sunt înfrântă și 
ea o știe prea bine. Deja au început să i se învârtească rotițele din 
creier. Mi-a făcut rău înainte și îmi poate face din nou. Atunci, de ce 
mai stă? Ne-ar putea reduce pe toți la tăcere și ar putea pleca liniștită. De 
ce mai stă? 

— Mare salvează oameni. 

Vocea lui Kilorn sună altfel, mai bătrână. Mi se aprinde iarăși în 
piept dorul acela mistuitor. 

— Mare v-a salvat pe toți de la închisoare sau de la moarte. Și-a 
riscat viața de fiecare dată când a intrat în orașele voastre. Nu-i 
perfectă, dar niciun monstru nu este, oricât de mult aţi încerca voi să 
vă imaginaţi asta. Credeţi-mă pe cuvânt, adaugă el, fără să se uite la 
mine. Eu am văzut monștri. Și îi veţi vedea și voi dacă îi lăsăm pe 
oamenii noi la mila reginei. Pentru că atunci ea vă va întoarce pe unii 
împotriva celorlalți și vă va pune să vă omorâţi între voi şi o să se 
joace cu minţile voastre, până când nu va mai rămâne nici urmă din 
cei care sunteți acum și nu va mai trăi nimeni care să își amintească 
de voi. 

Milă, repet eu în gând și îmi vine să râd. Elara nu cunoaște 
sentimentul ăsta. 

Nu mă așteptam ca vorbele lui Kilorn să aibă vreun efect, dar nici că 
mă puteam înșela mai tare. Toţi se uită la el cu respect și cu interes. 
Nu la fel se uită la mine. Nu, atunci când mă privesc, ochii lor au 
permanent un licăr de teamă. Pentru ei, eu sunt generalul, 
conducătorul. Însă Kilorn este fratele lor. Şi îl iubesc așa cum 
niciodată nu m-ar putea iubi pe mine sau pe Cal. Și îl ascultă. 

Şi uite cum rămâne Cameron fără victoria de adineauri. 

— O să facem praf închisoarea aia! tună Nix, punând mâna pe 
umărul lui Kilorn. 

Îl strânge mult prea tare, dar prietenul meu nici măcar nu se 
clintește. 

— Eu merg, continuă el. 

— Şi eu. 

— Şi eu. 

— Așijderea. 

Vocile lor îmi răsună în cap. Se oferă să vină cu noi mai mulți decât 
aş fi sperat vreodată. Gareth și Nix, și Ada, vulcanica Ketha, Darmian, 
celălalt distrugător invulnerabil, Lory, cea cu simțuri superioare. Şi, 
fireşte, Buni — care a spus din capul locului că vrea să vină. Cei care 
au tăcut până acum se foiesc în scaune — Crance, Farrah, Fletcher și 
iluzionistul Harrick. 

— Bine, spun eu și fac din nou un pas înainte, fixându-i cu cea mai 
autoritară privire de care sunt în stare. De ceilalți este nevoie aici; îi 
vor supraveghea pe copii ca să nu cumva să dea foc pădurii. Și să-i 


apere, dacă se întâmplă ceva. 

Ceva. Adică un alt atac, un atac total, care ar avea ca rezultat 
moartea celor pe care m-am străduit atât să-i salvez. Dar este mai 
puţin periculos decât Corros şi îi văd cum răsuflă ușurați. Cu 
trăsăturile schimonosite de invidie, Cameron se uită la ei cum se 
relaxează. Ar rămâne cu ei dacă ar fi posibil, dar cine ar mai instrui-o 
în cazul ăsta? Cine ar învăţa-o cum să-şi controleze puterea şi s-o 
utilizeze cu judecată? Nu Cal și cu siguranţă nici eu. Nu-i convine 
prețul, dar îl va plăti. 

Încerc să mă uit pe rând la fiecare dintre voluntari, sperând să le 
văd determinarea şi interesul. Însă nu descopăr decât teamă, îndoială 
și, cel mai rău, regret. Încă de pe acum, când nici n-am început. Ce n- 
aş da să-i avem alături pe camarazii lui Farley din Garda Stacojie sau 
chiar pe soldaţii lacuștri ai colonelului. Măcar ei mai au o fărâmă de 
credință în cauza lor, dacă nu în ei înșiși. Trebuie să am eu credință 
pentru toţi. Trebuie să-mi pun iarăși masca și să redevin fetiţa cu fulgerele 
de care au nevoie. Mare poate să mai aștepte. 

Ca prin vis, mă întreb dacă voi mai avea vreodată șansa să fiu doar 
Mare. 

— Vreau să recapitulăm, îi spune Cal lui Cameron, arătând spre 
imaginea cu închisoarea Corros. Voi, ceilalți, mergeţi de mâncaţi bine 
şi antrenaţi-vă cât de bine puteți. După ce trece furtuna, vreau să ne 
întâlnim în curte. 

Incapabili să nu i se supună, iau toți poziția de drepți. Așa cum am 
fost eu învățată să vorbesc ca o prințesă, Cal a știut întotdeauna să 
vorbească la fel ca un general. Știe să dea ordine. La asta se pricepe, 
asta este menirea lui. lar acum, când are o misiune, un obiectiv clar, 
mai important decât instrucția, toate celelalte pălesc. Chiar şi eu. Îl las 
cu planurile lui. Ochii de culoarea bronzului îi sclipesc hipnotizați în 
lumina slabă a imaginii create de Harrick, care rămâne cu el și are 
grijă ca iluzia să nu se stingă. 

Eu nu merg după oamenii noi în adâncul Șanţului, spre tunelurile 
unde se pot antrena în voie, fără să se rănească între ei. Ci ies în 
furtuna de afară. O pală îngheţată de vânt și ploaie mă izbește în față. 
Căldura lui Cal dispare imediat. 

Eu sunt fetița cu fulgerele. 

Norii plumburii sunt grei de ploaie și de zăpadă. Un acvatic i-ar 
manipula foarte lesne, la fel și un furtunar. Pe vremea când mă 
numeam Mareena, am mințit că mama ar fi fost o furtunară din Casa 
Noelle. Că ar fi putut influența vremea, la fel cum eu controlez 
electricitatea. Iar când m-am aflat în Circul Oaselor, am chemat 
fulgerele din cer, l-am apărat pe Cal și m-am apărat și pe mine de 
soldaţii lui Maven. M-am simţit slăbită atunci, dar acum sunt mai 
puternică. Trebuie să fiu mai puternică. 


Încerc să privesc prin ploaia deasă, ignorând senzația de usturime 
pe care mi-o dau stropii ei înghețați. Nu contează că am pe mine o 
haină groasă de iarnă, pentru că m-am udat până la piele și mi-au 
înghețat degetele de la mâini și de la picioare. Dar fără să-mi 
amorțească. Simt absolut totul, de la firele care-mi pulsează sub piele 
şi până la lucrul acela de dincolo de nori, care bate încet, aidoma unei 
inimi negre. Cu cât mă concentrez mai mult asupra lui, cu atât își 
intensifică bătăile și parcă începe să sângereze. În furtuna asta 
puternică se învârtesc degete de electricitate statică pe care nu le pot 
vedea și se încâlcesc în norii de ploaie, aflați la înălțime mai mică. Mi 
se ridică firele de păr de pe ceafă când se formează o altă furtună, în 
trosnete electrice. O furtună cu fulgere. Strâng pumnul și sper să se 
audă ce am creat. 

Primul bubuit de tunet este slab, doar un pocnet. Îi urmează un 
fulger debil, care aterizează în vale, aproape invizibil prin perdeaua de 
lapoviţă. Următorul este mai puternic, cu ramuri purpurii şi albe. Iar 
eu exclam de mândrie și oboseală la vederea lui. Fiecare explozie de 
fulgere mă umple de o bucurie fără margini, dar mă și secătuieşte de 
puteri. 

— N-ai pic de țintă. 

Kilorn se sprijină de intrarea în adăpost, ferindu-se de ploaie sub o 
margine de acoperiş. La lumina de afară, mi se pare incredibil de 
extenuat și de slab, deși mănâncă și acum la fel de mult ca pe vremea 
când eram în Pilonii. Se pare că vânătorile lungi și furia permanentă 
şi-au pus amprenta asupra lui. 

— Dar zic că-i mai bine așa, dacă ți s-a năzărit să exersezi cu chestia 
asta atât de aproape de casă, adaugă el, arătând spre vale. 

În zare se vede cum fumegă un pin înalt. 

— Dar, dacă ai de gând să te perfecționezi, fă-ne tuturor un serviciu 
şi şterge-o de aici. 

— Acum vorbeşti cu mine? mă rățoiesc eu la el, încercând să nu-i 
arăt că sunt cu sufletul la gură. 

Mă uit supărată la copacul aprins. Un fulger anemic spintecă aerul 
la câteva sute de metri, mult mai departe de locul pe care vreau eu să- 
l lovesc. 

În urmă cu doar un an, Kilorn s-ar fi amuzat teribil de eforturile 
mele și m-ar fi tachinat până când m-ar fi scos din sărite. Dar acum i s- 
a maturizat și mintea, nu doar trupul. Comportamentul lui copilăresc 
a dispărut. Pe vremuri nu puteam să-l sufăr. Acum îmi este dor de el. 

Îşi pune gluga de la pulover, ascunzându-și părul tuns aiurea. N-a 
vrut s-o lase pe Farley să-l radă în cap, așa că l-a lăsat pe Nix să 
încerce și s-a ales cu o claie neuniformă de bucle arămii. 

— Mă lași să vin şi eu la Corros? mă întreabă el în cele din urmă. 

— Te-ai oferit. 


Zâmbetul lui este la fel de alb ca zăpada din jur. Mi-aş dori să nu 
vină cu noi. Mi-aș dori să mă asculte și să rămână în tabără. Dar 
Kilorn are încredere în hotărârile mele — aşa zice Cal. Înseamnă că și 
eu trebuie să-l las să hotărască singur. 

— Îți mulţumesc pentru că mi-ai luat apărarea, continui eu cu 
sinceritate. 

Scutură capul ca să-și dea părul din ochi, apoi ridică indiferent din 
umeri și se apucă să ciupească din zidul de lut din spatele lui. 

— Ai zice că, după toate câte te-au învăţat argintiii, ar fi trebuit să 
ştii cum să-i convingi pe oameni. Dar, ce să-i faci, eşti cam prostuță. 

Hohotele noastre de râs se împletesc ca pe vremuri. În clipele astea 
suntem alții, dar aceiași dintotdeauna. 

N-am mai stat de vorbă de săptămâni bune și nici nu mi-am dat 
seama cât de dor mi-a fost de el. Preţ de o clipă, mă gândesc dacă să-i 
mărturisesc totul. Însă, oricât de mare ar fi dorința asta, reușesc să mi- 
o stăpânesc. Mă doare să am secrete față de el, să nu-i pot spune 
despre biletele lui Maven, despre chipurile morților pe care le văd în 
fiecare noapte sau despre coşmarurile lui Cal. Vreau să-i spun tot. El o 
cunoaște pe Mare mai bine decât oricine. La fel cum și eu îl cunosc pe 
Kilorn, băiatul pescar. Numai că oamenii ăștia nu mai există. Trebuie să 
nu mai existe. Nu ar putea supravieţui într-o astfel de lume. Este necesar 
ca eu să fiu alta, să fiu cineva care nu se încrede decât în propriile ei 
puteri. Alături de el, îmi este mult prea ușor să redevin Mare și să uit 
cine trebuie să fiu. 

Ne-a învăluit tăcerea, delicată ca aburii respirației noastre. 

— Dacă mori, am să te distrug. 

Surâde trist. 

— Asemenea. 


DOUĂZECI ȘI PATRU 


În mod cu totul ciudat, în următoarele trei zile reușesc să dorm mai 
mult decât am făcut-o în multe săptămâni. Ne-au epuizat pe toți 
sesiunile dure de pregătire, combinate cu lungile ore de stabilire a 
strategiei. Nu mai facem nicio misiune de recrutare. Nu-mi pare rău. 
Mă consumau extrem de tare, indiferent dacă rezultatul era unul bun 
sau unul îngrozitor. Prea multe cadavre atârnate în ștreang, prea mulți 
copii plecați de la mamele lor, prea mulți oameni smulși din viaţa pe 
care o cunoșteau. De bine sau de rău, eu am fost de vină pentru asta. 
Însă acum, că avionul este consemnat la sol, iar eu îmi petrec tot 
timpul studiind hărți și schiţe, m-a cuprins un alt soi de rușine. I-am 
abandonat pe ceilalți, exact la fel cum spune Cameron că i-am 
abandonat pe copiii din Legiunea Mică. Câţi prunci și copii vor mai 
muri? 

Dar eu sunt doar una, o fetiță care nu mai știe să surâdă. O ascund 
de ceilalți în spatele măștii din fulgere. Însă rămâne în sufletul meu, 
tulburată, mirată, speriată. O alung mereu, dar tot mă urmărește în 
fiecare clipă a zilei. Nu-i chip să scap de ea. 

Toată lumea doarme mult, până și Cal, care se asigură că ceilalți se 
odihnesc cum trebuie după şedinţele de pregătire. În timp ce Kilorn 
vorbește din nou cu mine, Cal se îndepărtează din ce în ce mai mult. 
Corros l-a prins deja în mreje. Se trezește înaintea mea și se apucă 
imediat să noteze alte idei, să facă alte liste, consumând toate 
bucăţelele de hârtie de care am reușit să facem rost. Ajutorul lui de 
nădejde este Ada, care memorează atât de multe date, că mă tem să 
nu găurească hărțile cu privirea ei înflăcărată. Nici Cameron nu 
lipseşte. Oricât i-ar cere Cal să se odihnească, fata pare din ce în ce 
mai epuizată. Are cearcăne negre și nu prea mai poate sta în picioare. 
Însă nu se plânge, cel puţin nu în faţa celorlalți. 

Astăzi, ultima zi înainte de atac, Cameron este într-o dispoziție 
deosebit de proastă. Şi se răzbună pe ţintele ei de antrenament. Adică 
pe Lory și pe mine. 

— Ajunge! şuieră Lory printre dinți. 

Se prăbușește într-un genunchi și flutură mâna în direcţia lui 
Cameron. Adolescenta strânge din pumni, dar se opreşte, forța i se 
diminuează, iar Lory poate respira din nou. 

— Trebuia să-mi faci praf simțurile, nu pe mine, bolboroseşte Lory, 
ridicându-se cu greu în picioare. 

Îşi strânge haina în jurul ei, cu toate că provine din Kentosportul 
înghețat, un orășel portuar pe jumătate uitat de lume, asaltat adesea 
de furtuni de zăpadă. Talentul lui Cameron nu te lasă doar fără puteri, 
ci te și doboară cu totul. Pulsul îți încetinește, vederea ţi se întunecă și 


îți scade temperatura corpului. Îţi slăbeşte oasele. 

— Scuze. 

Cameron a început să vorbească mai laconic. Schimbare bine-venită 
față de discursurile ei furtunoase. 

— Nu mă pricep. 

Lory nu se lasă mai prejos și se răstește la ea. 

— Atunci învaţă să te pricepi. Și învață repede. Plecăm diseară, 
Cole, și nu te luăm cu noi doar ca să faci pe ghidul! 

Nu-mi stă în fire să pun capăt certurilor. Să le provoc, da, să le 
urmăresc, cu siguranță, dar să le opresc? Însă acum nu avem timp de 
discuții în contradictoriu. 

— Ajunge, Lory! Cameron, încă o dată. 

Tonul de prințesă al Mareenei îmi este de folos și amândouă mă 
ascultă. 

— Blochează-i simțurile. Fă-o normală. Controlează-i puterea. 

Un mușchi zvâcnește în obrazul lui Cameron, dar fata nu-și exprimă 
dezacordul. În ciuda văicărelilor, ştie că trebuie să facă asta. Dacă nu 
pentru noi, atunci măcar pentru ea însăși. Cel mai bun lucru pe care îl 
poate face este să înveţe cum să-și controleze talentul. Iar aceasta este 
înţelegerea noastră: eu o instruiesc, ea ne duce la Corros. 

Lory nu este la fel de amabilă. 

— Urmezi tu, Barrow, mârâie ea către mine. 

Accentul ei nordic este puternic și neînduplecat, aşa cum sunt și ea, 
și locul acela sălbatic de unde vine. 

— Ascultă-mă cu luare aminte, Cole. Dacă iar mă ia cu rău din 
cauza ta, te spintec în somn! 

Cumva, amenințarea îi stârnește amuzamentul lui Cameron, care 
zâmbește și-i spune: 

— N-ai decât să încerci. 

Apoi își întinde degetele lungi și încovoiate. 

— Să-mi zici când simți. 

Mă uit atentă, așteptând semnul lui Lory. Dar, ca în cazul lui 
Cameron, și talentul ei este mai greu de sesizat. Așa-numita ei 
hipersensibilitate o ajută să simtă incredibil de acut orice aude, vede, 
atinge, miroase sau gustă. Are vedere de șoim, aude de la doi 
kilometri cum se frânge o rămurică, ba chiar e în stare să ia urma 
cuiva ca un copoi. Măcar de i-ar plăcea să vâneze! Dar Lory preferă să 
păzească tabăra, folosindu-și vederea și auzul ca să supravegheze 
pădurea. 

— Uşurel, le sfătuiesc eu. 

Cameron se încruntă, concentrându-se. Și eu înțeleg. Este mai 
simplu să te descarci, să dărâmi pereţii zăgazului și să laşi totul să se 
reverse afară decât să te înfrânezi, să fii calm, ferm și stăpânit. 

— Puterea este a ta, Cameron. Îți aparţine. Doar ție îți răspunde. 


O lumină i se aprinde în ochi. Nu-i furia ei obișnuită. Mândrie. 
Înţeleg și asta. Fetele ca noi, care nu au avut nimic şi care n-au 
aşteptat nimic bun de la viață, sunt cuprinse de un sentiment 
îmbătător când află că există ceva numai și numai al nostru, ceva ce 
nu poate fi revendicat sau răpit de nimeni. 

În stânga mea, Lory clipeşte des şi privește printre gene. 

— Dispare, spune ea. De-abia mai aud ce se petrece în cealaltă parte 
a taberei. 

Nu-i suficient. Talentul nu i-a dispărut cu totul. 

— Încă puţin, Cameron. 

Fata mă ascultă și întinde și cealaltă mână. Degetele îi zvâcnesc în 
ritmul pulsului, modelând ceea ce simte în ceea ce dorește să se 
întâmple. 

— Acum? o întreabă, iar Lory își lasă capul în jos. 

— Ce zici? strigă ea, cu ochii pe jumătate închiși. 

Abia dacă mai vede sau aude ceva. 

— Asta este constanta ta. 

Fără să mă gândesc, îmi pun mâinile pe umerii lui Cameron. 

— La asta aspiri. Curând ţi se va părea la fel de uşor ca apăsatul pe 
un buton. Se va petrece instantaneu. 

— Curând? repetă ea, întorcând capul. Decolăm diseară. 

Îi apuc bărbia cu degetele şi o oblig să se uite la Lory. 

— Nu te mai gândi la asta. Mai bine vezi cât timp poți rămâne așa 
fără să-i faci rău. 

— Complet oarbă! strigă mult prea tare Lory. 

Mi se pare că și complet surdă. 

— Nu știu ce faci, dar e clar că funcționează, îi spun eu lui 
Cameron. Nu trebuie să-mi dezvălui secretul, dar să știi că ăsta-i 
declanșatorul tău. 

La fel mi-a spus şi mie Julian, acum câteva luni. Eram în Grădina 
Spiralată şi m-a îndemnat să găsesc în mine mecanismul care îmi 
declanșa scânteile. Acum știu că sunt mai puternică atunci când 
renunţ să mă mai cramponez de trecut. Și se pare că și Cameron a 
descoperit metoda care o ajută să-şi manifeste talentul. 

— Ţine minte ce simți acum. 

Cu tot frigul de afară, o picătură de transpiraţie alunecă pe gâtul lui 
Cameron și dispare sub gulerul cămășii. Fata strânge din dinți ca să-și 
rețină un geamăt de frustrare. 

— O să-ți fie din ce în ce mai ușor, continui eu, coborându-mi din 
nou mâinile pe umerii ei. 

Îi simt toţi mușchii încordați, țepeni ca niște cabluri întinse prea 
tare. Talentul ei face prăpăd în simțurile lui Lory, dar o lasă și pe ea 
fără puteri. Ce bine ar fi dacă am avea mai mult timp. Încă o săptămână, 
o singură zi măcar. 


Cel puțin Cameron nu va mai fi nevoită să se înfrâneze atunci când 
vom ajunge la Corros, pentru că vreau să provoace cât mai multă 
durere odată ce vom intra în închisoare. N-ar trebui să-i fie prea greu 
să-i reducă pe gardieni la tăcere, are temperamentul necesar pentru 
asta și cunoaște locul. Așa că ne va croi drum liber printre ziduri și 
trupuri. Dar dacă îi iese în cale cine nu trebuie? Un om cu sângenou 
pe care nu-l recunoaște? Cal? Eu? Cred că n-am văzut și n-am simţit pe 
pielea mea un talent mai mare decât al ei și nu vreau să-i cad din nou 
victimă. Mi se face pielea de găină doar când mă gândesc la asta. Și 
scânteile îmi răspund, luându-mi cu asalt nervii. Sunt nevoită să le 
resping, cum eu însămi am fost învățată să fac. Mi se supun și rămâne 
din ele doar un zumzet slab, pe care de-abia îl mai percep. Cu toate 
acestea, scânteile mele sunt mai puternice. În ciuda grijilor şi a 
stresului continuu, se pare că talentul meu s-a dezvoltat. Acum este 
mai puternic, mai robust și mai energic. Bine măcar că o parte din mine 
este așa, îmi spun eu. Pentru că se mai află și altceva în mine dincolo 
de fulgere. 

Frigul nu-mi dă deloc pace. Nu se termină și mi se pare mai greu 
decât orice povară. Frigul acesta mă roade pe dinăuntru. Se 
răspândește în mine ca putregaiul, ca o boală și mă tem că într-o bună 
zi mă va consuma cu totul, lăsând în urmă doar o carapace a fetiţei cu 
fulgerele, cadavrul viu al celei care a fost Mare Barrow. 

Ochii orbi ai lui Lory se rostogolesc disperaţi, căutând zadarnic să 
vadă prin pătura de întuneric aruncată de Cameron peste ei. 

— Parcă văd ceva, ne anunţă ea. 

Pronunţă greu cuvintele, din cauza durerii. Lory nu se mai poate 
stăpâni, chiar dacă este o femeie dură, aidoma stâncilor de sare 
printre care a crescut. 

— Acum e mai rău. 

— Dă-i drumul. 

După o clipă prea lungă pentru gustul meu, Cameron lasă mâinile în 
jos, şi trupul i se relaxează. Parcă devine mai mică. Lory se prăbușește 
din nou în genunchi. Îşi masează tâmplele și clipește des, așteptând să 
i se trezească toate simțurile. 

— Au, bâiguie ea, aruncându-i iute un zâmbet strâmb lui Cameron. 

Dar tehniciana nu-i răspunde. Se răsuceşte brusc pe călcâie ca să mă 
privească drept în față. Sau, mai bine spus, ca să se uite la creștetul 
meu. Îi simt mânia, i-o înţeleg. Şi ştiu că îi va fi de folos la noapte. 

— Da? 

— Am terminat pe ziua de azi! se răstește ea, dezvelindu-și dinții de 
un alb orbitor. 

Nu mă pot stăpâni şi-mi încrucișez brațele la piept, îndreptându-mi 
spatele cât de mult pot. Parcă aș fi lady Blonos atunci când mă încrunt 
la ea și îi spun cu asprime: 


— Ai să termini cam peste două ore, Cameron, și atunci îţi vei dori 
să fi avut mai mult timp la dispoziţie. Avem nevoie de fiecare 
secundă... 

— Am zis că am terminat, repetă ea. 

Dezarmant de încăpăţânată este fata asta de cincisprezece ani. Gâtul 
lung îi luceşte de transpiraţie şi respiră greu. Îi vine să gâfâie, dar se 
abţine, pentru că vrea să mă înfrunte de la egal la egal. 

— Sunt obosită, mi-e foame şi mă așteaptă o luptă care nu este a 
mea. A naibii să fiu dacă am să mor cu burta goală. 

Din spatele ei, Lory ne urmărește cu ochi mari, uluiți. Știu ce ar face 
Cal în această situaţie. Ar spune că este vorba de insubordonare și că o 
asemenea atitudine nu poate fi tolerată. Ar trebui s-o oblig pe 
Cameron să continue, să o trimit să facă o tură de alergare în jurul 
poienii, poate chiar să-i cer să doboare o pasăre cu puterea talentului 
ei. Cal i-ar demonstra foarte clar că nu ea este șefă aici. Cal ştie cum să 
se poarte cu soldaţii, numai că fata asta nu are nicio legătură cu 
armata. Nu va asculta nici de mine și nici de el. Mult prea mult timp s- 
a supus sirenelor care marcau începutul schimbului în fabrică, regimul 
de lucru lăsat moștenire din generaţie în generație de muncitori 
înrobiți. A apucat să simtă gustul libertăţii și nu va executa niciun 
ordin care nu-i convine. Deși protestează în fiecare clipă, nu pleacă 
din tabără. Chiar dacă își poate folosi talentul ca să scape de-aici, tot 
nu pleacă. 

Nu îi voi mulțumi pentru asta, dar îi voi da voie să mănânce. Mă 
dau la o parte și îi spun: 

— Ia o pauză de treizeci de minute, apoi întoarce-te. 

I se aprind ochii de furie, iar mie îmi vine să zâmbesc: cât de bine 
cunosc și reacția asta. O admir pe Cameron. Poate într-o bună zi vom 
deveni prietene. 

Nu-i convine ce-i spun, dar nu se împotrivește. Pleacă țanțoșă din 
colțul nostru de poiană. Ceilalți ieşiţi la pregătire se uită lung după ea. 
Au văzut-o cum a sfidat-o pe fetița cu fulgerele, dar mie nu-mi pasă 
câtuși de puţin de părerea lor. Nu sunt căpitanul lor, nu sunt regina 
lor. Nu sunt nici mai bună, nici mai rea decât oricare dintre ei și a 
venit vremea să mă vadă așa cum sunt. Un alt om cu sângenou, un alt 
luptător și nimic mai mult. 

— Kilorn a prins nişte iepuri, spune Lory ca să spargă tăcerea. 

Adulmecă aerul și se linge lacomă pe buze într-un fel care ar face-o 
pe lady Blonos să se ia cu mâinile de cap. 

— Cică-s foarte suculenți. 

— Bine, du-te, șoptesc eu, făcând un semn cu mâna spre focul din 
cealaltă parte a poienii unde se frig iepurii. 

Lory n-are nevoie să-i spun de două ori. 

— Apropo, Cal e în toane proaste, adaugă ea când trece în grabă pe 


lângă mine. Înjură întruna şi dă cu piciorul în toate alea. 

Mă uit în jur și văd că prințul nu este afară cu ceilalți. Sunt 
surprinsă de spusele lui Lory, dar îmi amintesc imediat. Ea aude totul, 
chiar dacă nu vrea. 

— Mă ocup eu de el, îi spun şi pornesc în grabă. 

Lory vrea să se ţină după mine, dar se gândește mai bine și mă lasă 
s-o iau înainte. Nu încerc să-mi ascund îngrijorarea — Cal nu se supără 
ușor, iar întocmirea unui plan de luptă îl calmează, ba chiar îl face 
fericit. Prin urmare, mă sperii când mă gândesc că are vreun motiv să 
se manifeste astfel. Și nu trebuie să mă simt așa în ajunul atacului 
nostru. 

Adăpostul este aproape pustiu. Toată lumea este afară, la pregătire. 
Chiar şi copiii au ieșit să se uite cum adulții învaţă să lupte, să tragă 
cu arma, să-şi controleze talentele. Mă bucur că nu-mi stau în drum, 
nu mă trag de mâini și nu mă bat la cap cu întrebări prostești despre 
eroul lor, prințul cel proscris. N-am răbdarea lui Cal atunci când vine 
vorba de copii. 

Cotesc şi dau nas în nas cu fratele meu, care vine din zona 
dormitoarelor. Cu un zâmbet superior pe buze, Farley vine în urma 
lui, dar dispare în clipa în care dă cu ochii de mine. Oh. 

— Mare! mă salută ea repede și trece mai departe. 

Shade încearcă să facă la fel, dar eu întind o mână și îl opresc. 

— Te pot ajuta cu ceva? mă întreabă el. 

Buzele îi zvâcnesc, căznindu-se în zadar să ascundă un zâmbet 
jucăuș. Eu încerc să-l privesc supărată, fie și pentru a salva aparențele. 

— Trebuia să fii la pregătire. 

— Te temi că nu sunt în formă? îmi face el cu ochiul. Stai liniștită, 
Mare, toți suntem pregătiţi. 

Este perfect logic. De multă vreme Farley și Shade sunt inseparabili. 
Totuşi, scot o exclamaţie de surpriză și îi dau una peste mână. 

— Shade Barrow! 

— Ei, haide, ştie toată lumea. Nu-i vina mea că tu nu te-ai prins. 

— Ai fi putut să-mi spui, bombăn eu, căutând un motiv de ceartă. 

Ridică din umeri, zâmbind în continuare. 

— Așa cum mi-ai spus tu despre Cal? 

— Asta-i... 

Altceva, vreau eu să spun. Nu ne furișăm în miezul zilei ca să fim 
împreună. Și nici noaptea nu facem cine știe ce. Dar Shade ridică o 
mână ca să mă oprească. 

— Dacă nu te deranjează, chiar nu vreau să știu, îmi spune el. Și 
acum, scuză-mă, cred că trebuie să mă duc la pregătire, aşa cum mi-ai 
atras atenţia cu multă amabilitate. 

Şi se retrage, cu mâinile ridicate, în semn de capitulare. Nu-l opresc, 
ci doar îi fac cu mâna, în vreme ce caut să-mi ascund propriul zâmbet. 


O rază firavă de bucurie mi-a răsărit în piept, straniu sentiment după 
atâtea zile de deznădejde. O voi proteja cum protejezi flacăra unei 
lumânări, voi face tot posibilul să o păstrez vie. Dar se stinge imediat 
ce dau cu ochii de Cal. 

Se află în camera noastră, aşezat pe o ladă răsturnată, cu o hârtie 
întinsă pe genunchi. Este una dintre hărțile colonelului, întoarsă pe 
spate şi acoperită acum cu linii trase cu multă sârguință. Planul 
închisorii Corros — cât și-l aminteşte Cameron. Mă aştept să văd cum 
încep să fumege colțurile hârtiei, dar focul prințului arde doar în 
gaura înnegrită din podea. Probabil că îi este greu să citească la 
lumina roşie și instabilă a flăcărilor. În colţ se află cutia mea, plină cu 
biletele veninoase ale lui Maven. Nu s-a atins nimeni de ea. 

Încet, trag şi eu o altă ladă și mă așez alături de el. Nu pare să mă fi 
observat, dar eu știu că nu-i adevărat. Nimic nu scapă simţurilor lui de 
soldat. Nu ridică ochii de la hartă nici măcar atunci când umărul meu 
se izbeşte de al lui, dar îmi pune mâna pe picior, învăluindu-mă în 
căldura lui. Nu își retrage mâna și nici eu nu i-o dau la o parte. N-aş 
putea niciodată să o fac. 

— Ce s-a mai întâmplat acum? îl întreb, culcându-mi capul pe 
umărul lui. 

Ca să văd mai bine harta, mă mint eu. 

— În afară de Maven, de mama lui, de faptul că nu pot să sufăr 
carnea de iepure şi de planul de ansamblu al acestei închisori 
mizerabile? Absolut nimic, mulțumesc de întrebare. 

Vreau să râd, dar abia reușesc să schițez un zâmbet anemic. Nu-i stă 
în fire să glumească, mai cu seamă în asemenea momente. Umorul de 
prost-gust este specialitatea lui Kilorn. 

— Cameron a început să se descurce, dacă asta te ajută să te simți 
mai bine. 

— Serios? 

Vocea îi reverberează în piept și mă face să vibrez. 

— De aia ești tu aici și nu te ocupi în continuare de ea? 

— Trebuie să mănânce, Cal. Nu-i o bucată de Piatră Tăcută. 

Spune printre dinți, tot cu ochii la planul închisorii: 

— Nu-mi aduce aminte. 

— Piatra aia se află doar în celule, Cal, nu și în restul închisorii, îi 
amintesc eu. 

Mă bucur că m-a auzit şi face un efort să iasă din starea asta 
ciudată. 

— O să fie totul în regulă câtă vreme nu ne închide nimeni 
înăuntru, continui eu. 

— Spune-i asta și lui Kilorn. 

Spre marele meu regret, Cal râde înfundat de propria-i glumă, 
semănând acum foarte mult cu un elev ștrengar, iar nu cu soldatul de 


care avem nevoie. Ba mai mult, mă strânge şi mai tare de genunchi. 
Nu cât să mă doară, ci doar ca să se facă mai bine înţeles. 

Îi împing mâna cât colo, de parcă ar fi un păianjen. 

— Cal? Ce-i cu tine? 

De-abia acum ridică fruntea și se uită la mine. Continuă să 
zâmbească, dar ochii îi sunt mohorâţi, întunecaţi, transformându-l 
într-o persoană pe care eu nu o cunosc. Nici măcar în Circul Oaselor, 
înainte să fie condamnat la moarte de propriul frate, Cal nu a avut 
privirea asta. Atunci era speriat, tulburat, nefericit, dar tot Cal era. 
Puteam avea încredere în bărbatul acela înspăimântat. Dar acesta? 
Tânărul cu mâini rătăcitoare și ochi disperaţi? Cine este el? 

— Vrei să-ți alcătuiesc o listă? îmi răspunde el, cu un zâmbet și mai 
larg. 

Ceva plesnește în mine și îl lovesc cu pumnul în umăr cât pot eu de 
tare. Este un bărbat masiv, lovitura mea îl ia pe nepregătite și cade pe 
spate, luându-mă și pe mine prin surprindere. Mă prăbușesc cu el şi ne 
rostogolim amândoi pe podeaua din lut. Aud mai întâi un zgomot sec, 
când prințul se lovește la cap, apoi îi aud mârâitul de durere. Încearcă 
să se ridice, dar eu îl împing la loc, ţintuindu-l sub trupul meu. 

— Nu te ridici de aici până când nu-ţi vii în fire. 

Spre surprinderea mea, ridică nepăsător din umeri. Ba chiar îmi face 
cu ochiul. 

— Nu-i un stimulent prea grozav. 

— Uf! 

Pe vremuri, doamnele din înalta societate a Nortei ar fi leşinat dacă 
prințul Tiberias le-ar fi făcut cu ochiul. Fu nu simt decât că mi se 
întoarce stomacul pe dos și îi mai dau un pumn, de data asta în burtă. 
Bine măcar că are atâta minte cât să-și țină gura și să mă privească 
normal. 

— Acum spune-mi ce s-a întâmplat. 

Zâmbetul se strâmbă și devine grimasă. Îşi lasă capul pe dușumea și 
se încruntă. Se apucă să studieze tavanul. Tot e mai bine decât să se 
poarte ca un nebun. 

— Unsprezece oameni vin cu noi la Corros, Cal. Unsprezece. 

Îşi încleștează maxilarele. Ştie ce insinuez. Unsprezece oameni care 
vor muri dacă nu îmi vin în fire și foarte mulţi alţii în Corros, dacă nu-i 
salvăm. 

— Și mie mi-e teamă, spun eu și glasul îmi tremură prea tare. Dar 
nu vreau să-i dezamăgesc şi nici nu vreau să pățească ceva. 

Îmi pune iarăși mâna pe picior. Dar atingerea lui de acum nu mai 
este insistentă. Parcă dorește să-mi spună doar: Sunt aici. 

— Dar mai ales — și în preajma adevărului simt un nod în gât —, mai 
ales mă tem pentru mine. Mă tem de sonda cu ultrasunete și de ce ar 
putea să-mi facă. Mă tem de ce ar putea să-mi facă Elara dacă ar pune 


mâna pe mine. Știu că faptele mele trecute și talentul meu mă fac mai 
importantă decât ceilalți. Numele și chipul meu au la fel de multă 
forță ca fulgerele pe care le produc și prin asta sunt eu mai valoroasă. 
Prin asta sunt eu un trofeu mai însemnat. 

Din cauza asta sunt eu singură. 

— Şi nu-mi place că aşa gândesc, dar n-am încotro. 

Venisem să-l calmez pe Cal și uite-mă că fac și eu o criză de nervi. 
Într-un miez de noapte, pe un drum cuprins de arşița verii, îmi 
deschisesem sufletul în faţa lui. Pe atunci eram doar fata care a 
încercat să-i fure banii. Acum vine iarna, iar eu sunt fata care i-a furat 
viaţa. 

Nu i-am mărturisit încă taina care îmi apasă sufletul și care acum mi 
se zvârcoleşte în cap ca o pasăre închisă în colivie. Mi se izbește de 
dinți, implorându-mă s-o eliberez. 

— Mi-e dor de el, șoptesc eu, incapabilă să mă uit în ochii lui Cal. 
Mi-e dor de cel care credeam eu că este. 

Mâna de pe piciorul meu se face pumn și din el începe să emane 
căldura. Mânia. 

— Și mie mi-e dor de el. 

Ridic privirea și mă uit la Cal, uluită la culme. 

— Nu știu ce-aș putea să-mi spun ca să-mi fie mai ușor să-l uit. Că 
n-a fost mereu așa și că l-a înveninat mama lui. Sau că, pur și simplu, 
e monstru din naștere. 

— Nimeni nu este monstru din naștere. 

Dar mi-aș dori ca unii oameni să fie. Mi-ar veni mai ușor să-i urăsc, să-i 
ucid, să le uit chipurile îngheţate în moarte. 

— Nici măcar Maven. 

Fără să mă gândesc, mă întind peste el. Inimile noastre bat la 
unison, în emoția trezită de amintirile noastre comune despre un tânăr 
cu limbă ascuțită și cu ochi albaștri. Inteligent, plin de compasiune, 
prea curând dat uitării. Niciodată nu-l vom revedea. 

— Trebuie să renunțăm la el, șoptesc cu buzele lipite de gâtul lui 
Cal. Chiar dacă asta înseamnă că vom fi nevoiți să-l ucidem. 

— Dacă este la Corros... 

— O fac eu, Cal. Dacă tu nu te simţi în stare. 

Mi se pare că tace de o veșnicie, deși în realitate nu a trecut decât 
un minut. Însă pe mine mă ia somnul. Căldura pe care o emană este 
mai ispititoare decât cel mai moale pat din oricare palat. 

— Dacă este la Corros, mă tem că n-am să mă mai pot controla, 
spune el în cele din urmă. Am să-i urmăresc și pe el, și pe Elara. Ea se 
va folosi de furia mea și o va întoarce împotriva ta. Mă va face să te 
ucid, tot aşa cum m-a făcut... 

Îi ating buzele cu degetele, împiedicându-l să continue. Cuvintele îi 
provoacă multă durere. În clipa aceasta, văd un om motivat doar de 


răzbunare, un bărbat a cărui inimă eu am frânt-o și l-am lăsat pustiu 
pe dinăuntru. Un alt monstru care se trezeşte la viață. 

— N-am să permit una ca asta, îi spun, alungând cele mai profunde 
temeri ale noastre. 

Nu mă crede. O citesc în bezna din ochii lui. Disperarea va pune 
curând stăpânire pe el. 

— Nu vom muri, Cal. Am ajuns prea departe ca să mai putem muri. 

Râsul lui este fals, îndurerat. Îmi împinge ușor mâinile, dar nu-mi 
dă drumul. 

— Ştii câți oameni dragi mie sunt morți? 

Știu că-mi simte pulsul, dar nu reușesc să-mi ascund tristeţea. Cal 
nu suportă să-l compătimesc și râde dispreţuitor. 

— Toţi au murit. Toţi au fost uciși. Ea i-a omorât. 

Regina Elara. 

— Îi omoară şi după aia le şterge şi amintirea din mințile celorlalți. 

Altcineva ar putea presupune că se gândeşte la tatăl său sau chiar la 
Maven, din vremea când credea că este un frate bun. Dar eu știu că 
nu-i așa. 

— Coriane, șoptesc eu numele mamei sale. 

Sora lui Julian. Regina Cântăreață. Cal nu și-o mai aminteşte, dar 
asta nu-l împiedică să o jelească. 

— De aceea palatul Dealul Oceanului a fost preferatul meu. Era al 
ei. I-l dăruise tata. 

Închid ochii, încercând să-mi amintesc şi altceva în afară de 
coșmarul de la palatul din Golful Portuar, când ne luptam să ne 
salvăm. Încerc să revăd locul. Și treptat îmi aduc aminte culorile care 
predominau în încăperi. Auriu. Galben. Ca hârtia veche, ca straiele lui 
Julian. Culoarea Casei Jacos. 

Ăsta-i motivul pentru care era atât de trist, motivul pentru care nu a 
putut să incendieze flamurile. Flamurile ei. 

Eu nu știu ce înseamnă să fii orfan. Am avut mereu și mamă, și tată. 
O binecuvântare pe care nu am înțeles-o decât atunci când au fost 
răpiți de lângă mine. Mă simt vinovată că mi-e dor de ei în asemenea 
momente, fiindcă știu că ei sunt în siguranță, în vreme ce părinții lui 
Cal sunt morți și dați uitării. Și acum, mai mult decât oricând, detest 
pustiul înghețat din sufletul meu și teama mea egoistă de a nu rămâne 
singură. Pentru că, dintre noi doi, Cal este mult mai singur decât voi fi 
eu vreodată. 

Dar nu putem rămâne blocaţi în astfel de gânduri și amintiri. Nu 
trebuie să prelungim acest moment. 

— Spune-mi cum e cu închisoarea, îl îndemn eu, schimbând 
subiectul. 

O să-l scot pe Cal din starea asta depresivă chiar de-ar fi să mor. 

Oftează cu putere și întregul trup i se cutremură, dar îmi este 


recunoscător. 

— Este o fortăreață săpată în pământ, cu sisteme de protecție 
extrem de ingenioase. Porţile se află la nivelul superior, iar dedesubt 
sunt celulele și pasarelele care fac legătura între toate nivelurile. O 
singură mișcare greşită și ne prăbușim doisprezece metri până la 
fundul gropii. Și atunci ne vor măcelări și pe noi, și pe cei pe care am 
apucat să-i salvăm. 

— Dar deţinuţii argintii? Nu crezi că se vor lupta și ei? 

— Nu vor mai fi în stare să lupte după toate săptămânile petrecute 
în celule cu Piatră Tăcută. Ba chiar s-ar putea să ne stingherească și să 
ne încetinească. 

— Ai de gând... să-i eliberezi? 

Tăcerea lui îmi răspunde mai limpede decât o sută de cuvinte. 

— S-ar putea să se întoarcă împotriva noastră și să ne atace chiar 
acolo. Sau să vină mai târziu după noi. 

— Nu mă pricep la politică, dar cred că o evadare de o asemenea 
amploare îi va da multe bătăi de cap fratelui meu, mai cu seamă când 
unii dintre fugari sunt adversarii lui politici. 

Clatin din cap. 

— Nu-ţi convine planul meu? 

— Nu am încredere în el. 

— Mă mir, îmi spune el sec și îşi trece un deget peste cicatricele pe 
care mi le-a făcut pe ceafă dispozitivul fratelui său. Forța brută nu ne 
este de folos în cazul ăsta, Mare. Indiferent câți oameni noi ai de 
partea ta. Oricum, argintiii sunt mai mulți decât noi. 

Un soldat care pledează în favoarea unei strategii diferite. Ce ironie! 

— Sper că ştii ce faci. 

Simt că ridică din umeri sub greutatea mea. 

— Intrigile politice nu sunt punctul meu forte, spune el. Dar am să 
fac o încercare. 

— Chiar dacă rezultatul ar putea fi declanșarea unui război civil? 

În urmă cu câteva luni, Cal mi-a explicat ce ar însemna izbucnirea 
unei rebeliuni. Un război total de ambele părți. Roșii împotriva 
roșşiilor. Argintii împotriva argintiilor. Mi-a spus că nu vrea să riște 
moștenirea lăsată de tatăl său pentru un asemenea război, oricât de 
justificat ar fi acesta. Între noi se lasă iar tăcerea. Cal refuză să-mi 
răspundă. Bănuiesc că nici el nu mai știe ce să creadă. Nu-i nici rebel, 
dar nici prinț nu mai este, singura certitudine din viaţa lui este focul 
care îi arde în oase. 

— S-ar putea să fim copleșiți numeric, dar asta nu înseamnă că nu 
avem şanse de reușită, spun eu. 

Eşti mai puternică decât roșiii și argintii. Așa mi-a scris Julian atunci 
când și-a dat seama ce reprezint eu. Julian, pe care s-ar putea să-l 
revăd curând. 


— Oamenii cu sângenou au talente pe care argintiii nu știu să le 
anihileze. 

— Ce vrei să spui? 

— Tu gândești toată strategia asta de parcă te-ai afla la comanda 
unei armate de soldaţi ale căror puteri le cunoşti. 

— Şi? 

— Și aş vrea să văd ce se întâmplă când un gardian încearcă să-l 
împuște pe Nix sau când un magnetron îl aruncă de la înălțime pe 
Gareth. 

Durează doar o secundă până Cal pricepe unde bat. Nix este 
invulnerabil, mai puternic decât un pietrificator. Iar Gareth, care 
controlează gravitația, nu va cădea prea curând de la nicio înălțime. 
Da, sigur, noi nu avem o armată, însă avem soldați înzestrați cu 
talente cărora gardienii argintii nu știu cum să li se opună. Când, în 
sfârșit, înțelege, Cal îmi cuprinde obrajii în palme și mă ridică. Apoi 
îmi dă un sărut fierbinte, dar mult prea scurt pentru gustul meu. 

— Eşti un geniu, murmură el şi sare în picioare. Întoarce-te la 
Cameron și pregăteşte-i şi pe ceilalți. 

Se repede la harta lui. Pe buze i-a răsărit zâmbetul strâmb de mai 
devreme. Dar acum nu mă mai deranjează. 

— Chiar s-ar putea să meargă. 


DOUĂZECI ŞI CINCI 


Șanțul pâlpâie în spatele meu, iar eu mă uit îngrozită cum căminul 
meu din ultimele câteva luni dispare la un singur gest făcut de 
Harrick. Rămân dealul și poiana, dar orice urmă a taberei noastre se 
şterge aidoma nisipului de pe o piatră lucioasă. Nu mai auzim nici 
măcar strigătele de rămas-bun ale copiilor. Farrah le amutțeşte pe toate 
şi, împreună cu Harrick, aruncă o pavăză peste cei mai tineri oameni 
cu sângenou. Nimeni nu a reușit să ne găsească până acum, dar 
această măsură suplimentară de protecție mă linişteşte mai mult decât 
aş vrea să recunosc. Mulţi dintre tovarășii mei scot strigăte 
victorioase, de parcă ascunderea adăpostului ar fi motiv de sărbătoare. 
Mă enervez când îl văd pe Kilorn dând tonul larmei, cu fluieratul lui 
asurzitor. Dar nu am de gând să-l dojenesc tocmai acum, când ne-am 
împăcat. Așa că îi adresez un zâmbet forțat. Şi strâng din dinţi ca să 
nu-i spun ce aş vrea: Cruţă-ţi puterile. 

La fel de tăcut ca mine, Shade își potrivește pasul după al meu. Nu 
mai privește înapoi, la poiana ce acum pare pustie. Se uită numai 
înainte, la pădurea întunecată și rece. Și se gândeşte la misiunea pe 
care o avem de îndeplinit. Nu mai șchiopătează aproape deloc și 
merge repede, iar eu îl urmez nerăbdătoare, trăgându-i și pe ceilalți 
după noi. Nu-i lung drumul până la avion. Încerc să mă bucur de 
fiecare secundă a lui. Aerul rece al nopţii îmi înțeapă obrajii, dar cerul 
senin este minunat. Nu ninge, nu se iscă nicio furtună — deocamdată. 
Căci va veni cu siguranță o furtună - stârnită fie de mine, fie de 
altcineva. Și nu știu cine dintre noi va mai apuca zorii. 

Shade îmi pune o mână pe umăr și șoptește ceva ce nu înțeleg. Două 
dintre degetele lui sunt încovoiate, încă vindecându-se după rana 
căpătată în Cancorda, atunci când am recrutat-o pe Buni. Un oțelit a 
reușit să-l prindă și să-i strivească primele două degete de la mâna 
stângă înainte ca fratele meu să apuce să dispară de-acolo. Farley l-a 
pansat și l-a îngrijit — cine altcineva? —,dar tot mi se strânge sufletul 
când îi văd mâna. Mi-aminteşte de Gisa, alt membru al familiei 
Barrow, schilodită din cauza faptelor mele. 

— Merită, repetă el mai tare. Facem ce se cuvine. 

Știu. Oricât de tare m-aş teme pentru mine și pentru cei dragi, știu 
că hotărârea de a merge la Corros este corectă. Chiar și fără 
asigurările lui Jon, eu cred că suntem pe drumul cel bun. Cum altfel? 
Nu-i putem lăsa pe oamenii noi să cadă victime șoaptelor Elarei, să 
moară sau să fie transformați în niște marionete fără inimă, care să-i 
ducă ordinele la îndeplinire. Asta trebuie noi să facem pentru ca 
lumea să nu devină și mai oribilă. 

Totuşi, vorbele lui Shade sunt ca o cuvertură moale și confortabilă. 


— Mulţumesc, îi șoptesc eu, punându-mi mâna peste a lui. 

Dinţii lui formează o semilună albă în noapte atunci când îmi 
zâmbește. Pe întuneric seamănă foarte mult cu tata. Dar pe vremea 
când era tânăr, când nu stătea în scaunul cu rotile, când nu-l 
împovăraseră greutățile unei vieţi distruse. Amândoi sunt la fel de 
inteligenți, manifestă același fel de neîncredere, care i-a ajutat să 
supraviețuiască pe front și care acum îl ţine pe Shade în viață pe un cu 
totul alt câmp de luptă. Mă bate ușor cu palma pe obraz, gest atât de 
familiar, care mă face să mă simt din nou copil. Dar nu-mi displace. 
Îmi amintește de sângele nostru comun. Nu prin mutație, ci prin 
naștere. Mai profund și mai puternic decât orice talent. 

Cal merge în dreapta mea, iar eu mă prefac că nu-i simt privirea. 
Ştiu că și el se gândește la fratele său și la propriile lui legături de 
sânge, acum distruse. lar în spatele lui vine Kilorn, cu pușca de 
vânătoare în mâini și scrutând pădurea cu ochi vigilenți. În ciuda 
tuturor diferențelor dintre ei, seamănă uimitor de mult într-o anumită 
privință: amândoi sunt orfani, amândoi au fost abandonați și eu sunt 
singura persoană în care au încredere. 

Timpul trece prea repede pentru gustul meu. În doar câteva clipe 
vom fi la bordul Fluxului Negru și vom zbura în înaltul cerului. 
Fiecare secundă se scurge mai iute decât precedenta în timp ce ne 
apropiem de stânca întunecată dinaintea noastră. Merită, repet iar și 
iar cuvântul rostit de Shade. Trebuie să-mi păstrez calmul ca să nu 
dereglez avionul. Nu trebuie să-mi trădez teama, ca să nu-i sperii și pe 
ceilalți. Dar inima îmi bubuie atât de tare în piept, că am impresia că 
o vor auzi cu toții. 

Ca să-i înăbuș bătăile torturate, strâng cu putere la piept casca de 
zbor. Mă uit lung la chipul meu reflectat în luciul metalului. Fata pe 
care o văd îmi este deopotrivă cunoscută și străină. Mare, Mareena, 
fetiţa cu fulgerele, regina roşie și niciuna dintre toate acestea. Ea nu 
pare speriată. Pare cioplită în stâncă, cu trăsături severe, păr împletit 
strâns în jurul capului și o rețea de cicatrice pe ceafă. Nu are 
șaptesprezece ani, ci este fără vârstă. Argintie, dar nu tocmai. Roșie, 
dar nu tocmai. Fiinţă omenească, dar nu tocmai. Un stindard al Gărzii 
Stacojii, un chip căutat de autorități, slăbiciunea unui prinţ, o hoaţă... 
o ucigașă. O păpușă ce poate lua orice formă, mai puţin a ei înseși. 

Salopetele de zbor din avion sunt colorate în negru și în argintiu, 
oferindu-ne protecţia unui soi de uniforme anonime. Ceilalți fac mare 
caz de costumele astea, le aranjează pe unde este necesar ca să-i 
cuprindă. Ca întotdeauna, Kilorn este nemulțumit de gulerul țeapăn 
care îl strânge prea tare. Costumul lui Nix de-abia i se încheie peste 
burtă și fermoarul pare gata să crape dintr-o clipă în alta. Spre 
deosebire de el, Buni practic înoată în costumul ei, dar nu-și suflecă 
nici mânecile și nici pantalonii așa cum trebuie să fac eu. Pentru că va 


lua o altă înfățișare atunci când avionul va ateriza, o înfățișare care 
îmi întoarce stomacul pe dos și îmi face inima să galopeze înnebunită 
din cauza nenumăratelor emoţii pe care mi le provoacă. 

Din fericire pentru noi, Fluxul Negru a fost construit anume pentru 
transportul trupelor, așa că avem loc berechet toți unsprezece. Mă 
aştept ca greutatea suplimentară să ne încetinească, dar, dacă e să mă 
iau după panoul de comandă, viteza cu care zburăm nu s-a schimbat. 
Ba chiar parcă zburăm puţin mai repede. Cal pilotează avionul cât de 
bine poate, având grijă să ne ascundă de lumina lunii în norii de 
toamnă care se rostogolesc de-a lungul coastelor Nortei. 

Se uită încruntat când la norii de dincolo de geam, când la 
instrumentele luminoase din fața lui. Deşi am călătorit multe 
săptămâni alături de el, în carlingă, tot nu înțeleg ce reprezintă ele. N- 
am fost o elevă prea bună pe vremea când locuiam în Pilonii și asta nu 
s-a schimbat. Pur și simplu nu am mintea lui. Nu știu decât cum să 
găsesc calea cea mai scurtă, cum să înșel, cum să mint, cum să fur și 
cum să-mi dau seama când oamenii îmi ascund ceva. Așa cum sunt 
convinsă că face și Cal acum. Ar trebui să mă tem de secretele 
altcuiva, dar știu că taina lui Cal nu are cum să-mi facă rău. El doar 
încearcă să-și mascheze propria slăbiciune, propria teamă. A fost 
educat să creadă cu tărie doar în forța brută și în nimic altceva. 
Ezitarea este greşeala supremă. I-am spus că și mie îmi este frică, dar 
câteva cuvinte șoptite nu au cum să distrugă ani întregi de credință. 
La fel ca mine, și Cal poartă o mască și nici măcar mie nu-mi îngăduie 
să văd ce se află în spatele ei. 

Așa-i mai bine, spune spiritul meu practic. Dar cealaltă parte din 
mine, care ţine prea mult la prințul cel proscris, este cuprinsă de griji. 
Cunosc pericolele fizice ale acestei misiuni, dar nici prin cap nu mi-a 
trecut până acum că există şi pericole emoţionale. Ce se va întâmpla 
cu Cal în Corros? Va ieși el de-acolo la fel cum a intrat? Dar oare va 
reuși să iasă? 

Farley verifică armele pentru a douăsprezecea oară. Shade vrea să o 
ajute, dar ea îl împinge din drum, deși cu foarte puţină forță. Surprind 
la un moment dat un schimb de zâmbete complice între ei și, în cele 
din urmă, Farley îi permite să numere gloanțele dintr-o cutie pe care 
scrie Corvium. Alt transport furat, cel mai probabil de Crance. A reușit 
să ne facă rost de mai multe puști și pistoale, cuțite și alte soiuri de 
arme decât mi-aş fi imaginat eu că se poate. Vom fi toți înarmați — 
fiecare cu talentul lui și cu arma pe care și-o va alege. Eu personal nu 
vreau nimic pe lângă fulgerele mele, dar ceilalți sunt mai înfocați și 
cer pumnale ori pistoale sau, în cazul lui Nix, o suliță telescopică, de 
care nu și-a dezlipit ochii în ultimele săptămâni. O strânge la piept, 
mângâindu-i, transfigurat de emoție, oţelul. Altcineva în locul lui s-ar 
fi tăiat până acum, dar carnea lui Nix este mai tare decât a noastră. 


Darmian, celălalt om nou invulnerabil, se ia după el și alege un satâr 
gros pe care și-l așază pe genunchii noduroși. Tăișul lucește, rugând să 
i se dea voie să spargă oase. 

Sub ochii mei, Cameron pune mâna tremurătoare pe un cuţit mic și 
are mare grijă să nu-i scoată teaca. Și-a petrecut ultimele trei zile 
perfecționându-și talentul, nu lupta cu armele albe, iar pumnalul 
acesta este doar o ultimă măsură de precauţie, una la care sper că nu 
va fi nevoită să recurgă. Îmi surprinde privirea îndreptată asupra 
chipului ei îndurerat și, preţ de o clipă, mă tem că o să mă repeadă. 
Sau, mai rău, că o să vadă dincolo de masca mea. Dar iat-o că mă 
salută cu un gest scurt din cap. 

Îi răspund la fel, întinzându-i mâna invizibilă a prieteniei. Dar 
privirea i se înăsprește şi se face că nu mă mai vede. Înţelesul 
atitudinii ei este limpede: Suntem aliate, dar nu prietene. 

— Nu mai avem mult, spune Cal, atingându-mi mâna ca să-mi 
atragă atenţia. 

E prea repede, strigă mintea mea, deși știu că suntem în grafic. 

— O să meargă. 

Îmi tremură glasul și mă bucur că nu mi-l aude decât el. Nu râde de 
emoția mea, ci o lasă să mă macine în continuare. 

— O să meargă, repet eu și mai puţin convinsă. 

— Cine e în avantaj? mă întreabă el. 

Cuvintele astea mă șochează, mă ustură și, în cele din urmă, mă 
alină. Instructorul Arven rostea aceeași întrebare la antrenamente, 
când îşi punea elevii să se lupte doi câte doi, pe viață și pe moarte, pe 
mândrie și pe umilință. Şi a repetat-o în Circul Oaselor înainte ca un 
oțelit din Casa Rhambos să-l spintece ca pe un porc mare și împuțit. L- 
am urât pe individul ăsta, dar nu înseamnă că nu am învăţat nimic de 
la el. 

De partea noastră avem surpriza și o avem pe Cameron, îi avem pe 
Shade şi pe Gareth, pe Buni și încă cinci oameni cu sângenou în fața 
cărora niciun argintiu nu s-ar descurca. Îl avem pe Cal, geniul militar. 

Și avem o cauză dreaptă de partea noastră. Iar în spatele nostru, 
avem zorii roșii ai zilei. 

— Noi suntem în avantaj. 

Zâmbetul lui Cal este la fel de forțat ca al meu, dar tot reușește să 
mă învioreze puţin. 

— Bravo, fata mea curajoasă! 

Şi iarăși cuvintele lui îmi provoacă emoții tulburi, contradictorii. 

Pocnetul şi apoi scrâșnetul aparatului de emisie îmi șterg din minte 
toate gândurile la Cal. Mă întorc cu faţa la Buni, care îmi face un semn 
din cap. Și trupul ei începe să se schimbe, transformând-o pe bunicuţa 
noastră dragă într-un tânăr cu ochi albaștri și reci, cu păr negru și fără 
suflet. Maven. Hainele i se transformă și ele, iar costumul de zbor 


devine o uniformă neagră, absolut impecabilă, cu un șir de medalii 
strălucitoare pe piept și o pelerină sângerie. Coroana stă pe buclele lui 
negre, iar eu trebuie să mă lupt cu mine însămi ca să nu mă reped și 
să i-o arunc din avion. 

Ceilalți se uită înmărmuriți la Buni, uluiți de înfățișarea regelui cel 
fals. Dar eu nu simt decât ură și doar o vagă tresărire de regret. 
Amabilitatea lui Buni se simte prin travestiul acesta, iar buzele lui 
Maven se arcuiesc într-un surâs cald pe care îl recunosc mult prea 
bine. O clipă, dureroasă clipă, mă uit la băiatul pe care l-am iubit și 
nu la monstrul care s-a dovedit el a fi. 

— Foarte bine, mă forțez eu să spun cu glasul îngroșat de emoție. 

Numai Kilorn bagă de seamă și își smulge privirea de la Buni ca să 
se uite îngrijorat la mine. Clatin încet din cap, dându-i de înţeles că nu 
am nimic și că avem lucruri mult mai importante de care să ne 
ocupăm. 

— Turnul de control din Corros, aici Escadra Unu, spune Cal în 
aparatul de transmisie. 

În timpul celorlalte zboruri, când lua legătura obligatorie cu 
diferitele turnuri de control, îşi dădea silința să aibă o voce plictisită, 
însă acum are un ton foarte precis şi alert. În fond, ne prefacem că 
suntem avionul regelui însuși, cunoscut sub indicativul Escadra Unu, 
aeronavă ce nu trebuie verificată. Iar Cal știe din proprie experiență 
cum trebuie să sune acest apel. 

— Tronul se apropie la aterizare. 

Nu-i o comunicare complicată. Nu trebuie să ceară permisiunea 
pentru aterizare. Ci doar să-și anunțe intenţia, într-o manieră sobră și 
autoritară, iar cel care recepționează mesajul va fi obligat să îl 
accepte. Aşa cum ne așteptăm, bărbatul din celălalt capăt începe să se 
bâlbâie, incapabil să-și ascundă tulburarea: 

— Re-recepţie, Escadra Unu. Mii de scuze, dar nu îl aşteptam pe 
Alteța Sa Regală decât mâine după-amiază. 

Mâine. Adică a patra zi. Ziua când a spus Jon că vom muri — și a avut 
dreptate. Maven va aduce cu el o armată întreagă, formată din 
luptători de elită, de la santinele și până la războinici ucigași de talia 
lui Ptolemus și Evangeline. Nici vorbă să-i putem dovedi. 

Fac un semn cu mâna, dar Buni a și apărut lângă mine. Asemănarea 
ei cu Maven îmi dă fiori. 

— Regele vine când pofteşte el, spune ea în aparat. 

Cu toate că tonul nu-i prea tăios, vocea este inconfundabilă. 

— Și nu am de gând să mă explic înaintea unui amărât de paznic. 

Bufnitura pe care o auzim nu poate fi decât zgomotul făcut de 
operator când cade de pe scaun. 

— Da-da, fireşte, Înălțimea Voastră. 

În spatele nostru, cineva își înăbușă râsetele în mâneca de la 


costum. Probabil Kilorn. 

Cal dă din cap spre Buni și vorbește din nou în stație. Văd în el 
aceeași suferință care mă sfâşșie și pe mine. 

— Vom ateriza în zece minute. Pregătiţi Corros pentru vizita 
regelui. 

— Mă voi ocupa personal de... 

Dar Cal închide aparatul înainte ca operatorul să termine și își 
îngăduie un zâmbet scurt, de ușurare. Camarazii noștri izbucnesc 
iarăși în urale, manifestându-și entuziasmul față de o victorie 
inexistentă. Da, un obstacol a fost înlăturat, dar urmează multe altele. 
Toate sunt acolo jos, pe câmpurile verzi-cenușii care mărginesc 
pustietățile Puhoiului și ascund privirii închisoarea unde ne-am putea 
găsi moartea. 

Atunci când Fluxul Negru aterizează pe pista netedă din Corros, o 
pată de lumină însângerează orizontul dinspre est, dar cerul rămâne 
acoperit de noapte. Locul acesta nu este o bază militară, cu multe 
unități de aviaţie și hangare, totuși rămâne un edificiu al argintiilor, 
care degajă un aer amenințător. Îmi pun casca de zbor ca să-mi ascund 
chipul. Cal și ceilalți îmi urmează exemplul. Probabil că arătăm de-a 
dreptul înspăimântători. Un grup de oameni îmbrăcaţi în negru, cu 
fețele acoperite, care îl escortează pe tânărul și nemilosul rege. Să 
sperăm că, mai interesate de prezenţa regelui decât de a însoțitorilor 
săi, niciuna dintre gărzi nu se va uita cu atenţie la noi. 

Mă cuprinde nerăbdarea și sar din scaun. Cataramele centurilor de 
siguranță zornăie în urma mea. Fac ceea ce trebuie, ceea ce mi-aş dori 
să nu fi fost nevoită să fac: o iau pe Buni de braţ. Parcă și atingerea ei 
este a lui Maven. 

— Să-i străpungi cu privirea, o instruiesc eu, cu glasul înăbușit de 
vizorul căștii. Zâmbește cu asprime. Fără vorbe inutile, fără politețuri. 
Poartă-te ca și cum ai avea un milion de secrete, pe care numai tu ești 
îndreptăţită să le cunoşti. 

Buni reține fără efort sfaturile mele. La urma urmei, Cal și cu mine 
am învăţat-o cum să se poarte ca să semene cu Maven. Acum eu îi 
amintesc doar. Este ca atunci când trebuie să dai un examen și arunci 
o ultimă privire pe carte. 

— Nu-s proastă, ştiu ce fac, îmi răspunde ea cu răceală, iar mie îmi 
vine să-i dau un pumn în falcă. 

Nu-i Maven, îmi răsună mie în cap, mai tare decât dangătul unui 
clopot. 

— Cred că te-ai prins, zice Kilorn, ridicându-se și el și trăgându-mă 
ușor de braţ. Mare mai avea niţel și te omora. 

— Gata toată lumea? strigă Farley din spatele avionului. 

Stă cu mâna pe maneta rampei, nerăbdătoare s-o coboare. 


— În formaţie! se răstește Cal la noi, pe un ton ce seamănă cam 
prea mult cu al unui sergent de instrucție. 

Dar noi ne supunem și ne aliniem așa cum ne-a învăţat el. Buni e în 
frunte. Cal este lângă ea, asumându-și rolul de comandant al gărzilor 
ei de corp. 

— Haide să ne punem fundurile la bătaie, zice Farley, răsucind 
maneta. 

Şi parcă simt un zâmbet în vorbele ei. 

Un șuierat, apoi mecanismul se declanşează, cablurile pulsează, iar 
spatele avionului se deschide spre ultima dimineață din viaţa unora 
dintre noi. 

Doisprezece soldaţi ne așteaptă la o distanţă respectuoasă de Fluxul 
Negru. În poziție de drepţi, umăr lângă umăr, aşa cum au învăţat în 
multele ore de instrucţie. În momentul în care o văd pe bătrâna cu 
sângenou deghizată în regele lor, se lasă toți într-un genunchi și își 
duc mâna la inimă. Prin vizorul căștii lumea mi se pare mai 
întunecată, dar nu atât cât să acopere cenuşiul uniformelor și nici 
fortul modest și turtit din spatele lor. Fără porți din bronz, fără ziduri 
din sticlă-de-diamant, dar și fără geamuri. Un paralelipiped turtit, care 
se întinde până în câmpurile părăsite. Închisoarea Corros. Arunc o 
ultimă privire spre avion și spre pista care se pierde în depărtare, 
acolo unde dansează umbrele și radiațiile. Văd două avioane la sol. 
Sunt ale închisorii, folosite pentru transportul deţinuţilor. Dacă totul 
merge conform planului, vor decola curând. 

Încercând să mergem în cadență, ne apropiem în tăcere de Corros. 
Cu pumnul strâns lângă șold, Cal o flanchează pe Buni. Eu vin imediat 
în urma lui, cu Cameron în stânga și Shade în dreapta. Farley și Kilorn 
se află la mijlocul formaţiei, cu armele în mâini. Parcă și aerul este 
electrificat, mustind de pericole. 

Dar nu de moarte mă tem eu. Nu mă mai tem de ea. De prea multe 
ori am privit-o în ochi ca să mă mai sperie. Însă mă tem de închisoare, 
de faptul că aș putea fi capturată, legată în lanţuri și transformată într- 
o marionetă fără creier a reginei. Asta n-aş putea suporta. Mai degrabă 
aş muri de o sută de ori decât să am o asemenea soartă. Și știu că la 
fel gândesc toți camarazii mei. 

— Înălțimea Voastră, spune unul dintre soldaţi, cutezând să-și ridice 
ochii la cel pe care el îl crede a fi regele. 

Pe piept poartă însemnele gradului de căpitan: trei săbii din metal 
roșu, încrucișate. Tresele roșii și albastre de pe umeri sunt culorile 
casei de care aparţine. Casa Iral. 

— Bine aţi venit la închisoarea Corros! 

Așa cum a fost instruită, Buni privește drept prin el și face un semn 
vag din mână. Atitudinea asta ar trebui să-i convingă pe toţi de 


presupusa ei identitate. Însă, în timp ce soldaţii se ridică în picioare, 
căpitanul se uită la noi, la uniformele noastre și observă că nu există 
nicio santinelă în preajma regelui. Privirea pătrunzătoare îi zăbovește 
mai mult asupra lui Cal și asupra căștii lui. Dar nu spune nimic, iar 
soldaţii lui se aliniază alături de noi și pornim împreună mai departe. 
Haven, Osanos, Provos, Macanthos, Eagrie — recunosc eu culorile de pe 
câteva uniforme. Ultima, Casa Eagrie, casa clarvăzătorilor, este prima 
noastră țintă. O trag de mânecă pe Cameron și îi fac un semn discret 
din cap spre bărbatul blond, cu barbă, ochi inteligenți și trese albe și 
negre pe umăr. 

Fata înclină ușor capul și strânge pumnii, concentrându-se. Atacul a 
început. 

Nici nu bag de seamă când căpitanul trece în faţa mea, în cealaltă 
parte a lui Buni. Un mătăsos. Cu piele bronzată, păr negru, lucios și 
trăsături ascuţite la fel ca Sonya Iral și ca bunica ei, Pantera. Nu pot 
decât să sper că acest căpitan nu are talentul ei de intrigantă, 
altminteri ne va fi mult mai greu să realizăm ce ne-am propus. 

— Au fost puse în practică aproape toate indicaţiile trimise de 
Înălţimea Voastră, spune el pe un ton cam înțepat. Clădirile 
individuale cu celule sunt închise etanș, așa cum ne-ați dat dispoziţie, 
iar următorul transport de Piatră Tăcută va sosi mâine, împreună cu 
noua unitate de pază. 

— Bine, răspunde fără interes Buni. 

Grăbește puțin pasul, iar căpitanul se ține după ea. La fel și Cal. La 
fel și noi. Parcă-i o cursă. 

Centrul de Securitate din Golful Portuar era o clădire frumoasă, un 
spectacol din piatră sculptată și sticlă strălucitoare. În schimb, Corros 
este la fel de cenușiu și lipsit de speranță ca pustiul din jurul lui. 
Monotonia acestui tablou mohorât este întreruptă doar de poarta de la 
intrare, din metal negru. Nu are balamale, nici zăvor și nici clanță și 
seamănă cu un abis, cu botul căscat al unui monstru. Dar eu simt cum 
curge prin ea curentul electric provenit dintr-un panou mic și pătrat 
aflat alături. Comutatorul despre care ne-a povestit Cameron. Cheia 
acestuia atârnă de un lanţ negru aflat la gâtul căpitanului din Casa 
Iral. 

Sunt și camere de supraveghere la intrare, ca niște ochi mici și 
bănuitori, ațintiți asupra porții. Nu-mi fac nicio grijă din cauza lor. 
Mai mult mă preocupă prezenţa căpitanului mătăsos și a soldaților să-i 
care ne-au înconjurat și ne împing să mergem mai departe. 

— Mi se pare că nu te cunosc, domnule pilot. De fapt, nu cunosc pe 
niciunul dintre voi, insinuează căpitanul, înclinându-se ușor ca să-l 
poată fixa pe Cal cu privirea lui de culoarea cremenii. 

— Vrei să te identifici? 

Strâng pumnul ca să nu mi se observe tremurul degetelor. Cal 


rămâne impasibil şi de-abia întoarce capul, de parcă n-ar avea niciun 
chef să-l bage în seamă pe comandantul închisorii. 

— „Domnule pilot” este suficient, căpitane Iral. 

Cum era de așteptat, acesta se îmbăţoşează. 

— Închisoarea Corros se află sub comanda și protecția mea, domnule 
pilot. Dacă îți imaginezi că am să-ți permit accesul fără... 

— Fără ce, căpitane? 

Fiecare cuvânt rostit de Buni taie ca un cuţit. Căpitanul se oprește, 
în obraji îi răsar bujori argintii și îşi înghite replica nesăbuită. 

— Din câte știu eu, Corros ţine de Norta. Și cui aparține Norta? 

— Îmi fac doar datoria, Înălțimea Voastră, bolborosește căpitanul. 

Dar lupta este pierdută. Așa că salută din nou, cu mâna la inimă. 

— Regina m-a însărcinat cu apărarea acestei închisori și nu doresc 
decât să-i îndeplinesc ordinele, la fel ca și pe ale Înălțimii Voastre. 

Buni dă din cap. 

— În cazul ăsta, eu îţi ordon să deschizi poarta. 

Căpitanul lasă capul în pământ, recunoscându-și înfrângerea. Unul 
dintre soldaţii lui, o femeie mai în vârstă, cu maxilarul pătrat și cu 
părul împletit într-o coadă argintie, face un pas înainte și pune mâna 
pe ușa din fier. Metalul se mișcă sub atingerea ei de magnetron și se 
desface în bucăți zimțate, care se retrag în lateral. Dinăuntru năvăleşte 
spre noi un aer care miroase a igrasie și a încă ceva mai acru. Sânge. 
Însă holul de la intrare este pardosit cu bucăţi de gresie albă, orbitor 
de curată. Buni intră prima. Noi o urmăm. 

O simt pe Cameron tremurând lângă mine și o înghiontesc ușor. Aș 
lua-o de mână dacă aș putea. Îmi imaginez cât de greu trebuie să-i fie 
- eu aş prefera să fiu ruptă în bucăţi decât să mă întorc la Archeon. Și 
totuși ea revine în închisoarea ei. O face pentru mine. 

Ciudat, holul este gol. Nu există aici niciun tablou înfățișându-l pe 
Maven, niciun stindard. Normal, locul acesta nu trebuie să 
impresioneze pe nimeni și de aceea nu are nevoie de decorațiuni. Sunt 
doar camere de supraveghere. Subordonaţii căpitanului Iral îşi ocupă 
imediat posturile, flancând fiecare dintre cele patru uși din jur. Cea 
din spate, ușa din fier, se închide cu scrâșnet asurzitor de metal pe 
metal. Uşile din stânga și din dreapta sunt vopsite în argintiu și lucesc 
stins în lumina crudă a închisorii. Ușa din față, cea prin care trebuie să 
trecem noi, este vopsită într-un roșu dezgustător. 

Spre marea noastră mirare, Iral se oprește brusc și arată spre una 
dintre ușile argintii. 

— Mai întâi aţi dori s-o vedeţi pe Înălțimea Sa, regina? 

Bine că ne-am pus căștile, altminteri căpitanul ar fi văzut spaima de 
pe chipurile noastre. Elara este aici. Mi se întoarce stomacul pe dos 
numai la gândul că aș putea s-o revăd și îmi vine să vomit. Chiar și 
Buni păleşte și, cu toate eforturile pe care le face, îi rămân cuvintele în 


gât. Kilorn este la câțiva centimetri în spatele meu. Nu spune nimic, cu 
toate astea îi aud îndemnul: Fugi. Fugi. Fugi. Însă nu mai pot. 

— Înălțimea Sa este aici? exclamă Cal. 

Mă tem o clipă că și-a pierdut stăpânirea de sine. 

— Nu a plecat încă? adaugă el, încercând s-o dreagă. 

Dar suspiciunea a explodat deja în ochii căpitanului. 

Buni izbucnește în hohote de râs, reci și nepăsătoare. 

— Doar ştii că mama face mereu numai ce vrea, îl dojenește ea pe 
Cal. Dar eu am venit cu alte treburi, căpitane. Nu-i nevoie s-o 
deranjezi. 

Căpitanul se căznește să schițeze un zâmbet îndatoritor care îi 
încrețește fața ca un rânjet și îi deformează trăsăturile regulate, 
transformându-l într-o arătare hidoasă. 

— Foarte bine, domnule. 

Kilorn mă bate insistent pe braţ. Şi-a dat seama și el. Căpitanul nu ne 
mai crede. Mă întorc şi o strâng pe Cameron de cot. Ăsta-i al doilea 
semnal. Simt cum i se încordează mușchii sub degetele mele. Îşi 
folosește acum toată puterea pentru a-l bloca pe soldatul Eagrie, 
pentru a-l împiedica să vadă ce urmează să se întâmple. Pe chipul 
acestuia se citește confuzia, iar el scutură din cap ca să se 
dezmeticească și să se poată concentra asupra noastră. Nu înțelege ce 
se întâmplă cu el. 

— Şi care să fie aceste treburi? insistă Iral, cu același rânjet 
diabolic. 

Face un pas spre noi. Va fi ultimul din viaţa lui. 

— Scoateţi-vă căștile, vă rog. 

— Nu, îl refuz eu. 

Inspir ușor și preiau controlul asupra camerelor îndreptate asupra 
noastră. Iar când Iral deschide gura ca să strige, eu expir, iar camerele 
explodează într-un nor de scântei ca niște artificii. Urmează becurile, 
care se sting și se aprind, aruncându-ne ba într-o beznă profundă, ba 
într-o lumină orbitoare. Noi suntem pregătiți pentru asta. Soldaţii din 
Corros nu sunt. 

Focul aleargă de-a lungul pardoselii, aruncând umbre stranii pe 
gresia albă. Zăvorăște toate ușile, apoi sare până pe tavan, izolându-i 
pe soldaţi în întuneric, alături de noi. Soldatul din Casa Osanos, un 
acvatic, stoarce în grabă umezeala din aer, dar nu-i suficientă ca să 
înăbușe focul lui Cal. Un pietrificator se repede la mine și văd cum 
pielea i se preschimbă în piatră, dar se izbește de zidul cunoscut sub 
numele de Nix Marsten. Vine și Darmien lângă el și cei doi 
invulnerabili cu sângenou se apucă să-l facă bucăţi pe soldat. Ceilalți 
se descurcă la fel de bine. Ketha îl distruge pe telekineticul din Casa 
Provos, declanșându-i în inimă o explozie care îl sfârtecă pe 
dinăuntru. Femeia-soldat din Casa Haven se străduieşte să alunge 


întunericul, folosindu-și capacitatea de a aduna umbrele într-o ceață 
compactă și neagră, ce erupe brusc într-o lumină orbitoare. Nici măcar 
căștile noastre nu ne pot apăra de strălucirea aceea și mă văd nevoită 
să închid ochii. Când îi deschid, o văd pe femeia Haven la pământ, cu 
o tăietură adâncă în gât. Scuipă sânge argintiu pe gresia albă. Fratele 
meu stă în picioare lângă ea, cu cuțitul în mână. În spatele lui, 
soldatul Eagrie cade în genunchi, se apucă apoi cu mâinile de cap și 
începe să zbiere. 

— Nu mai văd! se vaită el, zgâriindu-și ochii și amestecându-și 
lacrimile cu stropi de sânge. Nu mai văd nimic! Ce se petrece?! Ce-i 
asta?! Cine sunteţi?! 

Cameron este prima dintre noi care își scoate casca. Nu a mai ucis 
niciodată, nici măcar atunci când a evadat. I se citeşte pe chip groaza 
de un asemenea gest. Dar nu se lasă. Nu știu dacă o face din curaj sau 
din răutate. Tăcerea ei îl apasă pe soldatul prăbușit până când acesta 
nu mai plânge, nu se mai zgârie pe ochi, nu mai respiră. Moare cu 
ochii larg deschiși, privind în gol, orb și surd în ultimele lui clipe. 
Probabil că s-a simţit ca îngropat de viu. 

Totul se termină cam într-un minut. Doisprezece soldaţi argintii zac 
morți pe pardoseala din gresie - unii arşi, alţii electrocutaţi, unii 
împușcați, alții cu capetele sfărâmate. Victimele Kethei arată cel mai 
rău. Un întreg perete este împroșcat cu rezultatele muncii sale, iar ea 
gâfâie zgomotos și încearcă să nu se uite la ce a făcut. Despre talentul 
ei de a provoca explozii se poate spune cu multă indulgență că este 
sinistru. 

Dintre noi, numai Lory este rănită, după ce s-a luptat cu 
magnetronul împreună cu Gareth. Are o aşchie mare de metal înfiptă 
în braţ, dar nu-i nimic grav. Farley se repede să-i dea primul ajutor: îi 
scoate din carne lama metalică și o aruncă pe pardoseală. Lory de-abia 
dacă scoate un geamăt ușor de durere. 

— Am uitat să luăm pansamente cu noi, mormăie Farley, apăsând 
rana sângerândă cu palma. 

— Tu ai uitat să le iei, spune Ada, scoțând din interiorul costumului 
o faşă albă, pe care o leagă cu mișcări pricepute în jurul braţului lui 
Lory. 

Se murdărește într-o clipă de sânge. 

Kilorn chicotește în barbă. Este singurul dintre noi capabil să 
glumească în momente ca acestea. Mă bucur să-l văd viu și nevătămat 
şi ocupat să-și reîncarce arma. Ţeava fumegă și pe jos sunt cel puțin 
două trupuri găurite de gloanţele lui. Cine nu-l cunoaște așa ca mine 
ar zice că toată povestea asta nu l-a afectat deloc. Dar, în ciuda râsului 
său, prietenul meu nu simte nicio plăcere să ucidă oameni. 

Și nici Cal. Se apleacă peste cadavrul căpitanului Iral și, cu mișcări 
precaute, îi desprinde cheia neagră de la gât. Nu vreau să-i ucid, mi-a 


spus el mai demult, înainte de atacul nostru în Centrul de Securitate 
din Golful Portuar. Acum și-a călcat cuvântul, iar asta l-a rănit mai 
profund decât orice armă. 

— Buni, murmură el, incapabil să-şi ridice privirea de la Iral. 

Cu degete tremurânde, îi închide ochii morţi. În spatele lui, Buni se 
concentrează asupra trăsăturilor căpitanului. Şi nu durează decât o 
clipă până când se transformă în Iral. Eu scot un suspin de ușurare. 
Chiar și un Maven fals era prea mult pentru mine. 

Din aparatul de la centura lui Iral se aud fâșâieli de paraziți radio — 
este centrul de comandă care încearcă să ia legătura cu căpitanul. 

— Căpitane Iral! Ce se petrece acolo, căpitane? Am pierdut 
contactul vizual. 

— O defecțiune, răspunde Buni cu vocea căpitanului. Poate se 
propagă, poate nu. 

— Am recepționat, căpitane. 

Cameron reușește să-și smulgă privirea de la soldatul Eagrie. Pune 
mâna pe ușa roșie. 

— Pe aici, spune ea. 

De-abia dacă auzim ce zice din cauza picăturilor de sânge care cad 
pe gresie și a suspinelor celor aflați pe moarte. 

Centrul de comandă este ca un nerv care pulsează și controlează 
toate camerele de securitate ale închisorii. Mă trage înspre el prin 
labirintul de coridoare. Și acestea sunt pardosite cu gresie albă, însă 
nu la fel de curată ca în holul de la intrare. Dacă m-aș uita mai atent, 
aş reuşi să văd printre dale urme de sânge, pe care trecerea timpului 1- 
a colorat în cafeniu. Cineva a încercat să spele urmele tragediilor de- 
acolo, dar fără prea mare meticulozitate. Sângele roșu este foarte greu 
de curățat. Văd aici mâna reginei, torturile scornite de mintea ei 
diabolică. 

Îşi continuă opera distrugătoare pe undeva prin apropiere. Ba chiar 
s-ar putea să fie pe urmele noastre, alertată de închiderea camerelor 
de supraveghere. Sper să fie așa. Sper să apară chiar acum de după colț, 
ca să o pot ucide. 

Dar, în loc de regina Elara, după colţ se află o altă ușă cu un D mare 
vopsit pe ea și fără încuietoare. Cu un cuțit în mână, Cameron aleargă 
spre ea şi se apucă de lucru la panoul care o încuie. Îl desface într-o 
secundă, apoi trage cablurile cu degetele. 

— Trebuie să trecem pe aici ca să ajungem la centrul de comandă, 
spune ea, făcând un semn cu capul spre ușă. Înăuntru sunt doi paznici 
magnetroni. Fiţi gata. 

Cal își drege glasul și leagănă cheia în faţa ochilor ei. 

— Oh! mormăie Cameron, roșie în obraji. 

Îi ia cheia din mână și o introduce în fanta din panou. 

— Să-mi spuneţi când. 


— Gareth..., începe Cal, dar acesta deja a ajuns în față și împinge 
ușa. 

Buni se află lângă el, tot sub înfățișarea căpitanului Iral. Ştiu 
amândoi ce au de făcut. 

Ceilalți nu prea știu. Ketha pare în pragul lacrimilor și își pipăie 
nervoasă braţele, de parcă i-ar fi teamă că și-a pierdut unul. Farley 
întinde o mână spre ea, dar Ketha i-o respinge. Mă doare sufletul când 
îmi dau seama că nu știu cum aș putea să o mângâi pe Ketha. Ce i-ar fi 
mai util — o îmbrăţişare sau o palmă? 

— Păzeșşte-ne spatele! mă răstesc eu la ea, sperând că alegerea mea 
este cea bună. 

Femeia se cutremură și se uită urât la mine. I s-a desfăcut părul și 
acum ea se trage de șuviţele negre. În cele din urmă, dă încet din cap 
şi se duce smiorcăind în urma noastră ca să supravegheze coridorul. 

— Gata, murmură ea. 

Darmian și Nix se duc lângă ea, mai mult ca să-și demonstreze 
solidaritatea decât ca să o apere. Dar așa vor alcătui un zid puternic 
atunci când gărzile vor pricepe ce se petrece aici. Ceea ce se va 
întâmpla foarte curând. 

La fel ca mine, și Cal înțelege că trebuie să ne grăbim. 

— Acum, spune el și se lipește de perete împreună cu noi toți. 

Cheia face contact. Eu simt cum curentul electric inundă 
comutatorul și mecanismul ușii care se deschide scârțâind puternic. 
Dincolo de ea se află un sector cu celule. În contrast cu coridoarele din 
gresie albă, celulele de-aici sunt cenușii, reci și murdare. De undeva se 
aude cum picură apa, iar aerul este lipicios de la umezeală. Patru 
nivele cu celule coboară în întunericul de sub noi, fără paliere sau 
scări care să facă legătura între ele. Patru camere de supraveghere, 
câte una în fiecare colț al tavanului, veghează asupra tuturor celulelor. 
Le închid fără probleme. Singura lumină este galbenă și aspră, deși 
luminatorul de deasupra s-a colorat în albastru, trădând apropierea 
amurgului. Sub el, pe unica pasarelă de-aici, construită din metal 
reflectorizant, se află cei doi magnetroni în uniforme cenușii. Amândoi 
se răsucesc iute când ne aud pașii. 

— Ce cău...? vrea să zică unul, făcând un singur pas spre noi. 

Pe uniformă poartă culorile Casei Samos. Încremeneşte când dă cu 
ochii de Buni, care stă lângă Gareth. 

— Domnule căpitan Iral. 

Cu o singură fluturare a mâinii, magnetronul Samos ridică plăci 
metalice din podea, construind o pasarelă nouă chiar sub ochii noștri. 
Aceasta se conectează la cea pe care stă el, permițându-le lui Gareth și 
lui Buni să înainteze. 

— Sânge proaspăt? glumește celălalt ofițer, rânjind ironic la Gareth. 
Din ce legiune ești? 


Buni intervine, nelăsându-l pe Gareth să răspundă. 

— Deschide celulele. E vremea să facă mișcare. 

Din păcate pentru noi, ofițerii schimbă priviri nedumerite. 

— Păi, doar ce i-am scos ieri la plimbare. Și următoarea e... 

— Ordinele sunt ordine și eu le am pe ale mele, îl întrerupe Buni. 

Ridică uşor cheia lui Iral și o leagănă în fața magnetronului, 
ameninţându-l pe față. 

— Deschide celulele! 

— Deci e adevărat? S-a întors regele? întreabă Samos, clătinând din 
cap. Nu-i de mirare că e mare tămbălău la centru. Probabil că toți se 
agită să arate bine în fața capului încoronat, mai cu seamă acum, când 
maică-sii tot nu i-a trecut supărarea. 

— Celulele! repetă cu duritate Buni. 

— În regulă, domnule, mormăie primul magnetron. 

Îi dă un ghiont celuilalt şi se întorc amândoi cu fețele la zecile de 
celule întinse pe toată înălțimea clădirii. Multe sunt goale, dar în 
unele se zăresc niște umbre care se sting încet, zdrobite de Piatra 
Tăcută. Deținuți cu sângenou, care vor fi curând eliberați. 

O altă pasarelă se așază la locul ei cu zgomot ca de ciocan, izbind 
într-un zid din aluminiu. Acum sunt pasarele în fața tuturor celulelor, 
înconjurând perimetrul acestui sector de închisoare, în vreme ce alte 
plăci din metal se răsucesc și se pliază, formând trepte ce fac legătura 
între nivele. Pe mine mă cuprinde mirarea. Nu i-am văzut pe 
magnetroni decât în lupte, unde își foloseau talentele ca să ucidă și să 
distrugă. Dar niciodată ca să creeze ceva. Și nu-mi este greu să mi-i 
imaginez cum ar construi avioane și mașini luxoase, prin îndoirea 
fierului grosolan și transformarea lui în arcuri incredibil de fine și de 
frumoase. Poate sunt în stare să facă și straiele alea din metal, pe care 
le îndrăgește atât de mult Evangeline. Recunosc că mi se păreau 
superbe, chiar dacă fata care le purta era un monstru. Însă îmi uit 
toată mirarea când se deschid gratiile de la celule, iar cei dinăuntru 
încep să se foiască. Magnetronii temniceri sunt niște ucigași care îi 
forţează pe oamenii nevinovaţi să se chinuiască și să moară în spatele 
acestor gratii, indiferent de cât de neînsemnat și de șubred ar fi 
motivul invocat de Maven. Sigur, nu fac altceva decât să respecte 
ordinele primite, însă respectarea ordinelor este alegerea lor. 

— Hai, afară cu voi! 

— În picioare! Scoatem câinii la plimbare. 

Magnetronii se mișcă repede, tropăind către primul rând de celule. 
Îi smucesc pe oamenii noi din paturile de scânduri, îi îmbrâncesc, iar 
pe cei care nu se pot ridica suficient de repede îi aruncă direct pe 
pasarelă. O fetiță aterizează periculos de aproape de margine. Într-atât 
seamănă cu Gisa, că dau să mă reped spre ea, iar Kilorn se vede 
obligat să mă tragă înapoi. 


— Nu încă, îmi mormăie el în ureche. 

Nu încă. Încleştez mâinile, ard de nerăbdare să-mi declanşez 
fulgerele împotriva celor doi ofițeri care se apropie de ușă. Nu ne-au 
văzut încă, dar o vor face curând. 

Cal este primul care își scoate casca. Samos se oprește brusc, ca în 
fața unui glonţ. Clipeşte repede, nevenindu-i să-și creadă ochilor. 
Înainte de a apuca să reacționeze în vreun fel, picioarele i se desprind 
de sol și se ridică spre tavan. Fără gravitația care să-l țină ancorat, îl 
urmează imediat și celălalt. Gareth îi rostogolește pe amândoi prin aer 
şi le izbește capetele de tavanul din beton. Auzim pârâituri 
dezgustătoare de oase sfărâmate. 

Ne repezim numaidecât spre celule. Eu ajung mai întâi la fetița 
căzută, pe care o ajut să se ridice în picioare. Ea respiră greu și 
tremură din toate încheieturile. Dar a scăpat de apăsarea Pietrei 
Tăcute și acum culoarea îi revine treptat în obrăjorii palizi și murdari. 

Îmi scot şi eu casca. 

— Fetița cu fulgerele, murmură ea, atingându-mi fața. 

Gestul ei îmi frânge inima. 

O parte din mine ar vrea s-o ia în braţe și să fugim împreună de- 
acolo, să o duc departe de toată suferința de-aici. Dar misiunea 
noastră este departe de a se fi terminat și nu pot să plec. Nici măcar de 
dragul acestei fetițe. Așa că o pun jos, pe piciorușele ei nesigure, și îmi 
trag încet mâna dintre degetele ei. 

— Veniţi după noi! Luptaţi-vă cât de bine puteţi! strig eu spre 
celule. 

Am grijă să mă aplec peste marginea pasarelei, ca să fiu sigură că 
m-a văzut și m-a auzit toată lumea. Puţinii deținuți rămași în viață în 
celulele de la nivelul cel mai de jos au început deja să urce treptele 
din metal. 

— Vom ieși cu toții în seara asta din închisoare! Împreună și în 
viață! 

S-ar zice că până acum ar fi trebuit să mă învăţ minte și să nu mai 
mint. Însă ei au nevoie de această amăgire ca să meargă mai departe. 
Şi merită să-mi pierd sufletul dacă minciuna mea îl salvează măcar pe 
unul singur dintre ei. 


DOUĂZECI ŞI ȘASE 


Camerele oarbe nu ne pot proteja prea mult, iar timpul acesta pare 
a fi pe sfârșite. Semnalul este un șir de explozii pe coridor. Aud cum 
Ketha zbiară la fiecare detunătură, înspăimântată de ce a făcut și de ce 
continuă să facă. Fiecare strigăt disperat răsună prin blocul cu celule 
şi îi paralizează pe oamenii noi, care şi așa se mișcă prea încet. 

— Mergeţi mai departe! strigă Farley la ei. 

Frenezia i-a dispărut, înlocuită acum de severitate. 

— După Ada! După Ada! 

Îi mână din spate ca pe oi și îi împinge în sus pe trepte. Shade îi 
ajută mai mult, luându-i cu el în salt pe cei mai bătrâni și mai bolnavi 
de la nivelele inferioare, chiar dacă asta îi dezorientează pe mulți. 
Kilorn are grijă să nu cadă vreunul de pe pasarelă. 

Ada dă din mâini, dirijându-i pe oamenii cu sângenou spre uşa de 
lângă ea, pe care este desenat un C mare și negru. 

— La mine! ţipă ea. 

Ochii îi aleargă pe deasupra capetelor: îi numără. Pe mulţi trebuie 
să-i împing spre ea, pentru că nu vor să se dezlipească de mine. Măcar 
fetița înțelege despre ce este vorba. Tropăie mărunțel până la Ada și se 
agaţă de piciorul ei, încercând să se ascundă de zgomotul înfiorător 
din jur. Betonul și metalul construcției amplifică toate strigătele, 
transformându-le în urlete de fiare sălbatice. Acum se aud niște 
împușcături, urmate de inconfundabilele hohote de râs ale lui Nix. Dar 
nu va mai râde mult dacă atacul asupra noastră nu va înceta. 

Acum vine partea de care mă tem cel mai tare, partea cu care nu am 
fost de acord. Însă Cal s-a dovedit de neclintit — trebuie să ne despărțim. 
Ca să acoperim o suprafață mai mare, să eliberăm mai mulți deținuți 
și, cel mai important, să-i scoatem de-aici în siguranță. Așa că îmi fac 
loc printre oamenii noi, cu Cameron pe urmele mele. Ea azvârle cheia 
peste umăr, iar Kilorn o prinde cu dexteritate. Priveşte lung după noi, 
fără să clipească. S-ar putea să nu mă mai vadă niciodată și o știm 
amândoi. 

Cal vine în spatele meu. Îi simt căldura chiar de la câțiva metri. 
Arde pasarela din urmă, o topeşte, ne separă de ceilalți. Ajungem la 
ușa din cealaltă parte, pe care scrie COMANDA, iar Cameron se apucă 
de treabă la panoul de deschidere. Eu nu am nimic de făcut în 
momentele astea, așa că mă uit când la Kilorn, când la fratele meu, ca 
să-mi întipăresc adânc în minte trăsăturile lor. Ketha, Nix și Darmian 
dau fuga înapoi la celule, ca să scape de atacul pe care nu-l mai pot 
stăvili. Gloanţele îi urmăresc, ricoşând din metal și din carnea lui Nix. 
Din nou, lumea își încetinește mersul și eu îmi doresc să se oprească 
de tot. Îmi doresc să fie şi Jon aici, ca să-mi spună ce să fac, să mă 


asigure că hotărârile mele sunt cele bune. Să-mi spună cine va muri. 

O mână fierbinte, încinsă mi se lipește de obraz și mă obligă să-mi 
întorc capul de la ceilalți. 

— Concentrează-te! îmi spune Cal, privindu-mă cu asprime. Trebuie 
să uiţi de ei în clipa asta, Mare. Trebuie să ai încredere în ce faci. 

Nici nu pot să mai dau din cap. Nici nu pot să mai vorbesc. 

— Da. 

Blocul cu celule din spatele nostru se golește. Comutatorul din fața 
noastră scoate scântei. Ușa se deschide. 

Cal mă îmbrâncește înăuntru și cad zdravăn pe o altă pardoseală din 
gresie. Corpul îmi reacționează înainte să mă dezmeticesc și fulgerele 
prind viață de jur-împrejurul meu. Îmi spulberă toate gândurile la 
Kilorn şi la Shade, până când în minte nu-mi mai rămâne decât treaba 
pe care o am de îndeplinit în centrul de comandă. 

Așa cum a spus Cameron, este o încăpere triunghiulară, din sticlă- 
de-diamant ondulată, plină cu panouri de comandă și monitoare. 
Înăuntru sunt șase soldaţi. Cele trei uși sunt tot din metal, ca ale 
celulelor, fiecare pe câte un perete. Dau fuga la prima, așteptându-mă 
să se deschidă înaintea mea, așteptându-mă ca soldaţii să cadă în 
această capcană. Spre marea mea surpriză, ei nici nu se ridică de pe 
scaune și se uită la mine cu ochi mari, plini de spaimă. Dau tare cu 
pumnul în ușă, savurând durerea ascuţită care-mi străbate brațul. 

— Deschide-te! zbier eu, de parcă vorbele mele ar fi magice. 

Soldatul aflat în apropierea mea tresare cu putere și se îndepărtează 
de perete. Și el poartă însemne de căpitan. 

— Nu mișcaţi! ordonă el, întinzând mâna ca să-și liniștească 
subordonații. 

De undeva de deasupra noastră începe să urle o sirenă. 

— Dacă așa vor, murmură Cal, apropiindu-se de cealaltă ușă. 

Un pocnet puternic mă face să tresar și văd cum niște blocuri mari 
din granit înlocuiesc ușa metalică pe care tocmai am intrat. Cameron 
zâmbeşte cu superioritate panoului de control, ba chiar îl mângâie 
drăgăstos. 

— Ar trebui să câștigăm câteva minute. 

Îi trosnesc genunchii când se ridică în picioare şi chipul i se 
întunecă atunci când dă cu ochii de centrul de comandă. 

— Nenorociţii ăștia s-au speriat, mârâie ea și face un gest 
mârlănesc, mult mai potrivit în aleile lăturalnice din Pilonii. Putem să 
ajungem la ei prin pereţii de sticlă? 

Mă uit la șirul de monitoare. Acestea explodează unul după altul, 
revărsând asupra soldaţilor un potop de scântei și de cioburi. Din 
urletul strident al sirenei nu mai rămâne decât un scâncet jalnic, care 
se stinge și el foarte repede. Electricitatea atacă toate piesele metalice 
din centrul de comandă și le prăjeşte ca pe niște ouă în tigaie, 


făcându-i pe cei șase soldați să se refugieze în centrul încăperii. Unul 
dintre ei se prăbușește la pământ, apucându-se cu mâinile de cap. 
Recunosc acest gest. Trupul lui începe să se zbată în ritmul mișcărilor 
din pumn ale lui Cameron. Se sufocă. Începe să-i curgă sânge din 
urechi, nas și gură. Nu mai durează mult și se îneacă cu el. 

— Cameron! zbiară Cal, dar ea se face că nu-l aude. 

— Julian Jacos! strig eu, bătând în peretele din sticlă. Sara Skonos! 
Unde sunt? 

Acum alt soldat începe să urle de durere și se prăbușește. 

— Cameron! 

Dar fata nu dă semne că ar dori să se oprească. Nici nu trebuie. 
Oamenii aceștia au vârât-o în închisoare, au torturat-o, au înfometat-o 
și ar fi ucis-o în cele din urmă. Este dreptul ei să se răzbune. 

Fulgerele mele devin mai viguroase, dansează înăuntrul cutiei din 
sticlă, obligându-i pe soldaţi să se ferească cum pot de urgia lor 
purpurie și albă. Fiecare fulger trosnește și scuipă scântei și 
explodează din ce în ce mai aproape de trupurile lor. 

— Mare, oprește-te!... strigă în continuare Cal. 

Dar eu nu-l aud. 

— Julian Jacos! Sara Sko... 

Căpitanul se târăște în patru labe pe pardoseală și se apropie de 
peretele de sticlă din fața mea. 

— Blocul G! urlă el, lipindu-și palma de sticlă, la câțiva centimetri 
de fața mea. În Blocul G sunt! Pe ușa aia! 

— Gata, am aflat. Haide acum! mârâie Cal. 

Căpitanul face ochii mari, recunoscându-și prințul. 

Râsul lui Cameron este subţire și limpede. 

— Vreţi să-i lăsați în viaţă? Știţi voi ce ne-au făcut? Ce ne-au făcut 
tuturor, inclusiv argintiilor? 

— Vă rugăm, vă implorăm, îndeplineam ordinele, ordinele regelui..., 
se roagă de noi căpitanul, lăsând capul în jos ca să evite un alt fulger. 

În spatele lui, a doua victimă a lui Cameron se face covrig și 
amuțeşte pe vecie. De gene îi atârnă stropii de cristal ai lacrimilor. 

— Înălțimea Voastră, vă implor, iertați-mă, aveți milă!... 

Mă gândesc la fetița din celule. Avea ochii injectaţi și i-am simțit 
coastele prin haine. Mă gândesc la Gisa și la mâna ei ruptă. La pruncul 
spintecat din Templyn. Copii nevinovaţi. Mă gândesc la toate câte mi 
s-au întâmplat din vara aceea nefastă, când moartea unui pescar a 
declanșat toate nenorocirile astea. Dar nu, n-a fost vina lui. A fost vina 
lor. A legilor lor, a înrolării obligatorii stabilite de ei. Ei ne-au pecetluit 
soarta. Ei și numai ei sunt de vină pentru ce li se întâmplă. Și uite, chiar 
acum, când Cameron și cu mine îi distrugem, ei tot lui Cal îi cer 
îndurare. Se roagă de un prinţ argintiu și o scuipă cu dispreț pe regina 
roșie. 


Îl văd pe prinț prin sticla ondulată. Îi deformează trăsăturile, 
făcându-l să semene foarte mult cu Maven. 

— Mare, șoptește Cal ca pentru sine. 

Dar şoaptele lui nu mă mai pot opri. Sentimentul care mă cuprinde 
acum este cunoscut, dar straniu totodată. Ca o putere care nu își are 
originea în sângele meu, ci în alegerea făcută. În persoana care am 
devenit, nu în cea care am fost la naștere. Îmi întorc ochii de la 
imaginea schimonosită a lui Cal. Știu că și eu arăt la fel. 

Mârâi, dezvelindu-mi dinţii. 

— Fulgerele n-au milă. 

Pe vremuri, mă uitam cum frații mei pârleau furnici cu un ciob de 
sticlă. Ce fac eu acum este asemănător, însă mult mai rău. 

Sectoarele cu celule sunt închise etanș pentru ca deţinuţilor să le fie 
greu, aproape imposibil să evadeze. Însă nici gardienii nu prea pot 
comunica între ei. lar consternarea și confuzia sunt la fel de eficiente 
ca fulgerele sau flăcările. Gardienii nu sunt dispuși să-și părăsească 
posturile, mai cu seamă când știu că regele se află prin preajmă. Așa 
că, atunci când ajungem în Blocul G, dăm peste patru magnetroni care 
se ceartă pe tema asta. 

— Ai auzit sirena, s-a întâmplat ceva... 

— Probabil nu-i decât un exercițiu, un spectacol prezentat micuţului 
rege... 

— Nu reușesc deloc să iau legătura prin radio cu centrul de 
comandă. 

— Ai auzit ce-au spus mai devreme. Nu funcționează camerele și 
sunt pe ducă și aparatele de transmisie. S-ar putea să-și fi băgat iar 
coada vrăjitoarea aia afurisită, care își zice regină. 

Îl străpung pe unul dintre ei cu un fulger ca să le atrag atenţia. 

— N-aţi ghicit vrăjitoarea. 

Mă apuc strâns de gratiile din stânga uşii înainte ca pasarela 
metalică să se prăbușească de sub tălpile mele. Cal se apucă de cele 
din dreapta, iar gratiile devin incandescente sub atingerea lui de foc și 
încep să se topească. Cameron rămâne în prag. Fruntea îi este 
acoperită cu broboane de transpiraţie, dar nu dă niciun semn că ar fi 
obosit. Unul dintre magnetroni se ia cu mâinile de cap și se 
rostogolește de pe grinda pe care stă cocoțat, prăbușindu-se trei 
nivele, până la podeaua din beton. Rămâne întins acolo, fără 
cunoștință. Au mai rămas doi. 

Se stârneşte o grindină din bucăți de metal, ca niște pumnale 
micuțe, dar ucigașe. Înainte să mă atingă vreunul, mă las să alunec de- 
a lungul gratiilor, până când ajung cu picioarele pe marginea îngustă a 
celulei de dedesubt. 

— Cal, o mână de ajutor, te rog! strig eu, ferindu-mă de o altă 


rafală. 

Răspund cu armele mele, dar și magnetronul se fereşte făcând un 
pas în afara pasarelei. Metalul se mișcă odată cu el, dând impresia că 
soldatul aleargă prin aer. 

Ocupat să smulgă gratiile topite ale celulei, Cal nu-mi sare în ajutor. 
Din spatele lui întors țâșnesc flăcări, care îl protejează de orice altă 
armă a magnetronilor. Abia dacă îl mai văd prin perdeaua de foc. Dar 
ce văd îmi este suficient. Este îngrozitor de furios și știu de ce. Mă 
este în stare să facă. Nu credeam să apuc ziua în care Cal, soldatul, 
războinicul, se va teme să acţioneze. Acum se concentrează doar la 
deschiderea celulelor și îmi ignoră strigătele de ajutor, obligându-mă 
să mă lupt singură. 

— Cameron, ai grijă de ăsta! țip eu, privind în sus, spre 
incontrolabila mea parteneră. 

— Cu plăcere, mârâie ea, întinzând mâna spre magnetronul care mă 
atacă. 

Acesta se poticnește, dar nu cade. Îi slăbesc puterile. 

Mă caţăr spre celule. Îmi alunecă picioarele, îmi amorţesc degetele. 
Știu să alerg, nu să mă cațăr și nici nu pot să mă lupt din poziţia asta. 
Nu prea pot să mă lupt. Un ciob în formă de diamant, cu muchii 
tăioase, mă nimerește în obraz și mă rănește. Un altul mă taie în 
palmă. Așa că îmi alunecă mâna din cauza sângelui atunci când mă 
apuc de următoarea bară. Nu mai reuşesc să urc și cad doi sau trei 
metri prin măruntaiele închisorii. Mă lovesc la aterizare și, preț de o 
secundă, parcă nici nu mai pot să respir. Apoi deschid ochii și văd o 
ţepușă uriașă care se repede spre capul meu. Mă rostogolesc și reușesc 
să evit atacul ucigător. Dar vine o altă țepușă și apoi o alta și eu 
trebuie să alerg în zigzag ca să rămân în viață. 

— Cal! urlu eu încă o dată, acum mai mult furioasă decât 
înspăimântată. 

Următoarea țepușă se topește în aer înainte să ajungă la mine, dar 
stropii de metal lichid îmi ard spatele. Scot un țipăt când țesătura 
costumului de zbor se topeşte și ea și îmi pătrunde în cicatrice. Cred 
că este cea mai mare durere pe care am simţit-o vreodată, întrecută 
doar de cea provocată de sonda cu ultrasunete a lui Maven și de coma 
înfiorătoare care i-a urmat. 

Se pare că durerea este un alt declanșator al meu. 

Luminatorul de deasupra se sparge și un fulger explodează lângă 
mine. Seamănă cu un copac purpuriu crescut din subteran, 
ramificându-se pe toată înălțimea Blocului G. Îl loveşte pe unul dintre 
magnetroni, o femeie care nici măcar timp să țipe nu are. Celălalt, 
ultimul gardian, este aproape terminat — zace ghemuit pe ultima foaie 
de metal, zdrobit de voința ucigașă a lui Cameron. 


— Julian! strig eu când se mai limpezește aerul. Sara! 

Cal sare din celălalt capăt al nivelului și, refuzând în continuare să 
se uite la mine, îşi pune mâinile pâlnie la gură și urlă și el: 

— Unchiule Julian! 

— Eu vă aştept aici, ne anunţă Cameron din pragul ușii de la nivelul 
superior. 

S-a așezat și își leagănă picioarele în gol. Ba are și tupeul să fluiere 
un cântecel în vreme ce se uită la zvârcolirile amarnice ale ultimului 
magnetron. 

Blocul G este la fel de igrasios ca Blocul D, cel cu oamenii noi. Și, 
datorită mie, pe jumătate distrus. În mijlocul podelei fumegă o gaură 
făcută de fulgerul meu imens. Din câte îmi dau seama, celulele de jos 
sunt aproape negre, dar pline toate. Câţiva deţinuţi s-au târât până la 
gratii, atrași de toată nebunia iscată de noi. Oare câte chipuri voi 
recunoaște? Dar toți cei de-aici sunt prea trași la față, prea slabi, cu 
pielea aproape albastră de teamă, de foame și de frig. Nici pe Cal nu 
cred că l-aș recunoaște după ce ar sta câteva săptămâni aici. Mă 
aşteptam ca argintiii să aibă parte de un regim diferit, dar probabil că 
deținuții politici sunt considerați la fel de periculoși precum cei cu 
mutații ale sângelui. 

— Aici, croncăne slab cineva. 

Aproape mă împiedic de cadavrul unui magnetron, dar o iau la 
fugă, chiar dacă arsurile de pe spinare vor să mă împiedice. În faţa 
celulei îl întâlnesc pe Cal, cu mâinile în flăcări, gata să topească 
gratiile, să-și salveze unchiul, să-şi răscumpere o parte din păcate. 

Bărbatul din celulă este slab, bătrân și fragil, la fel ca mult iubitele 
lui cărți. Pielea îi este cu desăvârşire albă, părul i s-a rărit, iar ridurile 
de pe chip i s-au înmulţit şi i s-au adâncit. Însă nu am cum să nu 
recunosc ochii aceia căprui, încă scânteind de inteligenţă. Julian. 

Nici nu ştiu cum să fac să ajung mai repede la el și mă opresc mult 
prea aproape de metalul care se topește. Julian. Julian. Julian. 
Profesorul meu, prietenul meu. Una dintre gratii se îndoaie, iar Cal o 
trage într-o parte, făcându-mi loc să mă strecor înăuntru. Abia dacă 
simt apăsarea sufocantă a Pietrei Tăcute și mă reped să-l ridic pe 
Julian în picioare. Îmi pare incredibil de șubred şi am senzaţia că 
oasele i se pot sparge dintr-o clipă în alta. Mă întreb disperată dacă 
vom reuși să-l scoatem în viață din închisoare. Dar imediat mă strânge 
mai tare de mână și se încruntă, încercând să se concentreze. 

— Du-mă la gardianul ăla, mârâie el, trădându-și firea. Și scoate-o și 
pe Sara de-aici. 

— Fireşte. Am venit s-o salvăm și pe ea. 

Îi trec braţul peste umerii mei şi îl ajut să meargă. Este mult mai 
înalt decât mine, dar mi se pare surprinzător de ușor. 

— Pe toți o să-i salvăm. 


Când îl scot din celulă, dă cu ochii de Cal și se poticnește, însă nu 
cade. 

— Cal, murmură el, întinzând mâinile spre nepotul lui. 

Îi prinde fața în palme și îl cercetează pe prințul cel proscris așa 
cum ar face-o cu o carte veche. 

— S-a terminat, așa este? 

— Da, s-a terminat, mârâie Cal, fără să se uite la mine. 

Închisoarea i-a schimbat înfățișarea lui Julian, însă nu și sufletul. Dă 
din cap cu gravitate. Gestul lui îl consolează foarte mult pe Cal. 

— Nu sunt potrivite gândurile astea acum și aici. Mai târziu. 

— Mai târziu, repetă Cal. 

În sfârșit îşi întoarce ochii arzători spre mine. Mă frige privirea lor. 

— Mai târziu. 

— Haide, Mare, ajută-mă să ajung la puroiul ăla de-acolo. 

Julian arată spre gardianul care zace fără cunoștință pe podea. 

— Să vedem dacă mai sunt în stare de ceva. 

Fac ce îmi cere și devin cârja în care se sprijină ca să şchiopăteze 
până la gardianul care zace lipsit de cunoștință. Între timp, Cal se 
apucă să desfacă gratiile de la celula Sarei, aflată vizavi de a lui 
Julian. Cei doi se puteau vedea şi auzi, dar nu se puteau atinge. O altă 
tortură pe care au fost nevoiţi s-o îndure. 

L-am mai văzut pe Julian făcând asta, însă niciodată cu atâta efort 
sau chin. Îi tremură cumplit degetele când ridică una dintre pleoapele 
bărbatului. Și se vede nevoit să-și dreagă glasul de câteva ori ca să 
sune așa cum trebuie. Pentru cântecul lui. 

— Nu-i nimic, Julian, vom găsi o altă cale... 

— O altă cale ne va ucide, Mare. Nu te-am învăţat chiar nimic? 

Nu-mi pot ascunde zâmbetul, oricât de gravă ar fi situația în care ne 
aflăm. Dar îmi stăpânesc dorința de a-mi îmbrățișa vechiul profesor. 

În cele din urmă, Julian expiră cu putere. Are ochii pe jumătate 
închiși și i s-au umflat venele de la gât. Apoi deschide brusc ochii și 
aceștia sunt mari și limpezi. 

— Trezeşte-te! spune el dintr-odată cu un glas mai frumos decât 
amurgul. 

Şi ofițerul face ce i se cere. 

— Deschide celulele. Toate celulele. 

Un scrâșnet strident umple închisoarea când gratiile tuturor 
celulelor se deschid, toate în același timp. 

— Construiește scările şi pasarelele. Conectează-le între ele! 

Zang. Poc. Trosc. 

Toate bucăţile de metal, pumnalele, așchiile, ba chiar și picăturile 
de metal topit se netezesc, își modifică forma și se unesc între ele. 

— Vino cu noi! 

Vocea lui Julian tremură la acest ultim ordin, dar magnetronul se 


supune, chiar dacă puţin mai încet. 

— E bine că aţi venit astăzi, Mare, îmi spune Julian în timp ce îl 
ajut să se îndrepte de mijloc. Ieri ne-au scos la plimbare. Așa că nu 
suntem chiar atât de slăbiți ca de obicei. 

Mă gândesc dacă să-i povestesc acum despre Jon, despre talentul și 
sfaturile lui. Ştiu că lui Julian i-ar face plăcere. Mai târziu, îmi spun 
eu. Mai târziu. 

Pentru prima dată, am speranţe. 

Va exista un mai târziu. 

Haosul cuprinde închisoarea Corros. Pe toate coridoarele, din 
spatele tuturor ușilor răsună rafale de arme. Argintiii rămași în viață 
vin după noi. Câţiva încă mai au putere să se vaite. Nu am deloc 
încredere în ei și stau cu ochii în patru. Mulţi se risipesc care-ncotro, 
pe după colțuri, dorindu-și să scape cât mai repede de-aici. Alții intră 
în măruntaiele închisorii, cu gânduri de răzbunare. Câţiva rămân 
lângă noi şi merg cu frunțile plecate, rușinați că trebuie să o urmeze 
pe fetița cu fulgerele. Dar se luptă cât de bine pot. Este ca atunci când 
arunci o piatră într-un iaz. Valurile sunt la început mici, dar apoi 
cresc. Fiecare bloc cu celule capitulează mai ușor decât cel dinaintea 
lui. Magnetronii dinăuntru fug din fața noastră. Argintiii fac mai mult 
prăpăd decât mine, ca niște lupi flămânziți se aruncă asupra celor care 
i-au trădat. Dar situația asta nu are cum să dureze. Când un ruinător 
din Casa Lerolan aruncă în aer o barieră și deschide Blocul J, bucăţile 
de piatră nu cad, ci se ridică. Nu apuc să înţeleg ce se întâmplă, că 
sunt și eu aspirată într-un vârtej de fum, cioburi și șoapte 
nepământene. 

Cameron mă apucă de mână, dar nu reușește să mă țină și dispare și 
ea în ceva asemănător cu ceața. Un acvatic. Nu văd decât umbre și o 
lumină galbenă și mohorâtă, ca un soare îndepărtat și acoperit de 
pâclă. Nu vreau să mă cufund în neant și întind mâna rănită ca să mă 
agăţ de ceva. Şi reuşesc să mă apuc de un picior rece. 

— Cal! urlu eu, însă vuietul îmi acoperă glasul. 

Gemând, mă trag în sus, ajutându-mă de piciorul acela. 

Probabil că aparține unui cadavru, pentru că nu se mișcă. O spaimă 
teribilă îmi îngheață mintea și aproape că îi dau drumul, fiindcă nu 
vreau să văd chipul acestui cadavru. Ar putea fi oricine. Un prieten. 
Un dușman. 

Nu-i normal să mă simt ușurată tocmai în momentele astea, dar n- 
am ce face. Mă bucur că nu-l recunosc pe bărbatul blocat printre 
gratiile celulei sale, cu un picior între ele și celălalt afară. Cu siguranță 
că-i un deținut, dar eu nu îl cunosc și nu am de gând să-l jelesc. Am 
senzația că mi s-a jupuit spatele, atât de tare mă dor rănile și arsurile 
şi mă sprijin o clipă de gratii. Gravitaţia din blocul ăsta s-a modificat. 


Înseamnă că Gareth este aici. Iar Kilorn, Shade şi Farley nu pot fi prea 
departe. Ar trebui să se afle în cealaltă zonă a închisorii, ca să-i 
salveze pe deținuții de-acolo, însă ceva i-a împins aici. Sau au căzut 
într-o cursă. 

Vreau să-i strig, dar blocul începe să se învârtească în jurul meu și 
cad din nou. Dar nu celulele se mișcă, ci gravitația. 

— Termină, Gareth! strig eu spre nicăieri. 

Nu-mi răspunde nimeni. Mai bine zis nimeni dintre camarazii mei. 

Micuta fetiţă cu fulgerele. 

Glasul ei parcă îmi despică ţeasta în două. 

Regina Elara. 

De data asta îmi doresc să cad victimă sondei cu ultrasunete. Îmi 
doresc să mă ucidă ceva repede, să-mi ofere siguranța morții. Tot mai 
cad. Poate că voi muri înainte ca ea să-și croiască drum în mintea mea 
şi să mă asmuță împotriva tuturor celor dragi. Dar deja îi simt 
tentaculele în creier, ocupându-l, luându-l în stăpânire. Degetele îmi 
zvâcnesc așa cum îmi ordonă ea. Și din ele țâșnesc scântei. Nu. Te 
implor, nu! 

Mă izbesc foarte tare de peretele opus, probabil rupându-mi mâna, 
însă nu simt pic de durere. Mi-a luat-o Elara. 

Cu un ultim strigăt disperat, fac ce încă mai știu că trebuie și îmi 
folosesc ultimii stropi de voință care mi-au rămas ca să mă strecor 
printre gratiile strâmbe ale celulei din spatele meu, în închisoarea al 
cărei temnicer este Piatra Tăcută. Ea îmi va anihila talentul, dar și pe 
al Elarei. Scânteile se sting, puterea ei asupra mea se frânge, iar o 
durere crâncenă îmi săgetează braţul stâng până în umăr. Râd printre 
lacrimi. Ce ironie! Elara a construit închisoarea asta ca să ne tortureze 
pe mine și pe ceilalți oameni cu sângenou. lar acum doar această 
închisoare o mai poate împiedica să ajungă la mine. 

Acum această închisoare este ultimul meu refugiu. 

De unde stau, pe peretele din spate al celulei — cred că gravitația l-a 
transformat în podea urmăresc dansul ceții. Împușcăturile nu mai sunt 
atât de numeroase - poate gloanțele sunt pe terminate sau este 
imposibil să tragi în ceva când nu vezi nimic în fața ochilor. O flacără 
ca un şarpe se aprinde lângă mine și mă aştept să-l văd imediat și pe 
Cal. Dar nu apare. Îl strig, dar vocea îmi este prea slăbită. Piatra 
Tăcută m-a salvat, dar acum își cere răsplata. Mă apasă pe ceafă ca un 
bolovan. 

Nu durează mult până mă găsește. Îi apar cizmele dincolo de gratiile 
celulei mele și, preţ de o clipă, mă gândesc că am halucinaţii. Nu este 
deloc regina superbă și strălucitoare pe care mi-o amintesc eu. A 
înlocuit rochiile și bijuteriile cu o uniformă simplă, bleumarin, cu 
accesorii albe. Până și părul, mereu perfect împletit și coafat, și l-a 
pieptănat pe spate şi l-a strâns într-un coc simplu. Când îi văd 


tâmplele cărunte, mă apucă din nou râsul. 

— Când ne-am întâlnit prima oară, erai tot într-o celulă ca asta, 
murmură ea gânditoare, aplecându-se să mă vadă mai bine. Dar 
gratiile nu m-au oprit atunci și nu mă vor opri nici acum. 

— Păi intră! o invit eu, scuipând niște sânge. 

Precis mi-a căzut un dinte. 

— Deloc nu te-ai schimbat. Am crezut că te va schimba lumea, când 
colo... 

Şi îşi înclină capul, mustăcind ca o pisică în fața unui castron cu 
smântână. 

— ... când colo ai schimbat tu o părticică de lume. Dacă îmi dai 
mâna, ai să poţi schimba mai mult. 

Mă sufoc de atâta râs. 

— Cât de proastă mă crezi? 

Tine-o de vorbă. Distrage-i atenţia. O va vedea cineva curând. Nu se 
poate altfel. 

— Cum dorești, oftează ea și se îndreaptă. 

Face un semn unei persoane pe care nu o văd. Gărzile ei personale, 
înțeleg eu resemnată. Acum are un pistol în mână și ţine degetul pe 
trăgaci. 

— Mi-ar fi plăcut să-ţi mai intru o dată în minte. Ai acolo niște iluzii 
atât de drăguțţe. 

Asta-i o mică victorie, îmi spun eu, închizând ochii. Nu va pune 
niciodată mâna pe fulgerele mele și nu va fi niciodată stăpâna mea. 
Da, este o victorie. 

Din nou simt cum cad. 

Dar, în loc de glonț, mă lovesc gratiile. Deschid ochii și o văd pe 
Flara plutind departe de mine. Pistolul îi cade din mână, iar chipul ei 
frumos este schimonosit de furie. Gărzile se risipesc și ele și dispar 
apoi în norii îngălbeniți. Și cineva mă apucă de mână și mă trage. 

— Haide, Mare, nu pot să te scot de-aici dacă nu mă ajuţi și tu, 
spune Shade, încercând să mă treacă printre gratii. 

Îmi ţin respiraţia și îmi sug burta, ca să mă pot strecura afară. 
Probabil că am făcut ce trebuie, pentru că lumea se contractă brusc, 
ceața dispare, iar eu nu văd decât gresia orbitor de albă. 

Aproape mă prăbușesc pe ea de atâta fericire. Și chiar cad atunci 
când o văd pe Sara alergând spre mine cu braţele întinse. Kilorn și 
Julian vin în urma ei. Mă prinde altcineva, cineva al cărui trup 
dogoreşte. Mă întoarce pe o parte și simt cum iar mă săgetează 
durerea din braţ. 

— Mai întâi ne ocupăm de mână, apoi de arsuri și la sfârșit de răni, 
spune Cal pe un ton pragmatic. 

Aș vrea să-mi stăpânesc geamătul atunci când mă atinge Sara, dar 
nu pot. Imediat îmi amorțeşte brațul. Apoi simt ceva rece pe spate, 


care îmi vindecă arsurile, evident infectate. Însă cicatricele urâte şi 
strâmbe nu mai apucă să fie vindecate, pentru că sunt trasă în picioare 
şi smulsă de lângă Sara. 

Ușa de la capătul coridorului se face bucăţi și prin ea intră ramurile 
groase ale unui copac. Urmează ceața, care înaintează în vârtejuri spre 
noi. Ultimele vin umbrele. Știu cui aparțin. 

Cal își dezlănţuie focul asupra ramurilor care se apropie de noi, le 
arde, însă tăciunii lor intră în vârtejul acela violent. 

— Cameron? o strig eu, privind în toate părțile după singura ființă 
care o poate opri pe Elara. 

Însă fata nu este nicăieri. 

— A ieșit deja. Acum du-te și tu! zbiară Kilorn la mine, împingându- 
mă înaintea lui. 

Ştiu că pe mine mă vrea Elara. Nu numai pentru talentul, ci și 
pentru chipul meu. Dacă mă poate controla, atunci mă va putea folosi 
din nou drept portavocea ei, ca să mintă poporul, să-l oblige să facă ce 
vrea ea. Ăsta-i motivul pentru care fug mai repede decât ceilalți. 
Oricum, am fost mereu cea mai rapidă. Sunt la câţiva metri înaintea 
lor atunci când mă uit peste umăr și ce văd mă umple de groază. 

Cal îl trage cu forța după el pe Julian, nu pentru că acesta ar fi prea 
slăbit, ci pentru că tot vrea să se oprească. Vrea să o înfrunte. Vrea să- 
şi măsoare glasul cu mintea ei, cu șoaptele ei. Ca să-și răzbune sora 
pierdută, dragostea rănită, mândria distrusă. Dar Cal nu vrea să-și 
piardă și ultima rudă care i-a rămas și îl târăște de-acolo. Incapabilă să 
tipe de frică, Sara stă agățată de mâna lui Julian, nu se dezlipeşte de 
el. 

Intru pe un alt coridor. Și mă lovesc de ceva. Ba nu, de cineva. 

O altă femeie, o altă persoană pe care nu voiam s-o mai văd 
vreodată în viaţa asta. 

Ara, Pantera, conducătoarea Casei Iral, se uită urât la mine cu ochii 
ei negri precum cărbunele. Încă mai are pe degete pete vineţii de la 
Piatra Tăcută, iar hainele de pe ea sunt niște zdrenţe. Însă privirea de 
oțel pur îmi spune că este la fel de viguroasă ca întotdeauna. Nu am 
cum s-o ocolesc, ci trebuie să trec drept pe lângă ea. Îmi adun 
fulgerele ca să o ucid și pe această femeie care a știut tot timpul că 
sunt altfel. 

Ea acționează prima și mă apucă de umeri cu o forță de negândit 
pentru o creatură omenească. Însă, în loc să-mi frângă gâtul sau să mi- 
l taie, mă aruncă într-o parte. Ceva trece pe lângă mine, răvășindu-mi 
părul. O lamă curbată, tăioasă ca un brici, mare cât o farfurie, zboară 
la câțiva centimetri distanță de nasul meu. Mă izbesc de sol, gâfâind 
din cauza șocului și ținându-mă de capul pe care aproape că-l 
pierdusem. În picioare lângă mine, Ara Iral rămâne fermă pe poziţie, 
ferindu-se de toate lamele care zboară pe deasupra noastră. Vin din 


partea cealaltă a holului, unde o altă persoană din trecutul meu 
creează discuri metalice din plăcile armurii sale. 

— Nu te-a învățat taică-tău să-i respecţi pe cei mai în vârstă? 
croncăne Ara la Ptolemus, evitând lesne o altă lamă. 

Pe următoarea o prinde din zbor și o aruncă înapoi spre el. Truc 
impresionant, dar complet inutil, pentru că Ptolemus scapă de ea cu 
un simplu gest din mână. 

— Ce faci, fată roșie, n-ai de gând să mă ajuţi? se răstește Ara la 
mine, împingându-mă cu vârful piciorului. 

În prima clipă nu pot decât să mă holbez ca proasta la ea, atât de 
uluită sunt. Apoi mă ridic destul de greu în picioare. Însă mă simt 
ceva mai bine, parcă nu mai tremur atât de tare. 

— Cu multă plăcere, milady. 

La capătul coridorului, Ptolemus rânjeşte mulțumit. 

— A venit momentul să termin ce a început soră-mea în arenă, 
mârâie el. 

— Ce a speriat-o pe soră-ta, îi răspund eu, trimițând un fulger spre 
capul lui. 

Se lovește de zid atunci când se fereşte și, cât timp își revine, Ara se 
apropie de el, își ia elan, împingându-se în peretele din gresie, sare și 
îi sparge cu cotul falca lui Ptolemus. 

O urmez. Tropotul de pași din spatele meu îmi spune că nu sunt 
singura. 

Foc și fulgere. Ceaţă și vânt. Ploaie metalică, vârtejuri de beznă, 
explozii ca nişte stele mici. Și gloanțe, mereu gloanţe, aproape de noi. 
Înaintăm prin furtuna bătăliei, rugându-ne să găsim ieşirea din 
închisoare, urmând indicaţiile hărții pe care ne-am străduit să o 
memorăm. Ar trebui să fie aici, ba nu - aici, ba nu - aici. Este uşor să 
te rătăcești prin ceață și umbre. Și Gareth deformează neîncetat 
limitele gravitaţiei, făcând uneori mai mult rău decât bine. Până când 
reuşim să ajungem în holul de la intrare, sala aceea cu uși roșii, 
argintii și negre, sunt iarăși plină de vânătăi și simt că mă lasă 
puterile. Nici nu vreau să mă gândesc la ceilalți, la Julian și la Sara, 
care mai devreme de-abia dacă se puteau ţine pe picioare. Trebuie să 
ieşim de-aici. Să ajungem în aer liber. La fulgerele care ne pot salva pe toți. 

A răsărit soarele. Puhoiul se întinde înaintea noastră - pâclă cenușie 
pe linia orizontului. lar Ara și Ptolemus își continuă dansul lor 
visceral. Eu nu am ochi decât pentru Fluxul Negru și pentru celălalt 
avion de pe pistă. În jurul aparatelor de zbor se înghesuie o mulțime 
de oameni noi și argintii. Unii se urcă, alții dispar pe câmpuri, sperând 
că se pot salva dacă merg pe jos. 

— Shade, du-l în avion! strig eu, apucându-l pe Cal de guler. 

Nu apucă să protesteze, că Shade îl și saltă cu el și-l duce în avionul 
aflat la o sută de metri depărtare de noi. Mă pot baza pe Shade; Cal 


este unul dintre cei doi piloți ai noștri. Nu trebuie să moară aici, 
tocmai acum când suntem atât de aproape de izbândă. Avem nevoie 
de el ca să conducă avionul. O fracțiune de secundă mai târziu, Shade 
se întoarce și îi ia în brațe pe Julian și Sara. Aceștia dispar odată cu el, 
iar eu îmi îngădui un mic suspin de ușurare. 

Fac un apel disperat la toată puterea care mi-a mai rămas. Însă 
concentrarea mă încetinește, mă slăbește, ba mai mult, îmi ia voința și 
o preschimbă în ceva mai intens. Şi spre bucuria mea cerul se 
întunecă. 

Cu arma la umăr, Kilorn se oprește lângă mine. Trage cu precizie, 
culcându-i la pământ pe urmăritorii noștri, unul câte unul. Mulți 
dintre ei se aşază în faţa reginei, ca să o protejeze. Nu-mi dau seama 
dacă ei vor să facă asta sau îi obligă Elara. Însă va ajunge curând în 
raza de acțiune a puterii mele, dar, totodată, și a puterii ei. Și nu voi 
avea decât o singură șansă. 

Totul parcă se petrece cu încetinitorul. Mă uit la cei doi argintii 
încleştați în luptă în zona dintre mine și avioane. Un cuţit lung și 
subțire, ca un ac uriaș, intră în gâtul Arei, de unde ţâşnește o fântână 
de sânge argintiu. Ptolemus se avântă și împinge cuțitul către mine. 
Vreau să mă feresc, așteptându-mă la ce cred eu că este mai rău. 

N-am cum să văd ce urmează. 

Un singur om ar putea. Jon. Însă el ne-a abandonat. Nu s-a 
amestecat. N-a vrut să ne avertizeze. Nu i-a păsat. 

Shade apare în fața mea și vrea să mă ia de-aici. Dar acul strălucitor 
îi străpunge inima. Nici măcar nu-și dă seama ce se întâmplă. Nu 
simte durere. Moare înainte ca genunchii lui să atingă pământul. 

Nu-mi mai amintesc nimic după aceea. Mă dezmeticesc abia în 
avion. Lacrimile îmi şiroiesc pe obraji, însă nu le pot șterge. Mă uit 
pierdută la mâinile mele pătate cu sânge de ambele culori. 


DOUĂZECI ŞI ȘAPTE 


Ăsta nu-i Fluxul Negru. 

Cal pilotează un avion uriaș de marfă destinat transportului de 
mărfuri grele sau utilaje. În cala lui se află peste trei sute de evadați 
din Corros, foarte mulți dintre ei răniți grav, cu toţii suferind de pe 
urma comoţiilor. Majoritatea sunt oameni cu sângenou, dar printre ei 
se află și argintii, care se țin deoparte şi nu vorbesc. Însă cel puţin 
astăzi arată toți la fel: îmbrăcați în zdrențe murdare, epuizați și 
flămânzi. Rămân la nivelul superior al avionului, pentru că nu vreau 
să cobor printre ei. Măcar aici este mai liniște, zona fiind separată de 
cală printr-o scară îngustă și de carlingă prin ușa închisă. Nu mă pot 
hotărî să trec peste cele două cadavre întinse la picioarele mele. Unul 
este acoperit cu un cearșaf alb, pătat doar în dreptul inimii de floarea 
roșie a sângelui, îngenuncheată lângă el, împietrită de durere, Farley 
şi-a băgat mâna pe sub pânză ca să strângă degetele moarte și reci ale 
fratelui meu. Pe celălalt cadavru nu vreau să-l acopăr. 

Elara este hidoasă moartă. Fulgerele i-au deformat mușchii feței, 
strâmbându-i gura într-un rânjet disprețuitor care nu-i ieșea nici 
măcar când era în viață. Uniforma ei simplă este arsă și lipită de piele, 
iar din părul blond-cenuşiu au mai rămas doar câteva smocuri 
cleioase. Cadavrele gărzilor ei erau la fel de desfigurate. Le-am lăsat să 
putrezească pe pistă. Însă chipul reginei a rămas inconfundabil. O va 
recunoaște toată lumea. Voi avea eu grijă de asta. 

— Ar trebui să te întinzi. 

Cadavrul îl tulbură pe Kilorn, asta-i limpede. Dar nu înțeleg de ce. 
Ar trebui să ţopăim de bucurie pe oasele ei. 

— Să te consulte Sara. 

— Spune-i lui Cal să schimbe direcția. 

Kilorn este nedumerit la culme. 

— Să schimbe direcția? Despre ce vorbeşti? Ne întoarcem în tabără. 
Mergem acasă... 

Acasă. Îmi vine să râd de cuvântul ăsta naiv. 

— Ne întoarcem pe insula Tuck. Anunţă-l, te rog! 

— Mare. 

— Te rog! 

Nu se mișcă. 

— Ai înnebunit? Ai uitat ce am păţit acolo? Nu te gândești ce îţi va 
face colonelul dacă te întorci? 

Mă întreabă dacă am înnebunit. Ce bine ar fi dacă mintea mea ar 
putea să se smulgă din chinul acestei vieți. Ce ușurată aș fi dacă aş 
putea înnebuni pur și simplu. 

— Poate să încerce. Dar acum suntem prea mulți, chiar și pentru el 


suntem prea mulți. Și mă îndoiesc că ne va refuza atunci când va 
vedea ce-i aduc. 

— Cadavrul Elarei? exclamă Kilorn, tremurând de spaimă. 

Dar nu cadavrul îl sperie, înțeleg eu calmă. De mine îi este teamă. 

— Ai de gând să-i arăţi cadavrul? 

— Am de gând să-l arăt tuturor. 

Şi repet, acum cu mai multă fermitate în glas. 

— Spune-i lui Cal să schimbe direcţia. El o să înţeleagă. 

Lovitura asta îl rănește pe Kilorn, dar mie nu-mi pasă. Cu chipul 
împietrit, se retrage ca să-mi îndeplinească ordinul. Nici nu bag de 
seamă când ușa de la carlingă se închide în urma lui. Mă preocupă 
lucruri mult mai importante decât niște afronturi mărunte. Cine este el 
să-mi pună la îndoială ordinele? Un nimeni. Un pescar care a avut 
norocul să dea peste o proastă ca mine care să aibă grijă de el. Nu are 
talentul de a se teleporta al lui Shade - un om nou, un om minunat. 
Cum să fie mort? Şi nu este singurul. Nu, cu siguranță că mai sunt și 
alții cărora închisoarea le-a devenit mormânt. Vom ști asta abia când 
vom ateriza și îi vom număra și pe cei de la bordul Fluxului Negru. Și 
vom ateriza pe insulă, nu în pustietatea aia unde am avut tabăra. 

— Profetul tău ţi-a zis despre asta? 

Sunt primele cuvinte rostite de Farley de la plecarea din Corros. Nu 
a plâns, dar vocea îi este răgușită, ca după zile întregi de urlete. Ochii 
ei albaştri sunt acum inflamaţi și înroșiți. 

— Despre nebunul ăla vorbesc, despre Jon ăla, care ne-a împins să 
facem ce-am făcut! continuă ea, întorcându-se cu fața la mine. Ţi-a zis 
că Shade o să moară? Ti-a zis? Probabil că ăsta a fost un preț mic 
pentru fetița cu fulgerele, din moment ce i-a adus mai mulți oameni 
noi pe care să-i poată controla. Mai mulți soldați într-un război pe 
care habar n-ai cum să-l duci. Ai renunțat la un frate, care oricum nu 
valora mare lucru, doar ca să ai mai mulți adepţi care să-ți pupe 
tălpile. Bună afacere, nu? Mai ales că o ai pe regină drept bonus. Cui 
să-i pese de un mort, dacă tu poţi să pui mâna pe cadavrul ei? 

Palma mea o mută din loc, dar mișcarea ei este provocată mai 
degrabă de surprindere decât de durere. În cădere se agaţă de cearșaf 
şi îl trage la o parte, dezvelind chipul palid al fratelui meu. Măcar are 
ochii închiși. Ai putea crede că doarme. Mă întind să-l acopăr la loc — 
nu mă simt în stare să-l privesc —, dar Farley mă îmbrâncește puternic 
cu umărul și mă împinge în peretele avionului. 

Ușa de la carlingă se deschide cu zgomot și dinăuntru ies în grabă 
doi tineri, atrași de zgomot. Cal nu are nevoie decât de o secundă ca s- 
o pună jos pe Farley cu o lovitură în spatele genunchilor. Kilorn nu-i 
atât de sofisticat şi mă cuprinde doar cu braţele, ca să mă tragă de- 
acolo. 

— A fost fratele meu! urlu eu la Farley. 


Şi ea urlă la rândul ei: 

— A fost mult mai mult! 

Și acum îmi aduc aminte. 

Când are îndoieli. Jon mi-a spus să-i răspund. Când are îndoieli. Adică 
acum. 

— Jon mi-a zis ceva, încep eu, încercând să scap din strânsoarea lui 
Kilorn. Ceva ce trebuie să auzi. 

Farley vrea să se repeadă la mine și Cal o culcă din nou la podea. 
Primește o lovitură de cot în ochi drept mulțumire, dar continuă să o 
ţină imobilizată. 

Niciodată n-ai știut când să renunti, Farley. Te admiram pentru asta. 
Acum nu simt decât milă. 

— Mi-a spus care este răspunsul la întrebarea ta. 

Se opreşte brusc și începe să gâfâie înspăimântată, holbându-se la 
mine. Aproape că-i aud bătăile inimii. 

— Răspunsul este da. 

Nu știu ce înseamnă asta, dar pare să o calmeze. Se lasă moale și se 
prăbușește în patru labe. Chiar dacă perdeaua de păr blond îi acoperă 
chipul, eu tot reușesc să-i zăresc lacrimile. A renunțat la luptă. 

Și Cal și-a dat seama de asta și se îndepărtează de trupul ei care 
tremură. E cât pe ce să se împiedice de mâna strâmbă a Elarei și se dă 
înapoi, cu o tresărire de scârbă. 

— Las-o să-şi revină, murmură el şi mă apucă strâns de braţ, 
trăgându-mă la o parte, cu toate protestele mele. 

Nu vreau să plec de lângă ea. Și nu mă refer la Farley, ci la Elara. 
Chiar dacă este rănită și arsă și are ochii sticloși, mie tot nu-mi vine să 
cred că va rămâne moartă. Sigur, e o temere prostească, dar n-am ce 
face. 

— Pe toate culorile mele, ce te-a apucat? mârâie prințul, trântind 
ușa de la carlingă în spatele nostru și retezând suspinele lui Farley și 
bombănelile lui Kilorn. Ştii bine ce a însemnat Shade pentru ea... 

— Și tu știi ce a însemnat pentru mine! mă răstesc eu. 

Politeţea nu-i chiar o prioritate pentru mine, dar mă străduiesc să 
nu sar calul. Oricum îmi tremură glasul. Cel mai drag dintre toți fraţii 
mei. L-am mai pierdut o dată şi iată că l-am pierdut din nou. Însă acum nu 
se va mai întoarce. Nu mai există întoarcere. 

— Și nu mă vezi zbierând la oameni. 

— Corect. Tu îi ucizi doar. 

Șuier printre dinții încleștați. Despre asta este vorba? Îmi vine să râd. 

— Bine măcar că unul dintre noi poate s-o facă. 

Mă aştept cel puţin la o ceartă cu ţipete şi cuvinte urâte. Însă ce 
primesc este cu mult mai rău. Cal face un pas înapoi și se loveşte de 
panoul de comandă. Încearcă să stea cât mai departe de mine. De 
obicei, eu sunt cea care se retrage, dar s-a terminat. O lumină stranie 


îi apare în ochi, trădându-i rănile ascunse sub flăcări. 

— Ce s-a întâmplat cu tine, Mare? șopteşte el. 

Dar ce nu mi s-a întâmplat? N-am avut nicio zi de liniște în viaţa mea. 
Totul m-a pregătit pentru asta, pentru soarta cu care m-a procopsit mutaţia 
sângelui din venele mele — și pentru nenumăratele greșeli pe care le-am 
făcut, în deplină cunoștință de cauză. Iar Cal se numără printre greșelile 
astea. 

— Mi-am pierdut fratele, Cal. 

Însă el clatină din cap, fără să-şi ia ochii de la mine. Și privirea lui 
mă arde. 

— l-ai omorât pe toți oamenii din centrul de comandă, tu și 
Cameron i-ați omorât, în vreme ce ei vă implorau să-i cruțaţi. Shade 
trăia atunci. Nu da vina pe el. 

— Erau argintii... 

— Eu sunt argintiu. 

— Iar eu sunt roșie. Nu te purta ca și cum tu n-ai fi ucis sute de 
oameni ca mine. 

— Nu ca să-mi satisfac cine știe ce poftă, nu așa cum ucizi tu. Eram 
un soldat care executa ordinele, un soldat supus regelui său. 

Lacrimile îmi înțeapă ochii și mă roagă să le las să curgă. Văd ca 
prin ceață toate chipurile acelea ale soldaților și ofițerilor omorâți. 
Prea mulți ca să le mai știu numărul. 

— De ce îmi spui toate astea? șoptesc eu. Am făcut ce trebuia ca să 
rămân în viaţă, ca să-i salvez pe alții... ca să te salvez și pe tine, prinț 
prost şi încăpățânat ce eşti. Dintre toți oamenii, tu ar trebui să înţelegi 
cel mai bine ce povară duc în suflet. Cum de îndrăznești să mă faci să 
mă simt mai vinovată decât mă simt deja? 

— A vrut să te transforme într-un monstru, spune el, făcând un 
semn cu capul spre ușă și cadavrul deformat de dincolo de ea. Eu doar 
încerc să previn asta. 

— Elara e moartă. 

Cuvintele astea au gust dulce, de vin vechi. Gata, nu mai este, nu-mi 
mai poate face rău. 

— Nu mai poate controla pe nimeni. 

— Totuși, nu te încearcă nicio remușcare pentru cei morţi. Te 
străduiești să-i uiţi cât mai repede. Ţi-ai abandonat familia fără un 
cuvânt. Nu poţi să te stăpânești. Jumătate de timp fugi de 
responsabilităţi, iar cealaltă jumătate te porți ca o martiră, de parcă ai 
fi unica dintre noi care s-a dăruit trup și suflet cauzei. Uită-te bine în 
jurul tău, Mare Barrow. Shade nu este singurul care a murit în Corros. 
Nu numai tu ai făcut sacrificii. Farley şi-a trădat tatăl. Ai obligat-o pe 
Cameron să ne urmeze, împotriva voinţei ei. Nu te interesează nimic 
altceva în afară de lista lui Julian. Și acum vrei să-i abandonezi pe toți 


s... ve 


de a-l umili pe colonel? Ca să câștigi un tron? Ca să ucizi pe oricine 
îndrăzneşte să se uite la tine într-un fel care să nu-ți convină? 

Parcă aş fi o fetiță certată de un adult, incapabilă să mă apăr, 
incapabilă să vorbesc. Nu pot decât să încerc să-mi stăpânesc 
lacrimile. Şi am nevoie de toată puterea ca să-mi rețin scânteile. 

— Şi încă te mai agăţi de Maven, de un om care nu există. 

Mai bine mă strângea de gât. 

— Mi-ai cotrobăit prin lucruri? 

— Nu sunt orb. Te-am văzut cum ai luat biletele din mâinile 
morților. M-am gândit că vrei să le rupi. Dar când nu ai făcut-o, cred 
că am fost curios să aflu ce aveai de gând cu ele. Să le arzi, să le 
arunci, să le returnezi, înmuiate în sânge argintiu, dar în niciun caz nu 
mi-am închipuit că ai să le păstrezi. Că ai să le citești în timp ce eu 
dorm alături. 

— Și tu ai zis că ţi-e dor de el. Așa ai zis, șoptesc eu, încercând să- 
mi înfrânez dorinţa de a bate din picior ca un copil supărat. 

— Este fratele meu. Îmi este dor de el într-un mod foarte diferit. 

Mă ustură încheietura mâinii și îmi dau seama că eu însămi mi-o 
zgârii, că vreau astfel să-mi provoc durere fizică doar ca să-mi ascund 
agonia din suflet. Cuprins de sentimente contradictorii, Cal se uită 
lung la mine. 

— Mi-ai fost mereu alături, orice aș fi făcut, spun eu. Or, dacă eu 
mă transform într-un monstru, asta înseamnă că la fel pățeşti și tu. 

Îşi lasă ochii în jos. 

— Dragostea este oarbă. 

— Dacă așa îți imaginezi tu că este dragostea... 

— Nu cred că tu iubești pe cineva cu adevărat, explodează el. Nu 
cred că mai vezi și altceva în jur în afară de unelte și de arme. În afară 
de oameni pe care să-i poţi manipula, controla și sacrifica. 

Nu am cum să mă apăr în fața unei asemenea acuzaţii. Cum să-i 
dovedesc că se înşală? Cum să-l fac să vadă ce am realizat, ce încerc 
încă să realizez, ce am devenit eu ca să-i pot proteja pe toţi cei care 
îmi sunt dragi! Cât de tare am greșit. Cât de îngrozitor mă simt. Cât de 
tare mă dor cicatricele și amintirile. Cât de profund m-a rănit el cu 
aceste cuvinte. Nu-i pot dovedi dragostea mea pentru el sau pentru 
Kilorn, sau pentru familia mea. Nu sunt în stare să-mi exprim 
sentimentele prin cuvinte şi nici nu ar trebui să mă oblige s-o fac. 

Așa că nu spun nimic. 

— După bombardamentul din Archeon, Farley și Garda Stacojie s-au 
folosit de o transmisiune de știri a argintiilor ca să-și asume 
răspunderea pentru cele întâmplate. 

Vorbesc rar. Explicația mea este calmă și metodică. Numai asta mă 
mai ajută să nu-mi pierd complet minţile. 

— Iar eu voi face acum același lucru cu cadavrul reginei. Le-o voi 


arăta tuturor oamenilor din acest regat pe femeia pe care am ucis-o. Și 
le voi arăta și pe aceia pe care ea i-a ţinut închiși — atât oameni cu 
sângenou, cât și argintii. Nu mai am de gând să-i permit lui Maven să 
controleze jocul cu minciunile lui sfruntate. Ce am făcut noi până 
acum nu este îndeajuns ca să-l alungăm de pe tron. Trebuie ca ţara să 
o facă pentru noi. 

Cal rămâne cu gura căscată la mine. 

— Război civil? 

— Înaltă casă împotriva altei înalte case. Argintiu împotriva altui 
argintiu. Doar roșiii vor rămâne uniţi. Așa vom învinge. Norta va 
cădea, iar noi ne vom ridica, roșii ca zorii zilei. 

Plan simplu, dar catastrofal pentru ambele tabere. Însă trebuie 
îndeplinit. Ei ne-au obligat s-o apucăm pe drumul ăsta. Eu fac doar ceea 
ce trebuie. 

— Poţi să te duci să-i iei pe copii din tabără după ce aterizăm pe 
Tuck. Dar deocamdată am nevoie de colonel și de resursele lui ca să 
pun planul ăsta în practică. Înţelegi ce-ţi spun? 

Abia dacă dă din cap. 

— Și după aceea o să mă îndrept spre nord, spre Năduful, spre cei 
pe care i-am abandonat cu bună știință. Tu ești liber să faci ce vrei, 
Înălțimea Ta. 

— Mare. 

Mă atinge uşor pe braţ, iar eu mă cutremur și mă dau repede la o 
parte, aproape izbindu-mă de peretele carlingii. 

— Să nu mă mai atingi niciodată! 

Cuvintele mele sună ca o ușă trântită. Presupun că asta și sunt. 

Insula Tuck este tăcută și dezgustător de luminoasă. Niciun nor, 
nicio adiere de vânt, doar soare și aerul proaspăt al toamnei. Nu ar fi 
trebuit ca Shade să moară într-o zi atât de frumoasă, dar uite că a 
murit. Prea mulți au murit. 

Cobor prima din avionul de marfă. Mă urmează două tărgi 
acoperite. Pe lângă una dintre ele merg Kilorn și Farley, fiecare cu 
câte o mână pe trupul lui Shade. Însă pe mine mă interesează acum 
cealaltă targă. Cei care o duc par a se teme până și de cadavrul 
reginei. La fel cum m-am temut eu. Însă m-au liniștit incredibil de 
mult ultimele ore, când am stat cu ochii țintă la trupul rece al Elarei și 
am reflectat. Nu se va mai trezi niciodată. Așa cum niciodată Cal nu 
va mai vorbi cu mine. Nici nu ar putea, după câte ne-am spus. Nu știu 
unde este, nici măcar nu știu dacă va cobori din avion. Îmi spun că nu 
trebuie să-mi fac probleme. Gândul la el este o pierdere de vreme. 

Trebuie să-mi pun mâna pavăză la ochi ca să deslușesc baricada 
colonelului ridicată dincolo de pistă. El stă cocoțat pe un vehicul 
sanitar, înconjurat de infirmiere în uniforme albe. Probabil că i-a 


transmis Ada prin radio că avem mare nevoie de ajutor medical. 
Fluxul Negru este deja aici, singura pată întunecată din peisaj. Când 
primii deținuți coboară în spatele meu, se lasă în jos și rampa neagră 
pe care o cunosc atât de bine. În urma Adei, ies din avion mai puțini 
oameni decât mă așteptam. Tânăra pornește cu pas sprinten către 
zidul format din lacuștri înarmați, paznici impasibili și câțiva gură- 
cască. Mă blestem singură. Părinții mei ar trebui să fie și ei acolo, 
nerăbdători să-și întâmpine copiii. Dar nu-l vor vedea decât pe unul 
dintre ei. 

Nu-ţi pasă de familia ta. Poate Cal a avut dreptate, fiindcă realitatea 
este că uit de ei mult mai des decât ar face-o orice persoană sănătoasă 
la cap. 

— Opreșşte-te acolo, domnişoară Barrow! latră colonelul, ridicând o 
mână. 

Îl ascult și mă opresc la cinci metri de el. De-aici văd armele aţintite 
asupra noastră, dar, mai important, îi văd pe oamenii din spatele lor. 
Sunt în stare de alertă, dar nu nervoși. Înseamnă că nu au primit ordin 
să tragă. Deocamdată. 

— Te-ai întors ca să-mi înapoiezi ce ai furat? 

Încep să râd — cam forţat — ca să destind atmosfera. 

— ȚŢi-am adus un dar, colonele. 

Strâmbă din buze. 

— Așa le zici acestor... 

Caută în zadar cuvântul care i-ar putea descrie cel mai bine pe 
amărâţii în zdrenţe care vin în urma mea. 

— ... oameni? 

— Până în dimineața aceasta erau deţinuţi într-o închisoare secretă 
numită Corros. Întemniţaţi din ordinul regelui Maven, pentru a se face 
experimente pe ei, pentru a fi torturați și, în cele din urmă, uciși. 

Arunc o privire peste umăr, așteptându-mă să văd doar suflete și 
minţi sfărâmate. Însă văd numai mândrie nezdruncinată. Până și fetiţa 
care aproape căzuse de pe pasarelă pare în pragul lacrimilor, dar își 
strânge pumnii mici. Nu vrea să plângă. 

— Sunt oameni cu sângenou, așa ca mine. 

În spatele fetiţei stă un adolescent prea palid şi cu păr portocaliu. O 
protejează. 

— Și sunt aici şi argintii, colonele. 

Reacţia lui este cea așteptată. 

— Proasto, i-ai adus pe argintii aici? urlă el, cuprins de panică. 
Pregătiţi armele! 

Lacuștrii, înșirați pe două rânduri de câte douăzeci de soldați, îi 
execută ordinul. Toate puştile pocnesc la unison când gloanțele intră 
pe ţeavă. Sunt gata de tragere. Deţinuţii din spatele meu tresar și se 
retrag puțin. Dar nimeni nu cerșește îndurare. Au terminat cu cerșitul. 


— Vorbe în vânt. 

De-abia îmi pot stăpâni zâmbetul. 

Colonelul duce mâna la pistolul de la șold. 

— Nu mă pune la încercare. 

— Te cunosc, colonele. Niciodată nu vei ordona uciderea fetiţei cu 
fulgerele. Comandantul mă vrea în viață, nu? 

Îmi aduc aminte de Ellie Whistle, care se număra printre membrii 
instruiți să mă sprijine în acțiunile mele. Nu era de nivelul colonelului, 
dar nici colonelul nu este de nivelul misteriosului comandant, cine o 
mai fi și acela. 

Și uite cum colonelul își mai pierde din cutezanță, dar tot nu bate în 
retragere. 

— Aduceţi-o aici, strig eu, uitându-mă în spate. 

Bărbaţii care poartă targa cu Elara se grăbesc să mi-o așeze la 
picioare. Armele urmăresc fiecare pas tremurat. Le simt și acum 
aţintite asupra inimii mele, asupra minţii mele, asupra fiecărui 
centimetru din trupul meu. 

— Darul meu pentru tine, colonele, spun eu și împing cu piciorul 
trupul de sub pânza albă. Vrei să-l vezi? 

O sclipire i se aprinde în ochiul sănătos, prea rapidă pentru a putea 
fi descifrată. O descoperă pe Farley în mulțime și fruntea i se netezește 
puţin. Mă cuprinde brusc o stare de scârbă. A crezut că am omorât-o. 

— Cine-i pe targa asta, Barrow? Prinţul? Ţi-ai ucis cea mai bună 
monedă de schimb pe care ai avut-o? 

— Nici vorbă, se aude un glas din mulțime. 

Cal. 

Nu mă întorc să mă uit la el, ci prefer să mă concentrez doar asupra 
colonelului. Îmi susține privirea, fără să clipească. Ridic o mână, iar cu 
cealaltă descopăr foarte încet cadavrul, expunându-l ochilor tuturor. 
Membrele Elarei sunt țepene. Degetele îi sunt cumplit de strâmbe, iar 
prin carnea de la mâna dreaptă ies fragmente de os. Trăgătorii sunt 
primii care reacționează și îşi coboară puștile puţin. Unul sau doi 
icnesc și își duc mâinile la gură ca să înăbușe sunetul. Însă colonelul 
rămâne nemișcat şi mut. După un moment infinit de lung, își 
dezlipește privirea de la cadavru și se uită la mine. 

— Este cine cred eu? mă întreabă el răgușit. 

Dau din cap. 

— Elara, din Casa Merandus, regină a Nortei. Mamă a regelui. Ucisă 
de oameni cu sângenou și de argintii în închisoarea pe care a 
construit-o pentru ei. 

Explicaţia ar trebui să-l mulțumească deocamdată. 

Ochiul lui roșu scânteiază. 

— Şi ce intenționezi să faci? 

— Regele și supușii lui merită şansa de a-și lua rămas-bun de la ea, 


nu crezi? 

Când zâmbește, colonelul seamănă leit cu Farley. 

— Încă o dată! strigă colonelul, trecând la locul lui. 

— Numele meu este Mare Barrow, spun eu spre camera de filmat, 
încercând să nu fiu ridicolă, fiindcă e a șasea oară în ultimele zece 
minute când mă prezint. M-am născut în Pilonii, un sat din regiunea 
Valea Capitalei. Am sângele roșu, însă din această cauză... 

Şi întind mâinile din care mi se ridică două sfere de scântei. 

— ... am fost dusă la curtea Regelui Tiberias al VI-lea, unde mi s-a 
dat un nume nou, o viață nouă și am fost transformată într-o 
minciună. Mi-au zis Mareena Titanos și au anunțat lumea că aș fi 
argintie. Dar nu sunt. 

Mă strâmb când îmi tai carnea deja zdrelită a palmei. Picăturile de 
sânge sunt ca niște rubine ce sclipesc în lumina aspră a hangarului 
gol. 

— Regele Maven v-a spus că ăsta este un truc. 

Scântei dansează în rana din palma mea. 

— Dar nu este. Nu fac trucuri nici ceilalți asemenea mie, roşii cu 
talente ciudate, de argintii. Regele știe de existența voastră și vă 
vânează. Vă spun acum: fugiți! Căutați-mă! Căutaţi Garda Stacojie! 

Alături de mine, colonelul își bombează pieptul cu mândrie. Și-a 
mascat fața cu o eșarfă roșie, de parcă ochiul însângerat n-ar fi 
suficient ca să-l identifice cineva. Dar nu mă plâng. A înțeles unde a 
greșit și a acceptat să-i primească pe oamenii noi. Acum cunoaște 
valoarea - și forța - celor ca mine. Nu-și poate permite să ne fie 
dușman. 

— Spre deosebire de regii argintii, noi nu considerăm că ar exista 
vreo diferenţă între noi și ceilalți roșii. Vom lupta pentru voi și ne 
vom da viaţa pentru voi, dacă așa vom putea construi o lume nouă. 
Lăsaţi toporul, lopata, acul, mătura. Puneţi mâna pe arme. Veniţi 
alături de noi! Luptaţi! Ridicaţi-vă, roșii ca zorii zilei! 

Următoarea parte a acestui discurs îmi întoarce stomacul pe dos și 
îmi vine să-mi frec pielea cu acid. Simt în gât nodul lacrimilor când 
degetele mi se încurcă în părul ei pârlit și îi ridic capul în fața 
hârbului de cameră care ne filmează. Oricând de mult aș urî-o, urăsc 
şi mai mult ce trebuie să fac acum. Mi se pare împotriva firii, 
împotriva oricărui rest de omenie pe care-l mai am. Deja l-am pierdut 
pe Cal — l-am alungat de lângă mine iar acum simt că îmi pierd 
sufletul. Și totuși, trebuie să rostesc cuvintele. Cred în ele și știu că mă 
vor ajuta puţin. 

— Luptaţi și fiți învingători! Aceasta este Flara, regina Nortei. Noi 
am ucis-o. Acest război nu este imposibil. Și, cu ajutorul vostru, va 
putea fi câștigat definitiv. 


Rămân nemișcată și fac eforturi să nu clipesc. Pentru că atunci voi 
începe să plâng. Mă gândesc la orice altceva, în afară de cadavrul pe 
care îl țin în mâini. 

— Chiar acum, când vă vorbesc, membrii Gărzii își părăsesc 
posturile ca să-i întâmpine pe aceia care vor răspunde chemării 
noastre. 

— Înarmaţi-vă, fraţi și surori! spune colonelul, făcând un pas 
înainte. Sunteţi mai mulți decât stăpânii voştri, iar ei ştiu asta și le 
este teamă. De voi le este teamă și de ceea ce veți deveni. Contaţi pe 
oamenii noștri din păduri. Vă vor conduce ei acasă. 

După şase încercări, reuşim să spunem în același glas: 

— Ridicaţi-vă la luptă, roşii ca zorii zilei! 

— Cât despre argintiii din Norta, zic eu repede, strângând-o mai 
tare pe Elara, regele și regina v-au minţit și v-au trădat. În această 
dimineață, Garda Stacojie a deschis porțile unei închisori unde se 
aflau atât roșii, cât şi argintii. Membrii dispăruţi ai Caselor Iral, 
Lerolan, Osanos, Skonos, Jacos și altele, întemnițați pe nedrept, 
torturați cu Piatra Tăcută, lăsaţi să moară pentru crime pe care nu le- 
au comis. Trăiesc şi sunt acum alături de noi. Cei pe care îi credeați 
pierduţi pe vecie sunt în viață. Ridicaţi-vă la luptă ca să-i ajutați. 
Ridicaţi-vă la luptă ca să-i răzbunaţi pe aceia pe care nu i-am putut 
salva. Ridicaţi-vă la luptă și veniți alături de noi. Pentru că regele 
vostru este un monstru. 

Mă încrunt urât în cameră, știind că mă va vedea și el. 

— Maven este un monstru. 

Ofensat, colonelul cască gura la mine. Camera se oprește. El își 
smulge eşarfa. 

— Ce te-a apucat, Barrow? 

Nu mă intimidează. 

— Îţi fac viața mai uşoară. Dezbină şi cucereşte, colonele, îi zic eu. 

Mă întorc spre membrii echipei de filmare ale căror nume nu m-am 
obosit să le rețin. 

— Duceţi-vă acum în cazărmile unde stau argintiii și filmaţi-i. Aveţi 
grijă să nu se vadă că sunt păziți. Ascultaţi bine ce vă spun. Filmul 
ăsta va da foc ţării și nici măcar Maven nu va reuși să-l stingă. 

Nu-i nevoie să-mi răspundă ca să știu că sunt de acord. Mă răsucesc 
pe călcâie. 

— Am terminat. 

Colonelul mă urmează și mă împiedică să ies din hangar. 

— Barrow, eu spun când terminăm..., mârâie el, dar se oprește 
odată cu mine. 

Nu mai am nevoie de fulgere ca să sperii oamenii. 

— Obligă-mă să mă întorc, colonele. 

Întind mâna, provocându-l să mă tragă înăuntru. Provocându-l să 


mă pună la încercare. 

— Haide, fă-o! 

Pe vremuri, omul ăsta l-a băgat pe Cal într-o celulă. Sub comanda 
lui luptă o mulțime de soldați și mulți alți oameni au murit de mâna 
lui. Nu ştiu câte bătălii a purtat şi nici de câte ori a păcălit moartea. 

Nu ar trebui să se teamă de o fată ca mine, dar iată că așa stau 
lucrurile. M-am întors pe Tuck ca egală a lui, ba chiar mai mult de 
atât. Şi el și-a dat seama. 

Acum pot să mă răsucesc încet cu fața spre el. 

— Ce ţi-a schimbat atitudinea, colonele? Să nu-mi spui că bunul- 
simț sau ordinele primite de la comandant. 

După un moment lung, prea lung, îmi face un semn. 

— Vino cu mine! Mi-au cerut să te vadă. 


DOUĂZECI ŞI OPT 


Insula Tuck mi se pare mai mică decât mi-o aminteam eu, pentru că 
acum este înțesată de cei trei sute de deținuți din Corros, pe lângă 
întăririle colonelului. Mă conduce repede prin viermuiala de oameni și 
mă forțez să țin pasul cu el. Majoritatea soldaţilor sunt lacuștri, aduși 
pe furiș din Nordul îndepărtat, însă sunt și mulți din Norta. Fermieri, 
slujitori, dezertori, ba chiar și câţiva tehnicieni tatuaţi care fac 
instrucție în spațiile dintre cazărmi. Mulți au apărut în ultimele luni. 
Sunt primii dintre cei care se vor refugia aici ca să scape de aplicarea 
Măsurilor. În trecut m-aș fi bucurat văzându-le curajul, dar îmi este 
din ce în ce mai greu să zâmbesc. Când o fac, mă dor rănile și am 
senzația că îmi plesneşte capul. De pe pistă se aude urletul cunoscut al 
unui avion și Fluxul Negru se ridică spre cer. Sunt convinsă că se duce 
la tabăra Șanțul. Sunt convinsă că pilotul este Cal. Cu atât mai bine. 
N-am nevoie să-mi stea prin preajmă, n-am nevoie să mă urmărească 
şi să-mi judece toate mișcările. 

Cazarma 1. Ultima dată am intrat în ea pe furiș. Acum îi trec pragul 
la lumina zilei, însoțită de colonel. Mergem prin coridoarele înguste 
ale buncărului subacvatic, iar lacuștrii lui se dau la o parte ca să mă 
lase să trec. Locul acesta îmi trezește amintiri neplăcute - am fost 
închisă aici dar acum nu mă mai tem de nimic. Urmăm direcţia ţevilor 
din tavan și ne îndreptăm spre nucleul cazărmii și al întregii insule. 
Camera de comandă este mică, dar plină cu monitoare, echipamente 
radio și hărți întinse pe toate suprafețele plane. Mă aşteptam s-o 
găsesc aici pe Farley, în plină activitate, dar nu o văd nicăieri. Sunt 
doar niște bărbaţi în uniformele albastre ale lacuștrilor și în cele roșii 
ale Gărzii. Însă doi dintre ei poartă alte uniforme - groase, de un 
verde decolorat, cu accesorii negre. Habar n-am cărei țări sau cărui 
regat îi aparțin. 

— Eliberați camera, murmură colonelul. 

N-are motiv să ţipe; soldaţii i se supun imediat. 

Cu excepţia celor doi în verde. Am impresia că exact acest moment 
îl aşteptau ei. Se mișcă ciudat de armonios și se întorc cu faţa la noi în 
același timp. Amândoi poartă ecusoane pe uniformă - un cerc alb cu 
un triunghi verde-închis. Același simbol pe care l-am văzut pe lăzile de 
contrabandă ultima oară când am fost aici. 

Sunt gemeni. Identici, dar mai mult decât atât. Amândoi au păr 
negru și ondulat, ca o cască, ochi de culoarea noroiului, piele cafenie 
și bărbi impecabil tunse. Doar cicatricea este diferită — unul o are pe 
obrazul drept, celălalt o are pe stângul. Ca să poată fi deosebiți. Mă ia 
cu fiori când îmi dau seama că și clipesc în același timp. 

— Mă bucur nespus că am reușit să vă cunosc, în cele din urmă. 


Cicatrice Dreaptă îmi întinde mâna, dar nici nu mă gândesc să i-o 
strâng. Nu pare deranjat de lipsa mea de politețe și continuă: 

— Numele meu este Rash, iar fratele meu... 

— Tahir, la dispoziția dumneavoastră, intervine celălalt. 

Amândoi înclină capetele cu grație, tot în același timp. 

— Am venit de departe ca să vă cunoaștem pe dumneavoastră și pe 
oamenii dumneavoastră. Și am așteptat... 

— ... parcă o veșnicie, îi termină Rash fraza. 

Aruncă o privire spre colonel şi mi se pare că surprind un licăr de 
dezgust în ochii lui. 

— Vă aducem un mesaj și vrem să vă facem o ofertă. 

— Din partea cui? 

Parcă nu mai am aer. Şi m-a luat cu amețeală. Este limpede că 
amândoi bărbații au sângenou, iar legătura dintre ei nu este una 
naturală. Dar nu sunt nici din Norta, nici din Ţinutul Lacurilor. Am 
venit de departe, mi-au zis. De unde? 

Îmi răspund în cor: 

— Republica Liberă Montfort. 

Îmi doresc să fie şi Julian cu mine, să mă ajute să-mi amintesc 
lecţiile lui şi hărţile, care-i erau atât de dragi. Montfort, o ţară 
muntoasă, atât de departe de-aici, că la fel de bine ar putea fi și la 
capătul lumii. Dar Julian mi-a spus că la sud se află Piedmontul, 
condus de mai mulți prinți, toți argintii. 

— Nu înțeleg. 

— Nici domnul colonel Farley nu a..., spune Tahir. 

Şi intervine Rash. 

— ... pentru că republica noastră este foarte bine păzită, apărată de 
munți... 

— ... şi de zăpezi... 

— ... de ziduri.. 

— ... şi de modul î în care este construită. 

E cumplit de enervant. 

— Scuzele mele, adaugă Rash, observându-mi indispoziția. Mutaţia 
suferită ne-a contopit creierii. Poate fi destul de... 

. tulburător, termin eu, făcându-i pe amândoi să zâmbească. 

Dar colonelul continuă să-i privească dușmănos, cu ochiul lui roșu și 
scânteietor. 

— Deci și voi sunteți oameni cu sângenou? Așa ca mine? 

Două semne din cap. 

— În Montfort ni se spune înfocații, dar numele diferă de la țară la 
țară. Se pare că nu se poate ajunge la un consens în privința numelui 
pentru cei cu sânge deopotrivă roșu și argintiu, explică Tahir. Sunt 
mulți ca noi, pe tot cuprinsul acestei lumi. Unii trăiesc liberi, așa cum 
facem noi în Republică. Alţii se ascund, așa cum fac cei din ţara 


voastră. 

Acum se uită la colonel și vorbește cu dublu înţeles. 

— Dar legătura dintre noi este mai puternică decât granițele țărilor 
noastre. Trebuie să ne apărăm singuri, pentru că nu o va face nimeni 
altcineva. Republică născută din cenușa unei oprimări cumplite, 
Montfort se ascunde de douăzeci de ani. Cred că asta puteți înțelege. 

Fireşte că înţeleg. Nici măcar nu-mi mai pasă de durerea pe care mi- 
o provoacă zâmbetul ce mi-a răsărit pe buze. 

— Însă acum nu ne mai ascundem. Avem propria armată și propria 
flotă şi nu avem de gând să le ţinem degeaba câtă vreme mai există 
regate precum Norta, Ţinutul Lacurilor și toate celelalte. Nu avem de 
gând să mai stăm cu mâinile în sân cât timp roșii mor, iar pe înfocați 
îi aşteaptă o soartă și mai rea. 

Aha. Deci colonelul nu ne acceptă din bunătatea inimii sale, nici 
măcar de nevoie. Ci de frică. A apărut un alt jucător la masă, unul pe 
care nu îl înțelege. Cel puțin au un inamic comun. Argintiii. Oamenii ca 
Maven. Și noi avem același inamic. Dar mă străbate un fior pe care nu-l 
pot ignora. Cal este argintiu, Julian este argintiu. Oare ce cred despre ei? 
Trebuie să urmez exemplul colonelului și să nu mă implic înainte de a 
mă dumiri ce vor oamenii ăștia cu adevărat. 

— Premierul Davidson, conducătorul Republicii, ne-a trimis în 
calitate de ambasadori ai săi ca să stabilim relații de prietenie cu 
Garda Stacojie, spune Rash. Acum două săptămâni, colonelul Farley a 
binevoit să accepte constituirea acestei alianțe. La fel şi superiorii 
dânsului, generalii roșii de la comandă. 

De la comandă. Comandantul. Cuvintele criptice ale lui Farley încep 
să capete sens. Nu mi-a explicat niciodată ce a vrut să spună, dar 
acum parcă încep să desluşesc structura interioară a Gărzii. N-am mai 
auzit de generalii roşii, dar încerc să nu-mi trădez uimirea. Întrucât cei 
de lângă mine habar nu au cât de multe sau de puține mi s-au spus. 
Judecând după felul în care mi se adresează gemenii, probabil își 
imaginează că și eu sunt un fel de comandant care poate controla 
Garda Stacojie. Când de-abia mă pot controla pe mine însămi! 

— Am format alianțe cu grupări similare din toate țările de pe 
continent, alcătuind o rețea complexă, ca niște spiţe de roată. Iar 
Republica este axul. 

Rash mă sfredelește cu privirea. 

— Le oferim înfocaţilor din Norta posibilitatea de a ajunge, în 
condiții de siguranță, într-o ţară care nu numai că îi va proteja, ci le 
va şi permite să trăiască în libertate. Pentru că nu trebuie să lupte, ci 
doar să trăiască. Să trăiască liberi. Aceasta este oferta noastră. 

Inima îmi bate nebunește. Trebuie doar să trăiască. De câte ori mi- 
am dorit să aud aceste cuvinte? De mult prea multe. Chiar și pe vremea 
când locuiam în Pilonii, când mă gândeam cu tristețe că sunt o 


persoană normală, o oarecare, nu voiam decât să trăiesc. In Pilonii am 
învăţat cât valorează și cât de rar se întâlneşte o viață obișnuită. Dar 
am învăţat și altceva atunci, o lecție și mai importantă. Totul are un 
preț. 


Şi ce vreți în schimb? șoptesc eu, deși nu vreau să-i aud 
răspunsul. 

Rash și Tahir schimbă o privire plină de semnificații. Nu am nicio 
îndoială că frații pot comunica între ei și fără cuvinte, aşa cum o făcea 
Elara. 

— Cererea premierului Davidson este ca dumneavoastră să îi însoțiți 
pe cei care doresc să vină cu noi, răspund ei într-un glas. 

„Cerere”. Nimic mai fals. 

— V-aţi câştigat statutul de simbol al luptei noastre și ne veţi fi de 
mare ajutor în următorul război. 

Nu trebuie să lupte. Ar fi trebuit să-mi dau seama că asta nu mi se 
aplică și mie. 

— Veţi avea propria unitate, formată de înfocaţi pe care îi veţi alege 
personal... 

Un rege cu sângenou se va așeza pe tronul pe care tu i l-ai construit. 

Cameron mi-a aruncat în față cuvintele astea acum câteva zile, când 
am obligat-o să ni se alăture. Acum știu exact ce a simţit și ce adevăr 
oribil se ascundea în vorbele ei. 

— Numai înfocaţi? întreb eu, ridicându-mă hotărâtă în picioare. 
Numai oameni cu sângenou? Spuneţi-mi cum se trăiește cu adevărat în 
republica aia a voastră. Nu cumva i-aţi înlocuit pe stăpânii argintii cu 
unii cu sângenou? 

Fraţii nu se mișcă de pe scaunele lor și se uită la mine cu ochi 
pătrunzători. 

— Nu ai înţeles, spune Tahir, renunțând la pronumele de politeţe și 
ducându-şi degetele la cicatricea de sub ochiul stâng. Noi suntem la fel 
ca tine, Mare Barrow. Și noi am suferit pentru că suntem ceea ce 
suntem și dorim să nu mai treacă nimeni prin suferințele noastre. 
Oferim adăpost celor ca noi. Mai ales ţie. 

Mint amândoi. Nu-mi oferă altceva decât o altă scenă pe care să-mi 
joc rolul. 

— Mă simt bine aici unde sunt. 

Mă uit în ochiul sănătos al colonelului. Nu mai priveşte pieziș. 

— Nu am de gând să fug. Nu acum. Sunt multe lucruri de care 
trebuie să ne ocupăm. Lucruri care îi privesc pe roșii și care nu trebuie 
să vă preocupe. Puteţi să luaţi cu voi orice om cu sângenou care vrea 
să vină, dar nu pe mine. Și dacă veţi încerca să mă obligaţi să fac ceva 
împotriva voinţei mele, am să vă prăjesc pe amândoi. Nu-mi pasă ce 
culoare are sângele vostru și cât de liberi pretindeţi că aţi fi. Spuneţi-i 
şefului vostru că nu pot fi cumpărată cu promisiuni. 


— Dar cu fapte? încearcă Rash, ridicând dintr-o sprânceană bine 
pensată. Faptele te-ar face să treci de partea șefului nostru? 

Am mai trăit așa ceva. M-am săturat de șefi, indiferent că își ziceau 
regi sau altfel. Dar știu că nu voi ajunge nicăieri dacă mă iau la harță 
cu gemenii, așa că prefer să ridic din umeri. 

— Arătaţi-mi despre ce este vorba și discutăm după aceea. 

Dau să plec, apoi adaug chicotind: 

— Aduceţi-mi capul lui Maven Calore şi mă fac preș în fața șefului 
vostru. 

Însă răspunsul lui Tahir îmi îngheaţă sângele în vene. 

— Ai omorât-o pe lupoaică. Uciderea puiului ar trebui să fie floare 
la ureche. 

Ies repede din camera de comandă. 

— Ciudat, domnişoară Barrow. 

— Ce? mârâi eu, întorcându-mă furioasă spre colonel. 

Nu vrea să mă lase să plec liniștită din cazarma asta. Dar mă 
surprinde la culme expresia de vagă înţelegere de pe chipul lui. Este 
ultimul om de la care m-aș fi așteptat să înţeleagă. 

— Mulţi oameni te-au urmat aici, dar i-ai pierdut pe aceia alături de 
care ai plecat. 

Ridică din sprâncene și se sprijină de peretele rece și umed al 
coridorului. 

— Mi se pare că te evită toți: și băiatul ăla din satul tău, și prințul 
tău, și fiica mea. Iar fratele tău... 

Un singur pas de-al meu îl face să amuțească. 

— Condoleanţe! murmură el după câteva clipe. Nu-i ușor să pierzi o 
rudă. 

Îmi aduc aminte de pozele din cabina lui. A mai avut o fiică. Și o 
soție. Două persoane care nu sunt aici. 

— Toţi avem nevoie de timp, îi spun eu, sperând să fie suficient. 

— Nu-i lăsa să se gândească prea mult la păcatele tale. 

Nu pot să-l contrazic, are dreptate. M-am certat tocmai cu oamenii 
care mi-au fost aproape și le-am arătat ce monstru îmi sălășluiește în 
suflet. 

— Şi care sunt lucrurile de care trebuie să te ocupi? continuă el. 
Trebuie să aflu și eu despre ce e vorba? 

În avion, i-am spus lui Cal că vreau să mă duc în Nord. Pentru că 
eram supărată, pentru că voiam să-i dovedesc ceva. Dar și pentru că 
aşa trebuie să fac. Pentru că am fugit prea mult timp de asta. 

— Acum câteva zile am interceptat un ordin de deplasare. Prima 
legiune formată din copii este trimisă în Năduful. 

Mă sufoc, amintindu-mi ce mi-a spus Ada. „Cinci mii de copii trimiși 
la moarte sigură”. 


— Copii cu sângenou? insistă colonelul. 

Clatin din cap. 

— Nu, din câte știu eu. 

Îşi sprijină mâna de pistolul de la șold, își îndreaptă spatele și scuipă 
pe podea. 

— Ei bine, comandantul mi-a ordonat să te ajut. Cred că a venit 
vremea să facem ceva folositor împreună. 

Este liniște în infirmerie. Sarei i s-a permis să iasă din cazarma 
rezervată argintiilor și s-a ocupat de răniți. Acum toate paturile sunt 
goale, cu excepția unuia singur. Stau culcată pe o parte și mă uit pe 
fereastra din fața mea. Albastrul înșelător al cerului s-a preschimbat 
într-un cenușiu de oțel. Poate vine altă furtună sau poate mi s-a 
întunecat vederea. Pur și simplu nu mai suport să mai văd lumina 
soarelui. Cearșafurile sunt moi, zdrențuite de prea multe spălări și mie 
îmi vine să mi le trag peste cap. De parcă ar putea să-mi blocheze 
amintirile, care mă izbesc în suflet ca niște valuri din fier. Ultimele 
clipe ale lui Shade, ochii lui larg deschişi, mâna întinsă spre mine. 
Apoi sângele care i-a țâșnit din piept. Venea să mă salveze și asta l-a 
ucis. Mă simt ca atunci când m-am ascuns în pădure, pentru că nu 
voiam să o văd pe Gisa și mâna ei ruptă. Acum nu suport gândul că 
mă voi întoarce la familia mea și voi vedea golul lăsat de Shade. Cu 
siguranţă că se întreabă pe unde sunt, pe unde e fata care i-a costat 
viața unui fiu. Dar nu un membru al familiei Barrow mă găsește aici. 

— Să mă întorc mai târziu sau ai terminat să-ți plângi de milă? 

Mă ridic repede în capul oaselor și îl văd pe Julian la picioarele 
patului meu. Sara s-a ocupat și de el, aşa că acum i-a revenit culoarea 
în obraji, la fel și dinții pierduţi în închisoare. Dacă nu ar fi îmbrăcat 
atât de aiurea, cu ce s-a găsit prin magaziile de pe Tuck, ar arăta exact 
ca pe vremuri. Mă așteptam la un zâmbet, poate chiar la un cuvânt de 
mulțumire, dar nu la o dojană. Nu din partea lui. 

— Pot să am și eu o clipă de liniște? îi zic ţâfnoasă şi mă culc la loc 
pe perna subțire. 

— După calculele mele, stai ascunsă de aproape o oră. Cred că asta 
înseamnă mai mult de o clipă, Mare. 

Bătrânul profesor încearcă din răsputeri să-mi vorbească cu 
amabilitate. Nu-i iese. 

— Dacă vrei să știi cu tot dinadinsul, află că-l aştept pe colonel. 
Trebuie să punem la cale o operațiune și acum s-a dus să strângă 
voluntari. 

Poftim. Însă Julian nu-i ușor de oprit. 

— Și tu ai hotărât că ţi-ai folosi mai bine timpul dacă ai trage un 
pui de somn decât dacă, să zicem, ai sta de vorbă cu ceilalți oameni 
noi, dacă ai încerca să-i calmezi pe câțiva argintii foarte nervoși, dacă 


ţi-ai vedea de rănile tale sau chiar dacă te-ai duce să-ți vezi familia 
îndurerată? 

— Să ştii că nu mi-a fost dor de predicile tale, Julian. 

— Te pricepi să minți, Mare, îmi surâde el. 

Vine repede lângă mine și se așază pe marginea patului. Sesizez că a 
făcut duș — miroase a curat. De aproape, se vede cât de mult a slăbit și 
cât de pustii îi sunt ochii. Nici măcar Sara nu-i în stare să vindece minţi. 

— Iar o predică are nevoie de un ascultător. În timp ce tu nu mai 
dorești să mă asculți. 

Coboară vocea și mă atinge cu degetul pe obraz, ca să mă facă să 
mă uit la el. Sunt mult prea obosită ca să mă mai împotrivesc. 

— Sau pe oricine altcineva. Nici măcar pe Cal nu-l mai asculți. 

— Ai de gând să ţipi la mine? 

Zâmbetul lui este trist. 

— Am ţipat eu vreodată? 

— Nu, şoptesc eu. Nu, nu ai țipat niciodată. 

— Și nu am de gând să încep acum. Am venit doar ca să-ți spun ce 
trebuie să auzi. Nu o să te oblig să mă asculți. Nu o să te oblig să faci 
ce-ţi spun eu. Alegerea este numai a ta. Așa cum se cuvine să fie. 

— Bine. 

— Ţi-am spus odată că oricine poate trăda pe oricine. Şi știu că îţi 
amintești. 

Chiar prea bine. 

— Și îţi repet acum. Oricine, absolut oricine și orice poate trăda. 
Chiar și inima ta. 

— Julian... 

— Nu există om rău din naștere, așa cum nu există om singur din 
naștere. Devenim astfel fie pentru că așa vrem, fie pentru că ne 
forțează împrejurările. Pe acestea nu le poţi controla, dar cum alegi tu 
să fii... Mare, mă tem pentru tine. Ce ai trăit tu nu ar trebui să trăiască 
nimeni. Ai văzut lucruri îngrozitoare, ai făcut lucruri îngrozitoare și 
acestea te vor schimba. Mă tem foarte tare pentru ce ai putea să 
ajungi dacă alegi greșit. 

Și eu mă tem. 

Îi strâng mâna. Mă mai linişteşte această atingere, dar nu prea mult. 
Relaţia dintre noi este, în cel mai bun caz, tensionată. Și nu știu cum 
s-o fac să fie ca înainte. 

— Am să încerc, Julian, murmur eu. Am să încerc. 

Dar, în adâncul sufletului, mă întreb. Oare Julian va spune și despre 
mine povești într-o bună zi? Atunci când voi fi devenit o creatură 
mizerabilă, ca Elara, pe care nu o va mai iubi nimeni? Sau pur și 
simplu voi fi doar fata care a încercat? Nu. Nu trebuie să gândesc așa. 
Nu vreau să gândesc așa. Eu sunt Mare Barrow. Și sunt puternică. Am 
făcut multe lucruri, îngrozitoare lucruri, pentru care nu merit iertare. 


Cu toate acestea citesc iertarea în ochii lui Julian. Și speranța îmi 
umple inima. Nu voi deveni un monstru, indiferent ce voi fi nevoită să 
fac în zilele care vor urma. O voi apăra cu prețul vieții pe acea Mare 
Barrow din Pilonii. 

— Bine. Acum, vrei să te conduc eu la familia ta sau te descurci și 
singură? 

N-am ce face și trebuie să pufnesc: 

— Tu știi drumul până acolo? 

— Nu-i politicos să pui la îndoială cuvintele celor mai în vârstă, 
fetiţo cu fulgerele. 

— Pe vremuri am avut un profesor care m-a învățat să pun totul la 
îndoială. 

Îi sclipesc ochii şi își umflă cu mândrie pieptul slab. 

— Profesorul tău era un om inteligent. 

Văd că nu-și ia ochii de la mine, dar lumina din ei s-a stins. Se uită 
fix la clavicula mea dezgolită și la stigmatul de-acolo. Mă gândesc 
dacă nu ar fi mai bine să mă acopăr, dar decid să nu fac nicio mișcare. 
Nu am de gând să ascund M-ul însemnat în carnea mea. De el nu am 
de gând să-l ascund. 

— Sara te poate vindeca, șopteşte Julian. Vrei s-o chem? 

Mă dau jos din pat și simt că picioarele nu prea vor să mă susțină. 
Am multe răni de vindecat, însă nu asta. 

— Nu. 

Să ne amintească tuturor prin ce am trecut. 

Şi, braţ la braț, ieşim din infirmerie. Pașii ne răsună prelung în 
încăperea albă învăluită treptat în umbre cenușii. Parcă a fost trasă o 
cortină peste lumea de afară. Iarna e prin preajmă, se va dezlănțui 
curând. Însă mie îmi place aerul rece. Mă trezește. Mă dezmeticește. 

Traversăm curtea centrală, îndreptându-ne spre Cazarma 3. Mă uit 
în jur. Văd câteva chipuri cunoscute în mulțimea de oameni - unii fac 
instrucție, alții transportă tot felul de mărfuri. Mai sunt și unii care 
pierd timpul. O observ pe Ada — cu un manual de instrucțiuni în 
mână, tocmai se bagă sub o mașină care s-a stricat. Lory se aşază în 
genunchi lângă ea și îi dă uneltele cerute. La câțiva metri de ele, 
Darmian aleargă alături de o trupă de membri ai Gărzii. Nu mai văd 
pe nimeni din tabăra noastră și simt că mă ia cu ameţeală. Unde sunt 
ceilalți? Cameron, Nix, Buni, Gareth, Ketha — ei unde sunt? Îmi vine să 
vomit, dar încerc să mă abțin. Nu am putere să jelesc decât singura 
persoană despre care sunt convinsă că a murit. 

Julian nu are voie să intre în Cazarma 3. Îmi zâmbește acru când 
îmi anunță această restricție. Cuvintele îi mustesc de dispreţ. Nu-i 
nimeni care să-l împiedice, dar preferă să se supună ordinului. 

— Încerc să fiu un argintiu „bun”, îmi spune el sec. Colonelul a dat 
deja dovadă de amabilitate când ne-a permis să ne părăsim cazarma. 


Nu vreau să-i trădez încrederea. 

— Te caut eu mai târziu, spun și îl strâng de umăr. Probabil că e o 
atmosferă urâtă înăuntru la voi. 

Julian ridică din umeri. 

— Sara nu se grăbeşte, nu avem nevoie de prea mulți argintii 
subnutriți, înfrânți și furioși într-un spațiu închis. Dar înțeleg cu toții 
ce ai făcut pentru ei. Așa că n-au motive să se agite — deocamdată. 

Deocamdată. Avertisment simplu, însă de efect. Colonelul nu știe 
cum să se poarte cu atâţia refugiați argintii și cu siguranță că va face 
un pas greșit în viitorul apropiat. 

— O să mă străduiesc cât pot. 

Oftez și adaug înăbușirea unei posibile revolte pe lista mea de 
priorități. Să nu plâng în fața mamei, să-i cer iertare lui Farley, să mă 
gândesc cum să salvez cinci mii de copii, să dădăcesc o grămadă de 
argintii, să mă dau cu capul de pereţi. Pare fezabil. 

Cazarma este la fel cum mi-o amintesc, un labirint de coridoare. Mă 
rătăcesc o dată sau de două ori, dar într-un final reușesc să descopăr 
ușa cu eșarfa purpurie legată de clanţă. Este închisă și sunt nevoită să 
ciocăn. 

Îmi deschide Bree. Mă simt distrusă privindu-i chipul înroșit de 
plâns. 

— Multă vreme ţi-a luat până să apari, mormăie el și îmi face loc să 
intru. 

Mă crispez când îi aud tonul aspru, dar nu ripostez. Îi pun mâna pe 
braţ. Tresare, dar nu mi-o dă la o parte. 

— Îmi pare rău, îi zic. 

Și repet mai tare, pentru ceilalți din încăpere: 

— Îmi pare rău că n-am venit mai repede. 

Gisa şi Tramy stau pe niște scaune desperecheate. Mama s-a făcut 
covrig pe unul dintre paturi. Tata stă alături, în scaunul lui cu rotile. 
Ea își fereşte ochii de mine și își ascunde fața în pernă, iar el mă 
privește cu asprime. 

— Ai avut treburi mai importante, îmi spune. Înţelegem. 

Tata este morocănos, așa cum îi stă în fire, însă niciodată nu m-a 
jignit așa. Merit. 

— Ar fi trebuit să fiu lângă voi, spun eu, pășind în cameră și 
întrebându-mă cum de mă pot simţi atât de pierdută într-un spaţiu 
atât de strâmt. I-am adus trupul. 

— L-am văzut, se răstește Bree, așezându-se pe un pat de vizavi de 
mama și curbându-l sub greutatea lui. O singură înțepătură de ac și 
gata, s-a dus. 

— Îmi amintesc, şoptesc eu, fără să mă pot abţine. 

Gisa se foieşte pe scaun. Stă cu picioarele sub ea și își tot îndoaie 
mâna beteagă, dusă pe gânduri. 


— Ştii cine l-a omorât? 

— Ptolemus Samos. Un magnetron. 

Cal l-ar fi putut ucide pe nenorocit în arenă. Dar s-a îndurat de el. Și 
mila lui mi-a omorât fratele. 

— Am auzit de numele ăsta, spune Tramy, doar ca să mai destindă 
atmosfera. A fost unul dintre călăii tăi. N-a putut să ajungă la tine, dar 
l-a ucis pe Shade. 

Sună ca o acuzaţie. Mă uit în jos, la încălțările mele, ca să nu-i văd 
suferința din ochi. 

— Măcar i-ai plătit-o? 

Bree nu-i în stare să stea locului, așa că se ridică din nou în picioare. 
Este mult mai înalt decât mine și încearcă să mă intimideze. Uită că 
nu mă mai sperie forța brută. 

— Spune, l-ai omorât? 

— Am omorât mulți oameni. 

Mi se îneacă vocea, dar vorbesc în continuare: 

— Nici măcar nu știu câți. Știu doar că regina a fost printre ei. 

Mama se ridică în capul oaselor și se uită în sfârșit la mine. Ochii îi 
înoată în lacrimi. 

— Regina? gâfâie ea. 

— I-am adus trupul, îi anunţ eu, poate cu prea mult entuziasm. 

Îmi este mai ușor să vorbesc despre regina moartă decât să-mi plâng 
fratele. Așa că mă apuc să le povestesc despre anunţul înregistrat și 
despre ce anume sperăm să obținem prin asta. 

Probabil că îl vor transmite diseară, în timpul buletinelor de știri. 
Acum aceste emisiuni sunt obligatorii, fiind considerate o completare 
a Măsurilor, care îi obligă pe toți oamenii din regat să înghită 
minciuni și propagandă la cină. Un rege tânăr și energic, o altă 
victorie pe câmpul de luptă şi alte gogoși din astea. Însă nu și diseară. 
Pentru că atunci Norta îşi va vedea regina moartă. lar lumea ne va 
auzi chemarea la arme. Bree începe să se plimbe prin cameră, rânjind 
prosteşte la gândul izbucnirii unui război civil. Tramy se ia după el, 
aşa cum face întotdeauna. Se apucă amândoi să sporovăiască despre 
cum va fi când vor intra în marş în Archeon și vor înfige steagul 
nostru roșu în ruinele de pe locul unde a fost Palatul Focului Alb. Gisa 
nu le împărtășește exaltarea. 

— Înţeleg că n-ai să rămâi prea multă vreme pe aici, îmi spune ea 
cu mâhnire. E nevoie de tine pe continent, ca să te ocupi de recrutări. 

— Nu voi mai face recrutări, cel puţin un timp de acum înainte. 

Nu pot îndura scânteia de speranță care li se aprinde în ochi, mai cu 
seamă în cei ai mamei. Nu-mi vine să le spun ce plănuim, dar ultima 
oară am plecat de lângă ei fără un cuvânt. Și nu vreau să-mi repet 
greşeala. 

— Mă duc la Năduful. Curând. 


Atât de tare urlă tata, că mă tem să nu cadă din scaun. 

— Ba n-ai să faci așa ceva! Nu cât trăiesc eu! 

Din piept i se aude un hârâit, ca și cum ar vrea să-și accentueze 
ideea. 

— Niciun copil de-al meu nu se va mai întoarce vreodată în locul 
ăla! Și să nu îndrăznești să-mi spui că nu pot să te opresc, pentru că îţi 
jur că pot și o voi face. 

Pe vremuri, Năduful l-a lăsat pe tata fără un picior și fără un 
plămân. Și acum își imaginează că o să mă piardă şi pe mine. 

— Sunt convinsă, tată, încerc eu să-l împac. 

De obicei, reuşesc. 

Însă el îmi respinge vorbele cu un semn din mâini și își împinge atât 
de repede scaunul spre mine, că se loveşte cu genunchiul de piciorul 
meu. Mă privește urât, iar degetul cu care mă ameninţă îi tremură. 

— Dă-mi cuvântul tău, Mare Barrow! 

— Ştii că nu pot. 

Şi îi explic motivul. Cinci mii de copii, cinci mii de fii și fiice. 
Cameron a avut tot timpul dreptate. Nu trebuie să mai spunem că 
sângele unora este mai bun decât al altora. 

— Să se ducă altcineva, mârâie tata, încercând din răsputeri să nu 
se piardă cu firea. 

Niciodată n-am vrut să-mi văd tatăl plângând, iar acum nu-mi 
doresc decât să mi se şteargă din minte această imagine. 

— Colonelul sau prinţul ăla, sau oricine altcineva. 

Şi se agaţă de braţul meu ca un om în pericol de înec. 

— Daniel. 

Vocea mamei este blândă, mângâietoare, un norișor alb și pufos pe 
un cer pustiu. 

— Dă-i drumul. 

Îi desfac degetele de pe mâna mea și îmi dau seama că am început și 
eu să plâng. 

— Mergem cu ea. 

Nu apuc să-l refuz pe Bree, că tata se învinețește la față. Tristeţea i 
s-a transformat în furie. 

— Voi chiar vreți să mor de inimă? mormăie el, întorcându-se către 
fratele meu mai mare. 

— Ea n-a fost niciodată în Năduful și nu ştie cum e acolo, intervine 
Tramy. Noi am fost. Aproape cinci ani ne-am luptat pe frontul de- 
acolo. 

Scutur din cap și ridic mâna să-l opresc, înainte ca tata să facă o 
criză. 

— Vine și colonelul. El a văzut Năduful, așa că nu-i nevoie... 

— L-o fi văzut dinspre partea cu Ţinutul Lacurilor. 

Bree deja a început să cotrobăie prin valiză. Vrea să vadă ce-și va lua 


cu el. 

— Dar tranșeele Nortei sunt săpate altfel. O să se rătăcească în 
câteva secunde. 

Probabil e cel mai inteligent lucru pe care l-a zis vreodată Bree, căci 
fratele meu nu se poate făli cu prea multă istețime. Pe de altă parte 
însă, a reușit să supravieţuiască aproape cinci ani pe front. Cu patru 
ani mai mult decât majoritatea soldaţilor. Nu poate fi vorba doar de 
noroc. Și înțeleg că gestul lor este de un curaj cum mie nu mi-a mai 
fost dat să văd. Pe vremuri mă gândeam că frații mei mai mari au 
plecat și nu au apucat să mă cunoască suficient, dar și eu am făcut 
același lucru. Bree și Tramy nu mai sunt așa cum îi ţineam eu minte. 
Sunt niște războinici, exact ca mine. 

Observă că nu le răspund și se apucă să-şi strângă bagajele. Îmi 
doresc să le pot spune că nu vreau să-i iau cu mine. M-ar asculta dacă 
aș fi sinceră. Dar nu pot. Am nevoie de ei, așa cum am avut nevoie de 
Shade. 

Sper numai să nu-mi împing încă un frate în mormânt. 

După un moment foarte lung, îmi dau seama că am început să 
tremur. Așa că mă urc în pat lângă mama și o las să mă ţină în brațe. 
Fac eforturi să nu plâng. Dar eforturile nu-mi sunt de niciun folos. 


DOUĂZECI ŞI NOUĂ 


Popota este plină de oameni, însă nu pentru că s-ar servi masa. 
Colonelul i-a convocat acum un ceas pentru o „operațiune de 
prioritate maximă”, iar sala geme de voluntari, precum și de soldați 
aleşi pe sprânceană. Lacuştrii sunt tăcuţi, bine pregătiți și sobri. 
Membrii Gărzii sunt mai gălăgioşi, cu excepţia lui Farley, despre care 
se poate spune orice, numai că ar fi prea vorbăreață nu. I s-a redat 
gradul de căpitan, dar se poartă de parcă nici nu a băgat de seamă. Stă 
într-un colț tăcută și răsucește absentă o eșarfă roșie în mâini. Toată 
lumea amuţește când intru în popotă, flancată de frații mei. Și toţi se 
uită la mine. Mai puţin Farley, care nici nu ridică ochii. Lory și 
Darmian se apucă să aplaude, făcându-mă să roşesc. Începe să mă 
aplaude și Ada și, spre marea mea bucurie, o văd pe Buni în picioare 
lângă ea. Și pe Cameron. Au reușit. Răsuflu oarecum mai ușurată. Dar 
nu-i văd pe Nix și pe Gareth. Nici Ketha nu-i aici. Poate că n-au vrut să 
vină. Poate s-or fi săturat deja de atâtea lupte și pericole. Aşa îmi spun 
eu, în timp ce mă așez lângă Farley. Bree și Tramy mă urmează și își 
trag două scaune în spatele meu, exact ca niște gărzi de corp. 

Nu suntem ultimii sosiți. Harrick, de-abia întors din tabăra șanțul, 
se strecoară înăuntru și mă salută cu un gest scurt din cap. Ţine ușa 
deschisă pentru Kilorn. Inima începe să-mi bată de două ori mai 
repede când îl văd şi pe Cal, cu Julian și cu Sara în spatele lui. La 
vederea celor trei argintii, mulți sar în picioare, majoritatea lacuștri. E 
greu să înţelegi ce strigă în toată larma aia, dar mesajul este clar: Nu 
vă vrem aici. 

Privirea mea se întâlnește o clipă cu a lui Cal. El își fereşte primul 
ochii și se îndreaptă spre un scaun din spatele încăperii. Julian și Sara 
nu se dezlipesc de el, iar Kilorn îşi face loc spre primele rânduri. Trage 
după el un scaun pe care, după ce îl pune lângă mine, se prăbușește 
obosit. Îmi face un semn nonșalant din cap, de parcă am fi doar doi 
amici care iau masa împreună. 

— Care-i treaba? strigă el ca să acopere vacarmul din popotă. 

Mă holbez uluită la el. Ultima oară când l-am văzut, încerca să mă 
despartă de Farley și părea scârbit de purtarea mea. Acum e tot numai 
un zâmbet. Ba chiar scoate un măr din buzunar și mi-l oferă să mușc 
eu prima. Nu mai înţeleg ce-i în capul lui, dar îi accept darul. 

— N-ai fost tu însăţi, îmi șopteşte el în ureche. 

Ia mărul și mușcă la rândul lui. 

— Nu te mai frământa acum. Dar, dacă o mai iei razna încă o dată, 
am să-ți cer să rezolvăm situația așa cum făceam în Pilonii. Da? 

Mă înţeapă cicatricele când zâmbesc. 

— Da. 


Şi adaug în șoaptă, ca să nu mă audă altcineva: 

— Mulţumesc. 

Cade pe gânduri, apoi rânjeşte și dă nepăsător din mână. 

— Te rog, te-am văzut făcând altele și mai rele. 

Minte ca să mă consoleze, dar nu îl contrazic. 

— Acum spune-mi și mie care-i treaba asta de maximă prioritate? A 
fost ideea ta ori a colonelului? 

Chiar în clipa asta apare și colonelul. Ridică mâinile, cerând să se 
facă liniște. 

— A mea, murmur eu. 

— Tăcere! 

Strigătul lui sună ca un plesnet din bici. Lacuștrii îl ascultă imediat 
şi îşi ocupă locurile. Privirea cruntă a colonelului îi amuţeşte și pe 
ceilalți turbulenţi. Întinde mâna spre fundul sălii, unde se află Cal, 
Julian și Sara. 

— Da, ei sunt argintii, însă și-au dovedit credința față de cauza 
noastră. Au venit aici cu permisiunea mea. Vă veţi purta cu ei așa cum 
ați face-o cu oricare alt aliat, cu oricare camarad de arme. 

Şi așa le pune pumnul în gură tuturor. Deocamdată. 

— Vă aflați aici, deoarece v-aţi oferit voluntari fără să cunoașteți 
despre ce fel de operațiune este vorba. Aţi dat dovadă de curaj 
adevărat şi sunteți demni de toată lauda. 

Colonelul își ocupă locul în fața tuturor. Am senzaţia că a mai făcut 
asta și înainte. Părul tuns periuţă și ochiul însângerat, împreună cu 
vocea puternică, îi conferă un aer autoritar. 

— Aşa cum știți, scăderea vârstei de înrolare a dus la apariția 
soldaţilor în vârstă de cincisprezece ani. În momentul de față, o 
legiune alcătuită doar din asemenea soldaţi se află pe drumul spre 
front. Cinci mii de copii, cu nici două luni de instrucţie la activ. 

Mulțimea începe să murmure furioasă. 

— Îi suntem recunoscători lui Mare Barrow și echipei sale pentru că 
ne-au adus această informaţie. 

Tresar, n-am ce-i face. Echipa mea. Poate a lui Farley sau a lui Cal, 
dar în niciun caz a mea. 

— Domnișoara Barrow este și prima care s-a oferit voluntar pentru a 
împiedica această tragedie. 

Aud cum îi trosnește gâtul lui Kilorn. Atât de repede se întoarce să 
se uite la mine. Ochii lui verzi se fac mari, însă nu-mi pot da seama 
dacă este supărat sau impresionat. Poate puțin din amândouă. 

— Sunt cunoscuţi sub numele de Legiunea Mică, zic eu, după ce mă 
ridic în picioare ca să mă pot adresa cum se cuvine mulțimii. 

Toţi ochii sunt ațintiți asupra mea, așteptându-mă să continui. Simt 
fiecare privire ca pe o lamă de cuţit. Acum îmi vor fi de folos lecţiile 
lui lady Blonos. 


— Din câte am reușit să aflăm, copiii vor fi trimiși direct în Năduful, 
dincolo de linia frontului. Regele vrea ca prin moartea lor să vâre 
spaima în noi și să ne reducă la tăcere. Și va reuşi, dacă nu acționăm 
cumva. Propun o operațiune în două etape, condusă de domnul 
colonel Farley şi de mine. Ne vom infiltra în legiune lângă Corvium, 
folosind soldaţi care arată de cincisprezece ani, pentru a-i putea 
separa pe ofițerii argintii de copiii din subordine. Apoi vom intra în 
Năduful. 

Fac eforturi să nu mă uit în altă parte decât la peretele din spate, 
dar ochii nu mă ascultă și se tot opresc asupra lui Cal. 

— Asta-i sinucidere curată! strigă cineva. 

Clătinând din cap, colonelul se apropie de mine. 

— Unitatea mea va aștepta la nord, pe linia de front a lacuștrilor. 
Am contacte în armata lor și voi putea să trag de timp până când 
domnișoara Barrow va ajunge în partea cealaltă. Apoi ne vom retrage 
împreună spre lacul Edris, unde ne vor aștepta două cargouri pentru 
cereale, care ne vor duce pe celălalt mal. Iar de-acolo, vom intra în 
ţinuturile disputate. 

— Ridicol! 

Nu trebuie să mă uit ca să știu că este Cal cel care l-a întrerupt pe 
colonel. S-a ridicat în picioare și strânge pumnii nervos. Planul i se 
pare prostesc de-a dreptul. Aproape că-mi vine să zâmbesc. 

— Timp de un secol nicio armată a Nortei nu a traversat Năduful. 
Nici măcar o dată. Și voi credeţi că veți reuși asta cu niște copii? 

Se întoarce spre mine și mă roagă fierbinte: 

— Mai mult noroc ați avea dacă i-aţi duce înapoi la Corvium și v-aţi 
ascunde în păduri. Orice ar fi mai bine decât să traversaţi zona aia 
blestemată. 

Colonelul îi acceptă cu seninătate critica. 

— Câtă vreme a trecut de când nu ai mai fost pe front, Înălțimea 
Ta? 

Cal nu-și pierde cumpătul. 

— Șase luni. 

— Acum șase luni lacuștrii aveau nouă legiuni pe linia frontului, tot 
atâtea câte avea şi Norta. Începând de astăzi nu vor mai avea decât 
două. Năduful nu mai este înconjurat, iar fratele tău habar n-are. 

— O capcană? Sau o diversiune? se bâlbâie Cal, încercând să 
înţeleagă despre ce ar putea fi vorba. 

Colonelul dă din cap. 

— Lacuștrii intenționează să înainteze peste lacul Tarion, în vreme 
ce armatele voastre sunt ocupate să apere un ținut pustiu de care nu 
are nimeni nevoie. Domnișoara Barrow l-ar putea traversa legată la 
ochi și nu i s-ar clinti niciun fir de păr din cap. 

— Exact asta am de gând să fac. 


Încet, dar sigur, îmi împietresc inima. Sper măcar să par curajoasă, 
pentru că nici vorbă să mă simt așa. 

— Cine vrea să vină cu mine? 

Kilorn se ridică primul, cum era de așteptat. Urmează alții — 
Cameron, Ada, Buni, Darmian, chiar și Harrick. Dar Farley nu. Stă 
țeapănă pe scaun, lăsându-și locotenenţii să se ridice în locul ei. Și-a 
înfășurat prea strâns eșarfa în jurul încheieturii, iar mâna ei a căpătat 
o tentă albăstrie. 

Încerc să nu mă uit la el. Încerc. 

În spatele sălii, prințul cel proscris se ridică în picioare. Se uită în 
ochii mei, de parcă singură privirea lui mi-ar putea da foc. Zadarnic. 
În mine nu a mai rămas nimic care să ardă. 

Mormintele din cimitirul de pe Tuck sunt proaspete, acoperite cu 
pământ afânat și câteva fire împletite din iarbă-de-mare. La capul lor 
sunt așezate pietre cioplite cu migală de cei dragi. Ne-am strâns în 
jurul gropii toți membrii familiei Barrow și coborâm în pământ sicriul 
din scânduri al lui Shade, moment în care îmi dau seama cât de 
norocoși suntem. Măcar noi avem un trup pe care să-l putem îngropa. 
Alţii nu au avut această şansă. Nix, Ketha, Gareth. Ada spune că nu au 
reuşit să ajungă la Fluxul Negru sau la avionul de marfă. Au murit în 
Corros, alături de alți patruzeci și doi de oameni. Însă trei sute au 
supravieţuit. Trei sute, în schimbul a patruzeci și cinci. O afacere bună, 
îmi spun eu. O tranzacţie avantajoasă. Chiar și în gând, cuvintele astea 
tot mă dor. 

Farley își strânge brațele în jurul corpului ca să se încălzească. 
Refuză să poarte o haină mai groasă, chiar dacă vântul este cumplit de 
rece. Se află și colonelul aici - stă la o distanță respectuoasă de noi. 
Nu a venit pentru Shade, ci pentru fiica lui îndurerată, deşi nu 
încearcă nicicum să o aline. Mă mir nespus de tare când o văd pe Gisa 
ducându-se lângă ea și strecurându-și mâna în jurul taliei doamnei 
căpitan. Dar șocul cel mare vine atunci când Farley îi dă voie să o 
îmbrățișeze. Nici măcar nu știam că se cunosc, dar uite cât de 
apropiate sunt. Și, cu toată durerea, simt în inimă și un ghimpe de 
gelozie. Pe mine nu încearcă nimeni să mă mângâie, nici măcar 
Kilorn. S-a urcat pe colină, departe de noi, ca să nu-l vedem că plânge. 
Stă cu capul în piept, neputând să privească cum Bree și Tramy aruncă 
pământ în groapă. 

Nu spunem niciunul nimic. Ne este prea greu. Vântul șuieră prin 
mine și mi-e dor de căldură. Mi-e dor de căldura care să mă mângâie. 
Însă Cal nu este aici. Fratele meu a murit, iar Cal e atât de încăpățânat 
că nu a venit la înmormântarea lui. 

Mama aruncă ultima un pumn de țărână peste sicriu. Are ochii 
uscați. I-au secat lacrimile. Semănăm în privința asta. 


Pe piatră scrie Shade Barrow. Literele sunt strâmbe, zgâriate, parcă 
scrise de un animal sălbatic, nu de părinții mei. Nu-mi place că îl 
îngropăm aici. Mormântul lui ar trebui să fie acasă, lângă râu, în 
pădurea pe care a iubit-o atât de mult. Nu pe o insulă stearpă, 
înconjurat doar de dune și de betoane, sub un cer trist. Nu soarta asta 
o merita el. Jon a știut că așa se va întâmpla. Și nu a făcut nimic. Un 
gând şi mai sinistru îmi trece prin minte. Poate că și aceasta este o 
afacere, o altă tranzacţie. Poate că aceasta este cea mai bună soartă pe 
care ar fi putut-o avea. Fratele meu cel isteţ, cel grijuliu, care îmi venea 
mereu în ajutor, care știa întotdeauna ce să spună. Cum să sfârșească 
astfel? Cum să fie dreaptă o asemenea soartă? 

Dar eu știu cel mai bine că nimic din lumea asta nu e drept. 

Mi se întunecă vederea. Nici eu nu știu de când mă holbez la 
pământul bătătorit. Când mă dezmeticesc, îmi dau seama că doar eu și 
cu Farley am mai rămas în cimitir. O văd că mă privește lung, cu ochi 
în care furia se luptă cu tristeţea. Vântul îi răvășește părul. I-a crescut 
destul de mult în ultimele luni și acum îi ajunge până la bărbie. Și-l dă 
la o parte cu un gest atât de violent, că mă tem să nu și-l smulgă din 
cap. 

— Eu nu vin cu tine, îmi spune ea cu greu. 

Dau din cap. 

— Ai făcut destul pentru noi, mai mult decât destul. Înţeleg. 

Îmi râde în față. 

— Ba nu înţelegi nimic. Acum nu-mi mai pasă deloc de viața mea. 

Privește din nou la mormânt. Pe obraz i se prelinge o singură 
lacrimă, dar ea nu o simte. 

— Răspunsul la întrebarea mea, murmură, fără să se mai gândească 
la mine. 

Apoi scutură din cap ca și cum ar vrea să-și limpezească gândurile și 
face un pas înainte. 

— De fapt nici nu prea era o întrebare. Știu asta în adâncul 
sufletului meu. Și cred că a știut şi Shade. Este... era... foarte intuitiv. 
Nu ca tine. 

— Îmi pare rău pentru toți cei pe care i-ai pierdut, spun eu fără 
ocolişuri. Îmi pare rău... 

Dar Farley îmi respinge scuzele cu un semn din mână. Nici măcar 
nu mă întreabă de unde știu. 

— Shade, mama mea, sora mea. Și tatăl meu. L-am pierdut și pe el, 
chiar dacă mai trăiește. 

Îmi amintesc de îngrijorarea de pe chipul colonelului, de teama pe 
care i-am citit-o în ochi atunci când ne-am întors pe insulă. Teamă 
pentru fiica lui. 

— Eu n-aş fi atât de convinsă. Niciun tată nu este cu adevărat 
pierdut pentru copilul pe care îl iubește. 


O pală de vânt îi suflă părul în ochi și îi ascunde aproape cu totul 
șocul din privire. Şoc și speranță. Își duce o mână cu degetele răsfirate 
la stomac. Cu cealaltă mă bate pe umăr. 

— Sper să scapi cu viaţă, fetițo cu fulgerele. Nu ești chiar atât de 
rea. 

Cred că-i cel mai drăguţ lucru pe care mi l-a spus Farley vreodată. 

Apoi se răsucește pe călcâie și pleacă, fără să privească înapoi. După 
câteva minute plec și eu, tot fără să mă mai uit în urmă. 

Nu avem timp să-i jelim cum se cuvine pe Shade și pe ceilalți. 
Pentru a doua oară în douăzeci și patru de ore, trebuie să mă urc la 
bordul Fluxului Negru, să uit ce-mi spune inima și să mă pregătesc de 
luptă. Cal a avut ideea să așteptăm până la căderea serii ca să părăsim 
insula. Să decolăm exact atunci când mesajul nostru va fi transmis în 
toată țara. Când oamenii lui Maven vor veni după noi, vom fi deja în 
aer, pe drumul spre un aerodrom secret de lângă Corvium. Colonelul 
își va continua drumul către nord, traversând lacurile la adăpostul 
nopţii. Dacă totul merge bine, dimineața ne va găsi la conducerea 
propriilor noastre legiuni, de-o parte și de cealaltă a graniţei. Și vom 
porni. 

Ultima oară mi-am părăsit părinţii fără să le spun vreun cuvânt. Mi 
se părea mai ușor. Şi acum îmi vine să fug spre Fluxul Negru și spre 
siguranța dinăuntrul lui, dar mă forțez să mă întorc la ei, să-i 
îmbrățișez și să-i asigur că totul va fi bine, chiar dacă asta este o 
minciună. 

— O să am grijă să nu pățească nimic, șoptesc eu, cu capul pe 
umărul mamei. 

Îmi trece degetele prin păr, împletindu-mi-l repede. Vârfurile 
cenușii sunt mai lungi, aproape până la umeri. 

— Bree și Tramy. 

— Ai grijă şi de tine, Mare, îmi spune mama. Te rog! 

Dau din cap, tot cu obrazul lipit de ea. Nu vreau să mai plec de-aici. 

Tata mă apucă de mână și mă trage încet. Cu toată răbufnirea lui de 
mai devreme, iată că acum el îmi amintește că a venit vremea să mă 
urc în avion. Se uită peste umărul meu la Fluxul Negru. Ceilalți sunt 
deja la bord, lăsându-i singuri pe pistă pe membrii familiei Barrow. 
Probabil că doresc să-mi ofere un soi de intimitate, deși nici nu mai 
ştiu ce-i aia. Ultimele luni am locuit într-o groapă, iar înainte am stat 
într-un palat cu sute de camere de supraveghere și gărzi. Sunt 
obișnuită să am spectatori. 

— Pentru tine, spune repede Gisa, întinzând mâna sănătoasă. 

Între degetele ei atârnă o bucată de mătase neagră. Este rece și 
lunecoasă, ca uleiul. 

— De odinioară. 


Materialul este ornat cu flori roşii şi aurii, brodate cu măiestrie. 

— Îmi aduc aminte, murmur eu, mângâind perfecțiunea aceea 
incredibilă. 

Gisa a cusut florile acelea în noaptea dinainte ca mâna să-i fie ruptă 
de un ofițer. Broderia este neterminată, la fel ca soarta ei. Tremurând, 
îmi leg bucata de mătase în jurul încheieturii. 

— Îți mulțumesc, Gisa! 

Bag mâna în buzunar și îi spun: 

— Și eu am ceva pentru tine, draga mea. 

O podoabă. Ieftină. Cercelul are culoarea iernii din jur. 

Sora mea rămâne fără suflare. Începe să plângă, dar eu nu mă pot 
uita la lacrimile ei. Așa că mă întorc cu spatele la familia mea și mă 
urc în Fluxul Negru. Rampa se ridică în urma mea și bătăile inimii mi 
se domolesc de-abia atunci când suntem în aer, zburând pe deasupra 
mării. 

Oamenii mei sunt puțini în comparaţie cu cei care îl urmează pe 
colonel în Ţinutul Lacurilor. Firesc, din moment ce nu i-am luat cu 
mine decât pe cei mai tineri, capabili să joace rolul de soldaţi în 
Legiunea Mică. Plus că i-am ales pe cei care au fost în armată și care 
ştiu cum trebuie să se poarte într-o asemenea situație. Am găsit 
optsprezece oameni care să îndeplinească aceste cerinţe și care acum 
sunt alături de noi la bordul avionului. Kilorn stă printre ei, încercând 
să-i familiarizeze cu grupul nostru sudat. Ada nu a venit cu noi, nici 
Darmian și nici Harrick. Sunt prea în vârstă pentru a putea trece drept 
adolescenţi, așa că au plecat cu colonelul, dorind să ajute cum pot. 
Buni este bătrână, dar asta nu contează. Își schimbă des înfățișarea, 
încercând să se hotărască pe care dintre chipurile acelea tinere să îl 
aleagă. Bineînţeles că ni s-a alăturat și Cameron - în fond, toată 
povestea asta a fost ideea ei — și vibrează de nerăbdare. Se gândește la 
fratele ei, aflat în această legiune sinucigașă. O invidiez. Încă mai are 
posibilitatea să-l salveze. 

Cel mai greu de deghizat sunt Cal și frații mei. Bree are chip de 
copil, dar este mult mai zdravăn decât ar putea fi un tânăr de 
cincisprezece ani. Tramy este prea înalt. Pe Cal îl cunoaște toată 
lumea. Însă ne sunt indispensabili, pentru că nimeni nu cunoaște 
frontul mai bine decât ei. Nimeni altcineva nu ne-ar putea călăuzi prin 
labirintul de tranșee până în pustietatea de coşmar care este Năduful. 
Eu nu am văzut locurile acelea decât în fotografii, la buletinele de știri 
şi în vis. După ce mi-am descoperit talentul, mi-am închipuit că nu voi 
fi niciodată nevoită să ajung acolo. Şi am crezut că am scăpat de 
soarta asta. Cât de mult m-am înșelat. 

— Trei ore până la Corvium! strigă Cal, fără să-şi ridice ochii de la 
instrumentele de bord. 

Nu stă nimeni alături de el. Scaunul acela îmi este rezervat. Dar nu 


mă duc acolo, nu am de gând să mă așez lângă el, mai ales după ce m- 
a lăsat singură la înmormântarea lui Shade. 

— Ridicaţi-vă la luptă, roșii ca zorii zilei! intonează membrii Gărzii, 
lovind cu paturile armelor în podeaua avionului. 

Ne iau prin surprindere pe toţi, iar Cal face eforturi să se 
stăpânească. Totuşi, gura i se strâmbă a dezgust. N-am nicio treabă cu 
revoluția ta, mi-a spus el odată. Păi, așa te și porţi, Înălțimea Ta. 

— Ridicaţi-vă, roşii ca zorii zilei, rostesc eu încet, dar fără să-mi 
tremure glasul. 

Cal se uită mânios pe geam. Acum seamănă cu tatăl lui și mă 
gândesc la ce ar fi putut deveni. Un prinț serios, un războinic, 
căsătorit cu vipera aia de Evangeline. Maven zicea că nu ar fi reușit să 
supravieţuiască nopții de după încoronare, dar eu nu cred asta. 
Metalul se călește în foc, nu invers. Ar fi trăit şi ar fi domnit. Deși nu 
ştiu ce anume ar fi făcut ca rege. Odată am crezut că știu ce se 
ascunde în inima lui Cal, însă acum îmi dau seama că așa ceva este 
imposibil. Nicio inimă nu poate fi înțeleasă cu adevărat. Nici măcar 
cea proprie. 

Timpul se scurge într-o tăcere apăsătoare. Însă la sol lucrurile s-au 
pus în mișcare. Mesajul meu se difuzează pe toate ecranele din regat. 

Aș vrea să fiu în Archeon, în mijlocul pieţei, să văd cum lumea se 
schimbă în jurul meu. Oare argintiii vor reacționa aşa cum sper eu? 
Oare vor înţelege ei trădarea lui Maven? Sau vor privi în altă parte? 

— Incendii în Corvium. 

Cal se uită cu gura căscată pe geamul de la carlingă. 

— În centrul orașului și în mahalalele din Orașul Nou. 

Îşi trece nedumerit mâna prin păr. 

— Răscoale. 

Mi se ridică inima în gât, apoi îmi cade până în stomac. A început 
războiul. Iar noi habar nu avem cât ne va costa. 

Autocontrolul pe care m-am străduit atât să-l dobândesc amenință 
să se facă fărâme. Simt fiecare vibraţie a avionului, fiecare rotaţie a 
motorului. Îmi străbat mintea, alcătuind o hartă cu linii albe şi 
purpurii, prea strălucitoare pentru a putea fi îndurate. 

— Mare? 

Kilorn se ridică de pe scaun și face un pas către mine cu mâna 
întinsă. Arată ca Shade în ultimele sale clipe. 

— N-am nimic, îl mint eu. 

Parcă a sunat un clopoțel. Cal se răsucește şi dă imediat cu ochii de 
mine. Traversează avionul cu pași mari și hotărâți, care răsună 
puternic pe podeaua metalică. Ceilalți îi fac loc să treacă, mult prea 
speriaţi ca să-l oprească pe prințul de foc. Eu nu le împărtășesc spaima 
şi mă întorc cu spatele la el. Mă apucă de umeri și mă răsucește. Fără 
să-i pese că gesturile lui sunt brutale. 


— Calmează-te! se răstește el. 

Nu-i plac crizele de nervi. Mă cuprinde o dorință nebună să-l 
îmbrâncesc de lângă mine, dar înțeleg ce încearcă să facă. Dau din 
cap, încercând să fiu de acord cu el, încercând să fac ce-mi spune. Iar 
asta îl mai linişteşte. 

— Calmează-te, Mare, repetă el acum doar pentru mine. 

Șoapta lui mă duce înapoi în trecut. Dacă nu ar fi trepidaţia 
avionului, aș putea crede că suntem amândoi în tabăra șanțul, culcați 
în același pat, cufundațţi în visurile noastre. 

— Mare! 

Alarma sună cu câteva secunde înainte de explozia din coada 
avionului. 

Forţa ei mă doboară și cad pe spate atât de tare, că văd stele verzi. 
Simt gust de sânge şi mi s-a făcut îngrozitor de cald. Aș fi fost 
carbonizată instantaneu dacă lângă mine nu s-ar fi aflat Cal. Flăcările 
îi mângâie braţele și spatele, blânde ca atingerea unei mame. În fața 
forței lui, focul se stinge la fel de repede cum a izbucnit și din el nu 
mai rămân decât tăciunii. Însă nici măcar prințul acesta nu poate 
reconstrui o jumătate de avion și nici nu poate împiedica prăbuşirea 
noastră din ceruri. Am senzația că o să-mi crape capul din cauza 
zgomotului ca scos de un tren în tunel, de o mie de urlători care 
zbiară. Mă agăţ de ce apuc — metal sau carne de om. 

Când mi se limpezesc ochii, văd cerul negru și ochii de bronz. Ne 
ținem unul de celălalt, doi copii prizonieri pe o stea căzătoare. În jurul 
nostru, Fluxul Negru se dezmembrează bucată cu bucată, în scrâșnete 
care îți îngheață sângele în vene. Cu fiecare secundă, dispare tot mai 
mult din avion, până când nu mai rămân din el decât niște bare subțiri 
din metal. Îmi este cumplit de frig, nu pot să respir şi îmi este aproape 
imposibil să mă mișc. Reușesc să mă prind de bara de sub mine și mă 
ţin de ea cu toată puterea pe care o mai am. Mă uit îngrozită printre 
gene la pământul negru de jos, care se apropie de noi. O umbră trece 
pe alături ca o săgeată. Are inimă electrică și aripi strălucitoare. Gura- 
Leului. 

Inima mi se prăbușește după resturile Fluxului Negru. Nici măcar 
forță să ţip nu mai am. Însă ţipă ceilalți. Îi aud pe toți cum strigă, se 
roagă, imploră iertare de la efectele gravitației. Aud şi niște pocnete 
cunoscute. De metal pe metal. Zgomote de refacere. Şi înţeleg ce ni se 
întâmplă. 

Avionul nu mai este avion. Ci o cușcă, o capcană din oțel. 

Un mormânt. 

Dacă aş mai putea să vorbesc, i-aș spune lui Cal că îmi pare rău, că 
îl iubesc, că am nevoie de el. Dar mă împiedică vântul şi amețeala 
căderii. Nu mai am cuvinte. Atingerea lui este dureros de familiară — o 
mână pe ceafa mea, implorându-mă să mă uit la el. Nici Cal nu mai 


poate vorbi. Dar îl aud că îmi cere iertare, așa cum mă aude și el pe 
mine. Nu mai vedem nimic altceva în jur. Nici luminile din Corvium 
în zare, nici pământul care se ridică să ne întâmpine, nici soarta care 
ne așteaptă. Nu mai există nimic decât ochii lui. Strălucesc în 
întuneric. 

Vântul puternic mă trage de păr, îmi sfâșie pielea. Mi se desface 
coada împletită de mama, ultima amintire pe care o am de la ea. Mă 
întreb cine îi va spune cum am murit. Mă întreb dacă va ști cineva cu 
adevărat cum ne-am găsit sfârșitul. Ce moarte ne-a hărăzit Maven. 
Precis că a fost ideea lui să ne ucidă împreună și să ne dea suficient 
timp ca să înțelegem ce ni s-a pregătit. 

Urlu atunci când cușca se oprește. 

Ierburi înalte îmi sărută vârfurile degetelor. Cum? mă întreb eu, 
ferindu-mă. Nu-mi pot găsi echilibrul și cad. Cușca se mișcă odată cu 
mine, ca un leagăn atârnat de o ramură de copac. 

— Nu te mișca! mârâie Cal, apucându-mă de ceafă. 

Cu cealaltă mână se ţine strâns de o bară din oțel. Pumnul i-a 
devenit incandescent. 

Îi urmăresc privirea şi îi văd pe cei care stau într-un cerc mare în 
jurul nostru. Părul lor argintiu este inconfundabil. Magnetroni din 
Casa Samos. Întind toţi mâinile în același timp și cușca coboară încet. 

— Daţi-i drumul! 

Vocea asta mă lovește ca un trăsnet. Mă smulg din mâna lui Cal, sar 
în picioare și mă reped spre capătul cuștii. Însă nu apuc să ajung bine 
acolo, că gratiile sunt coborâte și inerția nu-mi dă voie să mă opresc. 
Mă împiedic și cad în genunchi pe iarba pe jumătate îngheţată. Cineva 
mă lovește cu piciorul în față, aruncându-mă în noroi. Arunc un fulger 
anemic în direcția aceea, dar atacatorul meu este mai rapid și se 
fereşte. Aşa că nu reușesc decât să despic un copac, care se prăbușește 
cu zgomot asurzitor. 

Genunchiul oțelitului mă izbeşte în spate și mă imobilizează la 
pământ cu atâta forță că mă lasă fără aer. Nişte degete ciudate, 
îmbrăcate în plastic — probabil mănuși — mă strâng de gât. Încerc să le 
desfac, dar nu pot. Oţelitul mă ridică fără niciun efort, obligându-mă 
să stau pe vârfuri ca să nu mă sugrum. Aș vrea să țip, dar degeaba 
vreau. Mă săgetează panica și ochii îmi ies din orbite. Caut disperată o 
scăpare. Dar nu-mi văd decât prietenii închiși în cușcă cum trag în van 
de gratii. 

Metalul zbiară din nou și se contorsionează, și se ondulează, și 
fiecare gratie se transformă într-o închisoare. Cu ochiul învinețit văd 
niște șerpi metalici care se înfășoară în jurul lui Cal, în jurul lui Kilorn 
şi al celorlalți, imobilizându-le mâinile, gleznele și gâturile, Nici măcar 
Bree, mare cât un urs, nu se poate apăra de metalul ăsta viu. Cameron 
face ce știe: îi lasă fără puteri pe magnetroni. Însă sunt prea mulți. 


Când cade unul, apare altul și îi ia locul. Singur Cal pare să reziste și 
topeşte toate barele care se apropie de el. Însă tocmai ce a căzut din 
cer. Probabil că, în cel mai bun caz, se simte dezorientat. Plus că are o 
rană deschisă deasupra unui ochi. Și un drug din metal îl lovește în 
cap, lăsându-l fără cunoștință. I se mișcă pleoapele și încerc să-i 
transmit că trebuie să se trezească. Dar lujerii argintii se încolăcesc tot 
mai strâns în jurul lui. Cel mai periculos este cel din jurul gâtului, care 
i-a intrat în carne și amenință să-l sugrume. 

— Încetează! strig eu înfundat, întorcându-mă în direcția din care a 
venit vocea. 

Acum mă folosesc doar de mușchii mei jalnici ca să mă smulg din 
strânsoarea oţelitului. Nimic n-ar putea fi mai zadarnic. 

— Încetează! 

— Nu ești în situația de a negocia, Mare. 

Maven e șiret, rămâne în întuneric, în umbre. Îi văd silueta 
apropiindu-se și îi mai văd și coroana cu ghimpi din creștet. Când iese 
în lumina stelelor, simt un scurt fior de satisfacție. Expresia de pe 
chipul lui nu se potrivește deloc cu tonul plin de încredere. Are 
cearcăne negre, ca niște vânătăi urâte. Fruntea îi este acoperită cu o 
peliculă de transpiraţie. Moartea mamei sale l-a afectat mai mult decât 
mi-aș fi putut imagina. 

Strânsoarea din jurul gâtului meu slăbește puţin, permițându-mi să 
vorbesc. Dar oțelitul tot mă ţine atârnată, cu vârfurile picioarelor 
deasupra ierbii reci și a noroiului înghețat. 

Dacă nu negociez, nu voi obține nimic. 

— E fratele tău, spun eu fără să mă gândesc. 

Puțin îi pasă lui Maven de asta. 

— Și? ridică el dintr-o sprânceană. 

Kilorn începe să se zbată, dar șerpii din metal se înfășoară și mai 
tare în jurul lui, îl lasă aproape fără aer. Cal mișcă pleoapele. Își 
revine, iar Maven îl va ucide cu siguranță. N-am timp, n-am deloc 
timp. Aș da orice ca ei să rămână în viață, orice aș da. 

Răbufnesc într-o ultimă explozie de furie, teamă și disperare. Am 
ucis-o pe Elara Merandus. Ar trebui să fiu în stare să-i ucid și fiul, și 
soldații. Dar oţelitul atât așteaptă și mă strânge. Mănușile îl protejează 
de fulgerele mele. Gâfâi şi rămân cu ochii la cerul de deasupra mea. 
Dar mi se întunecă vederea și mi se înfundă urechile. O să mor înainte 
să se adune norii. Iar ceilalți vor muri împreună cu mine. 

Aș face orice ca să rămână în viaţă. Să rămână alături de mine. Să nu 
fiu singură. 

Niciodată nu mi s-au părut fulgerele mele atât de șubrede și nici 
atât de neputincioase. Scânteile se sting una câte una, aidoma bătăilor 
unei inimi care moare. 

— Îți dau ceva în schimb, șoptesc eu răgușit. 


— Da? 

Maven mai face un pas. Apropierea lui îmi dă fiori. 

— Te rog, spune-mi despre ce e vorba. 

Şi din nou degetele de pe gâtul meu își slăbesc strânsoarea. Dar 
oțelitul mă apasă cu degetul mare pe carotidă, amenințându-mă în 
mod deschis. 

— Îți propun să ne luptăm pe viață și pe moarte, îi spun eu. Toţi ai 
mei, împotriva voastră, a tuturor. Suntem gata să murim. Dar suntem, 
de asemenea, gata să te luăm și pe tine cu noi, așa cum am făcut cu 
mama ta. 

Lui Maven îi tresar pleoapele, singurul indiciu al durerii sale. 

— Ai să fii pedepsită pentru asta, bagă la cap ce-ţi spun. 

Şi degetul oţelitului îi subliniază cuvintele apăsând și mai tare și 
probabil lăsând o vânătaie spectaculoasă în locul cu pricina. Însă nu 
despre pedeapsa asta vorbește Maven, nu, nici vorbă. Ce ne-a pregătit 
el este cu mult mai rău. 

Gratiile de care s-a agăţat Cal s-au încins și s-au înroșit. În ochii lui 
se reflectă lumina stelelor. Își ţine răsuflarea și se uită la mine. Aş vrea 
să-i pot spune să stea liniștit, să mă lase să fac ce am de făcut. Să mă 
lase să-l salvez, așa cum și el m-a salvat pe mine în repetate rânduri. 

Kilorn stă nemișcat alături de el. Mă cunoaște mai bine decât oricine 
şi ştie să-mi citească expresia. Strânge încet din dinți și clatină din 
cap. 

— Dă-le drumul, nu-i ucide, șoptesc eu. 

Mâinile oţelitului sunt ca niște lanţuri și mi le imaginez cum mi se 
înfășoară în jurul corpului, ca niște șerpi din fier. 

— Nu cred că înţelegi sensul cuvântului schimb, Mare, îmi spune 
batjocoritor Maven. Trebuie să-mi dai și tu ceva. 

Nu o să mă întorc la el, pentru nimeni și nimic. Aşa i-am zis lui Cal 
după ce am supraviețuit atacului cu sonda cu ultrasunete. Și el a 
înțeles despre ce vorbeam. 

Predaţi-vă, a scris Maven în bilet, rugându-mă să mă întorc la el. 

— Nu ne vom lupta. Eu nu mă voi lupta. 

Oţelitul îmi dă drumul, iar pereţii din jurul meu dispar. Îmi las 
capul în jos, pentru că nu pot să-mi ridic privirea. Parcă m-aș înclina 
înaintea lui. Asta îi dau la schimb. 

— Dă-le drumul celorlalți, și eu voi fi prizoniera ta. Mă voi preda. 
Mă voi întoarce la tine. 

Mă concentrez asupra mâinilor mele sprijinite în iarbă. Îmi este 
cunoscută răceala brumei. Îmi cheamă inima și hăul care creşte acolo. 
Maven mă apucă de bărbie. Fierbințeala mâinii lui este dezgustătoare. 
Prin faptul că îndrăznește să mă atingă transmite un mesaj extrem de 
clar. Nu se teme de fetița cu fulgerele. Sau, cel puţin, asta-i impresia 
pe care vrea s-o lase. Mă silește să mă uit la el, iar eu nu-l mai văd pe 


băiatul de odinioară. Nu văd decât întuneric. 

— Mare, nu! Nu fi proastă! 

De-abia dacă mai aud rugăminţile lui Kilorn. Vaierul din capul meu 
este atât de puternic, atât de dureros. Nu-i șuieratul curentului 
electric, ci altceva, ceva dinlăuntrul meu. Nervii mei, care protestează. 
Dar în același timp am o senzație tulbure și perversă de ușurare. S-au 
făcut atâtea sacrificii pentru mine, pentru alegerile mele. Este corect 
ca acum să le răsplătesc și să accept pedeapsa pe care mi-a rezervat-o 
soarta. 

Maven caută pe chipul meu o minciună inexistentă. lar eu fac 
același lucru. În ciuda atitudinii sale, îmi dau seama că se teme de ce 
am făcut, se teme de cuvintele fetiţei cu fulgerele și de influenţa lor. A 
venit aici ca să mă omoare, ca să mă bage în pământ. Dar a descoperit 
un trofeu mai important. Iar eu i l-am oferit de bunăvoie. Maven este 
trădător din fire, dar acum vrea să-şi respecte partea lui de înțelegere. 
I-o citesc în privire, mi-a spus-o în biletele lăsate în mâinile morţilor. 
Pe mine mă vrea și va face orice ca să mă aibă din nou în puterea lui. 

Kilorn se zbate ca să se elibereze. În zadar. 

— Cal, fă ceva! urlă el, repezindu-se spre trupul de alături. 

Se loveşte de el cu zgomot. 

— N-o lăsa! 

Nu pot să mă uit la el. Vreau să mă țină minte altfel. În picioare, 
dreaptă, puternică. Nu aşa. 

— Deci ne-am înţeles? 

Am ajuns să cerşesc, să mă rog de Maven să mă bage înapoi în 
colivia lui aurită. 

— Eşti om de cuvânt? 

În picioare lângă mine, Maven zâmbeşte când mă aude că-i citez 
cuvintele. 

Au început să strige şi ceilalți și să se zbată în lanţuri. Dar eu nu-i 
aud. Mă concentrez doar la târgul pe care îl voi încheia. Probabil că 
Jon a știut că așa se va întâmpla. 

Mâna lui Maven coboară pe gâtul meu. Mă strânge. Mai ușor decât 
oțelitul, dar pe mine mă doare mult mai tare. 

— Ne-am înţeles. 


EPILOG 


Zilele trec. Mă rog, mie mi se par zile. Cea mai mare parte a 
timpului mi-o petrec în nebunia mohorâtă provocată de sonda cu 
ultrasunete. Nu mă mai doare atât de tare. Temnicerii mei au 
perfecționat așa-numitul dozaj și se folosesc de el doar cât să mă ţină 
în stare de inconștiență, fără să-mi dea dureri cumplite de cap. De 
fiecare dată când mă trezesc, văd niște oameni în halate albe care 
răsucesc comutatorul și dispozitivul începe din nou să funcționeze. 
Uneori simt că mă trage cineva, însă niciodată atât de tare cât să mă 
trezesc cu totul. Alteori aud glasul lui Maven. Și atunci temnița mea 
albă se face neagră şi roșie. Iar culorile astea sunt prea intense ca să le 
pot suporta. 

Când mă trezesc de data aceasta, nu mai aud niciun pocnet care să 
anunțe repunerea în funcțiune a aparatului. Lumea din jurul meu este 
prea luminoasă și ușor încețoșată, dar nu îmi mai pierd cunoștința. 
Acum m-am trezit cu adevărat. 

Lanţurile mele sunt transparente, probabil făcute din plastic sau din 
sticlă-de-diamant. Îmi imobilizează încheieturile mâinilor şi gleznele, 
prea strâns ca să-mi fie bine, dar nu atât cât să-mi oprească circulația. 
Cătuşele sunt cele mai rele — sunt tăioase și îmi zgârie pielea sensibilă. 
Rănile vechi au început iar să-mi sângereze. lar roșul sângelui 
contrastează puternic cu nuanţa gălbuie a rochiei mele simple, fără 
mâneci. Şi nimeni nu se ostenește să-l șteargă. Pentru că Maven nu 
mai poate să mintă lumea în privința talentului meu, probabil că și-a 
făcut un plan bolnav și trebuie să mă scoată în public ca să mă arate 
tuturor. Lanţurile zornăie și îmi dau seama că mă aflu într-un vehicul 
blindat și că vehiculul ăsta e în mișcare. Probabil că este unul dintre 
acelea folosite pentru transportul prizonierilor, deoarece nu are 
geamuri, iar pereţii sunt prevăzuţi cu inele. Lanţurile mele sunt 
agățate de unul dintre ele. 

În faţa mea stau doi bărbaţi în alb, chei ca luna plină. Și amândoi 
seamănă izbitor cu instructorul Arven. Probabil frații sau verii lui. Așa 
se explică senzația mea de sufocare. Bărbaţii ăștia îmi anihilează 
puterea și mă ţin prizonieră în propriul meu trup. Mi se pare ciudat că 
simt nevoia să mă ţină în lanțuri. Fără fulgerele mele, nu sunt decât o 
fată de șaptesprezece ani, aproape optsprezece. Nu-mi pot stăpâni un 
zâmbet. Îmi voi aniversa ziua de naştere într-o temniță în care eu am 
ales să intru. Anul trecut pe vremea asta, credeam că mă voi afla pe 
front. Acum mă aflu într-un vehicul blindat, dusă cine știe unde și 
însoțită de doi bărbaţi care nu și-ar dori nimic mai mult decât să mă 
omoare. N-am evoluat prea mult. 

Cred că Maven a avut dreptate când mi-a spus că îmi voi petrece 


ziua de naștere alături de el. Se pare că este om de cuvânt. 

— Ce zi e azi? îi întreb eu pe cei doi, dar nu-mi răspunde niciunul. 

Nici măcar nu clipesc. Se concentrează asupra mea, ca să suprime 
ceea ce sunt, într-un mod perfect și de nezdruncinat. 

Afară creşte un vuiet ciudat și monoton. Nu-mi dau seama de la ce 
vine și nu vreau să-mi irosesc energia căutând să aflu. Sunt convinsă 
că am să descopăr curând. 

Şi nu mă înșel. După câteva minute, vehiculul se oprește și ușa din 
spate se deschide. Vuietul vine de la o mulțime nerăbdătoare. Preţ de 
o clipă înspăimântătoare, mă întreb dacă nu cumva am fost trimisă 
înapoi în Circul Oaselor, în arena unde Maven a încercat să mă ucidă. 
Probabil că vrea să-și termine treaba. Cineva îmi scoate lanţurile din 
inel, mă smucește, mă trage jos din dubă. Aș fi căzut dacă nu m-ar fi 
prins la timp unul dintre amuţitorii Arven. Nu din bunătate, firește, ci 
din nevoie. Probabil că mi-am păstrat înfățișarea periculoasă a fetiţei 
cu fulgerele de altă dată. Pentru că nimănui nu i-ar păsa de o 
prizonieră fără vlagă. Gloata vrea să vadă o învingătoare învinsă, un 
trofeu viu. Asta sunt eu acum. 

Şi am intrat de bunăvoie în cușca asta. 

Așa fac mereu. 

Mă cutremur când îmi dau seama unde mă aflu. 

Pe podul din Archeon. L-am văzut cum a ars și s-a prăbușit. Dar 
acest simbol al puterii a fost reconstruit. Și trebuie să-l traversez 
desculță, cu tălpile pline de răni, în lanțuri și cu temnicerii mei în 
spate. Mă uit numai în jos, pentru că nu mă simt în stare să-mi ridic 
privirea. Sunt atâția oameni, atâtea camere de filmat. Nu vreau să mă 
vadă cum mă frâng. Așa își dorește Maven, iar eu nu-i voi oferi 
niciodată această satisfacție. 

Credeam că îmi va fi ușor să mă prefac -— în fond, am făcut-o de 
atâtea ori înainte, că ar fi trebuit să-mi devină o a doua natură. Dar 
este cu mult mai rău de data asta. A dispărut sentimentul de ușurare 
pe care l-am avut în pădure și în locul lui a apărut groaza. Toţi ochii 
sunt ațintiți asupra mea, mă studiază, caută pete pe chipul meu atât 
de faimos. Şi găsesc o mulțime. Încerc să nu le ascult strigătele și chiar 
reușesc câteva secunde. Apoi îmi dau seama ce spun și văd ce îmi 
arată. Nume. Fotografii. Ale tuturor argintiilor morţi sau dispăruţi. Din 
cauza mea. Și mulțimea urlă la mine, îmi aruncă vorbe care mă rănesc 
mai mult decât dacă ar azvârli cu pietre. 

Când ajung la capătul podului și la aglomerata Piață a lui Caesar, 
nu-mi mai pot stăpâni lacrimile. Și mi le vede toată lumea. Cu fiecare 
pas, încerc să-mi încordez trupul. Caut ceva ce nu mai pot avea, îmi 
caut talentul care nu mă mai poate salva. De-abia dacă mai pot să 
respir, de parcă lațul mi s-a strâns deja în jurul gâtului. Ce am făcut? 

Foarte mulți oameni s-au strâns pe treptele de la Palatul Focului 


Alb, nerăbdători să fie martori la decăderea mea. Nobilii și generalii 
sunt în haine negre de doliu - acum pentru regină. Ţinuta lui 
Evangeline este greu de trecut cu vederea - numai ghimpi din cristal 
precum cerul nopții, sclipind la fiecare mișcare. 

O singură persoană poartă cenușiu, singura culoare care îi vine 
bine. Jon. Stă printre ceilalți și se uită la mine. Ochii lui roșii îmi cer 
să-l iert, dar nu o voi face niciodată. Nu trebuia să-l las să plece, mă 
ocărăsc singură. 

Mi-a spus atunci că am să mă înalț singură. Acum știu că a mințit. 
Pentru că-i evident, m-am prăbușit. 

Partea din față a platformei este goală și ridicată deasupra tuturor. 
Bun loc pentru o execuţie, dacă ăsta-i planul lui Maven. Stă pe un tron 
pe care nu-l recunosc. Așteaptă. 

Temnicerii mei mă trag cu forța spre el. Mă întreb dacă mă va ucide 
în văzul tuturor și își va vopsi treptele palatului cu sângele meu. 
Tresar când se ridică în picioare. Îmi dau seama că stăm unul în fața 
celuilalt aşa cum ar face-o doi logodnici. Însă aceasta nu este o nuntă. 
Dar ar putea să fie sfârșitul meu, înmormântarea mea. 

Îi luceşte ceva în mână. Sabia tatălui său? Satârul unui călău? Dar mă 
ia cu frisoane când îmi pune obiectul acela în jurul gâtului. O zgardă. 
Aurită, bătută în nestemate, cu muchiile ascuţite. O bijuterie a terorii. 
Din cauza lacrimilor nu mai văd nimic în jur și nu mai sunt conștientă 
de nimic în afară de regele în armură neagră din fața mea și de 
stigmatul care îmi arde pieptul. 

De zgardă este atașat un lanţ. O lesă. Sunt un câine. Maven o ţine 
strâns în pumn și mă aştept să mă tragă după el. Dar nu se mișcă. 

Smucește repede lanţul, ca și cum ar vrea să-l încerce, făcându-mă 
să mă împleticesc spre el. Țepii zgărzii îmi intră în carne. Mă sufoc. 

— I-ai expus trupul ca să-l vadă toată lumea, îmi spune el printre 
dinții încleștați, atingându-mi urechea cu buzele. 

Glasul îi este plin de durere. 

— Voi face şi eu la fel cu tine. 

Expresia de pe chipul lui este impenetrabilă, dar sensul cuvintelor 
nu poate fi mai clar. Îmi face semn spre picioarele lui. Degetele îi sunt 
mai albe decât îmi aduc eu aminte. 

Mă supun. 

Îngenunchez. 


Mulţumiri 


Înainte de a mulțumi vreunei persoane, aş dori să mulțumesc 
acestor felii de pizza rămase de aseară, pe care le mănânc acum. Sunt 
tare bune. 

Ca data trecută, și acum trebuie să le mulțumesc foarte multor 
oameni şi voi face tot ce pot ca să nu uit pe nimeni, înainte de toate, 
le mulțumesc părinților mei, Heather și Louis, care continuă să se 
poarte cu mine ca niște cloști. Sincer acum, nu aș fi putut scrie nimic 
fără sprijinul vostru necondiționat. Și, firește, îi mulțumesc și 
frățiorului meu, Andrew, care parcă a crescut peste noapte. Habar n- 
am când te-ai făcut mare, dar sunt foarte mândră de tine și mă bucur 
nespus să fiu martoră la maturizarea ta. Toată dragostea mea și mii de 
mulțumiri bunicilor mei George și Barbara, Mary şi Frank — vă iubesc 
foarte mult pe toți și de doi dintre voi îmi este tare dor. Și mai doresc 
să le mulțumesc celorlalți membri ai familiei — mătuși, unchi, veri. Vă 
mulțumesc pentru susținerea și dragostea voastră. Mulţumiri speciale 
și felicitări din inimă lui Michelle, care a devenit și ea scriitoare. 

Mulţumirile mele de anul trecut au fost foarte lungi, așa că acum 
voi încerca să fiu mai puţin prolixă. Mulţumesc tuturor prietenilor mei 
de pe ambele coaste ale Americii. Vă rog să mă iertați pentru că am 
luat-o razna de multe ori. Sincere mulțumiri și vouă, Morgan și Jen, 
care îmi răbdaţi, ba uneori chiar îmi încurajați aiurelile. 

Mulţumesc din suflet minunatei echipe de la Benderspink, care face 
mari progrese în proiectul de a aduce povestea Reginei roșii pe marile 
ecrane, în același timp menținându-mi pe linia de plutire cariera de 
scenaristă. Mulţumesc lui Christopher Cosmos, Daniel Vang, celor doi 
Jake, JC, David și tuturor stagiarilor. Şi, bineînţeles, rămân pe veci 
datoare lui Gennifer Hutchison și Sarei Scott. De-abia aștept să văd ce 
vom face de acum înainte. 

În cele din urmă, vreau să-i mulțumesc avocatului meu Steve 
Younger, care are în permanență grijă de mine și nu mă lasă să fac 
prostii. 

Aș putea să umplu pagini întregi cu mulțumirile pentru echipa de la 
New Leaf Literary, dar am să vă scutesc de asta și am să sintetizez: 
categoric că ei sunt cei mai buni. Indiferent care le-ar fi locul în 
ierarhie, absolut toți cei care lucrează la agenția mea sunt scandalos 
de talentați și mulțumesc în fiecare seară stelelor mele norocoase 
pentru că am ajuns în mâinile lor. Așadar, Jo, Pouya, Danielle, Jackie, 
Jaida, Jess, Kathleen și Dave - vă mulțumesc pentru că existați și 
pentru că binevoiţi să vă ocupați de mine. Lui Suzie îi spun asta 
mereu. Sunteţi minunaţi, nu aveţi egal pe lume și sunteți motivul 


pentru care pot face ceea ce fac. În caz că lingușelile mele n-au fost 
suficiente, am să continui. Fără glumă acum, mie succesul de care s-a 
bucurat Regina roșie mi se pare un mic miracol, de unde trag concluzia 
că cei de la editura Harperteen sunt niște sfinți. În primul și în primul 
rând, vreau să-i mulțumesc lui Karl Sutherland, primul meu editor, 
care a crezut în manuscrisul meu. La fel vreau să îi mulțumesc și 
celuilalt editor al meu, Kristen Pettit, o adevărată comoară, o călăuză 
spirituală cu haine superbe şi cu un simţ literar ieșit din comun. Îţi 
mulțumesc pentru eforturile asidue şi pentru perseverența cu care mi- 
ai modelat lutul modest al ideilor în sculptura unei minunate povești. 
Și vreau să îi mai mulțumesc și lui Elizabeth Lynch, care a muncit din 
greu și care a avut atât de multă răbdare cu mine. 

Toţi ceilalți membri ai echipei de la Harper sunt la fel de minunați, 
adevărați vrăjitori: Kate Jackson (chiar dacă mă obsedează blogul tău 
culinar), Susan Katz, Suzanne Murphy, Jen Klonsky. Şi Elizabeth 
Ward, Kara Brammer, vedeta Margot Wood și ceilalți de la Epic Reads. 
Fără voi, Regina roșie nu ar fi făcut atâtea furori. Îi mulțumesc Ginei, 
superba mea agentă, care îmi aranjează întâlniri cu voi, și mai 
superbii mei cititori. Vreau să transmit toată recunoștința mea celor 
din departamentul de producție: Alexandra Alexo, Lillian Sun, 
Stephanie Evans, Erica Ferguson, Gwen Morton și Josh Weiss. Dacă n- 
aţi fi fost voi, Regina roșie și Sabia de sticlă nu ar fi fost decât niște foi 
incoerente. Mulţumesc departamentului de vânzări: Andrea 
Pappenheimer, Kerry Moynagh, Kathy Faber, Susan Yeager şi Jen 
Wygand. Şi vreau să o ridic în slăvi pe Kaitlin Loss, care ține legătura 
cu editurile străine care îmi publică romanele. Și, în ultimul rând, dar 
nicidecum mai puțin important, vreau să mulțumesc echipei de art 
design, despre care eu cred că-i formată din creaturi magice. Serios, 
ați văzut cum arată copertele? Nu se poate să fi fost făcute de simpli 
muritori. Vă mulțumesc și stau cu ochii pe voi ca să văd când vă 
transformați: Sarah Kaufman, Alison Donalty, Barb Fitzsimmons şi 
Toby & Pete. 

Deoarece mi s-au publicat romanele și am fost admisă oficial în 
lumea literaturii, am ajuns să înțeleg cât de vastă este aceasta și cât de 
înspăimântătoare poate fi uneori. Mulţumesc din sufletul tuturor 
acelora care m-au ajutat să trec uşor și fără probleme de la stadiul de 
novice în ale scrisului la cel de autor publicat. Tuturor bloggerilor, 
vloggerilor, bârfitorilor, care continuă să scrie și să vorbească despre 
Regina roșie, le spun acum: vă mulțumesc, vă mulțumesc, vă 
mulțumesc. 

Mulţumesc şi colegilor mei scriitori, care au doar vorbe de 
încurajare pentru mine: vă sunt profund recunoscătoare pentru 
prietenia voastră. V-aș da numele, însă sunteți atât de mulți, plus că 
mi se pare că mă umflu prea tare în pene atunci când îndrăznesc să 


spun că îmi sunteți prieteni. 

Şi vreau să-i mulțumesc încă o dată Emmei Theriault, extrem de 
generoasă cu observaţiile și întotdeauna bucuroasă să stea la șuetă. 

Așa cum v-am obișnuit, vreau să aduc mulțumirile mele unor alte 
entități. Ba nu, greşesc: în primul rând mulțumesc unui grup de 
persoane. Echipei New England Patriots. V-am mulțumit și anul trecut 
şi ați câștigat Super Bowl. Haide să păstrăm tradiţia. Mulţumirile mele 
pentru Wikipedia, Naţional Park Service, Scoţia, lanțul de magazine 
Target, convenţia Comic-Con din San Diego, alternanța anotimpurilor, 
eşarfele de cașmir, noua și excelenta mea imprimantă, cafeaua cu prea 
multă frișcă și pentru gustările de dinainte de prânz. De asemenea, 
doresc să le mulțumesc celor care m-au inspirat: Tolkien, Rowling, 
Martin, Spielberg, Lucas, Jackson, Bay. Da, Michael Bay am zis, lăsați- 
mă în pace! 

Aproape am terminat. Mă voi repeta, dar este important să o fac și, 
dacă tot aţi ajuns până aici, puteţi foarte bine să citiți în continuare. Îi 
mulțumesc lui Morgan. Și lui Suzie. Și din nou părinților mei. Totul 
începe și se termină cu voi. 

1 Carver — „cioplitor în lemn” (în 1b. engl. în orig.). (n.tr.). 

